
Sauri nake ta yi na samu na isa gidana, saboda wata uwar rana da ake sheƙawa Yau, ko da na zo ƙofar gidan na ganshi a rufe amma ta ciki aka rufe sai na ji daɗi, domin dama da biyu na zo idan na iske mijina bai nan na shige gidan maƙwabciyata Binta na zauna har sai ya dawo domin yau ban iya wucewa gidansu ko gidanmu kamar dai yadda na saba mafi yawan lokuta.

Tsaye nake, ga uban ciki sai buga ƙofar gidan nake amma ba alamar zai buɗe gidan, ga rana ana zabgawa mai shiga cikin kwanya, ga ciki ga gajiya, mutane nata wuce ni suna girgiza kai wasu na tausayi ne, wasu kuwa na ke kika ji za ki iya ne. Iyakar gajiya na gaji domin daga asibiti nake na je awon ciki kuma yau na sha wahala domin tun safe sai ƙarfe ɗaya na samu na dawo daga asibitin, ga yunwa ga ƙishirwa duk sun addabe ni, ga rana a nayi kamar me, amma Deeni ya ƙi buɗe min gidan na shiga, tunani nake a raina ko wane irin barci yake bai jin bubbuga ƙofar da nake yi? Duk na galabaita sai goge zufa nake, na yi tsaye na ma kasa ci-gaba da buga ƙofar gidan ma. Wani matashin saurayi ne ɗan cikin unguwar ya tsaya yace, "Amarya har yanzu bai buɗe gidan ba wai? Nan fa na wuce ki na je na dawo duk kina nan kuma, ko dai na hau ta katanga na buɗe maki gidan ne ko barcin ya yi nisa bai jin ki? Ajiyar zuciya na saki domin har ga Allah ta fara shirin yin kuka kan halin da nake ciki, don haka ban musa ba nace "Don Allah S.K ka shiga ka buɗe min wallahi na gaji sosai."   Ya cire takalma ya haye katangar gidan da yake gajera ce, ya buɗe min na kuwa shige cikin yanayin gajiya ina gode ma shi taimakon da ya yi mata. 

Da sallamata na isa ƙofar ɗakin, sai dai ganin wasu takalma yasa gabana mugun faɗuwar gaske, haka nan na jini cikin firgita na dafe ƙirjina dake bugawa kamar zai fito. Hannuna   nasa na yaye labulan ɗakin, nan take  idanuna suka sauka kan tsakiyar falon, abin da na gani ne yasa idanuna neman daina gani, kaina ya fara juyawa na dafe kan na  zube rubda ciki a gun cikin tsananin tashin hankali da ɗimauta, can cikin bakina nake furta  "Safiya!!!  Shi ne sunan data ambata cikin maƙoshinta wanda ya kasa bayyana a fili.  Cikin tashin hankali da damuwa Safiya ta saka kayanta ta fice da gudun masifa tana waigen ƙawarta dake kwance cikin mawuyacin hali na kamata dumu-dumu da mijinta da tai a cikin gidanta cikin ɗakinta suna cin amanarta. Shi kam Deeni duk yadda ya so ya dake kasawa ya yi, sai da ya ruɗe, ya ɗebo ruwa ya yayyafa mata ya samu ta tashi zaune, ko da yaga ta dawo hayyacinta sai ya fice daga gidan ba tare da yace mata komai ba.

Tamkar ba nice na dawo a jigace ba, tamkar ba nice ke jin yunwa da ƙishirwa ba, tamkar ba nice mai ɗauke da ciki wata tara ba, sai naji na manta komai, komai ya tsaya min, ba abin da nake iya ko tunawa ko a cikin idanuna na zama tamkar wadda komai nata ya goge (loosing memory) haka na koma, ban iya ko ɗaya halshena haka zuciyata ta rufe jikina ya yi sanyi, baki ɗaya na kasa gane a wane yanayi nake kawai dai gani a duniyar kamar ba ni haka nake ji komai ya tsaya cak a rayuwata.

Nafi awa biyu a yanayin sannan na samu bakina ya fara furta "Innalillahi wa inna'ilaihirraji'un! Hawaye masu mugun ciwo suka zubo min, me yasa ƙawata aminiyata wadda na fifita ta da kowa tai min haka? Me na ragi mijina da shi wanda yasa ya ci amanata mafi munin cin amana? Wace irin rayuwa ce nake a gidan mijina? Duka yaushe akai zaman da zai saka mun da wannan sakayyar? Shekara guda kenan da aurenmu, shi ne ya ganni yana sona haka zalika shi ne ya kai kan shi gidanmu har ga iyayena, ba shi ne zaɓina ba a lokacin amma saboda darajar Kakannina yasa aka ba shi ni ba tare da an duba cewar wanda nake so daban ba... Sallamar Gaje naji matar Yayansa amma na kasa goge hawayen idanuna,haka na saka daina ganin lamarin a fuskata. Safiya da mijina suna aikata zina a cikin gidana cikin ɗakin aurena! Tabbas dole inyi kuka, idan akwai abin da ya fi kuka ma dole inyi ... Gaje ta dafa kafaɗata "Jiddah lafiya kike kuka ke kaɗai a cikin gida? Ko jikin ne? Ina Deeni yake? Duk a lokaci guda ta jero min tambayoyin nan wanda ko guda ban jin zan iya amsawa, to ta ya zan kirari a kasuwa kuma na daɓa ma cikina wuƙa? Deeni mijin aurena ne uban abin da ke cikin cikina, ita kuma Safiyar ƙawata ce ta gasken-gaske, da zuciya guda nake sonta, ban da ƙawar da ta wuce ta, duk da cewar dama can ta girme ni nesa ba kusa ba, amma na ɗauke ta tamkar ƙawata, komi nayi sai nayi mata, tun da na santa da aurenta na santa kitso ne silar haɗuwar mu daga nan na dinga tausan yadda take rayuwar aurenta, wannan yasa na amince ta zama babbar ƙawata duk da cewar ta girman... "Jiddah don Allah ki gaya... Sallamar maƙwabciyar Jiddah tasa Gaje yin shiru ta amsa sallamar ta maida hankali kan Binta data shigo gidan. "Gaje tare kuka zo kuka iske lamarin kenan? Wallahi kullum nayi niyyar gaya mata gaskiya sai naji tsoro saboda yadda mutane suke kada ace ka kashe ma mutum aure." Kallo na bi Bintar da shi ina mamakin yadda akai take wannan maganar, wace gaskiya ce zata gaya min? Me mutane za su ce? Wane aure ne zata kashe?  Gaje tace, "Binta ai ita gaskiya ɗaci ne da ita daman, amma matsayinki na maƙwabciyar ta bai kamata ki ɓoye mata gaskiya ba, nasan da ita ce wallahi ba zata ɓoye maki komai ba." Binta tai ajiyar zuciya tace, "Yau tare mu ka je da ita asibiti gun awon ciki, amma sai ta tafi gidan Auntynsu Usaina tace tai kalaci bata iya zama da yunwa, hakan yasa layinta ya koma baya sosai bayan ta dawo, to ni kuma da akai min naga da saura ita sosai sai nace mata na tafi sai ta dawo, tace min ai har na rana sai ta je ta ci gidan Aunty Usaina kafin ta dawo gida tasan ita da gida sai yamma Yau. Hakan yasa na wuto abuna ni kaɗai, to ban jima da dawowa ba mijinta ya yi min sallama ya tambaye ni yaushe zata dawo ita? Nace ma shi sai yamma ka ji yadda mu kai da ita, ya juya ya tafi, ban jima ba na fito zan je gidan markaɗe naga Safiya ƙawarta nata waige-waige ya buɗe mata gidan ta shige ya rufe, to ban san ya akai ba sai ta dawo da wuri kuma duk kan idona ta buga da sanda tasa aka buɗe mata, haka naga sadda ƙawarta Safiya ta fice da gudu a ruɗe, nasan kuma dubu ce ta cika domin ba yau suka fara ba daman kowa yasan tana zuwa duk sanda Jiddah ta bar gidan nan."    Gaje ta dafe ƙirji tana Salati, Ni kam ban da ta sauran cewa asiri ya tonu mutuncin mijina ya jima da zubewa a she ban sani ba? Waye wai mijin da nake aure? Ashe shi yasa kullum yake cewa na je gidansu na yini ko naje gidanmu? Ashe dama abin da yake yi kenan? Ko shi yasa nake yawan ganin gyalen ƙawata Safiya ko hijabinta ko takalma a gidan yace min biyowa tai zata je unguwa ta aje nata ta ɗauki nawa? Tun yaushe suka fara cin amanata? Me yasa bai ban haƙuri ba ya fice? 

Ku biyo Haupha don jin ya lamarin yake wai? 

Wacece asalin Jiddah?

Wacece asalin Safiya?

Wanene Deeni mijin Jiddah? 

Wace irin rayuwar aure ake?

Wane mataki Jiddah zata ɗauka kan Deeni da Safiya?

Gaje ga dukkan alama ita ma ta shiga tararrabin da nake ciki, domin na lura ta kasa magana sai kallon Binta kawai take idanuwa waje, zuwa can ta nisa tace, "Lallai Jiddah akwai matsala ban ji miji ba, mijinki bai da hali sam, Allah Ya shirya shi Yasa ya gane gaskiya." Daga haka ta miƙe tsaye ta kakkaɓe zaninta tace, "Ni na tafi Jiddah ki saka haƙuri a rayuwarki, shi aure ya gaji hakan watarana baƙi, watarana fari, to ke yau baƙin ce ta zo maki don haka ki danne zuciyarki ki natsu ki yi haƙuri komai ya wuce Jiddah, an san babu daɗi kam amma haƙuri ya zama dole gareki yanzu, sai ki san zaman da kike da Safiya yanzu, amma ban da fitina bata da amfani sam." Binta ta amshe maganar itama tace, "Ai mun ɗauka ta san abin da yake tuni ashe bata sani ba, amma don Allah maganar ta tsaya iyakar mu nan, kada ace na zama munafuka don Allah." Ni dai ban ce ƙala ba har Gaje ta fice daga gidan, Binta ta gyara zama tace, "Jiddah maganar gaskiya idan baki nan mijinki matan banza yake kawowa a cikin gidan nan, unguwar nan kowa yasan hakan faɗa ne dai ba a yi gabanki amma ana ta gulmar yadda kike tafiya yawo kina barin gidan yana kawo mata ciki, idan yana da laifi ke ma kina da shi, me yasa kike zuwa yawo bayan kina da aure me kike tsinta a yawon Jiddah?"   Har zuwa yanzu ban da bakin yi mata magana domin baki ɗaya ta ƙara min nauyin zuciya da duhun kai tare da jefa min wani tunanin na daban a raina wanda lissafin yafi ƙarfin sauran natsuwa ta, don haka na ja jikina na kwanta idanuna a rufe hawaye na tsiyaya. Tabbas aure na cike da tashin hankali da ƙalubale kala-kala wanda zai iya kai mutum ga ajalinsa bai fargaba. Binta ganin ban da bakin magana ta tashi ta fice cike da sanyin jiki ko ban tambaya ba nasan tana jin tausayina ne na kasancewarta maƙwabciyar da nake kulawa fiye da sauran maƙwabtana.

Bayan fitar Binta na buɗe idona da ƙyar dake ta azabar zafi ga kaina na sarawa kamar zai tsare gida biyu, amma ƙoƙari nake na gano waye ke da matsala a cikin mu ukun nan? Nice ko ƙawata Safiya? Koko shi mijin nawa ne mai matsalar?  ("Duk sadda baki nan yana kawo matan banza a cikin gidan nan.") Maganar Binta ke ta yawo a cikin kunnena, kenan ma ba ƙawata bace kawai yake kawowa ba gidan? Wace irin baƙar rayuwa ce wannan nake yi? Dama haka auren yake?" Kuka nake sosai tamkar an gayamin rasuwar mahaifiyata saboda tsabar baƙin ciki da nake ciki yasa na manta cikin jikina na tashi da sauri na sanya hijabi na fice ban tsaya ko'ina ba sai gidanmu, Mamarmu na ganina ta saka Salati tana tambayata ko ban lafiya. To ai dole tai min wannan tambayar yadda ta ga na koma lokaci guda dole ai zaton ban cikin hayyacina, sai dai lafiyata lau, lafiyar zuciya ce kawai ban da ita, sai uwa uba natsuwa itama tai min ban kwana tun bayan da idanuna suka sauka kan baƙin ganin da nayi a cikin gidana, cikin ɗakina tare da mijina da ƙawata. Shigewa ɗaki nayi na haye kan gado na kwanta hawayen har zuwa yanzu basu daina tsiyaya ba, haka na kasa daina ganin abin a cikin idanuna.

Sallamar Mamarmu naji ta shigo ɗakin amma ko ɗaga kaina ban yi ba, sai a lokacin nake jin nayi wautar zuwa gunta, to me zance mata? Ba zan taɓa iya gaya mata abin da ke damuna ba, domin hakan zai dameta kamar yadda ya dameni, zata riƙe abin a ranta ya hanata walwala kamar yadda ya hanani, idan na bari hakan ta faru na sake tsoma kaina ga tashin hankali, gwara na zauna a damuwa da mahaifiyata ta kasance cikin damuwa, don haka na yi ƙoƙarin share hawayena na rufe idanuna alamar barci nake. Ina ganinta ta jima tsaye kaina da alamar damuwa fal a fuskarta, amma ganin kamar barci nake yasa ta zauna ta tasani gaba da kallo tana ajiyar zuciya, ta daɗe a hakan zuwa can kuma ta tashi ta fice daga ɗakin, ta ɗan jima ta dawo duk ina kallon abin da take sam bata cikin natsuwa don har ɗan yin jim take irin na tunanin nan, sai tace  "Allah Ya sawaƙe."  Jin ƙamshin kunun kanwa yasa na fahimci shi ne ta dama min, da yake duk ranar da na zo yini gidan takan dama min shi sosai na yini sha. Duk yadda nake son kunun kanwa da uwar yunwar dana kwaso sai naji ban son shi, asalima babu yunwa a tare da ni.  "Yayarsu tashi ki sha kunun kanwa da zafinsa kar ya huce."   Nayi bulum ban motsa ba, haka ban ce komai ba, don har ga Allah babu inda zan saka kunu a cikin wannan mugun yanayin da nake ciki. Sai da ta taɓa ni sannan na buɗe idanuna, hawayen da nake ta ɓoyewa suka zubo min, ni da ita mu kai jim ba mai magana, zuwa can tace min, "Ina mijin naki?" Na fahimce ta so take ta ji ko faɗa mu kai da shi don haka nace cikin muryar kuka "Bai nan."  Tai ajiyar zuciya tace, "Kin shigo cikin tashin hankali kin ƙi gayamin abin da ke damunki shin ya kike so inyi maki ne?"  Kamar tace ci-gaba da kuka haka naji kawai na ci-gaba da raira kukana mai taɓa zuciya, ina jin yadda ɗan cikin cikina ke wutsilniya  kamar zai fito waje, amma nayi kamar ban jin shi domin ba tashi nake yi ba ta matuƙar tashin hankalin da nake ciki  wanda ubanshi ne ya ja zamin halin da nake ciki. Mamarmu ta zauna sosai kusa da Ni, "Ki gayamin gaskiyar abin da ke damunki domin kin saka ni cikin tashin hankali, sai kuka kike kin ƙi gayamin abin da ke faruwa ya kike so nayi maki ne? Idan faɗa ku kai ki gayamin abin da ya haɗa ku ina jinki."  Na ɗago kaina ina kallon mahaifiyata ina jin a raina shin in gaya mata gaskiya koko in yi shiru?

Shin Jiddah zata gaya ma mahaifiyarta abin da ke faruwa koko? 

Ina mijin Jiddah ya tafi bai dawo ba? 

Da wasu amsoshin ma duk ku biyo Haupha dan jin yadda zata kasance.

Har zuwa yanzu zuciyata bata amince na bayyana ma mahaifiyata cin amanar da mijina da ƙawata suka taru suka aikata min ba, amma na kasa sanin abin da zan ce mata, saboda abin ne ya zo abaza, kuma ban saba yi ma mahaifiyata ƙarya ba, amma sai na samu bakina da furta, "Ban da lafiya tun safe cikina ke ciwo Mama na rasa yadda zan yi."  Wuf tai ta miƙe tana cewa, "Ba shakka haihuwar ce sai ki yi shiru to ki kama kuka? Ai ba a ɓoye irin wannan ciwon kamar yadda ba a yi ma shi kuka." Hijabinta ta ɗauka ta fice da uban sauri ina kallon sadda tai tuntuɓe da tudunkar ƙofar ɗakin amma ko a jikinta. Ba a jima ba sai naji sallamar Yayar mahaifiyata hakan yasa na fahimci zuwa tai ta kira min Yayarta tunda nice yarinyarta ta farko, tana jin kunya ta da nuna min  kawaici ko da yaushe. Cikin ƙanƙanin lokaci akai ta bankamin rubutu da magunguna wai na sauƙin nakuɗa ne, ba yanda zan haka na jure naita amsa ina banka ma cikina sai dai ba a jimawa nake amayar da duk abin da na sha, sai kuma Yayar mahaifiyata tace wai fayar baka nake yi. Ban san dai me take nufi ba da abin da ta kira fayar baka ba, don haka da naga an takuramin nace mata "Ba fa yanzu Likita yace zan haihu ba juyawar kan yaro ce yace." Tace "Ko da naji, ai rubutun gidan Malam da aka amso indai haihuwa ce ana sha nan take ɗa ke faɗowa, to Allah Ya baki lafiya, nakuɗar tsaitsaye kike yi dai kenan." Ta ɗauki hijabinta ta fice da yake ba nisa da gidanta sai ga Mamana ta shigo ta dinga jera min sannu ta ɗauki mafeci tana min fiffita. Cikin ikon Allah wani barci ya sace a hakan. Na jima ina barci don sai yamma liƙis na tashi, na samu nayi sallar la'asar na ce ma Mama zan tafi tace, "Yau ba shi zai zo ɗaukar ki ba ne? Nasan abin da yasa tace hakan. Lokuta da dama mijina ke kawoni gidan yace na wuni zai zo mu tafi tare, shike nan ba zai zo ba sai dare har ƙarfe goman dare ina kaiwa ina jiran shi, tun abin bai damun Mamana har dai ta kai ga yi ma shi magana watarana, "Ni kam nace ina son in ce baka yarinyar nan ta dinga zama ɗakinta ba amfanin yawo nan ko dan saboda gaba." Ya yi murmushi yace mata, "Ai indai zata fita ta aje min makullin gida ban da damuwa da yawonta Mama, ita karin kanta ma bata taɓa nuna min zata fita ba, ni ne ke sata dole tana fitar kuma daga nan gidan sai gidanmu take zuwa ai." Mamana ta girgiza kai da yake mace ce da bata fiye magana ba balle shi da yake mazaunin surukinta na ɗiyarta ta farko don haka bata ce ƙala ba. Na tashi a hankali na ce na tafi jikina sanyi ƙalau ba alamar fara'a ko walwala balle annuri a kan fuskata balle a same shi a cikin zuciyata. Har zaure ta rakani tana gayamin idan dai naji abin bai bari na mu je asibiti na bita da to kawai.

Lokacin da na koma unguwarmu sai naga gungun mata ba shakka jikina ya bani gulmata suke, amma ya zan yi ? Naka shi ne ke bada kai. Na yi masu sallama na raɓa su zan wuce wadda tafi kowa surutu tace min "Amarya baki lafiya ne na ganki duk kin koɗe kin jeme?"  Ɗaga mata kai nayi kurum na shige ta gabansu na wuce, amma sai jinta nayi tace, "Don Allah ki samu kwalli ki shafama idanunki duk sun koze kin yi wata hajaran-majaram dake abinka da farar mace bata kyan gani a damuwa."  Ni kam ƙala ban sake cewa ba, na buɗe gidana na shige na maido ƙofar na rufe na tsugunna a gun na saki kuka mai ciwo.

Shiru-shiru ba labarin Deeni har akai magariba akai ishsha'i ba alamar Deeni, ni kam zuwa lokacin zazzaɓi mai zafin gaske ya rufe ni na kwanta falo kan kujera ina tilawar abin da na gani ya faru a cikin falon da idanuna.  "Salamu alaikum."  Sallamar magajiyar mijina ce nayi Babbar Yaya, da ƙyar na amsa sallamar ban tunanin ta isa ta ji amsawar da nayi mata duk kuwa jin da take taƙamar tana yi na magana ko da raɗa ce. Cikin sauri ta danno ɗakin tana jera min sannu kamar wadda na aika mawa nace ta taho ban lafiya.    "Za ki iya daurewa mu je can gidanmu dake Jiddah?"  Ɗaga mata kai nayi, domin yanzu ban da ikon buɗe ko bakina a yanayin da nake ciki ni kaina ina jin yadda zafin jikina ya mamaye inda na tashi. Hijabina kawai na saka muka fice ina taka ƙasa tana wani irin ƙara dimm-dimmm kaina na sarawa kamar zai fashe. A haka na samu muka isa gidansu tana jera min sannu ba iyaka.

A gidansu na iske Gaje sai da gabana ya faɗi haka kawai na ji damuwar tawa ta koma biyu, ban san kowa yasan da wannan maganar domin zubar da kimata ne da tashi shi kanshi mijin nawa. Ban san me ya faru ba naga dai wata Malamar asibiti ta shigo ance na gyara zata dubani, nai ta tunanin dubawar me za tai min amma dai ban tanka ba, bayan ta duba ni ne tace masu ba haihuwa bace ba. Ɗakin kishiyar Mamarsu Deeni aka ce mu kwana ni da Gaje, tana kwance ina zaune na yi tagumi ina tunanin abin da ya zame min jiki a ranar yau naji muryar Gaje na cewa, "Lallai Jiddah, Deeni ɗan rainin hankali ne, mun zo ni da Habib ya kawoni na kwana zai yi tafiyar kwana ya zo yace "A je a taho dake shi ya tafi gun aiki Katsina, kuma yaga kamar haihuwa za ki yi."   Zuwa yanzu duk abin da za a ce Deeni ya yi bai ban mamaki tabbas zai aikata komai tunda har ya iya yin mirsisi ya ci amanata, don haka nayi shiru ban ce mata ƙala ba illa sabon kukan daya ƙwace min kawai, wanda Gajen itama ta tayani mu kai ta kuka tamkar an yi mana rasuwa, ita dai data gaji tai barci ta barni zaune ina tunanin rayuwar aurena hakan yasa kai tsaye na kwana zaune ina saƙawa da kwancewa amma daga ƙarshe na amince da shawarar ƙarshe da zuciyata ta ban, don haka asuba nayi na yi sallah na gama addu'a na tashi ban bi ta kan kowa ba na fice daga gidan ban zame ko'ina ba sai gidan auren ƙawata Safiya da yake ba nisa da gidan surukaina, sai dai ina zuwa ban iske ta ba sai mijinta yace min bata kwana gidan ba gidan Mamarta ta kwana, duk da na lura da kallon mamaki da tuhuma da yake bina da shi ban damu ba na juya kai tsaye na nufi gidansu Safiya.

Ina shiga na iske Mamarta a zaune ta yi tagumi nayi sallama ta amsa ta miƙe cike da mamaki ta jero min tambayoyin, "Jiddah lafiya kike tafe da farar safiyar nan? Me ke faruwa ne haka Jiddah? Kin ga yadda kika koma kuwa Jiddah ko dai baki lafiya ne?"  Na samu da ƙyar na maida hawayen idona nace "Safiya na nan kuwa Mama?"  Tace "Tun jiya da rana ta zo gidan nan a ruɗe da taji motsi sai ta zabura Allah Yasa dai lafiya don nayi-nayi ta gayamin damuwarta ta ƙi."  Ni dai bance komai ba na nufi ɗakin da Safiya take ciki. Ina shiga ta zabura kamar zata riƙe ni ta kuma koma ta zauna tai shiru. Cike da tausan kaina na dube ta nace, "Safiya tsakanina dake duk wanda ya cuci wani Allah Ya saka ma shi, ban taɓa tunanin za ki iya aikata min abin da kika aikata ba, amma na barki da Allah shi ne zai saka mun idan har ina da haƙƙi a kanki to ba shakka nasan zai fitar mun da shi. A zama na dake nasan da zuciya guda nake tare da ke amma ba zan iya kwatanta da zuciyoyi nawa ke kike tare da ni ba...  "Wai me ke faruwa ne Jiddah?" Cewar Mamarsu. Na girgiza kai nace "Ga ta nan ai Mama ta gaya maki abin da akai jiya."  Amma Safiya tai mirsisi ta ƙi magana. Ganin Mamarsu ta dage sai ta ji abin da akai na gaya mata komai. Ban ankara ba haka ban zata ba kawai ji nayi muryar Mamar Safiya cikin kuka tana cewa, "ALLAH Ya tsine maki Safiya! Kin yi asarar rayuwarki, ko za ki yi irin wannan lalacewar bai kamata ki yi da mijin Jiddah ba, yarinya ƴar mutunci mai cike da karamci da tausayi kika aikata ma wannan mugun abin? Anya Safiya za ki gama lafiya kuwa? Ita dai Safiya bata tanka ba, sai ma nice da naga kukan Mamar ya yi yawa na dinga bata haƙuri ina goge nawa hawayen. Har ƙofar gida Mama ta biyo ni tana ban haƙuri na tafi zuciyata cike da tunani kala-kala, har na koma ba wanda yasan na fita a gidan na kwanta kan gado ina tuna asalin wacece ni, da ƙaddarar data saka na auri Deeni bayan ko a mafarkina ba shi ne ba.

A hankali faifan rayuwata ya soma juyawa tun daga lokacin dana tsinci kaina gaban Kakata da ƙullin kayana da mahaifiyata ta aje ta juya tai tafiyarta ko waige na bata yi ba.

            Asalina * * *

Hauwa'u shi ne asalin sunana amma kasancewar babban suna ne dana ci na babbar gidansu mahaifiyata yasa ake kirana da Jiddah. Mahaifina Alh. Bishir (Dawa) ya auri mahaifiyata tun yana gaɓar ƙuruciyar gaske domin ya tsallake Yayyensa uku ringis ya yi aure su ba su yi ba. Kowa da Dawa kawai yake kiran mahaifina idan aka fita waje domin mutum ne mai son harkar shiga daji ya yi rayuwa, yafi son rayuwar dazuzzuka fiye data cikin gari. Suna zaune a garin Jalingo cikin gari, gidansu babu nisa sosai dana iyayensa amma tsabar abin a jininsa yake haka yake tsallake matarsa Salma ya ja zugar yaransa su wuce daji farauta daga can ya ɗebo magunguna na gargajiya kala-kala, da farko zamansu gwanin sha'awa amma daga baya sai yawon mahaifina ya takura rayuwar auren Mamata, hakan yasa suka dinga samun matsala wanda ƙarshe dai akace ta dawo cikin gidansu da zama ko da ya tafi kaɗaici ba zai dameta sosai ba. A haka aka haife ni da daɗi ba daɗi har aka yaye ni, tana da shigar wani cikin ne ya yi tafiyarsa daji inda ita kuma ta rantse bata zama ta gaji, ta ɗauki kayana ta wanke fes suka bushe ta ƙulle a kallabi ta kama hanuna bayan sallar la'asar ta kaini gaban Kakata tana zaune tana sallah ta juya ta fice. Daga nan ƙalubalen rayuwata ya fara.

Ku biyo Haupha dan jin wane ƙalubale ne wannan? 

Taku a kullum Haupha ✍️

[7/2, 11:43 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

*Wannan shafin na sadaukar da shi ga Prince ɗina, ina ma shi addu'ar Allah Ya ci-gaba da buɗe ma shi dukkan wasu ƙofofin nasara Ya ƙara ma shi basira da ɗaukaka tare da kare shi daga dukkan maƙiya na gida dana waje Ya azurta shi da dukkan cikar burinsa.* 

Sai da mahaifina ya shafe wata takwas bai dawo ba abin da ya fusata iyayen mahaifiyata kenan, ƙarshe har ta haifi abin da ke cikin bai dawo ba, wanda ta samu namiji aka saka ma shi suna Muhammadu sai bayan ta yi arba'in ne mahaifina ya dawo da iyayen magungunan gargajiya kala-kala. Bayan ya huta ne Kakata ke gaya mai abin da ke faruwa, ya ce "Wallahi ina son matata don haka bari na je na dawo da ita." Ko kallonshi bata sake yi ba, domin tasan iyayenta da ita kanta matar ba wanda zai amince da buƙatarsa. 

Yamma nayi ya yi wanka ya kwashi yaransa suka nufi gidan surukansa, sai dai tun kafin ya shiga mahaifinta yace "Yawwa fatan takardar ce ka kawo min ? Ai ba sai ka shiga ba, ni kaina idan ka bani ya wadatas yaronka kuma idan ka so ka bar mata idan ka so ka ɗauka ka haɗa da ƴar'uwarsa duk ya rage naka."   Da gaske yake yana son matarsa bai shirya rabuwa da ita ba, don haka ya yi ta bada haƙuri amma kamar yana ƙara zuga tsohon dole ya tafi ba tare da yaga ko da kalar yaron da aka haifa ma shi ba balle fuskar matarsa.

Abu kamar wasa ƙaramar magana ta zama babba, ba irin magiya da mutanen da bai tura ba amma ita da iyayenta suka kafe kan bata komawa sam, daga ƙarshe sai tace ma shi ita fa ban da yawon da yake hatta tabar da yake sha ƙona mata zuciya take don haka kawai su rabu ta gaji da halayensa ita. Daga ƙarshe dai yana ji yana gani ya rubuta mata takardar sakinta ya bata. A lokacin yarinyarsu nada shekara uku da rabi don haka bai shawara da kowa ba ya ɗauke ta ya kaita Lagos gun wata Inyamura Iyami mai saida abinci yace ta rike ma shi yarinyarsa ya bata amana domin duk sadda ya kalli fuskar yarinyar sai yaga ta mahaifiyarta, har zuwa yanzu bai daina jin son matarsa a ransa ba, duk ya takura kansa ya daina zuwa daji ya daina shan taba amma ta yi mirsisi tace bata dawowa don haka ne ma bai san ganin fuskar yarinyar na tuna mai da mahaifiyarta.

Kun san dai yadda yare suke da son banza ko da Iyami  taga yadda yake matuƙar kula da yarinyar ko da yaushe cikin kashe manyan kuɗaɗe yake sai tai na'am da yarinyar ta dinga nuna mata soyayyar ƙarya a gabansa, ko da wasa bata barin yarinyar tai kuka, duk abin da take hankalinta na kan yarinyar, abin da ya ƙara mata kima da yarda ga Baban yarinyar, ya kimtsa ya aje mata manyan kuɗaɗe yace zai tafi sai bayan shekara zai dawo amma zai dinga yi masu aike na duk abin da suke buƙata.

Haka Babana ya tsallake ni ya barni gun wadda bai da haɗin komai da ita, asalima ba musulma bace ba. Tunda ta tabbatar da Babana ya bar garin shike nan sai ta ɗauki tsanar duniya ta ɗora min, sam bata tausayin ƙaranta ta, wahal da ni take tamkar wata yarinyar budurwa, duka da zagi kuwa da suna kanta da sun yi min a jiki. Duk wanda ya sai abinci nice ke kai ma shi duk kuwa inda yake, tun ban iya wanke-wanke ba har dai na iya da duka da zagi, duk da cewar abinci take saidawa amma bata bani wanda zan ci in ƙoshi, sai dai ta ban wanda zan lasa, hakan yasa nake ta tsawo ba ƙiba, duk na fice hayyacina a shekaruna bai kamata ace ina wasu ayyukan ba amma duk na jima da ƙwarewa da iya su, hatta wankin kayanta don mugunta nice ke yi mata su, kayana kuwa ta tattara ta ɓoye su kala biyu kawai taban nake sawa sai kaya sun sati biyu jikina take cewa na cire na wanke na saka gudan kayan. Akwai yaran Babana da dama dake gun suna ganin halin da nake ciki amma basu isa su tanka ba, domin muguwar masifaffa ce Iyami sam bata da mutunci ga shi tari ga ta yaudare shi ta nuna ma yarinyar ƙauna a gabansa ta ƙarshe don haka ba abin da za a gaya mai kanta ya amince. 

Shekaru na ta tafiya har na kai shekara shida a gun Iyami, zuwa yanzu ita kanta wahala idan ta ganni sara mun zatai, domin yanzu hatta girkin da take yawanci duk nice jigonsa tana daga zaune take sakani komai iyakarta ta kame kan kujera tana bani umarni ina bi. Duk da ƙarancin shekaruna hakan bai hanani gane irin wautar da mahaifina su kai ba na kawoni gun wadda ba musulma ba, gani kara zube babu arabi babu boko aiki kawai nake kamar inji, bata taɓa ce min nayi sallah ba, to idan tace min ma ban san yadda ake yinta ba ai balle inyi don haka ni da ita babu bambanci sai na suna da shigar kayan jikin mu kawai.

Sule yaron Babana ne shi ne kawai ke jin tausayin halin da nake ciki yana matuƙar tausaya min sosai kan abubuwan da Iyami ke min, ya sha siyen abinci idan na kai ma shi yace na zauna na cinye ya ban kuɗin na kai mata, shi ne yake yawan ce min na dinga sallah na dinga yi ma iyayena addu'a duk sanda nayi sallah. Duk lokacin da yake gaya min hakan kallon shi kawai nake domin ban san yadda ake sallar bama sam da ya fahimci hakan naga alamar tashin hankali muraran kan fuskarsa, an fi sati ya zo shagonmu ya ba Iyami kuɗi masu dama yace "Oga ya aiko da su yace na kawo maki ki saka yarinyar can makarantar boko da arabi to amma ni a shawara ta me zai hana ki damƙe kuɗaɗen ki samu wasu makarantun na ya ku bayi ki cilla ta duk wata ki dinga amshe kuɗin da zai turo kina ƙara jari tunda kuɗin makarantar kuɗi ne ya bada ki saka ta?"    

Murmushin jin daɗi tai tace, "Shegiya Sule ashe kanki na kawo wuta."  A nan take ta ba shi aikin nemo min makarantun talakawa. Idan ba haka ya yi mata ba, ba zata taɓa amincewa yarinyar tai karatu ba, shi kuma yasan hakan shi ne kawai abin da zai ma Ogansa ya rama rabin abin da ya yi ma shi a rayuwa, domin shi ne ya kawo shi Lagos ya sai mai mashin yake haya kuma bai taɓa amsar ko da Naira dubu ba daga hannunsa kyauta ya sai ma shi mashin ɗin, don haka ya ga dacewar yin hakan ga ɗiyar Ogan.

Cikin kwana biyu na fara zuwa makaranta sai aikin wahala ya rage min, sai dai tana yawan hana ni abinci tace, "Can makarantar ba a baka ba ne don ubanka?". Idan da sabo na saba da yunwa da wahalar rayuwa don haka sam ban damuwa da abin da Iyami ke mun tunda na riga na gane ba ita bace ta haifeni ba sai abin ya yi min daɗi domin yanzu na fahimci illar rashin addini.

Alawiyya Malam ita ce kawai ƙawata, wadda muka shaƙu muke tattauna magana kowace iri a tsakaninmu, babu nisa tsakanin gidansu Alawiyya da gidanmu don haka duk sanda zan je makaranta ina fara biya mata sai mu wuce, Kakar Alawiyya Inna Kande tana da matuƙar kirki da tausayi ko da yaushe ita ce ke wanke kayan Alawiyya ita ce ke girka abincin da Alawiyya ke ci ita Alawiyya goro kawai take saidawa, daga shi babu aikin da take ma Inna Kande hakan yasa Alawiyya ta fini kumari ta fini walwala da natsuwa ko da yaushe ni cikin tunani nake ko ya sunan iyayena oho, ko ya kalarsu take oho, naji dai su Sale na kiran mahaifina da Oga Dawa ko hakan ne sunanshi oho, ko a makaranta ni kaɗai ake kira da Jiddah Iyami kowa da sunan Babansa sai nice kawai ban da sunan mahaifi a jikin sunana. 

Tunda mahaifina ya tafi bai sake waiwayar halin da ƴarsa take ciki ba sai zafin aike da tambayar ya Jiddah take aikin kenan bai taɓa cewa bari ya zo yaga ya halin da nake ciki ba ko yace ya kamata yaga ya na koma ba. Rayuwarsa kawai yake bai damu da duk halin da zan kasance ba, shi dai tunda ya ba da ni kuma yana turo ma Iyami da kuɗaɗe shike nan a ganinsa ya gama mai wahalar.

Muna zaune ni da Alawiyya take gayamin Inna Kande tace zata je garinsu don haka zata zo gun Iyami ta nemi alfarmar ta riƙe mata Alawiyya har ta dawo daga ganin gida. Ba ƙaramin daɗi naji ba na maganar domin har ga Allah ina matuƙar jin daɗin zama da Alawiyya domin tana tayani ayyuka da dama, kuma tana yawan kawo min abinci a ɓoye, haka duk inda zan kai abinci tare muke zuwa da tallar goronta bisa kanta. Haka kuwa akai Inna Kande ta zo gun Iyami ta gaya mata zata je gida can Arewa gun danginta amma ba zata je da Alawiyya ba saboda wani babban dalili mai ƙarfi amma don Allah ga ajiyar ta nan zata bar mata kafin ta dawo. Da farko Iyami kamar ba zata amsa ba, sai da Inna Kande ta fito da kuɗaɗe ta miƙa mata tace, "Ga waɗannan ko da zata buƙaci wani abun kafin in dawo Iyami." Nan take Iyami ta washe baki ta amshe kuɗin har tana tambayar "Halan zaka jima ne can?" Kowa yasan mugun son kuɗin Iyami don haka duk wanda zai mata tarko da su yake mata bata ƙara awa guda take faɗawa. Inna Kande ta kiramu ni da Alawiyya tace, "Zan tafi garinmu amma zan gaya maku labarin yadda nake da ke Alawiyya (ta nuna Alawiyya da yatsa) ba don komai ba sai don yanayin rayuwa, ban san abin da gaba za tai ba.

Alawiyya ki sani nice mazaunin Kakarki tabbas amma ba nice Kakarki ba sam! Ba Alawiyya ba hatta ni sai da na kalli Inna Kande, domin duk da ƙarantata nasan lokacin da Innar Alawiyya ke zaune a gidansu kuma Inna take kiran Inna Kande, haka a gabansu tai aure ta auri wani soja suka tafi tare ta bar Alawiyya hannun Inna Kanden.  Amma yau ga shi tana maganar wai ba ita ce Kakar ta ba... Inna Kande ta ci-gaba da cewa, "Mahaifiyarki na santa ne a motar da muka shigo na zuwa nan garin daga Gombe duk cikin motar ita kaɗai ce budurwa domin duk mun manyanta mu tunda da niyyar bara muka fito daga gidajenmu zuwa Lagos tunda mun ji ance ana samun kuɗi da bara a Lagos. Tunda muka shigo motar da yake tafiyar dare ce na lura da yarinyar kuka take sam bata cikin hayyacinta sai ta jima tana kuka sai kuma ta koma tunani, duk inda aka tsaya don a ci abinci ita bata cin komai kuma bata siyen komai, sallah kawai take yi ta koma kurerarta tai ta kuka. Hakan yasa da aka tsaya cin abinci na ga kowa ya fice daga motar ban da ita na je nayi mata magana nace, "Baiwar Allah lafiya kike tafiya cikin ƙuncin rayuwa ne? Shin me yasa ke tunda muka taso baki ci abinci ba kuka kawai kike da tunani?" 

Sai da ta goge hawayenta sannan tace min, "Ni ɗin daga ƙasar Chadi nake sunana Hajiya Fatima iyayena suna da arziƙi dai-dai gwargwado don mu duka ba wanda bai ke aikin hajji ba a gidanmu ni kaɗai ce mace a gidanmu sai Yayyena maza su huɗu, muna rayuwa cikin kwanciyar hankali da wadata kwatsam aka fara rigimar boko haram a garin Chadi hakan yasa muka koma cikin Niger da zama mu duka, sai dai mun yi asarar dukiya mai yawan gaske wadda tasa muka dinga rayuwa a cikin talauci a Niger, a hakan watarana kwatsam mu ka ji mutane nata gudu suna ihun an kawo hari Niger ɗin ma, mu ma muka bi ayarin ƴan gudun hijira mu kabar Niger a jigace, sai dai lokacin da muka isa Nigeria kai tsaye Jigawa muka nufa, Allah da nashi ikon hatsari ya gitta mana a nan ne na rasa halina ban san inda suke ba, don ni dai na tsinci kaina a gadon asibiti ance mun kuma rarraba mutanen cikin motocin da sukai hatsarin akai, na yi iyakar nema na amma ban ga ko da mutum guda ba na ahalina shi ne akai min hanyar zuwa Lagos don zuwa nayi bara na samu abin ci da kaina."  Ko da naji labarin Fatima sai tausayi ya yi masifar kama ni don haka nace ta kwantar da hankalinta idan mun sauka ni zan riƙe ta kar ta saka damuwa a ranta, insha Allah watarana zata haɗu da mutanen gidansu. Tun da muka iso Lagos na kama mana hayar gidan da muke ciki na fara fita bara sai ta hanani tace gwara mu nemi sana'a sai ya fi zuwa barar nan mutunci, na yarda da shawarar ta muka fara sarin biredi da lemu muna saidawa cikin ikon Allah kasuwar ta amshe mu kamar wasa a haka wani saurayi  mai suna Bello yace yana son Fatima ta nuna bata amince ba da farko sai daga baya ta amince da shi domin ni kaina na yaba da halayensa yana sana'ar wankin mota ne a nan Lagos yace shi ɗan asalin Kano ne neman kuɗi ya kawo shi nan Lagos. Cikin mutunci akai aure suka tare gidan hayar daya kama masu zamansu gwanin ban sha'awa, sai da Fatima ta shekara uku bata samu ciki ba sai a ta huɗu ta samu cikinki, ta sha matuƙar wahalar kwaikwan cikinki kamar ba za ta tashi ba har dai aka haife ki, kina da shekara guda dangin Bello suka bayyana basu yi wata-wata ba suka ɗauke shi suka ce basu yarda da auren da ya yi ba don haka ko ƴar basu so, yana kuka yana komai ya saki Fatima saki guda ya ban amanar ki yace duk daren daɗewa zai dawo ya tafi dake. Bayan tafiyar Bello Fatima ta shiga gararin rayuwa na kewa da soyayyar mijinta sosai domin Bello mutum ne har da rabin mutum, ya san yadda ake fita haƙƙin iyali yadda ya kamata. Sai ga wani soja ya bayyana da ƙarfinsa yana son Fatima ita kuma tace ta gama aure zata zauna ta kula da yarinyarta har abin da Allah Ya ƙaddara. Sojan nan yai ta naci yai ta ƙwaƙwa amma Fatima ta kafe kan bakanta hakan yasa hankalin sojan tashi ya dinga yini gidanmu yana mata magiya yana neman na saka baki ta amince ya aureta ƙarshe dai da naga mutane sun fara gulma na saka baki Fatima ta auri sojan nan mai suna Aliyu nan da nan aka saka biki wata guda yace kuma a nan zasu zauna sai bayan bukin da wata shida Fatima ta zo tana kuka take gaya min an sauya mai wajen aiki zuwa Taraba kuma yace da ita zai tafi. Babu yadda muka iya ni da ita dole muna ji muna gani na bar Fatima ta bi mijinta ke kuma aka bar min ke nan. Abin da yasa ba zan je da ke garinmu ba ban so ne ai maki wani kallo wanda bai kamata ba, ba shakka sai nafi kowa kukan mugun sunan da za a dinga jifanki da shi,sannan ina ji a jikina duk inda Babanki yake yana tafe gareki gwara ki zauna a nan kar ya zo baki nan, insha Allah ba zan jima ba zan dawo gareki Alawiyya." 

Ba ƙaramin kuka muka sha ba jin labarin mahaifiyar Alawiyya ba, amma duk da haka sai naji gwara ita tunda ko banza tasan asalinta ni fa? Ban san nawa asalin ba ko sunan iyayena ban sani ba. A ranar Inna Kande ta wuce garinsu ta bar Alawiyya gidanmu gun Iyami.

Cikin sati guda Iyami ta fito da sabon salon azaba da musgunawa garemu wanda ya ninka wanda take min a baya. Ga shi Inna Kande shiru bata dawo ba har ta share wata uku ba ta ba labarinta . 

Watarana muna makaranta Sule ya zo cike da farin ciki yake shaida min ga Babana can ya zo. Ni da Alawiyya muka fice da gudu cike da farin cikin murnar Yau zan saka mahaifina a cikin idanuwana.

Shin da gaske Jiddah zata haɗu da mahaifinta kuwa?

Me yasa Inna Kande bata dawo ba?

Ina labarin mahaifin Alawiyya da mahaifiyarta?

Da su da wasu amsar duk zaku ji su daga taku a kullum Haupha ✍️

[7/3, 8:57 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

Sai da muka iso shagonmu muka daina gudun, sai dariya muke tamkar wasu zararru, da farin ciki muka afka shagon bakina ɗauke da kalmar "Babana?" Kamats! Naji saukar kyakkyawan mari kan fuskata ko ban tambaya ba nasan hannun Iyami ne, domin na gama haddace kalar marinta. Zaman daɓas nayi ƙasa ina kallon shagon na jujjuyawa, ban dawo hayyacina ba naji saukar dundun da yasa na dawo cikin hankalina.  "Shege tsinene kana saurin ubanwa ne?"  Alawiyya dake tsaye tana zare idanuwa tace, "Ce mana akwai Babanta ya zo Iyami."  Fau ta buge bakin Alawiyya tace, "Ubanka ne ya gayama zuwansa?" 

Alawiyya tai tsit kar ta sake samun rabonta na marin ita ma.

Gabanmu ta ɗauki jakarta ta rataya ta fice tana cewa mu ci-gaba da kula da shagon sai ta dawo. Bata jima ba da tafiya Sule ya shigo ranshi ɓace ya zauna ya kasa mun magana sai kallona kawai da yake bai ko ƙyabtawa. "Jiddah ki ci-gaba da haƙuri tabbas ko da laifin Iyami akwai laifin Oga Dawa kana babba ace kana kama maganar mace wadda ke cike da son zuciya da munafurci, Babanki ya zo nan ganinki amma sai Iyami tace mai kina yawan ce mata duk ranar da ya zo tare za ku tafi, bayan kina nan zamanki lafiya kin iya karatu kin iya aikin girki komai cikin jin daɗi amma kin rantse sai kin bishi duk ranar da ya zo. Hakan yasa yace to kar a kira ki ba sai kin zo ba ya ganki tunda kina lafiya shike nan ai komai ya yi daidai. Shi ne fa ya tafi gidanta ya ci abinci ya huta yanzu haka fitar da tai wajen shi ta nufa suka tafi ta nuna ma shi abin da kike buƙata ya sai maki ya wuce abin sa sai kuma watarana idan da rabon ku sake ganawa." Sai yanzu kukan baƙin ciki ya zo min wanda ke tafe da tsanar mahaifina tabbas bai sona da yana sona ba zai kawo ni uwa duniya gun kafura ba yace ta riƙe ni ba, har nai shekaru huɗu bai ganni ba kuma ya zo ya tafi bai ganni ba kan wata magana marar tushe, nan take naji cewar ni da Alawiyya bamu da bambanci duk kanwar ja ce bamu da iyaye don haka na rungume ta na fashe da kukan tausan kanmu.

Mun jima muna kuka Sule na bamu haƙuri har muka haƙura muka dangana amma tsanar mahaifina na cikin ƙasan zuciyata fal, na ji a raina ba zan sake furta kalmar data shafe shi ba, haka ba zan sake furta kalmar ina da uba ba zan zauna a yadda Allah Ya yi ni kawai.

Iyami kuwa ta samu kuɗaɗe da kayayyaki gun Baban Jiddah sosai ta ƙara samun jari mai tsoka, tai ta nuna ma shi kayan da take siya tana aikawa da su ƙauyensu ana saida mata na yara tana cewa duk na Jiddah ne, shi kuma yai ta jin daɗi yana murna da godiya gareta har ya gama abin da zai ya koma bai damu ba don bai ga ɗiyar shi ba sam.

Sai da Iyami ta tabbatar da tafiyarshi ta dawo shagon fuska fal farin ciki da walwala saboda tasan ta gama da babin ba kuma zata taɓa yarda ya rabata da Jiddah ba tana da burin ta maida yarinyar addininta ta haɗa ta aure da ɗan mijinta idan lokaci ya yi zata gudu da ita garinsu tunda ba wanda yasan garin data fito daman.

Alawiyya tun tana kukan rashin Inna Kande har ta haƙura ta shafawa kanta lafiya ta rumgumi ƙaddara, ta amince cewar bata da kowa kaf faɗin duniya da zata nuna tace shi ɗin ahalinta ne, jama'a da dama na kiranta shegiya ce wasu ma jam'i suke har da Jiddah kira suke duk shegu ne,don ma sauƙin da suka samu guda ne Iyami tayi matuƙar fice gun rashin mutunci da masifa ba baƙon abu bane gunta ta hunce ta yi dambe da ƙato ba tai mai lilis. Tunda wani ɗan iska ya taɓa nuna zai taɓa Jiddah ta hunce tai mai duka gaban mutane ta ci mutuncinsa sai kowa ya maida maitarsa ya ɓoye suka shafawa Jiddah lafiya ko maganar banza babu mai tarar ta da ita, duk da ƙanƙantar ta takan gane mutumin banza dana kirki yarinya ce natsatstsa da tasan ciwon kanta yadda ya kamata kasancewar Alawiyya itama halinsu guda sai tasu ta zo ɗaya har abota ta shiga tsakaninsu.

Yau da gobe kayan Allah. Inna Kande tai shekara bata ba labarinta sai Iyami ta kira Alawiyya ta gaya mata kuɗin da Inna Kande ta bari nata tuni sun ƙare don haka ba zata ci-gaba da ci da ta da bata wajen kwana ba sai dai ta dinga haya idan bata iyawa ta kama gabanta. Wannan magana ta girgiza mu sosai ta sa mun kwana kuka muna neman mafita kan lamarin domin mun fi kowa sanin halin Iyami indai ta ce abu to tabbas sai ta aikata shi take jin daɗi kuma ba wanda ya isa ya hanata aikata abin sai fa idan an biyo ta hanyar manyan mutanen nan masu kima da daraja a idanun kowa da kowa watau ƴan dubu-dubu abin shan iska!  To mu kuma waye gare mu da zai zo mata da mutanen nan masu taurin kima da daraja a gunta? Sule ne kuma shima yana shirin tafiya garinsu wai aurensa ya matso don haka zai koma garinsu da sana'arsa, har sai da Alawiyya taban shawarar na bishi na je gun mahaifiyata amma na ƙi saboda ba zan iya barin Alawiyya ba a halin yanzu kuma ita mahaifiyata me yasa bata taɓa nema na ba? Me yasa bata taɓa zuwa inda nake ba? Tabbas itama bata sona don haka nima duk bana son su!

Iyakar tashin hankali da rashin imani da rashin tausayi mun ganshi gun Iyami domin hatta ni sai ta hana kwana ɗakinta sai bakin ƙofar ɗakin wai na taya ƙawata kwana tunda bata da kuɗin biyan haya ai itama kuɗi take biya take kwana ɗakin. Abinci kuwa sai idan an siya an rage muke ida cinyewa gwara masu bara da mu domin su suna samun abinci da kuɗi ko da yaushe amma mu fa muke abincin amma ba a bamu wanda zai ishe mu sam. Balle kuɗi da sai dai mu riƙe na aike ba dai namu ba.

Sule yai bankwana da mu ya tafi bayan ya bamu Naira dubu yace mu raba. Innalillahi! Bayan kwana biyu da tafiyarsa mu ka fitar da kuɗin muka sai takalmi silifas saboda bamu da shi ƙasa muke yawo a ranar Iyami ta kusa haukacewa tana cewa kuɗinta ne muka sata muka kashe ta fito tsakiyar layi tana ta ihu tana hauka kamar kamun baƙaƙen aljanu. Zuwa can bayan ta gama haukan da zage-zagen ta rarumo mu tai ta jibga ta gwarancin da nasan ba makawa zagi ne da yarensu. Sai da tai mana lilis sannan ta ƙwace takalman ta ɓoye tace sai tayi sati biyu bata ban abinci ita daman Alawiyya bata bata nawa ne idan na kankare ƙanzo muke ci tare, shi kanshi ƙanzon don masifa ba duka take ban ba shanyar shi take yana bushewa wai tarawa take tana aikawa garinsu.

Rayuwa tai mana zafin gaske har mun fara shawarar ya kamata mu gudu daga hannun Iyami mu je wani gun tunda gari da yawa maye bai cin kansa gwara mu matsa gaba ko barar ce gwara mu yi kawai da zaman rashin ƴancin da muke kara zube kamar kamun turawa (Bayi) 

Kamar Iyami tasan shawarar da muka yanke na guduwa sai ta daina zuwa ko'ina baki ɗaya ta natsu ta saka mana ido kan lamurranmu bata barin mu matsa ko nan da can, hatta kasuwa tare muke zuwa ta sai abin da zata siya ta jibga mana kamar wasu ƙatti ba tausayi haka zata haye mashin tace a bi sannu tare take da mu. 

Watarana muna zaune muna gyaran kayan miya Iyami ta shigo shagon a ruɗe sai yarensu take na alamar tana cikin tashin hankali, mu dai bamu kalleta ba muka ci-gaba da abin da muke don babu wautar da zata saka mu tambayeta mu ja ma kanmu bala'i, don sai ta sauke fushinta kanmu. Daɓas ta zauna ƙasa ta ɗora hannu saman kanta ta dinga fasa ihu tana kiran,

"Jesus! Jesus! Jesus!  Ganin abin nata kamar taɓin hankali yasa muka miƙe a hankali da zummar barin wajen saboda yau ne farkon ganinta a irin wannan yanayin, ko ranar da taita hauka da muka sai takalma abin bai kai haka ba ai. Muna niyyar fita sai ga ƙawarta Sebo ta shigo itama a ruɗen ta faɗa jikinta tana kuka da kiraye-kirayen Jesus ɗin itama. Kasancewar yanzu babu abin da banji na yarensu saboda yau da gobe da Iyami ke mun yasa na gane abin da Sebo ke cema Iyami har ma na fahimci sanadin tashin hankalin da Iyami ke ciki. Sebo ta dafa cinyar Iyami tace, "Kar ki kuskura ki haƙura da abin da Jerry ya yi maki, akan me zai maki haka? Duk ƙoƙarin da kike ma shi bai gani ba shi ne sai ya saka maki da mugun tukuicin kishiya? Ba kwanaki nace ki ƙara farashin kuɗaɗen da kike tura ma shi ba... Me yasa baki ƙara ba...kin dai san yadda Jerry yake da masifar son kuɗi bai kamata ki dinga ma shi ɗan aike ba, to yanzu ga inda ta kai ku nan ai ya aiko ma ki da saƙon ƙarin aurensa."   Na fahimci damuwar don haka na kama hannun Alawiyya muka fice don na samu damar yi mata ƙarin bayani duk da nasan ta fahimci kaɗan. 

Muna zagayawa bayan shagon muka kwashe da dariya, duk da ƙarantar mu muna mamakin yadda su al'adar su Iyami mace ce ke neman kuɗi tana ba mijinta shi ba ruwansa sai dai yana zaune gida mace tai noma ko ta nemi wata sana'ar tai ta yi shi iyakarsa ta ba shi kuɗaɗe yana bin mata yana shaye-shaye.  Duk yadda Iyami ke dunƙule kuɗaɗe tana turamai don su zauna lafiya hakan bai sa ya tausaya mata ba sai ya tara kuɗin ya yi aure da su. Gaskiya maza ba dama (in ji Alawiyya) nan muka buɗe shafin rayuwar aurensu Iyami muna ta dariya.

Kwana uku da faruwar abin Iyami ta haɗa kayana da nata tace na shirya zamu tafi garinsu ta gama zama Lagos don haka Alawiyya ta san inda dare ya yi mata ba inda zata je da ita ni kaina don akwai burin da zata cika kaina ne yasa zata tafi da Ni.

Kwana guda mu kai muna kuka muna neman yadda za mu yi ƙarshe dai daren ranar da zamu tafi da Iyami muka bi dare muka gudu ni da Alawiyya.

To fa ina za su je guduwa cikin babban gari irin Lagos wanda kana zuwa zaka ga an maƙala THIS IS LAGOS saboda abubuwan dake cikinsa.

Taku dai a kullum Haupha ✍️

[7/5, 4:11 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Tafiya muke mai haɗe da gudu, donma garin bai rabuwa da mutane komin dare yasa mu kai ta wuce mutane wasu na shaiɗana wasu kuwa sana'ar loda kaya a mota suke, kowa dai da abin da yake ba ruwan wani da wani. Alawiyya ta dubeni ta nuna min motar da ake loda mashina tace "Mu je ciki mu ɓoya ba mamaki ma su je garinku kinga mun huta da yawo."  Nayi shiru ina hangen rashin dacewar zuwanmu garinmu wajen wa za mu je to? Wake sona? Ban da mai so kaf garin namu don haka nima ban son su duk yadda muke na yafe su kamar yadda suka yafe Ni. Alawiyya kawai na sani a shafin rayuwata don haka ita ce kaɗai jinina ƴar'uwata wadda duk rintsi zan rayu da ita. Ko da Alawiyya taga ban aminta da maganarta ba, sai tace "To ai nasan inda ake lodin motocin Kano, Kaduna, da Bauchi ki zo mu je can mana sai mu hau ai dai ba garinku a ciki ko?"  Ni fa a yanzu ko asalin sunan garinmu ban sani ba, don haka nace mata, "Me zai hana mu je garin da ba wanda muka sani ko ya sanmu mu ci-gaba da rayuwa? Na kwaso kuɗin Iyami masu yawan gaske don mu samu rayuwa mai amfani kinga sai mu kama haya duk inda za mu je ba ruwanmu da kowa mu cigaba da saida abinci tunda duk mun iya ko ya kika gani?"  Alawiyya ta amince da shawarar dana kawo musamman data ga tarin kuɗin dana wafto na Iyami, muna zuwa muka kutsa motar ana ta rubibi, ba kan kujera muka zauna ba, kan katakon maleji muka zauna muna kallon mutanen cikin motar duk maza ne ba mata ko ɗaya.

An jima sannan motar ta tashi muka kama hanya, mu dai bamu san inda motar ta nufa ba,mun dai shiga mota kawai da zummar mu bar Lagos ta kowane irin runtsi.  Alawiyya ta haɗe kai da gwiwa tana kuka, ko ban tambaya ba nasan tunanin Mamarta take da Inna Kande, to ya zamu yi ? Haka Allah Ya nufa za a haifemu a watsar muita wahala cikin garuruwa har mai ɗauka ta ɗauka.

Sai da mu kai tafiyar kwana uku sannan mu ka ji ana cewa an iso Kano kowa ya shirya. Murna fal kan fuskarmu domin muna jin yadda ake maganar Kano, babban gari ne mai cike da abubuwa masu yawa, ko da muka sauka muka biya kuɗin mota sai muka danna kai kawai cikin gari sai idan mun ji yunwa mu sai abinci da ruwa, abin mamaki abincinsu da sauƙi sosai ba kamar na Lagos ba. Mun sha yawo sosai bamu samu inda zamu zauna ba, kowa uzurinsa kawai yake, don haka da dare ya yi muka shige wani masallaci muka kwanta, asubar fari Ladan ya ganmu ya tada mu yace kar ya sake ganinmu a cikin masallacin nan, idan ya sake ganinmu sai kashinmu ya bushe.

Haka muka dinga gararanba muna neman gun kwana, arziƙinmu ɗaya kuɗaɗen basu ƙare ba, don haka bamu da yunwa ko alama sai rashin wanka da gun kwana, to daman wankan ai ba ko da yaushe muke da ƴancin yinsa ba, don haka bamu damu ba sosai. 

Watarana muna yawon zageyen da muka saba muka ga wani gida babba mutane sunata shiga ba mai hana su don haka sai muma muka afka cikin gidan nan, muna shiga muka ga mutane zaune wasu kuma a can saman dakali sunata rawa ana masu liƙi , wasu na ihu. Sun jima suna yi sai kuma muka ga sun sauka an kashe kiɗan wani mutum ya hau yana sanarwar, "Don Allah ku natsu yanzu wasan zai fara."    Kawai mutane suka saka ihu abin gwanin ban tsoro, don haka nayi wuf nace ma Alawiyya ta tashi mu tafi, amma sai naga tayi murmushi ta ja hannuna ta mayar da ni mazaunina tace, "Wai ke baki fahimci me za ai ba ne? Gidan wasan kwaikwayo ne fa muka zo, Wallahi ni daman suna matuƙar birgeni don haka ba inda za mu je sai sun gama wasan."   Ko da naji cewar ƴan wasan kwaikwayo ne sai na zauna farin ciki fal raina domin suna matuƙar birgeni sosai nake son su, da ganinsu ba su da damuwa irin tamu ko da yaushe fes da su a cikin Film, ashe zamu haɗu? Allah abin godiya nafi farin ciki da haɗuwa dasu fiye da haɗuwa da mahaifina ma Ni. 

Gabanmu ƴan wasan kwaikwayo sukai wasa abin da ya dinga tsuma zuciyata kenan naji cewar dama na girma da babu abin da zai hanani yin wasan kwaikwayo nima ba shakka da sai na shiga harkar. Mu dai muna zaune muna kallon wasan kwaikwayo mutane duk sun fice sai tsiraru amma mu ko a jikinmu domin ba mu ƙi a kwana gunba tunda ba mu da wajen kwana, rara gefe muke kawai duk inda muka samu mu kwana da asuba kafin a kama mu muke barin wajen. Sai da aka gama wasan tas sannan muka fice ashe dare ya yi sosai a lokacin ga duhu ga hadari ya taso sosai, kawai muka rungume juna muka fashe da kukan baƙin ciki da takaici, tabbas duk lokacin da nake a yanayin nakan ji tsanar iyayena fiye da yadda nake jin tsanar rasa gata a zuciyata.  "Kai lafiya kuka zo nan cikin daren nan kuka haɗe kai kuna kuka?". Muryar wani mutum muka ji a kanmu, tare muka kalle shi, nan take muka gane shi, yana cikin waɗanda ke tattara kuɗaɗen gidan wasan kwaikwayo da muka fito yanzu. 

"Mutane ne ku ko aljanu? Don babu yara kamar ku da iyayensu zasu barsu haka kara zube a sake ba  ko da shegu ne." Jin abin da yace yasa muka ƙara fashewa da kuka, ai gaskiya ya faɗa gwara shegu da mu, domin duk inda suke yanzu suna kwance cikin gidaje haka cikin ɗaki amma mu fa... Gamu tsakiyar titi cikin dare garin da babu dangin Iya babu na Baba muna tumɓele kamar awakin sakarai. 

Fahimtar cewa mutane ne mu yasa ya ɗan yi jim kana ya sake cewa, "Baku da wajen kwana ne? Ku zo mu je dare ya yi da safe mun yi maganar abin da ke faruwa yanzu zaman ku a nan haɗari ne domin akwai muggan ƙauraye da ɓarayi... Kafin ya ida zancensa har mun kusa inda yake ya shige gaba muka bi shi baya ba tare da mun yi wani dogon nazari ko tunani ba.

              LAGOS

Iyami gari na wayewa ta fito tsakar gida bata ga Jiddah ba balle Alawiyya sai tai tunanin sun tafi makaranta don haka taita kimtsa kayansu tana cewa zata ga yadda Alawiyya da Jiddah za su rabu a Yau, ko mutuwa suke suna dawowa ba zata tafi da Alawiyya ba, haka ba zata bar Jiddah ba, ta gama tsara yadda zata maida Jiddah addininta hatta suna ta zaɓa mata mai daɗin gaske idan ta maidata addininta. Tasan dai ba wanda yasan asalinta balle idan Baban Jiddah ya zo a kai shi can ko a kwatanta mai ya je ya amso ɗiyarsa.

Shiru-shiru har lokacin dawowarsu makaranta ya yi amma basu dawo ba, tun abin bai dameta ba har ta fara masifa da bala'i, ƙarshe dai ta zari makulli ta datse gidan ta bisu makarantar. Tana zuwa ta iske har kowa ya watse bata jira komai ba ta wuce gidansu Alawiyya don suna biyawa wai ko Inna Kande ta dawo su gani. Canma basu iske kowa ba, ta koma gida zuciyarta na saƙe-saƙe kala-kala na inda yaran suka tafi, tabbas yau sai ta ci Uban-Uwarsu la'ada waje kuma sai ta azabtar da su iyakar azabtarwa.

Sai dai ganin basu dawo ba kuma sai a lokacin hankalinta ya kai kan jakarta inda take aje kuɗaɗe kuma ta diba bata ga takalman data amshe nasu ba, sai ta fasa ihu ta kama zage-zage tana sun gudu da kuɗaɗe ita sai an biya ta. Nan da nan gidan ya cike da mutane, da dama sun yaba ma abin da yaran sukai mata domin kowa ya kwana ya tashi a layin yasan yadda take bautar da su da azabtar da su ba kamar Jiddah. Ta kwasa ta nufi shagon da ƴan garinsu Baban Jiddah yake ta gaya mai amma ba kowa sun tafi bukin Sule har an zuba sabbin fuska shagon ba wanda ta sani ma cikinsu.

Kamar mahaukaciya haka ta koma sai ihu take da zabure-zabure kamar kamun mayya. Ƙarshe ta fasa tafiya ranar ta ƙara kwana biyu ko zasu dawo tunda ba wanda suka sani kamar yadda ƙawarta ta gaya mata duk inda su ka je zasu dawo mata tunda ba su iya riƙe kansu sun ƙanƙanta da yawa. Daga gefen zuciyarta kuma tana tunanin me zata gayama Baban Jiddah idan ya zo? Me yasa ta gayama Jiddah zata koma garinsu da ita ne ma wai? Akan me tai wautar cewa zata bar Alawiyya a nan? Tabbas laifinta ne amma zata nemo duk inda suke a cikin Lagos ta ida cika burinta kan Jiddah ko shakka babu kuma sai sun biya ta kuɗaɗenta tas da suka sace.

Abu kamar wasa Iyami taita neman su Jiddah amma basu ba labarinsu ko mai kama da su bata gani ba, sai lamarin ya sake tada mata da hankali domin dai ta riga ta tsara komai yadda ya kamata har ta kira fastocin garinsu ta gaya masu zata kawo ƙaruwa a cikin addininsu saboda murna har kyautar manyan kuɗaɗe aka turo mata kuma aka dakatar da mijinta daga ƙarin auren da ya yi niyyar yi. To yanzu me zata ce ma su idan ta je? Anya kuwa Jiddah tasan talalar tsiyar da tai mata? Gaskiyar magana ba zata amince ba da rashin cikar burinta ba don haka wajibi ne ta shiga ta fita ta nemo duk inda take... "Ana magana a waje." Cewar wani ƙaramin yaro yana kallon Iyami da fuskar mamakin ganin tana kuka.

Kamar karta fice amma data tuna da neman Jiddah take sai ta fice tana share hawayenta.

Tsaye suke su biyu gudan ya juya bayansa, gudanne ya tsira ma ƙofar fitowa daga gidan idanu, fuska ba alamar fara'a balle dariya. "Ku ne kuna nema na ?" Cewar Iyami kenan cikin muryar damuwa. Gudan na juyowa ta dafe ƙirjinta ta fara kiran "Jesus !  Sak fuskar Alawiyya don dai kawai ya fita duhu kaɗan amma kana ganinsa kasan yana da kyakkyawar alaƙar jini da Alawiyya... 'Iyami manyan gari kina gida ashe?" Cewar Baban Jiddah daga sauka daga mashin da ƙaruwar jakar tsarabarsa a hannu ya nufi gun mazan nan biyu ya basu hannu suka gaisa don ya gane musulmai ne.

Cikin Iyami ya bada "Ƙuuuuu! Ga Baban Jiddah ga Baban Alawiyya ga dukkan alama shi ne mahaifin Alawiyya ko bai faɗa mata ba asalin kamar su da Alawiyya ta bayyana dangantakar dake tsakaninsu.

Ƙawarta ce ta iso gun da gudunta tace, "Iyami kin ga yaran kuwa?"

Mazan suka dubu juna su uku suka maida dubansu ga Iyami dake tsaye kamar ace ƙat ta ruga.

To jama'a ko ya kenan? Da gaske Baban Alawiyya ne ?

Ya Baban Jiddah zai yi idan ya ji ƴarsa ta  ɓace?

Ku biyo Haupha dan jin yadda zata kasance] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Cikin alamar firgici ta dubi ƙawarta dake niyyar yi mata ɓaran-ɓarama tace, "Jira ciki man."    Baban Jiddah ya nufi hanyar gidan tamkar da shi take. Wannan karon ya zo ne ya ga yarinyarsa yaga yadda ta koma idan ta kama ya tafi da ita kamar yadda Sule ke ta ƙwaƙwa sai ya tafi da ita, daman ya yi sabon aure tuni har matar ta haihu yaro namiji sai ya kai mata ta haɗa da Jiddah ta riƙe mai. Ko da Babban Jiddah ya shige gidan sai Iyami ta dawo da natsuwarta gun baƙin da ba ko shakka silar Alawiyya suka zo. " Oga ina ji."  Mai kama da Alawiyya yake magana wancan ko kallo bata ishe shi ba, ga alama zai iya naɗa mata ɗan karen duka idan tai wasa don haka ta ƙara natsuwa gabanta na faɗuwa.  " Sunana Bello na zo daga Kano nine mahaifin Alawiyya, an tabbatar min da cewa da Inna Kande zata tafi garinsu ke taba ajiyar Alawiyya kafin ta dawo, amma har yanzu bata dawo ba. A takaice dai wannan Yayana ne na zo tafiya da Alawiyya, kuma ina matuƙar godiyar riƙe min ita da kikai ina maki fatan nasara a rayuwa, ga wannan ba yawa." Ya fitar da dunƙulin kuɗi masu dama ya miƙa mata. Sai dai Iyami kasa ɗaga yatsanta tai duk masifar ƙulafucinta da kuɗi, duk yadda take girmama darajar masu kima da mutunci a idon kowa, dubu-dubu abin shan iska, sai ta ji sam basu birge ta ba, ashe ma ko kyau basu da shi na jikin hoton haka nan aka zaɓi manyan munana aka danƙara su a manyan kuɗaɗe ƙarshen canji.

Bello kuwa ya ƙagara ta ce ga Alawiyya ko ga inda take ya ganta, tabbas tunda ya tafi yake kwana yake tashi da ƙaunar yarinyarsa har da ta mahaifiyarta a ransa, amma ya zai fi danginsa, iyayensa, su ne sukai karan tsaye a cikin lamarin dole ya yi masu abin da suke so. Sai ga shi ganin ya shiga matsanancin hali yasa su da kansu suka ga dacewar a rako shi ya tafi da yarinyar har ma da Uwar idan batai aure ba. Sai dai yana zuwa ya fara bincike aka gaya mai abin da ke faruwa na auren Fatima da Soja da tafiyar Inna Kande da gun Iyami data bada ta ajiya. Har gashin gunar waken da Iyami ke mata duk sai da aka ba shi labari. Tabbas danginsa sun zalunce shi, sun shiga haƙƙinsa sosai ba tare da duban girman iyali ba suka tsige shi daga cikin zuri'arsa suka tafi shekara da shekaru suka manta da ta'asar da su kai sai da suka fahimci zai iya mutuwa ko haukacewa sannan suka gane kurensu suka ce ya zo ya tafi da iyalinsa cikin danginsa su yi rayuwa cikin ahali su ma. 

Iyami zufa ta karyo mata tace, "Alawiyya sun yi nisan kiwo tun jiya amma suna hanya yanzu."   Sai da Yayan Bello ya tare shi kaɗan ya hana ya yanke jiki ya faɗi jin furucin Iyami. Hatta shi kanshi Yayan nashi dake ta kumburin an kai yarinya gun arniya sai da ya ji wani iri a jikinsa, tausayin yarinyar da ubanta ya kama shi. Kana da rai da lafiya cike da rufin asiri ace ƴarka mace na gun arniya ? Tabbas lamarin akwai sosa zuciyar mai imani.

"To daman takan yi nisa ne irin wannan?" Cewar Yayan Bello yana duban Iyami kamar ya rufe ta da dukan tsiya.      Iyami ta haɗe miyau da ƙyar tace, "A'a yabi abokinsa na wajena ne Jiddoh." Da farko har sun zabura jin kalmar aboki amma da suka tuna bagwariya ce sai suka fahimci mace ce take nufi mai suna Jiddah, sai zukatansu su kai sanyi kaɗan. "To ina suke zuwa ne da Jiddah ɗin?" Yanzu ma Yayan Bello ne ya yi tambayar.  "Ku je zuwa dare za su dawo sai ku zo." Cewar Iyami tana ƙibta idanuwa kamar Bawa yaima Sarki ƙarya. Tace haka ne don kada zawon da take riƙe wa ya kubce mata, sannan yanzu zata koma gun Baban Jiddah ta tsara shi ya fice daga gidan ita kuma bata jan burki ko ina sai motar garinsu. Ko da suka ji me tace sai suka amince suka tafi da niyyar zuwa dare za su dawo lokacin Alawiyya da Jiddah sun dawo. A nata tsarin ita kuma lokacin ta jima da yin nisa hanyar garinsu a mota.

Ko da ta shiga cikin gidan ta iske Baban Jiddah zaune kamar mai tunani, tace "Oga kina tuna me ne? Ta wurgama ƙawarta harara don ta ɗauka ta gaya ma shi ɓatan Jiddah ne. Amma sai tai mata inkiya da ba abin da ta gaya mai, sai ta ji sanyi tace ma shi, "Jiddah sun je gidan Inna Kande ita da ƙawarta Alawiyya zuwa dare za su dawo mu cigaba da gyaran gidan sabon fenti zan yi ne don haka muka fito da kayayyaki duk gidan ya watse."  Murmushi ya yi jin Jiddah na gidan ƙawarta, kenan Jiddah an girma har gidan ƙawaye ake zuwa, shi kawai so yake ya ganta yaga yadda ta koma don rabon shi da ita tun tana ƙarama, yasan ta sauya ta sake kamanni amma bai san ya ta koma ba sam, hakan yasa yake son ganinta, itama ta ganshi domin yasan bata san shi ba. Iyami ta zubama lemu maganin barci ta ba shi, ya amsa kuwa ya shanye ya ɗan kishingiɗa kenan Iyami da ƙawarta suka kwashe kayan da take buƙata su kai tafiyarsu, ba ɓata lokaci Iyami ta biya kuɗin cikon mutum guda da babu mota ta ɗaga zuwa Jahar su Iyami. Sai da suka hau titi ɗoɗar ranta ya yi sanyi ta dawo cikin natsuwarta tana jin ta rabu da su lafiya kowa ya je ya nemi inda ƴarshi take ba ruwanta.

Bello kam mutane yai ta bi yana tambayar yadda Alawiyya take rayuwa, ya ji takaicin wahalar da yarinyarsa take sha, haka ya girgiza jin labarin auren Fatima, ko shakka babu ya gama aure tunda ya rasa Fatima shike nan ya yi ban kwana da rayuwar aure. Dare na yi suka sake komawa gidan Iyami su kai ta sallama amma shiru ba a amsa ba, haka ba alamar za a amsa. Hakan yasa suka yanke shawarar shiga cikin gidan da kansu don ba su san yawan adadin awannin da za su ɗauka suna tsaye gunba. Sannan da suka zo da rana magana guda su kai Iyami ta fito amma yanzu sun yi tafi goma ba alamar zata fito ko ta amsa daga cikin gidan.

Yana kwance kamar gawa sai barci yake hankalinsa kwance, sun dudduba basu ga alamar kowa ba hatta kaya babu cikin gidan hakan ya ɗaga hankalin Bello har ya kasa riƙe kansa ya tsugunna yana dafe kansa. "Yaya ta gudunmun da ɗiya wallahi ba zan yadda ba sai na nemo ta duk inda take."  Shi kanshi Yayan ya amince akwai matsala tun ɗazun yaso ya fahimci babu gaskiya a lamarin matar duba da maganar matar da ta iso gun, da yadda Iyami taita zufa tana mazurai amma sai bai kawo hakan a matsayin wannan gagarumin aikin take shirya wa ba, ya ɗauka ta ruɗe ne ganinsu a lokacin da take tsaka da ganawa yarinyar azaba,ashe abun wushe nan in ji Bahillace. Salati Bello ke yi tare da kuka kamar ƙaramin yaron goge wanda kukansa ya tada Baban Jiddah dake barci magashiyan na maganin da ya sha a lemu. Shi ma a firgice ya tashi, ganin abin da ke faruwa ya ɗaure mai kai, har ya kasa tambayar me ke faruwa sai dai ya bi ɗakin Iyami da kallo a zatonsa tana ciki. Amma ganin har mutane sun fara shigowa yasa ya miƙe jikinsa duk yana mai ciwo ya isa inda mutane ke maida yadda akai shima don yana son fahimtar abin da ke faruwa a cikin gidan Iyami, kuma ina ita Iyamin take ne? Bai ganta ba duk yawan mutanen dake cikin gidan. 

"Don Allah me ke faruwa ne a nan?" Cewar Baban Jiddah yana duban wani matashin yaro.    Yaron ya dube shi yace,  "Iyami ce ta gudu da yara guda biyu mata to a ciki akwai ɗiyar wancan bawan Allah mai kuka... Cikin magun tashin hankali Baban Jiddah ya kwashe fuskar matashin da mari yana huci yace, "Uban wa ya gayama Iyami zata iya guduwa da yaran mutane? Nasan ta farin sani tun zamanin ina samartaka ban mata kallon maci amana sam." Nan take kallo ya dawo kansu.

Maƙwabcinsu yace, "Malam sai dai kai haƙuri amma yau kwana uku da Iyami tai mana bankwana tace zata koma Jaharsu domin a can zata aurar da Jiddah."  Daram! Rass! Gabansa ya yanke ya faɗi. Jagwab ya zauna zufa na keto mai ta ko'ina. "Amma Iyami kin yaudare ni kin ci amanata, tabbas sai na rama abin da ki kai min komin daren daɗewa sai kin gane cewar duk wanda ya ci tuwo da ni miya ya sha, dole ki gane wanene Uban Dawa! Tabbas kin yi wauta kin aikata zunubin da baki iya gyara shi indai da gaske na amsa sunan Uban Dawa to Iyami za ki kasance cikin tararrabin rayuwa, da ƙunci da zullumi na iyakar rashin haɗuwata da ɗiyata Jiddah!  Bai sake kallon kowa ba ya fice jikinsa na tsuma kamar ɗan bori.

Bello kuwa ya yanke jiki ya faɗi ba numfashi.

To fa!

Ko ya kenan? 

Ya labarinsu Jiddah ne?

Taku a kullum Haupha ✍️

[7/14, 9:03 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Barka da sallah ɗauka cin jama'ar musulmi baki ɗaya. Allah Ya amsa ibadarmu Ya azurta mu da dacewa tun a duniya har zuwa lahira ya ƙara mana soyayyar juna ga masoyanmu Yasa mu gama da iyayenmu lafiya. Amin.

Jikin kowa ya yi sanyi, da gudu aka kinkimi Bello zuwa shagon wani ƙaramin Likita ya duba shi. Mutane nata faɗin albarkar bakinsu, wasu na cewa Iyami ta kyauta daman sace yaran tai amma tace sun ɓace? Kai lallai Iyami ta cika ƴar rigima satar yara mata har biyu musulmai kina Kirista? Bello ya jima bai dawo hayyacinsa ba, sai kuka yake rigis yana cewa ba zai taɓa yafewa danginsa ba, su ne silar rasa farin cikinsa matarsa Fatima da ɗiyarsa Alawiyya. Ba yadda Yayansa bai ba gun ba shi haƙuri ba amma ina dare nayi ya rubuta takarda ya aje ma Yayan nashi ya gudu shima.

Asubar fari Yayan Bello ya farka yin Sallah yaga bai ga Bello ba, da farko bai damu ba sai da ya je masallacin ya dawo yaga bai ganshi a can ba kuma bai gidan da suka kwana, idanunsa suka sauka kan takardar sai da gabansa ya faɗi zuciyarsa ta raya ma shi mugun abu game da Bello.

Hannunsa na karkarwa ya buɗe takardar cike da tashin hankali ya fara karanta ta a bayyane kamar haka...

"A gaskiya Yaya kun riga kun cuci rayuwata kun gama takaita min rayuwa, don haka na yanke shawarar zan bi duniya neman yarinyata, ba zan dawo gare ku ba har sai naga Alawiyya, tabbas idan zan mutu ban ganta ba, to ku ma zaku mutu baku ganni ba. Ina so idan ka koma gida ka gayama iyaye da sauran dangi na tafi neman ɗiyata uwa duniya da sukai min silar rasa ta, sannan nayi alƙawarin ba zan sake aure ba har sai naga Alawiyya ko mahaifiyarta Fatima, don Allah ina neman gafara gare su, su yafe min duk abin da nayi masu, sai watarana. 

        Daga ɗan'uwanka Bello Baban Alawiyya."

Tausayin ƙaninsa ya turniƙe shi, hawaye masu zafin gaske suka zubo mai, tabbas ba su yi ma Bello adalci ba, haka basu tuna darajar aure da haihuwa ba, suka tsige shi daga cikin zuri'arsa saboda kawai taƙamar bai auri wadda suka sani ba, sun manta da cewar duk gidansu shi ne ƙaramin cikinsu amma ya fisu natsuwa da hankali, haka Allah Ya yi shi mai son neman na kansa, bai laru da kowa ba, abin kowa bai dame shi ba, ko da ake cewa duk wanda ya je Lagos neman kuɗi shaye-shaye kawai yake koyowa to ban da Bello, domin shi a nutse yake, sai ma tarin arziƙi daya tara masu yawan gaske duk da cewar Fatima ya barwa kuɗaɗensa a lokacin amma ya dawo da tarin baiwar iya gyaran mota,da  mashin, wanda ya buɗe gareji kamar wasa sai ga shi manyan masu kuɗi na kawo mai gyara suna kiransa kuma, cikin lokaci kaɗan ya tara yaran da yake koya ma aikin, kowa yasan garejin Baban Alawiyya a Kano da kawayenta, sunansa ya tumbatsa saboda iya gyaran sa. Jiki a sanyaye Yayan Bello ya kimtsa ya juya Kano yana cike da tausan Bello, tabbas sun yi abin da bai dace ba gare shi, ko da yake su kansu za su gane kurensu tunda Bello na matuƙar taimakon su duk da cewar suna da rufin asiri amma bai damu ba, komi ya samu kan yaransu yake ƙarewa, yanzu sun ja ya bi uwa duniya, kuma ba shakka su ne sanadin faruwar komai. Har ya sauka Kano yana jinjina abin a ransa, lokacin da iyayensu suka ji labarin komai sun yi kuka sun yi nadamar abin da su kai, ƙarshe suka fawwala Allah lamurran suna masu addu'ar Allah Ya bayyana masu Bello da zuri'arsa.

Garejin Baban Alawiyya kuwa ba a rufe shi ba, babban yaronsa ya ci-gaba da kula da garejin yadda ya kamata ribar da aka samu yana turawa Bello a account ɗin shi suna raba sauran su kuma.

        Baban Jiddah tun daga lokacin sai da ya shafe kwanaki goma yana jin ɗacin ɓatar ƴarsa, da takaicin cin amanar da Iyami tai ma shi, lokacin da kwanakin suka cika goma a lokacin ya manta da wata yarinya Jiddah, duk da cewar mutane na damunsa da zancen ya kamata ya dawo da yarinyarsa gida yanzu domin ta girma duk inda take,ko kallo ba wanda ya ishe shi idan ana maganar, domin yasan ba inda zai ga Jiddah saboda duk wanda ya kamata ya tambaya garinsu Iyami ya tambaya amma ba sahihiya ba, kowa cewa yake bai san garinsu ba, hakan yasa ya manta da shafin wata Jiddah ya ci-gaba da kula da yaron da matarsa ta haifa kawai. 

Tunda mahaifiyar Jiddah ta samu labarin ankai mata yarinya Lagos gun Kirista take kukan ɓoye bata da yadda zatai saboda tana da kunya kuma ita ce ɗiyarta ta farko ba yadda za ai ta nuna damuwa a fili aga rashin kunyar ta , sai dai ta shige ɗaki taita kuka tana addu'ar Allah Ya kare mata yarinya a duk inda take ya tsare ta daga dukkan sharri da abin sharri, Ya kare ta daga maƙiya a duk inda take. Tana cikin tsananin tunanin inda yarinyarta take aka ce ta bada ƙanin Jiddah Abdul da take goyo, abin da ya ƙara karya mata zuciya kenan ta shiga rama ta lalace hakan yasa Babanta ba da aurenta ga wani likita dake zuwa duba su idan basu lafiya mai suna Salman ba tare da ya yi shawara da ita ba, kawai ji tai an ɗaura mata aure da wani ko saninsa ba tai ba amma saboda haƙuri da biyayyar iyaye ta amince ko ja batai ba aka kaita gidan Salman don ma ita kaɗai ce a gidan bai da mata kuma yana matuƙar ƙaunarta komi yana taka tsantsan-tsantsan don gudun ɓacin ranta.

Duk da haka tunanin yaranta na cikin ranta ko da yaushe cikin kukan ɓoye take, har dai Salman ya ankara ya je da kansa ya nemi alfarmar a bata yaronta ta ci-gaba da kula da shi gunta saboda tana cikin damuwa sosai don kawai tana kawaici yasa ba a gane damuwarta   da farko hanata yaronta ya yi Uban dawa sai daga baya ya bata shi, hakan ya rage mata ciwo da raɗiɗin zuciyarta saboda jin daɗin halarcin Salman gareta ta yakice damuwarta a bayyane ta adana ta a zuciyarta tai ta rayuwa cikin aminci da samun kulawa daga mijinta amma son Jiddah na maƙale a ranta.

              KANO

 Cikin tsoro-tsoro suka bi mutumin wanda ya nufi wani tsohon lungu yana waige-waige yana cewa su ƙara sauri kar a gansu. Kawai sai su kai ma juna inkiyar su ruga domin basu yarda da cewar taimakon Allah da Annabi zai masu ba don haka suka watsa da gudu suka bar shi tsaye yana kallonsu yana ci je yatsa. Suna cikin gudun wani Kare ya biyosu abin da ya razana su kenan kowace ta kama hanyarta daban kamar wasa suka ɓace ma juna, kowacce ta ganta a cikin waje daban.

Alawiyya garejin gyaran motoci ta gani gabanta don haka ta kutsa ta inda ƙauren rufin ya ɓalle ta shige hankalinta a tashe tana zare idanuwa hawaye ya wanke mata fuska. Tsabar gajiyar gudun da tai har gari ya waye tangaram bata sani ba barci kawai take ba ji ba gani. Aliyu ne ya buɗe garejin da zummar fitar da kayan aiki su fara ya ci karo da yarinya kwance tana barci ƙafafuwanta duk sun kumbura ga jirwayen hawaye kan kumatunta.

Ya jima yana kallonta ya rasa gane inda yasan fuskar yarinyar, yana tsaye ya kasa gane inda yasan fuskar sauran yaran garejin suka shigo suma suka ci-gaba da kallon yarinyar suna mamakin ganinta a nan tana barci.

Aliyu ya tada ta, firgigit ta farka tana kiran "Jiddah.! Amma ganin ba Jiddah sai maza sai ta fashe da kuka tana neman hanyar guduwa. Haka kawai Aliyu ya ji tausayin yarinyar a ransa don haka ya ji yana son sanin abin da ke damunta, hakan yasa ya sausauta murya ya dubeta yace, "Haba ƴan mata kukan ya isa haka, me kike nema ne? Ina Jiddar take ne? Ya akai kika kwana nan shagon ko baƙuwa ce ke ɓata ki kai?" Jin kalamansa yasa Alawiyya dakatawa da kukanta tace, "Daga wani gari muka zo ni da ƴar'uwata Jiddah mun gudu daga gidan marayu ne muna neman iyayenmu sai wani ya biyo mu jiya da dare muka rugo shi ne Jiddah ta ɓace min."  Su duka sun fahimta hakan yasa suka maida kallonsa ga Oga Aliyu tunda yanzu shi ne mai wajen suna jiran hukuncin da zai yanke.

 Jiddah kuwa wani gida ta gani buɗe ta afka tana ta nishin wahala ƙafafunta sun kumbura kai tsaye ɗakin data hango buɗe ta afka ta maido ƙofar ta rufe ta fashe da kuka mai cin rai.

Hajjo na kwance tana tunanin inda Autanta ya yi dare ta ji an shigo an rufe ƙofar ga kuka ana yi sai tsoro ya kamata ta ɗaga kanta kenan aka ɗauke wuta ba tare da ta ga ko miye ba. Kawai ranta ya bata aljanu ne ke son zautar da ita, hakan yasa ta yi shiru tana zare idanuwa ta ɗauke numfashi a zatonta ba za su gane ta ba, tunda ta ɗauke numfashinta. Amma jin kukan ya yi yawa yasa sam ta kasa daurewa ta buɗe idonta tana karanta duk abin da kama a bakinta. 

Shigowar Autanta yasa ta ji sanyi ko banza ya korar mata su tunda ya iya karatun Alkur'ani mai girma yadda ya kamata. Salim na shigowa ya ga ɗakin Hajjo rufe ya yi murmushi watau ta yi barci yau ta fasa cin naman tabdijam abin da mamaki Hajjo tasan da zuwan nama tai barci! Yana matsowa ya ji kuka-kuka kamar na yara kamar na manya, haka nan ya buɗe ɗakin ya haska wayar hannunsa sai kuwa yaga yarinya tsugunne ta kife kanta sai kuka take. Hajjo ta zaburo tace, "Don Uwaka daina haska mutanen ɓoye kar ka ja mana masifar cikin dare tafi guyaba da bala'i." Tsam ya yi yana kallon yarinyar ga maganar Hajjo na yi ma shi yawo cikin kunne, amma sai ya daure ya sake haska yarinyar yana hailala a cikin ran shi, ya nufi yarinyar ya kai hannu zai taɓa ta Hajjo ta rarumo filo ta jefe shi da shi, "Kai hauka kake zaka taɓa jinnu ?"  Salim ya daure ya taɓa ta, jininsa kan akaifa, sai ya ji lafiya lau ba wani tashin hankali daya biyo bayan taɓa ta da yai, don haka ya matsa sosai yace, "Wacece ke? Daga ina kike ne?". Jiddah jin ana mata magana ta ɗago kanta cikin kuka tace, "Wani ne ya biyo mu." Hajjo ta zaburo ta sauko daga kan gado tace, "Au da gaske mutum ce Auta?" Dariya ya yi yace "Tabbas amma bari mu ji daga ina take? Cikin kuka Jiddah ta bayyana masu labarinta, tana rufe baki ana maido wuta, Hajjo ta ƙura mata ido, zuwa can ta rungumeta ta saki kuka tana cewa "Auta baka gane ɗiyar Yayarka bane? Allah mai amsa addu'a ai Jiddah ce ta wajen ɗiyata Umma ko? Wadda ubanta ya kai ma Kirista Lagos riƙo aka ce kuma ya koma ɗauko ta arniyar ta gudu da ita, tabbas Allah abin godiya kullum sai na ji tausan Umma saboda rasa ɗa ba ƙaramin abu bane ba."

Salim ya washe baki yace, "Allah sai yanzu naga kamar ta da Yaya Umma Hajjo." Ko da Jiddah ta ji cewar gidan ƴan'uwar Mamarta ne sai ta miƙe zumbur ta nemi rugawa, domin ta tsani duk wanda ya shafi danginta na uwa dana uba duk ta yafe su. Hajjo ta riƙe ta gam tana cewa "Ina kuma za ki muna ta barka kin bayyana Jiddah?" Ta fashe da kuka tace, "Ƴar'uwata zan dibo Alawiyya ban san inda take ba yanzu don Allah ku barni ban san ku ban san dangina na tsani Mama na tsani Baba! 

Su duka su kai ajiyar zuciya tabbas akwai matsala yaro ya tashi da ƙin iyayensa, amma wasu iyayen su ke ja ai, sai dai ko da wasa Umma bata da laifi a lamarin Jiddah. Da ƙyar suka samu ta natsu kan cewa za su dibo Alawiyya kuma ba za su gayama dangi an ganta ba, balle a zo a kaita gun Babanta.

Ba inda basu haska ba a cikin daren amma basu ga Alawiyya ba, dole suka koma gida suna lallashin Jiddah sai kuka take tana ambatar Alawiyya.

Washe gari haka suka dasa neman Alawiyya bata ba labarinta, dole Jiddah ta haƙura ta zauna gidan Hajjo bayan an gaya mata yadda suke watau Hajjo matsayin Kakarta take, domin da wadda ta haifi Mamarta da Hajjo uwa ɗaya Uba ɗaya suke.

Sai da Jiddah tai shekara guda sannan Hajjo ta shirya mata kaya tace ta rakata unguwa basu zame ko'ina ba sai garinsu, cikin ikon Allah da Baban Jiddah suka fara cin karo, ko da Hajjo ta gama ba shi labarin yadda Jiddah ta zo gunta ƙaryata wa ya yi yace su suka aika aka sace mai yarinya nan take ya kira ƴan sanda suka tafi da Hajjo da Salim shi kuma ya tafi da Jiddah gidansu sai kuka take.

To masu karatu mu haɗe a shafin gaba don jin yadda zata kaya.

Daga taku Haupha

[7/15, 11:10 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Cikin ikon Allah muna zuwa gidansa, matarsa tai tsalle ta dire tace, "Wallahi ba zan riƙe maka yarinya ba, komi zai faru ya faru, haka kawai ka kai yarinya Lagos ban san uwar data koyo ba, da rana tsaka ka kawo min ita wai na haɗa ta da Yarona? To wallahi ban haɗawa kai duk abin da kaga dama ina jiranka."  Da farko ya biye mata suna ta cacar baki abin ba daɗin kallo balle saurare. Faɗa take sosai iyakar ƙarfinta ba zata riƙe mai yarinya ba sai dai ya sake ta kan hakan ta amince. 

Ko da ya fahimci da gaske ba riƙe nin zatai ba, sai yace mu tafi gun Mamarsa, ya kaini gunta, muna zuwa itama tace tunda can da nake yarinya ƙarama bai bar mata ba sai yanzu da taƙi kaɗan sai aure zai kwaso yarinya ya kawo mata? To ba za ta amsa ba yasan inda zai kai yarinyarsa tun wuri kafin dare ya yi ma shi... Sallamar wata dattijuwa ce ta tsaida faɗan da take, anan na fahimci ashe ita ma Kakata ce ta wajen Uwa, bayan sun gaisa ta dubi Babana tace, "Gunka na zo, don Allah ka rufa min asiri ka sa a saki Hajjo da yaronta kafin sauran yaranta su ji abin da ke faruwa domin idan taƙamar tsiya kake a cikin yaranta akwai kwamandan Sojoji, tana da yara masu kakin soja da mopal don haka ita fitina kwance take mai tada ta kuma kanshi take ƙarewa." Mamar Babana tace "To wacece Hajjo kuma miye haɗinsa da ita?" Sai kawai kuka ya ƙwace min, sai da nace ma Hajjo ta barni gunta ban san ganin kowa sai Mamana itama ba yanzu ba, amma ta matsa sai da ta kawo ni, to ga irin tukuicin da akai mata ai nan. Yana cika yana batsewa yace, "Su ne suka sace min yarinya ashe gunta na ganta don haka nace a rufe min ita sai naji dalilin sace min yarinya da su kai."   Su duka suka ɗauki Salati suna nanatawa Kakata ta miƙe tsaye ta kakkaɓe zaninta tace, "To ni dai na fita tunda na gayama gaskiya tunda baka ji kuma gaka ga zuri'ar Hajjo nan kai ne a ƙasa wallahi don tana da masu ƙwato mata haƙƙinta, irin masu fushi da fushin .... Bata ida maganar ba aka ji ana ƙwaɗa sallama ƙofar gida, ko da jin sallamar sai Babana ya kalli Mamarsa ya miƙe ya fice kamar mu duka aka kira muka bi shi bayansa, muna fita muka ga motar sojoji ƙofar gidan ga Hajjo cikin ƙaramar mota da Salim ga alama ranta a ɓace yake, wani soja ya ware hannu zai ƙwaɗa wa Babana mari Hajjo tai hanzarin hana shi tace da muryar faɗa, "Ka ban mamaki kuma ban taɓa tunanin rashin arziƙi da rashin darajar naka ya kai har haka ba sai yau. Ina son ka sani ni na wuce kasa a wulaƙanta ni a gun ƴan sanda da ace mu ma ƙananan mutane ne kamar kai Yau da sai na sa an tafi da kai Kano an koya ma ladabi da sanin girman manya an baka tarbiyya Yaro, amma ka ci darajar yaran dake tsakaninmu da kai bayansu da ka gane Barno Gabas take Yaro, ta. Yayarta ta isa inda take tana bata haƙuri ni kuma na nufi gunta ina kukan zan bita, Uncle Salim ya jawo ni zai sani motar Hajjo tace, "Ko bayan raina ban ce ka riƙe Jiddah ba Salim tunda ubanta bai da mutunci don haka ka bar mai ɗiyarsa ya jiƙata ya shanye ta."  Ina ji ina gani Hajjo da Uncle Salim suka tafi suka barni ina kuka ina komai ba wanda ya tausaya min, Babana ya dubi Mamar mahaifiyata ce, "Don Allah Inna ku je da ita zan zo tunda ba wanda zai iya riƙe min ita nan."   Tabbas dangin Uwa daban ne, bata musa ba, haka ta kama hannuna muka wuce ina waigen mahaifina da mahaifiyarsa data kasa riƙe ni.

Tabbas zamana gun Inna na ji daɗi tamkar ina gaban Hajjo komai ana min kuma ina lokaci-lokaci ina gano mahaifiyata, sai a lokacin na goge zargin rashin son da nake tunanin tana min na fahimce ta tana da kawaici da kau da kai sosai akan sha'anin rayuwa bata da yawan magana haka bata cika kulani ba saboda ina ɗiyar fari gunta. Sai a lokacin naga ƙanina shima ya girma Masha Allah ba laifi, ina sonsa don wani  lokacin da shi nake tafiya gida. 

Kwanci tashi aka sakani makarantar boko data islamiyya ina zuwa ban rasa ci ba ban rasa sha ba, sai dai tun daga ranar da Babana ya bada ni yace zai zo bai zo ba haka bai taɓa aiko da komai ba yace a ban ko sallah ta zo bai min ɗinki Inna ke min komai. 

Watarana na je gidan Mamana na iske ta tana goge hawaye na tambayeta lafiya tai shiru sai da mijinta ya shigo yake bata haƙuri anan na fahimci mahaifina ne ya zo ya amshe ɗansa wai zai kai shi makarantar allo. Ni kuma kukan na saka domin nasan yadda wahalar almajirci take, bai kamata ba ace ya kai yaronsa almajirci ba, haka dole muka dangana ni da mahaifiyata muka haƙura da batun ƙanina.

Duk garin ban da ƙawa sai wata Safiyya ita ma daga kitso da take min muka haɗu shike nan jininmu ya haɗu da ita, ina matuƙar tausayawa rayuwarta domin tsoho take aure tana yarinya duk da ba fahimtar yadda zaman aure yake nai ba ni dai ina jin tausayin Safiyya don haka komi aka dafa gidanmu sai na kai mata kasancewar mijinta kuɗin abinci yake bata bai kawo ɗanyen abinci yace ta dafa, to Ni kuma sai na dinga kawo mata safe da rana wani lokacin har dare ina cewa ta dinga adana kuɗin tana siyen sabulun wanki da wanka, duk da suma idan naga Inna cikin kuɗi ina matsa mata taban in siyo ma Safiyya sabulu tai wanki, to hakan yasa duk ƙarshen wata idan yaran Inna sun kawo mata sabulu da kayan abinci nake matsa mata tana ban ina kaiwa Safiyya. Mutane da dama sun sha kawo zugar cewa Inna ta raba ni da Safiyya wayau kawai take min, sai Inna tace ba ruwanta tasan ba mai iya shiga tsakanina da Safiyya don haka sai kowa ya yi shiru. 

Watarana na dawo makaranta naga Inna da Mamarmu da sauran Yayyenta a gidanmu duk cikin damuwa ba mai fara'a sai naga idon Inna kamar kuka take ma, nan da nan hankalina ya tashi na shiga tambayar abin da ke faruwa.

Yayan Mamana yace "Jiddah ki yi haƙuri komai yake faruwa dake da sanin Ubangiji, kuma insha Allah ba za ki taɓe ba, ki ƙara haƙuri kan wanda ki kai a baya, insha Allah za ki yi farin ciki kuma kowa sai ya yi alfahari dake a rayuwa. Jiddah Mahaifiyar mahaifinki ta zo Yau tace angama komai gobe za su aurar dake don haka ki koma gidansu a Yau don gobe ɗakin mijinki za ki kwana, saboda sun gaji da zamanki a nan kuma su basu bada yaransu agolanci tunda an samu mai sonki za su aurar dake ko mahaifinki bai san da auren ba tunda ya tafi yawonsa na Dawa."  Innalillahi wa inna'ilaihirraji'un!!! Ita ce kalmar data fito daga bakina, sai kuma nace "Kawu wane irin aure kuma? Ni wa na sani ma da zan aura?" Sai kawai sauran matan suka saka kuka ina ganin Mamana na share hawaye ta miƙe ta ɗauki hijabinta ta fice bata ce min komai ba. Haka ina ji ina gani Inna ta kwaɓa lalle tai min duka ƙafa tai min ga hannuwa ta jiƙa magani kala-kala ta ban tace na shanye, wani kuma tace idan lallan ya kama nayi wanka. Ƙarshe dai da dare Inna ta haɗa min kayana Ni da ita da Safiyya muka doshi gidansu mahaifina, kowa zuciyarsa ba daɗi.

Muna zuwa muka iske dangi cike da gidan ana ta hidimar buki da gaske, wanda ba wanda yasan Amarya sai a lokacin akai ta nuna ni ga dangina ana cewa nice amarya. Inna ta baroni ina kuka tana kuka tace gobe iyayenki za su zo ayi komai da su ki yi haƙuri Jiddah haka taki rayuwar take ke kuma watarana sai labari." Ni da Safiya har dare ya tsala kowa na harkar gabansa ba a ce ga inda zamu kwanta ba don haka muka raɓa gefen wata tabarma muka kwanta har safe. Tunda safe sai ga dangin Mamana sun zo da iyayen kaya bayin Allah duk da basu da shi amma sai da suka kawo duk wani abu da Uwa ke yi sun kawo min. Kayan kawai aka amsa aka watsar da su nan tsakar gida kamar dai yadda aka watsar da ni amarya da ƙawata Safiya kalaci ma Yayar Mamata ta bada kuɗi aka siyo mana mu kai, har zuwa rana duk muna tsakar gida ni da dangin Mamata cikin ikon Allah sai ga abinci daga gidan Inna an kawo wanda shi ne wanda dangina suka ci na mahaifiyata duk da ana ta cin abincin amma ba wanda yace gana amarya ko na iyayenta. Sai zuwa la'asar aka ban sabbin kaya aka ce nayi wanka na saka lokacin za a ɗaura aure, sai a lokacin naji ance an ɗaura aurena da Ƙamaraddeni wanda ake kira da Dini kan sadaki Naira dubu talatin cif.

Da dare aka ɗauki amarya ina tare da ƙawata da Yayar Mamata duk da sai da aka so yin faɗa gun kai amarya an yi komai dangin Mamana basu tanka ba sai gun kai amarya suka ce dole a je da ko mutum guda ne a cikinsu.

Wannan shi ne asalin aurena da Deni, buki da kwana biyu Mamana ta kawo min cincin da dubulan har da alkaki, don an ce ita zatai min ba su ba. Buki da kwana huɗu aka kawo min kayan lefe na daga gidansu Babana wanda ana tafiya na kira Safiya nace ta zo ta zaɓi duk abin da take so a cikin lefen. Bayan ta zaɓa na rufe na aje.

Zamana da Deni kadaran-kadahan ban da wayon da zan musa masa ko yi masa ba daidai ba, komi yace ban kaucewa don haka ko da yaushe yake kaini gidansu ko gidanmu yace na yini sai dare zai zo mu tafi gida. Ba yadda Mamana batai ba amma sam ta ƙi daina kaini gidan tace na dinga zama ɗakina amma yace ai shi ke kai ni duk inda na je don haka ba laifi bane ba, kawai buƙatarsa idan zan fita ko makwabta ne na ba da ajiyar makullin gidan a aje ma shi. Wata biyar da aurena Allah Ya yiwa Inna rasuwa, tabbas naji rasuwarta sosai domin ita kaɗai ce ta riƙe ni babu tsana babu hantara balle tsangwama har muka rabu. 

Damuwa ta farko dana fara cin karo da ita sace kayan lefe na duka aka kwashe atamfofin aka tsince min kayan kicin irinsu kuloli da sauran tarkace, ban damu ba nace Allah Ya kyauta gaba haka ma Mamana tace itama. Ban jima ba na samu ciki, sai dai irin mai wahala ne ko da yaushe cikin amai nake ga ciwo kala-kala ina fama, hakan yasa ban fashin zuwa gun awo duk ranar Talata nake zuwa da cikina ya tsufa amma da farko bayan sati huɗu nake zuwa awon.

Har zuwa yanzu Safiyya ita kaɗaice ƙawata abokiyar shawara ta, kullum na fita na dawo sai na iske hijabinta ko gyalenta ko takalmanta ta aje ta ɗauki nawa a tunanina biyowa take idan zata wuce take aje wa tana ɗaukar nawa. Ban taɓa kawo ma raina cewar Safiyya cin amanata take da mijina ba sam. Sai ga shi jiya da idanuna na kamata tana cin amanata a cikin gidana ta manta yadda na ɗauke ta da matsayi na fifita ta akan sauran ƙawayena na makaranta na maidata ƴar'uwata ta jini mahaifiyarta kallon mahaifiyata nake mata, ashe ban sani ba zan wayi gari nayi mugun gani tsakaninta da mijina... "Jiddah don Allah ki daina wannan tunanin ba abin da zai saki sai matuƙar damuwa, ki barshi da Allah tabbas zai saka maki domin ya zalunce ki, ita ma zata ga sakayya ai yanzu tun a duniya ake fara ganin sakayya." Maganar Gaje ce ta dawo da ni daga duniyar tunanin dana afka don haka na share hawayena nace mata zan tafi gida na gaji da zama gidan nan tunda dai gari ya waye rana ta fito. Itama tace tafiya za tai duk da ba yadda ba tai da Ni ba na ci abinci ko na sha koko na ƙiya ba, domin babu abin da zan iya ci ko sha yanzu Ni.

Bayan na dawo gida sai abin ya zame min biyu kawai naji ina kewar ƙawata Alawiyya ko tana ina yanzu? Ko itama an mata auren dolen ne? Ko tana can tana karatunta? Ƙarshe nayi mata addu'ar Allah Yasa tana cikin aminci a duk inda take.

Sai can yamma Deeni ya shigo gidan ko sallama daman bata dame shi ba sai sa'a yake yin sallama, kai tsaye ƙuryar ɗaki ya wuce ko kallo ban ishe shi ba, ya ɗan jima sai kuma ya fito ya sake ficewa ba tare da ya kalli inda nake tule ba da uban cikina ba, wasu hawaye masu zafin gaske suka zubo min, wace irin rayuwa ce ke tunkara ta? Miye laifina a zaman aurena? Deeni bai taɓa nemana na juya mai baya ba, haka Deeni bai taɓa sakani abu na tsaya ɓata lokaci ba, komai ina yi daidai ƙarfina sau tari ma ina ƙure kaina amma ban nuna damuwa, kawai burina na zauna lafiya da mijina, so nake na samu gatan da na rasa daga iyayena, so nake na samu ƴancin dana rasa daga iyayena. Tunda akai aurena ban saka Babana a idona ba, haka babu wanda ya zo daga wajensa daga ni sai dangin mahaifiyata kawai nake rayuwata, ina jin ciwon yadda nake rayuwa tamkar marainiya tamkar ban da Uba amma ya zan yi? Wannan yasa nake da burin zaman aurena ya zama shi ne farin cikina mijina ya zama mai share min hawayena mijina ya zama silar dariya a fuskata ko da yaushe, amma taya kenan? Tun asalima daman kallon marar wayau na kula yake min, domin abubuwa da dama idan ya yi min kallonsa kawai nake na kauda kaina ba don ban san cuta ta ya yi ba ko ƙuntata min ba, a'a sai don zaman lafiya kawai nake so mu yi, sannan ban da kowa sai shi, shi ne kawai gatana sai mahaifiyata da sauran danginta to su kuma kowa ta kanshi yake babu mai ƙarfi a cikinsu, dama ban saka dangin mahaifina domin su ɗin basu san da zamana ba, ko gidan naje ban jin daɗin yadda ake nuna min halin ko in kula gabana ake fifita yaran ƙanin Babanmu da Yayyensa hakan na mun ciwo don haka na daina zuwa nake rayuwata cike da tausayin kaina. 

Yanzu ya zan yi kenan? Tabbas Ina gab da faɗawa cikin tashin hankali wanda yafi na baya ga dukkan alama... Sallamar yaron makwabtan Mamarmu ya dawo dani daga tunanin da nake.

"Ance a gaya maki Allah Ya yiwa mijin Mamarku rasuwa yanzu." 

"Innalillahi wa inna'ilaihirraji'un! Kasa kuka nayi shike nan, tawa ta sake samuna, yanzu Mamana zata shiga cikin ƙunci na gaske kenan tunda mijinta mutum ne mai tsoron Allah yana bakin ƙoƙarinsa kanta har da Ni, ya sha zuwa guna mu gaisa ya ban kuɗaɗe ya sha kawo min kayan abinci. Allah Sarki ni Jiddah na sake rasa wata damar kenan.

Bayan yaron ya tafi na leƙa don ganin ko zan ga Deeni na gaya mai amma ban ganshi ba, ga shi ina son tafiya kafin a kai shi gidansa na gaskiya, hakan yasa kukana ƙara yawaita naita zagaye gidan tamkar ina ɗawafi amma ban samu mafita ba, domin dai nasan babu kyau mace ta fita gidan mijinta bai sani ba. 

Na fi awa uku a cikin tashin hankali sai ga shi ya shigo kunnensa maƙale da abin jin kiɗa har rausayar da kansa yake alamar kidan da yake sha yana mai daɗi.

Bayan ya shiga ɗaki na bishi duk da kukana ya kasa tsayawa nace mai, "An aiko daga can gidanmu mijin Mamarmu ya rasu ɗazun daman jiranka nake ka zo sai na tafi." Wani banzan kallo ya watsa min ya taɓe bakinsa ya ɗaga kafaɗa ya wuce ni tsugunne ina tsiyayar da ƙwalla. Jikina sanyi ƙalau na tashi na zari hijabina na rufe gidan na tafi gidan gaisuwar ina cike da tunani kala-kala a zuciyata. Lokacin da naje har an rufo shi an dawo, da ƙyar na gaisa da mutane na shige ƙuryar ɗakin Mamana na kwanta na cigaba da rera kukana.

Ana gama sallar magrib Mamana ta shigo inda nake ta taɓa jikina taji zafi rau, tace, "Ki tashi ki tafi gida kar dare ya yi sosai kinga bake kaɗai bace ba, kuma ba a san ana kai wa dare kin ji?"

Allah Sarki Mamana ban san tana ina zan kama ba ko da naje gidan dama kin barni na kwana a nan. Haka zuciyata ke gayamin domin ni lamarin Deeni ya wuce sanina ma yanzu abin nashi gaba ya yi madadin ya ban haƙuri sai ma ya fito da sabon hali mai wuyar gaske.

Ganin ban da mafita na tashi da ƙyar na shirya zan tafi Mama ta aika aka siyo min fura da nono tace na dama nasha kafin na kwanta.

Tun daga nesa na hango Deeni tsaye ƙofar gidan fuska a ɗaure ya tsira min ido tun daga nesa yana ƙare min kallo. 

Gabana ya faɗi cikina ya yamutse kawai naji ban iya ɗaga ko da ƙafata guda don haka na tsugunne a gun cikin mawuyacin hali.

Shi kuma Deeni ganin haka sai ya ɗauka wani sabon rainin hankali ne ta zo da shi daga kawai ta iske shi yana har kar gabansa uban miye na ta ɗauki damuwa ta ɗora ma kanta har ma take wani kukan munafurci zata gane kurenta don ba zai bari ta raina shi ba, ai ba da kuɗin ubanta yake neman matan ba, idan tace zata kawo mai rainin hankali ita ce a ruwa ba shi ba.

Don haka a fusace ya nufi inda take tsugunne rai ɓace.

Mu haɗe a page na gaba don jin yadda rayuwar auren Jiddah ta koma.

Taku a kullum Haupha ✍️

[7/16, 4:43 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Tana tsugunne ta dafe mararta, ta ji alamar tahowa inda take, don haka da sauri ta ɗago kanta, su kai ido biyu da Deeni ya watsa mata harara yace rai a ɓace, "Dilla ban makullin kafin ranki ya ɓaci don iskanci sai ki kama hanya ki tafi da makulli kamar da shi kika zo, tsabar kin raina min hankali." Yana masifar ya miƙa mata hannu alamar ta ba shi makullin. Cikin dauriya ta miƙe da nufin ta je ta buɗe mai gidan. Ai sai ya ƙara tunzura ya daka mata tsawa, "Wai uban me kike nufi ne da za ki barni tsaye a nan ina jiran ki ban makulli da wannan shegiyar tafiyar taki zan tsaye kamar wani Loho har ki je ki buɗe min ƙofa?" Jin masifar tai yawa yasa ta miƙa mai makullin tana cewa "Don Allah kai haƙuri ban lafiya ne."   Tsaki ya ja ya wuce ta yana ta balbalin masifa har mutane sun fara maido hankali kan su. Hawaye suka zubo mata sam bata damu da gogewa ba. Ya buɗe gidan ya shige ya banko ƙofar kaɗan ya hana da goshinta ya fashe, dama ga tsabar ciwon kai, a daddafe ta samu ta isa ɗakin ta zame falo tana numfashi ko hijabin bata cire ba ta kwanta hawaye na tsiyaya a idonta.  Tana kallonsa ya duƙa ya ɗauki furar da ta zo da ita ya zauna ya dama ya shanye tas ya aje kofin ya fice yana waƙa. Sam bai damu da jin damuwarta ba, babu ruwanshi da yi mata gaisuwa kawai har kar gabansa yake cike da taƙama da jin kai. Ita ta lura da wata uwar tsana ma dake kwance akan idanunsa tata duk sanda ya kalleta babu alamar sausauci a idonsa. Shin dama haka maza suke idan matansu suka kamasu da matan banza a cikin gidajensu? Ta ɗauka haƙuri suke ba matansu sannan su nuna nadama su dinga jin kunyar kallon ƙwayar idon matan nasu ai, amma shi Deeni sai abin ya zame ma shi hanyar bayyana mata munanan halayensa masu tada hankali da zautar da zuciya cike da saka shakku da razana taya zata iya wannan sabuwar rayuwa data tunkaro ta? Ga ciki ga tashin hankali, wane laifi ne ta aikata wanda ta samu kanta a wannan rayuwar? Tun tana ƙarama take fuskantar matsin rayuwa, bata san farin ciki ba sai zamanta gun Hajjo da Inna yau ga shi ba Inna, Hajjo tai rantsuwar bata sake shiga harkar ta saboda tozarcin da Baba yai mata, ga mijin Mama ya rasu tabbbas gata na ya ƙare ta ko'ina, mahaifiyata itama yanzu nasan ta kanta za tai domin bata da shi daman mijinta ne mai ƙoƙarin yin abubuwa yanzu shi ma babu shi, tabbas ta cika marainiyar gasken-gaske a yanzu. Haka ta kwanta har dare ya tsala kanta har zuwa yanzu ciwo yake ga zazzaɓin ya ƙi sauka cikinta sai ciwo yake ta rasa me ke damunta duniyar baki ɗaya ta sake juya mata baya, ko'ina ya kulle ba sauƙi. Sai da agogo ya buga ƙarfe sha biyu daidai ta ji motsin buɗe gidan, hakan ya tabbatar mata da maigidan ne ya dawo, wata uwar faɗuwar gaba ta ziyarce ta haka kawai ta ji gabanta na faɗuwa sosai, tamkar ta ji motsin wani mugun abu. Fuuu! Ya wuce ta inda ya barta har da mugun tsaki ya sakar mata, ya shige abunshi ya kwanta, bai damu da jin ya jikin nata ba, tunda ta gaya mai bata lafiya. Kwana tai nishi tamkar zata mutu amma Deeni bai san abin da ke faruwa ba, barci kawai yake. Sai da asuba ta lallaɓa da ƙyar tai sallah ta sake komawa ta kwanta, lokacin yunwa ta taso mata, haiƙan, tasan bata da komai na ci don haka ta lallaɓa ɗakin ta ɗebo fulawa da nufin tai wainar fulawa, amma babu manja,don haka ta sake lallaɓawa ta koma ɗakin tai tsaye tana son tada shi, ya bata kuɗin mai don makwabta ana saidawa amma tana tsoron abin da zai faru, domin tasan ko sallar asuba bai tashi ya yi, baki ɗaya ibada bata dame shi ba, farkon auren idan tai ma shi magana sai ya yi sau biyu ya watsar, da tafiya ta miƙa idan tai maganar banza da ita yake, ko ya bar gidan,ko ya gyara keanciyarsa. Ta rasa yadda zatai,kawai idonta ya kai kan wayarsa dake caji, hannu tasa ta ɗauki wayar ta koma falo, Number Mama ta kira, cikin sa'a ta ɗaga, sallama za tai kawai ta ji an wabce wayar daga kunnenta, ya kashe wayar ya hau bala'in, "Wai ke wace irin marar tunani ce? In saka katin saboda ko naƙudar dare ta zo maki shi ne don rashin wadatar hankali za ki cinye su? To wallahi tallahi sai kin gane kin taɓa min katin waya. Na tsani irin wannan abin kai baka aje abu ba kasa hannu ka ɗauka kamar gadon gidanku. Ban da ma kin raina min hankali ki rasa wayar da za ki yi kiran sai wayata don kawai ki cinye min kati? To wallahi baki ci banza ba."   Wayar sai kira ake amma ya ƙi ɗaga kiran, ko shakka babu nasan Mama ce ke kirana, domin tasan ban lafiya, ga shi taga kirana da sassafe don haka ta biyo kiran amma Deeni ya yi mirsisi ya ƙi ɗaga mata kiran. Nan ya barni ina hawaye ya shige ɗakin ya koma ya kwanta yana ci-gaba da masifar duk ranar da na sake kira da wayarsa sai ya ban mamaki.

Cikina ya ci-gaba da wutsilniyar yunwa tamkar zai fasa cikin ya fito, tsabar wahala kukanma dainawa nayi na tsunna na dafe marata, ina jera Salatin Annabi. Ban yi awa ba, sai naji ana bubbuga ƙofar gidan, nasan Mama ta aiko a ga lafiya, nasan Deeni ya ji bugun amma ya ƙi fitowa daga ɗakin, haka nan ta miƙe tsaye na ji ban iya tafiyar a tsaye na duƙe na tafi a haka na buɗe gidan. Yayar mahaifiyata na gani tsaye da wata tsohuwa wadda na santa a gidansu , suka shigo sunata jera min sannu wata kan wata. Ganin yadda nake tafiya a duƙe yasa naji suna cewa "Haihuwar ce ta zo, Allah dai Yasa a rabu lafiya, ina maigidan yake ne?"  Cikin dauriya nace, "Yana kwance bai jin daɗi tun jiya shima bai barci ba."  Su duka suka haɗa baki gun furta "Ashsha! Allah Ya ba shi lafiya." Na amsa da sannu ina jin kunyar ƙaryar da nayi, haka ina addu'ar Allah Yasa kada ya ƙaryata ni gabansu. Muna shiga ɗakin suka ce na cire kayana na ɗaura zani aka ɗauko kujerata ta tsugunni aka ce na tsugunna na dafa ta gwiwawuna a ƙasa. Ni kam Allah kaɗai yasan yadda yunwa ke caccakar cikina da abin da ke cikin cikin, tabbas ko haihuwa nayi to yunwa ce silar haihuwar tawa, amma abin tambayar ta ina ma ne zan haihun? Rannan ma naji ance haihuwa zan amma ban ga ta inda zan haihun ba, Yau ma ance haihuwa har da na cire kaya na ɗaura zane na dafe kujerar tsugunne aka ce wai to ya zan na haihun? Tunani ya dinga bujoro min ƙarshe cikin halin jin jiki na dubi Yayar Mamata nace, "Inna don Allah ta ina ne zan haihun?"  Tai murmushi ita dai, sai tsohuwar ce tace, "Kwantar da hankalinki ko ma ta ina ne ai za ki gani da yardar Allah, mu dai fatanmu a rabu lafiya ai."  Shiru-shiru ba haihuwa ba labarinta har ƙarfe tara na safe, ga maigida cikin ɗaki ya ƙi fitowa sai ma tashin waƙa daya kunna daga cikin ɗakin mu ke ji, ina lura da yadda suke kallon ɗakin suna kallon juna ko ban tambaya ba nasan mamaki suke da al'ajabin abin da ke faruwa, matarka na nakuɗa amma ka kunna waƙa a waya.

 Can dai naga sun miƙe tsaye suna shirin  tafiya, "Tsohuwar tace, "Bari mu je za a aiko maki da magani tunda da saura sai ki sha da kunu ko koko kin ji?" Kaina na ɗaga masu kawai, "Yayar Mamata ta kawo Naira dubu taban tace, "In ji Innarki tace ko za a sai wani abu, to ki riƙe a gunki, kuma tana gaidaki, Allah Ya baki lafiya Ya raba lafiya, idan maigidan ya fito ai ma shi ya jikin."   Kaina na ƙasa na amsa da to. Na miƙe na raka su suka ce na barshi. 

Suna tafiya, na zari hijabina duk da jikina nata rawa, haka na ɗauki ƙaramin bokiti na je gidan koko da ƙosai na siya, tun a hanya nake zaƙular ƙosan ina ci.  Kamar wani zai ƙwace haka nai ta shan koko da ƙosan nan, sai da na shanye tas, sai na zame na kwanta ina maida numfashi. Canjin kuma na ɗora su kan ƙaramar kujera na runtse idona, saboda bugawar da kaina ke yi, ga ƙeyata na ciwo, sosai.

Goma dai-dai Deeni ya fito daga ɗakin, ina jin motsinshi zai ɗauki buta, ya fice ya ɗauraye jikinsa ya dawo ya wuce minti kaɗan ya sake fitowa ya sunkuya ya ɗauki canjin kokon da na siyo yace, "Dama na gaya maki baki ci katin banza ba, don haka na ɗauki kuɗin katina."  Ko ido ban buɗe ba, domin a tunanina iyakar kuɗin katin kawai zai ɗauka, yabar min sauran, sai na siyo manja na toya wainar fulawa (kalallaɓa) har cikin raina na jinjina lamarin Deeni daga kiran da ko sallama ba ai ba shi ne zai ɗauki Naira ɗari? Allah mai iko, ba komai, idan halina ne gobe ma na sake kira da wayar ko da yake wayarma asalinta tawa ce, mijin Mama ya kawo min ita kyauta, ya sai mana Ni da ita, shi ne daga yace na ba shi aro ta zama ta shi, ko dare ya yi idan na ɗauka in haska ya dinga masifar zan cinye mai caji kenan, hakan yasa ma na daina taɓa wayar kwata-kwata ta zama tashi.

Sai wajen sha biyu na rana na samu na tashi, ba laifi cikina ya daina yamutsawa amma idan nayi tafiya sai naji ƙasa na ƙara dim-dim, haka na daure na ɗebo fulawa na kwaɓa na saka hijabina na nufi inda kuɗin suke don na ɗauka na siyo manja, amma ba kuɗi ba alamar su.  "Hakan na nufin Deeni duka ya ɗauke kuɗin matsayin na katin wayar?" Rashin madafa yasa na zauna duk da hijabin zuciyata nata saƙe-saƙen yadda zan da fulawar dana kwaɓa, ga shi ina son cin abinci koma wane iri ne, ga ban da komai daman sai ita ta rage mana cikin kayan garar abincin da akai min daga gidanmu.

Ina cikin hakan naji sallamar yaran makwabtan Mamarmu, suka shigo da kwano a kai suka aje, shinkafa ƴar Hausa ce jalof in ji Mamana tace su gani ya jikin nawa?  Sai da nayi da gaske na maida hawayen idona, amma jin sun ce tace a gaida mata Deeni da jiki yasa hawayen zubowa daga idona.

Yanzu ace anyi min rasuwa irin wannan amma ina zaune cikin gida cike da tarin tunani kala-kala marassa daɗi da kan gado. Yaran su kai ta kallona, na kalle su nace, "Gidan nacan a cike da mutane ana zaman ta'aziyyar Baba ko? Mamarmu nacan nata kuka ko?"  Ƴar babbar ce taban amsa "Ita ai bata kuka amma tun jiya ake fama ta ci abinci ta ƙi ci, wannan ma nata ne ta kira mu zaure tace mu zo mu kawo maki mu ga ya jikinki yake kuma tace kada ki je Yau ƙi bari sai kin samu sauƙi sosai." Allah Sarki Mamana! Duk da tana cikin alhinin rashin mijinta gatanta ina cikin ranta. Tabbas uwa daban ce a rayuwa duk wanda ya rasa Uwa dole ai mai jaje.

Sai na ji nima na kasa cin abincin kawai kuka ya ƙwace min mai ƙarfin gaske. Ni da ita Mamana muna buƙatar mataimaki amma waye?

Yaran na zaune Deeni ya shigo fuska murtuk yace, "Ban ce ki je ko'ina ba, idan kuma kika je za ki sani." 

Yaran naga sun zare sun fice ko bankwana basu yi min ba.

Hankalina ya tashi kada su je su gayama Mamana abin da suka ji  suka gani, nasan tabbas zata ji ba daɗi dole wata damuwar ta sake kamata bayan wadda take cikinta na rashin mijinta.

Amma dole na sake takun zamana da Deeni, ba zan bari ba damuwata ta shafi mahaifiyata ko da wasa ba, nice yake aure don haka nice kawai zan dawwama a damuwarsa.

Allah Sarki! Mu je zuwa dai yanzu aka fara labarin.

Taku a kullum Haupha ✍️

[7/17, 11:02 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Ina zaune ina saƙawa da kwancewa Deeni ya fito daga ɗaki, shi dama bai wanka sai dai idan ya gaji da kayan jikinsa ya dawo ya cire su ya saka wasu, duk da lokuta da dama zai ta tashin wari irin na mutum ya sha rana amma ko a jikinsa, ga sumar da yake bari cike da hammata na ƙara taimakawa gun fitar wari a jikinsa, amma ruwansa shi, ko a jikinsa. Ni kuma ina bala'in son namiji mai tsabta wayayye, wanda ko da yaushe zamu kasance cikin farin ciki da walwala, muna wasa da tsokanar juna, amma ban da Deeni, kawai shi idan ba dole akwai maganar da zai mun ba, bai min magana sam. Idan ya shigo gidan duk da bai sallama nakan basar na amsa ma shi sallama nayi kamar naji ya yi sallamar. Duk da yadda yake gwasaleni hakan bai hana ni ƙoƙarin dinga jan sa da wasa ba, amma sai ya buga tsaki ya fice bai nuna ya jini sai ta silar tsakinsa zan fahimci ya ji ni sarai lokacina ne bai da shi kawai.

Ina cikin tunanin zaman gidan aurena Deeni ya fito ya sauya kayan jikinsa, har ya wuce ya dawo ya sunkuya ya ɗauki abincin da aka aiko min da shi. Gudun kar ya cinye kuma ina buƙata yasa nace a sanyaye "Don Allah ka rage min ban ci ba, kuma yunwa nake ji." Wani banzan kallo ya bini da shi ya taɓe bakinsa kamar zai aje robar abincin sai kuma ya ɗauka yace, "Mutum sai shegiyar rowar tsiya ta gadon gidansu. Ki ma gode wa Allah da har kike aje abu ina ɗauka, ba don ban da shi ba ne sai don na taimaka maki wani lokacin kuma naga yadda za ki yi kamar dai yanzu da zan ɗauke abincin, ba daga gidan rasuwa aka kawo min sadaka ba har gida? Ko gidan ke kaɗai ce mai iko da shi? Ina ga nan gaba cewa za ki dinga yi gidanma naki ne ko? Ban da munafukar rowa da son banzar tsiya ma irin taki ni da gidana ace ban cin abin da ke cikinsa? Ke kam anyi marowaciyar gaske Dilla." Ya ɗauke abincin ya koma gefe na ya zauna yana ci, sai kawai raina ya ban na je na saka hannu mu ci abincin tare muna ƴar fira ba mamaki daga nan hakan ya ɗore da nafi kowa murna da farin ciki gaskiya, ina matuwar son naga ina abubuwan birgewa da mijina amma ina shi ba ruwansa ko kallonsa nayi nai murmushi sai yace "Rainin ne ya motsa ko?" Idan kuwa yana zaune na je na zauna gab da shi sai ya haɗe rai ya tambaye ni "Lafiya ki zo kika tasani gaba kamar wani marar lafiya kin mun zuru da waɗannan idanun naki?"  Ni kuma sai na kasa magana sai kawai na miƙe na bar gun amma har a zuciyata so nake mu yi rayuwa tamkar yadda musulunci yace, "Rabin jin daɗin rayuwar duniya samun mace ta gari." To ni ya zan na zama ta garin ga Deeni? Ko da yaushe tambayar da nake ma kaina kenan. Yaushe Deeni zai dinga sakin fuska yana min dariya muna wasa da dariya? Yaushe ne zan ga Deeni na mun magana babu ƙunci a kan fuskarsa? Na rasa me yasa burina ya ƙi cika na zaman aurena, tun ina Lagos nake mafarkin gani gidan aurena da wani dogo mun rungume juna duk lokacin daya dawo daga waje, haka ina ganin muna abubuwa masu kyau na soyayya da saka farin ciki, sai dai ban taɓa ganin fuskarsa ba, ko da yaushe jikinsa kawai nake gani kansa na cikin jikina ko dai yana sunsunar wuyana ko kuma ya rumgume ni yadda ba zan ga fuskarsa ba. Babu ranar da ban mafarkin nan har aurena ina yi, kawai tsorata nayi don naji ance aljani na auren mace don haka nake ƙin barin mafarkin ya yi tasiri a zuciyata ko da safe idan na farka. Na yi tunanin idan nayi aure ba zan sake irin mafarkin ba amma sai naga ban daina ba, kullum sai nayi mafarkin ga shi wanda nake gani dogo ne amma ban taɓa ganin fuskarsa ko na gane fari ne ko baƙi ba, kawai ina mafarkin namiji ne ko muna rungume da juna ko yana min kiss ko kuma nayi lamo a jikinsa tamkar wata mage. Hakan yasa nake son tabbatar da mafarkina akan mijina amma ina shi ba haka ne a gabansa ba, gwarama da kafin na kama shi da ƙawata Safiya yana ɗan murmushi ya taɓe baki idan nayi mai shagwaɓa ko ya shigo gida nace "oyoyo Lovely " To yanzu duk wannan ta kau tsakanina da shi muguwar harara da uban tsaki ne, sai kuwa idan yaga abu ya ɗauke duk da yasan ba shi ne ya kawo abin ba.

Kamar wasa Deeni ya zauna ya cinye abincin ya dube ni fuska ba walwala yace, "Tsabar iskanci ruwan shan ma Yau sai na ce aban?" Girgiza kaina nayi na miƙe da ƙyar, na fita don kawo mai ruwan, wanda nasan ya fini gaskiya ya kamata ace yana fara cin abincin na kawo mai ruwan kamar yadda na saba yi mai ko da yaushe. Ina jin shi yana cewa, "Yarinya ba zan ɗauki rainin hankali ba ni da kuɗina, dama kin natsu kafin na natsar da ke a banza. Ina ma amfanin auren yarinya ƙarama? Ni ban san makancewar data sa na kai kaina ba nace ina sonki ba ma, ko da yake wannan shegen farin ne ya ja ni ya kaini ya baro."  Ni dai ban ce ƙala ba ko a zuciyata domin dai nasan ban da gaskiya, taya miji na cin abinci ba ruwa a gabansa? Ba haka naga Mamata nayi ba, ko da yaushe tanadar komi take na mijinta, idan yana cin abincin ma tana gefensa suna labarin duniya, dana jama'ar gari. Lokacin dana kawo mai ruwan har ya cinye abincin tas yana latsa wayarsa, idona ya kaimun kan sunan Safiya dake cikin wayar alamar ita yake son kira. Gabana ya faɗi sosai har kaina ya amsa naji juwa na neman kadani na zubar da ruwan a jikinsa na shiga tara kuma ba uku ba, na samu na daidaita natsuwata na aje mai ruwan cikin muryar da kaɗan ya rage na fashe da kuka nace "Ga ruwan na kawo." Har ya kanga wayar a kunne ya janye yace min, "Munafurci dodo ne, mai shi yakan ci." Ban ce komai ba na wuce na koma inda na tashi na zauna zuciyata na suya da tafasa, ji nake tamkar na haɗiye zuciya na mutu,tsabar yadda zuciyata ke luguden tara-tara.  Kamar daga sama naji yana cewa, "Ya kina gidan ne ko kuwa? Ni fa daɗina dake kenan banzan tsoro wallahi miye naki a ciki aini zatai mawa idan ta isa ko? Sai kuma ya yi murmushi yace to ina zuwa yanzu mu yi bankwana ki ɗan jira ni kaɗan."  Kasa riƙe kaina nayi sai da na ɗago na dube shi har ya miƙe tsaye nace, "Yanzu don Allah baka rabu da Safiya ba, har yanzu kuna tare? Baka gudun mijinta ya kamaku kamar yadda na kamaku?" Ya wani zaburo kamar zai kai min mari yace, "Dama jiranki nake, uban miye naki a ciki to? Kika kama mu satar me mu kai maki? Wallahi ki fita idona na rufe kafin na sauke maki kwandon  mutunci. Ko gidanki ne nace? Nace gidan naki ne na kawo ta ciki da za ki min munafurcin banza? Idan  gidan iyayenki na kaita ba sai ki sa a koro mu ba." Har ya fice waje yana masifa, ni dai kwanciya nai mina-mina ina kuka mai matuƙar ciwo, ji nake tamkar ba ni ba, ji nake ban da kowa a duniyar nafi kowa matsala haka nafi kowa damuwa. 

Kamar wasa haka na wuni cikin gida ba wanda ya leƙo ni har la'asar sannan Binta maƙwabciyata ta shigo tana min gaisuwar mijin Mamata. Na amsa mata har nayi mata godiya, ta dubeni sosai tace, "Jiddah bari na kawo maki kunun kanwa ki samu ki sha yanzu naji ina marmarinsa na dama shi, to nasanki da son shi, dama zuwa nayi naga ko kina nan na kawo maki."  Allah Sarki! Daɗi naji sosai amma don kar ta gano gazawata ko ta fahimci yunwa gareni sai nace cikin ɗan yaƙe, "Lah ai da ma kin bar shi wallahi na gode Binta." Tana kallona kamar bata sanni ba ko ta jima bata ganni ba tace, "Amma Jiddah kin saka abin nan har yanzu a ranki ko? Kin ga yadda kika koma kuwa? Baki ɗaya kin fita hayyacinki da anganki ko baki faɗa ba ansan kina cikin damuwa. Don Allah ki manta da komai kinga ko asibiti ana yawan yi mana faɗa kan damuwa ance har hana haihuwa take yi." Murmushin yaƙe nayi nace a sanyaye "Ban lafiya ne Binta don haka ko gidan gaisuwar ban je ba, ba abin da ke damuna ni." Cikin shakku tace, "Bari na miƙo maki kunun ki daure ki sha, amma ban daina gaya maki ki cire damuwar namiji a ranki don anyi babu ke wallahi indai ɗa namiji ne duk yadda kike kau da kai kike haƙuri da shi idan ba ki dace ba, sai ranki ya dinga ɓaci a banza." Ta fice na bita da kallo kawai raina na gasgata maganarta, amma kuma me yasa Deeni zai mun hakan? Bayan yasan ba sonsa nake ba lokacin da akai aurenmu ban san shi ba, nayi biyayya ne kawai na aure shi saboda ban da gatan da zan ja da aurensa. Haka kuma ban san kowa ba a zuciyata amma dai nasan wanda nake so nayi rayuwar aure da shi a cikin raina shi ne irin wanda nake gani a cikin idanuna da mafarkina idan nayi barci, shi ne wanda nake hango muna rayuwar aminci mai cike da walwala da mutunta juna. Amma ban san me yasa zuciya ke son irin rayuwar ba duk da bata dace da  irin shi ba a zamantakewar aure. Ina nan Binta ta kawo kunun yana ta ƙamshi, taban ta fice tana ƙara ban shawarar na yakice damuwa na samu zaman lafiya inba haka ba ni zan jawa kaina ciwo babu mai jinyata da ɗawainiya da Ni sai dolena, nace a raina tana nufin Mamana kenan.

Tabbas kunun ya yi mun daɗi sosai na shanye duka duk da yana da yawa, na tashi haka nan ta kama sharar gidan duk da mugun ciwon kan dake addabar rayuwata, ina son na manta da komai ne don haka nake tsirar aikin da zai sa ma manta yadda nake cikin damuwa, sai dai sharar nake amma hawaye sai zuba suke a idanuna, a bayyane nake furta, "Yaushe ne zan ji daɗin rayuwata? Yaushe ne zan cika burina? Tabbas ina son na koma karatu ko dan na samu sauƙin baƙin cikin cikin gidana, amma Deeni zai barni na koma karatuna? Ina son naga Mamana a farin ciki yaushe ne zan saka ta cikinsa? Ina son rayuwar gidana ta daidaita yaushe ne zan daidaita ta?"

Ina cikin sharar naji sallamar wadda har in mutu ba zan manta sharri da alkhairinta gare Ni ba, wadda ta zaɓi zamana a cikin baƙin ciki madadin farin cikin da Ni na zaɓar mata zama.

Shin kun san Wacece wannan?

Ku biyo Haupha dan jin wacece wannan matar tai ma Jiddah sallama a wannan lokacin da take tsaka da neman makullin zaman lafiyar rayuwarta.

Taku a kullum Haupha ✍️

[7/18, 7:23 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

Na ɗago kaina fuskata cike da al'ajabi da matuƙar mamaki na sauke su kan Safiya dake tsaye tana ta washe min baki, "Wai baki jin nauyin cikin nan kike shara haka? Gaskiya ki rage aikin wahala saboda gun haihuwa ake gudun wahala." Cewar Safiya tana kallon cikina.  Baki ɗaya sai na samu kaina da rashin sanin me zan ce mata, ashe rashin kunyar ba Deeni kawai ya iya taba, har ita ma ƙawar tawa tayi digiri akan rashin kunyar. Bakina ya yi min nauyi don haka da ido kawai nake bin ta, cike da jinjina ma ƙarfin halinta, shin bata gudun abin da zai je ya dawo tsakaninmu? Bata tunanin har yanzu ina riƙe da ita a cikin zuciyata?  Ko gani tai kashin dankalin yafi ƙarfin kuɗina ne don haka ta sake biyoni gidana a gaban idona?" Sai ta nemi waje ta zauna bakin simintin shiga ɗakina. 

Ina tsaye ni ban ci-gaba da shara ba, ni ban yi mata magana ba, to ai duk wata jijiyar dake bada gudummawar yin magana ta jikina ta daina aiki tsabar mamakin zuwan Safiya gidana cikin kwanciyar hankali da natsuwa, sai washe baki take tamkar lokutan baya, da muke rayuwa cikin duhu Ni da ita, ban san wainar da suke toyawa ba ita da Deeni.  Tsam ta miƙe ta shige ɗakin, duk dai ina tsaye tamkar an dasa ni inda nake tsaye da tsintsiya a hannu baki sake kamar benten Sakarya.

Ta ɗan jima kafin ta fito da takalmina fari da jakarshi tana saka farin gyalensu cikin jakar tace, "Kin ganni nan wallahi biki zan je nace bari na zo na ɗauki jaka da takalma farare don da su zan je."    Tabbas idan baka san bariki ba, an barka Tasha, baki ɗaya sai ta halakar dani ma na rasa tudun dafawa. Anya kuwa akwai wanda ya ɗauke ni marar wayau da rashin sanin ciwon kanta irin Safiya? Yau fa kwana uku kacal da ganinta da mijina cikin gidan nan amma ta sake dawowa da fuskar abota gare Ni?"  Ban kai ga magana ba maigidan ya shigo, ina kallonsu suka dubi juna suka saki murmushi, karaf naji tace, "Har ka dawo kenan? Amma baku ma jima ba, ina ka baro Nasirun?"  Kamar a Film haka naga Deeni ya saki murmushi yana kallonta yace, "Ashe nan kika yo na kira wayarki ai bata shiga ba, na je gidan kuma kai maki kankanar da kika ce na taho maki da ita baki nan, tana bayan mashin ɗin Nasirun na barta da dare sai na kai maki."   Ina dai ta ganin ikon Allah ni Jiddah sai ita ma tace tana dariyar da ji ta rainin hankali ce, "Ka manta na gayama zan sai da wayar nayi kuɗin motar zuwa bikin ƙawata Sadiya ne Ɗan'agundi? To can zan tafi ai, dama na biyo ne nayi mata ta'aziyyar rashin daka ce anyi mata ne na kuma ari waɗannan kayan gunta." Ai sai kawai na yada tsintsiyar na zauna daɓas ƙasa ina sauraren yadda da tsinin tsiya suke so su taru su halakar da ni lokaci guda.  Ya ɗan kalli jakar kayan yace, "To ke akwai aro ne tsakaninku? Kawai kice kin zo ɗaukar kayan da kike son amfani dasu kawai zan fi ganewa miye abin kiran aro a ciki? Kawai ki ɗauka na baki daman ba wani iya sasu take ba da wancan uban cikin." Ya watsa min hararar da na kasa gane da ni yake ko da cikin yake. Ta wuce gaba ya bita baya tana cemin sai ta dawo, har za su fice ta dawo cikin gidan tace mai, "Don Allah kaban aron wayarka nayi kira kar da naje bata nan inda zan fara zuwan." Cike da fara'a ya fiddo wayar ya miƙa mata yana cewa, "Ɗazun kuwa akai min tallar wata waya, ki ban sim card ɗin kawai na je na amshi waccan sai na tura maki kati, ai ba a tafiya babu waya yanzu."  Zuwa yanzu abin nasu ya wuce halakarwa ya koma lumarwa don haka nayi gyaran murya don ya tuna wayata ce zai kyautar ba tashi ba. Ya watsa min harara yace, "Ke dai kin shiga uku da mugun hali ƙawar taki ma jin zafi kike mata don zan bata wannan wayar?" Girgiza mai kai nayi kawai na sadda kaina, ina gani ta cire sim card ɗinta ta ba shi nashi ta fice da wayar tana cewa kar tai dare ya zo su je ya bata kankanar.

Sharar da ban ida ba kenan na shige ɗaki na dasa sabon kuka ina jin matuƙar ciwo a cikin zuciyata, kaina na matuƙar sarawa,ji nake tamkar na haɗa kayana nabar gidan, to amma idan nabar gidan ina zan je? Shin da wannan cikin wa zan nufa? Mamana na cikin yanayin rashin mijinta, sai wa ke gare Ni? Allah Sarki Alawiyya ina fatan baki kasance yadda na kasance ba, ina addu'ar Allah Yasa kin ga iyayenki."

Haka nan na ida kai dare cikin mummunan yanayi, har lokacin da sha biyu na dare ya buga, Deeni ya shigo gidan yana jin waƙa. Kamar yadda na yi tsammani haka ya faru, ko kallon inda nake bai yi ba,ya wuce cikin ɗaki yana waƙarsa. Bai jima ba ya fito da robar dana kwaɓa fulawa yace, "Wane sabon rashin mutunci ne wannan na kwaɓa fulawa ki barta haka nan? Saboda baki san zafin nema ba ko? To wallahi dama kin tattala domin ban yarda da almubazzaranci ba, ko da yake kin kusa haihuwa a kawo wani daga gidanku ai."  Cikin muryar data sha kuka nace, "Tun ɗazun na kwaɓa zan toya ta amma ba manja kuma kuɗin da zan siyo ne ka ɗauka duka ka fice."  Taɓe bakinsa ya yi ya koma ɗakin kamar bai ji me nace ba.

Washegari tunda safe na shirya nace ma Deeni zan je wajen zaman ta'aziyyar Baba, amma ya ɗago kai cikin alamar barci yace, "Ban ce ba, kuma ki fice mun daga nan kafin na ɓata maki rai."  Ƙafafuna kasa ɗauka ta su kai don haka nayi jim tamkar ba zan tafi ba, ya sake buɗe ido ya kalleni a ƙufule yace, "Ke wai mi kika taka ne kwanakin nan naga kina neman kawo min sabon raini? Na rantse sai na ɓata maki rai fiye da zatonki, ke daga Yau ma na hanaki fita ki ci-gaba da zama cikin gidan ki dinga ganin ƙul uwar daka, kin san dai baki isa ki hanani yin duk abin da naga dama ba, kuɗina ne gidana ne ba uban da ya cika mun lokacin dana siya."   Dole na ja ƙafafuna da tsiya nabar gun zuciyata na ƙuna. Ganin ba abin da zan na fita na fara sharar tsakar gida, na gama tas na fitar da kayan wanke-wanke na duk da wankakkune kawai sun jima ne duk sun ƙura ga rashin madafa yasa na ci-gaba da wanke su. Tsab na gyara gidan na koma na share falon na goge na kunna tsintsiyar ƙamshi na wuce ƙurya na fara kaude-kaude ina kakkaɓe-kakkabe  na gama na ɗauko tsintsiya na fara shara Deeni ya ja uban tsaki, "Kai Allah Ya kyauta kin yi dace da mugun hali wallahi, don munafurci baki tashi shara na lura kullum sai ina barci kin dinga taɓa nan taɓa can, don kina baƙin ciki da barcina."  

"Kai haƙuri, gani nayi tunda ba inda za ni gyara ko gidan na gyara yafi zaman haka nan ɗin." Wani tsakin ya sake ja ya ja zanin gado ya sake lulluɓewa.  Ajiyar zuciya na sauke nace a raina "Oh ni Jiddah ina ganin rayuwa!  Na samu dai na gama sharar na kunna tsintsiyar ƙamshi ɗakin na fice zuwa falo ina jin ciwon kan nan daya ƙi sauka yana addabata. Zuwa yanzu na saba da damuwa da ciwon kai, ban da wahalar zubowar hawaye, hatta cikina na kalla hawaye zubo min suke, tambayar kaina nake "Yanzu duk abin da na haifa haka zai taso cikin wannan ƙuncin rayuwar? Yanzu haka zai ganni kullum sai nayi kuka? Me zan gaya ma shi ranar da ya tambaye ni kukan me nake?" Tambayoyi da dama ke damuna a duk lokacin dana zauna. Yau kwana biyu da rasuwar mijin Mama amma tun da naje sau ɗaya ban sake zuwa ba, yanzu idan da ace Babana ne hakan zan yi?" Daram! Gabana ya faɗi jin sunan Babana a cikin tunanina. "Babana! Tabbas ina da Baba kuma a raye amma yana ina? Wane laifi nayi ma shi wanda yasa bai amshe ni matsayin ɗiya? Me yasa sam bai damu da ni duk wasu lamurrana ba?" Hawaye masu ciwo suka zubo min ina son Babana duk da shi bai sona, amma ina jin son shi a raina sosai, duk lokacin da naga Uba da ƴaƴansa birge ni suke musamman mata, yaushe ne zan rayu cikin farin ciki da Babana? Me yasa har yanzu bai zo gidana ba duk da cewar an ce ya zo garin kuma an gaya mai nayi aure amma sam bai damu da zuwa inda nake ba, wane irin Uba ne Allah Ya ban ? 

Ina zaune ya fito zai wuce na dube shi cikin ƙarfin hali nace, "Ka manta baka ban kuɗin kalaci ba." Idan ya tanka bangon dake ɗakin ya tanka ya wuce bai ko waigo ba.

Ƙarfe goma cikina ya dinga wutsilniya yunwa tai min dirar milikiya na kasa tsaye na kasa zaune, ganin yunwa na neman illatar da Ni na hura wuta na zuba ruwan zafi, suna tafasa na ɗebo fulawa na kwaɓa kamar zan koko na dama, ban san ko zai ba ko ba zai ba, ni dai na dama kawai don kar yunwa ta kashe Ni, babu sukari haka na zauna na sha kunun na cika cikina na shimfiɗa tabarma ƙofar ɗakina na zauna na buga uban tagumi ina tunanin da rana kuma me zan ci? Anya kuwa zan iya wannan rayuwar ta zaman yunwa ga ciki? To idan ban iyawa ina zan je? Sallamar yaran makwabtan Mamarmu ne yasa na ɗaga kai na kalle su, ɗauke da kwanon abinci suka aje gabana suna gaidani, "Ga shi in ji Innarku tace ai maki ya jiki, kuma ya jikin naki?"  Allah Sarki Mamana! Abin da nace a zuciyata kenan, duk da halin da take ciki hankalinta na kaina. Allah bai barin bawa a mugun hali, yanzu nake tunanin me zan ci idan rana tai sai ga abinci daga gunta, alhamdulillah! Nan suka wuni har yamma sannan suka tafi. Naji daɗin zuwansu domin damuwata ta rage sosai.

Sai dare ma na ɗauko abincin zan ci kenan Deeni ya shigo,sai da gabana ya faɗi, ya kalleni ya taɓe baki ya wuce ciki, zuwa can ya ƙwaɗa min kira, "Ke! Cikin yanayin tashin masu ciki na ɓaɓbaka da ƙyar na shiga gunshi.

"Ke wai mi yasa baki san kanki ba? Ina nawa abincin to? Allah ki guji ɓacin raina a gidan nan." Mamaki ya hana ni magana na saki baki ina kallonshi baki buɗe, yaushe ya kawo abincin da zan ba shi, fulawa ce kawai a gidan ko gishiri babu a gidan amma zai ce in ba shi abinci? Cike da ladabi nace "Ai babu komai a gidan na fadawa sai garin fulawa nayi maka magana baka bada ba."  Ya wani zaburo kamar zai mare ni yace, "To ke daga ina kika samu wanda naga kin baje cikinki kina ci?"  Kaina ƙasa nace "Mama ta aiko min da shi ɗazun."  Ya jima yana kallona kamar mai nazari sai kuma yace, "Amma kin cika muguwa wallahi yanzu Innarku ta aiko da abincin ki kasa ban? Kina nufin ke kaɗai ta aiko mawa ko me? Dilla je ki kawo min nawa na ci na fita Ni."

Haka na juya ina tunanin in kai mai abincin ko kar in kai mai? Amma dai ƙarshe na ɗauki abincin na kai mai ba don na ƙoshi ba, sai don na huta da masifarsa.

Haka nayi ta rayuwa daɗi ba daɗi, har akai kwana shiga da shiga tashin hankalin rayuwata, ranar Talata sati guda da faruwar komai da dare ciwon ciki ya turnuke Ni, wanda ban taɓa jin irinsa ba, mara ta ma tai ta yamutsata na rasa gane kalar ciwon da nake ji. Ganin na kasa jurewa na rarrafa na shiga ƙurya na tada Deeni dake barci na gaya mai ban lafiya.

"To ni me zan iya maki don kin gaya min?" Ya gyara kwanciyarsa ya ci-gaba da barci ya barni tsugunne gaban gado ina Salatin Annabi.

Can dai ko komi ya gani ya dube ni yace,  "Ki koma falo mana kin dame ni da Salati kan kunne."  Cikin azabar ciwo nace, "Don Allah ka kira min Mama kar in mutu don Allah! Tamkar ba da shi nake ba, haka ya yi, da rarrafe na koma falo na rasa damuwata na rasa jin daɗi ji nake tamkar mutuwa zan, Salati nake ina ƙarawa iyakar ƙarfina.

Ina cikin yanayin ya fito yana ta tsaki ya raɓa ni ya wuce sai dai naji ƙarar buɗe gidansa. "Innalillahi wa inna'ilaihirraji'un!!!

To masu karatu mu haɗe shafin gaba don jin yadda Jiddah zata ƙare ga shi dai ita kaɗai cikin gida ga ciwon nakuɗa, kuma haihuwa farko.

Daga taku a kullum Haupha ✍️

[7/19, 8:52 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Ciwon ciki sai gaba, yake na rasa Uwa mahaifiyata, ba zato ba tsammani naji wani irin kashi ya taho min, cikin  dauriyar gaske na nufi waje da nufin ko tsakar gida nayi shi gobe na kwashe, don ban iya zuwa har toilet ɗin kashin. Sai kuma wata dabarar ta zo mun na saƙa hannu gefen kujera na ɗauko baƙar leda na rarrafa na fita waje. Sai kuma tsugunnin ya gagara, dana tsugunna da zummar yin kashin sai naji wani uban nishi ya taho min, sai na daina yunƙurin kashin. Ina haka naji surutun mutane, ashe gidansu ya je ya taho da kishiyoyin Mamarsa. Ɗaki ya shige ko sannu bai min ba, su ne suka kama ni muka shiga ɗaki suna jera min sannu wata kan wata. Shiru-shiru ba haihuwa ba alamar ta sai ɗan karen shan wahalar da nake, ganin hakan yasa ɗaya daga cikinsu tace gaskiya a samo mota a kaini asibiti tunda abin ya ƙi hannu. Shi dai Deeni yana cikin ƙuryar ɗaki bai ce min sannu ba ko sau ɗaya, ganin suna ta maganar ya fito ya samo motar kaini asibiti ya ƙi guda daga cikinsu ta leƙa ɗakin. Salati ta kamayi tana tafa hannuwa tana cewa, "Yau ni Asabe naga ikon Allah! Matarka na halin naƙuda kai kuma ka kama kanata barci? Kai Deeni me ke damunka ne haka kamar dai wanda bai da tausayi?"  Ni dai abin da ya ishe ni ya ishe ni don haka nace masu, "Don Allah ku kama ni mu tai asibitin haka nan a ƙasa indai zan haihu na daina jin ciwon nan don Allah." Dukkansu sai suka tasa ni gaba suna jera min sannu amma Deeni yana ta barci ya ƙi fitowa ya samo motar da za a kaini asibiti. Ganin dai abin da gaske yasa guda ta fice zuwa gidan maƙwabcinmu ta buga, cikin ikon Allah yana gari tun da aiki yake zuwa wani gari ba ko da yaushe yake kwana gida ba. Ya fito ta nemi alfarmar ya taimaka ya kaini asibiti haihuwa tayi gardama, cikin azama ya fito da motar yana ta addu'ar Allah Ya raba lafiya.

Deeni na cikin ɗaki muka nufi asibiti bai leƙo ba balle ya ji wane asibiti za a kaini . 

Ina jinsu a mota suna ta faɗan halin Deeni bai da kyau mutum kamar bai da zuciya a jikinsa, ace matarka na a wannan yanayin amma kai ko a jikinka? Ni kam addu'a nake yanzu Allah Yasa ajalina ne ya zo ta haka kowa ma ya huta nima na huta da ƙangin da nake ciki kawai.

Muna zuwa aka rubuta abubuwan da ake buƙata aka ce a nemo da sauri, amma ga alama cikinsu babu mai ko sisi ko da yake ko akwai ma ai basu ne ke da alhakin badawa ba, don haka su ka amshi takardar su kai shiru kowacce ta kasa cewa komai. Sai maƙwabcinmu ne ya amsa ya tafi ya siyo ya kawo yace ba a samu guda uku ba ciki ance ana samunsu a nan cikin asibitin don haka su amso can, ya yi min fatan alheri Ya tafi yana jaddada Allah Yasa a rabu lafiya. To su kuma ko ɗauka su kai ya je can ya biya kuɗin guda ukun kamar yadda ya biya sauran magungunan da alluran daya kawo ? Sai suka je kawai suka amso su ka bada zuwa lokacin an kai ni can cikin ɗakin masu haihuwa, na fara fita hayyacina sai make-make nake tamkar zance ga garinku.

Likitan ne ya kira wanda suka kawo ta yace "Jininta ya yi matuƙar hawa, don haka ba zata iya haihuwa ba, ga shi abin da ke cikin nata ƙoƙarin fitowa. Yanzu sai dai ai mata aiki kawai a fito da abin da ke cikin, idan ba haka ba za a iya rasa ta a rasa abin da ke cikin cikinta." 

Su duka suka ɗauki Salati suna jinjina maganar, "To yanzu Likita ya za ai kenan?" Cewar guda daga cikinsu.

"Muna buƙatar mijinta ya saka hannu ko wani na kusa da ita sosai sai a shigar da ita ɗakin aikin gaggawa a fito da babyn." 

"To Likita ai mijinta na gida, yanzu haka mu kishiyoyin Mamarsa ne, ya kira mu yace zata haihu a gida, to ganin tana ta wahala ne yasa muka kawo ta nan shi bai zo bama." 

Cike da mamaki Likitan ya maimaita kalmar mijinta na gida. Wata nurse ce ta fito da sauri tana kiran "Doctor ta haihu yanzun." Bai saurari komai ba ya wuce gun ta don yaga a yanayin da take ciki.

Iyakar tausayi yarinyar ta ba shi tausai gata ƙarama ga ciwon hawan jini ya yi mata kamun gaske. Yaro namiji ne ta haifa ya dudduba ta ya taimaka mata da allurai ya tabbatar da bata cikin hatsari sannan ya fice, ya bar nurse na gyara ta da babyn.

Bayan an kammala komai ne aka miƙa masu yaron ni dai ban iya tuna komai, kawai dai gani kwance kaina na mugun ciwo jikina ba ƙarfi ko kaɗan.

Ɗakin hutu aka kaini don ƙara tabbatar da yanayin jikina, domin Likitan yace hawan jini gare ni, kuma irin wanda ke yin ƙasa ne ba sama ba, yace yafi haɗari irinsa sosai, dole sai na dinga kiyaye abubuwa da yawa don kare lafiyata.

Wata nurse ta leƙo tace a bada kuɗin allurai guda uku da suka amso gunsu kafin na haihu. Nan fa su kai shiru, da ƙyar guda tace " Sai mijinta ya zo zai bada yana hanya."

Shiru-shiru ba Deeni ba labarin Deeni har nayi awa biyu da haihuwa su kuma ba kuɗin da za su biya na allurar, don haka ban san ya akai ba naga sun tashi sun ce min "Jiddah bari mu je can gida mu gaya masu, har Deenin ma sai a gaya mai." Suka goya yaron suka tafi suka bar ni kwance yunwa na damuna bakina kamar ya ƙafe don ƙishirwa.

Tunda suka tafi basu dawo ba haka ba wanda ya zo ga nurse ɗin nan bata da mutunci sai masifa take kar a gudun masu da kuɗi,abin duk ya taru ya yi min yawa.

Na haihu ko fuskar yaron ban gani ba, ga yunwa, ga ƙishirwa, sannan an barni kan gadon asibiti da bashin da ban san ko nawa bane ba.

Mutane nata shigowa gaida marassa lafiya nan wata ƙawar Mamana ta ganni kwance ta iso gadona tana min ya jiki ta tambayeni yadda akai.

Na gaya mata sun je da abin da aka haifa gida tun ɗazun basu dawo ba su nake jira mu tafi tare.

Nurse ɗin nan ce ta dawo tana ta masifar duk abin da nake tana kallona ba zan gudar masu da kuɗi ba.

Kawar Mama ce ta dube ta tace, "Ke kam baiwar Allah kuɗin har nawa ne da kike ta wannan masifar? Kuma ita miye nata a ciki ba kawo ta akai ba?" 

Nurse ta taɓe bakinta tace, "Ai dole nayi masifa Naira ɗari tara ne da talatin kuɗin, kin ga kau ba nayi shiru ba a wuce da su ba." Zaninta ta kwance ta fito da Naira dubu ta bata, "Ga shi ban canji, Allah Ya sawwaƙe." Ta amsa tana "Amin dai."

Waje ta fita ta siyomin taliya da ruwa, na kuwa cinye ta tas, sai naji ciwon kan ya rage har ina iya tashi. Ganin hakan yasa tace "Daurewa za ki yi mu isa can gidansu mijin naki Jiddah? Sai na kai ki na je na sanarwa da Innarki halin da ake ciki." Na ji daɗi, domin zaman asibitin ya ishe ni sosai.

A ƙasa muka tafi gidan, domin babu masu mota, Ni kuma ban iya hawa mashin saboda ciwon kaina ga marata na juyawa lokaci zuwa lokaci. Da muka isa gidan har an ma yaro wanka an goye shi , suna ta hidimar su kamar ba a bar kowa asibiti ba watau ni Jiddah uwar yaron.

Suna ganinmu sukai ta irin abin nan na jin kunya, nan da nan aka ɗora ruwan wanka aka zubomin tuwo.

Ita kuma ta wuce don isar ma Mamata sauƙon haihuwar.

Sai da nayi wanka na fito na gyara jikina don ma naga ban zubar da jini sosai, ko da yake mi na ci wanda zai sa na samu jini mai yawa a jikina?  Babbar Yayarsu ce ta goya yaron muka tafi gida har zuwa lokacin ban saka Deeni a cikin idanuna ba. Muna zuwa muka iske gidan a buɗe, ga wuta na ci alamar girki  Deeni ke yi, yadda na bi shi da kallo haka ya bini da kallo yaron kawai ya amsa ba tare da yace komai ba.

Ni dai kwanciya nai ma, don na gaji sosai kamar an mun dukan tsiya haka nake jin baki ɗaya jikina.

Sallamar dangin mahaifiyata naji sun shigo da yawansu suna ta fara'a da jera min sannu ba iyaka. Bokiti ne riƙe a hannun ƙanwar Mamarmu cike da kunun kanwa sai ƙamshi yake. Ko ba ace daga Mama ba nasan ita ce ta damo min shi. 

Ai kuwa naji daɗin kunun sosai, domin na lura tunda na haihu motsi kaɗan sai in ji cikina babu komai yunwa na neman zautani. Duk abin nan sai lokacin Yayar Deeni ta amso yaron a hannunsa ta kai masu, shi kuma ya fito ba kunya ba komai ya juye taliyar da ya dafa ya koma ɗaki, sai su ne ma suka dinga gaida shi suna yi ma shi barka an samu ƙaruwa. Yana gama cin abincinsa ya fito ya bar gidan ba tare da ko kalma guda ta shiga tsakanina da shi ba balle ya sammun taliyar daya dafa.

Ƙanwar Mamarmu ta kira ni cikin ɗaki daga ni sai ita tace, "Innarki tace a tambayeki kuna da kayan abinci? Kuma akwai kuɗi gunki? Kina da kayan da yaron zai sa?" Kaina ƙasa nace "Babu komai gidan Inna." 

Nan tabar ni ta fice ina jin lokacin da take ce ma sauran zata je ta dawo.

Bata jima ba ta dawo da kayan abinci masu dama ba laifi ta kawo kuɗi Naira dubu uku taban tace ki riƙe kafin suna ki dinga yin cefane da sauran abubuwa da ake buƙata." Kasa magana nayi saboda tsabar jin daɗin kayan abincin nan, domin na lura Deeni bai sauko ba, babu ruwansa da haihuwar da akai cigaba da halinsa zai ko a gaban mutane .

Matan unguwa suka cika gidan, Allah Ya rufamin asiri kayan abincin da aka kawo min daga gun Mama aka ɗebo shinkafa aka gyara aka dafa, nan da nan aka auni gero aka niƙo shi aka ɗora ruwan damun kunu.  Dare nayi kowa ya watse aka barni da Yayar mahaifiyata ta zauna min kamar yadda ake yi a al'ada haihuwar farko ana kai tsohuwar da zatai zaman ɗaki har na tsawon kwana bakwai, idan mai jego bata koma gida wankan jego ba kenan.

Muna zaune muna ta fira Deeni ya shigo an ci sa'a ya yi sallama Yau, ya shige ɗaki mun ɗauka kayansa zai ɗauka ya fice tunda yaga Inna kuma yasan nan zata kwana tunda har goman dare ta gota. Ai sai kawai mu ka jiyo tashin waƙa na tashi daga cikin ɗakin alamar ya kwanta ma shi.

Bata ce komai ba, tace na samo mata zani ta kwana nan falon, ganin rashin kunyar Deeni tai yawa yasa nima na shimfiɗa zanin gado muka kwana nan duk da ta dage sai na je ɗaki na kwana na ƙi. Haka mu kai ta kwana falo Deeni na kwana ɗaki yana kunna waƙa kullum har barci ya ɗauke shi sai ya farka ya kashe. Da safe kuma idan ba ita ce ta fara gaida shi ba sam bai gaidata.

Nasha zuwa gidajen barka cikin unguwarmu naga an kawo ma mai jego naman ƙan baki, har mu ƴan zaman barka mu ci, amma ni ko kan kifi Deeni bai siyo ya kawo min ba, ko da yake abincin ma bai badawa sai dai da rana ya aiko yaro ya amsar mai abinci da kunu kullum haka yake. Inna tai ta faɗa ni dai ban cewa komai, sai idan abin ya dameni na shige kewaye naci kukana na fito.

Har ga Allah so nake na ci abu mai daɗi amma ban da yadda zan yi, kuɗin da aka kawo min ma sun ƙare Yau daren suna tun da safe da ƙyar suka isa mu kai kalaci.

Ranar daren suna mutane su ka cika gidan suna jiran a fito masu da kayan miya da garin tuwo su rage aiki kamar dai yadda ake yi kowane gidan daren suna amma babu alamar Deeni zai kawo ko ruwan sha a gidan balle kayan abincin suna.

Har zuwa lokacin babu mutun guda da ya zo daga dangin mahaifina kuma a gari guda muke da su amma ba wanda ya zo min barka. Ko da yake shi kanshi Babana ance min yana garin amma bai zo ba, don haka ban ga laifin danginsa ba da basu zo ba.

Tunda na shiga wankan yamma na shige cikin robar wankan na fashe da kuka ina addu'ar Allah Ya fitar da ni daga wannan kunyar da Deeni ke neman saka Ni. Gida cike da mutane amma babu abin da za su yi aikin abincin gobe na suna. Wannan wane irin bala'i ne haka? Sai da Inna tayi da gaske ta fito dani daga kewayen Yau dai ita kanta ina lura da yadda take kallona tana share hawayenta a ɓoye.

Muna zaune mun yi zugudum naji sallamar Safiya, tun da na haihu bata zo ba, ko da yake ba mamaki sai Yau ta dawo daga unguwar da ta je. Muka gaisa ta ɗauki jariri tana ta yaba kyan shi, anan ne ma naji sunan yaron daga bakinta Deeni ya gaya mata sunansa Al'ameen, nace Allah Ya raya min shi a raina. 

Bayan ta fice Binta ta shigo da Naira dubu taban tace, "In ji mijinta yace na ɗauki ɗari biyar naba Deeni ɗari biyar."

Ba ƙaramin daɗin kuɗin nan naji ba wallahi kamar an saka ni aljannah haka naji.

Muna a haka ya shigo na je na same shi yana ta cika yana batsewa na gaya mai an bamu kuɗi amma don Allah ya amsa ya siyo min kayan miya da su domin Inna tace daga can gida za a kawo min garin da za ai tuwo da fate gobe.

Wani banzan kallo ya bini da shi yace, "Dilla ban kuɗina, kuma ki sani sai kin ban kuɗin mashin sannan zan je siyo maki kayan miyar idan ba haka ba sai dai ki nemi wani ba dai Ni ba. Kuma da da ki yi abin arziƙi ma da kin bar min ɗari biyar ɗinki domin nasan ke gobe cikin kuɗi kike."

Baki buɗe nake kallon shi na rasa abin cewa.

Ikon Allah! Ku dai biyo Haupha don jin shin zata ba shi kuɗin ya haɗa duka ne koko zata hana shi?

Daga taku a kullum Haupha ✍️

[7/22, 3:34 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Ganin na ƙafe gun, bakina ya kasa ko motsawa ya daka min tsawa da muryar takaici yace, "To wallahi ba zan iya bar maki nawa kuɗin ba, kuma ni ba ɗan aike bane balle ki tasani gaba da aikenki wacece ke? Idan za ki ban kuɗi duka ki ban kawai na gaya maki ban da kuɗi ne da ina da su me zan ci da Naira ɗari biyar ɗin ki ɗin banza." 

Ganin dai idan ba da gaske nayi ba tabbas ba zan samu ɗari biyar ɗin tashi ba nima tawa ta shige don haka nace cikin muryar son yi kuka nace, "Don Allah ka rufa min asiri karka amshe kuɗin nan duka, domin kaga mutane zaune tsabar gida, suna jiran a basu aiki kuma babu abin da aka samu aka basu, don Allah ka taimaka ka ara min taka ɗari biyar ɗin gobe idan na samu sai na maido maka abinka." Wani kallon galala ya bini da shi, kamar ya kife ni da mari yace, "Ke amma dai kin ci kai ko? Ni nace daman ki tara mutanen? Ban da shegiyar gulma daman miye na tara min mutane cikin gida kamar uban wani yaban ajiyar abin da zan ba su? To tun kafin ranki ya ɓaci ma ki je ki cewa kowace magulmaciyar mace ta fice min daga gida babu abin da zan kawo na aiki Ni, idan kuma ki kai shiru ke za ki ji kunya cikin mutane."

Hawaye suka zubo min ban haƙura ba nace, "Don girman Allah kai haƙuri ka bar min nawa kuɗin to sai na samu ko ruwa ne na siya kafin muga me anjima zatai don Allah." 

Tsaki ya yi ya amshe dubun ya saka a aljihu yace, "Ke dai ce abar ji ke sauran jaje ya rage wa."

Ficewa ya yi ya barni gun na daskare hawaye na zubowa a idanu na, ji nake me yasa ma kasance a raye? Me yasa ban sake guduwa ba kamar yadda muka gudu daga Iyami? Me yasa na zauna gidan Deeni har na samu ciki ? Me yasa ban bi duniya ba? Tabbas nayi ma kaina babban rashin kyautawa tunda har na kai matsayin aje yaro ina zan je kuma yanzu?" Kukan gaske ya zo min har na falo na jiyo sautin kukana. Ko ban faɗi ba nasan matan unguwarmu sun samu abin tattaunawa a cikin unguwa a haihuwar... "Jiddah me ye abin da ya yi zafi za ki zauna nan ki dinga rusa kuka ke da Allah Ya azurta da samun kyautar ɗan mutum?" Yayar mahaifiyata ce ke min maganar, ta jima tana min nasiha, muna cikin hakan muka ji mutane na cewa "Oyoyo ga mutanen Kano."  Ni da Inna bamu san wa ya riga fita ba wajen ba domin mun fahimci Hajjo ce ta zo.

Yara ke ta shigowa da kayan abinci da kayan miya da abubuwa iri-iri kamar daga sama. Ban sake tsinkewa da lamarin ba sai da naga an shigo da buhun shinkafa buhun dawa buhun gero buhun fulawa da jarkar manja data farin mai , hatta magi kala-kala aka shigo da su. Sai da aka gama shigowa da komai sannan Hajjo ta shigo ɗauke da akwatin kaya da ƙatuwar leda . Mutane nata yi mata sannu, nikam tashi nayi da gudu na afka jikinta na fashe da kuka mai taɓa zuciya.  "Haba Jiddah miye na kukan kuma tunda ga Ni? Kin san ban san kina kuka ko? Share hawayenki ki amshi saƙon Uncle Salim ɗinki."  Ai kukan kamar ƙara turomin shi ake baki ɗaya kukana ya saka jikin kowa sanyi harda Hajjon itama ta fara share hawaye tana cewa, "Ki dai ƙara haƙuri Jiddah Allah na nan bai manta da ke ba, tabbas gaba sai kin ba kowa mamaki." 

Sai da Hajjo ta ga na natsu sannan ta buɗe akwatin kayan jarirai ne masu kyau da tsada har da pampas ƙaton gaske, ledar kuma atamfofi ne da leshi tare da shadda dukkansu a ɗinke suke. Hajjo ta dube ni tace "Wannan in ji Uncle Salim ɗinki yace yana gaida ki sosai." Nan da nan akai ta ɗaga kayan ana saka albarka, Hajjo ta fice waje ta dinga ware kayan da duk za ai amfani da shi nan take ta fasa buhun shinkafar ta ɗiba tace a ɗora girki duk ga mutane zaune ana aikin ana cin abinci ai aikin yafi daɗi da sauri. 

Nan da nan kuwa gida ya cika da mutane ana ta aikace-aikace kamar ranar sunan ma. 

Baƙin cikina ya kau, komai ya zama tarihi na ɓangaren kayan abinci da kayan da za mu yi fitar suna Ni da Yarona. Sai tunanin abin yanka ya dawo ya yi min zaune a cikin zuciyata don haka sai jikina ya yi sanyi don banga alamar Deeni zai yanka min ko bindi ba balle Rago ko Akuya. Hajjo ta jani inda ba mutane tace, "Jiddah Mahaifiyarki ta kirani a waya ta gayamin halin da kike ciki duka, tabbas na girgiza sosai me yasa dangin mahaifinki basu da tunani ne? Me ye amfanin yi maki aure da wanda bai da tsayayyen aiki ko sana'a? Me yasa basu dinga taimakonki tunda su sukai maki auren? Yanzu me ya rage ba ai ba na hidimar sunan?" Cikin ajiyar zuciya nace "Babu abin yanka (Rago) don ban ganshi ba haka bai min maganar akwai ko babu ba."  Hajjo ta girgiza kai tace, "Wannan kuma shi ta shafa kada Allah Yasa ya yanka ai yaronsa zai mawa ba ke ba, don haka mu bai shafe mu ba, kece tamu don haka ba zamu bari ki wulaƙanta ba duk rintsi don haka na soyo maki naman rago nayi maki dambun kaza ga kwalin kifi can da za a yi amfani da shi cikin alala gobe da kwai shi ne damuwarmu, kuma na siyo kayan abincin can ne da kuɗaɗen da iyayenki (yaran Hajjo) suka bada a kawo maki, yanzu haka akwai Naira dubu ashirin a gurina wadda za ki kama sana'a bayan suna zamanki a haka ba zai yiyu ba, Jiddah ita rayuwar aure da kike gani ta gaji ɗaci da bauri tare da zuma mai cike da zaƙi, ina son ki ci-gaba da haƙuri da rayuwa ki jure watarana sai labari, Jiddah ina ji a jikina za ki zama abar kwatance abar alfahari a cikin dangi da jama'a ko'ina sai anyi alfahari da ke Jiddah insha Allah." Tunda ta fara magana nake share hawayena ina jin inama maganarta ta tabbata? Amma ta ina hakan zai faru? Na kasa ma cika burina na samun zama cikin aminci da walwala ko da hakan na samu zan farin ciki, so nake naga rayuwar aurena tamkar  yadda nake ganina a mafarki tare da wanda ban taɓa ganin ko da fuskarsa ba, so nake naganmu muna tsokanar juna, muna kiran juna da sunayen soyayya irin su Prince da Princess ko King da Queen, amma yaushe zan samu hakan? Deeni sam bai iya rayuwar farin ciki ba, ko da yake ban sani ba ko nice bai son mu yi rayuwar farin cikin da shi tare ba, idan ba haka ba komai nakan yi shi kan ƙa'idarsa yadda yake so, amma shi sam ko a jikinsa babu abin da yake birge Deeni irin yaga hawayena, yana son ganina ina kuka yana farin ciki ya ganni cikin damuwa ban san me yasa hakan ba sam... "Ke Jiddah ba naji ance kina da hawan jini ba? Amma kuma kike tunani irin wannan? Tun ɗazun nake magana amma hankalinki sam bai gurina kin lula duniyar tunani? Don Allah ki kiyaye lafiyarki Jiddah ko don gaba ki ji daɗin yin sabuwar rayuwarki cikin aminci kin ji?" Ɗaga mata kai nayi, amma har ga Allah tunani nake yaushe ne ma zan daina tunani bayan kullum sai abin tunanin ya same ni? Don haka jin Hajjo kawai nake nasan baƙin ciki ne ajalina kawai.

           RANAR SUNA ***

Tunda asuba kowane magidanci wanda ya samu ƙaruwa ke tashi ya yi wanka ya kimtsa ya saka sabbin kaya don zuwa gun raɗin sunan ɗansa, amma ban da Deeni yana ɗaki kwance yana sheƙa barci cikin natsuwa da kwanciyar hankali, duk abin da za a ɗauko a cikin ɗakin sai dai na je na ɗauko, tabbas ya takurama mutane da dama barcinsa amma wa ya isa yace ya tashi ya fice? Amsar ita ce, babu shi duk gidan nan. Ina jin wayarsa na ƙara ita ce ta tada shi daga barcin da yake, muna jin shi yana cewa ba zai samu zuwa ba amma a saka sunan yaron Aliyu. Ajiyar zuciya nayi tabbas haka sunan da Safiya ta gaya min yace mata zai sama yaron kenan, Allah Sarki! Wai Safiya ta fi ni muhimmanci a gun mijina Uban ɗana? Babu komai akwai Allah.

Maza ne da dama suka dawo daga raɗin suna dangin mahaifiyata sunata sama yaron albarka, nan da nan aka fitar masu da koko da ƙosai tare da tuwon da aka bi dare aka yi daman don hakan.

Sai da gida ya cika ya batse da mutane sannan Deeni ya tashi ya fito, ba kunya ba tsoron Allah ya ɗauki buta ya shige kewaye (toilet) ya fito ya wanke jikinsa inda ya saba wankewa ya shige ɗaki ya sauya kaya ya ƙwaɗa min kira.

Ina zuwa ya dubeni fuska murtuk yace, "Dame-dame akai ne na abincin sunan?" Cike da fara'a nace, "Akwai alala, shinkafa, tuwo, dambu."  Ya taɓe bakinsa yace, "Babu soɓo da dinja kenan?" Ina murmushin Yau abin da armashi nace, "Duk za a yi su, har da kunun aya ma za ai don an kai markaɗe ma yanzu haka." 

Ya jinjina kansa, "To saura kada ki samu manyan kuloli ki zuba min ni da abokaina ki aje zan aiko a amsa, kuma naga nama can a kuloli ki tabbatar kin zuba min mai yawa, kar ki manta ki zuba mai yawa a kaiwa ƙawarki Safiya Yau na huta da bata kuɗin abinci." 

Jin Deeni ya halakar da Ni, yasa na kasa magana sai kawai kaina na ɗaga ma shi tamkar ƙadangaruwa. Jiki sanyaye na dawo cikin mutane ina mamakin halin Deeni da ƙarfin zuciyarsa, bai bada ko sisi ba amma ji yadda yake ban umarnin abin da yake son nayi ma shi, ba wannan ne ya ban mamaki ba illa irin umarnin daya ban kan Safiya, watau shi ke ci da ita kenan ma yanzu amma ko a jikinsa ya barni a zaman yunwa da wahala ga ciki na haihu ya kasa buɗe bakinsa ya yi min ko da sannu ce balle ya yaba min abin kirkin da nayi na haifar masa ɗan fari.

Nan inda nake daskare ya raɓa ni zai wuce ya dawo kuma yace, "Ɗan ban dubu biyu nan ma tunda nasan dai kin fara kamawa naga danginki sai wani ɗaure-dauren fuskar banza suke tunda dai ba su ne suka ban aurenki balle suce na sake ki ba." 

Haka na buɗe jakar hannuna na ɗauko kuɗin na ba shi ya amsa bai ko waigo ba ya fice daga ɗakin, ina jin mutane na gaida shi suna mai barka da murnar an raɗa suna.

Cikin ikon Allah akai taron suna mai ban mamaki domin mutanen gari sun yi min kara sosai wadda ban taɓa zato ba, na samu alheri iyakar alheri ga kayan jarirai ga atamfofi ga kuɗi ga kayan abinci komai alhamdulillah!

Da dare bayan kowa ya watse Hajjo tace a rufe gidan Yau Deeni bai kwana gidan duk rashin kunyarsa, sai da gabana ya faɗi jin maganar Hajjo, domin nasan wani sabon tashin hankalin ne zan afka idan suka tafi suka barni da Deeni.

Ya kuwa dawo yaita buga gidan, Hajjo da kanta ta leƙa tace , "Kai Deeni wai mu ɗin sa'anninka ne? Koko akwai sa'arka a cikinmu ne? Ban san rashin kunya maza ka ba mutane waje tunda baka san abin da kake ba." Ta maida gidan ta rufe ta barci a tsaye yana kallonta.

Ta dawo tana ta faɗa tana cewa da nan garin nake sai na saka iyayenta sun gyara mai zama wallahi shegen yaro ko kyan kirki babu sai rashin kunya da rashin sanin darajar mutane, ban san uban da ya yi ma shi jagorancin auren yarinyar kirki irin Jiddah ba." 

Nan fa mutane kowa ya yo caaa! Da abin da yake cewa,kowa na faɗin kalar rashin darajar da Deeni ya yi a gabansa. 

Ni dai Salati kawai nake ina neman mafita gun Ubangiji kan abin da Hajjo ta jawo min Yau.

Sun jima suna ta ban shawarar na daina nuna mai tsoro na daina barinsa yana taka ni na zama mace na nuna mai nasan ciwon kaina idan ba haka ba kasheni zai a banza ya auro wata hankalinsa kwance. Ni dai jinsu kawai nake ban jin na ɗauki shawara guda a gunsu.

Bayan sun gama maganar Deeni aka fito da duk abin da na samu aka ƙirga kuɗi Naira dubu arba'in da takwas da canji , sai turmin atamfa guda goma sha ɗaya kayan jarirai ne ba a ƙirga ba, saboda ance yaron dama bai da kaya.

Hajjo ta dube ni tace, "Jiddah yanzu wane shawara kika yanke akan kuɗaɗenki? Zannuwan dai dama an gaya min an sace maki kayan lefe don haka ki aje abinki a hankali ki dinga ɗinka abin ki tunda Allah Ya baki miji mugun gaske wanda bai san haƙƙin aure ba, sai ki cire kala biyu ki ba da a kaiwa Mahaifiyarki ita ma ta ƙara tunda tana da buƙata itama, kuɗinma ki bata wani abu daga ciki sai ki samu sana'ar kirki ki fara yi saboda ki samu abin da za ki riƙe kanki da yaronki."

Kowa ya yi na'am da shawarar Hajjo, don haka na cire dubu goma sha biyar nace akaiwa mahaifiyata na ba Inna data zauna min dubu biyar na adana sauran kuɗin, zannuwan ma kala biyar na bata amma akace na bata uku nace a bata huɗu Inna ta ɗauki gudan.

Washegari suka gyara min gidana fes suka wuce ina kuka Hajjo na kuka suka barni da wata tsohuwar da Hajjo tasa aka kira ta dinga zuwa safe da yamma tana ɗora min sanwar ruwan wanka tana yi ma yaron wanka kullum har mu yi arba'in.

Sai yamma lis Deeni ya shigo gidan cikin matuƙar ɓacin rai da fusata tun daga bakin ƙofar gida yake ƙwaɗa min kira.

Mu haɗu a kashi na gaba don jin yadda zata kaya tsakaninsu .

Wace irin sana'a Jiddah zata yi?

Wane irin mataki Deeni zai ɗauka kan Jiddah?

Taku a kullum Haupha ✍️

[7/23, 8:49 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Cikina ya murɗa naji tamkar zawo zai kubce min, bakina ya kasa ko buɗewa balle na samu damar amsa kiran da yake ƙwala min.

Har ya shigo ya iske ni zaune, na sadda kaina ƙasa ina jiran abin da zai faru, ba mamaki Yau sai Deeni ya wawwanka min mari. "Ke wai wani sabon rainin arziƙi aka koya maki ne ko me? Kina ji ina magana don iskanci za ki yi banza da Ni? Wallahi ki kiyaye ni ba ruwana da wani jego sai in maki rashin mutunci.  Dilla tashi ki ban nama na ɗan ci naga jiya ba sosai kika sako min ba don muguwar rowa irin taki da shegen son abin duniya. Safiya ma tace min baki saka mata abin kirki ba sai kace da kuɗinki aka siyo abubuwan, ni wallahi ban taɓa ganin mace mai shegen son kanta ba irinki ba, idan baki sauya hali ba wallahi za ki sha baƙar wahalar rayuwa yadda baki tunani." 

Ni dai ko da naji faɗan ya tsaya iyakar haka sai nayi wa Allah godiya na miƙe jiki sanyi ƙalau na shiga ɗaki na don na zuba ma shi abinci.

Bayan na kawo mai abincin ne ya dube ni a yamutse yace, "Naman fa da lemu mai sanyi? Ba ina zaune bakin titi naga an siyo maki katin na lemu da maltina ba? Ke dai Allah ya yi maki shegen kwaɗai kamar ƙuda."  Cike da kulawa nace ma shi, "Abban Haidar ba Ni na aika ba, Hajjo ce ta aika aka siyo mata da su ta tafi kuma wallahi ko guda bata aje ba."  Ya wani zaburo"Kina nufin duka ta tarkata lemun nan ta tafi? Har ina gayama Safiya za ki bata ko biyar-biyar ne tana ta murna? To wallahi ba za ki maida ni maƙaryaci ba, don haka fito da kuɗi na siya na kai mata ai ƙawarki ce tare na ganku." 

Kaina ya fara sarawa, na dafe ina jin bugun zuciyata na sauyawa , me Deeni ya ɗauke Ni? Komi yace min kan Safiya sai yace kuma wai ƙawata ce tare ya ganmu, shin ganinmu tare ya dace ace yana min abin da yake min? Gaskiya ba zan iya ba shi kuɗin lemun Safiya ba, sai dai dama nayi niyyar ba shi dubu goma cikin kuɗin da nasamu idan yaso ya saimata da su ban damu ba. Don haka na miƙe na nufi ɗaki ya ƙirgo mai Naira dubu goma cif na kawo na ba shi, nace, "Ga shi nan cikin kuɗin da na samu ne, sauran Hajjo tace na nemi sana'a na dinga yi kar in zauna haka nan." 

Ya amshi kuɗi ya tura aljihu yana kai lomar abinci a bakinsa yace, "Nawa ne kuɗin duka da kika samu ne? Ko mugun halinki bai bari ki gayamin ko nawa kika samu ma? Kin san dai daraja ta ce tasa kika samu kuɗin ai ba wata tsiya ba ko? Don da ban aure ki ba kika haihun ba wanda zai ba ki ko sisi."  Kaina ƙasa na gayamai duk abin da na samu tas.

Ya fito da kuɗin ya watsa min a jiki cikin ɗaga murya yace, "Amma dai kin jima da raina min hankali, watau Ƙato da shan duka Gardi da amshe kuɗaɗe ko? To da ban aure ki ba ina ke ina samun waɗannan kuɗin? Amma don baƙin hali shi ne kikai mirsisi kina cewa wai Hajjo tace ki yi sana'a da su. To ni da ke wa ya kamata ya kama sana'a ban da rashin kunya?  To idan mafarki kike ya kamata ki farka domin wannan tsohuwar na lura da nan garin take babu abin da zai hanata koya maki rashin daraja. Wai tsohuwa da ita har tasan ta leƙa ƙofar gidana tai min kashedi kamar ta cika min kuɗi lokacin da nake gina gidan nawa, wallahi bayan na fahimci ta fini tujara da babu abin da zai hana ni yi mata rashin kunyar gaske sai naga idanunta a buɗe don haka na rabu da ita amma kika ce za ki ɗauki nasiharta ruwa kike tsab zata halakar dake a banza tana Kano ta gama aurenta ita ke ce a ruwa ke za a saka wutar jahannama Deeni na aljannah na kallon tsala-tsalan ƴan matan aljanna dubunnai da aka ce za a ba kowane magidanci, don haka dama kin gyara halinki ko jikinki ya gaya maki a wuta, Ni dai nasiha nake maki mai kyau da inganci, idan kuma kin ɗauka to zan gane ta hanyar ban kuɗin duka na samu sana'ar kirki na dinga yi da su sai ki ga kin yi albarka."

Kaina na ƙasa na kasa cewa komai, domin dai ban fatar shiga wuta, saboda an yi mana wa'azi sosai islamiyya kan wutar jahannama don haka ba zan bari saboda kuɗin da ban san wace sana'ar zan kama ba su kai Ni. Domin Mamarmu na yawan yi mun nasiha kan nabi mijina, duniya duk shirmen banza ce, lahira ita ce madogara don haka in nemi lahirata ta hanyar kyautatawa mijina da bin umarninsa,da yafe masa kura-kuransa hakan shi ne hanyar tsira.

Don haka na ɗauko kuɗin duka na ba shi, ina addu'ar Allah Ya ɗaukaka duk sana'ar da zai da su.

Bayan kwana biyu, shiru ban ji Abban Haidar yace mun ga sana'ar da ya fara yi ba,amma dai ya yi sabbin ɗinki ya sai waya babbar gaske wadda ake kira shafa-shafa, hatta takalma ya sai taki biyu abinsa, sai baƙin gilashi daya siya yake rufe idanunsa. Ganin abin sai gaba yake yasa Yau nace idan ya dawo zan tambaye shi sana'ar da yake da kuɗin da ya amsa, ko da nace gida sai na gayama Mama yadda akai.

Sai sha biyu daidai ya dawo, har na jima da kwanciya, don ban jiransa, ina ƙoƙarin aje mai duk abin da yake buƙata sai in kwanta, saboda idan na hana kaina barci na jira shi nace sai ya zo ya ci abincin gabana, irin abin nan wai, sai ya dinga tsaki yana cewa Kin zo kin wani tsare ni da kallo, ko abincin bai shiga yadda ya kamata don masifar kallona da kike, mace kamar almajira kana cin abinci tana gwalalo maka idanu ina amfani, idan baki ƙoshi ba me yasa baki dafa mai yawa ba."  Hakan yasa sam ban zama duk da abin na birgeni na ganni gabansa yana cin abinci ina kallonsa yana kallona ko da bai min magana ba, ina son ni na dinga ma shi magana ina ba shi labarin ko da littafan Hausan da nake karantawa ne, ba mamaki idan ya ji yadda ma'aurata ke faruwa ya sausauta min abin da yake min nima.

Ina jin shi ya gama cin abincin har yana faɗan don tsabar ruganci na kwashe naman duk ƙashi na zuba mai, kuma wallahi babu ma naman, sai ƙashin kuma ban ci ko ɗaya ba duk shi na zubamawa, don dai a zauna lafiya, amma ban tsira ba.

Sai da ya gama komai ya kwanta yana jin waƙa kamar yadda ya saba ya shiga ɗakin, (kasancewar har zuwa yanzu a falo nake kwana Ni da Haidar) sallamar da nayi tayi uku ba wadda ya amsa kuma nasan ya jini sarai domin wayace a hannunsa yana latsawa. A hankali na zauna gefen gadon nace, "Abban Haidar sannu, dama magana na zo mu yi ne idan ban takura maka ba don Allah."

Ba tare da ya aje wayar ba yace, "Takurawa na nawa kuma? Wallahi duk sanda idanuna suka sauka kanki ji nake kin takura ma rayuwata kin mun karan tsaye a rayuwata, kin hanani rawar gaban hantsi."  Na haɗiye hawayen dake son zubamin na jin baƙar maganar daya lafta min nace, "Abban Haidar nace wace sana'a ka fara da kuɗin ne? Naga baka kawo komai ba kace na sana'ar ne har mun doshi sati uku da baka kuɗin."

Idan ya tanka bangon ɗakin ya tanka, don haka na fahimci ba zai min magana kome zan ce bai ban amsa. Hakan yasa bakina alaikum na miƙe na nufi gun kwanciyata, ina jin tsakinsa na rako ni.

Washegari da sassafe yabar gidan, tun kafin na haɗa kokon safe, sai dai bai jima ba ya dawo yace min, "Ke ba naji jiya kina cewa za ki kaima Mamarku yaron can ta gani ba ne?" Cikin ɗoki na amsa da "E." Ya juya ya fice alamar ya amince na tafi. Sauri-sauri na shirya daman tsohuwar nan da wuri take zuwa asubar fari ta dafa mana ruwan wanka ta tafi, don haka shirya ma Haidar kawai nayi na rufe gidan na bada ajiyar makullin inda yace na fice zuwa gun Mama, bata taɓa ganin Haidar ba.

Allah Sarki! Ina zuwa na iske Mama a gidansu ɗakin Inna, duk ta rame ta yi uwar rama, daka ganta kasan tana cike da damuwa. Jiki sanyaye na ida isa inda take zaune tana jan carbi, na sauko Haidar daga goye na zauna ina jiran ta gama na gaidata. Amma Allah kaɗai yasan yadda zuciyata ke harbawa ganin Mama a wannan mugun yanayin, ko da yake rabona da ita tun ranar da mijinta ya rasu, sai Yau.

Bayan ta gama na gaidata, ta amshi Haidar tana ta kallonshi tana mai murmushi kwance kan fuskarta, sai abin ya yi min daɗi ganin Mama na murmushi nima na dinga sakin murmushin.

Nan da nan ta tashi ta fara ƙoƙarin haɗa wuta,nasan girki take ƙoƙarin ɗorawa don haka na dakatar da ita.

Sai da yamma tayi na tashi na ɗora sanwar tuwo,na gama kenan na zubo zan ci Abban Haidar ya faɗo gidan ba ko sallama sai faɗa yake tamkar ya ci babu. "Ban da hauka ma irin naki miye abin ki kama hanya ki taho ki bar gida ba kowa? To ai ga shi nan an kwashe kaf kayan abincin dake gidan hankalinki sai ta kwanta ai yanzu kin ja min asara da rana tsaka."

Daga ni har Mama kallonsa kawai mu ke ba mai bakin magana, duk da na fahimci abin da yake nufi amma sai na gaza gasgata abin da yake cewa, wai an sace kaf kayan abincinmu! Abin da mamaki kam, ban taɓa jin an shiga gidan wani ba a unguwarmu ko Ni daga baya na gano Abban Haidar ne ya kwashe kayana ya saida na lefe kawai shiru nayi ban magana ba, don bata da amfani ko na yi.

Mama ce tai ƙarfin halin fara gaida shi, ya amsa ba ko kunya yana cigaba da gaya mata ban jin magana sam halayena ba masu kyau bane ba.

Nan dai Mama ta dinga min faɗa tana ba shi haƙuri tace na tashi na shirya na tafi gida.

Tare muka fito da shi sai faɗa yake yana cewa "Saura ki je ki kama bincike kamar ƴar sanda kan anyi min sata a gida." Kaina ƙasa ban ce komai ba Ni dai har muka isa gidan ya buɗe muka shiga.

Kai tsaye ɗakin na wuce babu komai an kwashe hatta magi da jarkunan mai babu ko ɗaya, na duba atamfofin ma babu kayan Haidar ne kawai ba a taɓa ba.

Kasa kuka nayi sai zaman ƴan bori da nayi kawai. Ya fice ya bar Ni yana buge min kashedin kada na je nayi mai talla cikin unguwa abinci dai shi ne mai siye ba wani ba.

Bai jima da fita ba, Binta ta shigo ta dube ni nasha kuka har fuskata na nuna tace, "Wallahi Jiddah tun da naga Deeni da kura yana ta loda kayan abincin nan nasan daman na lefenki zai maimaita, ban san wane irin miji bane ba Deeni, kuma Wallahi a banza zai je ya saida su ya barki da yunwa. Maganar gaskiya Jiddah ki tashi tsaye kan Deeni ki nuna mai ɓacin ranki kuma kice ya maido maki kayan abincinki tun da ba shi ne ya siye su ba kowa yasan daga gidanku suke.

Wani jiri-jiri ya sauko min duk da a zaune nake sai da naji kamar zan faɗi, don haka na zame na kwanta kawai ina maida numfashi.

Har Binta ta bar gidan ban san ta bar gidan ba.

To masu karatu, ko Jiddah zata ɗauki mataki kan Deeni wannan karon koko?

Ina kuɗin sunan da Deeni ya amsa ya fara sana'a?

Daga taku a kullum Haupha ✍️

[7/24, 9:36 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Ina nan kwance na kasa gane abin da zai fissheni Safiya tai sallama ta shigo ta iske ni a yanayin tana sanye da kayana da Abban Haidar ya bata, ta zauna ta dubeni tace, "Jiddah wai ke don Allah wace irin mace ce wadda bata san ciwon kanta ba? Ke ace komai naki a sake ba wani tsauri kamar ba mace ba. Yanzu don Allah ji yadda kika kwashi kuɗi kika ba shi yaje yana bin matan banza ƙauye -ƙauye ke kina nan zaune sake da baki cikin gida ke wai dole mai neman aljannah ko? To wallahi bari ki ji Deeni kullum sai ya zage ki gabana, bai da wadda yake tsina yake aibantawa idan ba ke ba... Yau dai ya kamata na nuna wa Safiya riƙon Iyami ce ni, tashin Lagos don haka na tashi zaune na dube ta sosai nace, "Anya kuwa Safiya akwai Jakka, daƙiƙiyar da na taɓa cin karo da ita kaf tarihin rayuwata? Ni wallahi da farko na ɗauka don kina auren tsoho yasa kika liƙewa yaro amma yanzu na fahimci tsabar iya karuwanci ne da neman kuɗi ta kowace hanyar yasa kike biye da Deeni, sai dai ina so daga rana irin ta Yau kada ki sake zuwa inda nake, wallahi kika sake zuwa gidana sai na rufe gidan nayi maki tsinannen duka. Wai ke a tunaninki tsoronki nake ji da na ƙyale ki kina min akuyanci ban ɗauki mataki ba? To kar da ki yi ma kanki karatun banza ni da kike gani na iya dubun alheri kamar yadda na iya duban rashin mutunci don haka babu sauran ƙawance a tsakaninmu sai dai ki tsaya a matsayin karuwar mijina maciya amana wadda ta ƙware da cin mutuncin abota. Cike da fusatar zuciya da jin takaicin kayana da Deeni ya kwashe yasa na sake daka mata tsawa, nace "Safiya daga Yau sai Yau babu ni babu ke idan kika sake tabbas nice zan datse maki igiyar auren da kike wahal wa a banza. Na nuna mata ƙofa maza ki bar min gida karuwar mijina karuwar yaran gari mai iskancin Naira ɗari da dubu guda."

Tsabar mamaki da tsoro suka sa Safiya kasa miƙewa tsaye sai da taga na zabura zan miƙe tsaye na afka mata da duka ta kwasa tai waje ta bar takalmanta da jakarta a ɗakina.

Bayan fitar ta gidan na dinga jin azabar tafasar zuciya ji nake me yasa ban lallasa ta ba ta daku tai tubus ba? Me yasa ban rufe gidan ba na cicci mata mutunci ba? Me yasa wai na tsaya gaya mata magana madadin duka? Amma ba komai duk ranar da ta sake dawowa gidan nan sai na koya mata hankali.

Har dare ban sake jin motsin Abban Haidar ba har na kwanta, zuciyata nata min ciwo kaina nata ciwo kamar zai tsage.

Can ya shigo ina jin shi yai min tsaye kan kaina, nai shiru ban motsa ba, haka ban da alamar motsawa saboda Yau ji nake ina daidai da aikata komai nayi daidai a guna,amma ina tuna faɗan Mama sai jikina ya yi sanyi na kasa samun natsuwa da aikata mai rashin kunya don haka na yi kamar barci nake kawai.

Washegari ya dube ni da zai fita yana cika yana batsewa, "To mai kuɗi na fara sana'ar saida kayan hatsi na abinci don haka sai ki sakar min mara inyi fitsari , kar da ki ɗauka wata tsiya nayi da kuɗin." Ya fice ya barni ina binsa da kallon mamaki. Amma har ga Allah naji daɗin yadda ya kama sana'a idan har da gaske yake kenan tabbas zan farin ciki da hakan, domin na tsani zaman da yake ba sana'a ba aiki tunda ya aje aikinsa a cewarsa wahala ake sha ya dawo zaman gida da bin ƙauyuka gun matan ƙauye.

Cikin sati guda da fara sana'ar Abban Haidar komi ya fara min daɗi don yana ban abinci sau guda a rana nayi har dare sai da safe ne dai sai yaga dama yake ban kuɗin kalaci, hakan na damuna domin Haidar akwai shan nono ko da yaushe don haka nan da nan nayi rama na koma kamar an zana one. 

Ɓangaren zamana da Abban Haidar kuwa ba a cewa komai domin ba daɗi ba rashin daɗi, tsakanina da shi idone kawai ba ruwansa da maganar sabulun wanki ko wanka balle kuɗin mota ko mashin idan tafiyar hakan ta kamani .

Amma maganar bin matansa bai daina ba sai dai idan bai ga dama ba, duk lokacin da abin ya motsa zai ce na shirya na je gun Mama ko can gidansu ko gidansu Babana na yini sai dare na dawo.

Har zuwa yanzu ban saka Babana a idona ba tun abin na damuna har ya daina damuna na saka a raina zan rayu ko babu shi.

Muna ta rayu da daɗi ba daɗi har na yaye Haidar a lokacin ne ƴan matan Fulani suka cinye jarin Abban Haidar tas, don wadda ya gani zai ce yana so, su kuma dama sana'ar fura su ke don haka sai su ce ya basu gero da masara ko dawa, a haka dai har jarin ya ƙare tas ya koma babu komai na sana'ar.

Amma a hakan ma yasha cemin, "Wallahi duk ranar da kika aika na baki cefane ji nake baƙin ciki tamkar ya kashe Ni, ban jin takaici sai naga na fitar da Naira biyar da sunan ke za ki amfana wallahi kamar in mutu haka nake ji don takaici, Ni dai idan yana surutunsa ban kula shi sam, ya gama faɗansa ya haƙura ban tankawa Ni dai.

A hakan watarana na je gun Mama na wuni ya je da dare don mu tafi tare yace na amshi wayar Mama mun haska wayar shi babu caji. Na koma na amso wayar Mama muka tafi muna zuwa na ɗauka zai ban wayar sai naga ya fice da ita, washegari ma bai ban wayar ba ina so nayi ma shi magana kuma ina tsoron yace don tana ta Mamana yasa nace ya ban, sai nayi shiru na bar maganar duk da abin na damuna. 

Bayan sati da amsar wayar sai na daina ganinta wajen shi, ga shi ina son ya ban wayarta na kai mata amma na rasa yadda zan yi har ma ga shi ya daina ganinta alamar ya salwantar da ita.

Ina zaune ina tunanin yadda zan na amshi wayar na shiga ɗaki kamar ance na duba akwatin kayan Abban Haidar sai ga batir ɗin wayar da layin wayar (Sim card)  na ɗauka na riƙe ina jiran ya dawo na mai magana Yau dai ya ban wayar tun da naga batir da sim card ɗin.

Sai kuma akai rashin sa'ar har barci ya kwashe ni babu Abban Haidar ba labarinsa sai da safe ne zai fita na shiga bayan na gaida shi nace, "Abban Haidar ina wayar Mama zan kai mata ga dai sim card ɗin da batir ɗin na gani na ɗaukar mata."

Kamar saukar aradu haka naji Abban Haidar yace, "Don Ubanki ban batir ɗin! 

Ya Salam! Zagi kuma ? Abin da zuciyata tace kenan ban san ya akai ba na dube shi nace, "Ban badawa don Uban daya haifi Uban Uwarka! Fau ya kawo min mari na kuwa duƙe ya mari iska. 

Cikin ɓacin rai da takaici na ɗago cike da masifa nace, "Wallahi ba zan yi auren zagi da duka ba, Yau ko Ni ko kai a cikin gidan nan, daga kawai nace kaban wayar mahaifiyata sai zagi ? To Ubanka ka zaga ba nawa ba... Kawai ya nufo Ni da zummar rufe Ni da duka. 

Na ɗaga mai hannu nace "Idan faɗan ka ke ji bari na zo." Cikin sauri na ɗauki dogon wando na saka na cire zanina na je na rufe gidan na saka sakata na iske shi tsaye ɗakin yana huci.

Saukar mari naji kan kumatuna, ban ƙasa a gwiwa ba nima na fidda hannu na wanke fuskarsa da mari ban bari ya dawo hayyacinsa ba na sake marinsa a ɗayan kumatun.

Nan da nan kokowa ta kaure tsakanina da Deeni, tun muna yi cikin ɗaki har muka fito waje.

Nasan da Deeni ya tabbatar da cewa zai sha wahala gareni babu abin da zai sa shi haye mun, amma ganin ina mai kawaici ina kauda kai daga duk abin da yake min yasa yake ganin zan iya jure zagi da dukansa.

Cikin ikon Allah na kama shi na shaƙe gam, na ga hakan bai min ba na wawure shi na maka da ƙasa na haye ruwan cikinsa na dinga jibgarsa tamkar filin dambe.

Ko da Deeni ya fahimci cewar bai cin komai kaina sai wahalar banza kuma sai jibgarsa nake sai kawai ya kama katanga ya haye nufinsa ya dire waje tunda katangar bata da girma.

Raina a ɓace yake daman ban iya faɗa ba don haka na sake wawuro shi na yarɓo shi ƙasa ya fasa uwar ƙara yana kiran za ki kashe Ni, wai ke baki da imani ne?"

Ban san ya akai ba naga makwabtana na leƙen katangar gidan suna ganin yadda Deeni ke kuka yana neman na ƙyale shi ya gaji da faɗan amma Ni ji nake tamkar yanzu aka soma faɗan, duk sanda na tuna zagin nan sai naji tamkar na cinye shi ɗanye.

Sai da wata dattijuwa ta leƙo ta katanga tace, "Ke Jiddah idan baki ƙyale shi haka nan ba sai na ɓata maki rai."

Jin furucin tsohuwar yasa na ƙyale Deeni dake ta maida numfashi alamar yana jin jiki.

Zuwa nayi na buɗe gidan mijin Binta ya shigo da wasu suka cicciɓe shi suka fice naji suna cewa gidansu za su kai shi gun Mamarsa, naga to zaman me zan yi cikin gidan? Sai kawai na ɗauki yarona na goye na bi bayansu mutane nata kallona.

To masu karatu ku biyo Haupha don jin ya za a kaya ga dai Jiddah ta baje Deeni an tafi kai shi gidansu ta kuma bi su.

Taku a kullum Haupha ✍️

[7/26, 8:21 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Mutanen gidan suka taso hankali tashe ganin Abban Haidar an tabbatar da ba lafiya ba. Ni kam ina biye da mutane ko a jikina, ji nake tamkar ba abin da na aikata don haka ko shakka babu a fuskata balle a ga razana, ko hakan da aka gani ne yasa mahaifiyarsa kama sunana tana tambayar abin da ya sami ɗan nata oho. Nikam na yi shiru don ban san me zan ce ba, nasan dai a tunanina kowa ya ji sanadin faɗan ba za ace ban kyauta ba, saboda babu wanda bai san darajar mahaifansa ba. Mijin Binta ya gaya masu faɗa ne mu kai da shi har hakan ya faru, nan da nan sai kallo ya komo kaina, mamaki ƙarara kan fuskar kowa. Ban ankara na ga kowa ya maida fuskar shanu kan ta mamakin da suka shiga da jin labarin nice da kaina na ba shi kashi har bai iya taka ƙafarsa. Cikin gaggawa aka kirawo mai gyara, macece, ta taɓa ƙafar tace, "Wannan ai tsagewar ƙashi ce, halan wajen ƙwallon ƙafa ne ya je aka sabauta shi haka?"  Sai kowa ya yi shiru ba wanda ya amsa mata balle ya ƙara mata bayanin inda ya je ya tsago ƙashin ƙafarsa. Sai da aka nemo majiya ƙarfi suka riƙe Deeni sannan aka gyara ƙafar aka ɗaure wajen da ƙashin ya tsage. Sai ihu yake yana kuka yana hayagaga kamar ƙaramin yaro, gidan ya cika da mutane ana ta mai sannu, wasu na nuna ni, ko ban tambaya ba nasan cewa gulmar dukan da nai ma Deeni ake yi.

Bayan an gama yi mai gyaran, mutane sun watse sai matan gidansu, suka taro kansa suna cewa, "Daga Yau kar ka sake ka sake haye mata, don wannan tana iya kashe ka a banza. Kai dai da tai maka laifi ka je gun iyayenta ka gaya masu su ne za su ɗaukar maka mataki kanta, tunda ta fara da haka watarana karya maka ƙafa ko hannu zatai." 

Ni dai ina zaune Ni da Haidar sai binsu mu ke da kallo bance komai ba. To me zan ce? Ni dai nasan tabbas zan iya auren rashin abinci rashin sutura amma ban auren zagi da duka.

Ganin ba mai min magana yasa na kama hannun yarona muka nufi gida. Ina zuwa zaure naji ana cewa, "Ku ji munafukar yarinya a haka kamar saliha ace muguwar gaske ce, ta ƙin ƙarawa, to wallahi kada ka sake ka sake haye mata duk yadda zata tsokane ka ta neme ka da masifa wallahi ka kiyayi kanka kai banza da ja'ira ka bar mata gidan kai tafiyarka ta bugu wani ba dai kai ba."

Na taɓe bakina cike da mamakin me yasa basu tambayi abin da ya haɗa faɗan ba? Me yasa shi kawai suke ba gaskiya da shawara ban da Ni? Ganin ban da amsar na wuce gida hankalina kwance, nasa a raina ya wuce kuma har a zuciyata ko ya dawo ba zan tada maganar ba.

Ina zuwa unguwarmu naga mutane nata kallona, masu son jin gulma suka bini har cikin gidana, suna tambayata "Wai Jiddah me ya haɗa ku da Deeni ne Yau Allah Ya baki ƙatuwar sa'a kan shi?  Wata tace, "Wallahi Jiddah kin nuna ma shi ke ɗin mace ce ai nasan wallahi shi ne ya kai ki ƙarshe, don sai dai mutum ya ƙi Allah indai kan zamanki da Deeni ne kowa yasan zaman haƙuri kawai kike da Deeni."

Ni dai ban tanka ba, domin dai babu amfanin tankawar, kawai ji nayi ba zan lamunci zagin da ya yi min ba, ganin ban da niyyar bayyana masu asalin abin da ya haɗa mu faɗan, yasa kowacce ta zare jikinta ta fice, aka bar Ni da Binta kawai zaune. Bayan sun fita Binta ta dube ni da alamar sanyin jiki tace, "Yanzu ke Jiddah kina ganin abin da ki kai kin kyauta kuwa? Baki tunanin idan ya warke ya yi maki wani mugun abun? Wallahi Jiddah ban ji daɗin abin nan ba, saboda Deeni bai da tausai haka Allah kawai yasan me ya saka a ransa a kanki yanzu, don haka ki yawaita addu'a sosai Allah Ya yayyafawa fitinar ruwan sanyi."

Na dube ta har zuwa lokacin fuskata babu alamar damuwa nace, "Binta wai kema kin damun ne? Koko kema laifina kike gani? To wallahi ni har cikin raina ban jin komai haka ban damu ba, saboda nasan ko a gaban wa aka maida yadda akai ban da laifi shi ne ya take girmansa ya nuna min bai san darajar Iyaye ba Ni kam nasan darajar iyayena don haka na rama." 

Binta nata kallona kamar ta samu talabijin tace, "Wallahi kuna tafiya ihu aka dinga yi a cikin unguwar nan ana cewa garama hakan, wasu cewa su kai dama kin kakkarya shi yadda zai jima bai samu ƙafafun jawo maki mata cikin gida ba." Sai abin ya ban dariya, don haka na dara, Haidar ganin ina dariya shi ma ya saka dariya, tamkar ba wata matsala haka nake jina don haka raina fes Binta ta fice ta barni ina wasa da Haidar.

Dare nayi na shirya Haidar na koma gidansu Deeni don tabbatar da zai dawo gidan ko bai dawowa? Idan bai dawowa na samu waje na kwanta idan an barmu idan ba a barmu ba sai na ɗauko Yarona na dawo gidana na kwanta.

Ko da na isa na iske yana kwance yana latsa wayarsa ko ban tambaya ba nasan chat yake, na duƙa har ƙasa na gaida Mamarsa da mutanen gidan, sun amsa dai amma irin can cikin zuciya ɗin nan.

Na dubi Deeni nace, "Ina wuni ya jikin naka?" Idan bangon ɗakin ya tanka to shi ma ya tanka, don haka ni ma na share kawai na sadda kaina ƙasa ban sake cewa komai ba.

Haidar ya nufi gun Babansa yana gwarancinsa, Kakarsa tai wuf ta janye shi da zuwa inda Deenin yake tace, "Don Uwaka kai ma baƙin halin da baƙar zuciyar ce ta gado ta motsa ko da zaka je ka fama mai rauni? Yaro tun kana ƙaraminka ka iya mugunta? To wallahi baka ji daɗin halinka ba, indai kai gadon mugun hali an tsotsi baƙin nono ba inda zaka je a cikin dangi ka ji daɗi."  Ni dai kaina na ƙasa na fahimci magana ce take gayamin, don haka nayi tamkar ban gun.

Haka na zauna tsawon lokaci sai dai na tashi nayi sallah na dawo na zauna, gabana aka gama abinci ba a ban ba ina gani aka ba Deeni ko kallonmu bai ba ya ci, Haidar ne ma abinka da yaro ya nufi gun Uban yaga yana cin abinci, ya kuwa daka mai tsawar gaske har ya ruɗe ya fashe da kuka, na kama Yarona na rungume ina lallashinsa na samu ya daina kukan cikin sa'a barci ya ɗauke shi.

Haka na ɓata awanni ba wanda ya yi min magana , balle ya yi fira da Ni. Ganin dare ya miƙa ba wanda yace min ga wajen kwanciya ga barci ina ji, har ma da yunwa yasa na tashi tsab na goya Haidar, na waiga naga kowa ya yi barci har shi kanshi Deeni ya gaji da chat ɗin ya yi barci, sai na ji raina ya ɓaci wannan wulaƙanci ne don haka bakina a laikum na fice daga ɗakin na nufi gidana, ina zuwa zaure naga har an rufe gidan, na buɗe ban ji komai ba na fice garin ya yi tsit ba haske don ba nepa, na waiga gabas na waiga gudu da arewa ban ga kowa ba, na kama hanya zan tafi kenan duk da ban da hitilar haskawa amma na dakewa zuciyata na raya a raina Yau komi zai faru sai na kwana gidana cikin mutunci.

Kamar daga sama naga wani irin dogon mutum gabana mai wani irin tsawon gaske, da wata irin fitila mai hasken gaske. Ya haska kayan jikinsa naga sak irin kalar kayan dake jikina ne, amma ban iya hango kansa ba, bai min magana ba, kawai ya shige gabana yana haska fitilar Ni kuma kamar ance na bishi baya haka na bi shi duk inda ya cire ƙafa ina maida tawa.

Haka mu ka tafi har ƙofar gidana, mutumin na gabana ina bayansa, kuma Ni ban ga kanshi ba, kawai tsawonsa nake gani Ni dai. Na buɗe gidan na shiga bai tanka min ba nima ban tanka mai ba, sai da na shige gidan na buɗe ɗaki na maida na rufe kawai naji wani irin tsoro ya dirar min, nan da nan jikina ya tsinke da kyarma, na samu da ƙyar na sauke Haidar dake bayana a tsakiyar falon na duƙe ina dafe da kaina jikina baki ɗaya ban da kyarma ba abin da yake.

To masu karatu mu haɗu a kashi na gaba don jin me zai wakana ga Jiddah.

Taku a kullum Haupha ✍️

[7/28, 8:03 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Allah Ya yiwa magajin mahaifiyata (Yayan Mamata) rasuwa a yau Alhamis, ina neman addu'arku Allah Ya jiƙansa Ya gafarta masa Yasa ya huta. Mahaifiyata ma bata lafiya ina neman addu'arku Allah Ya bata lafiya Yasa kaffarane tare da sauran marassa lafiya na gida dana asibiti.

Haupha 👏🏻🤝

Haka nake tsugunne har asuba sannan na dawo daidai, na tashi da ƙyar na ɗauke Haidar dake kwance ƙasa, na sashi ya yi fitsari na kwantar da shi, jin ana kiran sallah yasa nayi alwala na kabbara sallah, na gama na fara lazumi naji barci mai nauyi ya kamani, don haka na rungume Haidar barci ya ɗauke Ni.

Can cikin barci naji kukan Haidar, na buɗe idona da ƙyar, naga gari ya waye tangaram, don haka na tashi don nasan kukan yunwa yake, sauran abincin jiya na duba bai yi komai ba, don haka na hura wuta na ɗumama shi, na zuba ma Haidar, na shiga wanka na fito na ci nawa, shi ma nayi mai wanka.

Sai naji a raina ya kamata na je gidansu Abban Haidar na gano shi, ba wai don ina jin ban kyauta ba na dukan da nai mai ba, sai dan da daɗi yana mijina ya kwana wani waje na je naga yadda ya kwana.

Na shirya tsab zan fice kenan wata abokiyar wasana ta iso ƙofar gidan, don haka na fasa rufewa muka shiga cikin gidan.

Bayan ta zauna ta fara tsokana ta, "Sai ina kuma iyayen yawo? Ke dai kullum kamar kin ci ƙafar Kare ba a iske ki gidanki, ko dai mijin ke korarki?"  Ni dai murmushi kawai nake, don ban iya wasan da ake kira na tsakanin ɗan mace da ɗan namiji ba.

Can ta nisa tace min, "Jiddah ina tason na ganki mu yi magana amma Allah bai sa mun haɗu ba, kuma nayi alƙawarin idan ba ke na gani ra'ayil ainu ba, cikin gidan nan ni da gidanki har abada. Na dube ta da fuskar mamaki, harma da tambaya. Tai ajiyar zuciya tace, "Jiddah kwanakin baya can na zo zan wuce ta unguwar nan, sai na hango gidanki sai nace a raina bari na shigo Mu gaisa, tun da ke baki iya zuwa gidan mutane, gidan Inna (Mamana)kawai kike zuwa ko kin je wajajen mu. Ina shigowa gidan nan da sallamata na iske maigidan, ya leƙo daga ɗaki yace, "Ki shigo man kin tsaya tsakar gida?" Ni kuma ina dariya nace, "Ina ƴar ƙauyen matarka ta fito ta kawo gaisuwa na zo." Yana ƴar dariya yace, "Shigo ki zauna man sai ta baki amsa ai tana da bakinta." Nace nima ina dariyar "Kai haba yaushe tai bakin ban da labari? Ai Ƙura ce matarka tsoron mutane take balle ta iya maida masu magana." Ina maganar na shiga ɗakin na zauna. Ya  dube ni yace, "Yanzu ta ɗan fita nan makwabta yanzu kin ganta ta dawo ina ga ko magi taje siye." Da yace hakan sai na zauna ina jiranki, tunda yace kina kusa. Jiddah ina zaune kan kujerar can mai zaman mutum biyu ban san ya akai ba kawai naga Deeni zaune gab da Ni, yana ta murmushi yace, "Wallahi ina ta son dama na je gunki mu yi wata magana ban samu damar zuwa ba...yana magana yana neman ɗora hannunsa kan ƙirjina. Na yi Wuf na miƙe tsaye ina zare idanuwa gabana na faɗuwa. Sai yace mun "Ke wasa nake maki bata ma kusa tana gidanmu kawai ki saki jikinki... Ban bari ya ida ba na nufi ƙofa amma dai ya yi sauri ya isa gun ƙofar ya rufe ta. Mu kaita yawo cikin falon nan dole sai ya taɓa min ƙirji Ni kuma na ƙi, muna ta yawon nan Allah Ya gwadamin rediyo na kuwa ɗauka ciccin ƙarfina na maka mai ita, ya duƙe ta faɗi kafin ya ankara na fice da gudun tsiya ina zaginsa ta Uwa ta Uba. Ke Jiddah ranar naga ikon Allah! Kamar bai san Ni ɗin ƴar'uwarki bace ba? Kuma nasan dai ai yasan sai na gaya maki, tunda ke ɗin jinina ce." 

Ajiyar zuciya nayi, bakina ya yi min nauyi, tabbas Abban Haidar do yake ta kowane ɓangare sai ya zubar min da mutunci, wane irin abu ne wannan ka nemi ƴar'uwar matar da fasiƙanci? Cike da jin kunyar abun na dube ta nace, "Don Allah ki yi haƙuri, ban san kuma ki gayama kowa, don Allah maganar ta tsaya iyakar Ni da ke, don Allah." Tai min kallon tausayi tace, "Jiddah daman kin san halinsa haka ye? Daman kin san ɗan iska ne Deeni? Gaskiyar magana kin ban mamaki ko ni da ban aure ba wallahi babu ɗan iskan mijin da zai dinga kawo min mata cikin gida kuma ina sane na ƙyale shi. Idan gani kike wani abin kirki ne to wallahi ba komai bane illa sakarci da mai da kai baya, sannan idan ma don yace kina da kirki ko babu ruwanki ko ya kira ki da macen kirki kin makaro, wallahi yanzu wasu mazan ba ai masu haka, sai kin tashi tsaye kan shi kina nuna mai kin san ciwon kanki, sannan za ki iya ɗaukar kowane mataki kan shi idan bai bar halayensa ba. Yo Allah na tuba Jiddah wannan zamanin wace sakaryar mace ce zata amince da wannan iskancin na mijinki? Shike nan ke baki da wani ƴanci balle martaba ko kimar da zasu sa Deeni dinga kiyaye ɓacin ranki?" 

Tun da ta fara magana hawaye suke zubowa daga idona, ban san me zan ce mata, har ma da sauran mutanen da ke min kallon Sakarya ba, shin ya zan da halin Deeni ni? Duka nawa nake? Me nasani ma kan rayuwar auren na jin daɗi? Ban da yadda zan Deeni, shi ɗin halinsa ko da yaushe ƙara gaba yake madadin baya, da farko na ɗauka idan na haihu yana ganin abin da na haifa zai natsu ya daina abin da yake, ko dan kar watarana ai ma shi gori ko yaron yaga abin da bai kamata ba daga gare shi, ko jin mummunan labari akan rayuwarsa... "Au wai kuka na saki daga gaya maki gaskiya? Anya kuwa Jiddah kin san ciwon kanki yadda ya kamata kuwa? Kai ban zaton kin san wacece mace kawai sunan macen gareki baki da halayenta kam gaskiya. Ta miƙe tsaye"To ni kinga tafiya ta, ruwanki ne ki gyara haka ruwanki ne ki bari yana maki cin kashi kina kuka, shi kuma abin murna ya same shi tunda ya ga hawayenki." 

Har ta fice daga gidan ban tanka mata ba, don babu abin da zan iya ce mata Ni kam. Bayan ta tafi na miƙe na ɗauko rediyon tabbas batai ƙarya ba, don ga rediyon nan ta fashe, haka zalika idan zan faɗi gaskiya ya jima bai kunna ta sai da naga ya kwance ta yana gyara,ashe abin da ya faru kenan? To Allah Ya shirya shi Yasa ya gane gaskiya-gaskiya ce. Ganin rana ta kawo kai nasan ba lallai bane na je a ban abinci ko a ba Yarona ba yadda mutanen gidan ke fusace dani kan abin da Ni a ganina ban laifi ba, yasa na tashi na nemi abin da zan ci Ni da Yarona, duk da wata zuciyar na raya min na dafa abincin da yawa na kai mai gidansu, amma ina gudun ya ɗauka ina ma da kuɗi ko abincin da yawa ya ƙi ban, ga shi abincin ba shi ne da Ni ba, kawai ƴan dabaru ne nake ina dafa mana abin da ya sawwaƙa muna ci.

Hakan yasa sai yamma na fice na nufi gidansu, jama'ar unguwa nata min ya mai jiki, duk da nasan gulma ce tasa suke tambayata haka na share nake amsawa, marassa kunyar ciki har tambaya ta suke ko can zan je nema gunsa? Wasu kuwa tambaya ta suke amma yana asibiti ko? Duk ban da amsar basu irin su, sai dai na wuce kawai ban tanka masu.

Ina zuwa na iske jama'ar gidan kowa nata hidimarsa, ban damu da yadda sukai tsit da maganar da suke ba,wadda tun a zaure na gama fahimtar shawara suke ba shi kan zamana da shi, kar ya kuskura ya sake haɗa jiki da Ni wai zan iya sabauta shi fiye da hakan, ko ma na kashe shi, duk iskancin da zan ma shi ya je gun uwata tunda nafi jin maganarta ya gaya mata, ta ɗauki mataki, amma kar da ya kuskura na sake bugunshi irin haka a banza.

Tun a zauren na taɓe bakina don wannan su ta shafa, tsorona guda ya je ya ja min sharri gun Mama, ban san abin da ranta zai ɓaci sam a kaina.

A hankali na dinga gaishe su, suna amsawa tamkar basu so. Na samu waje na zauna Ni da Yarona, muka bi sahun ƴan jinya tun da na lura jinyar ake ka'in da ka'in ba kama hannun yaro, har da su lemu da ayaba a gabansa. 

Yau ma bai tanka min ba, haka bai tankawa Haidar ba, duk da naji ba daɗi amma na cije don ba yadda zan yi.

Ganin ina ta zaman banza, na tashi na tattara kayan wanke-wanke nayi na gama na yi shara, ina gamawa ana kiran sallar magrib, na yi sallah na zauna nan ina ta lazumi har ishsha'i nayi ta, lokacin, Haidar ya gaji da kukan yunwa ya yi barci kusa dani.

Yau ma kamar wadda aka riƙe sai da kowa ya yi barci sannan na goya Haidar na nufi gida.

Yana tsaye da fitilarsa mai haskeb gaske mutumin jiya, Yau ma kamar jiya ban ga kansa ba, ya yi gaba ina bayansa yana haska fitilar hannunsa. Haka muka tafi har ƙofar gidana na buɗe yana tsaye na shige na maido ƙofar na rufe, na je na buɗe ɗakin na shige. Yau ma kamar jiya ina shiga ɗakin tsoro ya kama Ni sosai, da ƙyar na kwance Haidar dake bayana na ƙudundune waje guda.

Sai asuba na samu natsuwa nayi sallah na kwanta barci mai nauyi ya ɗauke Ni.

Da rana ina zaune ina tunanin me zan dafa mana ban da komai ga Haidar sai kuka yake, na buɗe gidan na fita naje gidan Binta ta ara min kuɗi ko fura na sai ma Haidar nasan kukan yunwa yake .

Ta kuwa ban aron Naira ɗari, bayan na dawo ta zubo abinci mai yawan gaske ta bada aka kawo min lokacin ina dama furar da na siyo.

Gama cin abincin ke da wuya Haidar nata wasansa Safiya tai sallama gidan.  Na amsa mata ina daga inda nake zaune... Ko shigowa bata ida yi ba ta fara maganar "Yanzu ke Jiddah kin kyauta wa rayuwarki dukan miji? Tun da nake ban taɓa jin labari ko ganin wadda ta bugi miji har ta tsugunnar da shi ba sai ke." Na dube ta nace, "Zagina ya yi fa, kuma don na rama ya mare ni."  Ta dube ni cike da haushi tace, "To dama duk mace ai bata wuce duka da zagi gun mijinta ba, ko sai ke shafaffa da mai? Jiddah ban san ki da wannan mugun halin ba sam, kuma nasan dai ba kishin Deeni kike ba balle ki ce kishi ne yasa ki kai mai haka ba. Nafi kowa sanin cewa baki son Deeni domin ba shi ne burin ki ba, kawai kin auri Deeni ne don zaɓin iyayenki ba wai zaɓin zuciyarki ba. Don haka yasa ban damu da alaƙar dake tsakanina da shi ba Jiddah... Kawai kaina naji na juyawa ban san ya akai ba sai buɗe idona nayi naga mutane kewaye da Ni, sun yi tsuru-tsuru ga wani uban ƙauri daya turnuke ɗakin baki ɗaya. 

"Yawwa ta dawo hayyacinta, ita ce yanzu." Abin da naji ana cewa kenan, kaina ke ciwo sosai don haka na rufe idona ina jin kukan Haidar na tashi amma ban iya buɗe idona don azabar ciwon da yake min. Sannu kawai ake jera min. Ina jinsu amma bakina ya datse ban iya amsawa sai dai a cikin zuciyata nake amsawa. Mutane sun jima zaune suna ta min sannu amma abin mamakin bakina sam bai buɗewa, dole na haƙura kawai nayi lamo har barci yak kwashe ni. Ban farka ba sai can na tashi naga ba kowa sai wata Maman Khairat zaune tana cin abinci Haidar na zaune shima yana cin abincin. "Kin tashi? Sannu tashi ki kuskure bakinki ki ci abinci. Maman Kahairat can ƙasan layinmu take saboda ansar aron littafin Hausa na santa ta sanni. Na miƙe jikina sanyi ƙalau kamar an mun duka na tashi ina cije baki na kuskure bakina ta miƙo min shinkafa da miya har da nama, na amsa na ci iyakar ci na ta ban ruwa na sha, sai naji na dawo daidai kamar ba Ni ba, sai ciwon kan kaɗan -kaɗan shima. Ta dube ni tace, "Me ya haɗa ki da ƙawar taki har rai ya ɓaci ki ka fita hayyacinki ki kai mata wannan uban duka Jiddah? Kin ga yadda kika sauya mata kamanni kuwa? Ba yadda ba ai ba a kama ki amma da kin fasa ƙara sai ki zubar da mutanen da suka riƙe ki, tana can sai dai aka ɗauke ta a mota aka nufi gidansu da ita, don nasan duk kwanakin nan ba zata iya hassala ma kanta komai ba, idan ma Allah Ya taimaka baki ji mata ciwon cikin jiki ba, a na wajen kawai ya tsaya."

Nace ina dubanta, "Ni dai ban da ta cewa domin dai nasan na ji tana ta min magana kan na yi faɗa da Deeni kaina ya fara sarawa na dinga jin amon muryarta na amsa amo a cikin kaina kamar zata fasamin kunne,daga nan ban san abin da ya sake faruwa ba, sai ganin mutane nayi kewaye da Ni... Sallamar Binta tasa nayi shiru domin daman na kai ƙarshen maganata Ni.

"Sannu Jiddah, Yau dai wallahi na ji daɗi, ke ana zagin aljanu amma Ni Yau na shiwa naki albarka. Na rantse da Allah tun ranar da kika iske ta naso ki haɗa su duka ki maganinsu amma sai kika tsaya kukan zuci, wanda hakan yasa ta samu damar dawowa har tana maki magana don bata da kunya, ai yanzu sai ta yi hankali idan zata yi idan baya yi kuma ta sake dawowa na rantse da Allah babu mai cetonta duk nan unguwar."

Mamarsu Khairat ta dubi Binta, "To wai me ya haɗa su ne?" Kamar daman jira take, ta kwashe komai ta gaya mata. Ta kwashe da dariya tace, "Amma fa ba ƙarya ta jibgu,mu fa ihu muka dinga ji muka rasa daga ina ne, saboda ba wanda ya kawo gidan Jiddah ne, to ita da miji ma yana can yana girbar abin da ya shuka wa zai tsammanin faruwar wani abu a gidanta? Sai da mu ka ji abin ya yi yawa sannan fa muka nufo nan gidan, Safiya ta yi laushi har ta kasa ihun sai numfashi take idanunta sun firfito tul kamar an jefa fulawa a man zafi (fanke) wallahi da ƙyar muka samu aka ƙwace ta, daga hannun Jiddah. Ashe Jiddah nada aljanu? Wallahi bamu taɓa sani ba, ko da naji ashe shi yasa tai ma Deeni munafikin duka har ya tsage ƙashi?" 

Ni dai sai kuka ya ƙwace min wane irin aljanu kuma gare Ni? Yaushe na same su? Ina na haɗu da su? Me yasa jarabtar rayuwata ƙara yawa take madadin raguwa? 

To mu bi Haupha don jin dalilin hakan.

Shin yaushe Deeni zai dawo gidansa?

Wane mataki zai ɗauka idan ya ji an gabji Safiya?

Taku a kullum Haupha ✍️

[8/3, 10:43 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

*Ina matuƙar godiya ga dukkan mutanen da suka kirani don yi mun gaisuwar rashin da mu kai, da masu yi ma Mamana addu'ar samun lafiya, duk na gode sosai da sosai Allah Ya bar zumunci*. 

 Hauphanku ce 🤝

"Jiddah kuka ba abin da zai maki, don haka ki share hawayenki ki natsu ki koma ga Allah ki dage da addu'a shi ne mai maganin kowace irin damuwa. Wallahi Jiddah a wannan lokacin babu macen da bata da matsala a gidanta sai dai ta wata tafi ta wata, amma duk wadda zata dube ki tace bata da matsala a gidanta to ƙarya take, yanzu lokaci ne muke wanda babu babba babu yaro kowane gida sai kin samu matsala ko dai ga maigidan ko ga matar gidan. Sai dai kawai mu cika fili da addu'a Jiddah amma don Allah ki daina saka damuwa a ranki ki daina takura ma zuciyarki da tunani saboda kinga kina da hawan jini kuma mai hawan jini ba a son shi cikin damuwa." Tunda Mamar Khairat ta fara min nasiha nayi shiru ina kallonta domin dai Ni damuwata guda, ina na samo aljanu? Ni dai a sanina ban da aljanu sam, kuma wane irin duka ne nayi wa Safiya? Duk da daman naji a lokacin tamkar na kamata na yi mata dukan tsiya lokacin da take gayamin maganganun sai kuma na dake na share ta har kaina ya fara sarawa ban ce mata ƙala ba, don ba zan iya cewa ga abin da ya faru ba Ni a tsakaninmu ba sam.

Sai yamma lis sannan an kawo min tuwon dare daga gidan Maman Khairat, ita kuma ta bi yaran da suka kawo min tuwon suka tafi tana min Allah Ya sawaƙe, har ƙofar gida na raka ta tana ta ƙara min nasiha kan nayi haƙuri watarana sai labari.

Bayan Maman Khairat ta tafi ne nayi alwala na zauna ina jiran kiran sallar magrib naji shigowar mutun ko ban tambaya ba nasan maigidan ne don shi kaɗai ne yake shigowa bai sallama. Haidar ya nufe shi yana kiran Abba amma ko waigen shi bai ba ya shige ɗaki. Ba ƙaramin faɗuwa gabana ya yi ba amma sai na dake na miƙe a hankali na nufi ɗakin, har ya kwanta kan gado yana shafa wayarsa, ga dukkan alama abin da yake yi da wayar nayi ma shi daɗi don sai murmushi yake. Da sallama na shiga ɗakin, da yake akwai wutar NEPA don haka ina ganin yadda nan take murmushin fuskarsa ya kauce ya gayyato ɓacin rai ya shimfiɗa akan fuskarsa. Ban damu ba nasan zan ga fiye da hakan, na isa na zauna gefen gadon nace, "Sannu da zuwa Abban Haidar."  Kamar yadda na zata hakan ya faru ko ƙala bai ce ba, na sake maimaita wa sai ma ya saki uban tsaki ya dube ni a fusace yace, "Wai miye daga zuwana za ki isheni da magana?" Kaina na ƙasa nace, "Sannu da zuwa nake maka fa." Ya ɗan tsura min ido sai kuma ya tashi zaune yace, "Da gaske kina da aljanu? Kuma sun bugi Safiya ɗazun?"  Girgiza kaina nayi alamar a'a, ɗan tsaki ya sake ja yace, "To wallahi kin ji na gaya maki daga Yau sai Yau kowa ya yi rayuwarsa a gidan nan kar ki sake shiga rayuwata kamar yadda Ni ma ba abin da ya shafe Ni da taki rayuwar." Ban ce ƙala ba ya koma ya kwanta yana tsaki akai-akai.

Haka na dawo falo na gyarama Haidar kwanciyarsa, can cikin barci na ji shi yana kirana, kamar na share sai kuma naga ba kyau, don haka na tashi naje, ba wata magana ya jani jikinsa, ya biya buƙatar sa ya juya ya kama barci. Ba abin da na tsana irin na haɗa jiki da Deeni Allah Ya zuba min tsanar mazinaci na tsani zina don haka na koma falo nayi kukana na gode wa Allah na tashi nayi wankan tsarki na kwanta.

Washegari tunda safe ya bar gidan, ba tare da ya ban ko sisi ba, ga Haidar bai da haƙurin yunwa sai ya tasani gaba ya yi ta kuka, idan yana jin yunwa, hakan yasa na bishi da sauri na ina kiran sunansa, har ya ɗan yi nisa ya juyo fuska murtuk yana kallona baice ƙala ba, cike da ƙwarin gwiwa nace, "Ka manta baka ban kuɗin kalaci ba, kuma naga idan rana tayi ƙarewa yake."  Idan bango ya tanka min shi ma ya tanka min, haka ya ƙare min kallo ya juya ya yi tafiyarsa ya barni tsaye ƙofar gidan ina bin bayansa da kallo.

Ko da na dawo gida na ɗauki tsintsiya ina shara kamar wasa naji amai ya taso min, cikin lokaci kaɗan nayi amai sosai har ya kai idan nayi aman sai dai nayi aman yalon ruwa mai ɗaci, ga Haidar na bina yana kukan yunwa, duk na rasa yadda zan yi saboda na fara galabaita sosai da aman. Kafin kace me zazzaɓi ya rufe Ni na lallaɓa na shige falo na kwanta ina jan Haidar jikina shi ma ya kwanta don ban da sanyi ba abin da nake ji, shi kuma kuka yake tamkar ana tsunkulinsa. A haka Maman Khairat tai sallama, ina jinta amma ban da ikon amsa mata sallamar amma har ga Allah naji daɗin zuwanta, ko ba komai zata kama min Haidar na samu na natsu na ji da kaina.

Ai kuwa har da kofin kununta da fanke ta zo, ta zuba ma shi a kofi ta ba shi sannan ya bar kukan ya kama sha yana gwarancinsa na yara.

"Jiddah ba dai tun jiya baki lafiya ba? Ki ka kasa aikawa a gayamin kuma? Ta ya za ki zauna da ciwo ke kaɗai a cikin gida Jiddah?"  Ni dai zuwa lokacin ban da kyarma babu abin da nake yi, Saboda baki ɗaya zazzaɓin ya gama rufe Ni jikina ya ɗauki zafi sosai da sosai .

Ina jinta sama-sama ta fice bata jima ba ta dawo, ashe magani ne ta siyo min, ta ɗebo ruwa tace, "Jiddah nasan baki iya shan kunun nan don haka tashi ki sha ruwan shayi ga shi sai ki sha magani kwanciyar ba magani ba abinci ai bata yiyuwa."  Ban san magani ko alama don haka nayi kamar ban ji ba, amma ganin ta matsa da magana dole na tashi na amshi maganin nasha da ruwan shayin na koma na kwanta. Sai dai ko gama kwanciya ban ba amai ya ƙwace min ta baka ta hanci, sai da nayi mai yawan da yafi ruwan shayin dana sha sannan ya lafa na koma na kwanta.

Ita ta gyara gun tas, ta fice ta ida sharar dana fara ta tattara kayan wanke-wanke tayi duk ina kwance ina jin jikina na ciwo kamar ana daddaka min shi haka nake ji don haka nake ta juye-juye ga shi ban iya ko ɗaga kaina saboda shi ma ciwo yake sosai. Haka na wuni don haka ta tafi zuwa can ta dawo da mutanen gidansu aka sakamun ƙarin ruwa, suna zaune Deeni ya shigo kamar yadda ya saba ba sallama ya raɓa su ya wuce bai ce ma kowa komai ba, sai su ne suka dinga gaida shi suna tambayar ya mai jikin, ba tare daya kalleni ba yace da sauƙi ya shige ɗaki abinsa.

Ya ɗan jima kana ya fito ya sauya kaya ya fice bai ce ƙala ba. Maman Khairat ta dube ni, "Yaushe maigidan ya dawo ne Jiddah?" Cikin yanayin maganar marar lafiya nace "Jiya ya dawo bayan kin tafi gida."  Ta sake kallona "Kuma yasan baki lafiya kafin ya fita?" Kaina na girgiza alamar a'a bai sani ba.  "Allah Ya kyauta! Abin da tace kenan tabar maganar.

Wasa-wasa sai da na share kwanaki ina fama da ciwo daga wancan sai wancan a lokacin ne Maman Khairat ta dube ni tace, "Anya kuwa Jiddah ba ciki ne da ke ba? Na lura duk wasu alamomin ciki sun bayyana gare ki fa." Cike da mamaki na waro idanuwa ina kallonta, wane irin ciki kuma? Ni da rabo na da Deeni har na manta inba ranar da ya dawo ba, kuma shi ma a ranar shi kaɗai ya yi kiɗi da rawarsa? Anya kuwa ana samun ciki daga haɗuwa ɗaya? Itama marar daɗi irin wannan haɗuwar... "Ya daga tambayarki kin fara sana'ar taki Jiddah? Yaushe za ki daina tunani ne wai? To ki sani masu ciki ba a san ko da damuwa suna saka kansu a cikin matsala, dama kin ture komai kin natsu kin zauna lafiya." 

 Cikin sanyin jiki na dubeta nace, "Ba shakka cikin ma zai iya yiyuwa domin Ni dama ba wani ganin jinin al'ada nake ba duk wata ina shafe watanni ban ganshi ba, yanzu haka rabona da shi tun kafin na yaye Haidar Maman Khairat, amma ban da tabbas gaskiya."

"Idan kau haka ne ki tambaye shi gobe sai na raka ki asibiti ai maki awon cikin don mu samu tabbas." Cewar Maman Khairat.

Sai da dare da Abban Haidar ya dawo na iske shi da maganar zuwana asibiti, ban ɓoye mai ba na gaya mai zan je ai min awon ciki ne don ciwon da nake ya yi yawa.

Banza yai da Ni tamkar bai ɗakin, na gaji da jiran ko zai tanka bai tanka ba na tashi na koma falo don tuni mun raba ɗaki yana ƙurya ina falo.

Washegari Maman Khairat ta zo mu je asibiti na gaya mata yadda mu kai tace "Ai ciwo ne mu je kawai." Ai kuwa muna zuwa awon farko aka tabbatar da ina da yaron ciki. Sam ban murna ba, sai naji wani bala'in tausayin kaina, ko yanzu daya nake riƙe da Haidar kawai balle ga wani cikin? Sai nafi sati guda ban kama Naira ɗari ɗin Abban Haidar ba. Ko da yaushe daga gun Mamana sai gun Maman Khairat kawai nake samun ɗauki, sai kuwa Binta wani sa'in takan kawo min abinci har gida ba kamar idan ta ji kukan Haidar ya yi yawa.

Haka muka dawo gida jikina sanyi ƙalau ina tuna haihuwar farko da nayi ta Haidar, yanzu abin ya wuce wancan karon ma tunda yanzu tsakanina da shi sai idan yana da buƙata ta ya kawo min ruwan Lipton da biredin naira ɗari kawai da dare na sha ya biya buƙatar shi da Ni ya kwanta sai kuma ranar da wata buƙatar ta motsa zai sake kawo min ruwan Lipton da biredin. Shi ma da haka kawai yake zuwa sai da na dinga cewa ban iyawa yunwa nake ji idan ya neme Ni yasa yake kawo min Lipton da biredin.

To yanzu ga wani cikin Ni Jiddah ya zan da rayuwata? Haka kullum na kasance cikin ciwo Yau lafiya gobe ciwo. Ga cikin sai ya saka min cin abinci amma ba abincin dole tasa na fara bin gidajen maƙwabtana da sunan zuwa a gaisa amma har a zuciyata abinci nake nema idan sun yi an ban in amsa. Ban dai iya zuwa roƙon abinci kai tsaye don ina jin matuƙar kunya da nauyi. 

       BAYAN WATA TARA***

Cikina ya isa haihuwa, amma ban da kayan jarirai na gwanjo da na samu na siya gun wata maƙwabciya ba abin da na tanada, haka gidanma ba komai na ci irin fannin abinci komai babu, haka nake ta rarrakawa har dai cikin ya kai wata tara ban aje ba haka ban ba wani ajiya ba, maigidan kuwa tunda na ba shi takarda ta gwajin cikin da akai min bai min magana ba, ko yace ashe ciki gareki ko ya yi min sannu idan ina amai ko zazzaɓi bai taɓa ba, don haka nima na kawo idanu na saka mai kawai muke tafiya a hakan. Ba wata magana ko hira balle wasa da dariya tsakanina da shi sai idan buƙatar shi ta motsa kawai zai neme Ni. 

Ba don nasan cewa ba idan na hana shi kaina ba ina da tarin zunubi ba da ba abin da zai sa na yarda da shi, saboda dama kwata-kwata ban san daɗin abin ba, kawai ina biye mai ne don na hana shi yawace-yawace, saboda yadda na tsani zina a raina yasa duk rintsi ban hana shi kaina. To tun da na gane yana kula wasu matan sai abin ya ida kubce min baki ɗaya na tsani harkar ban sha'awa ban jin daɗi haka sai nayi kuka duk bayan ya kusance Ni, sau tari ma yana cikin yi ina kuka saboda baki ɗaya tsanarsa da tsanar harkar ke yawo a jinin jikina.

Ranar Talata ina zaune naji cikina ya fara murɗawa kafin kace me? Marata itama ta amsa na rasa inda zan sa kaina. Ba zan iya misalta irin ciwon da nake ji ba, ina cikin halin Binta tai sallama da gudu ta koma ba a jima ba sai gata da Mamar Khairat sun shigo. 

Ganin halin da nake ciki yasa Maman Khairat kiran mijinta da yake yana da mota, kai tsaye asibitin kuɗi ya nufa da Ni. Awon farko suka ce haihuwa ce amma jinina ya hau sosai ba zan haihu yanzu ba. Mijin Maman Khairat ya je ya nemi Abban Haidar ya gaya mai ban lafiya ina asibiti ya gaya mai sunan asibitin haka aka aika gun Mama aka gaya mata, har Yayarta ta zo amma ba Deeni ba labarinsa sam bai zo ba haka daga gidansu ba wanda ya zo. 

Har na kwana biyu asibitin ba Deeni ba ƴan gidansu, sai ana ukku na haihu yara biyu duk mata. Cikin ikon Allah sai hawan jinin ya sauka aka sallame mu.

Mijin Maman Khairat ya dube ni yace "Gidanki zan kai ki ko gidan iyayenki?"

Hawaye suka zubo min. Tabbas da ace ina da gata gidan iyayena ya kamata na nufa tunda aka kaini asibiti kwana biyu banga idon Deeni ba haka ba wani daga gidansu da ya zo dubani amma bayan can ina ne zan nufa? Sai nace a kaini gidansu Babana tunda can ne dole ne Mamana itama yanzu Babanta ya aura mata abokinsa ba jin daɗin zaman gidan aurenta take ba, duk da bata gayamin amma ina lura da yadda duk ta lalace ta rame ta fita hayyacinta baki ɗaya tamkar ba ita ba. Idan na je ma haƙuri zata ban kawai tace na koma ɗakina don haka gwara gidan Babanmu idan suka koran sai na koma gidana... "Fito mun zo." Cewar Maman Khairat kenan bayan mun je ƙofar gidansu Babana. 

Yana zaune matasa kewaye da shi, suna ta labari, rabona da shi tun ranar da Hajjo ta kawo Ni daga Kano sai Yau.

Har ƙasa na duƙa na gaida shi, ya amsa ya dubi yaran dake zaune gunsa yace, "Wacece wannan ɗin da take gaidani?"  Cikin tsananin tashin hankali na ɗago na kalli mahaifina ido cikin ido wai nice bai gane ba, nice yake tambayar wacece?  Ɗaya daga cikin yaran yace, "Jiddah ce fa ƴarka Oga baka gane ta bane?"  Cikin ko'in kula yace, "Ai wai Jiddah ce daman? Daga ina haka to? Dama an gaya min kin yi kuɗi ba a san inda kika samo su ba ma kin kama sana'a ko?" Kasa magana nayi domin ban zaci hakan daga mahaifina ba duk da nasan cewar bai sona amma ban san rashin son har ya kai hakan ba ai. Don haka bance komai ba na miƙe da ƙyar ina share hawayena na nufi cikin gidan nabar Mamar Khairat na miƙa ma shi yaran na gaya mai haihuwa nayi. Ban san ya suka ƙare ba na shige jikina sanyi ƙalau. Kakata na zaune na shiga tana cin zogale amsa sallamar tai kanta na duƙe ta ɗago muka haɗa ido, nan da nan ta haɗe rai ta cigaba da abin da take, hakan yasa na gaidata ina shirin tafiya Mayman Khairat ta shigo rumgume da yarinya guda Babana ɗauke da guda.

Yana washe baki ya miƙawa Innarsa jaririyar, "Ashe Jiddah haihuwa tai yanzu daga asibiti suke Inna yara biyu ta haifa duk mata." A kan fuskarsa na fahimci ya ji daɗin haihuwar don sai fara'a yake, sai a lokacin na ɗan ji dama-dama a raina. Maman Khairat ta gaida Kakar ta cigaba da kora masu jawabin na kwana biyu asibiti ban lafiya an gayama Deeni amma bai je ba haka wani na shi bai je ba, don haka dana haihu nace a kawo Ni nan gidan... "La ila ha illallahu! To idan an kawo ta nan gidan wani abu za ai mata ko ai ma shi ne?" Cewar Kaka data katse Maman Khairat daga maganar da take. Cike da gadara Kakar tace, "Mun ga yara Allah Ya raya amma maza ku tashi ki nufi gidanki ɗakinki idan kin ƙi kuwa ki lalace a banza. Yo wai zaman me za ki zo ma ki yi a cikin gidan nan nace?"  Ganin tana ta masifa yasa na miƙe hawaye na zuba na kalli Maman Khairat nace mu je kawai. Haka ta biyo ni baya muka fita na shiga motar na ida sakin kuka mai cin rai. Tun yanzu kenan ina ga can gaba? Me yasa wai ban da sa'ar rayuwa ne Ni? Me yasa komai nawa ya fita daban da saura?  Har muja je gidana ba wanda ya yi wa wani magana sai mijinta kawai da yace, "Allah Ya sawaƙe!  

Bamu jima da zuwa gidan ba mutane su kai ta zuwa ganin jarirai. Maman Khairat ta ban kuɗi Naira dubu goma tace In ji Babana. Naji daɗin kuɗin tunda ban da su haka akwai buƙatar su don haka nace ta riƙe gunta tai duk abin da ya kamata da su.

Ta fice kenan sai ga Abban Haidar ya shigo nasan tunda ya ga mutane ranshi ya ba shi an haihu ne.

Ina zaune kan gado ya shigo ina kallonshi ya tsaya yana ƙarewa yaran kallo, amma tsabar girman kai yasa ya kasa furta ko da kalma guda ce gare Ni.

"Sannu da zuwa Abban Haidar." Ina dubansa amma sai ya yi shiru kawai, ƙarshe ma sai ya wuce ya ɗauki yarinya ɗaya yana kallo sai kuma ya aje ya ɗauki ɗayar, ina kallonsa ya fito da waya yana ta ɗaukar su hoto yana murmushi. Ya gama ya sake kaya ya fice ina jinsa yana waya yana cewa matarsa ta haihu an samu yara biyu duk mata.

Bai jima da fita ba aka ce min motar icce ta zo, yara su ka dinga shigo da icce nasa ma shi ne ya siyo har naji dama-dama a raina,sai ga Maman Khairat da kaya niƙi-niƙi yara na biye da ita. Bayan nai mata sannu ta jani inda ba mutane tace, "Jiddah kuɗin da Babanki ya bada ne na siyo icce na siyo maki kayan abinci wanda za ki ci kafin bakwai sai madarar jarirai don nono kawai ba isar su zai ba nasan." 

Sai jikina ya yi sanyi kuma, kenan ba daga gun Deeni iccen yake ba ? Tabdijam kenan wannan ma haihuwar kamar waccan zata kasance? Na girgiza kaina ina jin cewar insha Allah na gama haihuwa a gidan Deeni har abada zan ƙare rayuwata da yarana uku. 

Sai yamma lis ƴan gidansu Deeni suka zo min barka, ban damu ba, domin ba tasu nake ba, dangin mahaifiyata da mutanen unguwa da wanda nake abin arziƙi da su tuni sun cika min gida ana ta harkar arziƙi. Yayarshi ta ware Ni gefe guda take tambayar wai dame-dame Deeni ya kawo gidan? Nai murmushi nace ban san me zai kawo ba tukun tunda Yau akai haihuwar.

 Ta fiddo ido waje, "Kai amma Deeni bai ji daɗin halinsa ba, tunin duniya fa yace ya gama haɗa komai ke kawai yake jira ki haihu."  Cike da takaici a ƙasan zuciyata nace, "Ba mamaki suna can gidan naku ya aje amma nan bai aje min komai ba."  Gabana taita maganganu marassa daɗi kan Deeni Ni dai ban tanka ba, saboda zuciyata ta riga ta dake yanzu ban jiran komai daga kowa na fawwala Allah lamurrana duka nasan shi ne kawai zai min maganin duk wata damuwata .

Cikin dare Mamarsa ta zo taita faɗa tana ban haƙuri, tace zai je ya sameta, Ni dai haƙuri kawai nake bata don ban da ta cewa (Ɓarawo hannun mata) ta gama faɗanta sosai tace zata aiko min da geron damun kunu da masara a dinga tuwo da dare nai mata godiya ta tafi.

Sai ga gero da masara kuwa yara sun kawo na amsa na aje ina ƙara gode wa Allah daya rufa min asiri ban kasa samun abin da zan ci ba a wannan haihuwar ba. 

Cikin dare ya dawo har nayi barci ya tada Ni cike da bala'i yake cewa, "Ke har kin isa ki haɗa Ni da mahaifiyata ne? To akwai uban daya isa yasa Ni yin abin da ban yi niyya bane ba? Ban da rainin hankali irin naki ma Ni nasan ma lokacin da za ki haihun ne? Ba kawai don an ɗauke Ni ɗan iska ba sai aka same Ni aka gayamin wai kina asibiti baki lafiya don kuma an ɗauke Ni ɗan iska sai aka kai ki asibitin kuɗi tunda ga Sakarai ko? Ai shi yasa na ƙyale ku naƙi zuwa."  Ni yanzu faɗan Deeni bai damuna don haka har ya yi abin sa ya gama ban tanka mai ba, sai da ya dube ni yace "Yara kuma ɗaya ta ci sunan budurwata Safiya ɗayar kuma sunan ƙawar Safiya ne A'isha."  Idona waje nace "Gaskiyar magana ban san suna ko guda a cikin sunayen sai dai a sake wasu amma baka saka min sunan Safiya da ƙawarta a yarana haka kawai su kwaso mugayen halayen masu sunan." Har ya wani zaburo zai kawo min duka sai kuma naga ya janye hannunsa ya buga tsaki yace, "Tunda yaran naki ne ai sai ki sauya masu sunan. Ke bari ma ki ji ba dan Safiyar taban haƙuri ba wallahi da ban yi masu yankan sai da tasa baki sannan na amince zan masu yanka amma da yake baki da godiya baki san mutunci ba shi ne don ta zaɓi sunayen da za a saka ma yaran za ki ce baki so, to wallahi sai an sa su ki mace idan an gaya maki sunayen ranar sunan." 

Daga haka ya gyara kwanciyarsa ina jinsa ya kira waya wadda nasan mace ce ya kira daga jin yadda yake tambayar ta batai barci ba?.

Wannan karon ma Hajjo daren suna ta zo sai dai ba ta kawo min kayan abinci kamar wancan karon ba ta dai zo da sutura na yaran da nawa masu kyau ko Ni kala shida ta kawo min yaran kuwa akwati biyu aka kawo masu hatta Haidar an kawo ma shi kala biyar masu kyan gaske.

Washegari ranar suna ina ta jiran naji sunan yara sai ga shi kam ance min an samu Safiya da A'isha. Hawaye suka zubomin Mamar Khairat ta tambayeni abin da ya faru na gaya mata yadda mu kai da Deeni kan sunayen yaran. Ta girgiza kanta tace, "Manta da shi duk sunan da Uwa take kiran yaranta da shi to ba shakka shi ne ke bin yaran don haka ki zaɓi sunayen zamani masu daɗi ki dinga kiran yaranki da su, sai an wayi gari idan ba makaranta ba babu wanda zai san asalin sunayen yaran." 

Hajjo dake zaune ta gyara zama tace, "Kai anyi ɗan ƙwal uba yaron nan Deeni, amma ai idan yasan wata bai san wata ba, shin akwai masu yin sticker ta haihuwa nan garin? Idan akwai a kira min shi ya zo ya yi wa yaran sticker ya sa masu suyanen da ake so sai inga ta iskanci." 

Nan da nan kuwa Maman Khairat ta kira mai masu hoto ta tambaye shi yace ai yana yi anyi sa'a kuma yanzu zai je fitar da wata don haka bari ya zo ya haɗa sai ya kawo ta yanzu insha Allah.

Mai hoto ya zo ya yi wa yara har ma muma akai mana ya tambayi sunayen yaran da za a saka na gaya mai Safiya ya saka mata nickname ɗin (Afnan) A'isha kuma yasa mata nickname ɗin (Afnah) kowa yace kin yi daidai kuwa Jiddah sunaye masu daɗi irin na ƴan boko kuwa.

Wajen sha biyu aka shigo da Tumaki guda biyu na yanka ba laifi suna da ɗan girma, Hajjo ta dube ni tace, "Shin anyi wa Haidar yanka kuwa daga baya Jiddah?" Kaina na girgiza nace, "Ba ai ma shi ba Hajjo." Ta muskuta ta fiddo kuɗi masu dama ta ba Maman Khairat tace "Ƙirga min nan ki ga ko nawa ne ki ba mijinki a nemo min rago a haɗa ai ma Haidar yanka bako ɗaya." Dubu ashirin da biyar ne cif cewar Maman Khairat. Ta miƙe kuwa ta fice zuwa aiken Hajjo.

Ba a wani jima ba sai ga uban rago mai girman gaske an kawo, ba kunya sai Deeni ya kira Ni wai zai kama tunkiya guda ya saida tunda ga wani rago ya gani. Na kada baki nace ai Ragon na Hajjo ne zata yanka ma Haidar tunda ba ai mai yanka ba.

Ya ɗan tsura min ido, "Da gaske Hajjo ce ta bada kuɗin Ragon?" Cike da ƙwarin gwiwa na tabbatar ma shi da haka ne.

Ya ja tsaki, "Waccan tsohuwar na shigar min hanci Wallahi."  Sanin zai iya faɗin abin da zai sosa min rai yasa na bar gun na koma gun mutane aka ci gaba da harkar arziƙi.

Ana ta taron suna Deeni ya aiko na bada ƴan ciki da abincin suna akai ma shi. Na gayama Maman Khairat a zuba mai, ta dube ni tace "Ya bada wani abu ne bayan Tumaki? Nace a'a bai ba da ba, amma idan ba a kai mai ba yana iya zuwa cikin mutane ya yi min tujara.

Tace "Allah Ya sawaƙe! Ta samu manyan kuloli ta zuba komai ta ba yara su kai sai Hajjo ta hango ta kuwa ta so tace, "Ina za a kai wannan abincin?" Maman Khairat ta gaya mata yadda mu kai. Hajjo ta ja tsaki tace ma yaran "Maza ku kai abincin gidan mahaifiyarta kuce "Ga shi nan in ji ni taba nata mutanen." Ga kawo Naira ɗari taba yaran ladan aike.

Suka kuwa tafi suna murna.

Hajjo ta ɗauki farar leda ta tsinci ƴan hanjin rabin laida ta ƙulle ta ba wata yarinya tace maza ta kaiwa Deeni tace ya bada kuɗin magi da man da aka sakama naman, abinci kuwa muna jira ya kawo a dafa mai."

Hatta hantar cikina sai da ta kaɗa don jin abin da Hajjo tai ma Abban Haidar, amma ya zan dole na shige ɗaki gun mutane ina jiran amsar da Deeni zai maido.

Mai hoto kam ya cika alƙawari sai ga shi ya kawo nan take akai ta ba mutane, kowa nata yaba sunayen wai na ƴan gayu ne.

Shiru-shiru Deeni bai sake aikowa ba, tun ina tsammani har na daina, abin ya ban mamaki sosai, domin na ɗauka sai ya zo da kanshi yayi ruwan rashin mutunci amma shiru.

Bayan taron suna ya watse aka fito da duk abin da na samu tas. Hajjo ta dube ni tace, "Iyayenki sun bada dubu hamsin na kawo maki sunan a wajena, sannan Uncle Salim ɗinki ya bada kayan abinci yace a kawo maki, amma ban kawo maki su nan ba, domin an gaya min yadda mijinki ya sace waɗancan kayan abincin ya saida ya amshe kuɗaɗen ya kashe ya barki kina ta gararanba ba abinci ba sana'a. To wannan karon yadda na zo da kuɗin nan da su zan koma Kano, amma bayan kin gama wanka yaranki sun yi ƙwari ki shirya ki je Kano zan kai ki kasuwa ki yi sarin kaya ki dawo ki ci-gaba da sana'arki Jiddah kin ga dai wannan karon yara biyu Allah Ya azurtaki da samu, zama ba sana'a ba naki bane ba, bin makwabta neman abinci ba naki bane ba, Jiddah ki zama jaruma, ki zama tsayayyar mace wadda zata ji da duk matsalolinta wadda zata tsaya kan ƙafarta akan duk wasu buƙatunta, kinga dai yadda Allah Ya juya lamarin Mahaifiyarki ya kaita inda ba daɗi inda take fama da kanta to bai kamata ba ace Uwa kwance ƴa kwance ba, ya kamata ace kin zama jajirtatta wadda za ki share hawayenki ki share na Mahaifiyarki Jiddah." 

Nayi na'am da shawarar Hajjo kamar yadda kowa gun ya yi na'am da ita, nayi godiya sosai nace ai ma iyayena godiya suma. Hajjo ta sake fiddo waya mai kyau tace In ji Uncle Salim na kaima Mahaifiyarki tata ita ma tare ya sai maku yace akwai lambarsa a ciki ko da kina buƙatar kiransa."

Allah Sarki Uncle Salim! Yana matuƙar tausayina yana min abin da mahaifina bai min, don haka kallon mahaifi nake ma shi ko da yaushe.

Yau sam Deeni bai dawo ba kamar yadda ya yi a haihuwar Haidar har Hajjo ta kore shi Yau bai zo ba. Hajjo tace ya kyautawa kansa don idan muka haɗu sai ya biyani kuɗin da ya amsa munafikin ."

Washegari akai suyar nama aka gama aka fitar dana gidansu Deeni dana gidansu Babana har da na Babana kanshi sannan aka fitar dana Deeni suma kowa ya ɗauki nashi aka fitarma da Mamana da nata.

Ba laifi an aje min nama mai yawan gaske, suka ɗaga gadona suka saka aka aje marar yawa a fili saboda Deeni.

Sai da suka gyaramun komai na gida suka tafi Hajjo ta ban dubu goma tace na riƙe a hannuna ko da zan nemi wani abu, kayan abincina kuwa za a dinga aiko min daga gun Mamana duk bayan lokaci.

Ɗaki na shige na tasa yarana gaba ina kallo Haidar na zaune nata wasa, Abban Haidar ya faɗo gidan. Kallo guda nai mai na kauda kaina na bishi da sannu can cikin maƙoshina don har ga Allah ban san kallon fuskar Deeni yanzu wata muguwar tsanarsa ke bijiromin duk lokacin dana sauke idona kan shi.

"Ke wai me kike nufi ne da aka hanani abincin suna jiya kuma baki ce komai ba? Me ya hana ki sa akai ma Safiya ita ma? Wallahi Jiddah idan kika sake sai na baki mamaki a cikin gidan nan." 

Idan bangon ɗakin ya tanka nima na tanka, na yi kamar ban ji shi ba.

Ganin hakan yasa ya fara bincike cikin ɗakin, namanshi ya gani ya ɗauka, ya fara jujjuya shi "Wai kina nufin dabba uku ɗan abin da za a ban kenan? Ya banga buhunnan kayan abincin ba? Ina kayan da kika samu ke? Ai naji gidanmu ana cewa kin samu kuɗi da kaya duk suna ina?"

Cike da takaici na dube shi nace, "Abincin suna ka kawo ne da zan zuba na kai ma? Naman suna kuma ina ruwanka da Ragon ai naga tumaki ne kawai naka ko? Kayan da na samu kuma Ni na samu ba kai ba, don haka gudun munafikin ɓarawon daya sace min na wancan karon yasa wannan karon adana kayana don ya je ya saci na Uwarsa idan ya tashi satar. Kuɗi kuma ba damuwarka bane jin yadda nayi da su ba tunda babu sisin kwabo da suke da sunan naka ne duk biki ko sunan da nake zuwa baka taɓa ban naira ba kace na kai ba balle yanzu don an maido min biki kace na baka. Safiya kuma ban kai mata ba, idan Uwata ce Yau ba sai gobe ba ta tsine min albarka nabi duniya saboda na hanata kayan sunan yarana."

Baki da hanci ya buɗe yana kallona har wani firgici na karanta a ƙwayar idanunsa wanda nasan ba na komai ba ne sai na maganganun dana sakar ma shi ne.

To fa masu karatu Jiddah ta ɗebo da zafi fa.

Daga taku a kullum Haupha ✍️

[8/3, 4:54 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Kasa rufe bakinsa ya yi, na tashi tsam na bar gun, har na tafi na dawo na amshi naman dake hannunsa na ɗauki leda fara na kwashe mafi yawan naman dan saida ta cika dam, sannan na ƙulle na ba shi nace "Ga wannan ka kaima Safiya tana da rabo a wannan amma a nawa ko tayi tsafi da baƙar Jaba ba zata ci shi ba. Ga wani saƙo mai daɗin faɗa ma zuwa gareta , ka gaya mata duk ranar da ta sake zuwa gidana sai na yi mata abin da yafi wanda nayi mata kwanaki, idan kuma tana ganin ƙarya ne to don Allah ina jiran zuwanta gidana ta sha mamaki." 

Duk da a raina ina jin tamkar zai rufe Ni da duka ne jin furucina amma sai naga ya ɗauki naman ya saka aljihu yana cewa, "Masifaffar banza kawai ke dai kika sani kuma ai nan gidan za ki aje komai." Ya sa kai ya fice. Kawai sai naga ai bai kamata ba ma ace shike da wannan Uban naman don haka na ɗauki sauran na haɗe da nawa na rufe na kama harkar gabana ina jin zuciyata na tafasa kamar zata fito waje don baƙin ciki.

Bayan sati guda da suna na shirya tunda safe na shiga gun Abban Haidar nace "Zan je gidanmu na kaiwa Mama yaran ta gani Yau, amma zan dawo kafin sanwar ruwan zafi don nayi wankan yamma kan lokaci."

Ya juyo ya kalleni sosai yace, "Wai da gaske wannan karon ba za ki ban komai ba na haihuwar? Ance min ana bada kuɗin karin angon jego fa amma naga ke baki da niyyar bani." 

Da ɗan murmushi na dube shi nace, "Tabbas ana ba da kuɗin karin angon jego daga dubu ashirin zuwa sama amma fa ga angon jegon da ya tabuka abin kirki ya yi bajintar siyen kayan barka ga maijego to tilas a ba shi kuɗin karin angon jego don ya rage hidimar suna dake tafe kanshi. Amma kai nawa ka kashe min tun da na haihu? Me ka siya ka kawo min kace ga shi na barka ne? Ba Ni ba ko yaranka da suka zama dole kai ma sutura bakai masu ba, to nikam me zai sa na kwashi kuɗi na baka don ina tsoronka buge Ni ne ko kar ka kashe Ni?" 

Girgiza kanshi kawai ya yi ya maida kanshi ya kwanta, Ni kuma na fice ina jiran yarinyar Maman Khairat ta zo ta goyanin Afnan na goya Afnah mu tafi.

Sai da na tabbatar dana ɓoye nama na sosai sannan na tafi na bar shi kwance.

Ina zuwa na iske Mama ba don kar taga hawayena ba tabbas da na fashe da kuka amma ya zan yi? Haka Allah Ya ƙaddara mana Ni da mahaifiyata zamu yi rayuwa irinta ƙunci da takaicin ɗa namiji. 

Tabbas ko dan mahaifiyata sai na jajirce kamar yadda Hajjo ta gayamin, dole na zama ɗiya ɗaya tamkar da dubu gun mahaifiyata, dole ne na sakata cikin farin ciki kamar yadda take ƙoƙarin sakani duk da bata da halin.

Bayan mun gaisa na kawo dubu biyar cikin dubu goman da Hajjo ta ban na bata da atamfa guda huɗu masu kyau nace ga rarar jikokin nan Mama.

Tai ta godiya , na gyara zama nace "Hajjo tace zan fara saro kaya daga Kano to sai naga ya kamata ke ma ki fara naki sana'ar Mama saboda zaman haka bai da daɗi sam. Ina ga zan baki dubu talatin cikin kuɗin sai ki samu sana'ar da kikasan tana da riba kuma bata lalacewa ki kama, kamar irin ta saida robobi nasan za ki yi ciniki sosai Mama." 

Ta dube ni ta yi jim kaɗan sai kuma tace, "Kina ganin hakan ba komai ƴar nan? Da kin barni haka ke kin kama sana'ar sai yafi, tunda kin ga yanzu ba kowa gabana Ni."

Na zumɓura bakina nace, "Ai hakan ma kawai za ai, ke dai ki taya Ni da addu'ar Allah Ya shige mana gaba kan lamarin dai kawai."

Haka muka Yuni Ni da yarana, gun mahaifiyata cike da ƙaunar juna, motsi kaɗan tace me nake so, ko me zata ban. Ganin angama sallar la'asar yasa na shirya tsab na ɗebo abin da nake buƙata na abinci na tafi gidana ina jin tausayin mahaifiyata fiye da yadda nake tausayin kaina.

Ina zuwa na hango gidan a rufe, don haka na leƙa gidan Binta naji ko ya kai mata makullin gidan kafin ya tafi, tace min bai kawo ba. Asalima bai jima da fita daga cikin gidan ba.

Na fahimci don nace mai yanzu zan dawo shi yasa ya rufe gidan, ga shi naga alamar tsohuwar dake dafa mana ruwan wanka ta ɗora sanwar. Don haka na fiddo wayata na kira shi, amma kira kusan biyar ba wanda ya ɗauka sai kawai naji har na fusata ban sake bi takan wayar ba na samu ƙaton dutse nasa na ɓalle makullin gidan na shige daman nasan ƙofar ɗakin buɗe take don ba makullin rufe ta sai dai a sakaya kawai. Ina zama tsohuwar na zuwa ta cigaba da iza wutar ruwan wankan har ta tafasa, ta kwashe min na barta tana yi ma su Afnan, tana da kirki sosai matar domin duk sanda ta gama yi masu wanka sai ta wanke min kayansu ta wanke har da na Haidar, hakan yasa nima nake yawan yi mata kyauta iyakar ƙarfina.

Ba Deeni bane ya dawo gidan sai bayan magrib irin gab sallar ishsha'i sannan ya dawo. Da yake ƙofar ɗakina na aje kwaɗon don ma ba sai ya sha wahalar nemansa ko tambaya ba. Ina jinsa yana cewa "Wane isasshen ne ya lalata min kwaɗon gida? Ai ko Allah sai kin biyani kuɗin ƙwaɗon nan inga ta ƙaryar rashin mutunci." 

Har tuntubar nake wajen fitowa ƙofar ɗakin nace, "Magana kake ne?" Ni ma zuwa yanzu na fahimci yadda nake bala'in haɗe fuska duk idan zan mai magana sai naji tamkar zan kashe kaina don mugun haushinsa da nake ji.

Ko ganin irin muguwar hararar da nake watsa ma shi ce tasa ya shige ɗaki yana jan tsaki. Nima ban san ya akai ba na ja nawa uban tsakin wanda ya fi nashi ƙara da sauti.

Har ya shige ya sake fitowa, 'Ke wai Ni kike yi wa tsakin?" Fuskata ba alamar tsoro nace, "Kai da kake min kanwa na kasa ne da ba zan rama ba?"   Na wuce shi fuuu na faɗa kan kujera na zauna ina cika ina batsewa.

Tunda Deeni ya fahimci ban cikin matsalar komai Ni da yarana kullum sai nayi girki haka mutane na yawan shigowa muna gaisawa ana fira sai na samu kaina da rashin damuwa da lamarin Deeni kwata-kwata bai gabana. Abinci duk lokacin da na dafa ina zuba mai yawan gaske tunda yanzu a cikin mazan unguwa yake zuwa cin abinci.

Duk da ina jin shi wani lokacin idan ban gama da wuri ba idan ya aiko nace yanzu zan kawo yai ta masifa har sai sun dinga ba shi haƙuri kamar irin shi ne ya siyo ya kawo min na kasa girkawa da wuri. Ni dai ko tankawa ban yi idan nice na kai abincin yake yin faɗan gabana. 

Muna a haka na shirya tsab na nufi Kano don saro kayan da zan cigaba da saidawa. Zuwa yanzu daman Deeni babu ruwanshi da Ni ko harkata balle ta yarana, sai ya ga dama yake ɗaukar su ko da yake yana yawan ɗaukar Afnan don ita ce mai sunan budurwarsa in ji shi nasan duk dan in ji haushi ne amma ko a jikina , kuma shi kaɗai ke kiran yaran da sunansu amma kowa Afnan da Afnah yake kiransu.

Har na fice ya kira Ni ta waya, wai na samu yaro na aika mai da ko dubu guda ce bai da kuɗi. Kamar ince babu sai kuma na ce to, na aiki yaron Binta nace ya kai mai.

                    KANO 

Tun a mota na kira Uncle Salim na gaya mai ina hanyar zuwa Kano.

Ina sauka tashar mota na iske Uncle Salim na jirana, don haka ban sha wahala ba muka isa gidan Hajjo.

Hajjo na gani na ta rumgume ne tana ta jin daɗin yadda ta ganni babu muguwar  kama kamar lokacin da nake goyon  Haidar. Abinci mai rai da lafiya na iske an aje min, na ci iyakar ci na, mu kai ta labari da Hajjo da Uncle Salim. Uncle Salim ya miƙe tsaye ya ce, "Jiddah bari na fita Mustapha na jira na waje za mu je wani waje sai na dawo."  Ni da Hajjo muka bi shi da adawo lafiya.

Hajjo ta dube ni "Ya kamata ki shiga wajen ƙawarki Zainab ko da yaushe tana yawan maganarki idan ta shigo gidan nan." (Zainab ƙawata ce nan makwabta tun zamanin zama na gun Hajjo tamu ta zo ɗaya da ita) na miƙe na ɗauki Afnan sai kuma naga barci take don haka na aje ta na wuce ina ce ma Hajjo sai na dawo.

Kamar walƙiya haka yaga wulƙinta ta wuce idan ba gizo idansa ke ma shi ba gidanshi ta shige. Shi kam yarinyar na birge shi sosai yake jin tana ba shi sha'awa tana da kyau haka tana da jiki mai kyau da tsayawa a zuciya. Tun shekarun baya ya so nuna mata so sai ya wayi gari bai san yadda tai ba, ya yi nauyin bakin tambayar abokinsa Salim labarin yarinyar har ta kai lokacin da Salim ke gaya mai ta yi aure, hakan yasa ya cire ta daga ranshi amma yanzu yana ganinta sai da ya ji ina ma ace matarsa ce?"  Ko da yake shi yanzu ba ta mata yake ba domin ya yi masu kuɗin goro duk kanwar jace basu da amana  haka basu da kirki sam basu san darajar na tare da su, amma yana ji a jikinsa duk da tabon da mata su kai masa a zuciya idan zai masu waccan yarinyar tabbas zai murna ba mamaki babban burinsa ya cika sanadin ta.

Haka Mustapha yai ta saƙawa da kwancewa kan Jiddah wadda ita sam bata ma san yana yi ba duk da cewar a zamanin zamanta gun Hajjo ta san shi amma ba irin sanin nan ba na sosai da sosai ba, amma tabbas idan ta ganshi zata shaida shi ganin farko ma kuwa.

Uncle Salim ya dubi abokinsa da fuskar tausayi yace, "Bai kamata ba ace ko da yaushe kana aje abu cikin ranka ba, saboda bai da wani amfani ka sani Allah shi kaɗai ne zai iya magance maka damuwarka, wallahi watarana sai kaga kamar ba a yi ba." Mustapha ya dubi abokinsa ya ja numfashi kawai bai ce komai ba, domin ya manta da wata damuwa da yake cikinta ma sam ganin waccan yarinyar da tunanin abin da ya faɗo mai. Da haka suka tashi suka wuce kowa na tunani a ransa, shi Mustapha yana jin tamkar ya tambayi Salim me ya kawo Jiddah amma yana jin kunya sosai. Shi kuma Salim yana tunanin wace irin sana'a ce ta dace da Jiddah matsayinta Na mace kuma yarinya ƙarama? 

Jiddah kuwa tana shiga gun Zainab suka baje suna ta fira har akai sallah bata koma gidan Hajjo ba, sai ga Hajjo da Afnah ta kawo tana kuka, aikuwa sai faɗa take masu su duka sun banzatar da yara suna ta firar banza da wofi. 

Zainab ce tana dariya tace, "Kin ga Hajjo gidan su Maryam fa ta iske ni ko can ma mun jima kana muka dawo nan kin ga ai bata jima nan gidan ba sosai kenan?" 

Ita dai Hajjo tai banza da ita ta wuce tana cewa bari na kawo gudar ita tafi haƙuri don barci take ma.

Zainab ta amshi Afnah tana ta murna, "Oh ikon Allah! Yanzu Jiddah ke ce da yara har uku?"  Ni da ita muka kwashe da dariya, Hajjo ta shigo ta kawo Afnan Haidar na bin ta a baya, amma sai ya ƙi tsayawa ya bita suka koma tare.

Sai da mijin Zainab ya dawo sannan na koma gidan Hajjo.

Akan hanyar ne naga Mustapha na ɗan tsaya in gaida shi naga kamar bai gane Ni ba, don haka na wuce abuna na faɗa gida.

Sai da na kwana uku sannan muka shiga kasuwa da Hajjo ta kaini gun ƴan takalma da gun ƴan atamfofi da shadda har da leshi , da ita su kai cinikin komai aka gama aka rubuta komai a takarda da farashinsa, mu ka dawo gida.

A gida ne aka fitar mun da kuɗin kowane kaya yadda zan sai da shi, na shiga gidan Zainab don yi mata bankwana tun da gobe da wuri zan tafi gida.

Yana zaune yana jin cewa duk duniya shi ne kawai ke da irin wannan ƙaddarar ko kuwa shi ne bai dace ba? Me yasa ya kasa dacewa ne shi? Me yasa duk yadda ya so ya rayu cikin farin ciki hakan ke faskaruwa? Ina ma ace bai yi aure ba? Kawai ya ganta ta shige makwabtanshi fuskarta ɗauke da murmushi kamar ko da yaushe, tsab da ita ga alama bata da wata damuwa don duk lokacin da zai ganta a cikin farin ciki take. "Allah ka kai damo ga harawa." Ita ce kalmar da zuciyarsa ta ayyana mai bai san ya akai ba kawai ya ji ya saki murmushi mai tafe da sauti ba.

Bata jima ta fito yana ganin matar gidan ta rako ta ga alama bankwana suke. Sai ya ji take tamkar ya yi mata magana su gaisa amma daya tuna da tana da aure sai ya fasa kawai ya juyar da kansa gefe kamar bai ganta ba.

Har ta zo ta wuce ta gabansa yana kallonta ita kam ko inda yake bata kalla ba, ta shige gidansu Salim. Ajiyar zuciya ya saki kawai ya ji sabuwar damuwa ta dabaibaye shi baki ɗaya.

Washegari da sassafe Uncle Salim ya kaini tasha ya biya min kuɗin mota da kuɗin kayana ya ƙara min da wasu kuɗin, sai da ya ga tashin motarmu sannan ya bar gun.

Kasancewar na fito da wuri sai na iso da wuri, nan da nan na bugama waɗanda na gayama wa zan je sarin kaya, kafin kace me ? Gidana ya cika da mutane masu duba kaya, kowa ya zaɓa ina rubuta sunan mutum da abin da ya siya da kuɗin sai ƙarshen wata ya ban kuɗina.

Cikin ikon Allah kayan basu jima ba na saida su, duk da cewar na fahimci babu wasu kayan tunda a rubuce aka ban sai ban damu ba, na ɗauka mutanen dake zuwa siya ne ake samun marassa tsoron Allah na ɗauka, ashe ba haka bane ba, duk lokacin dana fita zuwa gidan biki ko suna ashe sai Deeni ya kawo mace gidan idan sun gama abin da za su yi sai ya bata takalmi ko atamfa ko leshi, abokansa kuwa yai masu tallar shadda suka ce ya kai, ya ɗibi guda huɗu ya kai ban da labari. 

Ranar wata Alhamis ina zaune ina ta ƙoƙarin lallashin Afnah tana ta kuka wata yarinya ƴar ƙauye mai tallar fura ta shigo gidan. Na kalle ta naga ban santa ba kuma ban kira ta ba don haka nace mata lafiya? Shi ne ta ce min, "Don Allah maigidan na nan?" Nace mata "Bai nan amma lafiya kike nemansa?" Sai ta sauke ƙwaryar furar ta fiddo leda baƙa ta ban, tana cewa, "Daman wannan takalman zai sauya min sun yi min yawa in ji Innata." Na amshi takalma da fuskar mamaki ina kwance leda naga takalman saidawa ta ƴan dubu biyu da ɗari biyar, na dube ta nace, "Ke ya akai waɗannan suka zo hannunka?"  Kanta tsaye tace min, "Rannan ne mu ka zo Ni da budurwarsa Hinde suka ce na jira su suka shige ɗaki to bayan sun fito ne na ganta da takalmi da atamfa shi ne nace ina so ya ce na bada Naira dubu na zaɓa na shi ne, to na ba shi dubun kuma naje gida na gwada ance bai min daidai ba na zo ya sauya min wasu ko da irin na Hinde ne."   Yanzu na gano bakin zaren, kenan dai da hajata Deeni ke bin matansa da kuɗaɗe na yake sallamar karuwansa?  Na ɗauki takalmi na kai ɗaki na aje na fito nace mata, "Ki tafi cikin gari ki neme shi ya baki wasu takalman amma ki gaya mai matarsa ta ƙwace waɗannan ruwansa ne ya baki wasu ko ya biya ki kuɗinki. Sai taimako na gaba da za ki min, na miƙa mata naira ɗari biyu nace, "Gobe idan kun fito talla da waccan yarinyar ki zo mun nan gidan da ita don Allah kin ji?" Idan kika kawo ta ki dawo washegari zan cika maki ɗari uku kin ga ɗari biyar ta tashi kenan.

Da murnarta kuwa ta fice nayi mata kwatancen inda zata iske Deeni na samu waje na zauna sai kuma na tashi na ɗauko list ɗin kayan da na zo da su dana wanda na saida na fara lissafawa ina ƙoƙarin gano abubuwan da babu a ciki.  Ba ƙaramin mamaki nayi ba lokacin da na fahimci Deeni ya kwasar min kaya masu yawan gaske, nan da nan kaina ya fara juyawa na rasa me ke mun daɗi sai kawai na goya Afnah na saɓa Afnan na nufi gidansu Maman Khairat daman Haidar na can.

Allah kaɗai ya kaini gidan lafiya na zube ban sake sanin inda kaina yake ba, sai bayan dogon lokaci na dawo hayyacina. Mamar Khairat ta tambayeni abin da akai min da zafi haka na kwashe na gaya mata. Jinjina kanta kawai tai ta kasa cewa komai. 

Sai dare sannan na koma gidan nasan ko kwana zan ba zai damu ba haka idan na koma ba zai ce ina naje ba, yanzu rayuwa muke gidan tamkar kowa zaman kansa yake sai mu yi sati bai tanka min ba sam. Ni ma yanzu na ƙware sosai da nuna halin ko'in kula da rashin maganar don haka ban damuwa sam.

Har ya dawo gidan ya kwanta, kamar na je ɗakin nashi mu yi ta cikin daren sai kuma nace bari sai gobe idan yarinyar ta zo sannan sai ayi ta baki ɗaya idan ya so  gidan ya ƙone baki ɗaya.

Washegari kuwa har wajen ƙarfe ɗaya na rana ba yarinya ba labarinta balle naga ƙawarta da aka ba kayana, har na fitar da rai sai naji ance " Za ku sai fura?" Har ina taune harshe gun cewa " E za a siya kawo."  Sai kuwa ga yarinyar jiya da wata tare da ita, da fuska ta nuna min ita ce yarinyar, aikuwa na ce su sauke na dubi ƙofar ɗakina naga kwaɗon na nan ma dubi yarinyar nace " Don Allah shiga daga can cikin ɗakin ki ɗauko min wurin da zan zuba furar." Ta kuwa shige na kuwa bi ta da sauri na ja ɗakina na datse na ɗauki cikon kuɗin yarinyar jiya na bata, nace maza ki je gidansu ki ce matar wanda ya bata kaya da suka gama iskanci rannan ta rufe ta a ɗaki tace sai an biya ta kuɗin kayanta zata buɗe ta." 

Har ta tafi nace ki fara biyawa gun abokin iskancin nata ki gaya mai na datse karuwarsa a ɗaki nace sai an biyani kuɗin kayana."

Na koma na samu waje na zauna sai kuma naga gwara na kai yarana ajiya kada ma su hanani rawar gaban hantsi idan Deeni ko iyayen yarinyar sun zo.

Na kuwa miƙawa Binta su nace ta riƙe min su zan shiga wanka amma sai na fara gama wanke kayansu.

Ban jima da dawowa ba sai ga Deeni, zuwa lokacin yarinyar sai uban ihun kuka take cikin ɗaki nikam ƙala bance mata ba, domin ban tsara zance matan ba sai gaban iyayenta ko wanda ya bata kayan nawa.

"Ke lafiya za ki rufe masu yarinya a ɗaki?" Na dube shi naji kamar na kife shi da mari nace, "Lafiyar ce ta saka haka, amma idan ba a biyani kuɗin kayana da aka bata ba wallahi tallahi sai dai ta mutu cikin ɗakin can." 

Har ya zaburo da gaske zai kama Ni da komowa nace, "Dakata abin bai kai nan ba da farko amma tunda ya kai yanzu shege ka fasa to." Na gyara tsayuwata na dunƙule hannu ina jiransa.

Ban san yadda akai ba naga ya ja baya ya ce, "Don Allah ki buɗe mata ƙofa sai mu yi maganar daga baya kar kisa ta tara min mutane a banza." 

Na waro idanu waje nace, "Kasan Allah ba mutane ba ko aljanu ne za su zo nan gidan Yau sai an kawo min kayana ban san kuɗin ma kayana nake so wallahi." 

Tun muna yi kaɗan har abu ya kai makwabta sun fara jiyo kukan yarinya da tashin muryarmu sama-sama don haka mutane suka zagayo jin abin da ke faruwa. 

Muna cikin hakan iyayen yarinyar suka zo sai kuma aka ci sa'a ashe yarinyar ba gidansu ta kai kayan ba gidan ƙawarta dake da aure takai kayan domin itama an kusa bikinta nan da sati biyu don haka tana gudun ta kai su gidansu ace ina ta samo su, don haka ta kai ajiyarsu.

Akai-akai da Ni kan na buɗe ɗaki yarinya ta fito nace sam, ban buɗewa sai na kama kayana a cikin hannuna sannan zan buɗe mata ɗaki.

Ubanta ya leƙa ta taga ya tambayeta ina kayan suke? Tana kuka tana gaya masu inda ta kai ajiyar kayan. Uwarta ta saka Salati  tace "Kin banu kau dan Fure ta je garinsu Tani barka sai gobe zata dawo, e wallahi kin ja wa kanki tsiya Hinde."

Ganin anyi juyin duniyar nan na kafe ban buɗe ɗakin yasa iyayenta da Deeni suka haɗa kuɗaɗen dake aljihunsu suka ban suka ce na buɗe ta gobe idan an kawo min kayan sai na basu kuɗin tunda sun fi na kayana ai kuɗin.

Na ƙirga naga dubu huɗu ce daga Deeni sai dubi shida daga Innarta dubu takwas daga Babanta na soke a zanina nace "Na rantse da Allah idan ba a kawo min kayana ba sai na ba su mamaki." 

Sannan na buɗe ta, tun kafin ta ida fitowa ubanta ya kai mata duka uwar ma ta kawo nata, naga suna neman sabauta yarinya cikin gidana na janye ta bayan na tabbatar da ta bugu sosai nace, "Ba dai nan gidan ba, su bari har su je can gidansu sai su yi mata koma miye." 

Suka kwasa suka fice yara na biye da su Ɗuuuu duk ƴan tallar ne ba mamaki ƴan ƙauyensu ne ma.

Ko da kowa ya watse na zabura zan miƙe tsaye kawai sai naga Deeni ya kwasa da gudun masifa ya bar gidan har yana yada wayarshi.

To masu karatu ko ina Deeni zai je kuma? 

Waye Mustapha me ke damunsa?

Wane irin zama Jiddah ke yi yanzu a gidanta? 

Shin zata kuwa bada kuɗin bayan an kawo mata kayan?

Dama wasu abubuwan duk za ku ji su a page na gaba.

Taku a kullum Haupha ✍️

[8/4, 5:11 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Na duƙa na ɗauki wayar na shige ɗaki, kuɗin na ƙirga naga sun kama dubu goma sha takwas, nayi murmushi na adana abuna na miƙe cike da ƙwarin gwiwa na ɗora sanwar taliya, cikin lokaci kaɗan na gama, na zuba a tire na zauna kenan zan ci sai ga ƙanina da gudun masifa yana ta shassheka ya faɗi gabana yace, "Mamarmu tace, duk abin da kike ki yi maza ki je tana nemanki yanzu-yanzu." 

Gabana ya faɗi na kalle shi nace, "Bata da lafiya ne?" Ya girgiza kai sai kuma yace, "Lafiyarta lau Babansu Haidar ne ya je da gudu yace kin ɗauki wuƙa za ki kashe shi." Ni abin dariya ma ya ban, don haka sai na gyara zama na ce, "Idan zaka ci abinci, bisimillah ka ji, idan muka gama mun je kiran ba na gaggawa bane ashe."  Ya zauna kuwa na zuba mai, muna ci ina tambayarshi abin da Abban Haidar ya ce da yaje. Yana dariya ya ce, "Yo yana shigowa sai ganinsa mu kai kanmu yana ta nishi yana kallon bayansa, shi ne Mamarmu tace mai lafiya kuwa? Ya ce "Wallahi Jiddah ce ta fiddo wuƙa zata kashe Ni, shi ne na rugo nan, don Allah ki bata haƙuri kar da ta kashe Ni."

Mamarmu ta zabura tana Salati tace, "To ita kam me ke faruwa da ita ne? Kanta lafiya kuwa, anya tana cikin hayyacinta kuwa?"  Ya zauna yana cewa a ba shi ruwa masu sanyi don Allah. Shi ne fa tace na rugo da gudu na kira mata ke.

Sai da muka gama cin abincin na amso yarana sannan na tasa ƙanina gaba, muka nufi gun Mamana ina tafe ina lissafin yadda za mu da Mama idan na isa, nasanta bata da son rigima kwata-kwata magana kanta bata dameta ba, nasan tana can ta kasa tsaye ta kasa zaune Yau ta ji zan yi kisan kai.

Muna shiga kau na iske ta tsaye tayi zugudum alamar tunani take, tana ganina tai ajiyar zuciya ta shige ɗakinta na bita. Tun kafin in zauna ta fara cewa, "Wane irin mugun labari ne nake ji ya fito daga gareki ɗiyar nan? Kisan kai fa nake samun labarin za ki aikata? Anya kuwa kin san darajar aure kin san wane ne miji da darajarsa? Shin kina san ki gama da duniya lahiya kuwa ɗiyar nan?" Ai sai Mama ta fashe da kuka abin da ya tada min hankali kenan, domin ba abin da na tsana irin naga Mama ta sauya fuska ko alamar damuwa a tare da ita, sai nima na kama kukan na kasa gaya mata abin da ya faru. Sai da muka gama kukanmu sannan Mama tai ta min nasiha taban shawarar na dinga shan ruwan alwala idan na rage ta sallar la'asar.

Ni dai na samu naita bata haƙuri har muka rabu lafiya na kama hanya na koma gida ina jiran Abban Haidar ya zo naga da me zai zo kuma. Wai nice nace zan kashe shi! Abin yaban mamaki ba ɗan kaɗan ba, tabbas na yarda Abban Haidar zai iya shiga tsakanina da Mama don haka ya zama tilas na san matsaya ta da shi, don ba zan lamunci ya dinga zuwa yana tada ma tsohuwata hankali ba. 

Da dare na leƙa gidan Maman Khairat na gaya mata abin da ya faru Yau, da yadda mu kai da yarinyar da Abban Haidar yaba kayana da zuwansa gun Mamana da yadda ya je ya yi min sharri gun Mama zan kashe shi.

Itama dai faɗa tai min kan bai kamata ba, da na bar mata kawai na kwashe kayana daga gidan shike nan, ai sai ya gani sannan zai ɗauka, idan ban aje ba ya gani ai ba zai ɗauka ba.

Wajen tara na dare na bar Haidar nan gidan ya ɗauki su Afnah na nufi gida hankalina kwance.

Sai can cikin dare naji alamar shigowar Abban Haidar kamar naje nayi mai magana sai kuma na fasa, kamar na ɗauki wayarsa na ba shi sai kuma na tuna wayata huɗu yana saidawa daga aro, wata ma ɗauka kawai yake sai dai na fahimci ya saida da kaina ba dai ya gayamin ya saida ba, haka waya uku yana cinyewa ta Mama don haka don naci wannan ba wata tsiya bace, cikin wanda ya ci nawa ne na amshi guda, ko da na gama wannan tunanin sai na ɗauko wayar na zare sim card ɗin na tura gefen kujera wayar kuma na adana ta cikin jakar hannuna.

Bayan na gama sallar asuba na koma na kwanta naji mutum kan kaina yana magana, Ni kuma daman nace idan dai ba kiran sunana ya yi ba ko yace Maman Afnah ko Afnan ba zan amsa ba don ya shekara kirana da Ke.  Komi ya gani sai ya ɗan bubbuga ƙafa ta na buɗe idona na watsa mai su, nace "Lafiya Abban Haidar?" Cikin maganar hanci ya ce, "Ina wayata? Kamar nan na yada ta jiya."  Na tashi zaune ina murje idona nace, "Wace wayar kuma Abban Haidar? Ni ba wanda ya kawo min ajiyar wayarka nan gidan gaskiya."  Ya ɗan tsura min ido kamar yana son karantar wani abu kan fuskata sai kuma ya ja tsaki ya juya ɗaki.

Na taɓe bakina na gyara kwanciya ta, nace a raina kai dai ka sani amma waya da kuɗi sun zo kenan sai dai wasu.

Bayan na gama gyara gidana nayi wanka na yiwa yara na wanke kayan da na cire masu don na saba da yadda tsohuwar dake dafa min ruwan wanka take tana gama masu wanka take wanke kayansu, nima sai na ɗauki halin ina gama masu wanka nake wanke kayansu.

Hatta karin kallo na gama, na shirya tsab ina karanta wani littafi (ADON DAWA) na Jamila Umar Tanko, sosai labarin soyayyar Aunty Madina da Abba ya tsaya min a zuciya, ko shakka babu irin soyayyar da nakeafarkin samu kenan a rayuwata, amma ina zan masu mai yi mun ita? Duk da cewa har zuwa yanzu ban cire rai da samun irin wannan soyayyar ba, amma na rasa ta ina zata zo min, waye zai nuna min ita ? A wace duniyar za mu haɗu? Duk ban sani ba, amma nasan dai ba zan iya barin gidan Abban Haidar ba, saboda ba inda zan je idan na bar gidan, amma ina addu'ar Allah Ya azurta Ni da samun soyayyar da nake mafarki ko da ta yini guda ce a wajen Abban Haidar... Sallamar da na ji ce ta katse min tunanina na tashi duk da nasan maigidan na nan na nufi ƙofar gidan don ganin mai sallamar saboda tunda na fara sana'a mutane na zuwa amsar atamfofi da shadda wajena bashi sai ƙarshen wata su biyani, shi yasa Abban Haidar idan za a shekara sallama bai amsawa balle ya fita.

Ina zuwa kau na iske Baban yarinyar jiya, na duƙa na gaida shi, domin tsoho ne, ya dube ni ya sadda kansa ƙasa ya ce, "Yarinya na zo ne na kawo maki kayanki, na kuma baki haƙuri kan abin da ya faru don Allah ki yi haƙuri yaran yanzu ka haife su ne baka haifi hakinsu ba." Na miƙa hannu na amshi kayana na duba naga komai na ciki nace ina zuwa.

Komawa nayi ɗaki na ɗauki kuɗin na ƙirga dubu takwas na ƙirga huɗu sai kuma na tuna ba lallai bane ba idan ya je yaba matar kuɗinta don haka sai na aje na matar na fita na ba shi kuɗin shi nace "Ƙirga Baba." Ya gama ƙirgawa ya ce, "Tabbas sun cika haka na baki su." Nace to madalla, amma don Allah Baba idan kun ɗorawa yaranku talla ku dinga ankarewa da abin da suke idan sun zo birni tallar don gudun lalacewa.

Ya girgiza kai ya ce, "Ke dai bari ɗiyata ai Hinde ta ja wa kanta domin jiya muna komawa gida sai ga aike daga gidan angwayenta wai a basu kayan aurensu sun fasa, sun samu labarin abin da ya faru."

Naji ba daɗi amma kuma ya na iya, don haka nace, "To Baba me zai hana ku ce shi maigidan nan (Abban Haidar) ya fito a maida auren kansa?"  Ya yi murmushi irin nasu na manya ya ce, "Ai hakan ba zai yiyu ba, saboda kowa nasan ya kai nashi gidan kirki ɗiyata ke dai ki ta haƙuri da addu'a." Ya barni tsaye ina jinjina maganarsa,

Abban Haidar na iske zaune kan kujera ya dubeni fuska ba walwala ya ce, "Ai sai ki ban kuɗina yanzu ko? Tunda an kawo maki kayanki, bayan rashin mutunci da rashin kunya ma me ye abin rufe masu yarinya daga kawai kin ji labarin an bata kaya sai kace ke kaɗai ce mai kaya a garin nan." 

Yanzu Ni kaina nasan nafi Abban Haidar miskilanci don haka duk maganar da yake ƙala ban ce ba, ko inda yake ma ban kalla ba, ƙoƙarina guda shi ne na goya Afnah na saɓa Afnan na bar gidan don ban san muna zama ko kusa da juna.

Gabanshi na fiddo da sauran kayana na ƙirga na tattara su na ɗauki sabon kwaɗon dana siyo guda biyu na fitar da makullan na raba su biyu na aje mai rabi na fice da rabin na sungumi kayana  na fitar waje na kai gidan Binta sannan na dawo na ɗauki Afnan duk yana yadda na barshi.

Alhamdulillah! Sana'a ta amshe ni domin yanzu har kayan kicin nake siyowa ina saidawa, na koma ba abin da ban saidawa kuma ina samu ba laifi, don haka ba wanda zai ganni yace ina fuskantar matsala a gidan aurena. 

Sai dai zuwa lokacin tsakanina da Abban Haidar sai ido domin na gaji da yadda yake kawo mata cikin gidan da zarar na fita, tabbas idan zan dawo da wuri sai na iske shi da wata hakan na ƙara jefa min wutar tsanarsa a raina amma ba yanda zan a haka dai nake cijewa bayan lokaci-lokaci ina ba shi haƙƙinsa idan ya nema. 

Lokacin dana yaye su Afnah sai kasuwa ta fara ja baya domin mutane duk sun amshi kaya ba kuɗi wasu kuma idan an kawo aka iske Abban Haidar bai ban sai ya kashe,sai dai idan naje bin bashin ace an kawo min suna hannun maigidana, idan na zo nayi mai magana bai tankawa shike nan kuɗin sun wuce Ni ba zai taɓa ban su ba. 

Dana gane sai ya kasance duk wanda zan ba kayana sai na gaya mai idan zai ban kuɗi hannu da hannu zai ban kar aba Abban Haidar kuɗina. Mutane da yake ba a iya masu nan wasu su kaita gulmata wai ban iya ba shi ko sisi ban iya sakar ma sa dukiyata yana mijina kaina kawai na sani sai yarana. Ni dai idan ana gaya min dariya kawai nake domin nasan shi yasan ina yi ma shi yadda ya kamata bai taɓa ɗaukar shadda ko yadi ya biya kuɗin ba, haka duk wanda ya kawo ya sai kaya shi zai je ya amshi kuɗin bai ban su.

Maganar abinci kuwa dama ya daina kawowa sai dai idan ya iske na yi ya ɗauka ya ci har ya fitar majalisa.

Ganin kuɗin kayana sun yi ƙasa sosai sai na je gun Mama mu kai shawarar na sari hatsi da kuɗin na aje idan lokacin saidawa ya yi sai na fitar in samu kuɗin cigaba da sana'ata. Haka kuwa akai na sari waken suya da kuɗin duka na adana su a gidan Mama saboda ban san a samu matsala don sau huɗu ina siyen tumaki yana saida min hatta kaji bai barinsu saidawa yake don haka na aje su can bakina alaikum.

Ban san ya akai ba ashe Abban Haidar ya je gun Mama ya ce mata, ta ba shi rancen kuɗi zai siyi takin noma ya samu gonar da zai noma. Ita kuma tace mai bata da kuɗi amma ga waken matarka nan tunda duk abin ƙaruwa ne ai ka ɗauki buhu biyu ka saida ya isheka sai ka sai takin yafi ace a je wani waje neman rance. Nan da nan kuwa ya ɗauki buhu biyu ya je ya siyar ya kama bushasha da kuɗin ni dai naga sai ya zo da lemu yana sha, ko ya zo da tsire yana ci ga fura mai madara yana zuwa da ita kullum, abin takaicin bai ba ko yaran dake kallonsa haka zai zauna ya cinye ko ma miye ya shigo da shi, sai dai duk yaron da ya kalle shi sai ya zage shi.

Bayan wani lokaci kuma ya haɗa baki da wani abokinsa ya je ya iske Mamarmu ya ce mata, ga Deeni can an rufe kan kuɗi Naira dubu arba'in ya ranta ne ya kai ma wani mutum da yace zai samar ma shi aiki ashe ɗan damfara ne, nan dai Mama tace a ida kwashe waken a saida a je a biya kuɗin a fito da shi, duk ba abin da na sani sai da na je da niyyar ɗaukar wake a saida sannan take gayamin yadda akai, tace ai ta ɗauka ya gayamin komai ai shi yasa ban mata maganar ba tunda na sani.

Kasa magana nayi kawai nace Allah Ya kyauta na dawo gida na rasa abin da ke min daɗi, ga shi na kasa daina tuna abin a raina kuma na kasa yi mai maganar sai dai na zauna nayi ta tunanin banza a raina.

Haka na tafi rayuwa tai min zafi na koma tamkar ban taɓa kama kuɗi ba, komai ya tsaya min wahala ta dawo sabuwa dal ga yara sai wanda ya ga Allah yaga Annabi kawai ke taimaka min. Don ma Maman Khairat na tsaye kaina da yarana yasa nake samun sauƙin wasu abubuwan, amma duk da haka sai da takai ga hatta sabulun wanki dana wanka ya gagareni. Ganin wahalar tai yawa Maman Khairat tai ma mijinta magana ya samar min aikin polio duk wata ana biyana kuɗin aikin, duk da ba cikin gari nake zuwa aikin ba ban damu ba murna nake domin duk sanda mu kai aikin ana ban kudin abinci dana mota  dasu zan sai sabulun wanki dana wanka har na saima Mama itama a ciki. Cikin ikon Allah sai na fara samun sauƙin wahalar rayuwa, sai abin da ba a rasa ba.

Duk da haka na kasa manta abin da Deeni da Safiya su kai min, ko da yaushe na tuna da abin sai nayi kuka haka sai naji tsanar Deeni fiye da baya a raina. Ban sani ba ko hakan yasa ma baki ɗaya sha'awata ta ɗauke oho, Ni dai nasan ba abin da na tsana a rayuwata irin daren da Deeni zai neme Ni sai naji kamar na kashe kaina na huta sam ban jin daɗin abin har ya yi ya gama ina hawaye wanda na lura shi baima san ina yi ba.

Lokacin ne hawan jini ya takura min sosai, ga ba waya tsakaninmu da Hajjo da Uncle Salim tunda na saida wayata na ajiye sim card ɗin Deeni ya ɗauke shi daga aro yace min ya faɗi, itama Mama ba waya gunta ya je ya amsa daga aro bai maida mata ba, don haka ban da labarinsu basu da labarina daman jira nake na saida wajen na haɗa kuɗaɗen na koma Kano sarin kaya sai naje can to ga yadda akai da waken babu shi ba kuɗin duk Deeni ya salwantar da shi.

Duk lokacin da ciwon zai kwantar da ni sai dai mutanen unguwa su haɗa kuɗi masallaci su sai min magani ko a kai Ni asibiti amma ba ruwan Deeni da ciwona ko sannu bai iya yi min idan ban lafiya.

Sai ta kai ma idan an siyo min maganin yana ɗauka ya je ya saida saboda suna da tsada maganin hawan jini, ƙarshe suma ƴan unguwar suka watsar da lamarina ko ban lafiya iyaka ai min sannu kawai sai masu dama ke aiko min da abinci idan sun girka da rana ko dare.

Ina a haka na daure na shiga adashe na kuɗi Naira dubu biyar duk wata, saboda duk wata idan mu kai polio ana bamu dubu shida da ɗari shida, ganin halin da nake ciki ne aka ban kwasar farko -farko don in samu abin da zan tsaya da ƙafafuna, ranar da aka kawo min kuɗin Deeni na kwance cikin ɗaki ashe yana ji na ƙirga kuɗi Naira dubu tamanin cif na zari dubu biyu nace ma Uwar adashen ga shi ladar gurbi tace Wallahi ba zata amsa ba, nayi-nayi da ita taƙi amsa nayi godiya na tashi na rakata.

Na dawo ina tunanin me zan da kuɗin wanda zan samu, har dai dare ban samu matsaya ba, don haka nace gobe zan je da su gun Mama mu ji wace sana'a zan fara da su.

Ban saba makara ba sallar asuba amma Yau sai na makara, na tashi da sauri nayi alwala na fara sallah kenan naga Deeni ya fice da sauri rataye da jaka a kafaɗarsa, sai da na gama sallah nayi lazumi na sannan na fita tsakar gida na gama shara da wanke-wanke na dawo na gyara ɗakin na kammala komai nace bari na ɗauko kuɗin na ƙirga sai na ɗauki dubu na siyo fulawa nayi mana wainar fulawa, kuɗi suka ce ɗauke mu inda kika aje mu.

Abu kamar wasa na duba kuɗi basu ba labarinsu kaf ɗakin, ban san lokacin da hawaye suka zubo min ba, tabbas Deeni ne ya kwashe kuɗin ya fice tunda asuba.

Cikin sauri na zari hijabina na rufe gidan yarana na barci na nufi gidansu Deeni ko zan iske shi ya je kalaci don can yake zuwa duk safiya yana karyawa mu ko oho.

Ina zuwa muka gaisa da mutan gidan na tambaye su ko Abban Haidar ya zo, suka ce ya zo ya yi bankwana wai ya tafi yawon duniya na wasu kwanaki.

Juyowa kawai nayi na koma gida, ina jin  ya zama tilas na bar Uwata nabar yarana nima na bishi yawon duniyar.

Ina kuka ina haɗa kayana na gama na ƙulle a zani na dubi yarana nai masu kallon ƙarshe na fice daga gidan.

To masu karatu ko ina Jiddah zata je?

Ina Deeni ya tafi da kuɗin Jiddah?

Taku a kullum Haupha ✍️

[8/4, 8:58 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

Tafiya nake ba kowa kasancewar safiya ce sosai, sai da nayi nisa sosai sai kuma nayi tsaye hawaye suka zubomin wata zuciyata tace min, "Yanzu Jiddah kin amince kema yaranki su taso suna maki kallon da kika taso kina yi ma mahaifanki? Yanzu Jiddah ba za ki zauna ki raini yaranki ba, ko dan ki hana su kukan rashin Uwa? Haba Jiddah za ki yi babban rashin hankali idan kika tsallake yaranki kika bi duniya, ribar me za ki tsinta a yawon duniya? Jiddah wa ke gareki wanda zai tausaya maki idan kika bi duniya? Wannan shi ne sakayyar da za ki yi ma Mahaifiyarki? Ashe baki tausanta? Ashe za ki iya ɗora mata wahala ki bar mata yara ki bi uwa duniya? Lallai Jiddah akwai sauran rashin tausayi a cikin zuciyarki." Sai kawai na fashe da kuka na kamo hanya na dawo gida, tun daga ƙofar gida nake jin kukan Afnah da Afnan tamkar ana dukansu, da sauri na ida shigewa na ɗauki Afnah ina lallashi ina shafa kan Afnan, shi kau Haidar yana zaune da kofin ruwa ba shakka su ya ba don naga duk rigarsu ta jike da ruwan. Rungume su nayi duka na fashe da kukan tausayin kaina dana yarana.

"Ya Allah ga baiwarka tare da yaranta a halin da kafi kowa sani Ya Allah ka agaza mana ka bamu mafita kan wannan yanayin rayuwa da mu ke ciki mai wahala." Ita ce kawai addu'ar da nake ina kuka tamkar raina zai fita, sanin ina fama da ciwon hawan jini dana gushewar hankali yasa na samu da ƙyar na natsu na daina kuka na koma ajiyar zuciya kawai.

Har ƙarfe biyun rana ba abin da muka ci Ni da yarana saboda ban da komai haka ban da abin da zan ba su, sai na saka hijabina nabar su nan na je wani shagon Mustapha mai shago muka gaisa nayi shiru domin dai ban iya neman taimako kuma ina jin kunyar amsar bashi duk da nima ina bin bashin amma an hana ni dole na haƙura na barsu sai mun je can sai su biyani.

Ganin nayi ɗan jim yasa mai shagon cewa, "Jiddah lafiya lau kuwa?" Nayi Jim saboda ban san ya zan ce ba, amma sai na samu bakina da furta "Don Allah ka ban taliya da magi idan mu kai aikin polio zan kawo maka insha Allah."

Ya dube ni sai kuma ya ɗauko abin da nace ya ban. Na yi godiya na tafi ina jin daɗi sosai.

Ko da na je gidan na iske Haidar nata yi masu wasa suna dariya kamar ba yunwa suke ji ba, tausayin su ya kamani nan da nan na haɗa wuta na ɗora sanwar, sai ga Haidar ya zo yana ta hura wutar gwanin ban tausayi.

Su kuma su Afnah sai sukai barci nan da nan na gama dafawa na tada su na zubawa Haidar amma sai yaron nan ya ɗebo taliyar ya nufi bakina, alamar yana nufin na fara ci kafin ya ci shi. Na girgiza kaina ina jin daɗin yadda tun yanzu Allah Ya sakawa yarana tausayina komai su ke ci sai sun ban a baki, Haidar ko kukan yunwa bai yi yaron sai dai ya lafe ya yi shiru kawai, idan su Afnah ke kukan sai ya kama yi masu wasa da dariya har sai ya ɗauke masu hankali sun daina kukan.

Idan kuwa ban lafiya sai ya zauna kusa da Ni ya dinga taɓa jikina yana mun sannu ya ɗebo ruwa ya ban duk abin da ya samu ya kawo min, idan kuwa yaga na lulluɓe sai ya kama kuka ya dinga shiga makwabta yana cewa a zo Umminsu bata lafiya. 

Polion da nake yake matuƙar taimaka min, duk wata ina amsar kayan abinci gun Mustapha mai shago da an bamu kuɗin polio sai na kai ma shi na amshi wasu kayan.  

Abban Haidar bai dawo ba sai da ya yi wata guda har da kwana shida rannan kwatsam ina shara sai ga shi ya faɗo gidan ba ko sallama kamar wanda ya fito daga kewaye (toilet) na dube shi nayi ma shi sannu da zuwa na cigaba da sharar da nake ina jin yaran na kiran ga Abba ga Abba nasan ba lallai bane ba ya dube su balle ya tanka masu na aje tsintsiyar na bi shi ɗakin da ruwan sha.

Yana zaune kan gado yana duba rediyon shi na shiga da sallama ta. Ya ɗago kai ya dube ni ya ci gaba da abin da yake yi. Sai naji na kasa yi mai maganar kuɗina daya kwashe ranar da zai tafi, sai dai na yi zaune kawai bakina ya rufe sai a cikin zuciyata nake siffanta maganganun da zan yi mai. Ya dube ni a sheƙeƙe ya ce, "lafiya dai ko? Naga kin wani tasa ni gaba da wani ruwa kamar kin ban abinci na ci."  Madadin na yi magana sai kawai na miƙe na fice don ban da ta cewa a fili sai a zuciya, to kuma bai faɗuwa na zuciyar.

Cikin yarana na koma na zauna nayi tagumi hawaye suka zubo min. Ji nai ana share min hawayen, ashe Haidar ne, shima kukan yake yana cewa, "Ummi Abba ne ko?"  Girgiza kaina nayi nace, "Kaina ke ciwo Haidar." Tashi ya yi ya ɗebo ruwa ya ɗauko min maganin da nake ba Afnan da bata lafiya ya ban wai na sha na warke.

Muna haka Abban Haidar ya fito ya leƙa diram ɗin da ake zuba ruwa yaga babu ya ja tsaki ya yaye labulan ɗakin ya ce min, "Ke wai ba ruwa ne gidan?"  Cikin sanyin jiki nace "Yanzu zan je na ɗebo dama shara zan gama na je na ɗebo kamar ko da yaushe."

Ya saki labulan ya fice ina jin ƙarar rufe gidan. Na sauke ajiyar zuciya na tashi na ɗauki bokiti na nufi mono ɗibar ruwa, Haidar ya ɗauko buta ya biyo ni da ita shima zai taya Ni ɗaukar ruwan.

Tun daga lokacin nice ke ɗebo ruwan gidan,  Abban Haidar na kwance zan je na ɗebo ruwa a mono mutanen unguwa nata gulmata wasu ma da kansu suke tareni a hanya suna  tambaya ta ina maigidana da nake zuwa ɗibar ruwa? Ni dai dariya kawai nake na wuce don ban da amsar ba su.

        BAYANA SHEKARA BAKWAI

Ana cewa ba a sabo da wahala to Ni dai na saba da wahala sai dai ba yadda za ai ka ganni ka gane cewa ina cikin matsala, domin ko da yaushe cikin fara'a nake da murmushi, ban taɓa wanke ƙafa na je gun iyaye da maganar abin da Deeni ke mun ba, amma ina matuƙar jin tsana da ƙiyayyarsa a zuciyata duk tsawon lokacin nan ban da tsanar shi babu abin da ke yawo a jikina.

Kasancewar yanzu ban da polio ina yin duk wani aiki daya shafi ɓangaren sai na samu sauƙi sosai har na shiga makarantar koyar da sana'a ta shekara biyu, duk sanda zan tafi sai na kai kayan yarana gun Mama idan sun dawo daga makaranta su saka idan na dawo na biya na taho da su gida.

Itama Mama har zuwa yanzu ba sauƙi saima cigaba da zaman ƙuncin da take a gidan mijinta, abin da duk idan na tuna nake kuka ina ƙarawa ina jin a raina wai yaushe ne zan zama kamar kowa ne? Yaushe ne zan farin ciki Ni da yarana kamar kowa? Kowa ne yara zaka gansu da kazar-kazar amma ban da nawa, sun fahimci wace irin rayuwa mu ke da mahaifinsu sun gane cewar su kansu ba tasu yake ba, domin hatta makaranta nice na samu mai sauƙi ta gwamnati na saka su, haka ma islamiyya duk Ni na kai su.

Ƴanci guda na samu shi ne wanda na datse duk wata alaƙa ta aure tsakanina da Deeni, saboda na lura bai damu da ciwon da ya yi yawa a duniya ba, don haka na same shi na gaya mai na gaji da aurensa don haka ba zan sake amincewa da shi ba. Bai damu ba yace min idan kau haka ne hatta yaranki sai dai kisan yadda za ki yi da su domin ba zan iya riƙe su ba Ni. Har ga Allah naji daɗin hakan domin daman Ni ke riƙe da su ba shi ba, don haka na amince da sharaɗin babu ruwana da shi haka ba ruwana da hidimarsa kowa ya yi abin da zai fissheshi nace na yarda.

Sai dai ba a jima ba ina zaune aka zo a'a ce na gyara za a duba gidan nace kamar ya aka ce ai Deeni ya saida rabin gidan ne shekara biyu da suka wuce.

Naji mugun tashin hankali domin kuwa nasan idan har Deeni zai iya saida rabin gida ban sani ba to tabbas wata rana gidan zai saida ban da labari. Hakan yasa na nufi gidansu domin na gayama iyayensa sai dai Mamarsa nuna min tai shi ya sai gidansa don haka duk yadda ya yi da shi ba ruwan wani. Jin haka yasa na koma gida jikina sanyi ƙalau domin akwai yiyuwar watarana ace gamu can gidan haya..idan kau haka ne tabbas kuɗin hayar Ni ce zan dinga biya kenan.

Cikin lokacin komai ya yi min tsanani polion aka daina sai na koma ban da wani tsari illa abin da ya samu daga jama'ar gari mutanen arziƙi masu ƙaunata.

Ina a halin ne kwatsam Allah Ya jeho Uncle Salim kamar daga sama, ya jima yana kuka ganin halin da nake ciki, cikin ɓacin rai yace na shirya kayana da yarana mu tafi Kano, cikin sauri na haɗa komai sai dai muna zuwa Mama tace bata yarda ba kar da in sake na tsallake gidan mijina na tafi tunda ba sakina ya yi ba.

Babu yadda Uncle Salim bai ba dole ya haƙura amma sai da ya biya min kuɗi na sauya jarabawa ya biya min jamb sannan ya sai min waya yace mu dinga magana karatu zan koma ba zan zauna haka ba.

Cikin ikon Allah na samu jarabawata tai kyau yadda ya kamata don haka na je na rubuta jamb cikin kwanciyar hankali da fatan dacewa, komai nake Uncle Salim na taimaka min daga Kano yake turomin kuɗi domin yasa na buɗe account na banki, don haka sai na sake samun sauƙin rayuwa karo na barkatai.

Harma na dinga tunanin gani can a makaranta ina karatu yarana kuma suna gun Mamana cikin aminci da kulawa,  

Bayan wani lokaci na gama komai duk Deeni na kallona bai ce komai ba sai ana saura sati guda na fara zuwa makaranta yace sai na biya mai kuɗin makarantar shi ma idan dai ina so nayi karatun nima.

Na gayama Uncle Salim sai yace ba komai don haka ya turomin kuɗin na ba shi, shi dai fatanshi na kama karatu kawai na barshi ya yi duk abin da zai.

Cikin ikon Allah na fara zuwa makaranta babu abin da Uncle Salim bai saimin ba, ranar da na fara zuwa makarantar ji nayi tamkar na fara sabuwar rayuwa, ji nayi na manta duk wata damuwata ji nayi kamar wata sabuwa a wata sabuwar duniyar.

Cikin kwana biyu nayi ƙawata guda ɗaya mai Rahma Kazaure, zaune mu ke cikin farin ciki ban manta yarana ba ina masu addu'a duk lokacin da nayi sallah haka ina neman Allah Ya shirya mahaifina Ya haɗa kanmu waje guda Yasa mana fahimtar juna haka ina yawan saka mahaifiyata sai dai har ga Allah mantawa nake da wani Deeni a  rayuwata sam don haka ban wani saka shi a cikin lissafina sam.

Ina duk lokacin dana dawo daga makaranta sai na iske Deeni da wata, amma ko a jikina saboda na riga na cire shi a raina baki ɗaya kawai karatuna nake ina jiran na gama nasan Uncle Salim zai samar min aiki na kula da kaina da yarana tare da mahaifiyata.

Ranar da akai mana hutun semester na dawo gida ina jin duk ban jin daɗi, don haka na kasa ko zuwa gidanmu don in taho da yarana sai nayi kwance kawai ina jin duniyar tai min zafi baki ɗaya.

Barci ya kwashe Ni sai nayi mafarkin gani zaune da Uncle Salim yana kallona ya ce, "Jiddah ki yi haƙuri da rayuwa kowace iri ce, don Allah ki zama jaruma ki jajirce kan lamurranki da yaranki ki natsu ki kama kanki ki kama mutuncin kanki insha Allah watarana za ki yi dariya." Ya nuna min wani mutum daya juya baya ya ce, "Jiddah zan tafi Ni, tafiya mai nisan gaske amma kin ga wancan? Shi ne zai maye maki gurbina duk rintsi kar ki rabu da shi tabbas na yarda da shi nasan zai kula da ke Jiddah." Ya tashi ya juya ya tafi ina ta kiran sunansa bai ko waigo ba... Ƙarar wayata ce ta tada Ni daga barcin da nake ina mafarkin Uncle Salim.

Mamarmu ce ke kirana, "Ki maza ki shirya ki taho Kano za mu je an yi rasuwa." Iyakar abin da Mama tace kenan ta kashe wayarta.

Gabana ya faɗi daram! Kar dai ace Hajjo ce ta rasu! Innalillahi wa inna'ilaihirraji'un! Tabbas idan Hajjo ta rasu na shiga uku ni Jiddah shike nan komai zai iya tsayawa sai Uncle Salim kawai ya rage min duk da cewar yafi Hajjo taimako na amma Hajjo macece dole wata damuwar sai mace.

Haka na shirya na nufi gida na iske Mama cikin shirinta tana ta jan carbi, kawai tasha muka nufa sai Kano, tun a ƙofar gidan naga tarin mutane sai na ida amincewa Hajjo ta rigamu gidan gaskiya.

Sai dai ina shiga Hajjo na fara cin karo da ita zaune tana sanye da hijabi tana jan casbaha.

To waye ya rasu ne?" Ita ce tambayar da nake ma kaina. Saƙo ya shigo wayata ina dubawa naga daga Deeni ne ga abin da ya ce. "Ni Ƙamaraddini na saki matata Jiddah saki biyu."

Idan kin gama idda ki aure kuma kayan ɗakinki na saida sai ki riƙe yaran duk na bar maki.

To masu karatu waye ya rasu? 

Deeni ya saki Jiddah saki biyu ina zata je? 

Mu haɗu a kashi na gaba.

Taku a kullum Haupha ✍️

[8/5, 10:12 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

*Sosai nake jin farin cikin yadda littafin nan ya samu karɓuwa ga mutane maza da mata kowa bibiyar labarin nan  yake yana tofa albarkacin bakinsa, ga addu'a da kuke min da iyayena gaskiya abin na mun daɗi sai ince Allah Ya bar zumunci da ƙauna*.

Haupha ✍️

Na sulale kusa da Hajjo na zauna, idanuwa na son ganin waye ya rasu amma sun kasa gane waye, don haka na buɗe baki da ƙyar na dafa Hajjo nace, "Hajjo don Allah waye ya rasu ne? Ba wanda ya gayamin wanda ya rasu Ni, ance dai na taho Kano anyi rasuwa amma ban san waye ya rasu ba, ina Uncle Salim ban ganshi ba ko a waje?"  Hajjo ta miƙe tsaye ta ja hannuna muka shiga ɗakin Uncle Salim na zauna ina son jin waye ya rasu. Hajjo ta dube ni sosai tace, "Jiddah duk wani Bawa da kika sani yana tare da jarabawa mai daɗi ko akasinta, sannan duk yadda kake son mutum baka kai Ubangiji son shi ba, Jiddah Allah Ya amshi ran Uncle Salim ɗazun nan ya tashi lafiya lau har ya fita ya dawo ya kawo min kaya da takalma ya ce min naki ne domin yanzu kina makaranta kuma dole irin makarantar taku sai da sutura, ya aje kayan ya fita da aka kira sallah ya ce min bari na je sallah na dawo na baki wani labari, to dawowar da bai ba kenan yana sujjada Allah ya amshi ransa."

"Innalillahi wa inna'ilaihirraji'un!

Uncle Salim fa kika ce Hajjo? Ya zai min haka Ni Jiddah? Hajjo idan na rasa Uncle Salim na rasa duk sauran gatana kenan... Kuka ya ƙwace min sosai, Hajjo ta kama hannuna, "Share hawayenki Jiddah mu je kiyi sallama da Uncle Salim ɗinki, nace a jira ki zo ku yi bankwana, duk da an jima da haɗa shi, amma ban san a kai shi kafin ki zo, nasan idan ba gawar kika gani ba tabbas ba za ki amince da rasuwar shi ba za ki dinga ganin tamkar zai dawo, tamkar wani waje ya je ne." Haka muka nufi ɗakin dana zauna a lokacin da nayi zaman gidan. 

Allahu Akbar! Uncle Salim na shimfiɗe ɗakin sai ƙamshin turarensa yake.

Cikin rawar jiki na tsugunna gaban gawarsa, cike da ƙyarmar baki na fara yin magana, maganar da nasan ba zai amsa min ba, maganar da nasan yana ji na amma amsar ce ba zan ji ba, maganar da nasan ita ce ta ƙarshe da zan yi a gabansa.

"Uncle Salim! Allah Ya jiƙanka ya gafarta maka, Yasa ka huta. Ina addu'ar Allah Yasa halayenka na kirki su bika Uncle Salim, tabbas ka tafi ka barni a gaɓar da nake cike da neman taimako, nasan Allah ne gatana amma ta hanyar ka nake samun ɗauki.

Uncle Salim nayi rashinka!

Tabbas Uncle Salim nayi rashinka!

Nayi rashinka Uncle Salim a lokacin da Deeni ya sake Ni, ya yi min saki biyu daidai lokacin da na zo garin nan cikin gidan nan naga saƙonsa, amma kuma Uncle Salim waye ka gwada min a mafarkina Yau? Tabbas nayi mafarkinka kuma ka gwada min wani kace na bishi zai zame min madadinka amma ina zan ganshi? Uncle Salim ban san shi ba, shi ɗin ya Sanni ne?" 

Hajjo ko ɗauka tai na sauka layi sai ta kamani muka fice daga ɗakin, muna fita aka zo ina ji ina gani aka ɗauki gawar Uncle Salim aka tafi da shi waje ai mai sallah a kai shi maƙwabcinsa na gaskiya.

Sulalewa nayi dafe da kaina ban sake sanin abin da ke faruwa ba sai bayan wani dogon lokaci. Hajjo na tare da ni tana ta tofa min addu'a na tashi a firgice ina waige-waigen neman inda zan ga Uncle Salim domin sai naji tamkar yana kirana a kunne na.

Hajjo ta rungume Ni ta cigaba da tofa min addu'a, sai kuma barci ya kwashe Ni. A barcin na sake ganin Uncle Salim ya dube ni ya yi murmushi ya ce, "Jiddah kar ki yi baƙin ciki, ko da yaushe ki kasance cikin farin ciki, tabbas Allah zai saka maki ga duk wanda ya cuce ki sannan ki dage da karatunki ki riƙe yaranki amma kar ki bar wannan ya sake nuna min mutumin wancan karon ya juya baya ban ga fuskarsa ba. Na buɗe baki da nufin tambayar Uncle Salim sai naga ya juya ya tafi yana cewa Jiddah ki yi haƙuri nayi tafiya mai nisan gaske Ni...

"Ke Jiddah tashi haka nan ba kyau barcin yamma, mugayen mafarki ake yi ko ma a tashi ba lafiya." Cewar Hajjo kenan. Ina buɗe ido na sauke su kan yarana suna zaune sun zagaye Ni Haidar hawaye yake su Afnah sun yi zugudum da su. Sai tausansu ya kamani ko da yaushe mu kai waya da Uncle Salim sai ya ce min Jiddah ki kula da yaranki naki ne ba na kowa ba, ki yi haƙuri ki jajirce masu, ki zama Uwa ta gari a gare su ,kar da ki bari su yi kukan rashin Uwa idan har kina da numfashi Jiddah. Allah Sarki Uncle Salim Yau ya tafi ya barni da yarana a tsaka mai wuya, domin ban san ina zan nufa ba tunda Deeni ya sake Ni,ga yarana ban san wa zai taimake Ni gun riƙe su ba sam. Janyo su nayi jikina na fashe da kuka, kamar jira suke suma suka fashe da kuka. Akai ta lallashina ana cewa na sa yara kuka, to ya zan lokacin yin kukan mu ne ya zo, mun yi marar dalili ma ina ga mai dalilin ya samu? Mutane nata tambayar wacece ni,ya nake da shi ne saboda kowa ya fahimci yadda mutuwar tai matuƙar girgiza ni na fita hayyacina na zama abar tausayi lokaci guda.

                   BAYAN SATI 

Bayan sati da rasuwar Uncle Salim kowa ya kama shirin tafiya garinsu na nesa dana kusa, Mama daman kwana uku ta yi ta tafi da Haidar tabar min su Afnah.

Da dare Hajjo ta dube ni tace, "Jiddah naji kina cewa Deeni ya sake ki, yaushe?" Na ciro wayata na nuna mata saƙon daya turomin. Ta karanta ta yi jim sai ta yi ajiyar zuciya tace, "Jiddah ki yi haƙuri haka Allah Ya nufa amma shawarar da zan baki ita ce, wannan karon kin girma kin mallaki hankalin kanki don haka ki koma gidan mahaifinki da zama da yaranki duk rintsi kar da ki sake ki ce ɓacin rai zai sa ki bar gidan, domin nan ne gatanki so nake Babanki ya saba da ke ya ɗauke ki matsayin ɗiya haka yaranki ya kallesu matsayin jikokin sa. Jiddah kin ga karatu kike ban so ko da wasa ki dakatar da karatunki don haka ki koma gidanku da zama idan ya so yaranki sai ki barsu nan ki tafi makarantar hakan zai fi maki natsuwa da kwanciyar hankali Jiddah, ba wai don ban iya riƙe ki ba da yaranki ba nace hakan sai don ina son ki sani DA UBA AKE ADO BA UWA BA.  Insha Allah watarana sai komai ya zama tarihi a gareki Jiddah.

Washegari ina zaune Zainab ta kirani a waya na je naga wani abu, kamar kar da na fita don tunda na zo ban sake bi ko ta hanyar zauren gidan ba. Hajjo ce tace na je mana ba daɗi mutum yai ta binka kana guje ma shi. Hakan yasa na tashi na ɗauki hijabina na fice. Baƙin ƙofar shiga gidan Zainab na ganshi Yah Mustapha ne, yana zaune ya yi shiru ga alama tunani yake yi nasan bai wuce tunanin abokinsa Uncle Salim domin nasan tare su ke daman can kuma ƴan uwane ta ɓangaren Babansu Uncle Salim ɗin, na dakata na dube shi sai na ɗan saki fuskata nace, "Ina kwana... Ya muka ji da ƙarin haƙuri? Allah Ya jiƙansa Ya gafarta masa Yasa ya huta."

Kallona yake kawai ya kasa amsa  gaisuwar da nake mai, nasan ba komai bane yasa hakan illa yadda suke tare da juna tun suna yara dole ne mutuwar ta dake shi, don ma shi Uncle Salim ɗin bai aure ba, shi kau ya yi aure har sau biyu ban sani ba koma ya yi na uku yanzu.

Ganin ya kasa tankawa na wuce shi ina goge hawayen tuna Uncle Salim da nayi.

Ko da na shiga cikin gidan tunanin Uncle Salim ya tsaya min a raina sosai duk yadda na so na kauda shi a raina amma ya ƙi kauduwa saboda Uncle Salim shi ne gatana gaba da baya.

Zainab tai ta tsokana ta da ban dariya dole na ware na biye mata muna ta tuna baya har na ware na koma cikin kwanciyar hankali.

Mustapha kau tunda Jiddah ta fito ya tsira mata ido yana kallonta, yarinyar tana kwance a cikin zuciyarsa tun tana yarinya ƙarama, ko ya manta ta yana ganinta yake jin sabuwar ƙaunarta na yawo cikin jikinsa.  Amma abin mamaki sai ga shi Yau ta zo har gabansa tai mai magana amma ya kasa bata amsa, domin ji ya yi tamkar ba shi ba, ji ya yi ya tafi wata duniyar ta daban.

Tsoronsa guda kada ace tana da aure yarinyar, hakan kawai ke sashi cikin zullumi ya ji ya sake shiga cikin mugun damuwa fiye da wadda yake cikinta.

Yana ji a jikinsa ita ce warakar damuwarsa, ita ce zata kawo mai sauyi a rayuwarsa tabbas yana ji a jikinsa ita ce macen da yake nema ruwa a jallo ita ce wadda zata sashi farin ciki ta kauda mai damuwa idan yana cikinta.

Amma taya kenan zai same ta ? Yarinyar na da abubuwan da yake so ba ƙarya ita ce daidai da zaɓin sa amma bai sani ba ko tana da ra'ayi irin nasa? Shi kam yana son macen wayayya , wadda zata nuna mai so da kulawa ta aje kunya da girman kai ta nuna mai ƙauna, ta ɗauke shi tamkar yaron goge, ta tsaya kan lamurranshi, ta dinga tausaya mai ta dinga ba shi duk wata amanarta kamar yadda zai bata tashi amanar, matar da zasu rayu cikin farin ciki su dinga rayuwa mai cike da inganci wadda ke cike da girmama juna yake buƙata.

Ya sha mafarkin yana tare da wata yarinya matsayin matarsa suna rayuwa cike da nishaɗi, ya dawo gida daga aiki ta rugo ta tarbe shi, ko da yaushe cikin faɗa mai kyawawan kalamai take masu kwantar da zuciya, bai taɓa ganin fuskarta ba amma Yau da ya ji muryar Jiddah sai ya tabbatar da cewa ita ce a mafarkinsa.

"Ya Allah ka zaɓa min mafi alheri kasa mu zama HAƊIN ALLAH Ni da Jiddah don girman zatinka." 

Haka Mustapha ya dinga tunani yana saƙawa da kwancewa, ya rasa wa zai tambaya ya gaya mai tana da aure ko bata da aure, yana zaune yaga sun fito daga gidan dake jikin gidansa sun shiga gidansa. Wani sanyi ya ji daya ga ta shiga gidansa sai ya yi sauri ya bisu shima ya faɗa ɗakinsa, ya buɗe taga yana kallon tsakar gidan ko Allah zai sa ya dinga hango ko da wulgin yarinyar ne ya ji dama-dama.

Zainab ta dubi Maryam tace "Kin ganta nan wai tafiya za tai gobe don Allah ba ta bari ba sai an yi arba'in ba sai ta tafi ba?" Jiddah tai murmushi tana kallon tsakar gidan kamar mai nazarin wani abu a ranta sai kuma tace, "Mama ta tafi da Haidar kada yai ta mata kuka ne." 

Maryam ta saka baki tace, "To ba ya saba da ita ba? Ai ba zai damu ba tunda yana ganinki ya amince ya bita."

Ni dai ban wani jin daɗin zaman gidan saboda duk sai naji tamkar wani na kallona, haka ma dai tsarin zaman gidan bai min ba, don haka na tashi tsam nace ma Zainab zan koma gida sai na sake fitowa.

Ta tashi ita ma ta biyoni tace mu je tare ba za ki tafi ki barni ba muna firar arziƙi.

Yana kallonsu suka fice daga gidan ya yi ajiyar zuciya yana jin wani nauyi na sauka daga cikin zuciyarsa yana ƙasa sai ya ji wasai tamkar bai da damuwar komai a gidansa.

Ko da muka koma gidan Zainab kasa natsuwa nai kawai sai na dinga tunano mafarkina da wannan bawan Allah wanda duk lokacin da zan mafarkinsa yana nuna min ƙauna yana lallashina yana sunsunar jikina tamkar wasu indiyawa. Ganin Zainab ba zata barni nayi tunanin dake yawo a zuciyata ba na tashi nace mata zan je gida na dawo wanka zan yi, ba don ta so ba haka na fice ina cewa yanzu zan dawo na samu na kubce na fice.

Yana inda na barshi ɗazun bai tashi ba kenan? Haka na raya a raina na raɓa ta gefensa na wuce ina jin sansanyar ƙamshin turarensa, ina son ƙamshi hakan yasa na jima zauren hajjo ina shaƙar ƙamshin turaren yana ratsa zuciyata sosai nake jin daɗin sa.

Tunda suka fito ya sake fitowa yana addu'ar Allah Yasa ya sake ganinta shi dai birge shi kawai take yarinyar idan ya ganta yana samun natsuwa sosai a zuciyarsa. "Jiddah!!! Ya ja sunanta a cikin bakinsa yana jin farin ciki na ratsa shi kawai na ambatar sunan da ya yi.

Jiddah kuwa abin duniya ya ishe ta, so take ta koma gidan mahaifinta kamar yadda Hajjo ta bata shawara, so take ta ga mahaifinta tai mai wasu tambayoyin da ke yawo a zuciyarta tun tana Lagos har yanzu ta kasa sanin amsar su haka ta kasa daina tunaninsu, don haka take son ta ganta idonta idonshi don kawai tai mai tambayar ko da ba zai bata amsa ba tana son yasan tasan tambayoyin kuma daga lokacin ne zata ba kanta amsa idan bai bata amsar tambayoyinta ba.

Sai da akai arba'in sannan Mama ta zo muka shirya tare don komawa gida, sannan hutun semester ya ƙare don haka Hajjo taban kuɗin da zan siyayyar makaranta, har mun haɗa kaya nace bari na je nayi ma Zainab sallama.

Bata gidanta tana gidan Maryam don haka can na iske ta na gaya mata yanzu za mu tafi sai wani karon idan Allah Ya nufa.

Yana ɗakinsa ya ji sallamarta don haka ya dawo saitin da zai dinga kallonta, yarinyar tamkar wata ƴar budurwa haka yake ganinta a idanunsa komai nata ya yi cif daidai ra'ayinsa.

Waje ya fita ganin tana niyyar fita so yake ya ga tafiyarsu tunda ya ji tace tafiya za su yi yanzu.

Haka kau akai ta fito da Zainab suka wuce ta gabansa yasan ba lallai bane idan ta ganshi suka faɗa gidan Zainab basu jima ba suka fito tare suka shiga gidan Hajjo.

Sai ya ji tamkar ya bita ya tambaye ta tana da aure ko bata da aure? 

Sai ya ji tamkar ya tambayi Zainab ƙawar matarsa kuma maƙwabciyarta idan yarinyar na da aure. Sai kuma ya fasa ba wai don gudun tsogumi ko wani abu ba sai don gudun kada ace mai tana da aure kawai ne ba zai tambayar ba.

Yana cikin tunanin yaga sun fito sun tafi yasan ta tafi kenan sai bayan wani dogon lokacin kafin kuma su sake ganin juna.

Wayarsa tai ƙara yana ɗagawa ta fara halin nata kamar yadda ta saba na magana kai tsaye ba wani kulawa balle taushi a Muryar, abin da tace ne yasa ya ji tamkar zuciyarsa zata fito don fargaba da ɓacin rai.  "Na gaya ma kai gaggawar sakina kafin nayi maka abin da baka zata ba wallahi."   

Kashe wayar kawai ya yi ba tare da yace ko ƙala ba.

Mu haɗu a kashi na gaba.

Taku a kullum Haupha ✍️

[8/5, 9:13 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

  *AUNTY FAUZAH YAR AMANAH AVAILABLE*

*_Oh ni kawata kullum shiga kike ta Alfarma da kace raini haka wai duk Ina kike samun wanan kayan ne haka ko kema kinasa  Order kamar yanda Naga hajiya bilki tasa?  kawata  O me order fa kikace ni rabani da kayan takaici da wahala hajiya bilki bagashin Nan ba an barta a wahala ba kudin mutane ba Kaya wanan shine ba uwa ba riba ai ni a waje Daya nake siyayyar kayana Kuma ta online, kawata kikace ta online fa?  Online din da akace yawancin duk Yan danfarane mace Sai tai tallah Kaya Babu su ta anshe ma mutane kudin su Babu amo Babu labari, yawa gwanda da kikace yawanci bakice duka ba Kinga wanan shigar ta Alfarma danakeyi wajan sa Kaya masu kyau a jikina da kayan dakina da na kicin da suturuna duk a online nake siyan su wajan Yar Amanar mu lak'abin sunan ta yayi dai dai da ita tana kasuwanci Babu cuta Babu cutarwa kayanta yanzun duk Available ne kinsan tana Lagos da zama shiyasa zakiga Kaya Yan gaske a jikina ba irin shaku shaku ba Sai na gama yayi Kaya sanan nake ganin shi aduwawon wasu Kayanta daret daga Lagos tana da group din Yan sari da Kuma group din Yan siyan dai-dai wanan Yan kunne da sarka da zoben da abin hannu danabaki set duk a wajanta na Sara kinsan yanzun ba'a zama in kika zauna zakiga zaunau tana da wani group LAGOS ORDER in kinyi payment 10 days kayan ki sun zau insha Allah saboda kanta take shiga kasuwa Kuma abin da zai baki sha'awa shine kinsan munasan siyaya Aman kudin mota ke hanamu Sai muga ribar kamar duk zata tafi a kudin kawo Kaya toh ita Yan gari Daya kamar mu Nan da muke Kano zata hada kayanmu waje Daya Aman kowa fa nashi daban sunan shi a jikin kayan shi  zata turo wajan sister ta Sai ta fadan Mana kudin mota Sai kiga kudin Bai taka Kara sun karya ba sanan naji ta taba magana a group Yan kaduna ma awajan sister dinta suke amsa kamar yanda muke Amsa,  sauran garuruwan Kuma Suma akwai inda suke amsan nasu Kai kawata wai dame dame Yar Amanah Nan taki take Sai da wane? Kai Kai Kai  kawata abin da yawa wai mutuwa tashiga kasuwa  a abubuwan amfani na gida komai tana Sai dawa sanan wajan kifitoh kamar dawusu wajan ado nanma ba'a barta a baya ba abin na Yar Amanar mu Sai dai muce Alhamdulillah Masha Allah toh kawata ko Zaki bani number tane ? Kai kawata kinsa Nima Ina daukar Kaya a wajanta in tallah ta ko dai in saki group dinane ki dinga siyayar a wajena😜 Kai kawata Nima tallah Zan dingayi in nagani a wajanta kinsan kowa Yana San sauki toh badamuwa ga number Tata 09073738449 a wanan number Zaki mata magana zata saki group Aman kice na Yan sari tunda Sara kema Zaki dingayi don in ba sari zakiba a normal group zata saki ko kinshiga na sari mutukar ba sarin zakiba zata cireki, balle ma sarin zanyi kawata wai tana Sai da Lagos less ne? Tab ai babuce kawai Bata siyarwa Kinga Lagos less kayan Yara takalma Yan kunne set dinsu agoguna jakunkuna ke abubuwan fa da yawa aman Bari in baki link dinta na normal group zakiga abubuwan hajiyata Sai kin rasa nasiya fa don Allah Bari kiga_*   

https://chat.whatsapp.com/HJ6k82WxPpk8BQdNYENGkb    *_yawa kibi wanan link din zai kai ki group din YAR AMANAH AVAILABLE shine zakiga abubuwan da nake fadan Miki Ina fatan zakiji Dadi siyaya wajan AUNTY FAUZAH YAR AMANAR MU ita tana maraba da Yan sari da siyan dai dai toh kawata nagode sosai Allah yabar zumunci, Kai kawata Sai kace wace ta baki kudi au baki saniba da'a baka kudin da bazasu isheka sarafawa ba ai gwanda a nunamaka hanyoyin samin kudin Kinga Ni dai zaman banza in kashe lokacina a online batare da ko ficika ta shigomin ba Sai a sarar data Kinga ai yanzun Zan samu motsi yafi labewa ko ai kuwa kawata Allah yasa Mana Albarka a Neman mu Ameen kawata_*

```Aunty fauzah tana maraba daku Sai kun zau```🫶🫶🫶🫶🫶

  Ya rasa ya zai da rayuwarsa, shike nan ace mutum ya yi aure don ya huta amma sam bai samu hutun ba? Gaskiyar magana yana shan wahalar rayuwar aure shi kam, yaushe zai daina irin wannan baƙin cikin na wannan rayuwar? Bai san rayuwar farin ciki ba, yana baƙin ƙoƙarin sa kan rayuwar gidansa amma a banza, ya sha zama ɗaki ya sha kukansa kan baƙin cikin da yake fuskanta na rayuwarsa. A hankali ya fara tunano rayuwarsa ta baya kafin ya yi aure, lokacin yana cike da ji da kansa yana cikin ƙwalisa da bushashar rayuwa.

Kasancewar tun da ya kammala karatunsa yake sha'awar kasuwanci, don haka ya nufi mahaifinsa da zancen neman shawarar wace sana'a ya kamata ya fara yi, domin sam aikin gwamnati bai birgeshi saboda a ganinsa aikin gwamnati ba wani aikin da zai tsare maka dukkan buƙatunka bane na Yau da kullum ba. Sai dai  Baban ya dube shi yana murmushi irin na ta Yaro kyau take ba ƙarko, ya dube shi ya ce, "Mustapha ka sani indai zaka ɗauki shawarata to ina son ka fara neman aikin gwamnati sannan sai ka cigaba da sana'ar, saboda ba a zama  a ɓangare guda a wannan lokacin, dole ne kai taɓa kiɗi taba karatu, saboda rayuwar yanzu kowa kansa ya sani, kuma sai kana da shi ake yi da kai. Don haka ka fara neman aiki sannan sai ka ɗora kasuwancin." Sosai ya gamsu da maganar Babansa don haka kai tsaye ya nufi gidan Yayan Babansa don ganawa da Salim abokinsa (Uncle Salim) kasancewar tare su kai karatu tare su ke komai na rayuwarsu, tasu ta zo ɗaya sosai. 

Yana zuwa ya iske Hajjo zaune tana ta faɗa wai Salim ya yi mata alƙawarin nama don shegantaka sai ya kawo mata goro madadin naman, wai ai shi ne naman tsaffi irin ta. Har suka gaisa Hajjo bata daina faɗan ba don haka ya tashi tun kafin ta juyo kansa ya nufi ɗakinsu Salim ɗin. Yana zaune yana kallo kamar baisan abin da ke faruwa ba. Duka ya kai ma shi, "Amma fa baka ji wallahi kana ji fa Hajjo nata faɗa, kuma kaine ka tsokane ta, wai ina naman yake nasan dai ka siyo tunda ka ambata."  Salim ya yi dariya ya jawo ledar naman dake kusa da shi ya ce, "Ka ganshi nan, bari nayi ya huce sai na kai mata, ai ta kwana biyu ba tai faɗa ba shi ne Yau naga ya kamata ta wasa muryarta ta ƙara zaƙi."

Su kai dariya su duka, Mustapha ya dubi Salim ya ce, "Daga gun Baba nake, shi ma dai kamar yadda kace haka ya ce, na haɗa kasuwanci da aikin gwamnatin duk nayi, don haka ga takarduna ka haɗa duka ka ba Baba na nan gidan kamar yadda kace da farko, idan ya so daga baya sai mu fara kasuwancin."

Amsar takardun ya yi ya aje, suka fita tare ɗauke da ledar naman Hajjo, suna dariyar abin da zata ce yanzu kuma.

Goron na hannunta ta gutsura take cewa, "Yaro ya maida Ni abiyar wasansa, ina ya taɓa ganin goro ya fi nama ne?"  Salim ya aje mata ledar naman ya ce, "Musty ina ka taɓa ganin inda tsohuwa ke ƙaunar nama fiye da goro don Allah?" Ita dai ta ɗauki ledar namanta tana cewa "Can ku ƙarata tunda ka kawo min." 

Sati guda da bata takardunsu suka samu aikin, sai dai ba nan cikin garin Kano aka aje su ba, can wani ƙauye mai suna Rano aka kai su, basu ji daɗin hakan ba, musamman Mustapha da ya fi Salim son rayuwar birni da wayewa, a ganinsa zaman ƙauye na iya maida mutum ɗan ƙauye shima, sannan me ye a ƙauye wanda zai ƙara wayar da kan mutum ma wai? Hakan yasa ba wani karsashin aikin da yake sai dai kawai idan an taya shi murna ya amsa ba don yana murnar ba.

Babansa sarai ya fahimci inda damuwar take, Musty akwai son gayu da gogewa hakan yasa bai murna da samun aiki a ƙauye ba, don haka ya kawo ido ya saka mai kawai.

Cikin ikon Allah suka dinga zuwa aiki a Rano suna dawowa weekend duk ƙarshen mako gida, tun Mustapha na ƙorafi har ya gaji ya daina ƙorafin zuwan sa ƙauye aiki.

Watarana yana zaune ƙofar gidansu yana latsa wayarsa sai yaga wata yarinya ta fito daga layin dake bayan gidansu, har ta wuce yana bin ta da kallo, bai dai ce komaiba har a ranshi, kawai dai yasan ya tsare yarinyar da kallo ne amma bai san dalilin kallon da yake mata ba sam.  Wasa-wasa sai ya kasance duk weekend idan ya dawo gida yana zama dai-dai lokacin da ya tabbatar da yarinyar na wucewa, wadda har zuwa yanzu bai san sunanta ba, haka bai san daga wane gida take ɓullo wa ba. Yau dai sai ya saka a ranshi zai gwada yi mata magana saboda ya fahimci son yarinyar yake. Lokacin da zata wuce kau ya tashi ya bita a hankali yana yi mata sallama.

Cikin natsuwa ta waigo ta kalle shi sai kuma ta cigaba da tafiyarta bayan ta amsa sallamar da ya yi mata.

"Amm, idan ba damuwa ina son yin magana dake Please."

Kamar bata ji shi ba, haka ta nuna domin tafiyarta kawai take ba alamar zata tsaya balle ta saurare shi, don haka sai ya yanke shawarar ya koma kawai sai ya nemi inda gidansu yake ya iske ta.

Har zai juya sai ya ga ta tsaya fuska ba walwala tana kallonsa.

"Ga dukkan alama idan ba shi ne ya yi magana ba tabbas bata da alamar yin magana ita, don haka ya dube ta yana murmushi ya ce, "Don Allah ki yi haƙuri na tsaida ki ko? Ina son yin magana da ke ne mai amfani don haka na biyo ki domin ki ban umarnin zuwa gidanku ta hanyar yi min kwatance idan na dace."

Kamar dai bata magana yanzu ma amma sai ya samu kunnuwansa da jin muryarta mai daɗin gaske tana cewa, "Lafiya kake neman na baka kwatancen gidanmu?" Tabbas ya ji daɗin muryarta don haka bai ƙasa a gwiwa ba ya ce mata, " Babban laifi ma kuwa ki kai wanda ba inda ya kamata ai maki hukunci sai gaban iyayenmu." 

Walau ta ɗan watso mai manyan idanunta masu haske, alamar tsoro da mamaki sai kuma ta basar bata ce komai ba. Hakan yasa yasan cewa zai aiki kafin ya samu abin da yake so.

Cikin alamar zolaya ya ce mata, "Kar dai ace kin razana  bayan kin san kin aikata abin da nace?" 

Dariya ta ɗan yi mai alamar murmushi tace, "Uhmm! Akan me zan razana tunda ban sanka ba, baka ban aikata maka komai ba?"

Murmushin shima ya yi, ya ce, "To yanzu dai kar da na tsaida ki, zan so ki ban damar mallakar sunanki, da arziƙin sanin inda gidanku yake don Allah."

Tai murmushi karo na barkatai domin ƙamshin turarensa na tafiya da imaninta yadda ya kamata, ashe shi ne ke wannan ƙamshin turaren duk lokacin da zata wuce tana jinsa, bata taɓa tunanin daga gunsa yake ba ai sai yanzu. Cikin sakin fuskar da bata san tana da ita ba tace, "Sunana Maryam kuma gidanmu na bayan layin nan, ban san kuma me kake so ba, bayan hakan." Ta faɗa tana kallonsa idanunta cike da haske.

"Gaskiya godiya zan jibga maki na bani wannan gagarumin abubuwa masu daraja a guna." Daga hakan ya dube ta yana jin nishaɗi fal a ransa ya ce, "Mu je na raka ki ko kin yafe min rakiyar? Amma fa ki sani idan kin yafe min rakiyar nan tabbas zuciyata zata yini cikin hukunta ni, saboda ban bata damar raka wadda take da dogon burin bayyanawa abubuwa masu yawa a gareta ba."

Batai mai musu ba, don haka suka jera suna tafiya yana bata labari mai kama da labarin soyayya.

Bayan wani lokaci soyayya mai girman gaske ta bayyana tsakanin Mustapha da Maryam, wanda nan da nan iyaye suka shiga cikin maganar ba tare da ɓata lokaci ba aka saka wata shida na aurensu.

Sosai yake nuna mata soyayya duk da ita ma ba laifi tana nuna mai so iyakar iyawarta, sai dai shi a nashi hangen ba irin wannan son yake so ba, yafi son soyayya irinta wayewa wadda zata dubi idonsa ta zayyana mai yadda take jinsa a ranta da zuciyarta, ta dinga nuna mai yadda take jin kewa idan yana gun aikinsa, ta dinga tura mai saƙon soyayya akai-akai ta waya. Amma ya lura ita hakan ba shi ne gabanta ba, kawai dai tana son shi don haka ba sai kuma ta ƙara da wani abu ba bayan son da take mai ai tunda tace zata aure shi to a ganinta magana ta ƙare ta gama mai komai.

A ganinsa idan akai auren zata daina, zata zama yadda yake sonta zata dinga yi mai abin da yake buƙata, don haka sai ya tattara damuwar komai na rashin nuna mai soyayya da take ya watsar gefe ya dage da shirin aurensa, yasa a ransa idan ta je gidansa zai koya mata zata zama yadda yake so, ba mamaki ma ta iya soyayyar yanzu tana jin kunya ne da nauyin ba ai masu aure ba, don haka bata iya furta mai ko da kalmar ina ƙaunarka ne a gabansa, sai dai wani lokacin a wasiƙa takan ce mai "I love U."

Duk abin da aka tsaida rana to tabbas za a wayi gari ranar ta zo, don haka Yau kowa ya shaida ɗaurin auren Mustapha Kabir da amaryarsa Zainab Usman, kan sadaki lakadan ba ajalan ba.

Tun a satin farko ya fuskanci Maryam bata da matsalar komai wajen girki ba laifi ta iya girki, sai dai har zuwa yanzu ya rasa yadda zai ta daina nuƙu-nuƙu a gabansa, sam bata iya ko cire kaya a gabansa, ya ɗauka don ciniki bai faɗa bane don haka a ranar da tai saki guda cif da zuwa gidan ya lallaɓa ya amshi haƙƙinsa gunta, ta sha wahala sosai saboda shi ne karon farko, hakan yasa ya ɗauke ta da kanshi ya nufi toilet don ya taimaka mata ta gyara jikinta, sai dai sam Maryam taƙi ko buɗe idonta ta ganshi saboda tsabar kunyar da take ji tashi, shi kam har ga Allah bai san wannan kunyar da take nuna mai, domin alama ce ta zata danne mai abubuwa da daman gaske, wanda ko shakka ba zai iya jurewa ba.

Da ƙyar ya samu ya taimaka mata tai wankan suka dawo ɗaki, kafin ya je ya yi nashi wankan har ta ɗauki kayanta ta saka ta shige cikin bargo tai kwanciyarta.

Babu abun da ke ma shi daɗi ko a tunaninsa irin ya ganshi kwance jikin matarsa suna kwance sun yi lamo yana wasa da gashin kanta yana lallaɓa ta har tai barci, sosai yake da wannan burin na ganin komai zai matarsa na manne a jikinsa tana zuba mai shagwaɓa yana ta lallashinta, sai ya ji ya halaka baki ɗaya.

Yana ta tunanin ne ya shirya ya fesa turare ya haye gadon ya yaye bargon ya fesa mata turaren don bai ji alamar ta fesa ba, yana gamawa ya shige cikin jikinta, ya juye ya koma kan katifar ya maida ta saman ƙirjinsa. Yana da niyyar cigaba da wasa da gashinta ne kawai ya ji ta zame daga jikinsa ta sauka ta koma gefe ta kwanta.

Murmushi ya yi don ya yi tunanin ko ɗan fushin nan ne na amare ta nuna mai. Don haka ya sake mirgina wa yasa hannu ya kamota ya jawo ta jikinsa yasa hannunsa duka biyun ya rungumeta yana raɗa mata kalmomin ban haƙuri a cikin kunnenta.

Sai dai da gaske Maryam take ba ta iya kwanciya a jikinsa don da gaske ta ture shi, ta koma wani wajen ta kwanta har da ture bargon ta lulluɓe da zanin gado.

Nan da nan damuwa ta ziyarci zuciyarsa baki ɗaya sai duk wani farin cikin da yake ji da karsashin da yake ji ya fice daga zuciyarsa sai tunanin yadda za ai ya yi rayuwar da Maryam ke so bayan shi ba ita ce rayuwar da yake mafarkin yi a gidansa ba.

Washegari ya rigata tashi, don haka sai da ya jira ta tashi ta yi masu breakfast, ko a nan ya so ƙwarai ta zuba masu a waje guda, sannan ya so ƙwarai ace yana bata a baki tana ba shi amma sai Maryam ta haɗe rai karma yaga wargi ya kawo mata raini.

Yana kallonta ta aje mai na shi ita kuma ta ɗauki nata ta nufi ɗaki, hakan yasa ya fahimci shima wannan tsarin ba zai yiyu a gidansa ba kenan na zama tare a ci abinci ana annashuwa da farin ciki tare da tsokanar juna. Bayan hakan yana cikin mafarkinsa na zaman aure.

Cikin wata guda abubuwa suka dinga faruwa marassa daɗi tsakaninsa da Maryam, sam bata san ya dawo daga gun aiki ba ta je ta tarbeshi ba, haka bata san idan gari ya waye ba ta gaida shi ba, haka bata da lokacin zama da shi su yi hira balle yasan damuwarta kawai idan tana son abu zata dinga kumbure-kumbure ne sai da kanshi ya fahimta ya tambaye ta damuwarta sannan zata ce ka za take so. Idan bai mata ba sam bata jin nauyin gaya mai maganar duk da ta zo bakinta haka zata yaɓa mai hankalinta kwance.

Bata damu ba idan ta ganshi a damuwa ba ta zauna gabansa ta tambaye shi damuwarsa ba.

Saboda ya samu natsuwa da kwanciyar hankali yasa ya nemi transfer daga gun aikinsa ya dawo Kano amma duk a banza sai ma ya ji ina ma ace bai dawo ba? Ina ma ace sai ƙarshen satin yake zuwa ya kwana biyu ya koma kamar yadda yake tun baya? Ace kana auren mace amma sam bata san ta dinga maka kissa da ɗan kisisina ba, babban damuwarsa bata taɓa nuna tana son ko da wasa ba ta nemi haƙƙinta ba na aure sai dai kawai idan ya neme ta zata amince amma ita kam tafi ƙarfin ta neme shi, hakan na ci mai tuwo a ƙwarya sosai.

Ganin har ta samu ciki bai samu damar karkato da hankalinta ba kan irin rayuwar da yake mafarkin yi da ita ba yasa ya gina ɗakinsa daban ya kwashe kayansa ya koma can da rayuwarsa domin cikin yasa baki ɗaya ta ida ƙazancewa ba ruwanta da shara ko wanke-wanke sai ta tara kayanta baki ɗaya sannan take zama ta wanke da ƙyar.

Ko da ya koma ɗakinsa daban shi kenan sai sharar nata ɗakin ya faskara balle ta je ta share nashi ɗakin, haka zai share abinsa bata jin komai, haka ko a jikinta.

Sai su jima bata je ko hanyar ɗakinsa ba, abinci ma idan ya dawo ya leƙa ya ganta ne zata tambaye shi ko zai ci abinci? Idan ya ce mata zai ci shi ne zata kai mai, idan ya ce ya ƙoshi shi ta shafa ba ruwanta.

Ganin ya kasa samun abin da yake so ne yasa ya fara neman wata yarinya ya aura, mai suna Hafsat, sosai yake da burin yarinyar ta kasance cikar burinsa saboda har ga Allah bai da burin tara mata a gidansa yafi son ya yi rayuwa irinta hutu da jin daɗi yasan kuwa tara mata ba zai ba shi damar hakan ba,amma ya zai yi, dole ya ƙara aure indai yana son kwanciyar hankalinsa na zaman auren daya tsara a rayuwarsa.

Hafsat yarinya ce wayayya wadda ta gama karatunta, tana da kyau daidai nata, sannan tafi Maryam surutu nesa ba kusa ba, hakan yasa yake tsammanin zata cike ma shi gurbin da Maryam ta kasa cike mai na rayuwar aure.

Lokacin da labarin aurensa ya isa gunnen  Maryam ba irin haukan da batai mai ba, amma ya nuna mata ko a jikinsa kawai hidimar aurensa yake bai tsaya bi ta kan haukanta ba, nan da nan ya tsira ɗakin amarya cike da farin cikin cikar burinsa na samun wadda zai dinga farin ciki da rayuwar jin daɗi da ita watau Hafsat.

Cikin ikon Allah akai auren wanda ba irin tashin hankalin da Maryam ba tai ba, har barazanar zubar da cikin dake jikinta tayi amma ya yi mata ko'in kula, da taga ba Sarki sai Allah ta shafa ma kanta lafiya.

Amarya Hafsat ba laifi tana da wayewa amma sai dai sam bata da kunya abu kaɗan tana iya danƙara mai zagi, bata jin shakkar gaya mai kowace irin magana, idan ya tanka mata nan take zata kwashe kayanta ta nufi gidansu tayi yaji sai ya bita.

Ga shi Allah Ya ɗora mai masifar son Hafsat, duk yadda take ci mai mutunci take gara shi hakan bai hana shi sonta.

 Ga shi Maryam ta haihu amma sun kasa zaman lafiya koda yaushe suna cikin masifa da faɗa da juna, abin takaicin kuma kowace laifinsa take gani domin gani take yana bayan waccan ne bai bayanta.

Baki ɗaya komai ya yi mai tsaye ko da yaushe cikin tashin hankali yake a gidansa, abin da ya kai su da ba mai ganin kowa da mutunci a tsakaninsu.

Ban basu daraja shi kowacce kanta kawai ta sani, basu damu da yadda yake faɗi tashi kansu ba, ko da yaushe cikin damuwa yake baki ɗaya gurinsa ba wanda ya ci ka na rayuwar aure kullum sai an zo rabon faɗa gidansa, ko kuma ko da yaushe iyaye na gidan yin sasanci.

A haka dai itama Hafsat ta samu nata cikin wanda ba abin da ya ragu na fitinar da ake cikin gidan sai ma abin da ya yi gaba.

Ko da yaushe cikin zullumi da tunanin yadda zai da rayuwar gidansa yake abin da yasa abokansa da dama ba shi shawarar ya ƙara aure ya aje matar gidanta daban ya barsu can sui ta abun da suka saba shi kuma ya nema ma kansa wadda zata kula da shi.

Ganin kamar hakan mai ɓullewa ne yasa wani abokinsa nema ma shi yarinyar makwabtansu mai suna Badiyya cikin lokaci kaɗan akai komai sai dai matsalar da aka samu ashe Badiyya bata son shi kawai ta aure shi ne don cikar wani burinta.

Lokacin da ta fahimci burin ba zai cika ba sai kawai ta fito da munanan halaye masu ciwo ita ma ta dasa daga inda su Maryam suka tsaya.

Badiyya bata damu ba don ta kwashi ɗanyen abinci ta kai gidansu ko ta saida ta kashe kuɗin, sam bata da tausayi ita kawai burinta a bata kuɗi ne ai mata hidimar kuɗi.

Zuwa lokacin Maryam da Hafsat kowace ta tara yara don haka hidimar tai mai yawa ga rashin kwanciyar hankali ga hidimar gida ta mata uku da yaransu domin itama Badiyya ta haihu.

Suna a haka ne Hafsat ta cika jakarta da kaya ta watsar da yaranta tace dole sai ya sake ta, ga shi yana masifar sonta duk abin da suke mai a cikinsu babu wadda zai iya rabuwa da ita domin baki ɗaya so yake ya shafe tabon da mutane ke mai na cewa bai iya riƙon aure, saboda babu wadda saki bai ratsa a tsakaninsu ba da ita.

Mutane ba ruwansu da tambayar ko jin gaskiyar magana kawai sai suka yanke mai mummunan hukunci na cewar bai riƙon aure wasu ma cewa su ke zagi da dukan mata yake bayan bai taɓa dukan mace ba sai maida magana idan suna yi mai rashin kunya.

Saboda mutane ne yasa bai da burin ƙara sakin kowace mace daga matansa wanda hakan da suka fahimta yasa suke gwara mai kai tamkar wani majaujawa idan wannan ta yi yaji ta tafi gidansu ya samu ta dawo sai waccan ta tafi nasu gidan.

Yanzu haka Badiyya ke gidansu mahaifinta ya tabbatar mai da cewa ba zata sake komawa gidansa ba, haka itama kullum sai ta kira shi a waya ta gaya mai magana mai ciwo akan ya sake ta ko tai mai rashin mutuncin da bai taɓa zato ba...yana cikin lamarin ne kuma Jiddah ta faɗo rayuwarsa a karo na barkatai.

Ajiyar zuciya ya saki lokacin daya dawo daga duniyar tunaninsa. Yanzu kuma ya kasa gane inda ya nufa tabbas yana son Jiddah amma bai san matsayinta ba tana da aure ko babu.

Mu haɗu a kashi na gaba.

Taku a kullum Haupha ✍️

[8/6, 11:00 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Tana zaune ta buga uban tagumi, kowa yasan ta da wannan tabi'ar ta zama ta buga tagumi cikin zuzzurfan tunani, wanda wani lokacin sai dai kaga hawaye sun gangaro daga idanunta.

Tun da ya shigo gidan ya ji tsit yasan ta fara sana'ar tata, shi kau da ace yasan yadda zai ya wanke mata zuciyarta daga tunanin baya tabbas daya wanke mata, amma ta ya zai yi? Duk wani abin da yasan zai sata farin ciki da walwala ko da yaushe yi mata yake, ba shi kaɗai ba, kowa na nuna mata ƙauna kowa sonta yake, yanzu ta zama daidai da kowa a cikin mutane amma Alawiyya ta kasa cire tunanin mutane biyu a zuciyarta, mahaifiyarta da ƙawarta Jiddah. Babu ranar da bata zubar da hawaye, kamar yadda babu ranar da bata bin tashar motocin garin Kano don a cewar ta zata haɗu da ko Jiddah ko Mamarta a tashar haka jikinta ke bata a kullum. 

A hankali ya isa inda take yana jin tausayinta na yawo a cikin ilahirin jikinsa, ta bayanta ya zagayo ya rungumeta yana mai saukar da ajiyar zuciya.

Saurin goge hawayen idonta tai, don tasan babu abin da ya tsana irin ganinta cikin kuka da tashin hankali. Yana mamakin yadda take da dakiya da jajircewa ace wai ita ce ko da yaushe sai kuka. 

Ita ce mai saka mutane da dama kuka, a kotu amma ita a gida kullum sai ta yi kuka. Ta zama babbar Lauya wadda baki ɗaya jahar Kano ke taƙama da ita, domin babu case ɗin da zata amsa batai nasara kansa ba.

Jama'a da dama na jinjina mata wasu na yawan turo mata da wasiƙar rayuwarta na birge su, ina ma ace suma yadda ta taso suke? Da sun ji daɗin sosai domin kowa ya ganta bai taɓa cewa tasan miye damuwa ko matsala, sai hanyar warware su kawai ta sani.

A duk lokacin da taci karo da zantukan mutane a shafin ta na Facebook, IG, Twitter, WhatsApp, sai na ji hawaye sun zubo mata, domin da sun san baƙar wahalar data sha a rayuwarta kafin ta kai wannan matakin sam da babu wanda zai sha'awar kasancewa a matsayin da take ko da wasa. Sai dai daman haka abin Allah yake sau tari sai ka ci baƙar wahala ka shiga muguwar matsala sai kaga lokaci guda komai ya koma maka daidai, ka wayi gari ka ganka cikin ni'ima, hatta mutanen da suka dinga hantararka suka dinga aibantaka sai ka ga duk sun dawo fadawanka. Ikon Allah kenan mai juya lamari a lokacin daya so. Ya azurta wanda Ya so, alokacin da Ya so.

Wata gurguwar mata ce ta tuƙo keken guragunta ta isa inda Alawiyya ke zaune tana ta kuka riris, mijinta Dr. Faisal na ta lallashinta tamkar yana ƙara mata ƙaimin kukanta. Cikin sanyin jiki tsohuwar ta dafa kafaɗar Alawiyya tace, "Haba  ke ko, kullum sai kin saka mu kuka a cikin gidan nan, bayan ke ce kullum ke saka jama'ar gari dariya a waje, me yasa kika zaɓi saka mutanen da suke da kusanci dake kuka madadin dariya ne Alawiyya?" 

Cikin Muryar kuka tace, "Kaka wallahi ko da yaushe ina ganin Jiddah da Mama a mawuyacin hali, duk sanda nayi istihara na kwanta sai na gansu a mummunan hali, shin taya ba zan koka ba? Babban abin da yasa na karanci lauya don kawai na ƙwatarwa yara da mata haƙƙinsu kan mugayen mazajensu na dinga ƙwatarwa yara irinsu Jiddah haƙƙinsu kan iyayensu, amma a banza ban samu damar ganin Jiddah ba alokacin da burin nawa ya ci ka ba, shi yasa kika ga ban taɓa amsar kuɗin Shari'a ba indai ta shafi neman ƴanci ne ta yara ko mata ba, duk saboda Ni kaɗai nasan wace irin rayuwa mu kai a Lagos Ni da Jiddah. Sannan a gabanki na ida rayuwata mai cike da tsana da tsangwama asalima kina cikin mutanen da suka fi kowa nuna min tsana da tsangwama a lokacin. Shin taya ba zan kuka ba idan na tuna cewa mutane biyu da suke da muhimmanci a rayuwata basu tare da ni kuma ban da tabbacin suna cikin aminci ko akasinsa? Don Allah ku dinga min adalci akan dukkan lamurrana Kaka indai... Maganarta ta maƙale lokacin da gidan talabijin suka hasko fuskar wata mata ɗaure da ankwa ana faɗin ta kashe mijinta mai suna Captain Aliyu Masani wanda suke zaune a cikin garin Kaduna, shi dai  marigayi sojan yana da mata uku ne amma Fatima ita ce amarya a cikin matansa, wanda sun yi aure shekaru masu dama da suka shuɗe... Sai dai ganin Alawiyya akai ta sulmiyo daga kan kujerar da take ba numfashi.

A daidai lokacin wayar Alawiyya tai ƙara, Faisal ya ɗauki wayar don yaga sunan mahaifin Alawiyya ne ke yawo kan wayar, shima a cikin muryar tashin hankali yake cewa, "Maza ki kunna talabijin ki ga Fatima wai ta kashe mijinta! Wallahi nasan Fatima ba zata taɓa kashe mai rai ba, balle mijin da take aure ba."

Shi dai sai ya samu kansa da gayama Daddyn abin da ya faru da Alawiyya sakamakon kallon matar da tai itama.

Cikin tashin hankali ya ce, "Maza ka shafa mata ruwa tai waya can Kadunar ta tabbatar da ita ce zata tsaya ma mai laifin." Kafin Faisal yace komai ya kashe wayar ga alama gidanma zai nufo.

Alawiyya na farfaɗo wa ta jawo wayarta, bugu biyu aka ɗauka, domin kowa yasan wacece Barista Alawiyya, lauyoyi da dama suna son buga Shari'a da ita, musamman don su samu damar samu sunansu ya yi tambari a duniyar jaridu. Duk da cewa sun san duk wanda ya tsaya kotu buga Shari'a da Barista Alawiyya to tabbas shi ne ke faɗuwa amma ba su damu ba, saboda ita ɗin ta musamman ce a fagen iya aiki da nuna ƙwarewa kan aikinta.

Cikin Muryar kuka take tabbatar da cewa ita ce zata kare matar data kashe mijinta. Ba wani ja aka amsa mata don sanin wacece ita.

Cikin lokaci kaɗan ta shirya kayan da take buƙata, a bakin gate ɗin gidan sukai karo da motar mahaifinta shima ya zo, don haka a waya kawai su kai magana suka cinna kan motarsu suka kama hanyar Kaduna cike da tashin hankali da muguwar fargaba.

Tabbas ko a mafarki taga mahaifiyarta sai ga gane ta balle a fili, duk yadda ta sauya ta lalace ta fice hayyacinta hakan bai hana ta gane ta ba, to tsohon mijinta ma ya gane ta balle ita da ta tsugunna ta haifa? Tabbas zata baje duk wata basira da hikimarta tare da ƙwarewarta domin tabbatar da gaskiyar abin da ke faruwa da mahaifiyarta.

"Wallahi ba zata kashe mutum ba Mama." Cewar ta da ƙarfi tana jin tamkar tai wauta data taho a mota inama ace a jirgi ta nufi Kadunar tabbas da ya fi sauri.

Shi ma ta ɓangaren Alh. Bello abin da yake rayawa a ransa kenan, me yasa ba jirgi suka hau ba? Kada fa kafin su je wani abu ya sameta! Fatima har zuwa yanzu kina nan da kyanki duk da tarin wahala da jigatar dake shimfiɗe a jikinki sai da na gasgata kyanki na kuma amince da bake kika kashe mijinki ba sam." Sai surutu yake shi kaɗai, Allah ne kawai ya kai su Kaduna lafiya.

Suna isa kai tsaye office ɗin da aka kai ta suka je, har an kaita gidan yarin dake Kabala Custom ajiya kafin a fara Shari'a.

Cikin sauri aka tarbi Alawiyya don kowa yasan ta kafin ma tace ga ta an gane ta.  Neman izinin mai laifin tai, nan take aka bata dama ta je ta zauna inda zata gana da ita.

Zaune take ita kaɗai a ɗakin cikin duhu kasancewar mijin nata babba ne a gun aikinsa, ba ƙaramin duka da izaya ta ci ba kafin a kawo ta nan wajen ba, addu'a take Allah Yasa ta mutu kafin ma a fara Shari'ar, fata take Allah Ya ɗauki ranta ta huta da baƙar rayuwar da take mai cike da ƙunci da takaici.

Har zuwa yanzu ta kasa cire ɗiyarta da danginta daga cikin zuciyarta rayuwa take kawai tamkar matta, ita daman tasan ba banbanci gareta ba tsakaninta da gawa ba, domin rayuwar da take ciki mutuwa ta fi sauƙi a gare ta... "Ke munafuka maza ki taso an zo gunki. Amma wallahi ban so Barista Alawiyya ta shiga case ɗinki ba, munafukar Allah ta'ala sai wani sinne kai kike kamar mutunniyar arziƙi, amma ta banza ce." Ta dinga ingiza ƙeyarta tana tujara da masifa kamar mijinta ne ta kashe ko ubanta.

Tana zuwa ɗakin Alawiyya ta ruga ta rungume ta sai kuka ya ƙwace mata mai  cin rai.

"Mamana! Mamana! Mamana! Ina kika shige ne? Wace duniyar kika tafi kika barni? Mamana me yasa kika manta da Ni?"

Kamar ko da yaushe haka ta ɗauka Yau mafarkin ɗiyarta take, sai dai Yau kalaman ɗiyarta sun sha bambam dana ko da yaushe da take yi.

"Fatimaaa! Ya ja sunan da ƙarfi ya iso daf da su, sai dai ita ɗin ba matarsa ba ce, don haka ya riƙe Alawiyya gam madadin Fatimar.

Kamar muryar Bello take ji, namijin da har duniya ta naɗe bata taɓa samun wanda zai ko da kama rabin yatsansa ne a gunta. Mutumin da ya nuna mata soyayya da kulawa ba ƙyama ba mugunta ko da yaushe cikin tattashinta yake. Tabbas mafarkin Yau insha Allah wanda zai tafi da ruhinta ne, don haka ta nemi sulale don kar ta mutu a tsaye.

Sai dai Alawiyya ba ƙaramin riƙo tai mata ba, hakan yasa ta fara fahimtar kamar da gaske ba mafarki take ba, kamar fa da gaske jikin Alawiyya take, to idan haka ne muryar Bello da ta ji itama da gaske ne yana gun? Allah Sarki da ace tana gani da taga yadda Alawiyya ta girma ta koma da taga yadda Bello ya koma shima amma babu idanu sam bata gani.

Kuka sosai kowa ke yi gun, abin da yasa Gandurobar da ta kawo Fatima leƙawa, hantar cikinta ta kaɗa ganin yadda Madam da kanta ke kuka ta rungume matar ga wani Alhaji dake tsaye yana share hawaye da gani shi ma mai faɗa aji ne a ƙasar baki ɗaya.

Sun jima a hakan sannan Faisal ya ɗauko darduma mai girma ya shimfiɗa kowa ya zauna. Ba ƙaramin tashin hankali suka shiga ba, lokacin da suka ga Mamar Alawiyya na lalube lokacin da zata zauna,alamar bata gani ta makance.

"Fatima yaushe kika daina gani?" Cewar Daddyn Alawiyya yana share hawaye.

"Labarin mai tsawo ne Baban Alawiyya, amma waye ya baku labarin ina nan?" 

"Cikin talabijin muka ga sanarwar abin da ya faru Fatima." Cewar Daddyn Alawiyya karo na biyu.

Alawiyya kuwa har ta fara nazari matsayinta Na lauyan da tasan abin da take yi, taya makauniya zata kashe mijinta? Cikin sauri ta miƙe tsaye ta kalli Daddynta tace, "Daddy bari na je na amshi file ɗin case ɗin naga yadda aka yi kisan."

"To ɗiyar kirki sai kin dawo." Cewar Daddyn Alawiyya, Faisal kuwa ya tashi ya bi bayanta, domin duk inda zata je indai bai aiki to tare yake tafiya da matarsa domin ya bata kariya, duk da ko da yaushe cikin addu'ar mutane data iyaye take.

Har babban Ofishin ta je, ta amshi File ɗin ta koma cikin mota ta fara karanta wa.

"Fatima ta kashe mijinta mai suna Captain Aliyu Masani ta hanyar yanka shi a wuya, sannan kuma ta caka mai wuƙa a ciki har sai da rai ya yi halinsa."

Gwauran numfashi ta ja, kafin ta sake nazarin zancen.

Taya makauniya zata yanka mutum har kuma ta caka mai wuƙa? A yadda taga hoton marigayin yana suffar sadaukantaka, kuma yafi wadda ta kashe shi karfi ko a kallon jiki nesa ba kusa ba...

Wayarta ce tai ƙara, ganin baƙuwar lamba kamar ba zata ɗauka ba, amma ganin wayarta ce ta wajen aiki sai ta ɗaga kiran.

"Ina magana da Barista Alawiyya Bello ne?" 

 Ba tare da wani jinkiri ba ta amsa da cewar, "Tabbas kana magana da ita ne, wane taimako zan maka?" 

Wata mahaukaciyar dariya aka saki wadda sai ta kauda wayar daga dodon kunnenta, ya yi mai isarta sannan ya ce, "Ina son ki yi gaggawar ficewa daga case ɗin da kika amsa na Fatima da ta kashe mijinta, idan ba haka ba za ki fuskanci ƙalubale wanda baki taɓa cin karo da shi ba ko a mafarki. Ki sani idan taƙamarki taurin kai to kin zo madakata, domin kin zo fagen da taurin kai bai amfani asalima bai da waje a gurinmu." Kit ya kashe wayar.

Wani malalacin murmushi ta saki, tabbas shari'ar irin wadda take so ce, ta jima batai Shari'a irin wannan ba mai cike da wasa da faɗaɗa ƙwaƙwalwa ba.

Wani ma ya yi rawa balle ɗan makaɗi! 

Tabbas sai ta bankaɗo asalin masheƙin Marigayin indai ta cika ita ɗin ita ce Barista Alawiyya wadda mutane ke jinjina wa baiwa da hazaƙar da take da ita wajen nuna ƙwarewa a aikinta.

Faisal da duk ya ji abin da ya faru a wayar sai tsoro ya kama shi, cikin damuwa ya dube ta ya ce, Hubby akwai matsala kuwa a wannan lokacin, domin ga dukkan alama akwai mutane na daban dake ɗauke da alhakin ɗaukar mataki kan duk wanda ya shiga cikin shari'ar... "Dakata Faisal! Kana nufin saboda wasu ƙananan ƴan daba da basu san abin da ake kira da Shari'a ba zan yi zaune na kame kaina da bakina tare da aikina na bar mahaifiyata a cikin wannan yanayin? To wallahi tallahi indai ina raye sai na buga Shari'a mai cike da abubuwan al'ajabi da mamaki kai wallahi sai na nuna wa ko su waye cewa sun taɓo tsulayar Dodo, ba zan rangwanta ba, haka ba zan sassauta ba, sai na gurfanar da masu laifin gaban hukuma, sannan na nemi kadin haƙƙinta na ɓata mata suna da akai ba zan gushe ba sai na yi lalalar da zan hambaɗe duk wanda ya yi ma mahaifiyata karan tsaye a rayuwarta ba zan ƙasa a gwiwa ba sai na tabbatar da cewa ko kare ne ya taɓa yi ma mahaifiya ta kukan da bai mata ba sai na nema mata haƙƙinta balle mutum mai ɗauke da ƙafafuwa da hannuwa haƙora talatin da ƴan kai a bakinsa."

Zuwa yanzu tantama yake anya kuwa matarsa ce Alawiyya da ya sani macen da bata ɗaga murya gabansa, macen da bata taɓa kiran sunansa amma Yau ga shi har tsawa take mai mai cike da firgitarwa.  Dole ya kama kansa kafin ya yi abin da zai ɓata ran matarsa a banza.

Can gun ta koma amma sai ka tabbatar mata da cewa lokacin ganawa da Mamar ya wuce sai dai su dawo gobe.

Haka suka taho suka bar Mamar a yanayi na ban tausayi.

Gidan Alawiyya dake Kaduna suka sauka a nan NDC unguwar Kaji bayan gidan IBB, ko da suka je kowa ba wanda ya kula kowa daga Daddyn har su, da ya yi nufin zuwa ya kama hotel ko cikin gidajensa ya kwana sai Alawiyya tace kar da ya je ko'ina akwai matsala a lamarin.

Haka yasa aka ba shi ɗaki guda ya shige shima yana nazari da tunanin wace irin rayuwa Fatima ta yi bayan rabuwarsu.

Alawiyya kuwa sallah tai ta gama ta zauna kenan zata fara bincike kan lamarin wayarta tai ƙara cike da gamsuwa da kanta ta ɗauki wayar.

"Watau ke baki jin kashedi ko? Ina son ki sani idan dai kikai gaggawar binciko gaskiya kamar yadda kika saba to wannan gaskiyar za ki binciko ta ne da tukuicin ran mahaifinki da mijinki."

Kamar yana gabanta haka ta daka mai tsawar gaske tace, "Anya kuwa kasan wacece Alawiyya a duniyar Shari'a kuwa? Ina so ka sani ban jin nishaɗi sai ina sauraran waɗannan banzajen maganganun naku masu sakamun nishaɗi a zuciya, kada ka sake ka sake kirana idan dai ba albishir ɗin ka kama mijin nawa ko uban nawa ka kira kai min ba.

Amma ina son ka sani nan da kwana kaɗan zan binciko duk wani sirri da kaidin abin da kuka aikata." Kit ta kashe wayarta ta faɗa kan gado tana tunanin Mamarta.

To masu karatu abin ya ɗauko zafi fa.

Alawiyya ta ga mahaifiyarta amma da laifin kisan kai.

Wace irin rayuwa Alawiyya tai bayan rabuwarta da Jiddah?

Ya Mustapha yake ciki da gidansa? 

Ina Jiddah take da halin da take ciki?

Ku dai kar ku damu ku ci-gaba da bibiyar alƙalamin Haupha don jin wannan cakwakiyar gaske data kunne kai.

Taku a kullum Haupha ✍️

[8/10, 8:23 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

 *Ku yi haƙuri kwana biyu kun ji Ni shiru, ku sakani a dukkan addu'arku don haka.* 

Washegari tunda safe suka nufi gidan yarin cike da abubuwa da dama a ranau. Barista Alawiyya na tunanin su waye suke da alaƙa da mahaifiyarta akan wannan kisan? Me yasa mahaifiyarta ta makance ne? Tana da tarin tambayoyi da take da buƙatar ace mahaifiyarta ta amsa mata su, sai dai matsalar guda ce ga alama mahaifiyarta ta riga ta gaji da duniyar duba ga yadda abubuwa suka faru da ita na rayuwa, tabbas ba zata taɓa barin hukuncin kisa ya tabbata ga mahaifiyarta ba, ko da hakan na nufin abubuwa da dama ne zasu faru kuwa. Ya zama tilas ya zama lallai ta bibiyi masu bibiyar mahaifiyarta, dole ne ta nunawa duniya wannan karon shari'ar tata ce, da ita ake karawa ba karewa take ba, ya zama wajibi tai shari'ar da za ta finciko duk wani alhaki da ke mallakin mahaifiyarta ta miƙa mata. Tsurama motar Daddynta ido tai, "Sai dai kai haƙuri Daddy amma wannan karon hatta ahalinka sai na ɗanɗana masu abin da suka ɗanɗana mata na raba ta da mijinta suka barta da ƙaramar yarinya ba ci ba sha na tsawon shekaru wanda hakan sun karya doka ta shafi na dubu ɗaya da dari bakwai da tamanin da uku ne (1783). 

Dr Falsal ya kalleta, "Don Allah ki natsu ki kwantar da hankalinki, domin nasan cewa tunda Allah Yasa kika amshi wannan case to ya zama tarihi ba abin da zai shafi Mama da yardar Allah zata fice daga wannan yanayin. Kinga tunda muka taho baki yi maganar yara ba, bayan kin san suna makaranta muka taho muka barsu, har mun kwana... Wani banzan kallo ta maka mai wanda yasa ya rufe bakinsa ba tare da ya shirya ba. Tabbas Alawiyya nada haƙuri da kauda kai, amma fa idan ranta ya ɓaci tamkar bata san yadda kalmar mutunci take ba ko haƙuri, lokacin da mutane ke gaya mai yana auren mace-namiji dariya suke ba shi, wai har tambayarsa ake anya bata dukansa? Saboda yadda take da zafi kan aikinta uwa uba ta sha kamo ƙattin maza da kanta ta kai su gaban Shari'a musamman idan ta danganci fyade ko mijin dake wahal da matarsa. Duk jinsu yake domin shi ko cacar baki bata yi da shi, duk da yana mata faɗa musamman kan yaransu amma sai dai ta ba shi haƙuri tai tsit bata sake magana. Sau ɗaya ne watarana suna tafiya a mota za su wuce daidai gadar Gaida road suka ga wani magidanci ya dage sai dukan matarsa yake ga ciki ga yara uku sai kuka suke suna riƙe shi, amma har su kaima duka yake yana ƙara komawa kan mahaifiyar tasu. Duk ga mutane amma sai suka tsaya kallo wasu ma har ɗauka suke a waya ba ruwansu da zuwa su raba faɗan. Shima dai kamar kowa ne mai mota fakin ya yi kawai yana kallon yadda mijin ke dukan matar tana ta kare cikinta tana kuka. Kawai ganin Alawiyya ya yi gun bai san lokacin da ta buɗe motar ta fice ba, sai hango ta ya yi ta ɗauke mijin da mari hannu bibbiyu, kamar a Film ya ga ta dage iyar ƙarfinta tana jibgar mutumin nan, ganin tana niyyar lahanta shi yasa ya fice da sauri ya nufi gun da zummar janye ta, lokacin ta dunƙule hannu zata sauke shi kan cikin mutumin ta sauke mai shi a kumatu, sai da haƙorinsa ya fice don azaba. Ganin mijinta ta daka yasa ta sake fusata amma sai ya yi ta maza ya sake karewa dole ta haƙura ta  nufi mota nan take tai waya, ba a jima ba sai ga ƴan sanda sun iso gun da motar asibiti, ta dube shi ba wasa ta ce ya je asibiti a duba shi ita kuma zata je office tare da matar da yaran yanzu, su yi waya idan an gama mai za ta je ta ɗauko shi. Ta dubi mutanen dake gun ta daka masu tsawa tana cewa, "Wai ku nan mutane ne ko dabbobi masu ƙafa biyu hannu biyu? Ko da yake nasan ko dabbobi idan suka ga ƴan'uwansu dabbobi na cutar junansu shigar masu su ke amma ku sai abin ya zame maku abin nema da tutiya, to wallahi duk wanda ya sake ya ɗora wannan abin sai na kama shi na ɗaure nasa an ci shi tarar manyan kuɗaɗe. Kar ku manta sunana Barista Alawiyya Bello Gareji."  Nan da nan mutanen kowa ya watse yana gogewa kar da ya jawa kansa bala'i da rana tsaka dan kowa yasan wacece Barista Alawiyya Bello Gareji a Kano da kewayen Kano da sauran Jahohi don babu inda ba a ɗaukar ta aiki kuma indai ta je sai ta ci nasara.

Cikin matuƙar tausayawa ta kama matar ta shiga motarta, suma yaran suka shiga kai tsaye babban asibitin ta dake unguwar Bachirawa ta nufa da ita don a duba lafiyarta data abin da ke cikinta. A takaice sai data sa mijin yin gidan yari ta kuma tsaya tsayin daka kotu ta raba auren ta kuma mallaka ma matar gidansa, kyauta har da tarar wasu iyayen kuɗi da zai ba da don kula da yaransa da cikin dake jikinta, wanda sai dai danginsa su kai karo-karo suka haɗa kuɗaɗen tilas aka ba matar. Haka bai manta ba da shari'ar da ta gwabza da ɗan gidan ministan harkokin waje na garin Abuja wanda yawon shan iska ke kawo shi Kano ya yi wa ɗiyar wata almajira fyade har ta mutu, cikin jarida ta tsinci labarin amma sai da t upai ruwa tai tsaki matsayinta Na babbar Lauyar dake zaman kanta ta shiga case ɗin ta dinga gogawa da lauyan ƙasar waje da Uban yaron ya ɗauko kan a kare mai yaro, amma ƙarshe sai da ta kai Yaron gidan yari, kuma ta sa Uban ya biyya diyya tunda yana tarin dukiyar da yake ba yaran na abin da ya ga dama. Ganin hakan Uban ya dinga turo mata ƴan daba kala-kala amma sai dai ta tura mai su asibiti kawai ya rasa yadda akai ma take masu wannan laga-laga. Don kuwa shigowar ƴan fashi gidansu har bai iya ƙirga yawansu, sai dai ya ga ta ci riga da wando kamar wata ƴar China ta kama artabu da su sai ta kama su. Shi ya rasa inda ta koyo wannan shegen faɗan ma wallahi. Shafa inda ta cire mai haƙori ya yi ya sauke ajiyar zuciya ya sadda kansa tabbas yana da buƙatar ya kama bakinsa idan ba haka ba kuma yana da kyau ya tattara ya koma gida gun yaransa ya jira ta, idan ta gama ta dawo gunsu. Daram! Gabansa ya faɗi ya ji jiya tana cewa idan an isa a fara kama shi da Daddy sannan a kira ta a waya! Tabbas Alawiyya tafi aljani iya shaiɗana gata bata da tsoro ko da wasa, yanzu ta ya zai iya nufar Kano bayan neman a ɗauke shi ake?"  Jin alamar an tsaya da motar yasa ya dawo hankalinsa ba tare daya ba kanshi amsar tambayar da ya yi ba.

Tare suka shiga ciki, fuskar Alawiyya sam ba annuri hatta Daddyn ya lura da yadda ta tsare gida take ɗauke kai. 

Bayan sun nemi a fito masu da Fatimar suka zauna kan babban kafet ɗin da Dr Falsal ya shimfiɗa masu kowa da abin dake damunsa.

Daddyn Alawiyya na cike da tsoron kar dai ace da gaske ya sake rasa Fatima duk tsawon shekarun daya ɗauka yana jiranta. Hawaye suka zubo min bai damu daya goge ba.

Barista Alawiyya na tunanin yanzu a nan mahaifiyarta ta kwana, cikin fitsari da kashi da cinnaku da sauran abubuwan ƙyama?" Hawaye suka zuba mata bata damu data goge ba ita ma.

Dr Falsal na tunanin yanzu kenan rayuwarsa na cikin tashin hankali saboda matarsa? Kenan wannan karon zata iya bijire mai idan yace ga wani abun kan mahaifiyarta? Tabbas akwai damuwa mai tarin gaske, a Yau ji yake yana jin wani abu mai kama da nadama tare da danasanin barin Alawiyya ta zama yadda ta zama na amsa sunan babbar Lauya.

Shigowar Fatima gun yasa kowa tashi tsaye yana kallonta, Alawiyya ta tashi da sauri ta tarbo ta cikin sauri ta kai ta gun da zata zauna.

Cikin lalube ta zauna tana riƙe da hannun Alawiyya, ta zauna bakinta ɗauke da "Allah Ya yi maki albarka." 

Bayan kowa ya zauna, Barista Alawiyya ta gaida Fatima ta amsa shima Faisal ya gaida ta, ita kuma ta gaida Daddyn Alawiyya.

Barista Alawiyya ta dubeta cike da tausayi ta ce, "Mama na gani a labarai an ce ku uku ne gun maidiganku amma ban ga maganar su a cikin case ɗin kisan kan ba, sannan kuma na gani an ce kin yanka shi ne sannan ki ka caka mai wuƙa a ciki...

 "E tabbas haka ne duk na aikata! 

Hawaye suka zubo ma Daddy, yayin da Alawiyya tai murmushin yaƙe ta dubi Mamarta tace, "Naga an saka cewa ke ce amarya kuma ke ce kawai kika taɓa haihuwa da shi a gidan don haka kika kashe shi don ki samu gado...

"E haka ne nice na kashe shi!

Kallonta kowa yake ban da Alawiyya data sadda kanta ƙasa hawaye na son zubo mata amma ta ƙi basu damar zubowa.

"Tabbas Mama ba ke ce ki kai kisan kan nan ba." Cewar Alawiyya.

"Na rantse da Allah nice na kashe Alhaji Alawiyya! Don Allah kar da ki saka kanki a halaka domin Ni daman can rayu cikin farin ciki ba, don haka kada ki hanani komawa gun mahaliccina domin ina kyautata zaton insha Allah zan kasance a cikin farin ciki a can. Alawiyya bari ki ji dama ina cike da nadamar tafiyata ban ganki ba, banga mahaifinki ba naga wane irin yanayi kuke to alhamdulillah tunda ga dukkan alama baki da damuwa har shi sai ince Allah Ya ƙaddara saduwarmu a can don nafi son mutuwa da rayuwata."

Barista Alawiyya "Kenan kina nufin don ki mutu kema kika kashe mijinki?"

Fatima, "Nice dai na kashe shi!

Barista Alawiyya, "Ba ke kika kashe shi ba, tun yaushe kika makance?"

Fatima, "Shekara tara data wuce."

Barista Alawiyya, "Makaho na iya yanka Kaza ne?"

Fatima, "Nice na kashe Alhaji da hannuna."

Barista Alawiyya ta dubi mahaifiyarta cike da tarin damuwa tace, " Mama bayan rabuwarmu dake wace irin rayuwa kika kasance ne ?"

Wani irin kuka mai karfi ya ƙwace mata, wanda kowa sai da ya kalleta .

Barista Alawiyya tayi murmushi ta zo gun da take buƙata, don haka ta dubeta tace, "Alokacin da za ki bi mijinki babu irin roƙon da ban yi maki ba amma kika tsallake ni gaban Inna kika bi mijinki baki ko jin tausayina matsayina na wadda na rasa Uba kuma Uban nawa ke ce ya ba amanata saboda yasan ke ce kawai za ki iya jure zama da Ni duk rintsi duk wahala, amma saboda son mijinki ya rufe maki ido kika watsar da ni kika bi shi batare da ko waigena kin yi ba...

Fatima ta fashe da kuka sosai tace, "Don Allah Alawiyya kar da kice min duk tsawon lokacin nan kina riƙe da Ni a zuciyarki ne? Tabbas Alawiyya nayi godiya ga Allah tafi dubu lokacin da na bi mijina ban tafi dake ba, saboda da yanzu kin jima da barin numfashi Alawiyya."

Sai tai shiru kamar wadda aka rufe wa baki.

Barista Alawiyya ta dube ta tace, "Lokacin da kika tafi ita ma Inna tafiya tai har Yau bata dawo ba."

Fatima ta zabura tace, "Wallahi Alawiyya dole ce tasa na ƙyale ki ban sake nemanki ba, domin nima rayuwa nayi tamkar matacciya kawai banbancina da matacciya shi ne ina numfashi haka ana bautar da Ni ana amfani dani gun abubuwa masu yawa wanda ko da yaushe ji nake ina ma ace mutuwa nayi madadin rayuwar da nake mai cike da son kai da son abin duniya? Tabbas Alawiyya rayuwata bata da wani amfani ta baya da na bayyana maki ita, ko da yake akwai wani sirri wanda zai min katanga gun bayyana maki bayan rabuwarmu wanda nasan sai bayan an yanke min hukunci gobe kamar yadda aka gayamin zai bayyana saboda ita gaskiya bata taɓa ɓoyuwa sai dai ta jima bata bayyana ba."

Barista Alawiyya, "Kina nufin gobe ne za a fara zaman kotun?"

Fatima, "E haka aka gayamin ɗazun za a shiga dani kotu gobe gun da ban da kowa ba mai kareni. To nima murna nake da kashe Ni da za ai domin na gaji da rayuwata Ni kaɗai babu ahalina ban da kowa Alawiyya sai fa ke to zuwana a rayuwarki yana nufin kema zan shafa maki kashin Kaji ne don haka zan tafi kotu gobe da ƙwarin gwiwar amsa duk wata tambaya kamar yadda aka gayamin amsar da zan bada saboda ina sonki rayu Alawiyya ban san a ce baki ɗaya zuri'armu ta shafe a doron duniya."

Cikin kuka Alawiyya tace, "Tabbas ahalinki ba zai taɓa shafewa ba a doron duniyar nan ba Mama domin yanzu haka kina da jikoki guda uku mace guda namiji ɗaya yanzu haka ina ɗauke da wani cikin wanda nake saka ran wasu ƴan biyunne ko ƴan uku a cikinsa, kin ga kau ai zamu yaɗu a duniyar muma ba zamu gushe ba."

Fatima ta rungume Alawiyya tana kukan farin ciki mai cike da jin daɗi, ita ma ashe ta zama Kaka,tana da jikoki har guda uku.

Barista Alawiyya ta ci-gaba da cewa, "Ina son ki sani cewa kina da ɗiyar da zata iya jan tunga a gaban kowa ta ƙwatar maki ƴancinki ta goga da kowa a kanki ta shiga ta fita ta tabbatar da cewa kin amshi haƙƙinki gun waɗanda suka ƙwace maki shi, saboda Ni ɗin Barista ce aikina kenan ƙwatar ma wanda aka cuta haƙƙinsa. Kin ga kuwa ɗan Malam ya yi rawa an masa liƙo ina ga ɗan makaɗi? Kawai ki gayamin gaskiyar abin da ya faru karki damu da komai kina tare da gatanki kamar yadda kowa ke tare da ni gatan Mamana."

Fatima ta zabura hankali tashe tace, "Dama kece Lauyar da ake ta maganar ta tsaya min,za a kashe ta?" To idan dai na isa dake kin amince cewar nice na haifi ke to ina son ki janye daga wannan shari'ar saboda ban san na rasaki ban san ki shiga damuwa bayan wadda kika shiga a baya."

Kawai ta tashi tana neman hanyar tafiya ranta a ɓace.

Daidai nan wayar Dr. Faisal tai ƙara, wayar Daddy tai ƙara ita ma Barista Alawiyya wayarta tai ƙara.

Baki ɗaya suka ɗaga kiran suna sauraren abin da ake gaya masu lokaci guda.

Tare suka aje wayar kamar an basu umarni a tare suka kalli juna,ba wanda yace ƙala.

Ko me aka gaya masu? Anya kuwa Fatima zata ba Barista Alawiyya Bello Gareji damar yin aikinta yadda ya kamata?

Shin wane mataki Barista Alawiyya Bello Gareji zata ɗauka a wannan shari'ar?

Don Allah ku yi min afuwa abubuwa ne suka cakude min kwanakin nan don haka kuke jina shiru.

Taku a kullum Haupha ✍️

[8/12, 12:50 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Barista Alawiyya ce dubi Daddy da Dr. Faisal tace, "Kuma an ja maku kunne ne? Anyi maku albashir da ajalinku idan baku saka baki na janye daga niyyyata ba halan?"

Daddy ne ya fara bata amsa, "Ta ya kika san me aka gayamin haka Alawiyya? Tabbas sun ce min ko dai nasa ki janye ko kuma na rasa raina na rasa ki baki ɗaya kuma tabbas Fatima sai ta mutu."

Kallon Dr. Faisal tayi ba tare da tace komai ba, amma shi da yake yasan halin  ƴan kayansa sai ya bata labarin abin da take son ji kawai.

"Sun tabbatar min da cewa zan rasa ki kamar yadda zan rasa yarana tare da Ni kaina a banza idan ban sa kin janye daga shari'ar nan ba."

Fatima ta sake fashewa da kuka tace, "Kinga abin da nake gaya maki ko? Tabbas ba za su bar ku ba, basu da imani sun yi ƙaurin suna wajen tarwatsa rayuwar mutanen da basu ji ba, haka basu gani ba, don haka don Allah ku yi haƙuri ku manta da Ni tunda daman mun manta da Ni ku saka a ranku cewar ban duniyar baki ɗaya daman, don Allah ku yi min alfarmar barina a nan ku je."

"Wallahi ba zai yiyu ba, sam hakan ba zai faru ba ko a mafarki ba zan iya juya maki baya ba Fatima balle a ido biyu, kin san iyakar shekarun da na ɗauka ina jiran wannan damar ta sake ganinki? Shi ne don na cika marar rabo wanda bai san darajar soyayya ba sai na ƙyale ki? To tabbas ki saka a ranki idan mutuwa za ki yi to tare da Ni za ki mutu Fatima." Cewar Daddy kenan yana zubar da hawaye.

"Tabbas ka cika miji na gari abin koyi ga dukkan maza, ina bayanka nima zan bi dare, rana, don tabbatar da cewa mahaifiyata tana cikin natsuwa ta manta komai ta koma cikin farin ciki na wanke ta daga duk wani baƙin fenti da akai mata a idon duniya, nasa duniya ta karramata ta bata KAMBUN YABO."

"Ashsha! Anya kuwa kin san su waye Hajiya Turai da Hajiya Tani ƴar nan?"

To su ɗin manyan tantirai ne masu taƙama da kuɗi da tsafi."

A Yau bari na baku labarin asalin abin da ke faruwa ko kun yadda da maganata, ku yi ma kanku karatun ta natsu ku cire hannu daga lamarina, saboda na riga na shiga tarkon matan zamani masu gadara da kuɗi masu taƙama da shirka waɗanda basu ɗauki aikata zunubi wani abin tur ba.

                LABARIN FATIMA

"Lokacin da Bello ya zo neman aurena, ban amince ba, saboda ban son nayi nesa da yarinyata da Inna, saboda nasan duk duniya su kaɗaine dangina ahalina kuma, sannan har ga Allah ina tare da son mijina Baban Alawiyya duk da ina ji a jikina danginsa ba zasu taɓa amincewa ya aure Ni ba haka ba zasu yadda da amsar Alawiyya ba matsayin jininsu ba yasa na yanke shawarar zama ba aure na fi amincema na zame ma Alawiyya Uwa kuma Uba ban san a wayi gari tai kukan rashin Uba don haka na ƙi amincewa da maganar aure ga duk wanda zai zo guna da sunan neman aurena.

Sai dai zuwan Aliyu yasa mutane fara gulmace-gulmace ana cewa na aje soja cikin gidanmu na ƙi aure, wasu marassa tsoron Allah ma suka fara cewa ita ma Alawiyya a haka na same ta, wannan maganganun ne suka saka Inna tai min magana kan na yi haƙuri na fitar da wanda nake so kawai yafi mutunci kuma hakan zai dakushe wancan baƙin suna da ake son dinga kiranki da shi na marar Uba.

Hakan yasa na amince da Aliyu domin ya yi min alƙawarin zai aje nan nan garin ba inda zai kai ni, ya tabbatar min da cewa bai da kowa sai Ni, don haka na ji na amince da shi domin ban san na sake yin na aurena da Babanki , rana guda danginsa suka zo suka rabamu har ma suka ƙi ɗaukar ɗiyarsa suka ce basu ɗauke ta matsayin danginsu.

Cikin lokaci kaɗan akai aurena da Aliyu Soja ya kama mana haya a Tabkin fili muka tare, ya ce na tafi da yarinyata amma nace a'a saboda har ga Allah ban san ɗiyata tai agolanci wani gida nasan Babanta ba zai murna da hakan ba.

Cikin ikon Allah Aliyu na kulawa da Ni yadda ya kamata, sai dai har zuwa lokacin ina danne zuciyata ne kawai amma Babanki ya ƙi barin zuciyata.

Kwatsam! Bayan wata shida da aurenmu wata rana Aliyu ya fita ya dawo da alamar damuwa, nai tambayar duniyar nan amma sai ya ce min ba komai kawai. A haka muka tafi da shi har kwana uku sai a na huɗu ne ya kira ni bayan ya dawo da rana, ya dube ni ya ce, "Fatima don Allah ki yi haƙuri ki yafe min duk abin da ya faru, wallahi ba laifina bane ba, na riga nayi bincike sosai kanki na fahimci cewar idan na gaya maki gaskiyar koni wanene to ba za ki aure ni ba, Ni kuma har ga Allah kece irin macen da nake mafarkin aure, hakan yasa nayi maki ƙaryar cewa Ni ɗan nan garin ne amma ba haka bane ba, Ni ɗan asalin garin Kaduna ne a unguwar tabkin Malamai nake zaune sannan Ni ɗin babba ne a cikin aikina domin saura shekara biyu nayi ritaya, ina da matan aure biyu Hajiya Turai da Hajiya Tani, duk a gidana suka je Makkah insha Allah ke ma zan biya maki sai mu je tare daman ina son na sake zuwa. Shekaru da dama nayi aure amma Allah bai taɓa ban haihuwa ba na nema har na gaji na fawwala Allah lamarinsa nasan dai shi ne mai badawa haka kuma shi ne mai hanawa.

Don Allah ki yi min alfarma ki yi haƙuri ki bini Kaduna na amince ki tafi da Inna da Alawiyya tunda dama na gaya maki ban taɓa haihuwa ba Ni kinga sai Alawiyya ta ɗebe min kewar yara a gidana don Allah Fatima."

Jikina baki ɗaya ya yi sanyi, tabbas da ya gaya min cewar yana da mata kuma yana da tarin dukiya ba zan aure shi ba, gwara na auri daidai Ni talaka, ina Ni ina zama cikin manyan Hajiyoyi?" 

"Fatima don Allah karda ki tada hankalinki kan wannan maganar wallahi na rantse da Allah zan kula da ke yadda ya kamata ba zan taɓa barinki ki yi kuka ba a rayuwarki insha Allah ki ban amanarki zan riƙe maki ita da hannu biyu insha Allah."

Ya zan yi? Aure ya wuce komai sannan ya wuce ai wasa da shi don haka na shirya na je na gayama Inna komai. Ita ma jikinta ya yi sanyi kan lamarin amma haka tai ta ban ƙwarin gwiwa, haka na sake bata amanarki na taho cike da tashin hankali lokacin kina makaranta haka na je ta can na tsaya ina hangen ki ke da ƙawarki Jiddah ɗiyar Iyami mai abinci. Ba ƙaramin kuka nayi ba da zamu tafi amma haka na dangana muka tafi ta kan jirgi, duk da cewar Ni ma asalina ba matsiyaciya bace haka nake Makkah sai da na zama kamar wata ƴar ƙauye saboda an kwana biyu ba a gamu ba.

Lokacin da muka sauka filin jirgin Kaduna, nayi mamakin manyan motocin da suka zo tarbar mu,kai tsaye wani babban gida muka nufa wanda ya tuna mun asalin gidanmu da ƙasarmu, har hawaye suka zubo min, na share ina hasko fuskar iyayena da Yayyena.

Sashe uku ne cikin gidan, kai tsaye duk inda ya taka ƙafarsa nan nake aje tawa, cikin wani babban falo naga mun shiga ga ƴan aiki nan cike da gun sai kai kawowa suke, kujera ya nuna min na zauna cikin natsuwa da fargaba cike da zuciyata, damuwa shimfiɗe a kan fuskata.

Nan da nan aka cika min gabana da kayan ciye-ciye, Ni dai kaina ƙasa na kasa ko ɗaga kaina balle na samu sukunin cin abin da ke gabana.

Ya jima zuwa can sai naga ya fito ta wata ƙofa wadda ba ta ita ce ya shiga ba, bai jima da fitowa ba ya zauna sai ga wata dakekiyar mata ta fito ta wata ƙofa ta ci uwar kwalliya sai taunar cingam take tana hura hanci, ko ban tambaya ba nasan cewa ranta a ɓace yake yadda ta watsa min wani mummunan kallo ta hakimce kan kujera ta turo kallabinta gaban goshi. Ina cikin satar kallonta ne wata ƙofar ta buɗe sai ga wata Hajiyar ita ma, ba ƙarya ta ci kwalliya sosai kamar ta so tafi ta farkonma.

Su duka suka tsare ni da idanu wanda ba alamar fara'a a kan fuskarsu.

Maigidan ne ya fara magana bayan ya yi gyaran murya.

"Alhamdulillah! Na ji daɗi da na dawo na iske ku lafiya kamar yadda na barku lafiya. To cikin ikon Allah kamar yadda ba kira kowace daga cikinku na gaya mata zan ƙara aure kafin na ƙara ɗin, da na ƙara kuma na kira kowacce na gaya mata na ƙara aure, to Yau ga matar da na auro daga Lagos mai suna Fatima...

"Ahayye warrr."

Abin da suka haɗa baki suka ambata kenan.

"To wallahi bari ka ji Alh. Baka isa ba ka kwaso mana rainon Lagos,zaman ƙasan gada ba a cikin gidanmu ba." Cewar wadda ta fara shigowa kenan. 

"Ai Hajiya ke kika tanka ma har aka ji ta bakinki, Ni kam ai sai dai a gani a aikace." Cewar wadda ta zo daga baya kenan.

Ya girgiza kai ya ce, "Ban san abin da kuke gaskiya, ya kamata ace kun ƙara hankali kan wanda gare ku, saboda ku ba yara bane ba, na gaji da yadda kullum gidan nan ba zaman lafiya, sai kace na haɗa musulma da kafura haba!

"Warrrrr!

Ahayyye Warrr."

Tare suka sake haɗa baki gun furta kalmar Warrrr kamar wasu zararru.

Kallona ya yi, "Fatima waccan ita ce Hajiya Turai, ita ce ta fara shigowa sai wannan ita ce Hajiya Tani, su ne matana da na gaya maki guda biyu, Allah bai bamu haihuwa ba, har zuwa yanzu muna saka rai dai."

Ya nuna min wata ƙofa waccan ita ce hanyar sashen ki, nan ne ɓangarenki, ina son Allah kada ki biye masu ki ci-gaba da nuna min kyawawan halayenki masu kyau don Allah hakan zai sa na rage damuwar wasu abubuwan ban san rigima ban san tashin hankali ko da wasa."

Yana gama maganar ya miƙe tsaye ya nufi wata ƙofar ya bar mu a zaune a gun, su kam kowacce sai cika take tana batsewa.

Hajiya Turai ta kalli Hajiya Tani ta kwashe da dariya tace, "Hajiya wannan fa ita ce kishiyarki, don haka sai ki tashi tsaye Ni kam yanzu na aje makamai na kan wani banzan kishi sai na abin duniya, don haka Allah Ya bada sa'a Yasa a fara zuba ruwan kishi da kyau cikin lokaci kuma, domin irin waɗannan masu siffar munafukan Larabawan Makkah basu jin kira balle aiken dare sai kin tashi tsaye kin yi kamar kina yi sannan za ki samu galaba kan su."

Hajiya Tani ta maka min harara tace, "Ni wallahi kyanta ma ke ban tsoro, munafukar kamar haihuwar indiya ta tsakiya kin san ance sun fi kyau, ko a cikin indiyawan. Amma maganarki na kan hanya wallahi ba zan kwance ba daga kuka sai gari ba tai min yanka baya ba, kin san ance ƴan Lagos Mayun gaske ne idan suka kama kurwar namiji sai sun kai shi kushewa suke samun sa'ida a ransu."

Ni dai tamkar an dasa ni haka nake zaune ina sauraren su ina kuma ƙare masu kallo don tabbatar da cewa daga bakunansu maganganun ke fitowa ko ko ya akai ?

Hajiya Turai ta zabga min harara tace, "Naji Alh na kiranki da Hajiya shi ya biya maki kuɗin Makkah ko?"

Murmushi nayi domin ta tuno min da cewa nima naje Makkah tun ina budurwa ma.

Sai dai bakina ya yi nauyin da ban iya bata amsar tambayar ta.

Ganin ban da lokacin zama ina sauraren baƙaƙen maganganun da suke gaya min masu kama da barazana yasa na tashi na nufi ƙofar da aka tabbatar min da nan ne ɓangarena.

Sai dai tare muka tashi da su, ban ankara ba naga sun sha gabana, kafin nace me sun rufe Ni da duka.

Sai da suka gaji sannan suka ƙyale Ni, da jan jiki na shige ɓangarena ina hawaye.

Dare nayi aka aiko na fita cin abinci, kamar ince na ƙoshi sai kuma naga rashin dacewar hakan tunda Alh ne da kanshi ya aiko kirana.

Na ƙara gyara jikina don kar a raina Ni tunda naga matan gidan gasar kwalliya suke na fice ina duk addu'ar da ta zo bakina.

Su duka suka zubomin ido kowacce fuska ɗauke da tsana da kishi.

Da sallamata na isa gun, kamar yadda na zata hakan ya faru, Alh ne kawai ya amsa sallamar da nayi.

Shi na fara gaidawa sannan na bisu duka na gaida, amma babu wadda ta amsa min, shi ne kawai ya amsa gaisuwata yana ta murmushi.

Kular gabana na jawo na buɗe, ƙamshin abincin ya daki hancina sai kawai na ji cikina baki ɗaya ya shiga hautsinawa, kafin kace me, amai ya wanke jikina.

Su duka suka ɗora hannu a kai suka furta, "Kambura'uban can kayyasa! Ba dai ciki ne da ke ba?"

Mu haɗu a page na gaba don jin koma miye gare ta.

Taku a kullum Haupha ✍️

[8/14, 9:28 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

Cikin matuƙar farin ciki maigidan ya ce, "Allah Ya amince cewar Fatima ciki ne da ita, tabbas da nafi kowa farin ciki da jin daɗi. Maza Fatima tashi mu je asibiti, yi sauri ki shirya."

Kasa ɓoye ɓacin ransu su kai, don haka kowacce tace, "Wallahi ba dai ciki a gidan nan ba, idan kuwa ya bayyana sai dai ace a jikina ehe." 

Shi dai ya kama ni muka nufi sashena, yana ta jera min sannu.

Muna zuwa asibitin akai mana maraba, saboda sun san shi sosai ga dukkan alama, nan da nan akai min duk abin da ya kamata, aka ce mu jira minti biyar za a fitar da sakamakon awon da akai min.

"Congratulations Alh. Ina taya ka murna, domin Hajiya na ɗauke da ciki na tsawon wata uku."

"Alhamdulillah!

Alhamdulillah!

Alhamdulillah!

Sai da Alhaji ya jera sau uku sannan ya yi sujjada ya ƙara gode wa Ubangiji, sai kuma ya shiga fito da duk abin da ke aljihunsa yana ba Likitan kyauta.

Ni kaina naji daɗin jin ina ɗauke da ciki duk da cewar ina tantama daman can naga kamar akwai kamar babu saboda nasan yana son haihuwar yasa ban gaya mai ba, kada na sa mai rai akan abin da ban da tabbacin sa.

Muna komawa gida muka iske su Hajiya Turai zaune a babban falon gidan, sun yi jigum-jigum kamar masu zaman takaba ko gaisuwar mutuwa.

Cikin farin ciki ya dinga ɗaga su ɗaya bayan ɗaya yana masu albishir da an kusa jin kukan yaro ko yarinya a cikin gidan nan Insha Allah.

Ba tare da sun ce ƙala ba kowacce ta fincike daga jikinsa ta shige ɗakinta ta banko ƙofa da ƙarfin gaske.

Bai damu ba, shi kawai ta Ni yake, nan da nan ya ce na shirya mu je na siyo abin da nake son ci da sha, kafin na ji yunwa, bai san ina amai ko da wasa don kada na girgiza mai abin da ke cikina.

Tabbas naga farin ciki da gata gun Alh har ya dinga tunamin lokacin da nake da cikin Alawiyya yadda Babanta ya dinga murna yana ɗoki komai ya siyo ya kawo min. Na fakaici idonsa na share hawayen tunawa da Baban Alawiyya da ita kanta Alawiyya da nayi. Amma tabbas idan Allah Ya sauke Ni lafiya zan je na gano Alawiyya na kai masu abin da na haifa. Insha Allah Ni ma zan sake gina zuri'a ba zamu ƙare ba kenan da yardar Allah sai mun fi baya yawa, domin a baya Yayyena huɗu duk maza, to insha Allah zan maida su kaf kuma na maida mahaifiyata da mahaifina tare da Ni karin kaina, nasan mu haka kawai zamu taru mu sake tara zuri'a mai yawan gaske.

Ba ƙananan kaya Alh ya kwaso min ba, har faɗa nake mai ya bari amma kamar ƙara tunzura shi nake haka yake nunawa sai da nace mu tafi gida yunwa nake ji sannan ya haƙura da loda kaya mu ka koma gidan.

Ba kamar yadda na zata ba, na ɗauka zamu sake iske matan gidan a falo sai naga ba kowa, naji daɗin hakan don nasan da suna gun dole ai tashin hankalin kayan daya jibgo min.

Cikin sauri na faɗa sashena ina jin farin ciki, tabbas Yau naji na fara rage damuwa sosai daga cikin tarin damuyoyina. Da kanshi ya girka min abinci mai daɗi, ya yi min daɗi kau, don ba kaɗan na ci ba. 

Cikin kwana biyu naga tsantsar kulawa daga maigidan kamar yadda naga muguwar tsana daga gun kishiyoyina.

A lokacin ne na soma muggan mafarkai masu tsoratarwa da saka razana. Ranar da na fara mafarkin ban mantawa wai ina zaune tsakar gida sai ga wani baƙin maciji ya taho da wani irin gudu kuma Ni ya nufo bakinsa a buɗe. Ko da naga hakan sai na ruga amma abin mamakin shi ma sai ya biyo ni da gudun, na samu na faɗa falo na afka ɗakina kawai sai na iske baƙin macijin nan kwance gefen gadona bakinsa buɗe idonsa na tsiyayar hawaye bai numfashi. Washegari da zazzaɓi na tashi mai zafin gaske ga ciwon ciki kamar abin da ke cikin zai fito don azabar ciwo.

Mafarki na biyu kuma ina,zaune a falo sai ga baƙin macijin ya fito daga ɗakin Hajiya Turai da gudu ya nufo Ni jini na zuba a jikinsa, na ruga ɗakina ina shiga na ganshi sai wulle-wulle yake har ya daina motsi. Wannan mafarkin sai da na kwanta asibiti domin ciwon ciki na dinga yi har da zubar jini, ba ƙaramin razana maigidan ya yi ba, don har ya fini jin zafin ciwon ga alama yadda nan da nan ya rame ya faɗa kamar wanda ya yi wata yana jinya.

Kwana biyu nayi a asibitin amma an kasa gane asalin inda damuwar take komai lafiya a jikina amma jini yana fita wanda an rasa ko na miye jinin. Ƙarshe suka bamu shawarar mu koma mu yi na Islamic zai fi tunda su basu fahimci komai ba.

Haka kuwa akai daga can ya wuce da Ni gun wani mai maganin Islamic ya yi mai bayani, ya yi min tambayoyi sannan ya haɗa mun magunguna ya gaya min yadda zan yi amfani da su muka wuce gida.

Masu gidan na zaune kowacce fuska ba yabo ba fallasa muka iske su, sun zube kaji da lemuka kala-kala gabansu suna ci amma ba wani nishaɗi a fuskarsu tamkar ma dole akai masu na zama cin abincin. Sallamar da mukai ce tasa duk suka watso mana idanuwa, tamkar masu neman wani abu, ganin ɗan cikina daya fara tasowa yasa tare suka ja tsaki suka bar gun ba wadda ta juyo.

"Allah Ya kyauta maku Yasa ku yi hankali." Cewar maigidan kenan yana mun wajen zama bisa kujera.

Cikin Ikon Allah ina fara amfani da magungunan sai jinin ya ɗauke kuma na daina muggan mafarkan da nake duk dare.

Cikina na wata bakwai babu abin da Alh bai siyo min ba duk na ƙasar waje, haihuwar kawai yake jira. Kullum ce min yake so yake na haifi mai kama da Ni, zai farin ciki sosai da hakan.

Cikina na wata takwas wata rana ina zaune ina shan mangwaro Alh bai nan an tura shi Lagos wani aiki na kwana uku, babu yadda ban yi da shi ba kan ya je da Ni amma ya ce sam. Na bari sai na haihu sai na je na kai abin da na haifa amma zai je gun su Inna zai kira Ni a kan wayar gidan mu gaisa. Kamar jiran ya tafi matan gidan ke yi, suka dinga shigowa har sashena suna ci mun mutunci suna gaya min ba zan taɓa haihuwa ba a cikin gidan nan, idan kuma na matsa to tabbas zan ga abin da zai faru daga Ni har shi abin da zan haifa hatta maigidan zai gane kurensa.

Ina zaune ina ta jiran wayar Alh don mu gaisa da su Inna amma shiru sai ga su Hajiya Turai sun faɗo, ba ƙaramar razana ba nayi da ganinsu, domin sirinjin allura ne (injection) cire da ruwan magani a hannun Hajiya Turai, gadan-gadan suka nufo Ni , kafin nayi wani yunƙuri sun taushe Ni Hajiya Turai ta tsira min allurar nan, sai da ta juye ruwan tas sannan suka sake Ni, suka kama dungure min kai suna cewa, "Don uwarki sai ki haihun mu gani ai, ko ba haihuwa ba, to haihun mu amsar maki ita, shegiya mai suffar matsiyatan India." Nan suka fice suna ta shewa suka bar Ni kwance, kafin minti biyu har cikina ya fara yamutsa, nan da nan na fice hayyacina, nakuɗa ta taho min da gasken-gaske, sai kawai naga jini na bin ƙafafuwa na, nishi ya taho da gaske kawai sai jin faɗowar abin da ke cikina nayi, kamar a mafarki naji kukan jariri, cikin farin ciki na saka hannu na ɗauki jararin ashe namiji ne, hakan ya yi daidai da sake shigowar su Hajiya Turai ɗakin.

Tamkar sunga mugun abu haka suka kwartsa uban ihu har suna rige-rigen zuwa inda nake tsugunne da yaron.

Kawai ji nayi an wafce yaron daga hannu na har cibiyar ta tsinke ba shiri ya kuwa yi wani kuka sai ɗaya numfashinsa ya ɗauke.

"Ai wallahi ba dai nan gidan ba zaka rayu ba,yaro kai kyan kai da ka koma inda ka fito, don ko zan yawo tsirara sai ka mutu zan samu sa'ida a rayuwata kambu! Cewar Hajiya Tani kenan tana jijjiga yaron don ta gani ko bai idasa mutuwa ba.

"Ai ke Hajiya Tani gwara ke da sauran imaninki, to Ni na rantse da Allah duk sanda ta sake ɗaukar ciki a gidan nan ta ɗauki ajalinta sai dai ta haihu a lahira." Cewar Hajiya Turai tana tiƙa min dundu a bayana, wanda yasa mahaifa faɗowa ba shiri.

Tsabar rashin tausayi haka suka jefar da yaron gabana suka fice suna shewar jin daɗi. Daidai nan wayar gidan tai ƙara alamar ana kira.

Da sauri Hajiya Turai ta ɗaga kiran cikin muryar kuka tace, "Wayyo Allah Alh! Fatima ta haifi bakwaini amma babu rai, kuma wallahi Alh namiji ne ta haifa ya koma." Ta cigaba da rera kukanta kamar gaske. Ban san abin da ya ce mata ba, dai naji tace, "Yanzu haka tana wanka Hajiya Tani nayi mata, lafiyarta lau yanzu za a rufo yaron don ya yi kuka."

Kalmar kuka da ta ambata tasa nima na ji kukan ya zo min, tabbas kisan kai ne wannan,amma wa zan gaya mawa? Waye gare Ni da zai iya bi min haƙƙina? Yau ga ranar iyayena da dangina, tabbas da muna tare sai sun bi min haƙƙina kan wannan zalunci nasan ko shakka babu ba zasu kashe banza ba.

Haka suka barni ina ta kuka suka fice, da ƙyar na samu na kai kaina toilet na haɗa ruwan zafi ina jin ciwo ina komai na fara wanka na gama na shiga cikin ruwan zafin ina jin tamkar na fice don azaba amma na daure .

Bayan na gama wankan na fita na iske su zaune a ɗakin ko su gyara min, haka na zage na gyara ɗakin na kunna turaren wuta.

Hajiya Turai ta zabga min mari tace, "Allah idan Alh ya dawo gidan nan ki ka gaya mai wani abu daya shafi abin da ya faru sai na lahira yafi ki jin daɗi, wai tsabar neman abin duniya ma wai namiji kika haifa, kan uban can namiji fa ke? Allah na tuba ko mace baki isa ki haifa ba balle namiji ba a gidan nan."

Haka dai suka dinga min kashedi da barazana son ransu suka gaji suka fice suna ƙara jaddada min da kar na yi masu ba daidai ba gun maigidan.

Ba ƙaramar takurawa su ke min ba, cikin lokacin sai da Allah Ya maido Alh sannan suka shiga tattalina suna nuna mugun tausayina gabansa, hakan yasa ya ji daɗi har ya yi mana kyautar zinari mai tsadar gaske.

Ban san me suka tsara ba amma dai naga yanzu idan yana gida to tare muke cin abinci suna ta fira don Ni ban saka baki, saboda nasan duk shiri ne, yana fita suke shigowa ɗakina su yi mun tas, har dukana su ke kamar ɗiyarsu haka suke maida ni bayan idon maigidan.

Sai da ya yi wata guda da dawowa sannan yake gayamin ai ya je gidan Inna amma bata nan, amma an gaya mai ta bar Alawiyya wajen wata Iyami mai saida abinci, ya je can ma ya iske Iyami ta bi dare ta gudu ƙasarsu da yaran ba wanda yasan inda take .

Na yi kuka sosai na shiga damuwa domin na fahimci cewa Alawiyya da Inna sun rabu kenan rayuwar Alawiyya ta shiga cikin gararanba da ha'ula'i kenan. Sai da Alh ya yi da gaske na daina nuna damuwata a gaban idonsa sai ya tafi nake cin kukana iyakar son raina su Hajiya Turai na mun dariya.

Wata rana kamar ance na duba inda nake ajiye kuɗaɗe da sarƙoƙin da Alh ke  saimana sai naga babu komai gun, abin ya tabbatar min da cewa an sace su kenan. Duk da ance zargi bai da kyau amma Ni dai su Hajiya Turai na zarga domin ban da kowa sai su, haka zalika ban da ƙawa ko abokan arziƙin dake shigowa gidan da sunan waje na suka zo tunda nake a gidan ban da kowa, to ta ya za a shigo ai min sata? Kamar na gayama Alh sai kuma na fasa na barsu da Allah nasan shi ne kawai zai iya sakamun.

    BAYAN SHEKARA GOMA SHA BIYAR.

Komi ya sauya min baki ɗaya ga ciki ga Alh ya tsane Ni wai an gaya mai duk ɓarin da nayi a baya nice ke zubar da cikin don ban ƙaunar haihuwa da shi, ban san jininsa.  Hakan yasa baki ɗaya ya fita sabgata ya daina min magana sannan ya daina shiga sashena ya ce shima cikin na jikina bai so na zubar .

Ga wannan karon wani irin azanabben ciki na samu mai shegen laulayi da kwaɗai amma ban da ikon cin ko da cinyar kaza ce a gidan, sai abin da suka ban kawai don mugunta sun san ban san wake da shinkafa sai suka dinga ban ita kullum safe rana dare, duk sanda na ci sai nayi amai na galabaita na fita hayyacina amma ko a jikinsu, ga shi cikin ya yi wani uban girma ƙafafuna duk sun yi kumburi sosai Ni kaina tsoron girman cikin nake idan ina tsaye gaban madubi.

Haka na sha baƙar wahala har Allah Yasa cikin ya kai wata tara cif, wata rana da rana ina zaune naji alamar haihuwa, kuma na ji motsin maigan a falo don haka na rarrafa na isa inda yake zaune ina kuka na riƙe mai ƙafa nace ya taimaka ya kaini asibiti haihuwa zan yi. Kamar ba zai kalleni ba, kuma sai ya yi sauri ya ɗauki makullin mota dake aje gefensa ya kama Ni muka fice zuwa asibiti.

Da yake haihuwar ta zo gadan-gadan yasa bai nufi asalin asibitin da muke zuwa ba ya kaini mafi kusa kar da na haihu a mota.

Ban jima ba na haifi yarana biyu duk maza cikin ƙoshin lafiya.

Matuƙar murna tasa ya manta da laifin da yake kallona da shi ya rungume ni yana kukan farin ciki yana ta saka mun albarka.

Tun a kan hanya yake faɗawa mutane gidansa an haifi yara biyu duk maza yanzu, ina ga murna ta sa ya manta da gayama su Hajiya Turai haihuwar, sai da mu ka je gida suka ganmu ɗauke da yara a hannu suka zaburo kamar kamun hauka suna tambayar yaran waye kuma mata ne ko maza?

Ni dai da yake ya kira wata tsohuwa ya ce ta dinga ma yaran wanka tana dafa mana ruwan wanka sai na shige ɗaki ina godiya ga Allah da baiwar yaran da ya ban lokaci guda ba tare da na zata ba.

Tamkar hauka haka Alh ya dinga kwaso kaya yana labta min a ɗaki na yara da nawa ne kawai, su kuma su Hajiya ya basu Naira miliyan biyar-biyar ya ce kowacce ta sai kayan suna.

Ranar suna aka raba atamfa da takalma har da dardumar sallah ga duk wanda ya zo taron sunan.

Ni dai da yake ban san kowa ba sai ya kasance duk mutanensu ne cike da gidan da jama'ar Alh.

Bayan suna da sati guda ne suka tare tsohuwar dake zuwa saka mana ruwan wanka sukai mata kashedi suka ce kada ta sake zuwa gidan an kore ta.

Ta shigo ta gayamin nace ta gayama maigidan ya yi masu magana don tana taimaka min sosai duk lokacin da take nan nake samun damar aiwatar da ayyukana yadda ya kamata saboda ban manta kashedin da sukai min ba na cewar sune ajalin yarana duk daren daɗewa sai sun kashe su sun kashe ni idan ta kama har maigidan sai sun haɗa sun kashe ba uwar da za ai.

To sai na dinga rufe sashenina idan Alh bai nan ko tsohuwar ta zo sai na saka makulli na barshi a jikin ƙofar saboda kar su shigo don na tsorata da su sosai na shaida rashin imaninsu gabana suka kashe jaririn wata bakwai.

Cikin nasara tsohuwar ta samu ganin maigidan ta gaya mai ya bata haƙuri ya ce ta dinga zuwa har su girma ita ce mai kula da su shi ya kawo ta ba su ba.

Su ma a ranar sunga ruwan masifa har ya yi iƙirarin duk wadda bata yadda da abin da yake so ba to ƙofar gidan a buɗe take ba wadda ya riƙe a cikinsu zata iya tafiyarta.

Tun daga lokacin sai wasu manyan abubuwa suka fara faruwa a gidan na bayyanar wasu halittu duk sanda aka kwantar da yaran sai su bayyana su kama yagin yaran kamar mage ta yakushe su su dinga kuka, da an zo kuma sai su ɓace. 

Tun bai yarda ba har dai wata rana shi ma ya gani da idonsa, hankalinsa ya tashi sosai yana tambata "Daga ina suke Fatima? Waye ya turo su? Kashe min yara za su yi ne?"

Ni dai na gode wa Allah da Yasa ya gani da idonsa, hakan yasa ya ce min na shirya zai ɗauke Ni daga gidan ya sauya min gida saboda rayuwar yaransa.

Ranar da ya tara su Hajiya Turai ya gaya masu abin dake faruwa da abin da ya yanke shawara daya yanke sai su kai tsalle suka dire suka ce ba su yarda ba babu inda zai kai mu.

Shi kuma ya ce basu isa ba ya gama shawara dole yabar gidan nan da yaransa kada wani abu ya same su a banza su ne kawai yaransa duk duniyar nan.

Daren ranar da ya ce washegari za mu tafi wani gidan ina kwance ina barci kawai naga wata mata ta tsago bango ta fito kafin in motsa ta huro min iskar bakinta cikin idanuna kawai sai naji wani irin zafi ya ratsa fuskata kamar wasa na dinga jin zogi a idanuna shike nan sai naga ban gani.

Saboda makantar da ta sameni yasa Alh yabar maganar tashina daga gidan don dole tunda ban gani ga yara kuma.

Sai ya nemi alfarmar tsohuwar nan ta dawo wajena da zama baki ɗaya tunda ga lalurin daya same Ni kuma babu irin neman maganin da ba ai ba amma ba wani alamar zan samu waraka duk asibitin da aka je sai su ce basu ga komai ba su don haka ba abin da za su iya yi min su.

Wata rana muna zaune da tsohuwar nan mai suna Baraka sai ga wasu ƙattin maza sun shigo su Hajiya Turai na biye da su a bayansu, Ni dai ban gani ba amma naji tsohuwar nan na basu haƙuri amma haka suka kwashe yarana suka fice bayan sun yi ma tsohuwar duka guda wanda yasa ta sume. Ni ma haka ba tausayi suka buga min bakin bingida ban sake sanin abin da ke faruwa ba.

Kawai na farka na jini a kan gadon asibiti Alh na zaune riƙe da hannuna yana kuka.

Sai da na kwana biyu sannan aka sallame Ni domin naji rauni a kaina sosai don har aske gashin wajen su kai suka saka min magani.

Lokacin da muka koma gida ashe Alh bincike ya fara na sanin inda aka kai mai yara da su waye suka turo aka kwashe mai yara.

Ban sani ba ko zargi ne yake koko me ya faru oho ashe wai ya saka Camera ko'ina a cikin gidan duk abin da ke faruwa yana kallo a cikin ɗakinsa duk motsin kowa yana gani.

Bayan sati biyu da saka Camerar sai ya zauna ya buɗe don yaga me ya faru da bai nan don ya yi tafiya kwana biyu.

Ba ƙaramin tashin hankali ya shiga ba ganin abin da ke faruwa ba, Hajiya Turai da Hajiya Tani ne a zaune sai ga wasu ƙatti su huɗu duk sun rufe fuskarsu ba a gane ko su waye su suna zaune.

Hajiya Turai ce ta fara magana, "Yawwa Dauda yanzu aikinku ya kammala yadda muke so saura abu guda ya rage ku ida mana shi ne ku kawo mana bidiyon kashe yaran da za ku yi mu gani don mu shaida cewar da gaske kun yi mana komai yadda mu ke buƙata."

Ɗaya daga cikinsu ya ce, "Kin gane ko Hajiya wannan duk ba wani abin ji bane ba, kawai ku fara bamu kaso biyar cikin goma da za ku bamu don komai ya tsaya mana."

Hajiya Tani ta gyara zama tace, "Kai Dauda kar da ka kawo mana rainin hankali man, ko ka manta miliyan biyar muka baku ranar da kuka ɗauki yaran? To bari ka ji na gayama mun fi ku son kuɗi domin akan kuɗi muka shiga ƙungiyar asiri har muka bada iyayenmu da ƙwayayenmu kyauta ga dodon tsafi muka zaɓi mu rayu ba 'ya'ya mu tara dukiya shi ne za ka zo kana maganar kuɗi kamar ku ne kuka bamu su ?"

Hajiya Turai ta amshe tace, "Gaya masu dai, tsabar son kuɗi yasa muka haƙura da ganin ƴaƴanmu na yawo a doron duniya don haka kuwa babu sakarkarun da zamu kwashe dukiya mu ba."

Cikin alamar rashin gaskiya ƙattin suka miƙe tsaye suna tafiyar mashaya suna cewa, "No wahala Hajiyoyi sai mun haɗe a ganin gaba mun barku lafiya." Suka fice daga falon.

Kuka ya ƙwace mai ya fito ba kowa falon ya shigo ɗakina ya kama hannuna muka koma ɗakinsa ya ce, "Fatima duk da baki gani amma nasan kina ji don haka saurara ki ji abin da su Turai suka aikata min,duk abin da nake masu bai sa sun tausaya min ba sun bar min yarana biyu da Allah Ya azurta Ni da su ba, so suke su kashe min su kamar yadda suke kashe nasu kamar yadda suka kashe maki idanuwa tabbas sai nayi Shari'a mai girman gaske tsakanina da su Fatima." Ni da shi baki ɗaya kuka muke ba mai iya lallashin kowa.

A haka su Hajiya Turai suka iske mu ɗakin, suka kwashe da dariya suka tafa suka ce,  FATIMA ki gode wa Allah da Yasa ba kowane asiri ke tasiri kan ki ba, ki sani duk cikinki da ya zube a gidan nan mu ne nan ke zubar da shi ta hanya ba Dr. maƙudan kuɗaɗe tunda ke tsafi bai kama cikinki yasa muka haɗa baki da shi duk lokacin da kike awon ciki yake zubar da shi kafin ya yi ƙwari.

Shima wannan cikin na yaran nan tsautsai ne yasa muka yanke shawarar mu yi maki sharri ga maigidan kan cewa ke ce ke zubar da duk wani cikin da yake zubewa saboda baki son shi. Cikin nasara kuwa ya yadda da sharrin mu ya juya maki baya har kika samu cikin yaran nan bamu farga ba, lokacin da muka farga kuma ba yadda ba mu yi ba amma cikin ya ƙi zubewa dole muka yanke shawarar idan an kai ki asibiti gun haihuwa Dr ya kashe ko miye ya ce ma Alh kin kashe abin ki gun haihuwa. Da yake munafukan yaran sai sun zo duniya sai ranar haihuwar ta zo mana a bazata kuma sai ba can asibitin ba aka kai ki shi ne yasa har ku ka dawo da yaran a raye.

Amma a Yau za a yita ta ƙare a tsakaninmu da ku,  za mu kashe yaran mu kashe uban yaran ke kuma mu ɗora alhakin a kanki , yadda duniya zata shekara tana tsine maki albarka mutanen cikinta na Allah wadai da halinki, mu kuma mu cigaba da cin dukiyar Alh da tsinke hankali kwance...

Shigowar ƙattin nan tasa Alh saurin rarumo inda yake ajiyar bindigarsa amma bata gun.

Ban san ya akai ba na dai ji lokacin da suke ta kokowa har naji kakarin Alh sai kuma naji an kama hannuna an saka min wuƙa a ciki an tura Ni kan jikin mutum. Ina ta lalube na gane Alh ne kwance kuma jini na zuba daga cikinsa, ina a haka na ji ihun su Hajiya Turai suna cewa na kashe Alhaji a taimaka masu.

Sai ji nayi an kama Ni an amshe wuƙar an tasani gaba wanda na fahimci ƴan sanda ne.

Sai jiya bayan fitarku an zo har nan an ja min kunne kan idan ban hana ɗiyata Alawiyya kare Ni a kotu ba za a kashe ta kuma su ma yaran nawa za su kashe su domin har yanzu wai yaran na raye ba abin da ya same su domin jikinsu wuƙa da bindiga duk basu kama su.

Wannan shi ne asalin abin da ya faru bayan rabuwarmu da ku Alawiyya." Cewar Fatima cikin goge hawayen idonta.

Gandurobar data kawo Fatima ce ta dawo tace, "Ranku ya daɗe lokaci ya yi na komawarta ciki."

Ba tare da Barista Alawiyya ta dube ta ba ta kama hannun Fatima ta miƙar da ita tsaye tace, "Mama ku je ki kwanta Yau ki yi barci ki huta indai da gaske Ni ɗin ke kika haifeni kuma ta hanya mai inganci to ko sama da ƙasa za su haɗe sai na ƙwatar maki ƴancinki haka sai na nemo ƙannena duk duniyar da suke.

Tabbas wuƙa da bindiga basu tasiri a jikin zuri'arki domin ko Ni nan basu kama Ni ba ƙarya su kai ba."

Ta fice ba tare da ta sake waigen kowa ba a gun.

Fitar su ke da wuya sai maigadin gidan ya fito da waya ya kira wata lamba ya yi magana ya kashe ya koma ya zauna yana tsira ma motocindu ido kamar mai yin nazari.

To fa ya kenan jama'a? Ana wata ga wata fa!

Taku a kullum Haupha ✍️

[8/17, 4:38 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

 *Ban san da wane baki ba zan gode ma masoyana ba, masu kirana da masu turomin saƙo sai dai ince Allah Ya bar ƙauna da zumunci ina godiya kan alherinku gare ni sosai* .👏🏻👏🏻👏🏻👏🏻👏🏻👏🏻

Suna cikin tafiya, sai Barista Alawiyya ta hango wata baƙar mota na binsu a baya, murmushi tai kawai ta saki kan motarta, maimakon ta koma gidan da suka kwana sai ta ɗauki hanyar gidan gonar  Babanta dake hanyar Zariya cikin ɗan dajin dake tsakanin Kaduna da Zariya yake, ashe shima Daddy yaga motar don haka duk inda Alawiyya tai ita yake bi, ya yi mamakin abin da yasa ta kaisu gidan dake cikin jaji amma sai ya bari su isa sai ya tambaye ta.

Sai kuma ya ga wata jar mota irin waccan baƙar na bin bayan waccan baƙar motar, hakan yasa ya kasa jurewa ya kira wayar Alawiyya.

"Alawiyya ta ya za ki kaimu dawa bayan kina ganin mota har biyu na bibiyarmu? Kamar fa kin yi wauta a lamarin nan, saboda kin ga Hausawa na cewa Sarkin yawa yafi Sarkin ƙarfi mota har biyu wa yasan abin dake cikin su?"

Sai da ta furzar da numfashi sannan tace cikin muryar ko'in kula, "Kar ka damu Daddy mota guda tawa ce, gudar ce nake buƙatar ta zama tawa ita ma, domin na jima ina mafarkin samunta sai Yau na ganta." Ta kashe wayar tana wani murmushi. 

Dr. Faisal ya ƙara gyara zama ya haɗiye miyan bakinsa da ƙyar ya ce a ransa, "Anya kuwa wannan Alawiyya ce wadda na sani? Wadda mutane suke kira shegiya ɗiyar shegiya tashin Lagos? Anya kuwa ita ce wadda wajen kwana ya gagara shekarun baya da suka wuce? Tabbas idan ita ce to an sauya mata halaye kaso tamanin da tara na halayenta sun fece." Ya sake kallonta abin mamaki waƙa ta kunna ta shiga girgiza kanta tana bin waƙar ko alama babu sauran ɓacin rai a kan fuskarta.

Kasancewar gidan ba kowa cikinsa, tunda babu wani abin amfani ciki yasa sai da ta fito da kanta ta buɗe gidan, ta ja gate ɗin gidan ya buɗe Daddy ya shige a lokacin ne baƙar motar ta juya da gudun tsiya tabar gun, ita ma jar motar ta mara mata baya.

Suna shiga cikin gidan kai tsaye kowa ya kama ɗakinsa, amma sai Alawiyya ta dawo falo ta zauna ta kunna waƙa a wayarta, ta kama rubuce-rubuce. Hakan yasa su ma su Daddy suka fito falon don duk jininsu akan akaifa yake, sun ga motoci na bin bayansu amma kuma tace wai guda motarta ce, gudar kuma neman ta take daman har a mafarki tabbas Alawiyya dabance ko da yaushe ƙara tumbatsa take gun ba da mamaki kan lamurranta.

Cikin hikima ta dinga jansu da labari kan shari'ar da ta taɓa yi irin wannan da hanyoyin da ta dinga bi har ta samu nasara. Sai suka samu kansu da daina jin tsoro suka ji tamkar ma an yi shari'ar an samu nasara, don haka Daddy yafi murna ya dinga saka mata albarka yana ƙarawa.

Sai da taga hankalinsu ya kwanta sannan ta shige ɗaki sai gata ta fito cikin baƙaƙen kaya riga da wando hatta fuskarta ba a iya gani, su kansu don a gabansu ta fito da ba za su iya gane ta ba, hatta hannuwanta baƙar Safa ce, ta rufe kanta da baƙar hula irin mai rufe hanci ƙwayar idanunta kuma ta saka baƙin gilashi ta daɗe.

Cikin ɗan sauri tace, "Daddy idan na fita da awa guda za a kawo maku mota ku shiga za a maida ku gidana na cikin gari, amma idan mai motar ya zo to nice zan kira ku, kada ku buɗe ƙofa duk bugun da za ai mata ku jira kirana, zan je wani aiki ne na dawo sai mun haɗe gida."

Dukkansu kasa magana su kai, musamman Daddy da bai saba ganinta a wannan shigar ba, sai kace namijin Film ɗin indiya ko American films. Ganin sun kasa mata magana yasa tai murmushi ta fice ta ja ƙofar ta baya ta rufe, cikin wani ɗan ɗaki ta shige sai gata ta fito da sabon mashin ta haye ta fice, duk abin da take su Daddy na tsaye gun tagar daƙin suna kallonta, ba wanda bai mamakin ganin ta fiddo mashin ba cikinsu.

Kamar an cilla ta haka ta harba mashin ɗin cikin daji ta kama gudun gaske tana duba location a wata ƴar ƙaramar na'ura dake hannunta. Daidai wata siririyar hanya ta tsaya ta samu waje ta ɓoye mashin ɗinta ta fito da ƙaramar bindiga daga ƙugunta sai kuma ta fito da wayarta ta kira Daddy tace su bi mai motar dake jiransu ƙofar gidan, ta maida wayar ta nufi wata ƙaramar hanya bayan ta gyara riƙon bindigarta sosai.

Tayi tafiya sosai kafin ta isa wani ƙaton gida dake cikin dokar dajin shi kaɗai ne ba wani gida a dajin baki ɗaya idan ba shi ba. Ƙarar kiɗa ce ke tashi a cikin gidan tamkar gidan casu. Kasancewar ƙofar gidan a kulle take yasa ta daka tsalle ta haye katangar gidan ta dira, a hankali ta dinga sanɗo har ta isa ƙofar falon dake buɗe amma kuma akwai wasu ɗakunan sai dai su a rufe suke kamar ba kowa gidan, sai da ta leƙa falon ta taga ta ga ba kowa cikin falon sannan ta afka cikin ƙwarewa ta shiga ɗakin dake cikin falon, ba kowa amma ga disko na tashi kamar ya tada gidan, cikin mintuna kaɗan ta fahimci wanda ta zo nema bai gidan sai budurwarsa dake toilet na wanka. Murmushi tai don hakan ma ya yi mata daɗi.

Waje ta samu ta zauna bayan ta rufe ƙofar ɗakin, ta jima sannan ta ji alamar buɗe ƙofar toilet ɗin, ko kanta bata ɗaga ba, balle ta nuna alamar damuwa ko jin tsoron kar wadda ta fito ta ganta.

Jennifer da ta fito daga wanka tana sauri ta shirya kafin masoyinta ya zo, ya gaya mata akwai aikin da zai fita na sati don haka yake son su je yawo na Yau kawai don ya ji daɗin aikinsa, ta ga mutum kwance kan gadonta ga alama ma barci yake, sai abin ya bata tsoro ta nufi wayarta da hanzari amma kamar a mafarki taji an buge mata hannu wayar ta faɗi ƙasa bata samu damar riƙe wayar ba don azabar dukan da akai mata.

Tun da Dauda ya kawo ta gidan nan bata taɓa ganin wani ya shigo ba, idan ba yaransa ba, sai kuwa irin mutanen da yake kawowa ya aje su kuma a tsorace suke don azabar da yake gana masu shi da yaransa wasu mutuwa suke wasu kuwa dama don ya kashe su kawai yake kawo su, sai kuma manyan ƴan siyasar dake zuwa kawo mai aiki, amma Yau ga wani shafaffe da mai ya kawo kansa har gidan mutuwa... Kaya ya miƙa mata ta amsa cike da mamakin ƙarfin halin mutumin, amma data tuna masoyinta Oga Dauda na tafe sai murmushin mugunta ya kubce mata, ta amshi kayan ta saka.

Alawiyya ta fito da ankwa ta saka mata kenan ta ji dirin mota, ko shakka babu tasan ta Oga Dauda ce, ita kuma Jennifer tana jin dirin motar masoyinta sai ta wage baki da nufin yin ihu, ta manta ƙarar discon data kunna ba zai bari ko ƙarar harbin bindiga a ji ba.

Cikin sauri Alawiyya ta fisge ta kamar wata ƙaramar yarinya haka ta jata suka fice daga ɗakin ta buɗe na kusa da shi suka shige, a lokacin da yaran Oga Dauda suka shigo ɗauke da bindigu suna ihun bin waƙar dake tashi cikin gidan.

Suna shiga ɗakin Alawiyya ta ga mutune su uku ɗaure da igiya duk dattawa kuma maza, suna ganinsu suka nuna alamar razana, amma ganin yadda aka wurgar da Jennifer matar gidan sai suka waro idanuwa waje suna kallonta da mamaki ƙarara kan fuskarsu.

Ɗif ƙarar kiɗan ta tsaya, sai kuma su ka ji ihun yaran na ƙwaɗa kiran sunan "Madam where are you?" Cikin sauri Alawiyya ta toshe mata baki, ganin zata bata matsala yasa ta kama bayan kunnenta ta murza kawai sai Jennifer ta faɗi a sume ba numfashi.

Cikin raɗa Alawiyya ta dube su tace,  "Ku me kuke a nan?"

Suka kalli juna suka ƙara kamar masu mamaki sai guda ya ce, "Sunana Alh. Hassan garkuwa su kai da Ni Yau sati guda, sai iyalina sun kawo masu Miliyan goma za su sake Ni."  Cikin mintuna ta fahimci damuwar don haka ta nuna masu I'D card ɗin ta, tace "Ku ban mintuna biyar na gama da su na dawo."

Bata jira komai ba ta kwance masu ɗaurin, ta buɗe ƙofar ta fice ta maida ƙofar ta rufe, hakan ya yi daidai da fitowar yaran Oga Dauda uku tsakar gidan, cikin sauri suka zare makamansu suka nufi Alawiyya da nufin yi mata kwaɓ ɗaya.

Ba ƙaramin mamaki su kai ba, ganin yadda mutumin ya ƙware gun kare duka da maida martani cikin lokaci , ba su ankara ba, har ya buge biyu da mummunan raunuka shi kau har zuwa yanzu ko sau ɗaya ba wanda ya samu ya isa gare shi, sai shi ne kawai ke ta dukansu ta ko'ina tamkar ba shi kaɗai bane su kuma su uku ne ba.

Sauran biyun su ma suka shigo suka sake komawa su uku, amma a banza don haka suka ɗauko bindiga don wuƙa bata kama shi suka harba, sai dai ƙarar alburishin kawai suka ji ya faɗi ƙasa ba wani alamar jini alamar ita ma bai ji kenan. Sai suka karaya cikin sauƙi Alawiyya ta buge su ta ɗaure ta watsa ɗakin, ta fito da wayarta tace, "Maza a kawo mota babba cikin sauri."

Bincike ta koma ta cigaba da yi cikin ɗakunan gidan, duk abin da take so ta ɗauka, sai ga motar da ta kira ta zo , cikin gaggawa suka kwashe duk mutanen dake gidan suka fice daga gidan, ita kuma ta ɗauki mashin ɗinta ta bi bayansu.

Basu jima da tafiya ba sai ga Oga Dauda ya zo, tun a bakin ƙofar gidan ya fuskanci akwai matsala.

Cikin sauri ya shiga yana waige-waige ya fito da bindigarsa ya riƙe yana tsammanin ko da yaushe ana iya kawo mai hari, sai dai har ya shiga cikin ɗakin ba kowa bai ga alamar kowa ba, ya buɗe ɗakin da yake ajiye mutane ya ga wayam ba kowa ya fasa ihu yana dukan bango. Firgigit ya yi kamar wanda ya dawo daga duniyar tunani, "Ina masoyiya take?" Da gudu ya koma ɗakinta bata nan cikin sauri ya fito da wayarsa ya fara kiran ta, ta jima tana ringing sannan aka ɗauka, cikin kaɗuwa ya ce, "Masoyiya me ke faruwa ne? Kina ina? Waye ya shigo mana gida?"

Wata dariya ya ji wadda ya kasa gane inda yasan muryar, sannan aka ce, "Kai ɗin baka da zarra balle nasara haka zalika dai baka da ƙwarin gwiwar yin jayayya da Ni, waye kai a duniyar tantiranci? Wane kambu ka amsa na karramawar kai ɗin shaiɗani ne? Wa yasan da zamanka a duniyar Ibilisai?"

Zufa ta yanko mai, kamar muryar mace kamar muryar namiji wai me ke faruwa da shi ne? Babu wanda yasan gidansa na dajin nan amma an shigo an yi mai ɓarna an tafi da masoyiyarsa har ana masa barazana?" Cike da takaici yake magana a wannan karon, "Ba wani dogon bayani nake nema ba, kamar yadda ba zan lamunci ƙaramin abu ya samu masoyiyata ba, kawai so nake naji waye kai? Wace takun saƙa ce a tsakanina da kai da har ka zo gidana na sirri kai min haka? Ina so ka sani ba zan taɓa yafe maka ba, kamar yadda ba zan ɗauki wannan tozarcin da kai min ba na shigowa har gidana ka tafi da rabin raina ba... "Sauran yaranka guda biyar ma suna wajena ai Dauda." Aka ƙara mai bayani daga can ɓangaren.

Jagwab ya zauna ya dafe kansa, ya kasa ko da cewa ƙala daga can ya ji ance bari na baka masoyiyar taka ka ji muryarta ba mamaki ka fi aminta da cewa wannan karon ka shiga inda bai kamata ba ka shiga, ka jefa kanka inda baka iya fitowa, ma'ana kana jayayya da inda ba a yinta kana hauka a inda hankali ke aiki." Cikin kuka Jennifer ke cewa, "Don Allah masoyi kai masu abin da suke so su ƙyale Ni wallahi sun iya mugunta don Allah ka cece Ni ka cece jaririnka dake cikin cikina masoyi."

Wani uban ihu ya saka yana cewa, "Don Allah mun zama iyaye masoyiya? Da gaske na kusa zama uba nima?"

"Babu tabbas ɗin hakan idan ba bin doka ta kai ba, ka sani a yanzu baki ɗaya a hannuna kake don haka ka natsu ka ji me zan gaya ma, ina son ka gayamin ina yaran Alh. Aliyu suke?" 

Kamar mai maganar na gabansa haka ya zaro idanuwa, "Yaran gidan Alh.Aliyu ! Tabbas akwai matsala domin an riga an ba da su ga dodon tsafi ba mamaki ma sun gama da shafin yaran tunda jiya aka amshe su." Maganar zuciyarsa kenan. Daga cikin wayar aka sake cewa"Kana iya yin duk abin da za kai na tsawon kwanakin da za ai ana Shari'a amma ina so ka sani duk ranar da ka sake kirana kai min burga tabbas sai na nuna maka wacece Barista Alawiyya a zahirin gaske." Kit ta kashe wayar.

Dama haka Barista Alawiyya take? Daman da wannan ce yake waya? Tabbas zai nuna mata namiji yafi mace nesa ba kusa ba, sai yasa ta yi gudun ceton ranta bayan ya hambaɗe mata duk wani jigo da gata nata.

Ta masu karatu ya zata kaya kenan?

Taku a kullum Haupha ✍️

[8/19, 5:53 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

                 JIDDAH

Tun da ta dawo daga Kano gun rasuwar Uncle Salim sai ta sake komawa miskilar gaske, bata damu da kowa ba, bata magana, ranar da ta dawo ta sauka gun Mamarta sai dai da kanta taga dacewar ta matsa daga gun Mamar saboda yadda ita ma Mamar take zaune ba daɗi hakan yasa ta yanke shawarar barma Mama Haidar tun da bata da yaro ƙarami gabanta, ita kuma ta tattara kayanta ta nufi gidan mahaifinta, sai dai gidan a rufe yake ga alama kuma ya jima da rufewa don haka ta nufi asalin gidansu mahaifinta kanta tsaye duk da tana jin faɗuwar gaba amma sai ta dake ta nufi can, tana zuwa da sallamarta ba kowa tsakar gidan don haka ta nufi ɗakin Kakarta.

Tana zaune ga alama sallah ta gama, Jiddah ta gaidata ta amsa ba yabo ba fallasa bata damu ba tasan daman hakan zai faru don haka ta share ta kai kayanta ta ajiye ta dawo ta kalli Kakar tace, "Kaka naje gidan Babana naga ba kowa ko sun tashi daga gidan ne?"

Kamar ta kai mata duka haka ta watsa mata kallo sannan ta ce, "Ban sani ba, nace ban sani ba, kema shegiyar gulmar ce ta taso ki daga gidanki kika zo ki ka tasani gaba da tambaya? To ya saida abin shi ya ƙara gaba inda babu jin zafi sai wace uwar tsiyar kuma?"

"Kaka ina matarsa to?" Cewar Jiddah.

"Ban sani ba, wai ke Ni abiyar ki ce Ni da za ki zo ki tasani gaba da tambayoyi? To ya sake ta ai shi tun da Allah Yasa ya auri uwarki da farko shi ke nan komai ya taɓarɓare mai ya kasa samun macen kirki da arziƙi har yanzu. Shi yasa ake son ka auri mace ta gari da farko sai ka ga kana ta dace dana kirki daga baya." Cewar Kaka tana maka ma Jiddah harara.

Jiddah tai murmushi tace, "To dama Deeni ne ya sake Ni don haka na nufi can tun da bai nan zama nan ya kamani kenan."

Kakar ta zaburo tace, "Gidan Uban wa za ki zauna ɗin? To tun wuri ma ki san inda dare ya yi maki ba inda za ki zauna a nan atoh na gaya maki ma, haka kawai ki zo gaki ga yara to waye zai ɗauki nauyinku? To ban iyawa tun kafin ma dare ya yi ki sake mafaka wannan ba tai ba."

Jiddah ta dubi Kakarta fuska cike da hawaye tace, "Ban ce wani ya ɗauki nauyina ko nauyin yarana ba, kawai wajen kwana za a ban shike nan amma Ni zan ci da kaina da yarana insha Allah Kaka."

"To wannan fa, yanzu ki kai magana indan wajen kwana ne akwai ɗakuna sai ki fita ki zaɓi guda ki share ki zauna ban hana ba."

Duk da taji ciwon abin amma ta ji daɗin yadda Kakar ta bata damar zama a gidan, don haka tai godiya ta miƙe ta je ta duba ɗakunan ta zaɓi wanda ya yi mata ta share shi tsab ta ɗauko kayanta ta saka ta fice ta je ta fitar da kuɗi ta sai leda da katifa da labule ta dawo ta saka a ɗakin. Fahimtar su Afnah sun fara jin yunwa yasa ta sake fita ta siyo masu abinci ta dawo suka ci tare ta bar su a ɗakin ta sake fita ta siyo duk abin da tasan tana da buƙata ta haɗo da kayan tea da sauran kayan abinci ta siyo kwaɗo ta dawo.

Nan da nan ta kammala ɗakinta tsab ta ɗebi ruwa tai masu wanka ita ma tai wankan ta tura ɗakin su kai ta wasa da dariya da yaranta tana jin damuwarta na raguwa.

Mama ta kira ta gaya mata duk abin da ya faru, tace Allah Ya kyauta kawai don bata da abin cewa kan lamarin.

Cikin sati guda Jiddah ta saba da zama gidan Kakarta duk da cewa zaman ɗaki yafi mata daɗi kan zama kusa da mutanen gidan don yanzu sun fara gaya mata magana wadda za tai mata ciwo.

Ƙarin jin daɗin ta yadda su Afnah basu bata ciwon kai sam, har ta kai su makarantar boko dake haɗe da islamiyya suna zuwa kullum hankalinta kwance, kawai ko da yaushe takan tanadar masu abinci ne da sun dawo su ci su yi ta wasa cikin ɗaki.

Kwatsam! Hutun semester ya ƙare don haka ta tarkata su ka maida ma Mama su da kayan abincinsu ta harhaɗa ta koma makaranta cike da burin yin karatu. Da ta dawo sai ta sauka ta can ta ɗauki yaranta su wuto gida.

Maza da dama na damunta da maganar aure amma ita ko a Film taga aure bai burgeta balle a gaske, ita ba abin da ke burgeta irin karatunta sai kuwa kasuwancin da ta fara na saida kayan ɗaki da sauran tarkacen mata na sawa, kuma masha Allah tana samun ciniki sosai a makarantar yadda ya kamata.

Hutun aji biyu ta samu don haka ta shirya ta nufi Kano don ko da yaushe Hajjo cikin ƙorafin rashin zuwanta take duk da tana gaya mata karatu take.

Ta so ƙwarai ta tafi da yaranta amma sai makaranta ta hana don haka ta barsu gun Mama ta shirya ta nufi Kano. Tun da ta shiga motar wani ke kallonta ita ma taga kamar ta san shi amma ta rasa ina ne ta san shi don haka ta share ta fito da wayarta ta fara karanta littafi kawai don hankalinta ya ɗauke daga kallon da mutumin ke mata.

"Amma sai naga kamar na sanki ko?" Cewar mutumin dake kallonta.

Tai banza da shi tamkar bata ji me yake cewa ba, amma saboda kunya tai mai kaɗan sai ya janye wayarta daga fuskarta ya sake maimaita tambayarsa.

Yamutsa fuska tai kafin tace, "Ban iya ganewa nima."  Murmushi ya yi tabbas ya gane yarinyar wadda yake gani ce a school ɗin su, don haka ya ce, "Wace makaranta ki ke ne pls?" Cike da gatse tace "Wadda kake."

"Tabbas nasan ke ce daman, ko a school ina ƙoƙarin yi maki magana amma sai ki share ki yi kamar baki san da mutum ba, don Allah ki daina girman kai babu kyau."

Kamar ta ja tsaki sai kuma taga rashin dacewar hakan don haka ta kauda kanta kawai, don har zuwa yanzu wayarta na hannunsa ya ƙi bata.

Tana ganinsa ya saka lambarsa ya kira a wayarta bata dai tanka mai ba, haka bata nuna ta gane me yake ba, duk tana kula da yadda ya yi saving number da sunansa ta taɓe baki ta kauda kanta.

Har suka isa Kano yana ta zuba kamar Kanyar da babu daɗi, tai banza ta ƙyale shi kowa na jin shi yana ta magana ita kuma tai banza da shi kamar bata gun.

Suna isa ya bada kuɗin motar shi da nata ya tsaida mata mai keke napep ya biya shi kuɗin ya ce ya kaita inda zata je.

Yana zaune abin duniya ya dame shi, tabbas yana cikin matsala mai girman gaske bai kamata ba ace cikin mace uku ba bai samu wadda zatai mai abin da yake so ba, ko dai shi ne ke da matsala ba matan ba? Yana son kulawa amma bai samun mai kulawa da shi, kowace kanta da yaranta kawai ta sani shi kam babu mai buƙatar ko jin damuwarsa a cikin matan nashi ko da yaushe nadama yake ta auren shi ji yake dama bai da aure tabbas da ba zai yi shi ba... Mai keke napep ya tsaya daidai saitin da yake zaune, kamar kar ya kalla don yaga mace ce zaune a cikin napep ɗin, amma kamar fisgo shi akai kawai yaga Jiddah na niyyar fitowa daga cikin napep ɗin, wani sanyin daɗi ya ji ya ziyarci zuciyarsa kamar ba shi ne zaune cikin damuwa ba.

Hankalinta na kan ta shiga cikin gidan don haka bata ga Mustapha ba da ke ta muimui da baki yana son ya yi mata magana amma ya kasa buɗe baki yadda zata ji shi, har ta shige gidan yana bin bayanta da kallo. "Jiddah nada kyau." Ita ce kalmar da ya faɗa yana bin bayanta da kallo.

Hajjo na zaune tana jiranta don sun yi waya ta iso Kano tun ɗazun, ga kulolin abinci nan gabanta ga alama na tarbar Jiddah ne. Da gudu Jiddah ta faɗa jikin Hajjo tana murna kuma sai ta saka kuka, domin ta tuna da Uncle Salim.

Hajjo tai ta yi mata dariya tana cewa, "Ba dai a san ƴar fari da shagwaɓa ba amma ga wata da rana tsaka an samu Yau."

Wayarta tai ƙara tana dubawa taga ƙawarta ce Bilkisu don haka ta aje wayar don tasan ita ma jiranta take don tasan Yau zata zo Kanon.

Abinci ta zuba ta fara ci suna fira da Hajjo tana bata labarin rayuwarta da yadda take zaune gidansu Babanta bata ɓoye mata komai ba.

Hajjo ta girgiza kanta tace, "Ki yi haƙuri Jiddah wata rana sai labari ko ban da rai sai kin tuna na baki wannan labarin za ki yi farin ciki kuma za ki ba mutane mamaki kowa da kowa zai so ki za ki zama abar kwatance a ko'ina Jiddah insha Allah."

Murmushi tai, zatai magana kenan Mustapha ya shigo gidan da sallamarsa. Hajjo ta kalle shi tace, "Idonka kenan ko Mustapha? Sam baka zuwa gidan nan yanzu sai dai naji ƙamshin turarenka kawai ka wuce ko? To ai akwai haƙƙin maƙwabtaka idan ka aje na zumuntar." 

Yana ɗan murmushi yana shafa ƙeya ya zauna ya ce, "Ba haka bane ba Hajjo ina son shigowa kawai dai abubuwa ne ke mun yawa a kwanakin nan."

Hajjo ta dube shi ta yamutsa fuska tace, "Ai daman nasan abin da zaka ce kenan idan nayi magana, ai shike nan."

Jiddah tai mai kallo guda ta kauda kanta ta buɗe baki kenan zata gaida shi wayarta tai ƙara don haka sai ta ɗaga kiran cikin natsuwa.

Daga can ɓangaren aka ce "Kina magana da Abubakar ne wanda kuka shigo mota ɗazun, dama kira nayi in maki ya gajiyar hanya?"

Kamar yana gabanta haka tai ɗan jim kana tace, "Ai naga sunanka kuma ban da shi a waya sai na tuna da kai ka kasa da kanka, na iso lafiya kaima fatan ka isa lafiya?"

Mustapha ya ji wani baƙin takaici ya sauka kan ƙahon zuciyarsa ji yake tamkar ya tashi ya fice, amma hakan ba zai samu ba, duk wani gefen na zuciyarsa ya yi murna da gane cewa bata da aure tun da har ta iya ba wani wayarta ya saka lamba da sunansa na banza.

Jiddah ta gyara riƙon wayarta sosai a kunne tace, "A'a na gode ba sai ka zo ba, ai ba damuwa ban fita zance Ni."

Hajjo tai tsaki tace, "Ƙaryar banza kenan, baki zance to haka za ki zauna ba za ki yi aure ba kike nufi? To tun wuri ma ki bar wannan shirmen ki fitar da miji ki yi aurenki nasan dai yanzu ai kin kusan gama karatunki ai."

Daga can Abubakar ya ce, "Haba Hawwy baki ji me ake ce maki ba, kawai ki ban damar gwada sa'ata ba mamaki ni ne mai rabon."

Jiddah ta langaɓar da kanta gefe kamar zatai kuka tace, "Baka san halin Hajjo bane ba, tsokanata take wane irin aure kuma yanzu?"

Abubakar ya ce, "Ni dai don Allah aban damar zuwa na sake tozali da kyakkyawar fuskar nan taki mai saukar da natsuwa ."

Kasa magana tai kawai ta bi shi da murmushi.

Mustapha dake zaune ya kasa haƙuri ya kalli Hajjo ya ce,  "Bata da aure ne yanzu Hajjo kike mata faɗan aure tana waya da masoyinta?"

Hajjo tace, "Kai dai bari kawai Mustapha wallahi tun lokacin rasuwar Salim mijin ya sake ta amma shi ne taƙi fitar da miji tai aure har an doshi shekaru biyu ana niyyar shiga ta uku."

Wani irin farin ciki ya ziyarci fuskarsa ya ji tamkar albishir da warwarewar matsalarsa Hajjo tai mai ya kalli Hajjo dake riƙe da waya ta kasa cewa komai jin maganar Hajjo.

Abubakar ya ce, "Na lura yanzu baki da lokaci don haka anjima zan kira ki."

Ta aje wayar tana ajiyar zuciya sai kuma ta kalli Mustapha dake kallonta ba yabo ba fallasa ta gaida shi.

Ya amsa ba tare da gane abin da amsar ke nufi ba ya miƙe yana ma Hajjo bankwana ya fice.

Jiddah ta saka hijabinta ta nufi gidan ƙawarta Bilkisu tun daga zaure take sallama dan tasan ta shaƙa mata haushi yadda take ta kiranta bata amsa kiran ba kuma bata shiga gidan ba.

Bilkisu ta kauda kai tana cewa, "Nayi fushi ai dama kin koma."

Jiddah tai dariya ta ɗaga yaron Bilkinsun tana mai wasa ta isa ɗakin tana cewa, "Ke fa daɗina dake kenan baki ma mutum uzuri sam."

Mustapha yana zaune ɗakinsa yana jin tamkar wani albishir akai mai da kujerar Makkah. Jiddah bata da aure tabbas kwanakin nan yana yawan mafarkinta suna cikin soyayya da faranta ran juna, kowa cikin annashuwa da fara'a ashe kenan hakan zai faru? Allah na gode maka da ka nuna min ranar da naji labarin da na jima ina neman ji.

Ya juya yana hasko yadda ta zuba mai ido tana gaida shi fararen idanunta suka sauka a cikin idanunsa. Kamar a lokacin ne haka ya ji wani yarrr baki ɗaya jikinsa ya yi.

Tabbas yana ji a jikinsa ƙarshen damuwarsa ta zo, domin yana tuna yadda Salim ke yawan yabon yarinyar ko da yaushe bakinsa na kan Jiddah nada haƙuri tasan abin da take, tabbas ita ce daidai da shi ba zai sake wani ya yi mai shigar sauri ba kuma wannan karon kamar aurenta na farko da sai dai ya ji labarin tai aure kawai.

Yaron shi ya shigo ɗakin da sallama ya ce, "Mama tace zaka ci abinci na kawo maka?"

Wani ɓacin rai ya ziyarci fuskarsa wai ace kana da mata amma ba zata iya kawo maka abinci ba da kanta ta zauna gabanka ko bata cin abincin da kai ai ta zauna ta kula da kai idan kana ci, amma shi duk wannan bai samun shi ga duk matan uku daya ajiye. Cikin zaƙuwa yaron ya sake cewa, "Baba a kawo maka abinci?"

Cikin ɓacin rai ya ce, "Ka ce ban ci."

Yaron ya juya ya fice ya koma ya gayama Mamarsa abin da Babansa ya ce, bata damu ba sai ta sake gyara zamanta kawai tace a ranta ("Kai ka sani wallahi ya ƙara yawa ma) ta cigaba da harkar gabanta hankalinta kwance domin ba Yau bane karon farko da maigidan ya ƙi cin abincinsa ba, ita ba zata iya ma shegen iyayinsa ba, mutum kamar wata mace sai shegen son tarairayata ga son girma kamar wani gyambo, ta sake taɓe bakinta ta ja tsaki tace a fili wannan karon, "Bar shi ya je ya ci na titi ai ya ƙware daman shi ya sani dai."

Yaron ya ce, "Mama mu ki ƙara mana daman ban ƙoshi ba Ni ɗazun."

Ta dubi yaron tace, "Kambu! Duk abincin da ku ka ci zaka ce baka ƙoshi ba? To ai saika ɗauko na zuba ma, kana gamawa ka zo kai wanka na gayama tun jiya nake fama da kai kan wankan nan sai na gayama Babanku Yau idan bakai wankan nan ba."

Ya ruga ya ɗauko abincin ya kawo mata ta zuba mai, suma sauran yaran suka taso sai an ƙara masu, ta juye masu sauran abincin duka tana cewa "Ai sai ku cinye ku fini ƙiba ku da baku da tausayina."

Karaf kishiyarta ta fito tana huci ta warce kular abincin tace, "Ai ba yaranki bane kawai yara a gidan akwai sauran masu haƙƙi a cikin abincin a gidan don haka sai a basu haƙƙinsu ai abincin ubansu ne ba daga wani gida aka kawo shi ba ehe." 

Maryam ta zaburo ita ma cike da masifa tace, "Dakata Malama! Ina ruwanki da abincin ranar girkina? Ko kinga ina kula ki ranar girkinki ne? Ai ba don ban san bai cin abincin ba sai don a zauna lafiya kawai, don haka tun wuri ki aje abincin nan kafin a ji kanmu yanzu."

Hafsat ta zaburo ita ma cike da masifa tace, "Ai ba hanaki zuwa nayi ki ɗiba ba, don haka ruwanki ne kuma wannan abincin ko dawa kike yawo ba zan barma yaranki shi ba, shegun yara masu shegen cin tsiya kawai."

Maryam ta finciko kular abincin tana cewa, "Ban haifi shegu ba sai dai ke kika haifi shegu abinci kuma sai dai ya zube ayi asarar shi da matsiyatan yaran can naki su ci shi, ko da yake ai ba su kaɗai kike ci dawa da abincin gidan nan ba ina da labarin wanda kike sata kina kaiwa gida tsoffi na zubawa a tukunya ai...

Bata kai ƙarshen maganar ba, Hafsat ta kai mata duka suka watsar da abincin suka kama dambe yara na kallonsu sun yi tsuru-tsuru da su, ganin da gaske suke ɗan babban ya ruga ɗakin Mustapha ya gaya mai su Mama na faɗa saboda abincin shi.

Wani takaici ne ya sake ziyarar zuciyarsa don haka yai banza da yaron ya cigaba da jin ɗacin da ransa ke ma shi, bai ankara ba hawaye suka zuba mai, ya dinga jin karayar zuciyarsa na ƙara hauhawa tabbas bai dacen mata ba sam, ya zai yi haka tashi ƙaddarar take dole ya jure ko da kuwa hakan zai sa hawan jini kama shi ko ciwon zuciya.

Haka ya dinga kuka kamar ƙaramin yaro yana jiyo tashin muryar matan nashi da kowacce ke zagin ƴar'uwarta suna aibata juna gaban yaransu abin takaici da ban haushi.

Kamar ya ƙyale su sai kuma ya miƙe jikinsa sanyi ƙalau ya nufi sashen matan nashi yana jin kamar zuciyarsa zata fice don ɓacin rai.

Ko kunya basu ji sun dage sai dambe su ke ga abincin nan a watse ƙasa yaran kuma suna zaune suna kallonsu.

Daka masu tsawa ya yi amma sun yi nisa ba mai jin shi don haka ya sake ɗaga murya sosai ya ce, "Wai wane irin jahilci ne wannan kuke da girmanku a gaban yaranku? Kuna abu sam babu mutunci babu tunani a gaban yaranku kuke zubar ma juna ku da daraja."

Sai a lokacin suka san da zaman maigidan a gun, amma ba su jin za su saurara ma faɗan don yanzu ma abin yake a kai, domin kowace ta tona asirin abin ɗayar ke yi na cikin gidan.

Yaran ya daka ma tsawa, kowane ya nufi ɗakin uwarsa yana waigen Uban.

Matan ya sake daka ma tsawar da tafi ta farko dole kowacce ta nufi ɗakinta tana zagin ƴar'uwarta. A nan ya samu waje ya zauna yana kallon abincin da suka watsar ƙasa.

Wayarsa ce tai ƙara yana dubawa gabansa ya faɗi, ita kuma bai san me zata ce ba, amma sai ya ɗaga kawai yana sauraren da wadda ta kira shi yanzu kuma.

"Nasan dai kana jina amma saboda baƙin hali da girman kan tsiya kai banza ka ƙyale Ni, to hakan bai dame ni ba dama kiranka nayi na gayama ban da lafiya kuma naje asibiti na ci kuɗi masu dama dan haka ka aiko min da kuɗina ba sai ka zo ba domin ba buƙatar ganinka nake ba kuɗin kawai nake buƙata."

Kasa cewa komai ya yi sai gyaɗa kanshi da ya yi kawai don abin ya fi ƙarfinsa.

"Yawwa na manta na gayama ina da ciki amma kar kai murna don ba lallai bane ya zo duniyar ba, kasan dai ina neman saki ba zan bari ciki ya gitta min ba a lamarina ba." Kit ta kashe wayar ba tare da ya ce ko da ƙala ba.

"Sallamu alaikum."

Sallamar data maido ma shi da tunaninsa kenan ya zuba mata ido yana kallonta nan take ya ji tamkar an watsa mai ruwan sanyi a zuciyarsa.

Jiddah ce ta shigo cikin gidan, yana kallon yadda take ƙare ma abincin dake zube ƙasa kallo da mamaki kwance kan fuskarta.

Samun kanshi ya yi kiran sunanta kawai.

Cikin sanyin muryarta ta gaida shi ta ƙare da tambayar ko Bilkisu ta shigo?"

Yasan daman sai dai hakan, haka kawai ba zata zo gidan ba don babu wadda suke magana sosai da ita a gidan.

Ya dube ta cike da murmushi ya ce, "Bata shigo ba, amma dai shiga ki tambayi masu gidan."

Ta yi ɗan jim sai kuma tai murmushi ta juya tace, "Bar ta ma kawai daman a waya ta kira Ni na je gidanta kuma bata nan to nasan wani time nan gidan nake iske ta."

Magana take amma sai wani annuri ke fita daga fuskarta, da gani ba ruwanta da wata damuwa domin fuskarta ma ta nuna bata cikin damuwa kwata-kwata.

Ya bi bayanta da kallo yana cewa, "Allah ka mallaka min wannan yarinyar don na samu cikar burina da kwanciyar hankali kamar kowane magidanci."

Ganin har ta kai ƙofar fita baki ɗaya daga gidan sai kawai ya samu bakinsa da kwaɗa mata kira da ɗan ƙarfi "JIDDAHH !

Cak ta ja ta tsaya ba tare data juyo ba, shi kuma sai ya sake kiran sunan nata cikin murya mai cike da damuwa, "JIDDAHH! 

Karaf sai a kunnen matansa, don haka kowacce ta zabura domin fitowa taga wacece maigidan ke kira haka ba ko shakkar cewa a cikin gidansa yake?

To masu karatu me Mustapha zai ce ma Jiddah?

Dama wasu abubuwan duk za ku ji su a page na gaba.

Taku a kullum Haupha ✍️

Cak ta tsaya tana kallonsa, domin jin dalilin kiranta da ya yi, har kira biyu.

Rasa abin da zai ce mata ya yi domin baki ɗaya sai yaga tai mai kwarjini bakinsa ya fasa furta gaskiyar abin da ke ƙasan ransa, don haka sai ya ce mata, "Ki kira wayarta mana ki ji ko tana ina tunda bata nan gidan."

Kamar haɗin baki tsaki kowace ta ja ta koma inda take zaune tana taɓe bakinta.

Jiddah ta ɗan yi murmushin da bai barin fuskarta tace, "Tunanin da ban yi ba kenan, ko da yake ban ma fito da wayar ba, amma bari na koma sai na je na kira ta a wayar."

Ba tare da ya kasa ɗauke ido daga fuskarta ba ya ce, "Bari na kira maki ita mu ji ko tana kusa, ya saka baki ya kwaɗa wa Maryam kira domin ita ce ƙawarta. Yi tai kamar bata ji shi ba sai da ya kira ta kusan sau huɗu sannan ta ɗaga labulen ɗakinta tana yamutsa fuska tace, "Lafiya kake ta kirana kamar mai bina bashi?"

 Shi ma dai cikin fuskar rashin walwala ya ce mata, "Number ƙawarta Bilkisu za ki ba da a kira wa wannan taji ko tana ina."

 Kamar ba zata ba da ba, don bata ce komai ba, ta koma saki labulanta ta koma ɗaki.

Jiddah har ta saduda zata tafi sai kawai ta ji muryar Maryam ɗin na karanta ma Mustapha number don haka ta saurara kaɗan.

          Ta sowa ya yi har gabanta, yana kiran wayar har ta ɗaga ya gaya mata Jiddah ce ke neman ta gata nan gidansa. 

Bayan ya kashe wayar ya dube ta fuska fal farin ciki ya ce, "Kin ji ta koma gidanma yanzu haka wai daman markaɗen kayan miya ta amso."

 Jiddah cikin murmushinta tace, "Na gode bari na je to." Ta juya ta fice ya bita da kallo har ta rufe ƙofar gidan idonsa na kan ƙofar.

Maryam dake kallon komai ta tagar ɗakinta ta ja tsaki tace, "Sai shegen son matan tsiya ba kirki. Wa ya sani ma ko jawararsa ce? Aikin banza."

Jiddah na shiga gidan Bilkisu ta ja ajiyar zuciya tace, "Kai Yau naga ikon Allah! Su kuma haka tsarin su yake ? Tabdijam kowa dai da halinsa."

Bilkisu tai dariya don tasan an yi wani abin ne gaban idonta tun da lambar maigidan ce ya kira ta da ita to ba shakka tasan cewa an tabka wani abin gabanta wanda gidan ne kawai ake irinsa a unguwar.

"Hala faɗa su kai sababbun?" Cewar Bilkisu tana dariya.

"Uhmm! Ban iske ko ɗaya ba a tsakar gidan sai maigidan da yaran kawai yadda naga gidan ne bai min ba, shi kanshi maigidan a dame yake ko mai yasa oho!

Dariya Bilkisu ta sake kashewa da ita tace, "Ai wallahi kaɗan ki ka gani indai gidan Mustapha ne, bawan Allah yana amsar wuta gidan nan ai, ko da yake ai maganin masu auren mata barkatai kenan, ka tara yara ka tara mata ai ta fitina kullum cikin rabon faɗa kake, ko da yaushe cikin tashin hankali kake na rashin  zaman lafiyar gidanka. Amma wallahi yana ban tausai domin yana bakin ƙoƙarinsa kawai dace ne bai yi ba, a zahiri kowa ɗauka yake laifinsa ne matsalar gidansa amma mu da muke tare da su mun san cewa laifin matan ne."

"Ke ji mata sai wani kare shi kike, nifa duk abin da aka ce namiji zai yi wallahi ban cewa bai iyawa, komai aka ce namiji na yi wa mace yadda nake da gudun gaske ma, domin maza basu da tabbas ko da wasa namiji bai tausan mace yadda take tausansa, ke a takaice ma dai Ni nan da kike gani babu abun da na tsana irin aure da soyayya."

Bilkinsu ta dubi Jiddah sosai tace, "Ƙawata bari ki ji na gaya maki gaskiyar magana, Mustapha ɗan gayu ne, ga tsabta sannan irin mazan nan ne masu son rayuwar kulawa da nuna soyayya sai dai bai dace da samun irin haka ba daga kowace daga cikin matan nasa. Amma wallahi nasan da zai samu wadda zata kula da shi ta tarairaye shi tayi mai duk abin da yake so wallahi sai an yi mamakin yadda zata rayu da Mustapha cikin farin ciki Jiddah, domin nasan Mustapha yafi mijina kyawawan halaye nesa ba kusa ba wallahi har addu'a nake Allah Yasa nawa mijin ya koyi irin halayen Mustapha."

Jiddah ta taɓe bakinta tace, "Ke Ni ba gulmar wani gida ta kawo Ni ba, zuwa nayi na ji idan an kawo kayan yaran da kika ce na saidawa na gani idan akwai daidai na yarana amma kin tasani da maganar wani can da ba ruwana da shi."

Bilkisu tace, "Ke fa ƙawata na lura Deeni ya cire maki duk wani so da yardar maza a ranki, kuma ba haka bane ba akwai tarin maza masu kula da tarairaya irin wadda kowace mace ke mafarkin samu a gidanta."

"Allah Ya kyauta! Ni da aure sai idan ana yi a lahira na yi amma a duniyar nan ban ce na rantse ba amma kam babu Ni babu wani aure Bilkisu."

Babu yadda Bilkisu ba tai ba, amma Jiddah ta kasa fahimtar ta, don haka suka bar maganar suka koma kan kayan da za a kawo na yara Jiddah zata siya."

  Tunda ta fice daga gidan ya koma ɗakinsa yana jin wani abu na yi mai yawo a cikin jikinsa da zuciyarsa. "Wane irin so ne wannan mai ƙarfi ke yawo a cikin jikina na yarinyar ne? Wace irin soyayya ce wannan nake mata? Na tsani auren amma gani da kaina nake hasaso rayuwar aurena da yarinyar me hakan ke nufi?"

Ya sake zuyawa yana ajiyar zuciya ya ce a bayyane, "Ina cikin matuƙar damuwa amma kuma nake jin ki a raina, cike nake da damuwa amma nake jin ke ce za ki cire min damuwar, na kasa natsuwa domin ban da ita amma dana ganki sai na manta tashin hankalina, don Allah Jiddah ki tausaya wa rayuwata ki zama cikon mafarkina kamar yadda nake gani a mafarkina na aureki muna rayuwa mai cike da tsabta da farin ciki muna rayuwa tamkar ko da yaushe sauyo mu ake saboda rashin damuwa.

Idan bai manta ba, Salim na yawan gaya mai cewa, ya ƙara haƙuri akwai lokacin da komai zai wuce a wajensa kamar yadda zai wuce a wajen Jiddah, bai taɓa tambayar wane irin hali yarinyar take ba, har Salim ya rasu, domin a tunaninsa ba huruminsa bane ba tunda gidan wani take, amma a yanzu ji yake so yake ya ji wane irin hali ne wanda yarinyar tai a gidan aurenta? Amma gun wa zai ji? Hajjo ce amma ya zai ya tunkari Hajjo da maganar?

Yana cikin halin da ya kamata ya tarkata babin mata ya rufe a rayuwarsa hakan shi ne daidai amma me yasa Jiddah ke kai da kawowa a ransa da zuciyarsa? 

Tana matuƙar birgeshi yarinyar ko da yaushe cikin fara'a take, baka taɓa ganinta da fuskar damuwa alamar tana tare da godiyar Ubangiji kenan tunda tana da yakana a tattare da ita.

Asma'u ce ta faɗo ɗakin ba sallama ta wurga mai harara da jakar kayanta a hannu tace, "Na lura komai na gidan nan nice a banza ce nice wadda bata da ƴancin kanta balle na ƴaƴanta don haka zan koma gidanmu na gaji da wannan baƙin zaman mai cike da takaici da mugun son kai."

Mustapha ya dube ta ya kasa tanka mata, domin mafi yawan lokuta idan suna mai irin wannan shirmen kasa magana yake su kuma sai su ɗauki hakan matsayin wulaƙanci ne da son kai daga gare shi.

Ta sake ɗaga murya sosai tace, "Daman ai nasan ba zaka tanka ba, tunda ba nice nace ma matarka na satar abinci tana saidawa da kaiwa gidansu ba."

Sai a lokacin ya buɗe baki cikin takaici ya ce,"Ke wai wanda ku kai bai ishe ki bane sai kin biyo nan kin sake min wata fitinar ne? Wai me yasa baki san zaman lafiya ne? Wuce ki ban waje kada ki sake ɓata min rai, ba dai abin da kika ga yayi maki ba kenan, to ki je kiyi ta yi." Ya juya ya gyara kwanciyarsa ya lumshe idonsa kamar mai barci.

Tai ta ƙananan maganganun ta son ranta tana kiran shi azzalumi mugu da bai san adalci ba, shi dai bai sake tanka mata ba, kamar yadda ba zai hanata zuwa gidansu idan yajin nata ya motsa ba.

Maryam kuwa sai abin ya yi mata ciwo ganin Fatima ta shige ɗakin Mustapha ta yi shiru kuma bata jiyo hayaniyar su sai ta ɗauka ya sata ɗaki ne yana lallashinta ita kuma ko oho tunda ba ƙaunarta yake ba yanzu. Sai zuciyarta ta dinga tafasa har tana jin ma ta je ɗakin ta haɗa su duka ta ci masu mutunci kawai ko zata ji sauƙin zuciyarta dake ƙuna.

Tana tsaye gun tagar ɗakinta ta ga Fatimar ta fito fuskarta ba wata damuwa ta shige ɗakinta, bayan da farko tasan yaji ne tai niyyar yi, amma da yake munafuki ne shi ne ya lallashe ta waya sani ma ko har zagina ya yi gabanta don ya faranta mata rai?" Ai sai ta kwasa ita ma cike da fushi ta nufi ɗakinsa, kamar dai yadda suka saba ba sallama ta ambaci sunansa kai tsaye cike da rashin kunya tace, "Mustapha ka ji tsoron Allah wallahi ba zan taɓa yafe munafurta ta da kake ba da zalunta ta ba a cikin gidan ba, sai Allah Ya saka mun wallahi."

Kallonta yake ita ma kamar Fatimar, ba wata kwalliya balle ƙamshi kayan jikinta duk sun yi datti kamar wata tsohuwa haka take cikin kayan ba mai cewa yarinyar mace ce ita.

Wani takaici ya sake kama shi, sam bai dace ba ta kowane ɓangare, yana son yaga mace cikin kwalliya yaga mace nata ƙamshi uwa uba ya ganta cikin ƙananan kaya amma shi duk babu abin da matansa ke da ra'ayin yi daga ciki, idan ya yi magana suka saka ƙananan kayanma da ya shiga sashensu sai su dinga ɓoyewa suna kakkarewa abin sai ya ba shi haushi kawai ya fice.

Kallo guda ya sake bin ta da shi ya gyara kwanciyarsa, alamar bai da lokacinta.

Ta fasa kuka ta zauna daɓas tana cewa, "Ai daman nasan ba zaka kula Ni ba tunda baka sona yanzu to wallahi nima yanzu haka ne kar kai tunanin akwai sauran ragi da ragowa a tsakaninmu."

Tamkar zubar dalma kan rauni haka yake jin kalamanta, bai san yaushe za su gane gaskiya ba, bai san yaushe za su gyara halayensu ba, ji yake kaf duniyar yafi kowa damuwa indai maganar iyali ne.

Yanzu yana sakinsu za a cigaba da saka shi bakin duniya kamar yadda yake ciki daman, mutane ba su yi mai uzuri ba su san gaskiyar komai ba amma shi suke cewa bai da halin kirki baki ɗaya cewa ake bai iya riƙon aure, babu irin maganganun da basu dawowa kunnenshi da ake yi na bai da kirki matansa wahala suke sha.

Bai san lokacin da hawaye suka zubo mai ba, ya cigaba da hasaso muggan maganganun da ake yi kansa, duk dai akan matan nasa.

An manta da cewa duk baƙin halinsa da ace ya samu mace guda wadda zatai rayuwar aminci da mutunci da shi tabbas da kowa sai ya yi sha'awar gidansa.

An manta da cewar mutum guda bai iya tafiyar da rayuwar farin ciki a zaman aure dole dai da taimakon abokin zamansa.

An manta cewa shi namiji ne aiki yake zuwa fafutuka yake dare da rana don kawai ya ji daɗin rayuwarsa gidansa, domin da bai da iyalin wasu lamurran duk ba zai yi su ba amma a banza.

Mutane sun manta cewa shi ne ya aje matan don haka shi ne ya kamata ace matan na bi suna yiwa ladabi da biyayya suna jin tausansa suna yi ma shi uzuri kan duk wasu ƙananan lamurran da suka shafi zaman gidan amma ba su iyawa.

Me yasa shi ne kawai yake a matsanancin hali na rashin zaman lafiyar gidansa ne? 

Yana jin kamar ya mutu ko haka nan ya tuna matsalar gidansa, idan yaga abokansa na waya da matansu sai ya ji damuwa ta ziyarci zuciyarsa, shi bai san irin ai  wasa da dariya ba da matar aurensa ba, kowacce jin kanta take tamkar uwargijiyarsa ba mai ba shi kulawa balle ta dinga fitar da lokacin jin damuwarsa, kowace daga cikinsu ta kanta da yaranta kawai sai jiran ta ga gazawarsa ta ci mai mutunci ko da kuwa a gaban yaransa ne kuwa ba su jin damuwa suke ci mai mutunci son ransu babu guda ɗaya tilo da zai ware ya ce tana yi mai abin da yake so kowacce gani take bata da lokacin ba shi kulawa balle nuna mai tausayawa.

Maryam ganin bata ita yake ta gama gaya mai magana ta fice tana sakin tsaki ta banko ƙofar da ƙarfin tsiya.

Kawai fashewa ya yi da kukan fili mai ratsa zuciya, kuka yake yana jin ina ma ace shi ne Salim? Ina ace shi ne ya mutu ya barsu ba Salim ba ne ya mutu? Cikin kukan yake cewa, "Salim ka huta da matsalar mace, ka tafi baka ajiye kowace mace ba balle ace ka taɓa zubar mata da hawaye ka tafi salin alin ba baƙin cikin aure a zuciyarka na tayaka murna Salim dama ni ne na mutu ba kai ba."

Ya jima a yanayin kana ya tashi ya haɗa ruwa ya yi wanka ga yunwa dake addabar shi domin ba komai a cikinsa tun safe daya fita sai ruwan Lipton ya dawo ya ci abinci ne aka ɓata mai rai ya fasa cin abincin sai kuma abincin yasa suka kama faɗa kamar gidan mayunwata.

Allah Ya sani yana bakin ƙoƙarinsa na fita haƙƙinsu ko da yaushe yana ba su abinci yana ba su duk abin da ya kamata amma da yake so suke su wulaƙanta shi ga idanun mutane sai su dinga nuna bai masu komai, hakan yasa mutane ke zaginsa suna cewa bai iya riƙe aure gidansa yunwa ke akwai.

Yasha zuwa gaban Mamarsa ya yi ta kukan baƙin ciki domin abin na damunsa sosai kamar shi a dinga cewa gidansa ba abinci babu kaza babu kaza. Ko da yaushe mahaifiyarsa na jajanta mai ta yi mai nasiha ta kuma yi mai kyakkyawar addu'a daga ƙarshe ta rufe da mai albishir na samun wadda zata kula da shi duk daren daɗewa indai ya ƙara haƙuri domin Allah ba zai barshi a haka ba.

Kalaman iyayensa da danginsa kawai ke sawa yana samun natsuwa amma ba don haka ba da Allah kaɗai yasan yadda baƙin ciki zai maida shi sanadin matansa.

Tun daga ranar bai sake ganin Jiddah ba har ya amince da ta koma wannan karon ma bai amayar da abin da ke cinsa a rai ba game da ita ba, duk da cewar babu abin da ya sauya na daga halayen matansa sai dai a yanzu su biyu ne kawai suka rage ya saki amaryar tunda haka take buƙata ya gaji da zuwa ban haƙuri iyayenta da ita kanta na ci mai mutunci suna tozarta shi, don haka ya yanke shawarar sakinta duk da yasan hakan zai ƙara ma mutane ƙaimi gun ba shi baƙar sheda amma ya zai yi ? Ai Allah Yasan abin da ke faruwa kuma ba laifinsa ba ne ba.

Jiddah satin ta biyu ta koma gida, zuwa lokacin ta saba da Abubakar a waya ko da yaushe yana kiranta su sha fira duk da ba firar soyayya suke ba, domin ta gaya mai gaskiya ita ta gama soyayya don haka kar da ya ɗauka akwai so a tsakaninsu, shi kuma ya amince da hakan don haka alaƙar ta jima a tsakaninsu har aka koma makaranta sai suka yi wata irin muguwar shaƙuwa ta gasken-gaske wadda babu wanda zai yarda ba soyayya bace a tsakaninsu ba.

Domin dai Abubakar ya riga ya fahimci Jiddah mace ce mai son kulawa da nuna mata soyayya a zahiri tare da sakata a cikin nishaɗi ko da yaushe don haka sai ya yi amfani da damar wajen shiga jikin Jiddah ba tare da ita kanta ta ankara da hakan ba, sai dai ta wayi gari ta ganta cikin ƙaunarsa kawai ba tare da tasan daga ina ta faro soyayyar ba.

Da farko ta damu, amma daga baya data tuna da yadda yake sonta yake nuna mata kulawa ga gaban kowa nuna wa yake tafi kowa gunsa sai ta ji sauƙi ta ji ba komai bane don ta amince da soyayya da shi ba, don haka sai kawai ta saki jiki suka dinga wata irin soyayya mai ban mamaki wadda baki ɗaya makarantar kowa yasan Jiddah da Abubakar masoya ne.

Daga ita har shi babu mai kula wani da sunan soyayya sun yarda da juna sun amince da juna ko da yaushe tsara rayuwar aurensu suke idan suka gama karatunsu domin ya fita da aji biyu.

Duk wanda ya zo ga Jiddah da maganar soyayya kai tsaye zata ba shi haƙuri ta ƙare da ba shi labarin Abubakar da yadda suke son junansu, hakan yasa Jiddah bata da masoyi idan ba Abubakar ba, shi kaɗai ne burinta shi ne damuwarta shi ne fatanta, duk lokacin da ake maganar rashin cika alƙawarin maza kan aure Jiddah kan cire Abubakar a jerin mazan takan ce, "Shi ɗin na daban ne, haka yasan darajar soyayya da sanin martabar ta don haka bata ji ko da wasa Abubakar zai zama ɗaya daga jerin maza masu karya alƙawarin masoyansu.

Wasa-wasa Jiddah tai nisa a soyayyar Abubakar wanda hatta gidansu kowa yasan da zaman Abubakar a rayuwar Jiddah, zuwa yanzu Jiddah ta zama babbar ƴar kasuwa babu abin da bata saidawa, kasancewarta mai kyauta yasa ko da yaushe ita ce ke hidima da Abubakar bata damu da yadda suke ba, na yadda ko da yaushe kiran waya ne kawai ke haɗa ta da Abubakar ba wani kyauta ba komai, amma ita duk lokacin da ta saro kaya takan zaɓi wanda su kai mata kyau ta kai ma shi, hatta makaranta ita ce ke saimai duk abin da yake so ko ya nuna ko bai nuna ba, kuɗi ne kawai tsabar su bata iya ba shi, amma abin kuɗi ko ya kai na nawa tana iya ba shi kyauta.

Da dama ƙawayenta na yi mata faɗa kan hakan amma takan ce ita duk abin da tai ma Abubakar ba wani abu bane idan aka haɗa da yadda yake nuna mata soyayya da kulawa ba, don haka ita ba soyayyar kuɗi ce a tsakaninsu ba soyayyar aure ce a tsakaninsu don haka ya adana kuɗinsa idan su kai aure ya bata.

Babu irin shawara da zugar da ƙawayenta basu bata ba amma a banza jin su kawai take, duk lokacin data fahimci yana cikin matsalar wani abu takan yi mai abin kanta tsaye.

Yana yawan gode mata ya ce Allah Ya ba shi ikon cika burinsa kanta na yi mata alheri ninkin wanda take mai ko da yaushe amma ita bata son yana maganar ma sam.

Suna a haka ne ya nuna mata filinsa daya siya tai ta murna sosai domin tasan ita ce za a saka a gidan, hakan yasa ta hana shi kashe kuɗi wajen wasu abubuwan duk ta sake ɗauke mai nauyinsu ta cigaba da ba shi shawarar yadda za a gina gidan domin yana amsar kuɗin gwamnati na S POWER da ake biya duk wata-wata.

Nan da nan ya fara tara kuɗinsa ya fara haramai ginin gidansa wanda ko bulo aka siya sai ya nuna mata shi ta hoto abin na yi mata daɗi yadda Abubakar ke nuna mata komai na shi ita ce kan gaba, domin hatta tsarin gidan ita ce ta nuna mai yadda take son gidan nasu ya kasance kuma hakan ake yi komai yadda tace haka yake yin shi hatta shibkokin gidan duk ita ce ta zaɓi wanda take so a shuka mata kuma ya shuka mata su. 

Baki ɗaya ta sakankance Abubakar shi ne mijinta idan ta kammala karatunta domin shi a shekarar ƙarshe yake yanzu.

Wajen aikin su na polio aka ce an sake masu sabon S.T.P wanda bai da wasa don haka yanzu bata ƙalular zuwa gun aiki saboda kar ya je bata je ba ta samu matsala saboda tasan komai ta zama ta zama ne silar aikin polio don haka bata wasa da shi sam.

Ranar aikin tana zuwa bata jima da fara aikin ba sai ga S.T.P ɗin ya je gun su, kallo guda tai mai taga kamar tasan shi amma ta kasa tuna ina inda ta san shi don haka ta share kawai bayan sun gaisa ta cigaba da aikinta.

Sai dai kiran da yasa akai mata ne yasa ta fara tunanin shima ba mamaki ya san ta,  bayan sun gaisa ya kalle ta ya ce "Wai ba Jiddah bace ta gidan Hajjo ba?" 

Kanta ta ɗaga alamar ita ce, ya ce yana dariya, "Yanzu nan kin manta Ni? Ai ko muna yawan haɗuwa gidan ƙawarki Bilkisu domin ni ƙanin mijinta ne."

Tabbas an yi hakan yanzu ta tuna da hakan. Gaisawa suka sake yi tana dariya  ta ji kunyar yadda akai ta manta shi.

Bayan kwana biyu su kai waya da Bilkisu take gaya mata an turo ƙanin mijinta aiki garinsu shi ne Bilkisun ke ce mata don Allah ta taimaka tai mai magana ya sa ta aikin polio ita ma tun da yana da hanyar hakan ita kam kunya take ji.

Tace to ta tura mata lambar shi za tai mai magana insha Allah tun da ba lallai bane ba a sake maido shi garinsu aiki ba.

Sai kuwa ga lambar Bilkisu ta turo mata, kamar ta kira shi a lokacin sai kuma ta katse kiran ta bari sai anjima.

Da yake tana da application ɗin nan mai suna Trucoller sai taga sunan Mustapha madadin taga sunan Mubarak don haka sai abin ya ɗaure mata kai, sai kawai ta fasa kiran kawai ta cigaba da lamurranta kawai ta manta da lambar ma baki ɗaya a wayarta.

                      Bayan wani lokaci sai Jiddah ta sake komawa Kano domin dubo Hajjo da bata lafiya, bayan ta je gidan Bilkisu ne ta tuna da lambar da ta tura mata ta Mustapha kamar ta gaya mata lambar waye ta bata sai kuma ta share domin dai idan da arziƙi bai kamata ba ace yadda yake da Uncle Salim ba ta watsar da shi ba, kamata yai ace tana daraja shi tana kiransa suna gaisawa ko dan darajar abokinsa kuma ɗan'uwansa Uncle Salim ɗin ta.

Hakan yasa ta bar maganar kawai, musamman ita kuma Bilkisu da yake ta samu aikin sai batai mata maganar ba ita ma.

Bayan ta dawo gidan Hajjo ne ta gama komai ta kira Abubakar suka sha firar soyayarsu sai ta latsa lambar Mustapha da zummar kiransa ta gaida shi kawai.

Sai dai ta ji wayar a rufe don haka ta aje wayarta ta gyara kwanciyarta tana gode wa Allah yadda ya juya mata lamurranta daga zafafa zuwa sauƙaƙa daga ita har mahaifiyarta suna cikin rufin asiri ba su rasa komai ba, Mamarta na sana'ar saida robobi ita kuma tana tata sana'ar ga yaranta ta kaisu makaranta mai kyau hakan yasa take cikin kwanciyar hankali.

Har ta tafi basu haɗu da Mustapha ba, duk da cewar ta so su haɗu su gaisa domin hakan zai ɗebe mata kewar Uncle Salim sosai, amma basu haɗu ba kuma ta kasa sake kiran lambar wayarsa tun kiran farko da tai mai.

A ɓangaren Mustapha kuwa tun ranar da ta zo ya ganta sai dai a ranar aka tura shi Abuja gun wani aiki ba don ya so ba haka ya tafi yana jin tamkar zai rasa ta idan bai gaya mata abin da ke ranshi ba game da ita ba.

Ko da yake yanzu ya samu sauƙin lamurran sa tunda ya cire damuwar gidansa ya aje gefe guda sai dai idan su kai mai ya ji ciwon abin a ransa nan take da ya bar gidan ya manta, hakan yasa ya zama shahararre gun yawo a yanzu idan yabar gidansa da safe bai dawowa sai yamma idan zai wanka daga nan sai wajen sha biyu na dare yake dawowa ya haƙura da zaman gidan ya haƙura da cewa dole sai ya zauna da su yadda yake so ya bar su ne su zauna yadda su ya yi masu.

Duk wadda ta ga damar kula shi ta iske shi ɗakinsa shi dai ba zai kore ta ba, haka zai saurare ta amma ya daina biyewa ana jin muryarsa maƙwabta yana faɗa ya ƙyale su duk abin da su kai daidai da su ne.

Duk da haka ko da yaushe cikin masifa suke da junansu ba su daina tashin hankali ba haka basu daina zaginsa suna ganin yana tauye masu haƙƙi ba, kowacce gani take shi ne damuwarta shi ne bai kulawa da ita bai damu da farin cikinta ba, wannan yasa ya watsar da su baki ɗaya yake rayuwa tamkar marar mata yake rayuwa tamkar saurayi.

Iyarsa da su ya ajiye duk abin da yasan haƙƙinsa ne yana bakin ƙoƙarinsa kan hakan, amma su ya daina neman wani haƙƙi nashi kan su na wai su gyara gidansu da jikinsu ko yaransu duk ya daina haka ya daina ji a ransa cewar shi ya isa yasa ai mai abu a gidansa komai shi ke yin abinsa tun daga gyaran ɗakinsa linke kayansa da duk abin da ya danganci aikinsa shike abin sa.

Hutun makarantarsu ya ƙare kamar yadda su kai alƙawari da Abubakar zai fara komawa da kwana guda sannan ita ma ta koma , sai dai har akai kwana huɗu da komawa ba Abubakar ba labarinsa ko da yaushe a waya sai ya bata uzurin cewa hidimomi sun yi mai yawa ne , yanzu haka wayarsa ma ta lalace aron wadda yake kiranta da ita yake yana kiranta kuma bai da kuɗi domin an gama ginin gidan baki ɗaya kuɗin sun tafi can.

Hakan yasa ya bata tausai ta cire layukan wayarta ta aika mai da wayarta ita kuma ta siyi wata wayar.

Cikin lokacin sai waya tsakaninta da Abubakar ta ragu, sosai abin ke damunta sai tai ta kiransa a waya amma bai ɗauka, haka bai damu daya kira ta ba daga baya.

Kowa yasan Jiddah na cikin damuwa saboda ta sauya sosai, sai da Abubakar ya kira ta ya gaya mata cewar tai haƙuri ya rasa wayarsa ne babba sai ƙarama  don haka ko a chat bata ganinsa.

Ta yarda sosai da Abubakar don haka ta samu natsuwa da kwanciyar hankali kan lamarin har ta dawo daidai kamar baya.

Kasancewar ya ce mata bai da waya babba yasa bata damu da chat ba kawai sai idan ta kira shi ko ya kira ta take waya da shi kawai.

Wata ranar Litinin ta je makaranta duk ta damu da rashin dawowar Abubakar ana cikin sati na uku da komawa makaranta sai kira ya shigo wayarta kamar kada ta ɗauka don sabuwar lamba ce sai kuma ta ɗauka.

"Salamu alaikum, ina magana da Jiddah ne don Allah?"

Daga can ɓangaren aka tambayeta, kamar mai maganar yana gabanta haka ta girgiza kanta. Zuwa can ta amsa da cewa "E Ni ce Jiddah ke magana."

"To Jiddah don Allah ki yi haƙuri ba ki san Ni ba amma Ni nasan ki, ina so ne na gaya maki abin da ke faruwa kan alaƙarki da Abubakar, ko kin san cewa Asabar ɗin nan data wuce aka ɗaura mai aure? Nasan za ki yi mamaki amma ki je facebook ki duba za ki ga hotunan auren ki duba page ɗina domin duk mun saka har dana amaryar ma."

Kawai wayar faɗuwa tai daga hannunta ba tare da tasan lokacin da hakan ya faru ba, rabon da taji alamar hawan jininta ya tashi ko zai tashi har ta manta amma nan take ta dinga jin kanta na sarawa numfashinta na fita da ƙyar.

Kamar mahaukaciya haka ta warto wayar ta kunna data ta shiga facebook ta duba sunan Abubakar ɗin amma bata ganshi ba, hakan yasa ta fahimci ya yi blocking nata don haka sai ta saka sunan abokinsa da ya kira ta.

Kamar a mafarki haka ta ga hotunan Abubakar da amaryarsa wani kuma da abokansa, tun daga na wajen ƙwallon amarya da ango har na wajen ɗaurin aure har da na walima duk an ɗora.

Kuka mai ƙarfi ya ƙwace mata bata san lokacin data yanke jiki ta faɗi gun ba.

To masu karatu mu haɗu a kashi na gaba don jin yadda zata kaya.

Me yasa Abubakar ya yi mata hakan?

Taku a kullum Haupha ✍️ kuma

[8/23, 8:12 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*domin shiga shafin mu na Bakandamiya danna nan*👇🏻

Ta jima ba numfashi har Allah Ya kawo ƙawarta ta iske ta a halin, da farko ta ɗauka aljanunta ne suka tashi sai kuma ta fahimci suma tai, cikin sauri ta yayyafa mata ruwa sai ga shi kuwa ta farfaɗo tana ajiyar zuciya, sai kuma ta fashe da kuka mai ciwon gaske.

A'isha Yusuf ta ruɗe ta dinga tambayarta abin da akai mata take kuka amma ba amsa kukanta kawai take don haka A'isha ta ɗauki wayar Jiddah da zummar kiran Abubakar tasan shi ne kawai zai iya jin damuwar Jiddah ya bata haƙuri ko shawarar da zata natsu. Sai dai me? A'isha na ɗaukar wayar ta fasa ƙara tace, "Na shiga uku na lalace Ni A'isha me zan gani haka? E gaskiya ne kuka ya ganki Jiddah buɗe bakinki ki yi kuka kar da ki bar komai a ranki maida kuka ya zama hanyar wanke takaicinki tabbas ba zan hanaki yin wannan kukan ba... Ita ma kuma ya ci ƙarfinta ta rungume Jiddah su kai ta kuka, har gwara Jiddah bata iya ko furta kalma guda amma ita A'isha kukan take tana tsinewa Abubakar har da iyayensa.

A haka sauran ƙawayenta suka zo kowacce taga hotunan sai ta dafe ƙirji ta ambaci ta shiga uku me zata gani haka?

Cikin lokaci kaɗan wajen ya kacame da koke-koke tamkar gidan mutuwa, baki ɗaya sun tausayawa Jiddah yadda ta ɗauki so da ƙauna ta damƙa ma Abubakar amma shi ne ya saka mata da wannan muguwar sakayyar, tabbas ba ƙarya ake ba da akace wasu mazan babu tsoron Allah a tare da su kuma sun cika munafukai na gaske a shafin soyayya.

Har suka taso daga makarantar Jiddah bata furta ko da kalma guda ba, sai dai kukan da take rerawa kawai kamar wadda akai ma mutuwa.

Ko da ta isa gida kasa biyawa tai ta ɗauki yaranta kawai wuce wa tai ta shige ɗakinta ta dasa wani kukan, zuciyarta na raya mata abubuwa da dama akan Abubakar, shin me yasa yai mata haka? Dama akwai yaudara a tsakaninsu? Me tai mai wanda zai sa ya yi mata wannan hukuncin? Ashe dama ba zata daina ganin baƙin cikin ɗa namiji ba? Me yasa maza su ke mata haka ne? Akan me take wahala a rayuwarta da maza?  A fili tace, "Ya Allah kaga halin da nake ciki ka bi min haƙƙina ka saka mun Ni da Abubakar duk wanda ya cuci wani Allah ka sakama wanda aka cuta. Tabbas ban yafe maka ba Abubakar! 

Haka ta kwana bata aikin komai sai kuka da tunanin abin da yasa Abubakar ya yaudareta.

Wasa-wasa ta shafe sati bata je makaranta ba, domin ciwon hawan jininta ya tashi sosai, kamar zata mutu, har sai da aka kwantar da ita asibiti tai kwana biyar jininta ya ƙi sauka.

Babu yadda Yayar Mamanta dake jinyar ta ba tai da ita ba, kan ta gaya mata damuwarta ba amma bata magana sai hawaye kawai lokaci zuwa lokaci da take zubarwa.

Ga shi duk lokacin da aka aunata jinin bai sauka sai ƙara sama yake, abin da ya ba likitocin mamaki kenan suka dinga mata faɗa kan ta cire damuwar dake ranta idan ba haka ba tabbas hawan jini zai mata muguwar illa.

Kaf ƙawayenta na makaranta sai da suka zo dubata, tabbas ta basu mamaki sun ci alwashin duk ranar da Abubakar ya dawo makarantar sai sun yi ma shi mafiyin abin da ya yi ma Jiddah.

Sai da shafe kwanaki goma cur a asibitin sannan jininta ya daidaita aka sallameta, ta koma gida tai wata irin rama tai fayau duk wanda ya ganta yasan ta sha jinyar ciwo mai zafin gaske.

Tun daga lokacin sai Jiddah ta koma shiru-shiru bata magana haka bata tankawa duk wani namiji balle a samu wanda zai ce yana sonta. Ta saka a ranta cewar babu ita ba sauran soyayya ta gama ta, domin ta amince da cewar duk maza halinsu guda basu da amana haka sun ƙware da cutar da zuciyar mace.

Abubakar kuwa, ya kira tura mata message ya ce, "Sweetheart don Allah ki yi haƙuri za ki ji Ni kwana biyu shiru, kin san ban da waya kuma ga tafiya bikin ƙanwata da aka riƙe Niger ya zo don haka za mu tafi can sai na dawo zan yi matuƙar kewarki koma ince ina cikin kewarki sosai abar ƙaunata."

Kuka ya ƙwace mata sosai, tabbas akwai abin da Abubakar ya ɗauke ta da yake wasa da hankalinta yake mata yawo da zuciya, shin wane fage ko fanni take a zuciyarsa? Tabbas ta jima tana jin labarin mayaudara amma bata taɓa haɗuwa da mayaudari irin Abubakar ba, tsabar yaudara ka yi auren ma sai ka ci-gaba da yaudara?

Sai da tai da gaske ta tura mai reply da "Na gode Allah Ya tsare hanya."

Tun daga lokacin bai sake kiranta ba, haka bai sake yi mata message ba, sai da aka fi sati biyu sannan ya turo mata message ɗin ya dawo Nigeria.

Zuwa yanzu ta dake ma zuciyarta so take taga iyakar gudun ruwansa don haka duk lokacin daya turo mata saƙon soyayya tana danne zuciyarta ta maida mai ko ba yawa.

So take su haɗu ido da ido ta nuna mai hotunan aurensa don taga me zai yi kuma me zai ce mata, don haka take biye mai duk da akwai sauyi sosai a tsakaninsu yanzu waya ba sosai ba text ma ba sosai ba, amma duk ta share shi hatta ƙorafin ya daina kulawa da ita ta daina mai.

A da kuwa komin dare idan ɗaya daga cikinsu ya farka daga barci sai ya tada ɗayan haka wayarsu ce ƙarshen barcin kowane haka suna tashi asuba kafin su yi alwala sai sun waya haka idan suka gama sai sun waya, amma ban da yanzu waya zuwa karfe takwas sun gama na dare bai kiranta da asuba ko da sassafe duk wayarsa a rufe take ma.

Ranar Litinin ya ce mata zai dawo makaranta don haka ta gayama ƙawarta A'isha Yusuf cikin baƙin ciki A'ishar tace, "To ina ruwana da zuwan shi? Matsiyaci wallahi ya yi asarar da ba zai taɓa maida irinta ba."

Bayan sun fito class sai ga kiran Abubakar suna zaune bayan class suna hutawa , ta gaya mai inda take sai ga shi kuwa ya sha sabuwar shadda sai washe baki yake ya yi gwanin kyau abin sa alamar angonci na kai mai karo yadda ya kamata.

A'isha kamar ta tashi sai kuma taga rashin dacewar tashinta don haka ta gyara zamanta sosai ta tsira mai ido yana nufo su ji take tamkar ta rufe shi da duka yana kawowa inda suke.

Da sallamarsa ya iso gun ya leƙa fuskar Jiddah ya ce, "Wow ! Na ji daɗin ganinki wallahi na shiga tashin hankali da muguwar kewarki sosai Jiddata."

Jiddah dai ta sadda kanta ƙasa kawai tana murmushi mai cike da takaici bata ce mai komai ba.

Ya amshi wayarta dake hannunta yana dubawa ya ce, "Mu ga sabbin hotunan da akai min da ban nan naga kin ƙara haske da kyau kamar ba ki yi kewa ta ba."

Karaf A'isha Yusuf tace, "Ciki gare ai kaga dole tai haske da kyau ai."

Cikin murmushin wasa ya ce, "Haba Aisha kar da ki shiga tsakanina da matata man daga zuwa na ki bari na bata haƙurin rashin gani na da bata yi na barkatai man."

A'isha tai dariya tace, "Daman ina fa zata ganka tunda ka yi naka wajen?"

Yana buɗe wajen hotuna ya ci karo da hotunan bikinsa kawai gani mu kai ya yi tsuru-tsuru ya kasa haɗa ido da Aisha ma balle Jiddah.

Amma da yake ɗan duniya ne sai ya wayance ya ce, "Jiddah naga sai wani haɗe rai kike yi kamar baki amshi tuban da nayi maki ba? Kin san dai ina sonki ba zan iya barinki ba duk rintsi...

"Kai dakata Malam! Kada ka rainawa mutane hankali a karo na barkatai mana, kana nufin yanzu ma duk da kaga hotunan aurenka a wayarta ba zaka sararama yaudararta ba? Tabbas ka ci uwar rainin wayau rai Ni kai kam."

Tsugunnawa ya yi ƙasa ya ce, "Don Allah ku fahimce ni wallahi ina son Jiddah amma lokacin dana haɗu da ita akwai maganar wata a kaina sai dai sonta ya rufe min ido na kasa gaya mata gaskiya kawai nasa a raina idan nayi aurena zan dawo na aure ta ita ma a ta biyu."

"To ai hakan ba zai yiyu ba Abubakar Yau ta zama ranar ƙarshe a tsakanina da kai ka manta da Ni kamar yadda na manta da kai." Cewar Jiddah kenan ta bar gun bayan ta fisge wayarta a gun shi.

Ya dinga kwaɗa mata kira amma ko waigen inda yake ba tai ba tai tafiyarsa.

A'isha ta dube shi tace, "Ka dai ji kunya wallahi kuma ka aje a ranka sai ka yi nadamar abin da kai ma Jiddah insha Allah ba zaka taɓa jin daɗin rayuwar aurenka ba tunda ka yaudari ƙawata."

Ita ma ta wuce ta bar shi gun a tsugunne.

Tun daga lokacin ko da yaushe sai Abubakar ya kira wayar Jiddah amma bata ɗagawa haka idan ya turo mata saƙo bata maida mai reply.

Ya takura mata a makaranta duk inda tai yana biye da ita yana bata haƙuri amma ita bata yi mai magana, takan kalle shi sau guda ta kauda kanta.

Hakan yasa ya tsare ta yana kuka ya ce idan ta amince zai saki matarsa ya aureta indai zata yafe mai ta amince da shi da soyayyarsa.

Ita kuma sai ta ji ya ƙara bata haushi domin duk namijin da zai iya sakin matarsa ta gida don ta waje tabbas ita ma wata rana haka zai sake ta don ya auro wata.

Sai kawai tai blocking na number shi da duk wani account na chat ɗinta da shi.

Ta dinga saka liƙab a makarantar don haka sai ta samu sauƙin shi sosai.

Wata rana da ya gane ita ce ke saka nikab ya tare ta zai fara magiyar da ya saba yi mata ta tsaida shi tace,  "Abubakar anya akwai zuciyar imani da tausayi a jikinka kuwa? Anya kuwa kana da adalci ka san shi ma kuwa? Yanzu idan akai ɗiyar cikinka abin da kai min zaka ji haushin hakan kuwa? Abubakar me yasa wasu mazan ba ku da adalci ne? Me yasa kuke murna da karyawa mace zuciya ne?  Tabbas zuciyarku kan mata bata da tausayi  ko da yaushe cikin muradin sauraren kukan ɗiya mace take.

To a Yau a yanzun nake son mu kawo ƙarshen alaƙar tsakaninmu, domin na tsane ka na tsani soyayya ba zan taɓa manta cin amanar da kai min ba Abubakar ka manta da Ni ka riƙe matarka."

Ta tafiyarta ta bar shi gun yana goge zufa.

Wannan shi ne ƙarshen soyayyar Jiddah da Abubakar.

Tafiya kwana nesa sai ga Jiddah ta gama karatun ta, da kanta ta ga dacewar zuwa Kano gun Hajjo tai kwana biyu don kawai ta huta  don haka ta shiryawa yaranta kayansu duka ta kaiwa Mama ta aje masu kayan abinci masu yawa tai bankwana da su ta wuce Kano tana jin ta wasai ba ta da wata damuwa ko takaici domin ta riga ta fahimci cewar soyayya da aure su neasu saka mace a damuwa to insha Allah ta yi nesa da su ba zata sake yin su ba har abada, zata kalli kowane namiji da kallon matsala a gareta zata kalli kowane namiji da kallon marar tausayi a gareta don haka zata zama cikin shirin korar soyayya ko ta halin ƙaƙa daga rayuwarta.

Idan akwai abin da Jiddah ta tsana to kalmar ina sonki ce Jiddah.

Ko taga namiji na mata kallon nan nasu na yaudara sai taji nan take ta tsane shi.

          KANO TA DABO TUMBIN GIWA...

Tun da Jiddah ta iso Kano take jin ta cike da farin ciki da annashuwa, bata da wata damuwa ko tashin hankali ko da yaushe tana waya da Mama da yaranta don haka sai gogewa take tana ƙara waye wa, ganin zamanta haka nan ya yi yawa yasa ta shiga wata makarantar koyar da sana'a kala-kala don rage lokaci.

         Tun zuwan Jiddah Kano Mustapha ke cikin farin ciki ba kamar da ya fahimci cewar Jiddah zata jima a garin sai ya ji tamkar an yi mai bushara da gidan aljanna.

Ita kuma ɓangaren Jiddah a kwanakin nan tana yawan mafarkin Uncle Salim da wannan dogon mutumin da tun tana yarinya take mafarkinsa. Kamar Yau da take kwance tana barci tai mafarkin gata zaune ta yi tagumi, gefenta Uncle Salim na zaune ya tsira mata ido kamar mai nazarinta, ya ja ajiyar zuciya ya ce, "Jiddah kin san cewa hanyar da kike ba mai ɓullewa bace ba? Ki sani saka tsanar soyayya a ranki ba abun tutiya bane ba, shin ba ki son ace Yau gaki kin yi aure ba Deeni na kallonki yana ganin yadda kika cigaba ba kika cika burinki na auren soyayya ba ya ji nadama da takaicin abin da ya yi maki a baya ba? Ko kin ɗauka har zuwa yanzu Deeni bai jin takaicin rabuwa da ke ne? To ki sani Ni dai idan zan baki shawara ki ji to ga wanda naga zai maye maki duk wani gurbin baƙin cikinki da farin ciki Jiddah." Ya kama mutumin zai jiyo da fuskarsa kenan ta farka daga barcin ba tare da ta ga fuskar ko waye ba Uncle Salim ke ta mata maganarsa.

Wanka tai ta shirya zata shiga gidan Bilkisu kenan sai ta kalli gidan Mustapha kawai sai ta ja ta tsaya ta fiddo wayarta daga aljihun rigarta ta nemo lambar ta kira shi, har ta katse bai ɗauka ba, sai kawai ta sa a ranta idan ta sake kira bai ɗauka ba zata goge lambar daga wayarta baki ɗaya ta share shi tunda daman ba wani abu ke tsakaninsu ba ko da sai gaisuwa idan sun ƙure ma juna. Sai dai tana fara ringing ya ɗauka ya ce, "Salamu alaikum."

Ita ma ta amsa mai tai shiru, kamar daga sama taji ya ce, "Jiddah mutanen ƙauye an shigo birni ne?"

Dariya maganar ta bata wai mutanen ƙauye watau ya koya daga Uncle Salim kenan shi ne ke ce mata hakan.

Cikin sautin dariyarta tace, "Birni ko ƙauye dai? Ai bai kamata ba kace na zo birni ba tunda kowa yasan daga birni nake don yadda Kano take State haka ma Barno take state don haka ka kashe wuta kawai duk kanwar ja ce."

Shima cikin dariya mai cike da farin ciki ya ce, "Ba don na yarda ba fa, amma ki shirya na kai ki shan ice cream ki ga gari kuma nasan kin yarda da maganata."

Kamar tace ya barshi sai kuma ta samu bakinta da amsa mai cewa sai ya fito ɗin.

Ta kashe wayar tana murmushi ta shige gidan Bilkisu, sun taɓa fira kaɗan wayarta tai ƙara tana dubawa ta ga Mustapha ne don haka ta ɗauka, cikin fara'a ya ce, "Ki fito mu je ina ƙofar gidan."

Cikin sauri ta miƙe ta nufi waje tana ma Bilkisu sai ta dawo.

Tun daga zauren gidan Bilkisu take jin ƙamshin turarensa wanda tunin duniya ƙamshin ke matuƙar birge ta sosai take son ƙamshi musamman na turare sai kawai ta samu kanta da murmushi.

Yana zaune kan mashin ya sha sabuwar shadda sai ƙyalli take duk da cikin duhu ne, shi kan shi tun da ta fito yake kallonta yana jin nishaɗi a ranshi kamar har sun fara soyayya da ita ne irin za su fita yawon nan na shaƙatawa, har ta iso gun bai san ta isa ba, sai da ta maimaita sallamar sannan ya dawo daga duniyar tunani.

Nan take ƙamshin turarensu ya haɗe da na juna sai wani sansanyan ƙamshi ya bayyana gun mai daɗin shaƙa.

Kamar su zauna ya tasa ta gaba yai ta kallo haka yake ji sai kuma ya goya ta suka nufi cikin garin domin ya gwada mata gari kamar yadda ya ce.

Wajajen shan iska ya kaita sosai, duk inda suka je ban da tsokanarta babu abin da yake, ita kanta ta yi mamakin yadda bakinta ya buɗe take maida mai martanin tsokanar da yake mata.

Sai wajen tara da rabi suka dawo da leda cike da ice cream da kaza da sauran tarkace, ko da suka iso ƙofar gidan sun jima tana tsaye yana zaune kan mashin suna ƙara tsokanar juna kamar sun saba da juna sai da goma ta buga sannan su kai bankwana ya buga mashin ɗinsa ya kama hanyar fita unguwar ta kira shi a waya cikin mamaki tace, "Malam ya da koma wa yawo bayan dare ya yi?"

Yana dariya ya ce, "Wa ? Ai sha biyun dare marecen Kura, ba yanzu muke dawowa ba mu."

"To Allah Ya tsare Ya dawo da kai lafiya."

Cike da jin daɗi ya amsa da "Amin Ya Allah na gode, idan na dawo zan kira ki."

Ta amsa da to kawai ta shige gidan, har Hajjo tai barci ma lokacin don haka ita ta rufe gidan ta ware abubuwan da ta dawo da su ta aje don ta ƙoshi tai wanka ta saka kayan barci ta kwanta.

Yana shan kwanar gidan ya samu wani kwalbati ya kashe mashin ɗin ya sauka ya zauna ya cigaba da tunano abin da ya faru da shi da Jiddah a yanzu.

Muryarta kawai yake ji a kunnensa yana farin ciki ji yake nishadi nata ƙara ƙarfi a zuciyarsa.

Komai nata ya yi mai, yadda yake buƙata, gata kyakkyawar gaske ajin farko, ina ma Allah zai wanke mai baƙin cikinsa ta hanyar mallaka mai ita matsayin sakayyar rayuwar aurensa? Tabbas da ya yi matuƙar farin ciki kuma ya amince cewar bai yi haƙurin banza ba.

Sai wajen sha ɗaya ya tashi ya je shagon da yake siyen fura ya siya ya koma gida, tuki yake amma ji yake kamar cikin sararin samaniya yake take don nishaɗi.

Sai da ya gama komai kamar yadda ya saba bai iya kwanciya bai wanka ba ya saka doguwar rigar barcinsa ya jawo waya, sai kuma ya samu kansa da tunanin me ya kamata ya yi ne? Kiranta zai yi ko text zai tura mata? Sai kawai ya samu kanshi da tura mata text kamar haka.

"Ban san haka ake farin ciki ba idan akai irin wannan fitar ba sai a Yau don haka gobe ma ina nemanki don mu sake fita ba mamaki farin cikin zai fi na Yau, ina maki ban gajiya sosai."

Jiddah na kwance tana game a wayarta ta ji alamar shigowar saƙo don haka ta duba sai ta ga na Mustapha ne, ita ma murmushi tai ta samu kanta da maida mai amsa kamar haka.

"Tabbas akwai farin ciki kam, don ji nayi tamkar mu cigaba da tafiya a haka har abada. Gajiya kai za a tambaya kai da ka sake fita bayan mun dawo."

Yana ta kallon saƙon daya tura mata nata ya shigo ya buɗe cike da nishaɗi ya karanta.

Sai da ya yi tsalle ya fasa ihu don murna kana ya koma ya kwanta ya tura mata.

"Kin ji ta kamar gaske, bayan na lura da yadda kika ƙagara mu dawo gida kamar na sace ki shi ne za ki ce hakan."

Ba ƙaramar dariya tai ba ganin abin da ya ce, don haka ita ma sai tace mai.

"Ba dole ba na ƙagara ka maido Ni gida ba kada ka saida Ni ka samu kuɗi ka ga kyakkyawar da babu irinta a ƙauyenku."

Sosai ya yi dariya da abin da tace , sai ya samu kanshi da ce mata.

"Haba dai ai duk kyawun naki naga baki kai Jiddah ta ba ko? Nasan kina ganinta za ki ce dama na gaya maki hakan."

Girgiza kanta tai tana murmushi tace mai.

"Ikon Allah! Ai tunda ta ci sunana dole daman nasan za tai kyau don haka albarkar nawa ne ya shafe ta. 

Sai da safe ka kula da kanka barci zan."

Tana tura mai ta kashe wayarta ta gyara kwanciyarta ta kwanta tana jin nishaɗi sosai a ranta.

Mustapha kam kasa barci ya yi bayan ya tura mata saƙon sai da safen shima.

Ganin ya kasa runtsawa yasa ya tashi ya ɗauro alwala ya kama sallah yana neman zaɓin Ubangiji tsakaninsa da Jiddah.

Sai wajen ƙarfe biyu da rabi ya sallame ya kwanta yana mai jin sabuwar soyayyarta na ratsa dukkan hanyoyin jijiyoyin jikinsa, a hankali ya furta, "Princess sai da safe zan kula kamar yadda ki ka ce ɗin." Ya shafa addu'a ya kwanta barci mai natsuwa ya ɗauke shi.

Washegari tunda safe Bilkisu ta zagayo gun Jiddah da wayarta sabuwa tace, "Don Allah ki turamin WhatsApp idan kina da shi wani littafi aka ce min ana saki a wani group don haka na nace sai da maigidan ya sai min wayar nan Yau."

Jiddah ta ɗauki wayarta ta tura mata ta buɗe tace, "Ni kam ban yi sam bai dame ni ba wallahi kwata-kwata."

Bilkisu cike da mamaki tace "Ai kuwa an barki baya wallahi don a chat babu abin da babu wallahi dama kin buɗe kin ga me duniya ke ciki, har wanda baki tunani sai ki ga kun haɗu da shi a can."

"Tabbas ina son na haɗu da Alawiyya kam Bilkisu da nasan zan ganta da zan buɗe."

Bilkisu tace "Tabbas za ki iya ganinta indai tana yi ita ma balle yanzu chat ya ga me duniyar kowa yi yake ."

Cikin sauri Jiddah ta buɗe facebook, WhatsApp, Instagram duk ta saka sunanta wanda Alawiyya zata iya gane ta watau Jiddah Iyami Lagos.

Nan dai su kai ta fira da Bilkisu har tace mata zata ba da Number ta a saka ta groups ɗin da ake posting littafai da abubuwan ƙaruwa Jiddah tace ta gode.

Da  rana tana kwance tana duba mutanen dake cikin WhatsApp ɗinta sai taga lambar Mustapha shi ma ashe yana chat don haka tai mai sallama ba a jima ba ya maido mata da sallama yana tambayar ina ta ɓoye duk Yau bai ga wulginta ba.

Sun jima suna fira da shi ta gaji ta sauka ya ce anjima ta shirya za su fita tace to.

Facebook ta koma taga wani posting da mutane ke ta ka-ce-na-ce akan shi don haka sai ta karanta abin da akai posting ɗin sosai.

Wata uwar ƙara ta saka ta ruga gun Hajjo tana kuka tana cewa, "Wallahi ƙarya su ke mata ina bayanki sosai kuwa nasan Mama ba zata kashe mijinta ba Alawiyya."

Hajjo ta dube ta sosai jin ta ambaci Alawiyya tace, "Ina kika ga Alawiyyar ke kuma? Shekara da shekaru har Yau kin kasa manta ta ba mamaki ita ta jima da manta ki ma."

Jiddah ta fashe da kuka ta tashi ta shiga ɗaki sai gata ɗauke da jakar goyo bayanta ta dubi Hajjo tace, "Hajjo ki yi haƙuri zan tafi Kaduna a yanzu ba sai gobe ba, domin in gana da Alawiyya."

Hajjo ta taɓe bakinta tace "Sai kin dawo, amma wallahi ko sisi ban baki Allah Ya kai ki lafiya."

Ita dai Jiddah kuka kawai take, don haka ta fice hankali tashe, sai dai dole ta tsaya don ganin Mustapha gabanta hankalinsa a tashe ganin tana kuka.

"Jiddah ina za ki kina kuka?"

Cikin kuka tace, "Kaduna zan je gun Alawiyya Yau Allah Ya nuna min Alawiyya."

Wayarta ta fiddo ta nuna mai hoton Alawiyya da Mamarta a lissafi kuma Yau ne za a shiga kotu.

Kowa yasan Jiddah yasan Alawiyya kowa yasan Salim yasan labarin Jiddah don haka ya tuna lokacin da Salim ya sa shi su kai ta neman Alawiyya basu ganta ba, don haka ya ce "Tabbas dole ki yi kuka ba zan barki ki je ke kaɗai ba don haka bari na fito mu tafi tare."

Kafin tace komai ya faɗa gidansa.

Bata jima ba sai gashi ya fito suka tsaida keke napep ya kaisu tasha suka shiga motar Kaduna har zuwa lokacin Jiddah kuka take.

To masu karatu mu haɗe a kashi na gaba don jin yadda zata kaya.

Taku a kullum Haupha ✍️

[8/30, 3:05 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*____________________________________*

A motar kowa kallon Jiddah yake, har wasu na tunanin ko dai mutuwa akai mata ko kuma mijinta ya sake ta idan tana aure, hakan yasa.

Mustapha jin kukan Jiddah yake tamkar zubar ruwan dalma a rauninsa. Ji yake tamkar ya janyo ta jikinshi ya lallashe ta , baki ɗaya ya rasa sukuni ko jin daɗi, so yake ya lallashe ta amma ya rasa da waɗanne kyawawan kalmomi ne zai lallashe ta. Hakan yasa ya kife kansa shima ya kama kukan, domin suya zuciyarsa ke yi ba kaɗan ba.

Tashin hankali yake shiga ko a tunani ya hasaso Jiddah a damuwa balle yanzu da take gabansa yana kallonta tana kuka mai cike da damuwa.

Sosai yake jin ina ma ace tana matsayin matarsa ne akai hakan, tabbas da har su isa Kaduna tana lafe jikinsa yana lallashinta da gaya mata kalaman soyayya waɗanda za su saka mata natsuwa ko ya ya ne a zuciyarta.

Hawaye yake sosai duk lokacin daya kalleta yaga nata hawayen sai nashi hawayen sun zubo.

Jiddah kamar ance ta kalli kujerar da yake sai taga yana kuka abin da ya tsaida nata kukan kenan ta tambaye shi da muryar kuka abin da ya sa shi kuka.

Cikin raunanniyar murya ya ce mata, "Na rasa yadda zan yi na lallashe ki ne, don haka kukanki ke sakani kuka nima, wallahi ban so na ganki a damuwa ko naga ranki ya ɓaci sai naji nima nawa ran ya ɓaci ko naji damuwa fiye da taki damuwar ma. Don Allah ki yi haƙuri ki daina kukan nan tunda dai kin gano inda take insha Allah ita ma Mama zata kuɓuta domin ina ji a jikina Alawiyya ba zata taɓa bari a kada ta a shari'ar mahaifiyarta ba. Anya kuwa kin san wacece Barista Alawiyya akan aikinta kuwa? To ita ɗin ta shahara tayi ƙaurin suna kan kada duk wanda ya ja da ita a Shari'a kowace irin Shari'a ce kuwa don haka ki daina damuwa insha Allah muna zuwa nasan komai zai daidai."

Magana yake mata cikin natsuwa da lallashi, sai ta samu kanta da sauke ajiyar zuciya akai-akai. Hannu yasa ya goge mata hawayen fuskarta ya sakar mata murmushi cike da son kore mata damuwa ya ce, "Wai me yasa wasu matan ke ƙara kyau idan suna kuka ne?" Bata san lokacin da dariya ta suɓuce mata ba,ta ce cikin dariyar, "Au dama kuka kyau yake ƙarawa? Ai ban da labari gunka ne Yau farkon jin wannan sharhi na masu kuka to."

Har zuwa yanzu kallonta yake, kallo mai cike da ƙauna da soyayya ya sake murmusawa ya ce, "Ke ba fa wai gane wa nake ba a sauran matan, ke ce dai na lura da hakan gunki a Yau don haka nayi tunanin akwai wasu matan ma masu wannan baiwar kyan idan suna kuka."

Tana lura da har matar dake gefenta sai da tai murmushi jin maganarsa.

Ganin ta kasa magana sai kuma ya ce, "Kin san wani abu ma dake ban mamaki gare ki? Ko da yaushe fara'arki ƙara yawaita take alamar cewa ke baki san Buhari na mulkin Nigeriya ba ko?"

Dole ta sake yin dariya tace, "Kana dai zolaya ta ne kawai, amma ɗan makaranta ina shi ina wani jin daɗin rayuwa balle har aje matakin daka aje Ni."

Matar dake zaune ta kasa haƙuri ta dubi Jiddah tace, "Baiwar Allah gaskiya mijinki na sonki idan fushi kike da shi ko wani abu ya yi maki ki danne a ƙasan zuciyarki domin samun najimi mai ba mace kulawa irin wannan matuƙar wahala yake a wannan lokacin , ke kin samu naga kina son wasa da damarki don Allah ki gyara yarinya kafin lokaci ya ƙure maki."

Kunya ta kamata, domin dai ga dukkan alama ya ji abin da matar tace don sai murmushi yake yana basarwa.

Cikin in'ina tace wa matar, "Ayyah ! Ai ba mijina bane ba, shi ɗin Uncle ɗina ne ko kuma Yayana."

Matar ma murmushi tai, "To gaskiya indai haka ne yana matuƙar ƙaunarki sosai yadda har hakan ya gaza ɓoyuwa ga idanun mutane. Shawarar da zan baki ita ce kar da ki rasa wannan ɗumbin ƙaunar yarinya."

Yau tana ganin ikon Allah! Haka kawai mace daga ganinsu tare sai tace wai soyayya? Ita kam ko kalmar so bata son ana gaya mata, ji take da tana da iko ko damar dakatar da soyayya da yanzun babu mai sake ambatar soyayya a wannan lokacin, don haka sai ta ja bakinta tai shiru kawai fuskarta ba yabo ba fallasa.

Shi kam Mustapha ji ya yi idan ba kyauta ya yi ma matar ba, zuciyarsa ba zata sarara ba, daga tsabar jin daɗin abin da tai mai ba, yana cikin jin daɗin aka tambayi kuɗin mota sai kawai ya bada hada na matar tunda wannan ce hanyar da kawai zai iya bata tukuicin maganarta.

Saboda haka sai kawai Jiddah ta janyo wayarta ta fara latse-latse kai tsaye sai kuma ta rubuta sunan Alawiyya ta shiga cikin page ɗinta.

 Ta cigaba da karanta abubuwan da suka shafi Alawiyyar tana jin tsantsar farin cikin cewa rayuwar Alawiyya ta yi kyau bayan rabuwarsu, har ta ga inda Alawiyya ke cigiyarta da sunan ta da ɗan wani labari na su wanda zai sa ta gane da ita take.

Hawaye suka zubo mata, "Tabbas ta ji daɗin ganin Alawiyya a matakin da take yanzu, ba mamaki ita iyayenta ba su yi mata yadda nata iyayen su kai mata ba, n yi mata auren wuri ba tare da tayi ilimi mai zurfi ba, ko da yake ai ita Alawiyya daman iyayenta suna sonta kawai ƙaddara ce ta raba su, tasan kuma ita ce ta sake haɗa su har su kai mata jagora ta zama abar alfahari ga jama'a.

Ganin ta koma kukan sai ya ji nashi hawayen sun dawo, ko da wasa bai son ganin damuwa a fuskarta, yana son kallon murmushin nan nata da ko da yaushe yake kan fuskarta.

Alƙawarine ya yi ma kansa duk ranar daya aureta ba zai sake barin hawayen damuwa, ko baƙin ciki zubowa daga kyakkyawar fuskarta ba. Sai dai ko yanzu yana so ya zama babbar katanga mai kange mata zubowarsu amma ta ya zai hakan? Sosai ya yi zurfi a tunanin hanyar da zai bi ya jefa natsuwa da walwala a fuskarta, don har ga Allah ji yake ya fita shiga cikin mayuwacin halin da take ciki, zafi sosai zuciyarsa ke yi, ƙuna yake ji duk sadda hawayenta suka fito ji yake tamkar ana yankan naman jikinsa ko ana gasa zuciyarsa da garwashi.

Jiddah kuwa tai nisa a tunanin Alawiyya sai ta samu kanta da tuno rayuwarsu ta baya, komai ya dawo mata dalla-dalla a cikin zuciyarta. Kawai sai ta tsinci zuciyarta da hasko fuskar mahaifinta, rabon da ta saka shi a idonta tun ranar data haifi su Afnah bata sake ganin sa ba.

Ita kam tasan cewa tafi wani marayan maraici indai akan Uba ne, domin ita nata Uban sam bata ma san inda yake ba balle ace tasan ya yake ba, tana son ko a mafarki ne ta ganta da mahaifinta suna wasa da dariya ta ganta zaune suna magana ba ta faɗa ba, babu zagi babu tsangwama tabbas a ranar da sai ta yi sadaka ta godiya ga Allah, amma abin da yafi ƙarfinta ko a mafarki kenan. Wasu hawayen suka sake zubo mata masu ɗaci wai yaushe ne zata daina hawaye a rayuwarta? Yaushe ne zata daina baƙin ciki a rayuwarta? Allah Sarki Uncle Salim kai ne kawai mai fahimtar damuwa ta ko da ban ce mai komai ba, yakan fahimci abin da take buƙata ko da bata nuna a fuska ba, yakan nema mata mafita kan hanyar data shige mata duhu ko da tai nisa hanyar yakan gajarce mata ita.

Uncle Salim shi ne kawai mai mata albishir da alheri da abin alherin gareta, shi ne ko da yaushe bakinsa na kanta, ko da yaushe shawara yake bata ta tsaya da ƙafarta ta tsaya ma rayuwar yaranta ta zama jaruma jajirtatta kan lamarin ta dana yaranta duk rintsi ta tsira da abu biyu zuwa uku a rayuwarta, karatunta, karatun yaranta, sai kuma sana'a to tabbas ba za ta taɓa wulaƙanta ba.

Shi ne wanda ya biya mata komai na karatunta kamar yasan zai tafi ya barta ya ajiye mata kuɗaɗen da zasu isheta karatunta a bankinta, bata mance ba ya matsa mata kan maganar buɗe banki ya takura mata sai da ta buɗe bankin ashe don ya saka mata kuɗin da zatai karatu da su ne. A fili ta dinga cewa, "Allah ka jiƙan Uncle Salim ɗina, ka gafarta ma shi, kasa ya huta. Allah ka azurta shi da jin daɗin zaman kabari kasa yafi jin daɗin can fiye da yadda ya ji daɗin rayuwar duniya." Kuka take sosai wanda sai da mutanen gun suka dinga yi mata magana kan tai haƙuri, domin yanzu sun fahimci rasuwa ce akai mata jin addu'ar da take ta yi da ƙarfi.

Shi kanshi Mustapha sai rayuwarsa da Salim ta dawo mai sabuwa a ransa.

Duk da sun kasance ƴan'uwa ne na kusa kuma sa'annin juna to akwai wata shaƙuwa ta musamman dake tsakaninsu, domin ba su ne kawai kai guda ba a cikin dangin nasu ba suna da yawa waɗanda suke kai ɗaya amma basu shiri kamar yadda suke shiri da Salim kaf dangin nasu, ko da yake a gidansu Salim ɗin ma su huɗu ne maza amma da Salim kawai yake shiri. Salim mutum ne mai hangen nesa da sanin ya kamata, bai mantawa duk lokacin daya fuskanci yana cikin damuwa yakan zauna ya dinga ba shi haƙuri ya ce mai, "Musty kana ban mamaki idan kana damuwa da sabgar mata, su fa mata baki ɗaya idan ka fahimce su zama da su sai ka iya haƙuri da kau da kai, sannan sai ka zama shasha gare su, ka zama tamkar ƙaramin yaro wanda komai zai yi sai da shawararsu,amma kai ka kasa fahimtar hakan. Musty dole ne idan kana son farin ciki gidanka kaima ka zama farin cikin ma'ana ko da yaushe ka kasance a cikin farin ciki to dole ne ko ya ya kaima zaka samu daga gare su. Mata basu san nuna masu gadara da girman kai,domin tambarin su ne hakan su kawai suka lamunce idan sun yi maka ba komai amma kai kana yi masu za a samu matsala. Don Allah ka dinga haƙuri ka daina shiga damuwa insha Allah wata rana zaka samu wadda tai daidai da raayinka tabbas zaka samu ko da bamu tare a lokacin mun yi nisa zaka tuna da na gaya maka, domin ina ji a jikina zakai rayuwar aure tamkar ta India." A hankali ya goge hawayensa ya kalli Jiddah cikin ransa ya ce, "Tabbas ka faɗi gaskiya ɗan'uwa, Jiddah ita ce zata goge min damuwata nima ina jin hakan a jiki da zuciyata."

Jiddah ta kalle shi sai hankalinta ya koma kanshi tai mamakin ganin yana kuka, ba dai don tana kuka yake kuka ba? Kai ba zai yiyu ba, da dai abin da akai ko kuma wani ƙwaro ne ya faɗa mai a ido yasa hawaye zubowa daga idonsa, don Hausawa na cewa ido bai son baƙi. Da wannan tunanin tai na'am da wani abu ya shigar mai a ido yasa shi hawaye. Ta dube shi a hankali tace, "Sannu, miye ya faɗa ma a idon?"

Girgiza kanshi ya yi kawai ya share hawayensa bai ce mata komai ba.

Har suka isa Kaduna kowa da tunaninsa .

                       Tunda Alawiyya ta kama budurwar Oga Dauda tare da wasu daga yaransa sai ta kira amintattun yaranta ta damƙa masu su, sai ta koma gun su Daddy domin tasan komai na iya faruwa da su, saboda ya yadda da hatsabibancin su Hajiya Turai sosai tasan cewa za su iya komai kan lamarin, musamman da suka kasance matsafa to tabbas bibiyarta a gare su ba wani aiki bane. Da sauri ta kira islamiyyar data buɗe tace a sauke mata Alqur'ani kuma ai mata addu'a kan shari'ar dake gabanta domin abin ya shafi tsafi. Cikin ƙwarin gwiwa shugaban makarantar ya yi mata addu'a ya kuma bata wasu addu'o'in ya ce ta lazumci karanta su ko da yaushe tabbas babu tsafin da zai tasiri kan ta.

Safiya tayi tana zaune tana duba saƙonnin wayarta ta ci karo da saƙon daya sa ta tashi zumbur sai kuma ta fashe da kuka, har su Daddy suka taso kanta domin sun ɗauka ko Mamar ce ma ta mutu, sai dai cikin kukan take cewa, "Alhamdulillah! Allah na gode maka ka ida cika mun burina duka na haɗu da Jiddah Daddy."  Duk da cewar basu san Jiddah a fili ba amma sun san Jiddah a labarin Alawiyya don haka sai suka samu kansu da jin farin ciki su ma sosai, domin sun san kukan Alawiyya ya ƙare tun da ta haɗu da muhimman mutane biyu da take nema ido rufe a duniyar ta.

Cikin farin ciki ta fara karanta saƙon da Jiddah ta turo mata.

"Ban san da wane irin zance zan fara ba, amma ina so ki sani na sha wahala kan nemanki na yi matuƙar kewarki na shiga nau'in rayuwa sosai bayan mun rabu. Sai dai na manta komai lokacin dana ganki a duniyar Gizo tabbas Alawiyya nayi farin ciki ganin kin samu cigaba a rayuwarki har kin kai babban matsayi tabbas na ji daɗi sosai! 

Sai dai na koka sosai dana ga labarin abin da ya faru ga Mama. Yaushe duniya tai lalacewar da ake ɗora ma mutum irin wannan ƙazafin Alawiyya? Tabbas na kai ƙarar mai laifin gun mai duka don nasan shi ne kawai zai saka mata ya bi mata haƙƙinta kan abin da akai mata.

Daga ƙarshe ina maki albishir da zuwana a Yau ɗin nan domin naga Yau ne za a fara zaman kotu. Sai ince sai mun haɗu a can.

Zumbur ta miƙe "Tabbas Yau ne za a fara zaman kotu sai dai bata da babbar shedar da take buƙata a hannunta, amma ba damuwa kowa ya ci tuwo da ita miya ya sha. Tana hawaye ta maida mata amsar.

"A rubutun waya bai isa ki gane yanda nayi matuƙar kewarki ba, na neme ki tamkar yarinyar data ɓace, na sha wahala tamkar ba zan rayu ba, amma daga ƙarshe na ci alwashin cika mana alƙawarinmu na zama Lauya don kauda ɓarna a doron duniya, don ƙwatarwa yara irinmu haƙƙinsu, don samawa yara ƴanci a gun iyayensu.

Ina nan ina dakon zuwanki ƴar'uwata."

Cikin sauri suka shirya don zuwa kotun. Ba su wani ɗau lokaci ba sai gasu kan titin da zai kai su inda Kotun take.

Sai dai harbe tayar motar da suke ciki ne yasa kan motar ta ƙwace daga hannunta kai tsaye motar ta je ta bugi wata bishiya.

Cikin zafin nama Alawiyya ta latsa wata ƴar waya dake hannunta sannan ta samu ta buɗe marfin motar ta fice daga cikin ta, a hankali su Daddy suka fito, cikin ikon Allah babu wanda ya samu ko da kujewa.

Ganin wata baƙar mota ta nufo su yasa Alawiyya saurin janye su da gudu suka shiga dajin.

Ba a jima ba sai ga wasu motoci sun iso gun da gudun tsiya guda biyu suma, sun buɗewa waccan motar dake binsu Alawiyya.

Wata motar ce ta iso cikin hanzari Alawiyya ta saka su Daddy tace su isa kotun zata iso ba da jimawa ba ita ma.

Haka suka tafi duk sun ruɗe saboda ƙarar harbin dake ta tashi a gun.

Sai da Alawiyya taga motar su Daddy tabar wajen sannan ita ma ta fiddo ƙaramar bindigarta ta fara ɗauki ba daɗi da mutanen cikin baƙar motar.

Motocin da suka zo kuwa yaranta ne ta kira suka zo don haka nan da nan suka ƙure baƙar motar ga alama harsashin masu motar ya ƙare don haka suka daina harbin. Cikin jarumta Alawiyya ta isa gun motar ta buɗe sai dai ashe an harbe mutanen dake motar guda biyu. Waya ce ta fara ringing don haka sai ta ɗauka, muryar Oga Dauda ce raɗau cikin wayar yana cewa, "Ina fatan kun kama min ita, kuma baku kashe ta ba? Babanta da mijinta kawai nake son ku harbe ban da ita saboda masoyiyata na gunta da yarana."

Cike da ɓacin rai tace, "Ka makara domin sun tafi inda ba a dawowa sai dai ka turo wasu muna inda suka iske mu." Ta kashe wayar ta jefa aljihu ta nufi gun yaranta. Cikin sauri suka tada mota suka nufi gidan data ɓoye yaran Oga Dauda da budurwarsa.

Tunda ta kama búdurwar Oga Dauda da yaransa, sai ta ɓoye su wani gidanta dake gab da kotun wanda ba kowa zai ɗauka akwai mutane a cikinsa ba, domin ko da yaushe a rufe yake ba wanda zai ce ya taɓa ganinsa a buɗe.

Babu irin tambayar da batai masu ba amma sun ƙi bata haɗin kai, hakan yasa ta fara gana masu azaba ita da amintattun yaranta guda uku waɗanda suka iya aiki suka san makamar aiki, ba ta haɗa su aiki lokaci guda domin kowane guda daga cikin su gayya ne shi kaɗai, ba ƙaramin mamaki su kai ba lokacin da ta kira su kan aiki guda su duka, amma da suka fahimci aikin sai suka gane cewar lamarin babba ne, kuma akwai abin da take nufi da hakan.

Lokacin da suka gidanne Oga Dauda ya kira wayar Alawiyya ya ce mata ya amince zai yadda su haɗu amma da sharaɗin idan ya kaita gidan matsafan da aka kai yaran zata sakar mai yara da budurwa musamman da ya ji cewar akwai ciki jikin masoyiyar ta shi sai yake jin zai iya komai don tsirar da rayuwar gudan jininsa da masoyiyarsa. Hakan yasa Alawiyya kai tsaye ta nufi inda su kai da Oga Dauda za su haɗu tare da yaranta dake bin ta a ɓoye ko da zata neme su cikin gaggawa.

Tana isa gun ta hango motar Oga Dauda, don haka ta tsaya nesa da shi ta kira shi a waya, cike da samun nasara ya ɗaga wayar ya kwashe da dariyar da yake ganin ta mugunta ce ko wayau da ya yi mata. Yasan cewa duk karfin da take taƙama da shi bata kai shi ba, domin shi ɗin irin mazan nan ne ƙarfafa kuma ba haka nan yake zaune lokaci zuwa lokaci yana zuwa gun training yana motsa jiki don ƙara samun lafiya da ƙarfi saboda zuwan irin wannan ranar.

Hakan yasa ya ce cike da yarda da kansa, " Ina so mu yi faɗa da ke, idan har ki ka ci galaba kaina to nayi maki alƙawarin kai ki gidan da yaran suke , idan kuwa Ni na ci galaba kanki to tabbas za ki ban masoyiyata ki sakar min yarana kuma ki je ki nemo yaran da kanki."

Murmushi tai tamkar yana gabanta tace, "Idan har zaka zama mai cika alƙawarin nan to na yadda zan faɗa da kai idan ka ci galaba ta na janye daga shari'ar ma baki ɗaya wannan alƙawari ne."

Kashe wayar tai tana jin sautin dariyarsa.

Tare suka fito daga motocinsu, ba ƙaramin mamaki Oga Dauda ya yi ba, ganin shigar dake jikin Barista Alawiyya ba, ba don yasan tabbas da ita ya yi waya ba, haka yana da tabbacin ita ce tai magana kuma ya ga ita kaɗai ce a motar da cewa zai namiji ne ta turo mai, domin baki ɗaya tayi shigar jarumai ta rufe fuskarta.

Kallon-kallo aka fara a tsakaninsu kowa na hangen inda zai samu galabar abokin faɗan sa. Sai kuma suka fara kaiwa juna farmaki abin da ya ba Oga Dauda mamaki yadda Barista Alawiyya tasan faɗa sosai take kare kanta daga dukansa amma shi a mamakinsa ya kasa kare duk dukan da take mai.

Cikin lokaci ƙalilan Oga Dauda ya fahimci ruwa ba sa'an kwando bane, domin har ya fara kasa kai mata harin sai ita dake neman bazar da shi a ƙasa.

Sai da tai mai kyakkyawan duka na gaske wanda ya ratsa jikinsa sosai sannan tai mai duka na musamman ya zube a sume. Goran ruwa ta ɗauko ta yayyafa masa ya kasa ko zabura sai da ƙyar ya buɗe idonsa yana kallonta, facemark ɗin fuskarta ta cire sukai ido biyu tace, "Kana ɓata min lokaci domin kotu zan wuce daga can, ka tashi mu tafi."

Haka ya tashi suka tafi yana jinjina irin mugun ƙarfin da Barista Alawiyya ke da shi tamkar saurayin Soja.

Haka suka tafi yana nuna mata hanya, ta kira yaranta suka haɗe a hanya.

Hajiya Turai da Hajiya Tani baki ɗaya lamarin ya basu mamaki, yaushe Fatima ke da gata har haka? Yaushe Fatima ke da wadda zata tsaya mata irin haka? Tabbas sun san wacece Barista Alawiyya Bello Gareji domin da wahala jarida ta fita ba tare da wani sabon labari na Barista Alawiyya Bello Gareji ba.

Kuma ko da wasa Fatima bata taɓa nuna masu tana da wata ɗiya ba ko zuri'a a tsawon zaman da sukai da ita. Bata da ko ƙawa tun da aka kawo ta daga Lagos ba a taɓa sallama da sunan gunta aka zo ba gidan.

Amma Yau rana guda sai ga wata babbar Barista ta bayyana da iƙirarin ita ce ɗiyar Fatima kuma zata kare ta a kotu.

Hakan yasa suka hallara gidansu na sirri don gudanar da zaman sirri kan abin da ya shafi sauran sirrinsu guda da suka rasa yadda za su yi da shi, watau yaran Fatima guda biyu dake hannunsu sun ba dodon tsafi su kyauta, amma har yanzu bai ce komai ba kan kyautar da suka ba shi na yaran, bayan sun sha ba shi kyautar mutane manya, yara, tsoffi, da matasa duk yana hambaɗewa amma yara biyu jarirai na neman fin ƙarfinsa, abin da yasa kenan su duka suka nemi da ƴaƴan ƙungiyar dasu zo a tattauna abin da ke faruwa na lamarin.

Ɗaki ne babba wanda ba komai cikinsa sai wani jan labule da akai ma zanen wani irin kan mutum da ƙaho guda uku akan fuskarsa. Sai tarkacen tukwane da wata ƙwatarniya wadda suke zuba jini a cikinta kowane zama kowa na sha kafin a fara taron da bayan gama taron.

Wani tsamurmurin tsoho ne zaune shi kaɗai sai su kuma sun jera layi kawunansu ƙasa ba mai motsi ko kaɗan tamkar babu rai a jikinsu.

A gefe yaran ne kwance sai halba ƙafafunsu suke suna irin abin nan na wasan yara mai haɗe da gwaranci. Tamkar ba a raba su da mahaifiyarsu ba domin ba rama a tare da yaran ko kaɗan, sai wasa suke ƙarar sautin gwarancinsu ya cika ɗakin baki ɗaya.

Tsohon da ke zaune a daban wanda ga alama shi ne shugabansu ya runtse idonsa ya fara karanta wasu ɗalasiman tsafi ya nuna yaran da hannunsa sai wani haske ya fito ya yi sama da yaran suka ɓace nan take.

Ajiyar zuciya ya saki domin tun da aka kawo yaran nan yake gwada ƙarfin tsafinsa kansu amma a banza babu yadda bai ba da wuƙar tsafinsu ba su ta yanka yaran amma ta kasa duk lokacin daya nuna wuƙar ya nuna su sai wata uwar tsawa ta cika gun wuƙar tai baƙi ta dakushe kamar an dakushe ta.

Hakan yasa yanzu ya kauda yaran don su yi shiri na musamman kan yaran, domin dole ne jinin yaran ya zama kyautar musamman ga dodonsu a Yau ba sai gobe ba.

Kowa ya bada shawarar da yake ganin zata iya fissheshi amma da an gwada sai a ga ba inda zata don bata tasiri kan yaran.

Daga ƙarshe suka yanke shawarar su haɗa ƙarfinsu waje guda su turawa babban nasu ya ji da lamarin yaran su yi kallo kawai su, domin sun san idan aka haɗa ƙarfinsu waje guda tilas ya yi tasiri a kan yaran.

Nan take suka haɗe ƙarfinsu baki ɗaya suka turawa babban su, shi kuma ya ɓace yana dariyar samun nasara.

Bacewarsa ke da wahala sai ga Oga Dauda da Barista tare da yaranta sun shiga cikin gidan, sai dai suna shiga suka dinga cin karo da abubuwan ban tsoro da firgitarwa masu ɗaga hankali, ko da Barista Alawiyya ta lura da yaran nata basu da ƙarfi ta nan gun sai ta basu umarnin su jira ta waje kawai ita ta ja Oga Dauda suka kutsa cikin gidan duk da abubuwan da take hangowa na halakar da mutum.

Shi kan shi Oga Dauda haƙuri yake bata don yasan zai iya rasa ransa a hanyar shiga cikin gidan.

Suna wuce ƙofar farko ta gidan suka ga ƙofar gaba ta koma ƙaton Zaki ya buɗe bakinsa sai kaɗa bindinsa yake.

Ga alama kuma ta cikin bakin zakin ƙofar shiga gidan take, Oga Dauda ya dinga ihu ina neman taimako amma ba mai jinsa, haka yana ji yana gani suka turfafi ƙofar gidan gadan-gadan ko a jikin Barista Alawiyya bata razana ba balle ta fasa shiga bakin zakin dake ta zaburowa yana kawo masu hari tamkar wanda aka ɗaure yake son katsewa yaga abinci.

Lokacin da suka isa gaban zakin ya wangame bakinsa baki ɗaya Barista Alawiyya tai bisimillah ta runtse idonta ta afka cikin bakin sai gasu sun bayyana a harabar gidan, ɗakuna birjik a jere.

Oga Dauda yai ajiyar zuciya ya jinjina wa taurin kan Barista Alawiyya da shaiɗancinta ya ƙara tabbatar da cewa Yau zai sha kallon artabu gun matsafa da wadda bai san a wane sahu zai aje ta ba.

Ɗakin farko Barista Alawiyya ta buɗe da ƙafarta ya kuwa buɗe, ta kunna kai don ta saki Oga Dauda saboda ya gama yi mata aiki yanzu tasan bai iya fita gidan, ko da ya fita yaranta za su kama shi cikin sauƙi.

Tana leƙawa ta ga mutane zaune duk an aske masu kai, ba riga a jikinsu duka maza ne, ga wani abinci nan wanda da gani su aka ba suka kasa cin sa a ajiye kudaje na binsa.

Fita tai ta buɗe na kusa da shi, nan kuma mata ne birjik su ma duk ba riguna an aske masu gashin kai wasu kwance wasu zaune duk sun fice hayyacinsu da gani sun jima a ɗakin, ba mamaki ɗauki ɗai-ɗai ake masu a kowace rana don haka suke ta ramewa don zullumi da fargaba.

Sai da ta shiga ɗakuna kusan takwas kowane da abin da zata gani cikinsa. 

Wasu ɗakunan ta hango can gefe guda, cikin sauri ta isa inda suke, na farko ta tura ta shige. Suna zaune kamar masu zaman makoki, duk sun shafe fuskarsu da jan fenti,  kawai gani su kai mutum ya shigo cikin baƙaƙen kaya fuskarsa a rufe, domin ba wanda zai ga shigar Barista Alawiyya ya ɗauka mace ce ba namiji ba, shi ma namijin irin zaratan jaruman nan da suke fitowa a cikin finafinan indiya ko China.

Tare suka tashi tsaye, suna mamakin wane irin taƙadarin shaiɗani ne ya karya masu alkadarin kahin (Kahi) da su kai ma gidan ya shigo?  Tabbas ko waye ba ƙaramin shiri gare shi ba, ko kuma yasan sirrin gidan ne don haka ya shigo a daidai lokacin da suke cikin neman mafita kan damuwarsu.

Da yake Barista Alawiyya bata san fuskokinsu Hajiya Turai da Hajiya Tani ba, sai tai tsaye tana nazarin kaf matan dake wajen a zaune.

Mataimakin shugaba ne ya fusata da ganin tsaurin idon ko waye ma ya tashi cike da mugun nufi ya ɗauki wuƙar tsafinsu ya tunkari Barista Alawiyya.

Murmushi tai, don tasan ko hannu biyu ba zai amfani da su ba gun kwantar da shi ƙasa.

Sai dai wannan tamkar wata hanya ce guda da su Hajiya Turai za su fallasa kansu gareta idan ta tsaya mai kama da tsoffin can ya sauke mata wuƙar suka ga bata kama ta ba, tabbas za su san wacece ita kai tsaye.

Haka kuwa akai, yana zuwa cikin azama da sauri ya caka mutumin wuƙar hannunsa sai yaga wuƙar ta daka tsalle ta faɗi ƙasa ta karye gida biyu. Abin da ya razana shi tare da sauran dake zaune suna kallon abin da ke faruwa.

Hajiya Turai ta kalli Hajiya Tani ido waje tace, "Tani anya ba shegiyar yarinyar nan bace ta zo nan gun ba ɗiyar Fatima?" Hajiya Tani ta haɗe miyau da ƙyar tace, "Kin rigani a fili na rigaki a zuci Turai."

Tamkar raɗa ko gulma haka suke maganar amma ba kalmar da Barista Alawiyya bata ji ba, don haka ta murmusa ta ɗaga tsohon dake gabanta da hannu ɗaya ta maka da ƙasa.

Ko da ganin hakan sai sauran mazan gun suka tasar ma Alawiyya da nufin taruwa baki ɗaya su kama ta.

Sai dai abin mamaki wani irin duka take masu mai zafin gaske, tasan inda take duka nan take gun ya samu matsala. Ganin wankin hula na niyyar kaisu dare yasa wani ya hura wani ƙaho nan take gidan ya amsa kuwwar ƙarar sautin ƙahon.

Gidan ya kama girgiza sai duhu ya mamaye wajen baki ɗaya ko tafin hannu ba a iya gani don tsananin duhu.

Duk abin nan kiran sunayen Ubangiji bai bar bakin Alawiyya da zuciyarta ba, don haka sai ta ɗora da wata addu'arma nan take duhun ya yaye haske ya bayyana tamkar farkon shigowar ta ɗakin. Sai ga su ta gansu suna ɗauke da wani irin ƙaho ba irin wanda aka busa da farko ba mai tsinin gaske sun nufota, cikin sauri ta duƙe ta fice daga tsakiyarsu ta dira a bayansu.

Sai kuma ɗakin ya kama girgiza wani uban rami ya bayyana gaban Alawiyya yana ƙara zurfi da faɗi yana wawake wajen har ya kusa isowa inda take, sai su duka suka ɓaɓbake da dariya. Wanda ya kawo mata hari da wuƙa ya ce, "Ya kai wannan jarumi ka sani cewa tabbas kayi ƙoƙari amma fa irin ƙoƙarin mai shiga rijiya domin ba zaka taɓa barin gidan nan da rai ba, sai dai kayan jikinka su bar gidan nan. Ina so ka sani tunda aka kafa gidan nan shekaru da dama da suka wuce muke ayyukanmu cikin sirri bamu taɓa samun wanda ya shigo gidan nan ba sai dai idan mu ne muka shigo da mutum amma ga shi Yau ka karya mana wannan tarihi ka shigo cikin gidan nan ba wani tsoro ko tashin hankali har ka yi fito-na-fito da mu. Ina maka albishir da cewa idan taƙamarka hatsabibi to muma iyayen hatsabiban ne ko ma ince Kakansa. Shawarar da zan baka shi ne ka miƙa wuya kawai, daman a Yau ne za mu ba Dodo kyautar jinin tagwaye tabbas zai murna ya samu da naka jinin ko shakka babu sai mun samu alheri mai gwaɓi daga albarkar dodo."

Barista Alawiyya ta nufi ramin gadan-gadan ba tare da wani tsoro ko fargaba ba, domin ta yadda Ubangiji ba zai taɓa basu dama kanta ba, balle su samu nasara kanta ba.

Sai ga shi tana shiga gun ya koma ba komai ramin ya ɓace wajen ya koma yadda yake.

Sai ga wasu irin ƙattin maza sun fito daga wani ɗaki ɗauke da muggan makamai sun durfafi inda take tsaye.

Gyara tsayuwa tai ta ja tunga tana jiran zuwan nasu, cike da jarumta da ɗaukar wa rai.

Nan da nan wajen ya kacame da faɗan gaske tamkar a filin yaƙi amma abin mamaki su duka an kasa samun wanda ko sau ɗaya ya taɓa jikin Alawiyya da makamin hannunsa. Ita kam duk ta ji masu rauni babu wanda jini bai fita daga jikinsa ba.

Kafin kace me? Alawiyya ta zubar da su tas, ta ja tunga tana ƙare wa mutanen kallo, zuwa yanzu ranta baki ɗaya a ɓace yake domin ta ƙagara ta gama da su ta nemo inda yaran suke don bata ga alamar su a gidan ba.

Ganin haka yasa wasu da dama su ka ɓace ɓat! Sai ga shi an bar su Hajiya Turai kawai, suka dubi Alawiyya cikin tafasar zuciya suka kece da dariya lokaci guda, sai kuma suka haɗe rai. Hajiya Turai ta dubi Alawiyya tace cikin ɗaga murya, "Nasan ko baki gaya mana ba,kece Alawiyya ko ince Barista dake kare Fatima, to ina so ki sani babu wanda muka taɓa raya za mu yi wani abu da shi muka fasa, don haka dole ne rayuwar Mahaifiyarki data ƙannenki ta salwanta kamar yadda mu ma muka haƙura da rayuwar mijinmu data yaranmu da muka ba dodon tsafi ya cinye.

Bari na baki wani labari wanda nasan ba dole bane idan Uwar taki ta baki shi ba, mu ne nan muka kashe Alhaji! Haka mu ne nan muka salwantar wa uwarki da idanunta muka asirce su yadda ba zata sake gani ba har sai ranar da dodon tsafinmu ya halaka, abin tausayi abin dariya shi ne ba zai taɓa halaka ba duk don shekaru ɗari masu zuwa, domin muma a haka muka shigo ƙungiyar muka ganshi kuma har gobe yana a yadda yake.

Sannan idan taƙamarki kice za ki maka mu a shari'arki kan wannan harka ta tsafi to ruwa kike domin akwai manya-manyan ƙusoshin gwamnati dake cikin wannan harka dumu-dumu." Ta dubi Hajiya Tani tai mata inkiya sai kuwa ita ma tace, "Yarinya ina so ki sani ƙannenki na cikin gidan nan amma a inda baki isa ki je gun ba, domin suna ɗakin dodo wanda ko mu da kike gani ba duka bane kowa ya taɓa shiga ɗakin ba, nasan zuwa yanzu sun riga da sun zama gawa ƙannenki don haka ki shirya binsu domin labarin zuwanki ya iske dodo ko shakka babu yana tafe gunki. Da wannan muke maki ta'aziyya domin dai ba za ki sake ganinmu ba duk inda za ki bincika mun riga mun maki nisan da ba za ki iya kamo mu ba.

Ku ki riƙe a ranki za ki sha mamaki a kotu domin mun yi kyakkyawan tanadi a can ma wanda muka tura mutanen mu don tabbatar da cewa an yanke ma Fatima hukuncin kisa kamar yadda muke buƙata a bainar nasi." Kawai gani tai sun ɓace su ma ba kowa gun sai ƙattin data kwantar ƙasa ke ta nishi.

                 KOTU 

Kotu ta cika ta batse, da mutane kowa son ganin matar data kashe mijinta yake, miji kuma babbar Soja kamar Captain Aliyu Masani wanda yanzu ya jima da yin ritaya, ya amshi manyan ayyuka sosai ya ji da su, gwamnati na matuƙar ji da shi, amma matarsa ta kashe shi.

       Alƙali ya shigo, don haka kowa ya nabba'a ya natsu ya yi shiru tamkar ba mutane sai ƙarar fanka da takardun da baristoci ke buɗewa kawai ake ji.

Magatakarda ya tashi ya fara karanto shari'ar da za a fara.

Magatakarda, "Kotu na buƙatar a matso da Fatima Aliyu Masani."

Sai ga Fatima wasu matan ƴan sanda sun rako ta, sun kai ta har inda zata tsaya.

Magatakarda, "Kotu na tuhumar Fatima da kashe mijinta marigayi Captain Aliyu Masani ta hanyar yanka ma shi wuya da caccaka mai wuƙa a cikinsa."

Alƙali, "Malama Fatima kin ji abin da kotu ke tuhumar ki da aikatawa na kashe mijinki ta hanyar yanka wuyansa da caka mai wuƙa a cikinsa."

Fatima ta fashe da kuka ta sadda kanta ƙasa ta kasa furta ko da kalma guda.

Mutane duk suka zuba mata ido, wasu tausayinta suke yayin da wasu ke mata kallon munafuka kawai, ta kashe mijinta tana kukan munafurci.

Alƙali ya sake maimaita tambayarsa amma Fatima ban da kuka babu abin da take yi, don haka Alƙali ya buƙaci da lauyan wadda ake tuhuma ya fito tare da Lauyan mai ƙara.

Sai dai abin mamaki Lauyan mai ƙara ne kawai ya fito,babu Lauyan wadda ake tuhuma.

Sai kotu ta hartsine da magana, kowa da abin da yake cewa, sai da Alƙali ya yi tsawatar sannan akai shiru.

Alƙali ya gama rubuce-rubucensa ya ce, "Kotu ta ba, Fatima kwana biyu ta bayyana gaskiyar lamari tunda bata da Lauya...

"Assalamu alaikum, a gafarce ni ya mai girma Alƙali. Haƙiƙa Fatima na da Lauya har guda biyu, ko don ko da aiki ya yi wa guda yawa insha Allah za a samu guda kamar dai yanzu. Ina ƙara neman afuwar Alƙali saboda rashin zuwana da wuri, hakan ya faru ne saboda doguwar tafiyar da nayo.

Sunana Barista Hawwa'u Bello Dawa, Ni ce Lauyar dake kare wadda ake tuhuma watau Fatima Aliyu Masani."

Sai kallo ya koma sama, Shaho ya ɗauki Giwa! 

Mustapha mamaki kamar ya kashe shi, wai dama Jiddah Lauya ce? Dama tana aikin Lauya bai sani ba? To yaushe ta fara aikin bai da masaniya!

Alƙali ya yi murmushi domin jawabin Lauyar ya birge shi, tabbas tasan aikinta ga alama, don haka ya amshi uzurinta ya ce a fara Shari'a.

Barista Jiddah ta ƙarasa gaban Maman Alawiyya tace, "Kotu na buƙatar jin sunanki tare da jin kaɗan daga alaƙar ki da mijinki."

Fatima, "Kuka kawai take har zuwa yanzu bata furta ko da kalma guda ba, sai dai a cikin zuciyarta tana tambayar kanta ina Alawiyya take? Wacece wannan to? Kar dai ace Jiddah ce ta Iyami? Sosai take son yin magana amma bakinta ya kasa furta ko da kalma guda.

Lauyan mai ƙara ya tashi ya ce, "Ina son kotu taban damar tambayar mai laifi ba mamaki nadamar abin da ta aikata ne yasa ta kuka har ta kasa magana."

Barista Jiddah, "Ya mai girma mai Shari'a ina son kotu ta tsawatar wa da Lauyan mai tuhuma domin yana razana wadda ake zargi ta hanyar jingina mata laifin da babu tabbacin ta aikata shi, hakan kuwa bai kamata ba ya mai girma mai Shari'a."

Alƙali, "Kotu ta karɓi uzurinki, Lauyan mai ƙara ka gyara kalaminka."

Barista Jiddah, "Na gode sosai Ya mai girma mai Shari'a."

Lauyan mai ƙara, "Fatima ina son ki gaya min auren dole ki kai da magariyi mijinki shi yasa kika kashe shi, ko ko saboda kuɗi ki ka kashe shi?"

Fatima, "Kuka kawai take fiye dana farko, domin ta lura bakinta ba zai taɓa furta ko da kalma guda ba.

Barista Jiddah, "Cike da sanin daraja da kimar wannan kotu nake son ta ɗaga wannan zama zuwa gaba, domin bincikar lafiyar wadda ake zargi."

Alƙali, "Kotu ta amince, ta ɗage zaman sai zuwa 25/8/2022."

Magatakarda ya sake karanta ƙarar gaba.

Jiddah ta nufi office ɗin da ta shiga ta amso aron kayan Lauya gun wata ƴar classmate ɗin ta da su kai karatu tare. Tana mata godiya kenan Mustapha ya shigo har zuwa yanzu akwai ɗumbin mamaki akan fuskarsa.

"Dama ke Lauya ce Jiddah?" Cewarsa yana kallonta.

Murmushi tai, "Tabbas haka ne sai dai Ni Lauya ce mai zaman kanta wadda bata taɓa ɗaukar aikin da zuciyar zata iya ba, saboda rashin katangu guda biyu dana rasa, amma Yau ina zuwa nan sai naji Ni a cikakkiyar Lauya mai ji da kanta ta kowane fanni.

Sannan zan bi kowace hanya don ganin na ci nasara akan wannan shari'ar ko da Alawiyya bata bayyana ba, tabbas sai na binciko gaskiyar lamarin nan."

Sai a lokacin ya samu natsuwa, har yake hango tarin nasara a gabanta ya ƙara ji a ransa cewa tabbas ita ce cikar burinsa.

To masu karatu kun ji dai ana wata ga wata.

Taku a kullum Haupha ✍️

Rayuwa kenan, komai na shi ya ƙare, bai da ko sisi bai da abin sisin, shi kaɗai ke rayuwa cike da ƙunci da takura mai taɓa zuciya.

Ya rasa abin da yasa har gobe yake jin tamkar ya yi babbar asara ta wani jigo na rayuwarsa, amma ya kasa gane wace asara ce ya yi.  Sau tari ji yake tamkar ya zauna ya bi didduƙin rayuwarsa ko zai gane inda ya rasa wani gurbi amma ya kasa zaman da zai gane ina damuwarsa take.

Shi da kanshi mamaki yake idan ya ji hawaye na zubowa daga idonsa, kamar shi wai yana kuka kan yanayin rayuwa! Tabbas abin yana da matuƙar mamaki da ɗaure kai kamar shi ace yana kuka da rana tsaka ba wani laifin da wani ya yi mai ko da wasa. To wa ma ya damu da shi da rayuwarsa a wannan lokacin?

Ina ne yake da matsala ne wai? Ina ne yake neman ciko a rayuwarsa? Sam bai cikin farin ciki a rayuwarsa. Jin damuwa yake sosai a ransa, ji yake yafi kowa damuwa a wannan rayuwar.

Hawaye suka zubo mai masu zafi da ciwon gaske bai damu ba daya goge kawai so yake ya ji fili a cikin zuciyarsa amma abin ya ci tura.

Wahala yake sha ta ko'ina ba sauƙi, wuta yake amsa tamkar wanda ke gidan Yari da hukunci mai tsauri haka yake jinsa.

Dama haka rayuwa take wai ga wanda yake cikin damuwa? Dama haka mutum ke jin tsananin tashin hankali da damuwa waɗanda babu musabbabinsu sai dai ka wayi gari ka jika a cikinsu kawai baka san ya zakai ka fita ba kuma.

Kamar ba shi ne Deenin nan ba mai nuna isa da taƙama ba. Kamar na shi ne wanda kullum sai ya saka Jiddah a cikin damuwa ba, Yau ga shi a damuwar da tafi wadda yake saka ta.

Amma duk da haka bai taɓa jin damuwa ba kan abin da ya yi mata, kawai ɗauka yake wani yanayi ya same shi na rashin kuɗi wanda zai kauce, yana kaucewa kuma zai koma Deenin da wanda ke yadda yaga dama, mai neman duk yarinyar da ya so, mai shiga gidansa cike da izza da gadara, mai juya matarsa yadda ya so, mai nuna mata isa da iko, tai yadda yake so ko da bata so.

Duk sanda ya yi wannan tunanin sai ya ji damuwar ta ɗan ragu, ya ji tamkar komai zai dawo mai yadda yake so yake tsarawa kuma.

              BAYAN KWANA BIYU

Duk abin duniya ya ishe shi, ji yake tamkar ya ɗora hannu akai ya kwarma ihu.

Yaushe ne wai ya shiga cikin wannan rubibin rayuwar bai ankara ba? Yaushe ne ya faɗa mummunan yanayin nan wai? Gaskiya akwai sake, bai taɓa tunanin akwai irin wannan ranar ba a rayuwarsa. "Jiddah! Ya ambaci sunan cike da jan numfashi mai ɗauke da damuwar gaske. Tun da ya saki Jiddah yake jin tamkar ya rabu da ƙaya ba kamar da ya haɗa mata da gayyar yaranta, sai yake jin damar walawarsa ce ta zo, sai yake jin tamkar shi ɗin dama wauta da kasada ce suka tunzura shi har ya auri Jiddah ya saki jiki har ya haihu da ita. Sai dai kuma ko bayan rabuwarsu sai ya fahimci cewar Jiddah na matuƙar taimaka masa wajen sutura, abinci, kuɗin kashewa, saboda bayan rabuwarsu ne da shekara mahaifiyarsa ta rasu, sai ya sake gane cewa duniya budurwar Wawa ce, domin sai wani munafikin talauci ya addabe shi ya kanainaye shi ya hanashi rawar gaban hantsi.

Lokaci guda duk ƴan matan da yake taƙama dasu suka guje shi, domin bai da abin basu, ita kanta Safiya wata uku kenan idan lissafi bai ƙwace ma shi ba da mijinta ya iske su tare cikin ɗakinta suna abin da suka saba, ya tara mai mutane sukai tai masu tofin alatsine ya saki Safiya a gaban jama'a ya kira Mamanta ya gaya mata abin da ya faru, nan take ita ma tace ba dai gidanta ba Safiya hakan yasa ta shirya kayanta tai tafiyarta bai san inda take ba yanzu.

Aure yake so amma ya faskara gare shi, duk inda ya je neman aure ba a ba shi, kai tsaye ake gaya mai ba mai iya ba shi yarinyarsa don bai riƙon aure.

Sosai abin duniya ke damunsa yadda bai ɓoyuwa daga idanun mutane,duk wanda ya ganshi tabbas yasan yana amsar wuta a rayuwarsa.

"Jiddah kaɗai ce zata iya zama da Ni, tábbas mutane sun faɗi gaskiya ke kaɗaice za ki iya jure rayuwa da Ni Jiddah kina ina ne?" Hawaye suka zubo mai "Ban taɓa tunanin za ki iya samun matsayin da zan tuna da ke ba, bayan na rabu dake ba Jiddah. Yau na yarda da cewa duk abin da ya baka tsoro wata rana shi ne zai baka tausayi, domin hakan yake faruwa a tsakanina da ke Jiddah. Tabbas Ni ne abin tausayi a wannan karon yayin da kece abar tsoron."

Maƙwabcinsa ya iske shi zaune ƙofar gidan duk ya gwaguye daman kowa yasan cewa Jiddah ita ke gyara gidan idan ya samu matsala, ita ce ke komai na gidan, tun barinta gidan ya fice hayyacinsa kamar yadda maigidan shima ya fita hayyacinsa.

Cike da zolaya ya dubi Deeni ya ce, "Malam Deeni ya garin ne naga ka zauna a nan kayi tagumi kamar mai damuwa, na shiga gida na fito na sake iske ka a nan zaune a yanayin dai, ko dai bikin ya matso ne don naji kamar ana maganar aurenka ya matso ko?"

Cike da takaici Deeni ya dubi maƙwabcinsa ya ce, "Ai wannan karon ma auren ba zai samu ba, an sake samun munafukai sun shiga sun fita sun raba auren."

Cike da nuna alhini ya ce, "Ashsha! Ashsha! Magana ba tai daɗi ba kau, to me zai hana ka maido matarka mai haƙuri da sanin ya kamata ne Deeni?"

Wani irin takaici ya ziyarci zuciyarsa ji yake tamkar ya maido baya yanzu, tabbas da babu abin da zai sa ya saki Jiddah ko da kuwa ita ce ta nemi sakin daga gare shi.

Ganin ya yi shiru ba mamaki yana hasko wautar da ya yi ne a baya yasa maƙwabcin ya wuce yana ƙara yabon halayen tsohuwar matarsa Jiddah.

"Na shiga uku ni Deeni! Ya zan yi ne wai? Ina kike Jiddah? Tabbas zan maida ki ɗakin mijinki ko da hakan na nufin ke baki aminta ba, nasan tabbas waɗanda suka ban ke da farko a wannan karon ma za su sake ban ke Jiddah." Sai yanzu murmushi ya ƙwace mai, har ya samu ƙwarin gwiwar tashi ya koma cikin gidan ya sauya kaya ya nufi gidan Kakannin Jiddah.

Ko da ya isa gidan kamar yadda ya zata ba kowa sai Kakarta dake zaune tana saƙar hannu, ya gaidata ta amsa kamar bata so, ya sadda kan shi ƙasa ya ce, "Dama na zo ne in gaya maku cewar na maida aurena da Jiddah, zan sake biyan sadaki ta koma ɗakinta ta cigaba da kulawa da yaranta."

Kaka ta dube shi sheƙeƙe ta watsar ta taɓe bakinta ta cigaba da abin da take yi, dukkan alama bata da lokacinsa.

Ya sake maimaita mata abin da ya ce da farko, sai a lokacin ta kalle shi cike da takaici tace, "Amma kai baka da hankali ko? Gidan uban wa naga wata Jiddah balle ka gaya min wai zaka maida aurenka? To daman can Ni nace ka sake ta ne? To tun wuri ka tashi ka ban waje domin Jiddar da ka sani ba ita bace yanzu. Wannan ta girma tasan ciwon kanta ko Ni shakkar yi mata wani abin nake yanzu balle kai da ko  takalmanta bata ba umarnin taka ka ba. Don Allah maza ka tashi kaban waje ai duk naji abin da kai mata da tana gidanka, don haka ban da ta cewa Ni kan aurenka da ita, tana ma Kano bata garin nan sai ka bita can ka gaya mata zaka maida ta ɗakinta."

Daram! Gabansa ya faɗi, bai za ci zai samu damuwa da tsohuwar ba, saboda lokacin da ya zo da maganar auren Jiddah tana ta saka albarka tana cewa ko iyayenta na wajen uwa basu yadda ba ita ta amince don haka aure ba zai fasu ba. Amma ji yanzu yadda tai mirsisi ta nuna bata ma san shi ba, wai bata ma iya lanƙwasa Jiddah take nuna mai! Jiddah da ya sani da gudun faɗa da taka-tsan-tsan da abin da zai ja mata matsala da mutum ce take nufin yanzu bata juyowa? Yarinyar da bata da ra'ayin kanta sai wanda aka bata umarnin bi? Tabbas zai jira ta dawo ya tunkare ta kan shi ya gaya mata ya maida ta ɗakinta yasan ba zata mu sa maganarsa ba, tunda daman can bata iya yi masa ko da musu ne balle ya ce mata umarni ne da gudu take aikatawa.

Kaka ta sake dubansa fuska ba walwala tace, "Kai Ni don Allah maza ka tashi ka ban waje na gaji da ganinka ma, sai harɗewa nake a saƙar na kasa daidaita zarena."

Jiki sanyi ƙalau ya tashi ya fito, amma zuciyarsa na gaya ma shi ya jira Jiddah kawai, ita ce kawai wadda zai sake ma maganar maida aurenta ba wasu ba.

Don haka sai ya aje maganar gefe yana jiran dawowar Jiddah daga Kano kamar yadda ya ji ance tana Kanon.

Sai dai duk lokacin da yake zaune ko tsaye ko yana tafiya sai kawai idonsa ya dinga hasko mai rayuwar Jiddah a gidansa. Ya dinga hasko yadda take kallonsa idonta cike da hawaye idan ta iske shi da wata a gidan. Ya rasa yadda zai ya daina hasko fuskarta cikin damuwa ko hawaye.

Wasa-wasa Deeni ya tsinci kansa cikin wata irin zazzafar ƙaunar Jiddah mai zafin gaske. Duk sanda ya zauna ya hasko ta tana kuka shi ma sai ya kama kukan yana jin kansa a mugu azzalumi wanda ya so kansa fiye da tunanin kowa.

A yanzu ji yake Jiddah ita ce kawai jin daɗin rayuwarsa, ita ce kawai wadda ke iya rufa masa asiri a rayuwar nan. Amma tana ina ? Yaushe zata dawo? Shin Hajjo zata amince ya maida Jiddah ma? Bai jin mahaifiyar Jiddah domin mace ce mai sanyin hali mai kauda kai da haƙuri da sanin yakamata ba shakka a gunta Jiddah ta kwaso kyawawan halayenta.

Ganin an buge wata guda ba Jiddah ba labarinta yasa Deeni fara cuku-cukun haɗa kuɗin motar da za su kai shi Kano gun Jiddah. A yanzu ji yake idan bai ganta ba a lokacin nan ba tabbas ciwon zuciya zai iya kama shi.

Hakan yasa ya dage da neman kuɗi ta hanyar yin aikin wahala irinsu gini da sauransu don kawai ya tara kuɗin ya tafi Kano gun Jiddah. Ganin tamkar ba zai iya tara kuɗin ba a gunsa yasa ya shiga adashe gun wata Hajiya nan bayan gidansa, duk sati yake zuba Naira dubu uku, da ƙyar yake samun kuɗin da yake kaiwa a sati wani lokacin ma sai ya ƙi ci ya ƙi sha ya haɗa kuɗin da ƙyar ya kai mata, burinsa shi ne ya haɗa kuɗin mota dana sadakin da zai bata shike nan ya wuce gun.

Sai da ranar kwasa ta zo tun da safe ya shirya tsab ya ɗauki ƴan kayansa ya isa gidan Hajiya mai adashe, ya zabga sallama yana ta washe baki don ji yake tamkar an biya mai Makka tunda zai ga Jiddah Yau a gabansa. Ko da yake bai san unguwar da take ba, amma daga nan yana amsar kuɗin gidan mahaifiyarta zai je ya amshi adireshin gidan Hajjo ya wuce yasan ba zata hana shi ba.

Sai da ya yi sallama sau uku sannan Hajiyar adashen ta fito fuska ba yabo ba fassala ta dube shi tace, "Yauwa har ka iso ashe? Daman jiranka nake ai ka zo."

Fuska kamar gonar auduga haka Deeni ya washe baki yana ta murmushi tsabar farin ciki ma ya kasa ko da amsa mata tambayarta.

Ta wage baki ta ƙwalawa yarinyarta Hanifa kira, sai kuwa ga wata budurwa ta fito daga cikin gidan.

Hajiyar adashe ta dubi Deeni ta fito da kuɗi Naira dubu talatin ta ƙirga cif tana kallonsa tace, "Kaga kuɗi nan Naira dubu talatin ko?" Deeni ya ɗaga kanshi yana murmushi tace, "To ba naka bane, nawa ne, domin sune adadin kuɗin da na kashe wajen zubar mata da cikin shegen daka ɗirka mata a shekarun baya." Ta saka kuɗin cikin jakarta ta shige gida yarinyar na zabga mai harara domin bata manta tsinannen dukan da akai ta mata ba jeri-jeri sanadin cikin da ya yi mata ba a gidansu.

Jagwab! Deeni ya zauna ba shiri zufa ta wanke mai jiki nan take ya ji wani irin zazzaɓi ya rufe shi don haka ya ja jiki ya kama hanyar gidansa idonsa na zubar hawaye. Wai me yasa yanzu komai ke kwance mai ne? Me yasa baki ɗaya lissafinsa ke kwancewa ne ba sadda ya so ba? Har ya isa gidansa hawaye ke kwaranya idonsa tamkar an buɗe fanfo.

Nan da nan hadari ya taso aka fara ruwa tamkar da bakin ƙwarya, ya yi nisa a tunanin abin da ba zai ce ga shi ba ya ji wata irin ƙara har ya zabura ashe bangon gidansa ne suka zube baki ɗaya sai ɗakin kawai a tsaye tsakar gidan, daga inda yake yana hango hatta toilet ɗin ya afka lokaci guda da katangun.

Komawa ya yi ya zauna ya kasa ko da furta kalma guda ko raya kalma guda a ransa. Jinsa yake tamkar ba mutum ba, ji yake yafi kowa matsala a duniyar, ji yake yafi kowa damuwa a duniyar.

Yanzu ya zai yi kenan? Waye gare shi da zai taimaka mai ya gyara gidansa? Ta ina zai samu ganin Jiddah yanzu? Sai a lokacin hawaye suka zubo mai tuna Jiddah da ya yi, lokacin da take gidan bai damuwa da duk abin da ke samun gidan domin ita ce ke shiga ta fita ta gyara, hatta wutar gidan ita ce ta jawo ta, take biyan kuɗin wutar duk lokacin da ake biya bai san ma nawa ake biya ba shi sam. Abu guda ya sani idan aka yanke wutar bata biya ba ya dinga mata masifa kenan yana faɗan don me zata bari a yanke wutar. Sai ga shi yanzu tunda ta tafi ba wuta gidan domin bai iya biya, haka ya haƙura ba don bai son hasken ba sai don bai da halin biyan. 

A bayan rabuwarsa da Jiddah ya fahimci cewar ita ce rufin asirinsa ita ce mai biya mai buƙatu bai sani ba yana ta hauka, hatta kayan sawarshi yanzu duk sun tsufa sun lalace babu na kirki dama ita ce idan ta yi sarin kaya Kano take ware mai wasu ta ba shi tun daga takalma yadi shadda hadda ƙananan kaya yanzu duk sun lalace kuma bai da halin siyen wasu. 

Tsananin tashin hankali yasa zazzaɓi ya rufe shi nan inda yake yana ji mutane na sallama don jajanta mai abin da ya faru na zubewar katangun gidansa amma ya kasa amsawa, har suka gaji suja juya ba tare da sun leƙo ba sunga halin da yake ciki ba a cikin ɗakin.

Wasa-wasa har dare yana kwance cikin azabar ciwo ga ƙishirwa yana ji ga shi bai iya tashi ya ɗebo ruwa ya sha. Hakan yasa ya tuna lokacin da Jiddah ke kwance cikin ciwo ga uban ciki amma ya kasa yi mata alfarmar ɗebo mata ruwa idan ta roƙa, haka zatai amai ya dinga mata masifa yana faɗa ba tausayi haka zai tada ta ya ce dole sai ta kwashe shi ko mutuwa za tai sai ta kwashe aman bai damu ba. Bai manta akwai ranar da take wani irin ciwon kai tana kwance a falo sai nishi take shi kuma jin haushin nishin yake don haka ya fito ya tsaya a gabanta ya ja tsaki ya ce, "Malama kin dame ni da nishi har kin hanani barci cikin salama ya kike so nayi ne ina jin barci kuma Ni?" Cikin azabar ciwon ta buɗe idonta ta ƙyar tace, "Kai haƙuri, kaina ne kamar zai tsage biyu don ciwo ga zazzaɓin dake damuna." Tsaki ya ja ya fice daga gidan yana masifar ta tabbatar tayi barci kafin ya dawo a ranar.

Yau ga shi kwance cikin jinya yana jin ƙishirwa ba mai ba shi ruwa babu mai yi mai sannu shi ma. Duk yadda yake mata idan bata lafiya bata nuna mai komai haka idan ciwo ya kama shi zata siyo mai magani idan ma ya cika kwanciya ta ba shi kuɗi tace ya je asibiti yaga Likita, abin da bai taɓa yi mata ba kenan bata kuɗin magani, to shi da ke ɗauke maganin ma ya saida idan ta siyo ko Mamarta ta sai mata? Hawaye suka cigaba da zubo mai yana jin nadama da takaicin abin da ya faru a baya tsakaninsa da Jiddah. 

Sai bayan sallar ishsha'i ya samu da ƙyar ya miƙe ya sha ruwan kuma sai amai, sosai ya dinga aman dan da nan ya galabaita ya kasa ko da kakarin aman, ya kwanta ƙasa yana jan numfashi. Mijin Binta ne ya ganshi kwance da alamar ba lafiya, ya shiga cikin gidan yana kiran sunan Deenin.

Kasancewar Deeni daman irin raggwayen nan ne a gun ciwo yasa yake kwance yana ta kuka kamar ƙaramin yaro. Cikin hanzari ya kama shi ya kai shi ɗaki yana mai sannu da jiki ya ƙara da yi mai jajen abin da ya faru na zubewar katangun gidansa.

Shi dai ba baka sai kunne sai kuwa kukan da yake wanda har ga Allah ba kukan komai bane illa na nadamar abin da ya yi ma Jiddah.

Ji yake yana matuƙar son ganinta, sosai yake son ɗora idonsa kanta. Soyayyarta ke yawo a sassan jikinsa ko da yaushe ita ce a cikin ransa, yana yawan tuna abubuwan da ya yi mata na takurawa da gadara duk ta shanye ta haƙura bata taɓa nuna mai ɓacin ranta ba, sai ranar da ya zage ta ranar ne kawai ta nuna mai ɓacin ranta har ta kwantar da shi jinyar kwanaki.

Lallai ya yadda da mutane da suke cewa  Jiddah matar arziƙi ce, tabbas yanzu ya amince domin ita ce arziƙinsa ya fahimta yanzu. Bata da son kai haka bata ɗaukar muguwar shawara akansa komai za a ce mata ya yi bata tankawa haka shima bata taɓa tsare shi ba kamar yadda ya sha ganin matan abokansa na turke su idan suka yi nisan kiwo basu koma gidan ba. 

Yana jin yadda abokansa ke yawan ƙorafi kan matansu idan suka haihu suna tada masu hankali kan sai sun yi masu kaza da kaza abin da bai taɓa faruwa ba tsakaninsa da Jiddah. Shi idan ta haihu ma shike cinye duk abin da ta samu kuma bata nuna ko a fuska ta damu.

Yaushe zai sake samun mata kamar Jiddah ne? Yaushe zai samu dama irinta baya ne ta sake auren Jiddah?  Tabbas auren Jiddah shi ne kawai abin da zai sa shi a cikin hasken rayuwa a wannan baƙar rayuwar da yake yi amma ta yaya hakan zai faru ne?

Mijin Binta ya miƙe tsaye yana cewa, "Deeni ka rage tunani bai da amfani ka ɗauki haƙuri Allah da Ya baka ikon gina gidan nan shi ne zai sake baka wata damar insha Allah." Ya fice yana jin tausan Deenin a ranshi yadda lokaci guda komai ya sauya mai.

Cikin ƙarfin hali ya samu ya fice waje yana addu'ar Allah Ya ba shi ikon haɗuwa da wanda zai sai ma shi ko da ruwan shayi ne ya sha domin yunwa yake ji sosai kuma bai da ko sisi.

Haka ya dinga gararanba amma bai dace da wanda ya ba shi ko da Naira ɗari ba, har ya yanke tsammani ya nufi hanyar gidansa ya ji an kwaɗa mai kira, yana juyawa ya ga ƙanin Jiddah da suke Uwa ɗaya suka gaisa ya tambaye shi yara don yasan suna gidansu ya ce mai suna lafiya lau, cike da jin nauyi Deeni ya tambaye shi ko zai samu wani abu gunsa bai da lafiya ga yunwa yana ji. Ya yi jim sai kuma ya ce, "Ba damuwa, Yaya  Deeni nima wallahi ban da ko sisi garin ya yi zafi sosai don haka na kira Aunty Jiddah na gaya mata sai ga shi yanzu ta turo min da dubu goma, sune ma na fito na cire. Mu je na fitar sai na baka ai ba wani abu an zama ɗaya." Wata matsiyaciyar kunya ta rufe Deeni, watau Yau ma arziƙin Jiddah zai ci kenan, abin kunya ma ta hanyar ƙaninta. Duniya kenan makaranta.

Bayan sun je ya cire kuɗin ya ce su je gun mai shayin ya sai mai shayi mai kauri ya haɗa mai da ƙwai biyu ya biya kuɗin ya kawo Naira dubu ya ba shi ya wuce. Tabbas Jiddah dabance a rayuwarsa basu tare amma ya ci albarkacin ta. Har zuwa yanzu halin Jiddah na kirki na nan kenan na taimako da kyautatawa wanda take tare da shi. "Jiddah ina sonki matata." Hawaye suka biyo bayan furucinsa.

Sai da ya yi sati yana ciwon, sannan ya samu sauƙi, sosai yake jinjina abubuwa da dama da suka faru gare shi daga rabuwa da Jiddah kamar ya rabu da samunsa kamar ya rabu da farin cikinsa haka yake ji koma ya ce ke faruwa gare shi.

Cikin sati guda da zubewar katangun gidan ya koma kamar wani sabon kamun hauka tsabar tunani da neman ganin Jiddah ido rufe yasa ya koma kamar sabon mahaukaci. Hatta mutane sun ankara da yadda ya koma kamar ba shi ba, duk ya jeme ya lalace ya zama abin tausayi, duk wanda ya zauna da shi sai ya gaya mai irin zaman da ya yi da Jiddah ya ce kuma yanzu haka ya maida ta.

Ganin abin na neman zamar ma shi hauka yasa danginsa suka tausaya mai suka ba shi kuɗin mota suka ce ya je Kano gun Jiddar ya dawo da ita a ɗaura masu aure. Suka haɗa kuɗaɗe su kai ma gidan danni suka dai gyara mai iyakar ƙarfinsu.

Ya shirya tsab ya isa gidansu Mama ya shiga ba kunya ba tsoron Allah ya tambaye ta adireshin gidan da Jiddah take, duk da ba ƙaramin razana ya yi ba da yaransa suka kasa gane shi ba wanda ya kuka shi wasansu kawai suke duk da an gaya masu shi ne mahaifinsu.

Mama ta gaya mai komai ta bishi da fatan alheri ya fice kai tsaye ya nufi tashar mota ya faɗa motar Kano suka ɗauki hanya.

A cikin motar ne wani mutum ke ta bada kabarin wata shari'a mai ɗaure kai da ban mamaki da ake a Kaduna da wata fitacciyar Lauya mai suna Barista Alawiyya Bello Gareji amma ranar Shari'ar bata je kotu ba sai wata sabuwar Lauya mai ɗinbim basira da iya magana ta je a mamadinta wadda ba  shakka an fahimci yadda Alƙalin ke amsar uzurinta alama ce ta kai tsaye yana sonta mai suna Barista Jiddah... Yauwa kunga an sako hotonta ma ao gaskiyar magana ko ni da ina da wasu manyan kuɗaɗe sai na yi Wuf da ita.

Kamar shi ake ba labarin haka ya ji musamman daya ji an ambaci mai irin sunan matarsa Jiddah don haka sai ya bi sauran mutane masu kallon wayar shi ma ya kalla yaga Baristar da ake magana kanta.

Wata uwar ƙara ya saki ya fisge wayar ya yana ƙare mata kallo kar yadda kallo ya koma kansa.

Don kun matsa ne na yi wannan ɗin ku dau haƙuri.

Taku a kullum Haupha ✍️

[9/8, 11:43 AM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Cike da ƙaraji yake faɗin, "Wallahi ita ce ! Tabbas ita ce, matata ce Jiddah ita na fito nema, waye ya bata ikon yin wata shari'a?" 

Mutanen motar sai suka ɗauka ko mahaukaci ne dai, domin tun da ya shigo yake wasu abubuwa kamar na zararre. Shi dai mai waya ya samu ya amshi wayarsa kar da ya jefar mai da ita ya ja mai asara haka kawai don bai ga alamar zai samu ko da rabin kuɗin wayar ba a gunsa.

Wani da yafi kowa son jin kwaɓ ya dubi Deeni ya ce, "Shin bawan Allah da gaske matarka ce Barista Jiddah? Amma kuma kana nan tana Kaduna taya ake zaman aure haka?"

Deeni ya ce, cikin muryar kuka-kuka , "Matata ce Jiddah sai dai tsautsayi ne yasa na sake ta, yanzu haka Kano nake da niyyar zuwa don na maidata ɗakinta amma sai na ganta a waya wai ta zama lauya."

Wani ya ce mai, "Amma da gani dai baku taɓa haihuwa ba ko? Don ba alamar ta taɓa haihuwa ma wannan yarinyar."

Deeni ya cije leɓensa ya ce, "Haihuwarta biyu gidana ta biyun ma ƴan biyu ta haifa duk mata, yanzu haka suna gidansu gun mahaifiyarta ko Yau na gansu da zan taho."

Wanda ke gefensa ya ce, "Amma dai kai baka duba ma kanka ba, ai Malam ba a rabuwa da irin waɗannan matan duk gumu duk wahala haƙuri ake da su saboda su ɗin na daban ne, yanzu ba don ka faɗi ba wa zai yadda cewar ta taɓa aure?" 

Deeni ya sadda kansa ƙasa yana jin hawaye na zubowa daga idonsa, tabbas ya zama marar rabo ya tabka uban kuskure wanda yanzu yake son gyarawa amma bai san ta ya zai gyara shi ba sam.

Wani saurayi da tun da ya shigo motar bai tanka ba sai yanzu ya ɗago kai ya dubi Deeni ya yi murmushi ya ce, "Ashe akwai ranar da zaka iya zubar da hawaye akan Jiddah? Ashe akwai ranar da zaka iya tuna Jiddah har ka ji tai maka rana Deeni? To idan mafarki kake ka farka domin Jiddah tafi ƙarfin ka a yanzu ta gama zaman ƙunci da takaici da zaman hawan jini a gidanka. Deeni ina son nayi maka albishir ɗin cewa Jiddah ta zama babbar mace wadda tafi ƙarfin irinka ko ada ba ajinka bace ba Jiddah kawai ƙaddara ce da rabon yaran dake tsakaninku yasa aka baka aurenta. Yau Deeni ina taƙama da gadarar da kake nunawa Jiddah? Ina hantara da muguntar da kake nunawa Jiddah? Duk sun wuce nasan yanzu haka Jiddah ta jima da manta anyi ruwanka a duniyar ma."

Deeni ya fashe da kukan gaske yana kallon Likitan dake duba Jiddah duk lokacin da hawan jininta ya tashi, daman ya sha ba shi shawara kan yadda yake tafiyar da rayuwarsa da Jiddah amma sai ya taka mai burki ya ce mai kada ya sake shiga cikin rayuwar aurensa ya tsaya matsayinsa kawai.

Cike da takaici Likitan ya dinga ba mutanen cikin motar labarin Deeni da Jiddah wanda ya sani da wanda ya ji mutane na faɗi. Nan take akai ma Deeni caa a cikin motar har wasu na cewa sakayya ce ke damunsa Allah Ya ƙara Yasa ma Jiddah albarka Ya bi mata haƙƙinta kan shi, yanzu ya fara ganin bala'in rayuwa ma sai nan can gaba zai tantance miye rayuwa. Wani tsoho ya ce, "Ka gode wa Allah yaro tunda ka haihu da ita darajar yaran ta dinga taimaka maka kai ma ka lashi arziƙin yaranka."

Likitan ya yi karaf ya ce, "Sai dai idan bai da kunya amma shi da ya dinga faɗa gaban kowa bai iya riƙe mata yaran tunda ta haifa ta ji da abin ta?"

Mazan motar suka saka Salati baki ɗaya suna kallon Deeni daya gama muzanta a cikin motar.

Likitan ya jawo wayarsa ya ce, "Bari ku ji ina waya da ita Ni saboda ina duba yaranta da Mamarta idan basu lafiya." Ya ƙare maganar yana danna kira a wayarsa.

Da yake handsfree ya saka wayar kowa na iya jin ƙarar ringing ɗin wayar.

Kamar zata katse ta ɗaga kiran,

 "Assalamu alaikum Likita bokan Turai."

Yana kallon Deeni ya ce mata, "A kune manya yanzu ai, don yanzu naga wani labari ashe daman da babbar Lauya muke tare ba bayani?" 

Suna jin sautin dariyarta a hankali tana cewa, "Kai haba ai duk wasu manya bayan Likitoci suke muna bayanku dai mu."

Deeni sai ya ji muryarta ta ƙara wani tarr sai ya ji tamkar busar sarewa haka yake jin muryarta na dokar dodon kunnensa, ashe haka Jiddah ke da murya mai sanyi da zaƙi bai taɓa ankara ba duk zaman da ya yi da ita ba sai yanzu.

Likita ya ce mata yana duban Deeni, "Sai kuma na samu labarin za ki koma gidan Deeni, nace to bari na kira ki nayi maki Allah Yasa alheri duk da ba a gaya mana ba, mun tsinta a gari ai har ga shi mun kira."

Ta ja wata siririyar dariya tace, "Likita kana magana ne kan wa kenan? Ka sa na shiga tunanin inda nasan sunan ma Ni kai tsaye, ko dai kaine za kai aure kake min ta ƴan birni ne?"

Deeni ya zaro idanuwa waje, wai kardai ace Jiddah da gaske ta manta da shi a rayuwarta? Shi ya ɗauka tana can tana jiran shi ya je ya ce ya maidata ɗakinta ashe ba haka bane ba? 

"Kar da ki min haka Jiddah wallahi ba zan iya rayuwa babu ke ba."

Da ƙarfi yake maganar don haka hatta ita ta ji sai dai ko da alama bata ɗauki Muryar mai maganar ba, haka bata ma ɗauka da ita ake ba, don haka tai dariya tace, "Likita afuwan zan ɗan gana da wani bawan Allah ga shi nan yana jirana zan kira ka idan na gama, don Allah ka gaida min su Mama idan ka je gidan."

Ya kashe wayar yana cewa "To babbar Lauya ki huta lafiya sai mun yi waya."

Nan take sai wasu suka amince da maganar Likitan don haka sai suka ga miye abin tausayawa wanda bai san ciwon kansa ba? Sai kawai kowa ya ja bakinsa ya yi shiru akai banza da Deeni dake ta rizgar kuka kamar ƙaramin yaro.

Suna isa Kano kowa ya watse , Deeni ya tsaida abin hawa ya gaya mai unguwar da Mama tai mai kwatance nan ne gidan Hajjo, suka tafi yana ji a ransa ko kwantawa ne ya yi ƙasa zai yi gun ba Hajjo haƙuri indai zata haƙura ta saka baki Jiddah ta koma gidansa.

Hajjo na zaune tana waya da Mustapha yana bata labarin abin da ya faru, Hajjo kamar tai tsalle don murna wai Jiddah ce gaban jama'a tana matsayin Lauya tana kare wata matsayinta na Lauya!

Tabbas Allah ba azzalumin Sarki ba ne ba, daman tana ji a jikinta wata rana Jiddah zata zama abar kwatance kamar yadda ta zama a baya sai dai wannan kwatancen ya sha bambam dana baya domin wannan na alheri ne bana damuwa ba irin wancan ba.

Cike da farin ciki Hajjo ke cewa "Yanzu nan Jiddah da kanta ta tsaya gaban Alƙali tai magana? Gaskiyar magana zan so ganin wannan rana da idona wadda Auta ya so gani Allah bai nufa ba, ko da yaushe burin Auta Jiddah ta zama wani abu Yau ga shi ta zama bai raye! Hawaye suka zubo mata ta goge don tasan Allah mai iko ne akan komai shi ne ya bata shi ne ya amsa.

Shi kanshi Mustapha ya ji ba daɗi sosai da tuno Salim amma ya za su yi haka Allah Ya nufa sai su gode ma shi kawai.

Suna gama wayar akai sallama ta amsa tana ta ƙara kakkaɓin abin na sauyar Jiddah zuwa Lauya lokaci guda kwatsam.

Umarnin shigowa ta bada, don haka Deeni ya shiga yana sake maimaita wata sallamar.

"A'uzubillahi minasshaiɗanin rajim!  Cewar Hajjo tana kallon Deeni tana ƙara neman tsari daga shaiɗani.

Cike da masifa ta nuna mai inda ya shigo tace, "Maza-maza ka juya ka koma inda ka fito kafin nasa ai maka shegen duka wallahi.

Haka  kawai muna cikin farin ciki zaka bayyana gare mu? To Li'ilafi kuraish, wallahi aniyarka ta bika ja'irin yaro insha Allah Jiddah ta gama baƙin ciki a rayuwarta."

Deeni ya tsugunna ƙasa idonsa na zubar hawaye ya ce, "Don Allah Hajjo ki yi haƙuri ki gafarta min laifukan da nayi maki ki saka baki Jiddah ta koma ɗakinta wallahi na sauya halayena yanzu na kimtsu na koma mutumin kirki kamar kowa...

"Kai rufe min baki, tsohon munafukin Allah ta'ala! Watau ka ji labarin yarinya ta yi gaba ta samu matsayar arziƙi a rayuwarta shi ne zaka kwaso tsumman jiki ka zo da maganar ta koma ɗakinta, to nace Uwaka kai da ɗakin.

Tun kafin na kira iyayenta su zo su iske ka suima halinka na rashin mutunci gwara ka bar gidan nan tunda ba naka bane haka ba aika maka akai ba ka zo."

Deeni sai kuka yake yana ba Hajjo haƙuri abin da ya tunzura ta kenan ta kira Mustapha da suka gama waya yanzu tana cewa "Bari na kira maka ita ka ji daga bakinta tunda Ni ka raina Ni."

Mustapha ya ɗaga wayar yana tunanin ko mantuwa Hajjo tai sai kuma ya ji tana cewa, "Kai Mustapha haɗa Ni da Jiddah na gaya mata ga tsohon mijinta nan ya zo ya tasa Ni gaba wai ya maidata ɗakinta."

Cike da tashin hankali Mustapha ke cewa, "Kamar ya kenan Hajjo me ya kawo maganar maidata ɗakinta a nan kamar bata gama idda ba?"

Hajjo tace cikin gatse, "E man ya maidata a matsayin ubanta wanda bai san takan addini ba ko."

Cikin damuwa Mustapha ya ce, "Hajjo maza yabar gidan nan kafin nasa a zo a fitar da shi, ko dai yana shaye-shaye ne ya sha ta gaya mai ƙarya ya zo nan?"

Hajjo tace, "Ni dai ba Jiddah wayar na ba shi ta ja mai kunne kawai tunda ba yarinya bace ba ita."

Kamar tana gabanshi Hajjon haka Mustapha ya zaro idanuwa waje, ai wallahi ko mai zai faru ya gama jin muryar Jiddah kai ko ganinta ba zai sake yi ba ta riga tayi mai nisan da ba zai iya kamota ba. Abin da yake raya wa kenan a ranshi a fili kuma sai ya ce ma Hajjon. "Ai tana ɗakin ganawa da baƙi don haka ba zan iya haɗa su ba, kawai ya koma inda ya fito Hajjo."

Hajjo ta dubi Deeni fuska cike da ɓacin rai tace, "To ka dai ji da kunnenka Jiddah na can na ganawa da baƙin kirki irin albarka sai ka koma inda ka fito kaban waje na gaji da kallonka ina tuna baƙar izayar da ka dinga ganawa yarinya. Kai Allah na tuba ma ba zan musu ba idan aka ce baƙin cikin abin da  kake ma yarinyar ne ya kashe mata Uncle Salim ɗinta ba."

Ko da Deeni ya ji Hajjo na neman ɗora mai kisan kai sai ya tashi yana share hawaye ya fice daga gidan bai san inda za shi ba.

Mustapha na zaune duk ranshi ya ɓaci akan me ma Hajjo zata bar wani banzan tsohon mijinta ya shigar mata gida har da cewa wai ya maida Jiddah ɗakinta? Ɗakin ubansa ya maida ta? Tabbas akwai aiki a gabansa duk da yasan cewa babu yadda za ai Jiddah ta koma gidan mijinta amma kuma yana hango barazana daga Alƙalin nan yadda yake ƙure Jiddah da kallo, komi tace bai mata jayayya kai tsaye yake amsar buƙatar ta.

Shi kam ya zai yi ne ya tunkari Jiddah da maganar dake cin ranshi ta ƙaunarta? Yasan cewa yana cikin matsala a gidansa amma hakan bai hana shi jin so da ƙaunarta ba a ranshi ba.

Yana zaune abin duniya duk ya dame shi Jiddah ta shigo fuskarta ɗauke da murmushi kamar yadda take ko da yaushe.

Ta dube shi tace, "Akwai yiyuwar zan fita na je gidan da Mamar Alawiyya ta zauna zan duba wasu abubuwan da nake buƙata, don haka mu je gidan da aka ban ka huta Ni sai na wuce."

Kallonta yake yana jin tamkar ya haɗe ta don so, ji yake tamkar ya maidata ciki ya huta da munafukan da ke mata kallon so, amma ba dama, sai dai ba zai amince tai yawo ita kaɗai ba dole ne duk inda ta aje ƙafa ya ɗora tashi ƙafar a gun. Don haka ya miƙe ya ce, "Mu je ai ban gaji ba, kuma daman amfanin rakiyar kenan ai."

Ta juya ya bita a baya suka fice wata mota suka nufa suka zauna a baya dukkansu ya ja suka nufi gidan Major.

Ko a motar sai kallonta yake yana ƙara jin ƙaunarta na yawo a ranshi, ita kuma sai karanta file ɗin case ɗin take tana nazari wani lokacin tai murmushi wani lokacin ta ja tsaki.

Suna isa gidan mai gadin gidan ya gaya masu masu gidan sun ce kada a bar kowa ya shigar masu gida hutawa suke.

Jiddah ta fito fuskarta ba alamar damuwa tace, "Saƙo mai kyau, amma ka sani a cikin dokar tasu ban da ta masu bincike don haka maza buɗe mana ƙofa, da ƙafa ma za mu yi tattaki har ciki."

Ba yanda zai, kuma sai yaga yarinyar tai mai ƙwar jini, sai fara'a take ba wani haɗe rai da nuna isa, don haka ya samu kanshi da buɗe masu ƙofar gidan.

Ita da Mustapha suka shiga gidan suna kalle -kallen yadda tsarin ginin gidan yake.

Har suka isa ƙofar falon gidan su kai sallama ba wanda ya amsa ma su, sai da su kai sau uku ba amsa don haka ta shige gaba yana bin ta a baya suka zauna kan kujerun falon Jiddah na ƙarewa falon kallo da nazarinsa.

Tun da suka shigo Hajiya Turai ke kallonsu tana mamakin daga inda suke.

Ganin sun zauna kamar wasu mutanen gidan yasa ta fito cike da taƙama da alfarma ta isa gabansu ta jefa masu tambayar wa suke nema?

Jiddah tai murmushi tace, "Ke muke nema domin gunki muka zo, ina fatan za ki ban haɗin kai kamar yadda aka saba?"

Hajiya Turai ta zubama Jiddah ido tana mamakin tsaurin idon yarinyar, da tunanin wace ce ita kuma? Daga ina ma take? Waye ya turo ta?

Jiddah ta gyara zaman tabaran fuskarta tace, "Sunana Barista Jiddah nice sabuwar Lauyar da ke kare Fatima a shari'ar da ake gwabzawa."

Hajiya Turai ta yamutsa fuska, "Maganar banza to Ni ina ruwana da wannan can ku ta shafa ai."

Jiddah tai murmushi sosai tace, "Ko zan iya sanin alaƙar ki da Fatima?"

Cikin masifa Hajiya Turai tace, "Kishiya ta ce sai me kuma?"

Jiddah ta dubeta sosai tace "Kishiyarki kuma? Dama Fatima nada kishiya ne?" 

Hajiya Tani dake isowa gun tace, "Ga wata ma nan, domin ni ma kishiya tace Fatima."

Jiddah tai murmushi tace, "Na fahimta sosai na gane lamarin, sai dai na kasa fahimtar abin da yasa ban ga an rubuta Fatima nada kishiya ko ɗaya ba a file ɗin case ɗinta ba."

Suka fashe da dariya suka taɓa, Hajiya Turai tace, "Saboda Fatima ba asalin kishiya muka ɗauke ta ba, tun fil azal daman baiwa muka ɗauki Fatima a gidan nan."

Hajiya Tani tace, "To ban da ma wauta ina mu ina kishi da Fatima daman Hajiya Turai? Ai Fatima kasada ce tasa ta auri mijinmu ba komai ba, ko da yake rabon makance ne yasa ta shigo gidan nan." Suka sake kashewa da dariya.

Mustapha ji yake kamar a mafarki lamarin, kamar ba da gaske ba abin ke faruwa, mamakin wane irin mutane ne waɗannan yake a ransa, ta gefe kuma jinjina wa Jiddah yake yadda ta maze take jefa masu tambaya kawai yake.

Suna cikin dariyar ita ma Jiddah ta tuntsire da dariyar sai su kai shiru suna kallonta da mamakin dariyar me take ita kuma?

Jiddah cikin sautin dariyarta tace, "Wai daman sai da kuka fara makantar da Fatima a gidan nan ashe?"

Su kai tsit, wace irin yarinya ce wannan kuma? 

Ta dakatar da dariyarta tace, "Amma kuma nayi mamakin yadda fasahar maidata makauniya ta zo maku amma ta sheƙeta bata zo maku ba kai tsaye sai da dole ku kai mata ƙazafin kisan mijinta. Ko kun ɗauka ta haka  ne kawai kuke ga zaku iya halakar da ita?"

Hajiya Turai ta zaro idanuwa ta dubi Hajiya Tani su kai shiru, sai kuma suka miƙe kowacce ta nufi ɓangarenta.

Jiddah sai ta gyara zama tace, "Waye ya gaya maku ana Shari'a  da kurma? Waye ya gaya maku ana Shari'a da mahaukaci?"

Tare suka juyo, "To ai Fatima ba kurma bace kuma ba mahaukaciya bace mu ne muka maidata hakan."

Jiddah ta fashe da dariya tace, "Kun kyauta, na jinjina maku ta yadda kuka buga wasanku kuka saka kyautar ku sannan kuka dawo kuka cinye abinku."

Kallon ban fahimce ki ba su kai mata.

Ta sake sakar masu murmushi tace, "A tsarin doka baka shari'a da kurma domin kurma bai cikin cikakkun mutanen da addinin musulunci ya amince su yi waɗannan abubuwan.

 1.  Shugabanci

 2.  Limancin

3.  Bada shaida a kuto

 4.  Wakilci

Sannan ina kuka taɓa ji ko ganin inda makaho ya yi kisan kai irin wanda ake tuhumar Fatima da shi?

Don haka Fatima kai tsaye kotu zata sallame ta da nayi niyyar hakan da tuni an sallame ta, sai dai na tsawaita abin ne don kawai na baku damar gyara abin da kuka ɓata, hakan ne kawai zai sa ku samu abin da kuke buƙata."

Ta miƙe tsaye ta dubi Mustapha tace, "Mu je na gama abin da ya kawo Ni."

Haka suka fice suka bar su Hajiya Turai na kallon juna sun kasa furta ko da kalma guda.

Har motarsu ta bar gun, sannan Hajiya Tani tace, "Kin ga mun yi wauta ashe ba a Shari'a da kurma muka rufe mata baki?" 

Hajiya Turai tace, "Ai ban san hakan ba da bamu yi ba, amma ko yanzu ai zamu iya gyara wannan matsalar mu buɗe mata idanu da bakinta."

To ko hakan zai sa su cimma manufarsu?

Anya ba shigo-shigo ba zurfi ba Jiddah tai masu ba?

Taku a kullum Haupha ✍️

[9/8, 8:16 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

Barista Alawiyya ta nufi inda shugaban tsafin yake cike da ɓacin rai, domin a hasashenta yanzu lokacin tashi daga kotu ma ya wuce, tabbas an zauna Mamarta bata da mai kare ta, tabbas wannan ma wata ɓaraka ce mai girma da ke iya jefa mahaifiyarta a taskun karaya da shari'ar, koma ta ɗauka wani mummunan abu ne ya faru da ita ba wanda ya sani, ga shi kuma ba wanda tai waya da shi a cikin Daddy ta mijinta .

Cike da ƙwarewa a harkar tsafi ya nuna ta da yatsansa, wani farin hayaƙi ya fito ya nufe ta, sai dai abin mamaki kafin ya isa inda take ya ɓace ɓat.

Cikin azama ta fizgo shi ta watsar ƙasa kafin ya ankara ta sa hannu ta naushe mai hanci da baki take ya suma jini ya ɓalle ta  baka ta hanci.

Cikin sauri ta bubbuɗe duk sauran ɗakunan sai ga yaran ta gani kwance suna barci wanda ba mamaki na sirihi ne. Da azama ta ɗauke su duka duk da sun mata nauyi haka ta daure ta nufi ƙofar barin falon baki ɗaya sai ta tuna da sauran mutanen da ta gani a ɗakunan don haka ta leƙa ta daka masu tsawa tace su biyo ta, nan take suka fito wasu kuma sun kasa tashi tace ma masu dama-damar su taimaka masu kafin su fice waje.

Suna fita yaranta da har sun fara tunanin ko rana ta ɓaci ne suka taso da hanzari suka amshi yaran suka saka a mota, nan ne suka gaya ma mutanen su jami'an tsaro ne, sannan suka kwantar da hankalinsu har ma wasu suka fara zubewa alamar sun gaji.

Daidai lokacin kiran Daddy ya shigo wayarta, cike da fargaba ta ɗaga kiran, don jin me ya samu Mamarta.

"Yarinyar kirki ina so nai maki albishir mai matuƙar saka farin ciki."

Sai yanzu hankalinta ya kwanta, "Daddy Ina jinka me ya faru a kotun ne?"

"Barista Jiddah ce ta bayyana kamar yadda guguwa ke bayyana gaban kafirai tai ma shari'ar ɗibar karan mahaukata, abin gwanin mamaki yadda aka ce sun saye Alƙalin amma sai ga shi zuwanta ya kasa aiwatar masu da ƙudurinsu."

Cike da matuƙar farin ciki take cewa, "Daddy kana nufin Jiddah tawa Jiddah ta Iyami ce ta bayyana a kotun matsayin Baristar Mama?"

"Ko shakka babu a wannan maganar Ɗiyata." Cewar Daddy cikin farin ciki da walwala.

"Daddy ga ni nan zuwa yanzu nan nima na gano yaran na amso su kuma yanzu haka ina tare da su a mota."

"Yawwa ɗiyar albarka, sai dai ban samu damar magana da ita, ta ɓace min, amma na ganta tare da wani mutum ba mamaki mijinta ne, sannan an ɗage zaman sai nan da sati guda."

"Shike nan Daddy, yanzu zan zo ina fatan kuna gida a waje guda ba kuma wata matsalar?" 

"Tabbas kuwa ba wata matsala sai dai fa ina ga sun rufe ma Fatima baki domin ta kasa furta ko da kalma guda daga bakinta duk tambayar da ake mata hawaye kawai ke zubowa, kuma tabbas naga son yin magana daga bakinta." 

"Shike nan Daddy akwai Allah ai, kuma yanzu haka na gama da gidan tsafin nasu don ƙona shi zan duk da Dodon tsafin nasu."

Haka kuwa akai Barista Alawiyya ta ba yaranta umarnin sa ma gidan wuta, nan take kuwa suka saka ma gidan wuta baki ɗaya. Sai ga kukan Dodon sun ji yana ta ihu yana gurnani har ya halaka gidan ya koma kango sannan Barista Alawiyya ta ja motar yaranta na biye da ita da sauran mutanen da suka fito daga cikin gidan suka nufi gari .

Oga Dauda kuwa bai san lokacin da imanin dole ya shige shi ba. Tabbas duk wanda ya haɗa hannu da Barista Alawiyya sai ta karya mai hannu, kowa ya ci tuwo da ita ya amince da miya kawai ya sha, domin shi jiyau ne kuma ganau ne kan lamarin Barista Alawiyya Bello Gareji.

Tun da Barista Jiddah ta shigo cikin ɗakin shari'ar idonsa ya sauka a kanta, tun da ya auri matarsa Alawiyya bai sake tunanin zai iya kallon wata mace da fuskar soyayya ba, domin ita kawai yake gani ya ga komai nata ya yi mai. Ita kawai ce ke saka shi nishaɗi ko da bata ce mai komai ba, haka kawai idan ya tasa ta gaba yana kallo sai ya ji yafi kowa farin ciki, amma Yau yana ɗora idonsa kan Jiddah ƙawar matarsa Alawiyya sai ya ji duk duniya babu wadda take so irinta, ba wai don ya daina son matarsa ba, a'a sai dai kawai ita nasa son daban ne kamar yadda na Jiddah yake daban a cikin zuciyarsa daga ganinta yanzu.

Yasan akwai matsananciyar damuwa a lamarin sai dai ba shi ne ya ɗora ma kansa ba, daga kallo guda ya samu kanshi da ƙaunar lol llta wanda ko tantama bai yi hakan ake kira da "HAƊIN ALLAH" saboda haka dole Alawiyya tai haƙuri ta barshi ya auri ƙawarta Jiddah, ko da yake idan har da gaske take tana son Jiddah ta kuma ɗauke ta matsayin da take ta ambata to ita ce mace ta farko da zata fara ba shi shawarar auren Jiddah.

Hakan yasa ko za a tambaye shi abin da ake cewa gun da yadda akai gun ba zai iya maimaita wa ba, saboda shi ya tafi duniyar tunanin yadda zai auri Jiddah.

A matsayinsa na likita akwai alamomin da yake gani nan take yake gane matar aure da budurwa har ma da wadda ta taɓa aure, bazawara, to tabbas ya ga cewar Jiddah bazawara ce don haka ba zai bari wani ya shiga tsakaninsa da ita ba.

      Jiddah kuwa suna dawowa daga gidansu Hajiya Turai ta shige sashenta bayan ta nuna ma Mustapha na shi sashen kamar yadda mai gabatarwa ya gabatar mata da hakan.

Tana shiga ta watsa ruwa ta jawo wayarta ta gwada kiran lambar Alawiyya da ta ɗauka gun Lauyar data taimaka mata da aron kayanta ta saka na aiki mai suna Barista Asiya Sada.

Tana kira ta shiga amma har ta katse bata ɗaga kiran ba, hakan yasa hankalinta ya tashi sosai har ta tashi zaune ta sake kiran lambar.

Daidai lokacin Alawiyya na toilet sai Dr Falsal dake zaune abin duniya ya dame shi na tunanin Jiddah. Ganin an dame shi da kiran yasa ya ɗaga kiran da zummar cewa bata kusa domin layin wajen aikinta ne  ake kira.

Ita kuma Jiddah jin an ɗaga kiran yasa ta fasa ihu tana kiran sunan Alawiyya yasa Dr Falsal ɗaukewar numfashi na gudun sa'a guda tsabar jin zaƙin muryarta da ya yi duk da a cikin matuƙar ihun murna take maganar. Cewa take.

"Don Allah da gaske da Alawiyya nake magana? Don Allah ke ce Alawiyya ta wadda nake nema shekara da shekaru? Don Allah da gaske daman kina nan Alawiyya?"

Cike da sanyin murya ya ce, "Mijinta ne tana wanka ita, amma zan faɗa mata kin kira idan ta fito."

Jim tai, amma sai ta samu kanta da gaida shi cikin jin kunyar yadda ta cika mai kunnuwa da hayagaga.

Ya amsa yana jin tamkar kar da ta dakata da maganar saboda yadda yake jin muryarta tamkar busar sarewa.

Jiddah jin ya yi shiru tana ta magana yasa ta ɗauka network ne ya samu matsala don haka ta kashe wayar tana jin daɗin ta ji muryar mijin Alawiyya alamar da gaske zata haɗu da Alawiyya.

Tuno hakan yasa ta miƙe ta fara shiri don tasan Alawiyya na fitowa kiran da zatai mata shi ne tana ina? Ita za ta zo ko ita ta je, to amma gwara ita ta je saboda ita ba miji gareta ba, don haka bai kamata ta fito da Alawiyya daga gidanta ba,bayan mijinta na gida ba.

Tana gama shiryawa ta kira Mustapha a waya tace ya shirya za su je gidan Alawiyya, sai kawai ya samu kanshi da jin faɗuwar gaba sosai jin ta ambaci gidan Alawiyya. Amma ba yanda zai yasan wacece Alawiyya gun Jiddar don haka ya kimtsa ya fito falo yana jiranta.

Tana fitowa ji ya yi kamar ya ce ta koma ta sauya kaya, ganin yadda tai matuƙar kyau kamar ka ɗauke ta ka ruga. Bai taɓa ganin mace mai kyau da kyan jiki irin Jiddah ba,komai nata ya yi mata cif kyakkyawa ajin farko ajin ƙarshe gun kyau, ga baiwar fara'a Allah ya bata.

Ganin yana ta kallonta ya kasa magana sai kunya ta kama ta, kawai sai ta ga rashin dacewar zuwa gidan Alawiyya da gyale bayan tasan mijinta na gidan, don haka sai ta koma ta sako hijabi babba ta fito.

Ko da ya ganta cikin hijabin sai ya ga tafi kyau fiye da gyalan ma, hakan yasa ya amince da cewar komai Jiddah zata saka sai ya yi mata kyau. 

Zata kira lambar kenan kiran Alawiyyar ya shigo a wayarta, cike da ɗoki ta ɗaga kiran tana cewa, "Kawai ki turomin da adireshin ga Ni nan a kan hanya."

Cike da ɗoki ita ma Alawiyya ta kashe wayar ta kasa furta ko da kalma guda jin muryar Jiddah, sai kawai ta kashe wayar ta fashe da kukan murna tana tura mata kwatancen gidan da suke.

Da sauri Dr Falsal ya shige wanka jin zuwan Jiddah, nan da nan ya fito ya saka kaya masu kyau ya zuba turare ya dawo falo yana jiran ta inda zai fara hasko fuskar Jiddah a idanunsa cikin gidansa.

Da sauri Alawiyya ta kimtsa tai abinci mai sauƙi ita ma ta zuba kwalliya ta zauna jiran zuwan Jiddah.

To masu karatu ko ya haɗuwar zata kaya? Shin Dr Falsal zai gayama Jiddah burinsa ne ko Alawiyya zai gaya mawa?

Ku dai ku biyo Haupha don jin yadda zata kasance.

Taku a kullum Haupha ✍️

[9/13, 8:32 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

Kasa natsuwa Alawiyya tai, sai take ganin da ace ita ce da yanzu ta isko inda Jiddar take, hakan yasa ta koma hanyar ƙofar gidan tana kallon motocin dake wucewa cike da zumuɗin murna.

Da yake ɗan gari ne direban nasu Jiddah wanda Alƙali ne ya bata shi tare da gidan da suke zaune saboda ta gaya mai daga nesa ta zo shari'ar bata san kowa ba sai Yayanta daya rakota. Hakan yasa ya bata gida mai kyau da mota har da direbanta, ya ce hatta ɓangaren abinci da abin sha karsu damu duk ya ɗauke masu.

Ita dai taji daɗin hakan amma ta lura da yadda abokin tafiyar ta ke ta haɗe rai yana basarwa bata san dalilin hakan ba daga taimakonsu da Alƙali ya yi sai fushi yake.4

Suna isa gidan tun kafin direban ya gama gyara fakin ɗin motarsa Jiddah ta buɗe motar ta fice, abin da yasa tai taga-taga kenan zata faɗi ƙasa.

Lokaci guda Mustapha yai hanzarin fitowa daga motar ya riƙe ta daidai lokacin da Dr Falsal ya rugo da hanzarin sa don kai mata ɗauki, amma ganin wani ya riƙe ta sai ya buɗe ɓangaren direban ya cigaba da yi mai masifa yana zaginshi har da cewa da ya sake ya kada ta wallahi da sai ya ba shi mamaki.

Duk abin da ke faruwa ba wanda ya san me yake sai Mustapha, domin tuni Alawiyya da Jiddah sun haɗe sun fashe da kuka sun nufi cikin gidan suna rungume da juna.

A hankali Mustapha ya taka ya isa gaban Dr Falsal ya ba shi hannu suka gaisa, ya dube shi fuska ba walwala ya ce, "Tun a kotu na so na gabatar maka da kaina, saboda ka gabatar da Ni gun matarka kafin zuwanmu gareta tare da Princess sai ban samu damar hakan ba. Ni ne wanda zan auri Jiddah nan da lokaci kaɗan, kuma Ni ɗin Yayanta ne domin Jiddah jinina ce."

Ya saki hannun Dr Falsal ya nufi cikin gidan yana murmushin da shi kaɗai yasan me yake nufi da shi.

Suna zaune sun haɗe kai sai kuka suke Daddyn Alawiyya yana ta ba su haƙuri Mustapha ya shiga Dr Falsal na biye da shi a baya kamar ɗan jagora.

Kai tsaye hankicif ɗinsa ya janyo daga aljihu ya tsugunna gaban Jiddah ya ci-gaba da goge mata hawayen fuskarta yana cewa, "Sorry Princess ki daina kuka kada kanki ya zo yana ciwo ga kuma abin da ke gabanki. Ya dubi Alawiyya ya ce, "Haba Madam bai kamata ba ki biye wa Princess ba kui ta kuka a lokacin da godiya ga Allah ya kamata Ku ba yi ba, na ɗauka zan shigo in iske kun yi sujjada ga Allah ta nuna godiyar sa daya haɗa ku a lokacin da kuka cire rai da ganin juna?"

Alawiyya ta dube shi, duk da tana cikin yanayin kuka ta ji daɗin ganin shi tare da Jiddah alamar cewa shi ne mijinta da Daddy ya gaya mata a waya.

Tabbas tasan yana kulawa da Jiddah domin kallo guda ta fahimci yadda yake matuƙar kaunar Jiddah a idanunsa.

Dole su kai shiru, musamman da Jiddah da Mustapha ke tsugunne a gabanta saura kaɗan shi ma ya fashe da kukan ga dukkan alama.

Sake goge mata wani guntun hawaye da ya zubo ya yi, ya ce, "Don Allah Princess ki daina kuka idan ba so kike nima na taya ki kukan ba, kin san ban san kina kuka ko?" Ya ƙare tambayar da jefa mata wani marayan kallo.

Dole ta natsu amma suna riƙe da hannun juna kamar wasu yara ƙanana.

Alawiyya ce ta dubi Jiddah sosai ta sake fashewa da kuka tace, "Jiddah na jima cike da kewarki na neme ki na neme ki yadda baki tunani, sosai na damu kan ki dare da rana safe da yamma sai na zubar da ƙwalla na rashinki a tare da Ni, kukan ban san a wane yanayi kike ba nake dare da rana. Jiddah ina kika shige bayan mutumin nan ya so sace mu daren da muka bar gidan kallon wasan kwaikwayo a Kano?"

Jiddah ta sake fashewa da kuka sosai, ga mamakinsu sai suka ga shi ma Mustapha ya fashe da kukan kamar yadda take kukan.

A cikin kukan ta bata labarin kaf abin da ya faru ga rayuwarta bata ɓoye mata komai ba.

Babu wanda bai zubar mata da hawayen tausayi ba, musamman inda ta zo faɗin rasuwar Uncle Salim kowa sai da ya yi shasshekar kuka, tabbas Jiddah ta yi matuƙar basu tausayi.

Mustapha kuwa sai ya ji babu abin da yake so irin suna komawa ya aureta ya killace ta a gidanta ita kaɗai ya cigaba da wadata ta da rayuwar farin ciki ya goge mata mugun tabon da take yawo da shi na baƙin munafukin mijinta. So yake ya nuna wa duniya tana da gata ita ce ma kamar kowace mace koma ya ce tafi mata da dama gata.

Kuka yake kukan baƙin ciki da nadamar me yasa ya yi nauyin baki tun Jiddah na ƙarama bai fito fili ya nuna yana sonta ba? Me yasa ya yi nauyin bakin da Jiddah ta faɗa hannun mutumin banza? Ko da yake ya ɗauki hakan matsayin ƙaddarar rayuwarsu shi da ita domin shima ba abin da ya tsinta a rayuwar aurensa sai tashin hankali da ɓacin rai ko da yaushe cikin matsala yake ko da yaushe cikin nadamar aure yake.

Tabbas ya fahimci cewar soyayyarsu baki ɗaya ita ce ake kira da "HAƊIN ALLAH" saboda Jiddah ta bayyana irin mafarkin da take wanda shi ma yana yinshi tun kafin ya yi auren farko, sai dai shi ma bai taɓa ganin fuskar ko wacece yake gani suna rayuwar farin ciki ba. Kuma ko bayan aurensa duka na matansa uku bai daina wannan mafarkin ba sai ya ɗauka kawai don ya saka ma ranshi rayuwar farin ciki ne a gidansa yasa yake mafarkin farin cikin a barcinsa.

Dr Falsal kuwa zuciyarsa tamkar ta fashe don jin zafin abin da akai ka Jiddah, ji yake da ace yana da dama ba abin da zai hana shi kama Deeni ya ɗaure har igiya tai rara don ubansa.

Alawiyya ta ja ajiyar zuciya ta dafa Jiddah ta miƙe tsaye ta juya bayanta tace, "Na rantse da Allah ko da sama da ƙasa za su haɗe sai na je duniyar Deeni na nuna mai ƴancin ki na nuna mai gatanki , na nuna mai ko wacece Jiddar Iyami ƙawar Alawiyya!

Tabbas ba zan ƙasa a gwiwar bankaɗa rayuwarsa cikin baƙin cikin da ninka wanda ya bankaɗa ki!

Tabbas zai fahimci cewar ba kowace mugunta ake yi a zauna lafiya ba, wata muguntar idan akayi ta hambuɗe jin daɗin mutun take har lahira!

Waye Deeni? Wa ke gare shi? Waye zai tsaya mai? Me yake da shi? Tabbas lokacin amsar hukuncin sa ya yi kamar yadda na hukunta waɗanda suka azabtar da rayuwa a baya haka shima zan manta su Afnah nayi mai hukunci daidai da watsewar sa.

Ke bari ta Deeni hatta Safiya sai na gano duniyar da take na yi mata nata hukuncin cin amanar da tai maki.

Jiddah ina yafiya ina kauda kai haka zalika ina barin halas don kunya amma a kanki ban san ko da kalma guda ba daga jerin su ba.

Lallai ne duniyar farin cikinki ta buɗe yayin da ta baƙin cikin duk wanda ya saka ki a damuwa zata kama.

Jiddah sai dai ki yi haƙuri amma a wannan karon a wannan lokacin ba ruwana da dangantaka ko jini kan hukunta duk wanda hukunci ya zo kansa a kanki...

"Tabbas ina bayanki , Ni ma na shirya tsab domin nema wa Princess haƙƙinta, dole ne Princess tai farin ciki, baƙin cikin ya isa haka, ya isa haka! Yana magana yana kuka yana dukan kujera.

Dr Falsal shi da Daddy sai su kai shiru domin abin ya fi ƙarfinsu. Dr Faisal ya ja ajiyar zuciya ya dinga magana a zuciyarsa, da lissafin abin da zai fissheshi kan matsayar sa da Jiddah masoyiyarsa ta  HAƊIN ALLAH. Domin da ya yi niyyar zai gayama Jiddah yana sonta zai aureta a yanzu a gaban kowa, sai kuma yaga bai kamata ba, yana da kyau ya fara samun zuciyarta da amincewar ta sannan sai ya tunkari matarsa da wannan babban al'amari da ya tunkare shi a rana guda, ko da yake ai kowa yasan wannan shi ne ake kira da HAƊIN ALLAH, sun jima suna neman juna ba su gana ba, sai bayan wasu shekaru masu dama, wanda kuma ya bayyana ɗaya a gidan aure ɗaya kuma babu aure, tabbas ba zai bar wannan damar ba. Ko da yake ai taimakonsu ma zai idan ya haɗa su aure gida guda za su ji daɗin yin abin da ya kamata kuma komai nasu sai yafi daɗi da kyau suna gida guda tare da juna hakan ma babbar sa'ar rayuwa ce su kai ai. Kamata ya yi ma su gode mai su zama masu yi mai alheri saboda wannan kyakkyawan aiki da ya yi masu mai daɗin gaske. Murmushi ya saki na samun gamsuwa da tunaninsa.

Alawiyya ta zauna tana duban Jiddah tace, "Bari na baki nawa labarin bayan rabuwarmu Ni ma, domin na shiga gararin rayuwa da masifa tare da tashin hankali iyakar nawa nima, sai dai Ni nawa ya sha bambam da naki, labarin saboda Ni na sha wahala ne a hannun dangin mahaifina saboda gunsu ta na tashi , wanda wahalar ce tasa na bi dare na gudu uwa duniya a can ne na gamu da mahaifina yana nema na shi ma.

      Kano 

Tun da ya fito daga gidan Hajjo ya rasa inda za shi, saboda bai san kowa ba a garin, kuma bai da ko waya balle ya kira danginsa ya ji ko suna da ƴan'uwa a Kanon ya je gunsu.

Haka yai ta yawo ga yunwa ga ƙishirwa na azabtar da shi, ganin ba Sarki sai Allah yasa ya fito da ƴan kuɗinsa ya nemi abinci ya ci ya sha ruwa ya kwanta ƙasan wata rumfa don ya huta gajiyar dake jikinsa. Nan da nan barci ya kwashe shi. 

Ashe rumfar wata mahaukaciya ce ya kwanta yana barci bai sani ba, ita kuma ta tafi neman yarinyarta da wani mutum ya ƙwace mata, kun san mahaukata da son ƴaƴansu, don haka tana dawowa taga Deeni kwance wajenta sai taga kamar wanda ya ƙwace mata yarta ne, don haka ta samu ƙaton dutsenta ta sauke mai shi a fuska. 

Kawai azabar zafi ya ji wadda bai san ko ta miye ba da farko sai daga baya sai ya fahimci ashe ransa ne ke niyyar fita, domin ance mai duk lokacin da rai zai fita ciwo na musamman ke ziyarar mutum wanda bai taɓa jin irinsa ba.

Hakan yasa ya ɗauka ajalinsa ne kawai ya zo, don haka ya sadaƙar kawai.

Ita kuma mahaukaciyar ganin ya ƙi tashi ya ruga kamar yadda duk wanda ta jefa yake rugawa sai ta ɗauka ko wani abun zai sake ƙwace mata don haka ta sake ɗaukar wani tsohon kwano dake aje cikin tarkacen kayanta ta buga mai shi.

Tabbas daman yasan shi da shiga aljanna sai Jiddah ta yafe mai, domin Allah bai yafe haƙƙin wani akan wani daman ya sha ji gun Malamai.

Mutane ne suka lura da abin dake faruwa, suka yi hanzarin shiga tsakaninsu suka ƙwace shi lokacin duk Deeni ya gama galabaita sosai jini duk ya ɓata mai jiki, a haka ne wani ya samu damar ɗauke sauran kuɗin dake jikin Deeni.

Bayan kowa ya watse daga gun ne Deeni ya lallaɓa ya tashi ya isa gefen wani gajeri da mutane ke ta gyare-gyaren motoci, mashina, yana isa ya nemi taimakon abin da zai ci, da yake sun riƙe da yadda mai shagon ke son taimakon mutane hakan yasa suka ba shi abinci da ruwa suka kawo ƴan canji suka ba shi , ya yi godiya sosai ya kama hanyar komawa gidan Hajjo.

Hajjo ta ɗauka Deeni ya tafi don haka ta zauna tana ta jajanta lamarin har tana cewa ba mamaki ba ko wani mugun abin ya ƙunso ya kawo wa Jiddah Allah Ya ƙaddara bata nan don mugun nufinsa ya koma kansa.

Jin sallamarsa yasa Hajjo zabura ba kamar data ganshi cikin mayuwacin hali duk jini a jikinsa. Cike da tashin hankali take cewa, "Yau naga ikon Allah! Wata masifar ka je ka kwaso ka dawo min nan kuma? To wallahi na rantse da Allah ka zo ka fice min daga gida kafin na kira a zo a fitar min da kai daga gidana kafin ka haifar min da wata tsiyar, domin kai duk inda kake ba a saka ran ganin alheri ka zama abin da ka zama, don haka ba dai gidana ba wallahi can ka je ka nemi inda matar taka take ku daidaita amma ba dai nan gidan ba."

Deeni ya tsugunna hawaye na zubowa kamar ba Deeni ba, ya dinga ba Hajjo haƙuri, yana cewa, "Don Allah ki yi haƙuri Hajjo ki ban dama na zauna a nan na jira zuwan matata, sai mu tafi tare don Allah ki min wannan alfarmar don Allah."

Hajjo ta zaro idanuwa waje tana ƙare mai kallon mamaki, kamar kuma na tsoro tace, "La La La! Wallahi ba zan lamunce ba, ka manta lokacin da Jiddah ta haihu muka je suna wulaƙancin daka zuba mana ne? Kiri -ƙiri ka dinga tsallake mutane don azabar rashin kunya da nuna mana kai tataccen marar mutunci ne ka dinga kwana cikin ɗakin yarinyar jego ka hana uwarta kwana da ita cikin gata da mutunci kamar yadda ake ma kowace yarinya?"

Deeni ya sake sadda kansa ƙasa yana cewa, "Wallahi duk sharrin shaidan ne Hajjo, amma yanzu mun rabu insha Allah ba zan sake hakan ba, idan ma kin ce ta dinga dawowa nan gunki tai wankan jegon wallahi da kaina zan kawo maki ita na rantse maki da Allah Hajjo ba zan karya alƙawarin nan ba."

Hajjo ta sake haɗe rai sosai ta dube shi tace, "Wai ni kam ko kaima ka fara ƴan shaye-shayen nan ne Deeni? To idan ba ɗan shaye-shaye ba waye zai maganar da kai? Allah na tuba ko miji Jiddah ta rasa ai gwara ta ƙare rayuwarta tana gadin masallaci da dai ta koma gidanka."

Deeni ya dubi Hajjo ya ce, "To don Allah ki kira min ita a waya naji me zata ce, sai na tafi idan tace na tafi, duk da nasan da wahalar gaske JIDDAHH ta ji na zo har Kano gunta batai farin ciki ba."

Hajjo ta taɓe baki ta fito da wayarta ta kira wayar Jiddar sai dai har ta tsinke bata ɗaga ba, don haka ta kira ta Mustapha tana shiga kuwa ya ɗauka. "Yawwa, don Allah ka ba Jiddah wayar nan na kira layinta bata ɗauka ba, tai ma Deeni magana ya bar min gida wai zai jiranta har ta dawo a nan gidan su tafi tare Ni kuma ba zan yadda da hakan ba."

Duk lokacin da aka ambaci sunan Deeni tafasa zuciyarsa ke yi, duk lokacin da akai maganar Deeni jin tsanarsa yake ƙara ji, duk lokacin da ya tuna shigár saurin da Deeni ya yi mai haushi yake ji ba kamar da ya aure ta ya kasa yi mata adalci abin yafi yi mai ciwo sosai.  Hajjo tace, "Kana jina kuwa Mustapha?" 

Deeni ya dubi Hajjo da alamar damuwa fal a fuskarsa ya ce, "Wai waye wannan Mustapha da yake tare da ita ne? Ko rannan fa shi kika kira madadinta, wa ya bata ikon tafiya da wani ƙato har wani gari?"

Hajjo dai bata tanka mai ba, amma da yake wayar a amsa kuwwa take Mustapha ya ji abin da Deeni ya ce, shi ma a matuƙar fusace ya ce, "Kai Sakarai tsaya matsayinka ba ruwanka da harkata, idan ka sake ka ce zaka yi min sakarci tabbas Ni ba irin Salim bane ba tsab zan koya maka hankali.

Kuma daga yanzu kada ka sake ambatar sunan Jiddah balle nawa a bakinka, domin daga Ni har Jiddah babu sa'anka, shawara guda zan baka ita ce ka ruga ka ɓoye domin gatan Jiddah ya bayyana ta ko'ina wanda yana gab da yi ma hukunci iyakar abin da ya shuka mata.

Kuma ka sani Jiddah ta barka kamar yadda tabar cikin mahaifiyarta don haka kai ta kanka kafin lokaci ya ƙure maka."

Hajjo ta amshe, "Yo shima ai yasan ƙarya ce ace Jiddah zata koma gidansa, ta koma ya ida kashe ta ko? Ban taɓa ganin mugun miji macuci ba irin shi ba, shi ne yanzu zai kwaso jiki duk dauɗa wai ya zo maida Jiddah. To wannan karon ko ubanta bai isa ya ce zai iko da ita ba ya maida ta gidanka ba, idan kuwa ya ce zai maidata to kotu ce zata raba mu da shi."

Duk Mustapha najin me tace, don haka ya ƙara da cewa, "Hajjo maza ya bar gidan nan kuma kada ki sake kirana don Allah kan shi." Ya kashe wayarsa yana jin matuƙar takaicin Deenin.

Jiddah na tsaye yake wayar da farko ta ɗauka da iyalinsa yake wayar sai kuma ta fahimci a kan ta yake wayar, kawai ta yi mamaki da taji ya ambaci Deeni ba dai Deeni ne ya dawo maidata ba? Tabbas wannan lokacin zata ba iyayenta mamaki idan har suka ce za su maidata gidan Deeni.  Lokacin ya sauya, ya kamata ta fara ƙwatarwa kanta ƴanci tun a gun iyayenta kafin ta je ga kowa, waye Deeni? Ita daman can ba don shi take ba, kawai tayi biyayya ne ta aure shi don kawai ta zauna lafiya da iyayenta, duk da cewar akwai zaɓin ranta a zuciyarta amma haka ta manta da shi sai dai a mafarki kawai take ganin soyayya ba a zahiri ba. Juya wa tai ta koma ba tare da ta ce komai ba, da kallo Mustapha ya bita kafin shi ma ya koma cikin falon don suna zaune ne aka kira shi, yasan jin ya ambaci sunan Hajjo yasa ta biyo shi.

Hajjo ta dubi Deeni tace, "kunnenka ya jiye maka abin da aka ce, don haka ka ga shigewa ta ɗakina idan ka so ka tafi idan ka so ka zauna nan tun da taurin kai zaka nuna min irin yadda kake nuna ma jiddar."

Ta shige ɗakinta ta turo ta bar shi zaune a nan ya rasa mafita, jiki a sanyaye ya tashi ya fice daga gidan yana jin matuƙar takaicin rayuwarsa.

Bai san inda za shi ba haka bai da ko sisi balle ya nufi tashar mota, abin ya yi mai yawa shege da hauka. Ƙarshe ya nufi kasuwa ga jikinsa ba ƙarfi ya dinga neman dako yana yi ya samu ya tara kuɗin mota ya koma gida ya jira zuwan Jiddar yasan ta tana da haƙuri kuma tunda take da shi bata taɓa neman ya sake ta ba, don haka yasan idan ya maidata zata koma cikin farin ciki.

Sai da ya yi sati uku sannan ya haɗa kuɗin motar a tasha yake kwana shi ma da ƙyar ya samu aka bar shi yake kwana a tashar.

Ranar da zai tafi sai da ya dinga zubar da hawaye, duk ya yi baƙi ya rame ya fice hayyacinsa ba lallai bane ka gane shi farat ɗaya ba, saboda ya sauya talauci ya ce mai salamu alaika ga alama kuma ya amsa sallamar.

Cikin mota haka ya dinga hawaye har aka sauka, kai tsaye gidansa ya nufa ya iske wani tashin hankalin domin ɗaki guda ya faɗa kuma an sace ƙofofin an ɗauke mai abubuwa da yawa hadda katifarsa da sauran abubuwan amfaninsa.

Sai kukan ya tsaya kawai ya zauna ya yi shiru yana kaf rayuwarsa da Jiddah a cikin gidan, kenan dai alhakin Jiddah ne ke bibiyarsa? Kenan Jiddah bata yafe mai ba shi yasa bala'i ke tunkararsa ko da yaushe? Yanzu ina zai ga Jiddah ya nemi afuwa gunta? Tabbas yana buƙatar ganin Jiddah don ta yafe mai duk abin da ya yi mata su koma da rayuwarsu cikin aminci da kwanciyar hankali, zai dinga kula da ita iyakar ƙarfinsa ba zai sake mata abin da bata so insha Allah.

Haka Deeni ya koma rayuwa a cikin ɗaki guda tal ba katangu ba komai sai wannan ɗaki guda, duk abin duniya ya dame shi ya rasa aikin da zai samu ko na abinci ya dinga samu sai dai kullum yana bin gidajen danginsa wani gidan a ba shi wani gidan ai kamar ba a san da zuwansa ba.

Duk wanda yasan Deeni idan ya ganshi yanzu sai ya tausaya mai, domin ya koma kamar mahauci tsabar wahalar rayuwa, icce ya ke zuwa daji ya yo da ƙyar yake samun mai siyen iccen wani lokacin ma bai samun mai siyen iccen sai dai ya kawo gida ya aje kuma sai yara su sace shi.

Iyakar ganin rayuwa tabbas yana ganin rayuwa abin ba a cewa komai sai dai abi shi da Allah Ya kyauta..

Yanzu kwata-kwata babu ma maganar wani aure a gabansa domin bai da abin yin auren bai da inda zai aje matar, hakan yasa ya fara shawarar ɗibar gidan ya saida ko kuma ya saida gidan baki ɗaya ya samu ko na ƙasa ne ta siya ɗan ƙarami sauran kuɗin sun ishe shi ya biya sadakin Jiddah ya sai mata ƴan kayan fita biki ya bata su zauna ta ci-gaba da sana'arta tana samun kuɗaɗen ci da su cikin kwanciyar hankali.

Wannan shawarar ya aminta da ita, don haka ya saka gidan a kasuwa nan da nan kuwa aka saida shi aka ba shi kuɗin ya ce a samar mai ƙaramin gida zai siya kamar yadda ya yi shawara kafin ya saida gidan.

Sai dai yana kwance cikin dare ɓarayi suka diro mai su kai mai dukan tsiya suka amshe kuɗin gidan duka sukai tafiyarsu suka barshi a kwance rai hannun Allah.

Sai da asuba mutane suka shigo su kai mai jaje suka fice kowa na cewa alhakin matarsa ne ke bibiyarsa wasu ma cewa su ke kaɗan ya gani ai.

A hankali Deeni ya koma shiru-shiru marar magana ya daina zama cikin mutane ya daina aikin komai sai zama ɗakin mahaifiyarsa kawai, sai wanda ya ga Allah cikin mutanen gidan kawai ke ba shi abinci wani lokacin.

             KADUNA

Alawiyya ta dube su duka tace, "Lokacin da muka rabu da ke na ruga ban zame ko'ina ba sai wani shago dana gani a rufe na shige na runtse idona tsabar tsoro yasa barci ya kwashe Ni ban sani ba, sai da safe gari ya waye sannan naga wasu mutane a gabana suna min kallon mamaki, Ni kuma na bi su da kallon tsoro domin na ɗauka wasu ya kira min su kama Ni. Sai dai a hankali na fahimci ba wancan mutumin bane domin naji suna tambayata daga ina nake? Ko buki muka zo na ɓace? Ina ne gidanmu? Hakan yasa na fasa kuka na kama kiran sunanki domin sai a lokacin hankalina ta komo jikina na tuna kuma baki tare da Ni, don haka na tashi da gudu ina kuka ina kiran sunanki sai wannan mutumin ya sa sauran suka riƙe Ni suka ban kalaci na ƙi ci duk da ina jin yunwar amma na kasa samun natsuwar cinsa tunani nake kada ace mutumin ya kama ki don haka na kasa samun damar cin abincin da suka ban. Ganin hakan yasa suka ce na ci abincin su kuma za su je su nemo min ke. Sai a lokacin naci abincin ina kuka duk da hakan, bayan  na gama ci ne ya tambaye ni daga ina nake ? Nace mai gada gidan marayu muke Ni da ƴar'uwata muka gudo neman iyayenmu saboda ance mana iyayenmu na da rai sune suka kai mu ajiya gidan marayun.

Intakaice maki labari sai da muka wuni muna nemanki bamu ganki ba har lokacin tashi ya yi gun aikinsu ba ki ba labarin ki don haka sai na saka a raina kema kin yi wani wajen ban ji a jikina ba cewar wani abu ya same ki ba.

Da suka rufe shagon ne wanda naji suna ambata da yaron Oga ya dubeni sosai ya ce, " Ya sunanki?" Na amsa ma shi da "Alawiyya ita kuma ƙawata Jiddah sunanta." Daga wane gidan marayu kuka fito? Sanin cewa ban san wani gidan marayu ba yasa nace mai daga Lagos muke, amma Yau kwanan mu biyar nan garin."

"Kwana biyar a ina kuke kwana to?" 

Na ce mai a cikin masallaci muke kwana da asuba kafin Ladan ya kira sallah mu ke ficewa daga masallacin."

Girgiza kanshi ya yi ya ce "Mu je na kai ki gida, amma sai dai ki sani nima ɗin kamar ki nake domin ba nan ne iyayena suke ba, daga almajiranta na samu uban gida mai mutunci ya maida Ni yaronsa a garejin nan to yanzu bai nan ya tafi neman wani abu kuma zai jima bai dawo ba, idan kin amince zan kai ki gidansu ki zauna nima a can nake zaune kafin ya dawo asan abin yi." 

Ban da mafita don haka na amince muka tafi gidan tare, tun daga waje nagane gidan mutane da dama ne a ciki ganin yadda mutane ke fitowa wasu na shiga, ko da muka shiga gidan sai zatona ya zama gaskiya, domin naga ƙofofi kashi daban-daban a cikin gidan, ƙofar wani gida muka shiga, a mamakina shima ƙofa uku ce a cikinsa.

Muna shiga cikin gidan da sallamarsa ina biye da shi a bayansa, wata mata dattijuwa na zaune ga alama abinci take rabo ta ɗago kai ta kalle mu ta ci gaba da abin da take.

Har ƙasa ya duƙa ya gaidata sannan ya yi mata bayani na ya tsince Ni ne a shagon Oga shi yasa ya kawo Ni nan kafin Oga dawo.

Dattijuwar ta watsa mai harara tace, "Ban san baka da tunani ba sai Yau, kai ban da rashin tunani me zai sa ka ɗauko yarinya haka kawai ka kawo mana ita a gida wai ka tsintso ta? To nan gidan marayu ne da zaka kawo min ajiyar yarinya? To ba dai nan gidan ba, tun kafin duhu ya ida maza ka kama gabanka ka maida ta inda ka ɗauko ta... Wani dattijo ne ya yi sallama ya dube ta ya girgiza kai sannan ya dube ni ya ce, "Wai ni Saude yaushe za ki san Annabi ya faku ne? Yanzu ko abin da ya faru ga Autanki bai ishe ki ishara ba? Yanzu ke ba za ki zama mutunniyar kirki ba ko Allah Ya dubi halayenki ya amsa maki addu'arki ta bayyana maki inda Autanki yake ba? Haba Saude miye don kin riƙe wannan yarinyar? To idan ke ba za ki riƙe ta ba Ni na amshe ta zan riƙe ta, don haka ta zauna da miyau na a cikin gidan nan."

Ya shige wani ɗaki yana yi ma Saude fatan shiriya.

Harara ta banka mana mu duka ta girgiza kai tace, "Ka kyauta Mansur dama don kasan da cewa ya kusa shigo wa gidan shi yasa ka kawo ta, to ta zauna gata ga gidan nan indai nice ta zauna mu gani." Fuu ta shige ɗaki ita ma aka bar mu tsugunne Ni da Mansur da sai yanzu na ji sunansa ma.

Dattijon ne ya sake fitowa ya ce, "Mansur je ka abinka, Allah Ya yi maka albarka Yasa ka gama lafiya, ka barta nan zata ci gaba da zama muga abun da hali ya yi ɗin, ai ɗa na kowa ne."

Mansur ya dube ni sosai da alamar tausayi ya ce min, "Alawiyya ki yi haƙuri don Allah ki zauna lafiya da mutanen gidan nan, ka da ki yi rashin ji ko ki raina mutane ki zama kina bin kowa yadda yake so, za ki ji daɗin zama a gidan kin ji ko? Sannan insha Allah zan dinga taimaka maki nima da abubuwa sosai da yardar Allah za ki gane iyayenki wata rana insha Allah."

Wani ɗaki aka ce na shiga, na shige jikina sanyi ƙalau ina tunanin yanzu kuma wace rayuwa ce zan yi a cikin gidan nan? Ko wace rayuwa kuma Jiddah ke yi yanzu haka ita ma a inda ta samu kanta? Tabbas indai Jiddah na garin nan to zan cigaba da neman ta har na ganta, ba zan yadda mu rabu da juna da Jiddah ba, dole mu rayu waje guda gida guda saboda mu ɗin kusan ƙaddararmu guda ce.

Washegari sai ga Mansur da kayan gwanjo kusan kala biyar ya kawo min, har da takalma da hijabi, sai ga maigidan shi ma ya kawo min wasu kayan.

Sai dai duk abin nan matar gidan ko kallo ban ishe ta ba, abu biyu ke haɗa Ni da ita harara da tsaki sune kawai abin da take bina da su.

Nan da nan labari ya kacame a cikin gidan an kawo baƙuwa a sashen Inna Saude ba a san inda danginta suke ba, sai ga gidan na cika da mutane sun zo ganin baƙuwa.

Daga nan sai gulma ta fara tashi wasu na cewa ai Mansur ƙarya yake ɗiyarsa ce ta yawon ta zubar kawai ya samo ya kawo ta nan ya yi ƙarya, wasu kuwa cewa su ke Inna Sauden aka raina da aka bata riƙon shegiya.

Nan da nan na shiga matsananciyar rayuwa a gidan, yaro da babba kowa ya raina Ni, ban da ikon taɓa abu sai a ce na aje shi tun da na iyayena bane ba.

Inna Saude tafi kowa takuramin tafi kowa nuna min tsana tafi kowa nuna min tsangwama. Babu yadda magidan bai ba amma ina abin ya fi ƙarfinsa, dole tasa nake zuwa Gareji ina wuni gun Yaya Mansur saboda idan ba can ba babu inda nake samun sauƙin rayuwa.

Dama kin san na ƙware da iya aiki tun horon Iyami don haka aikin abincin gidan sam bai damu ba, nakan gama komai kafin ta ankara na gama duk wani aikin da nasan nawa ne a cikin gidan.

Sai kuma ta tsiro da cewar sai na dinga bin sauran gidajen cikin gidan ina masu shara da wanke-wanke ina ɗebo masu ruwa kullum tunda abincin da nake ci ai daga hannun ɗan'uwansu yake fitowa

Hakan yasa aiki ya ƙaru sosai a guna, kaf gidajen da ke cikin rukunin gidan nan babu mai tausaya min sai Inna Fattu da ɗanta guda ɗaya Faisal sune kawai ke matuƙar nuna min tausayi suke matuƙar taimaka min ta hanyar sakani karatu duk da sai da akai tashin hankali gun kai Ni makarantar boko da islamiyya amma haka suka daure na cigaba da zuwa.

Sai kuma Inna Saude ta ce ita ba zata amince ba, talla zata dinga ɗora min ta gyaɗa da goro tunda ba iyayen da za su sai min kayan aure gare Ni ba idan na tashi aure ko da yake waye ma zai auri shegiyar da ba a san ko da mutum guda ba a cikin iyayenta ba? Na kan yi kuka na gode wa Allah duk lokacin da Inna Saude ko wasu suka kirani da suna shegiya.

A haka dai na yi shekaru biyar a gidansu Inna Saude cikin mayuwacin halin gaske, ban da gata ban da mai min gata sai su Faisal da mahaifiyarsa suma sai da Inna Saude ta shiga ta fita ta raba mu , amma ta kasa raba Ni da Faisal duk da cewar Faisal jikanta ne amma ta kasa raba Ni da shi, ko da yaushe cikin kulawa da Ni yake.

Ban kuka sai idan bai nan, da ya dawo zai shigo shashenmu tunda Ni an hanani zuwa sashensu, haka Inna Saude zata dinga mai faɗa amma ya yi kunnen uwar shegu da ita ya cigaba da koya min karatu ko ya tambaye ni abin da nake so.

A hakan kullum dai na je nemanki, ko da yaushe sai na ba Faisal labarinki babu wanda bai san labarin Jiddah ba a waɗanda nake shiri da su.

A gefe guda kuma na dage da zuwa makaranta domin ban manta da alƙawarinmu ba na zama manyan Lauyoyi ba don kawai mu dinga hukunta iyayen dake haihuwar yara suna watsi da su ba, da mazan da ke auren mata suna wulaƙanta su har su saka su tsallake yaransu kan dole su bar gidan su kuma ba iya riƙe yaran za su yi ba.

Hakan yasa ko da yaushe nake gaya ma su Yaya Mansur Ni fa Lauya zan karanta, ina son na zama Lauya, ina son na ganni da kayan Lauya.

A cikin taskun musgunawar Inna Saude da sauran masu tsoron ta na gama primary na shiga Secondary har a lokacin ina fuskantar barazana sosai gun Inna Saude da sauran mutanen gidan har ma dana waje wasu da dama da sunan shegiya suke kirana.

Tun abin na damuna har ya daina damuna na haƙura amma na saka a raina duk sanda na gama karatu zan bazama duniya neman Jiddah da iyayena sannan zan zama babbar Lauya na dinga kare marassa ƙarfi na dinga bi ma yara haƙƙinsu gun iyayensu.

Lokacin da na gama Secondary lokacin Allah ya yi wa mijin Inna Saude rasuwa, a lokacin kuma Faisal yana ƙasar waje karatun Likitanci, don haka sai komai ya tsaya min, na gama karatu ina son cigaba ban da wanda zai saka Ni makaranta haka zalika abubuwa da yawa sai ƙara faruwa suke a gidan.

Hatta kai ta kawo ba a bani abinci a gidan duk da cewar nice ke girkawa amma ba a ban, ina ji ina gani Inna Saude zata kira almajiri ta ba shi abinci ga Ni ina jin yunwa amma bata ban. Sai dai na je gareji gun Yaya Mansur ya sai min abincin, to shi ma da yake ya yi aure an kai ma matar zugata wasu ma suna ce mata aurena zai sai ta tsane Ni don haka bata bari ko da wasa Yaya Mansur na zuwa gida balle ya ban wani abu idan na je kuma gidansa jikin garejin yake tana yawan leƙowa tana gani na zata fito ta dinga masifa tana zagina sai na bar wajen.

Ban san ya akai ba, sai aka wayi gari shi ma Yaya Mansur bai san gani na dana je yake kora ta ya ce ba zan kashe mai aure ba na kama tsagina.

Ƙarshe dai ya zazzage Ni ya tara min mutane ya ce kada na sake nuna na san shi ma.

Hakan yasa naga dacewar haɗa kayana na kama gabana ba mamaki na gano mahaifiyata ko mahaifina.

Cikin dare kuwa na haɗa na kayana nabi dare na gudu na bar gidan ina kuka ban san ina zan je ba.

Tashin farko naji baki ɗaya Kano ta fice daga raina, sai na ke jin kuma duk yadda akai ita ma Jiddah tabar Kanon don haka zaman Kano ya ƙare gareta ita ma.

Ina zuwa tasha na rasa motar da zan hau sai naji ana ambatar Sokoto, don haka sai na ji na amince da zuwana Sokoto kai tsaye na shige motar ina jin na yi bankwana da Kano har abada a raina.

Lokacin da muka isa Sokoto na rasa inda zan sauka sai na tambayi gidan mai unguwa, aka nuna min gidan kai tsaye na tafi, na ji tsoron kada in sake faɗawa gidan mutane irinsu Inna Saude amma kuma sai zuciyata ta dake na isa gidan cike da ƙwarin gwiwata.

Tsoho ne sosai mutumin bayan mun gaisa na ba shi labarina duka ban ɓoye mai ba, ya tausaya min sosai ya ce , "Tabbas kin sha wahalar rayuwa yarinya, insha Allah za ki ɗaukaka kuma za ki haɗu da iyayenki da yardar Allah. Amma ina so ki sani Ni ban da mata balle na she ki wajena amma zan kai ki gidan babban Hakimi insha Allah can za ki zauna lafiya ba tare da wata matsala ba, saboda gidan ɗan'uwana ne.

Haka akai kuwa, ya shirya muka nufi gidan  babban Hakimi bayan mun gaisa ya gaya mai komai kamar yadda na gaya mai, Hakimi daman tunda na zauna yake kallona yana murmushi yana lashe baki ya ce, "Ai ba komai nan ne ma ya kamata ta cigaba da zama ai, kuma zai saka ta makarantar boko ta cigaba daga inda ta tsaya ɗin.

Sosai naji daɗin maganarsa. Aka kira wani aka ce ya shigar da Ni gidan ya kaini gun Hassu ya ce taban waje ɗakinta zan zauna.

Matar mai kirkin gaske, ganin farko da ita na ji ta zauna daram a raina kuma naji ina matuƙar ƙaunarta a raina kamar naga mahaifiyata haka naji.

Ita ma haka ta saki fuska cike da fara'a ta tarbeni ta kawo min fura ta kawo min abinci, tana ta cewa na ci.

Saida na ci na ƙoshi sannan na bata labarina kaf. Kuka take sosai tana ƙarawa, ƙarshe ta bini da addu'ar Allah Ya bayyana iyayena a duk inda suke.

Zamana gidan Hakimi ya yi min daɗi sosai, domin ba tsangwama ba kyara komi nake so shi Baba Hassu ke yi min. Duk da akwai sauran mata har uku a gidan na lura ba ruwan Baba Hassu da su, sune ma suke yawan haye mata amma bata tanka masu, suna yawan tsokanarta amma bata nuna masu ta gane ma.

Gani na ma sun so su ji inda ta samo Ni amma ba damar hakan dole suka koma yi mata habaicin  haihuwa.

Sai dai kuma sam ban bari sun ga wajen kwana na ba balle su raina Ni, duk sadda su ka nemi taka Ni rufe ido nake na yi masu rashin mutunci domin nayi alƙawarin ba zan sake bari wani ya cutar da Ni ko ya wulaƙanta ni ba.

Da farko sun kai ƙarata gun Hakimi amma sai ya rufe ido ya ci masu mutunci ya ce masu a kaina zai iya ɓata masu rai don haka su kiyaye ni.

Dole suka shafa min lafiya suka koma kan Baba Hassu da rashin mutuncinsu don haka sai na sake nuna masu nan ma ban yadda ba, domin Baba Hassu tamkar uwata ce duk wadda ta ci mata mutunci sai na yaga mata rigar daraja a gidan.

Sai dai inda Gizo ke sakar guda ne, Hakimi ya matsa min duk dare sai ya shigar min ɗaki idan ina barci, yai ta kallona yana lashe baki, bai taɓa tada Ni ba ko taɓa Ni ba amma tabbas ina ganinsa tsaye kaina yana kallona.

Hakan yasa na shida tashin hankali sosai domin zuciyata ta fara rawa kan Hakimi, me yasa yake zuwa ɗakina cikin dare? Kallon me yake min yana lashe baki? Sune tambayar da nake yawan yi wa kaina ban san amsar su ba.

Hikimi kuwa tun da yaga Alawiyya yake jin matuƙar sha'awarta azuciyarsa domin yasan dai ba aurenta zai ba, saboda matansa huɗu cif don haka ba maganar ƙara aure, koma ba hakan ba yasan yarinyar ba zata taɓa amincewa ba ya aure ta ba, da yasan zata amince da babu abin da zai hana ya saki matarsa guda ba ya maye gurbin ta da Alawiyyar ba.

Duk lokacin da ya shiga ɗakinta cikin dare sai ya samu kan shi da kasa iya aiwatar mata da komai sai kallo yana jin nishaɗi sosai a zuciyarsa.

Duk lokacin da ya shiga ɗakin yana shiga ne da zummar ya aiwatar da ƙudurinsa kan yarinyar amma sai ya kasa koda ɗora yatsansa a kanta. Ya rasa yanda akai hakan ke faruwa sam. Ga wani irin kyau da yarinyar ke ƙara yi mai amma ya rasa me yasa yake kasa cimma burinsa kan ta.

Ni kuma a ɓangare na sai na samu kaina da jin me zai hana na gaya ma Baba Hassu abin da ke faruwa na zuwan Hakimi ɗakina cikin dare? 

Don haka na same ta ɗakinta na gaya mata abin da ke faruwa. Sosai ta razana na lura maganar ta girgiza ta sosai amma sai ta dake don ina wajen ta ce min, "Ki yi haƙuri Alawiyya zan dakatar da faruwar lamarin insha Allah."

Daren ranar kamar yadda ya saba, ya shigo min ɗaki sai dai Yau ga dukkan alama da ƙarfinsa ya shigo don yana shigowa ya maida ɗakin ya rufe har da sakata.  Ya tasanma gadona haiƙan da wata kwalba a hannunsa yana niyyar watsa min abin da ke cikin kwalbar.

Baba Hassu dake ɓoye cikin toilet ɗin ɗakin Alawiyya ta fito ta kaɓe kwalbar ta dube shi cike da ɓacin rai tace.

"Na gode wa Allah da bai azurtani da samun zuri'a da kai ba, ashe daman baka da imani har irin haka? Tabbas a Yau zama na da kai ya ƙare tunda ba mutumin kirki bane ba kai, daman ina zaune ne a cikin gidan nan saboda kai tunda kai ma baka da halin kirki to mun raba hanya.

Ya dube ta cike da ruɗani kan fuskarsa, sai kuma ya ce, "Kin yi wauta mai girman gaske Hassu da kika jefa kan ki a cikin abin da babu ruwanki, ya kike da ita ne? Kar ki manta ni ne na kawo maki ita da baki san ta ba sai da na kawo maki ita.

Don haka duk abin da naga dama zan yi da ita ke baki isa ki hanani ba. 

Ya sake ɗauko kwalbar zai watsa min duk da ina zaune ina kallonsu ina jin duk abin da suke cewa kuma.

Baba Hassu ta sake buge kwalbar ai sai kawai Hakimi ya shaƙe ta ya buga mata kai da bango, nan take jini ya fito ya sake ta ƙasa tana kakarin mutuwa, sauri ya fice daga ɗakin, cikin kuka na rumgume Baba Hassu amma sai ta ce min da ƙyar, "Ki yi hanzarin guduwa domin dawowa zai kuma idan ya dawo sai ya cimma burinsa Ni kam nasan mutuwa zan, amma idan kika cika burinki na zama Lauya ki bi min haƙƙina domin ban da kowa duk duniyar nan, dangina sun mutu a wani hatsarin da akai. Na takaice maki labari dai irin labarin da tsohuwa ta bamu Ni da ke ta gaya min ya faru da su, ashe ɗiyar Yayan Mamata ce ita. Nan Ni ma na bata labarin mahaifiyata Fatima tai murmushi duk da halin da take ciki tace "Allah na gode maka, da zan mutu bayan naji labarin ahalina, tabbas to za ki ga mahaifina da sauran danginmu don Allah ki ce su yafe min... Cak ta tsaya da maganarta na taɓa ta naji shiru na kira sunanta naji shiru alamar rai ya yi halinsa.

Da hanzari na tashi na ɗauki kaɗan daga kayana na ɗibi kuɗi na tsallake gawar ƴar'uwata kwance na bar gidan.

Ina kallon lokacin da Hakimi ya koma ɗakin ban san abin da ke hannunsa ba.

Gidan ƙaninsa na nufa wanda na fara sauka gidansa, ban ɓoye masa komai ba na gaya mai, ya jajanta shi ma ya ƙara min wasu kuɗin ya ce maza na bar garin kuma insha Allah zan ga iyayena da yardar Allah. Ya ƙara da cewa nasan waye Yayana zai iya maida kisan da ya yi kanki bayan ya wulaƙanta maki rayuwa don haka ki bar jahar nan baki ɗaya Alawiyya Allah Ya shige maki gaba kan dukkan lamurranki."

Haka na bi dare na tafi na kwana tasha motar asuba na bar Sokoto na shiga motar Katsina ina jin tashin hankali sosai a raina.

Bayan na isa Katsina ne na sauka a hanyar shiga wani ƙauye gab da Katsina, ban san kowa ba ƙauyen kuma naji a raina nafi son zama ƙauye fiye da cikin gari, domin na lura zama cikin garin yafi ko'ina tashin hankali, na karanci mutanen gari ba su da amana basu da taimako basu iya tausaya ma mutum haka ba su yin abu don Allah.

Na jima zaune a wani ƙaramin waje dana lura kamar kasuwar su gun. Na ji yunwa na je na siyi abinci na ci na koma inda nake zaune na sake zama, har dare ya yi ban gusa daga gun ba idan ba sallah da cin abinci na tashi yi ba.

Wani matashin saurayi dake kula da Ni tunda na sauka mota ya iso inda nake zaune ya yi min sallama na amsa ya tambaye ni gidan wa nake nema ne. Na ce mai ba gidan kowa, ban san kowa ba na zo neman iyayena ne kawai ko zan dace cikinsu wani na garin.

Ya dubeni sosai ya ce, "Kina nufin b tare suke da juna ba iyayen naki ba? To taya suka rabu da juna idan haka ne?"

Haka kawai naji na yarda da shi don haka na ba shi labarina kaf tun daga farko har ƙarshe.

Jinjina kai ya yi, ya ce min, "Ki zo mu je na kai ki gidanmu wajen Mamana, ita kaɗai ce sai Ni a gidan mahaifina ya rasu shekara biyu kenan da rasuwarsa."

Na bi shi har gidansu ya yi ma Mamarsa bayani kamar yadda nayi mai, ta amince za ta zauna da Ni gidanta amma ta gayamin tana zuwa cikin garin Katsina gun aikatau a wani gida idan ba damuwa na dinga bin ta muna zuwa tare muna dawowa tare. Ban ja ba nace ma amince.

Sunanta Zainab sunan yaronta Awwal sosai naji daɗin zama da su saboda ba tsangwama sun gaya ma jama'ar ƙauyen daga garin ƴan'uwanta na zo zan kwana biyu nan.

Ranar da muka fara zuwa aikatau gidan sai da na razana ganin gidan mai kyan gaske ga shi babban gida, amma kuma Baba Zainab ta gayamin maigidan bai da iyali shi kaɗai ne gidan, kuma abincin da ake a gidan sadaka yake ba da shi.

Wata na guda ina zuwa aiki gidan rannan dai Baba Zainab ta kwanta bata lafiya sosai, muka kaita asibiti Ni da Nura aka ce mana musayar ƙoda za ai mata, ga shi ba mu da kuɗin da aka nema na aikin.

Hakan yasa na nufi gidan aikinmu da takardar asibitin aikin da za ai ma Baba Zainab da nufin neman taimako gun maigidan tunda halinsa ne bada taimakon.

Ina zuwa cikin sa'ar gaske na iske motar gidan ban sha wahalar samun iso gunsa ba, da yake mun saba da sauran ma'aikatan gidan.

Ina shiga da sallamata falon maigidan inda ban taɓa shiga ba tunda nake zuwa gidan aiki sai Yau, yana zaune ya sadda kansa ƙasa tamkar mai tunani na sake yin sallama a karo na biyu.

Ya ɗago kanshi ya kalle Ni da nufin amsa sallamar sai kuma ya tashi zumbur ya nufoni ya kama Ni ya dinga girgiza Ni yana cewa, "Da gaske ke ce a gabana Alawiyya! Alawiyya dama kina raye? Alawiyya ke ce gabana! Ya fashe da kuka ya rungume Ni sosai a jikinsa, maganarsa ta ƙarshe tasa na gane mahaifina ne shi da naji ya ce, "Ina Fatima ina tsohuwa Alawiyya?"

Kuka mai ƙarfi ya ƙwace min nima na rungume mahaifina sosai ina kukan farin cikin ganin mahaifina.

Sai da mutane suka shigo jin kukana ya yi yawa duk suka ja birki ganina rungume jikin Alhaji muna kuka sosai.

Da ƙyar ya sake Ni ya zaunar da Ni ya dube su yana matuƙar murna ya ce masu, "Yau Allah Ya amsa addu'a ta Ya bayyana min jinina ɗiyata wadda na fito nema shekaru masu dama da suka wuce. Wannan ita ce Alawiyya ɗiyar Fatima da nake baku labarin ta ɓace a garin Lagos."

Nan da nan wajen aka ɗauki murna ana hamdala ga Allah.

Sai daga baya na dawo hayyacina na tuna da marar lafiya ta dake kwance asibiti, na ba Daddy takardar na ƙara da yi mai bayanin halin da take ciki. Ina zaune nayi ya yi waya nan take aka tura komai na aikin. Ni kuma na ba shi labarin abin da ya faru dani bayan rabuwarmu da tsohuwa.

Tun daga nan ne ya saka Ni makaranta na cigaba da karatuna cikin kwanciyar hankali sai da na gama karatuna kaf sannan ya ce na shirya mu je garinsu wajen danginsa dama alƙawari ya yi ba zai koma ba sai ya gano ɗiyarsa.

Haka kuwa akai ya basu Awwal gida mai kyau ya ba shi jari mai kyau muka nufi garinsu Daddy na yi matuƙar mamaki dana ga Kano muka nufa ban sake tsinkewa da lamarin ba sai da naga mun shiga cikin gidansu Inna Saude na kalli Daddy na zaro ido waje nace "Me za mu yi nan kuma Daddy? Nan ne gidan dana baka labarin an riƙe Ni an azabtar dani sosai fa."

Baice komai ba muka shiga cikin gidan duk ya sake lalacewa gidan ya koma kamar kango. Jikina a sanyaye muka shiga gidan kamar yadda na lura da jikin Babana ma a sanyaye yake.

Tana zaune tsakar gida ƙafarta tayi wani uban kumburi ba kyan gani duk ta rame ta fice hayyacinta kamar ba Inna Saude ba, Daddy ya yi sallama nikam biye nake da shi kawai na kasa ko buɗe bakina.

Ta zabura tai kamar ta miƙe tsaye amma ba dama, saboda ƙafarta da ba lafiya.

Kuka ta saki da ƙarfin gaske tana ambatar "Bello kai ne a gabana ashe kana raye dama?"

Nan da nan sai ga jama'ar gidan sun cika gidan, kowa na ambatar Auta ya dawo ga Autan Inna Saude!

Mamar Faisal kawai ta kula da Ni ta kuwa jawo ni tana cewa, "Kar dai ince Alawiyya ce ta dawo? Allah na gode maka da ka dawo wa yaron can da farin  cikinsa." 

Sannan kallo ya dawo waje na kuma, Inna Saude ta dube ni tana kuka tace, "Da gaske Alawiyya ce ko wasa? Idan ita ce ina ta gano Auta na? Kai wannan yarinya ba dai zata rabu da jinina ba ashe? Na tsaneki na tsane ki amma kin liƙe min, kamar kaska.

Sai a lokacin Daddy ya kama hannuna ya riƙe ya dube su duka ya ce, "Ina Baba yake?"

Aka ɗauki kuka ana cewa Allah Ya yi mai rasuwa ai.

Ya girgiza kan shi yana jin ciwon rashin mahaifinsa sosai har sai da ya kai da goge hawaye.

Da ƙyar ya ce, "Wannan ita ce ɗiyata da na fita nema ta wajen Fatima dana haifa a Lagos."

Sai kallo ya koma sama, nan da nan fuskar Maman Faisal ta sake washe wa ta ce, "Allah abin godiya, tabbas Alawiyya tai kama da kai amma ba damar faɗa saboda Inna bata son ta."

Na dube ta nace, "Mama ina Yaya Faisal ?" Tai murmushi tace, "Yana asibitin da yake aiki, kullum sai ya yi maganarki ko da yaushe bakinsa na kanki ba don na ƙi amince mai ba da tuni ya bi duniya nemanki .

Naji sanyi a raina domin duk tsawon rayuwar da nake da gabaɓiɓin da nake ina maƙale da son Faisal a raina , kawai na ɓoye abin ne saboda ban da ƴancin hakan, ban da gata da galihun da zan ce ina son shi balle har na saka a raina zan aure shi. Ko ba komai nasan cewa Kakarsa ta tsane Ni fiye da yadda ta tsani kowa a rayuwarta.

Muna a haka ne ya dawo da gudu ya shigo yana ambatar sunana, cikin farin ciki muka dubi juna murna fal a zukatan mu.

Da dare sai ga Yaya Mansur ya zo, ya yi murna sosai daya ganni, lokacin da ya ji labarin nice ɗiyar Oga Bello ba ƙaramin farin ciki ya sake shiga ba.

Nan ne yake ban haƙuri kan abin da ya dinga min, ya ce, ashe Inna Saude ce ta zuga matarsa har ta kai ta gun Malami akai min asiri aka saka min tsanarki a raina don haka ne duk sanda na ganki nake jin kamar na kashe kaina ko na kashe ki."

Matar ma ta zo cike da kunya tai ta ban haƙuri nace ba komai ya wuce ai.

A lokacin ne Yaya Mansur ya dubi Daddy na ya ce, "Oga kaga kuɗaɗen da nake turo ma kuwa na gareji ko? Ai Masha Allah ana samun alheri sosai bayan tafiyarka."

Sai a lokacin ne ma Daddy ya tuna da wani account na shi na da ya manta da shi ma shi sam. Ya ce "Ai kuwa ban san kana turawa ba, domin hatta layina karya shi nayi ban sake bi takan wani account ɗin banki ba balle na cire kuɗi kona saka wasu ba."

Washegari kuwa aka sake bincikar account ɗin sai ga maƙudan kuɗaɗe a ciki masu yawan gaske. 

Daddy ya fitar da su kaf ya ban ya ce, na nemi sana'a mai kyau, don haka na yanke shawarar zan gina asibiti mai kyau inda za a dinga taimakon marassa ƙarfi tunda Yaya Faisal likita ne.

Kwana biyu da zuwanmu Daddy ya zuba kuɗi ta hanyar abokin aikinsa aka fitar da Inna Saude ƙasar waje akai mata aikin ƙafarta sai dai dole sai da kujera take amfani bata iya tashi tsaye ta taka ƙafarta kamar kowa.

Bayan mun dawo ne daga yi mata aikin akai aurena da Faisal lokacin na kama aikina na lauya sosai babu garin da ban zuwa kan aikina, a haka Allah Ya azurta Ni da yara uku maza biyu mace guda ƴan biyu duk maza na fara haifa aka saka masu sunan Daddy da Kakana amma ana kiransu da Affan da Aiman sai macen da na saka wa sunanki Hawwa'u nake kiranta da Jiddah.

Wannan shi ne labarina bayan rabuwarmu dake Jiddah."

Cewar Alawiyya tana kallon Jiddah dake ta kuka.

Wayar Alawiyya ce tai ƙara tana ɗagawa aka gaya mata cewa tai baƙuwa daga nesa tana son ganinta.

Bata ji komai ba ta bada umarnin a kawo ta gidan da take yanzu tana jiranta.

Ba da jimawa ba sai ga tsohuwa an kawo ta kamar ba ita ba,madadin tai rame ko ta yamutse sai ma kyau da tayi.

Su duka suka fasa ihu suka rungume ta suna ihun tsohuwa ta dawo ga tsohuwa.

Kasancewar mutanen gun kowa yasan labarin tsohuwa shi Daddy shi ne ma yafi kowa sanin ta domin ita ce ya auri Fatima gunta kamar ya fi su murna ma.

Bayan an gama murna ne tsohuwa ta fashe da kuka tace, "Na samu labarin abin da ya faru ne ta hanyar sauraren rediyo da jikana ya zo kuma ya sake bayyana min abin da ya gani a jarida, tabbas a nan na amince da cewar Alawiyya ce da Fatima, hakan yasa na matsa ma jikana sai ya kawo Ni Kaduna domin Ni ina zaune ne a ƙauyen Sokoto wani ƙauye da ake kira FANGWA to da can muke zaune sai kuma jikan nawa ya samu ɗaukaka ta hanyar samun aiki mai kyau a cikin garin Abuja a wata ma'aikata har suka ba shi gida da mota, hakan yasa ya ɗauke Ni kuma koma can da zama cikin kwanciyar hankali."

Jiddah ta dubi tsohuwa tace, "Amma me ya hanaki komawa Lagos bayan kin bar Alawiyya gidanmu tsohuwa?"

Hawaye suka zubo ma tsohuwa tace, "Bayan na koma garinmu ne da nufin nayi wata guda na dawo sai hakan bai samu ba, domin daren ranar da zan dawo ne aka fara faɗan siyasa, wanda aka kashe mutane da dama na garinmu wasu aka raunata su sosai. Ni da Yarona muna zaune yana fama da Ni kan na haƙura na zauna nan yanzu yana samu ba kamar da ba tunda har ya yi aure matarsa ta haihu ma yaron ya girma sosai, ya ce zai iya riƙe Ni nace mai sai idan ya amince zan je na dawo da Alawiyya nan wajena na ba shi labarin kaf rayuwata da Fatima har zuwa kan Alawiyya, ya yi jim sai kuma ya ce, amma Inna ai da kin sani da ita kika dawo, da baki baro ta gun arniya ba, tunda ke iyayenta suka ba amanarta don haka ki bari a gama wannan guguwar siyasar sai na raka ki mu je tare ki amso ta, idan ya so sai mu bar saƙon idan iyayenta sun zo neman ta su zo nan su amshe ta."

Har dare ya yi muna ta fira da shi ya tafi, washegari sai dai na ji kururuwa daga cikin gidansa wai wasu sun shigo sun kashe shi har da matarsa ɗan sa kuwa sun ji mai rauni sosai.

Wannan tashin hankalin yasa na manta labarin komawa Lagos har sai da jikana ya samu lafiya lokacin komai namu ya ƙare ban da komai hatta gidanshi na saida sai gidana kawai inda muke rayuwa nida jikana.

A haka mu kaita rayuwa cikin baƙin talauci na tsawon lokaci har Allah ya kawo wani bawan Allah ya taimaka ya ɗauki jikana yana mai aikin lissafin kuɗaɗe daga nan ne ya zama silar samar mai aiki a wani banki dake Abuja muka koma can rayuwa tai mana daɗi, bayan mun koma ne na matsa mai muka shirya muka je Lagos nemanki amma aka ce mai ai ba a san inda kuke ba ke da Jiddah an neme ku an rasa haka ma an nemi Iyami an sara kuma Babanki ya je nemanki bayan guduwar Iyami. 

Tun daga lokacin nake neman ki ta hanyar addu'ar Allah Ya bayyana min inda kuke shiru.

Sai jiya ne naji a labarai an kira sunanki dana Jiddah sai na amince da cewa ke ce, da jikana ya dawo nai mai magana sai ya ce ai kowa yasan ki yana ma da hotonku shi ne ya nuna min nace tabbas kuwa ke ce, hakan yasa na shirya nace Yau ban kwana sai na zo Kaduna tun da akwai kotun da kuke shari'ar nasan zan ganku."

Su duka sukai mata jajen ɗanta da ta'aziyya,sannan ta dubi Baban Alawiyya tace, "Bello me ya faru bayan danginka sun tafi da kai baka dawo ba, bayan kai min alƙawari zaka dawo?",

Daddy ya nisa ya ce.

Mu haɗu a page na gaba don jin labarin Daddy bayan ya shiga duniya naman ɗiyarsa Alawiyya.

Taku a kullum Haupha ✍️

[9/14, 6:39 PM] Hauwa'u Salisu (Haupha): *HAƊIN ALLAH* 

Daddy ya nisa ya kalle su duka ya ce, "Lokacin da na tabbatar da cewar Iyami ta sace min yarinya ta gudu da ita, sai najS tsani dangina na tsani ahalina tsanar gasken-gaske. Hakan yasa na tattara kayana baki ɗaya cikin dare na rubuta takarda na ajiye ma Yayana da mu ka je Lagos tare a lokacin.

Ban ji ina son sake rayuwa da kowa ba sai da ɗiyata Alawiyya don haka na tafi tashar mota kai tsaye na shiga motar Bauchi, ko a cikin motar ban da hawaye da takaici babu abin da nake yi, ace wai danginka sun yi maka tsakani da iyalinka? Wannan wace irin rayuwa ce mai wahalar gaske da babu imani babu tausayi balle zumunci? Haka na saka kaina cikin cinya na kama matse hawayen baƙin ciki.

Har muka isa Bauchi ban daina kukan baƙin ciki ba, haka kowa ya sauka ya kama gabansa aka barni zaune ina tunanin ta ina zan fara? Ga shi ba kuɗi gare Ni sosai ba, balle na samu gidan haya ko shago na bincika na kama.

A tasha na zauna tsawon lokaci sai ga wani dattijo ya yi min sallama, bayan mun gaisa ya ce min, "Yaro baƙo ne kai ko?" Na girgiza mai kai alamar e, na kuma buɗe bakina na gaya mai cewa, "Daga Lagos nake ina neman yarinyata da wata mata mai saida abinci inyamura mai suna Iyami ta gudo da ita, to matsalar ban san a wane gari take ba, na dai zaɓi zuwa nan ne don raina ya ban zan iya ganinta."

Mutumin ya kalle Ni ya nisa sosai ya ce, "To Yaro lamarinka akwai ban tausayi ka rasa yarinyarka kuma kana da tabbacin tana da rai kuma a hannun wadda babu hasken musulunci a tare da ita tabbas akwai matsala mai tare da tashin hankali. Don haka zan taimaka maka na kai ka gidana a kwai shago sai ka zauna a ciki har Allah Ya yi nashi ikon. Sai ka zauna a nan Insha Allah zaka dace indai kana raye tana raye to tabbas zaku haɗu wata rana."

Wannan bawan Allah shi ne ya ɗauke Ni ya kaini gidanshi ya ajiye Ni shagon gidan na ajiye kayana. Kasancewar ba wasu kuɗi a hannuna kuma ina don in fara sana'a ko da ba wata babba bace ba, kuma maigidan ya ɗauke min nauyin abin da zan ci insha yasa na nemi yaban shawarar sana'ar da zan fara yi a garin.

Muka zauna muka tattauna yaban shawarar na fara saida kayan gwanjo. Ba a ɗauki lokaci ba kuwa na fara saro kayan gwanjo ina kaiwa kasuwa abu kamar wasa sai ga kasuwar gwanjo ta amshe ni sosai har ta kai ko ba ranar kasuwa ba ina ajiye kayana a ƙofar shagona ina ciniki sosai kuma. Haka Allah Ya ɗaukaka Ni sosai a kan sana'ata .

Malam Lado shi ne mutumin da ya sauke Ni a gidansa, yana da mata guda da yara manya duk sun yi aure wasu maza wasu mata, akwai mata guda biyu dake zawarci a gidan da Safiya da Asma'u, Ni dai iyaka ta da su gaisuwa, sai idan sun ga kayan da suke so, su yi min magana Ni kuma zan ba su ba tare da na amshi kuɗin su ba, saboda mahaifinsu ya gama min komai tunda ya ban wajen zama yake ci da Ni kuma. Sai dai duk da haka Ni ma ranar kasuwa nakan yo cefane mai kyau na aika cikin gidan da su.

Ashe wai Safiya da Asma'u suna ta cacar bakin kowace sona take aure na za ta yi, Ni kuma babu wadda na taɓa nuna ina so ko da wasa a cikinsu, to Ni wace soyayya ko aure zan bayan an raba Ni da macen ƙwarai macen kirki Fatima? Sannan ga tunanin ɗiyata Alawiyya da kowace rana da shi nake kwana da shi nake tashi? Hakan yasa ko da na fara jiyo ƙamshin maganar sai na sake kame kaina sosai ban sakar masu fuska ko fitowa su kai ba ruwana da su, ba ko da yaushe nake amsar gaisuwar su ba.

Haka rayuwa tai ta juyawa a Bauchi ban da wata matsala sai ta abin da ya fito da Ni daga gida. 

Ranar wata Laraba tun da safe na jiyo makoki daga cikin gidan Malam Lado, ina shiga na samu labarin rasuwar shi da asubar fari. Nayi matuƙar baƙin ciki sosai naji babu daɗi, haka akai zaman makoki har na kwana bakwai, sai na fara haɗa kayana da zummar barin garin na koma wata Jahar ko Allah Ya ci da Ni da ganin Alawiyya.

Sai dai lokacin da na shiga gidan don nayi masu bankwana suka fasa kuka suka ce don Allah kar da nayi masu haka, Ni suke gani suna ɗebe kewar maigidan don Allah na cigaba da zamana inda nake har mai rabawa ta raba.

Ba don na amince da cewar zan rayu da su har mutuwa ba na amince na fasa tafiya sai don kar su ji babu daɗi a lokacin yasa na ajiye a raina zan ƙara zaman shekara guda sai ka ƙara gaba abina neman Alawiyya.

Bayan wata uku da mutuwar Malam Lado wata rana da dare ɓarayi suka zo shagona suka kwashe min komai su ka sassare Ni sosai sukai tafiyarsu.

To a nan fa na fara gane da suwa nake zaune. Domin kwata-kwata aka daina ban abinci daga gidan aka daina min duk wani abu na kyautatawa da aka saba yi min a gidan. Ƙarshe ma sai suka kira Ni suka ce idan ina son zama a shagon to na fara biyan kuɗin hayar shagon.

Nayi matuƙar mamaki sosai kan yadda lamarina da matan gidan ya juye, saboda ba wata mu'amala ta kirki dake wanzuwa a tsakaninmu da su sai gori da habaicin da suke fitowa ƙofar gidan suna sakarmin wai na zauna ba kunya ba tsoro ina cin abincin marayu ina zaune gidan marayu ban iya taɓuka abin sisi a cikin gidan.

Ni kuma ga Ni kwance sai jinyar raunuka nake dake jikina haka nake kwana na wuni ban ci komai ba sai fa idan wani ya zo ganina cikin abokan sana'ata ya ban wani abu nake amfani da su nake siyen abinci nake siyen magani. Haka na samu da ƙyar manyan raunikan dake jikina suka warke na ɗauki surutuna manya na kai kasuwa na saida na haɗa kuɗin na je gidan nayi masu bankwana da godiya na basu makullin shagon na ƙara gaba, ban tsaya ko'ina ba sai garin Zamfara.

A Zamfara ma nayi rayuwa mai wahalar gaske domin na isa ban da kuɗi kuma ban san kowa ba, kuma ban samu wanda ya taimake Ni ba, don haka a kasuwa na cigaba da rayuwa ta ina kwana cikin masallacin kasuwa nan nake rayuwa ina sana'ar dako da aikin gini da wanke mota ko mashin, sannu a hankali na fara haɗa kayan gyara kasancewar na iya gyara sosai na kama gyaran mota da mashin a cikin tashar, cikin ikon Allah na samu mutanen da suke kawo min gyara sosai sai ga Ni na maida kuɗaɗen da akai min fashi a garin Bauchi har da riba.

Sai ga Ni har da yarana waɗanda suke tayani aikin gyara a cikin tashar abun gwanin ban sha'awa, sai dai nakan shiga cikin gari na yi yawo sosai ina neman Alawiyya duk inda naga mai saida abinci inyamura sai na tambaye ta ko ta san wata mace mai saida abinci da tai zama a Lagos mai suna Iyami? Ban taɓa dacewa ba har Allah Ya kawo wata ƙaddarar ta afka min, ta wata motar baban Soja daya kawo gyara yaban makullin cikin dare ban ankara ba yarana ashe sun haɗa baki suka kwashe kayan motar masu muhimmanci suka gudu, daman ga shi  Ni da su duk ɗaya ne, basu da kowa a garin ka zo Na zo ne Ni da su baki ɗaya a garin.

Ai kuwa sojan ya ce bai yadda ba, ya turomin yaransa suka tafi da Ni barikin su babu wata irin azabar da basu yi min ba, ya ƙwace duk wata dukiyata ya kuma yi min azaba ta tsawon wata guda sannan ya sake Ni, lokacin ko tafiya ban iya yi tsabar wahala da na sha gun sojan nan yasa na fita hayyacina na koma kamar mahaukaci.

Haka na bar garin Zamfara wutsiya zage ba arziƙi ga Ni ban da komai ban da abin komai. 

A haka na samu na ji jinyar jikina na wahalar dana sha, na nemi taimakon kuɗin mota a masallacin da nake zaune a tashar na shiga motar Kaduna saboda naji ana cewa garin ya tara kowane irin yare musulmi da arna don haka sai na tafi can ko Allah zai sa na ga Alawiyya tunda Iyami arniya ce ba mamaki tana can tana cigaba da saida abincin tare da Alawiyya.

Zamana garin Kaduna da farko na sha wahala saboda rashin kuɗi da rashin sabo da garin yadda ya haɗa manyan hatsabibai manya da yara bariki iya bariki babu wanda ba a yi a garin Kaduna.

Sai kawai na dage da neman na kaina ta hanyar shiga aikin sauke siminti da nake duk rana ba fashi har na samu kuɗi masu yawa ba laifi na kama shagon da na dinga kwana tunda da a tasha nake kwana ƙasan motoci.

Sannu a hankali na cigaba da keman kuɗi kuma na dage da zuwa duk inda naji ance ana saida abinci kuma arna ke saida abincin ko da akwai nisa mai yawa sai na je na duba ko zan ga Alawiyya ko Iyami amma ko mai kama da su ban taɓa gani ba.

Cikin taimakon Allah na sake samun jarin gyaran motoci da mashina a ƙofar shagon dana kama haya nake gyarana.

Sai ga Ni na fara sayen mataccin motoci ina gyara su ina saidawa da farashi mai tsada, kafin ka ce me? Har na samu kuɗin da na sayi gidana ƙarami a Kaduna na kuma siyi mota mai kyau ba laifi ina yawon neman ɗiyata Alawiyya.

Na jima a Kaduna har Allah Ya haɗa Ni da wani Alh Abu Katsina wanda nake turama motocina da nake saye ina gyarawa yana siye.

Sosai muke kasuwanci da shi wanda shi ne yaban shawarar na koma Katsina da kasuwancina sai na fi samun alheri.

Kamar ba zan yadda ba sai da wata rana ya kirani a waya ya ce min, "Nasa anyi maka istihara an tabbatar min da cewar zaka ga Alawiyya amma fa a ƙasar Katsina sai dai ban san a wane gari bane ba ko ƙauye ne za ku haɗu ba.

Hakan yasa na shirya kayana tsab daman na biya kuɗin aikin hajji zan je sai na tsara tafiya ta jihar Katsina yadda idan na dawo zan cigaba da zama a Katsina kawai ina cigaba da neman Alawiyya.

Bayan na dawo Makkah abubuwa suka ƙara buɗewa sosai da sosai arziƙi ya zauna na zama babban attajiri sai na dinga siyen gidaje ina zuba mutane marassa ƙarfi a kyauta kafin su yi nasu.

Haka a kowace rana ana dafe min buhunnan shinkafa na bada sadaka duk don Allah Ya bayyana min ɗiyata.

Kar da ku ɗauka na manta da iyayena a'a suna raina amma dana tuna sune silar rabuwata da ahalina dai na ji na tsane su ban san komawa gunsu sai da ahalina da suka raba mu.

Haka zalika nayi alƙawarin ba zan taɓa aure ba sai na samu labarin rasuwar Fatima sannan zan sake aure amma idan ba mutuwa tai ba zan ta jiranta har ta bayyana a gareni.

A haka ne wata rana ina zaune sai ga ɗaya daga cikin yarana yake gayamin ɗaya daga cikin ma'aikatana bata lafiya ga ɗiyarta na son gani na, na ba shi damar shigowa da ita, abin godiya ga Allah sai ga Alawiyya na gani, tunda na rabu da Alawiyya bata taɓa ɓace min ba ko a fuska don haka ina ganinta na gane ita ce Alawiyya jinina ɗiyata da nake nema shekara da shekaru.

Wannan shi ne labarina cewar Daddy yana kallonsu.

Su duka su kai shiru suna jinjina lamarin rayuwar tasu baki ɗaya, Alawiyya ta dubi Jiddah tace, "Wai kam baki samu labarin inda Babanki yake ba har zuwa yanzu ba Jiddah?"

Jiddah ta taɓe bakinta tace, "Ki manta kawai Barista ya manta da Ni kamar yadda na manta da shi nima, amma ina mai addu'a Allah Ya shirya shi Yasa ya gane cewar yara na da haƙƙi kan iyayensu kamar yadda iyaye ke da haƙƙi kan yaransu." Ta ƙare maganar tana share hawayen takaici.

Mustapha sai kallonta yake yana ji a ransa cewar duk ranar da ya aureta zai mata gata zai maida ta sarauniya tabbas zai sa ta mance duk wani ɓacin ranta na baya. 

Bai taɓa tunanin akwai ranar da zai zubar ma wata mace da hawayen tausayi ba sai ga shi yana zubarwa Jiddah lokuta da dama.

Jiddah ita ce macen da yake mafarki, ita ce yake gani suna rayuwar farin ciki ita ce yake fatan ta gyara mai gidansa ta zama silar wanzuwar farin ciki a gidansa.

Bai jin zai iya ɗaga ma kowa akan auren Jiddah ya shirya ya gama komai na auren Jiddah jiran lokaci kawai yake domin bai yadda cewar akwai wanda zai iya auren Jiddah ya saka ta cikin farin ciki fiye da shi ba.

Hakan yasa yake hangen kowane namiji ba zai iya riƙe Jiddah yadda zatai farin ciki ba shi ne kawai zai iya riƙe Jiddah ta rayu cike da jin daɗi domin yasan cewa zai iya haƙura da farin cikinsa ya sa Jiddah farin ciki haka zai iya haƙura da komai indai Jiddah bata muradi to shima bai muradin koma miye.

Ta ɓangaren Dr Faisal kuwa shi ma ji yake ba wata katanga da zata iya shiga tsakaninsa da auren Jiddah, bai jin zai saken da zai rasa macen kirki kamar Jiddah mai ladabi da biyayya mai rayuwa kamar ta matan Sahabbai. Ya kalli Alawiyya gabanshi ya so faɗuwa amma sai ya dake domin bai kamata ba ace matarsa ƙanwarsa ta zama abar tsoro a gare shi ba, kamata ya yi ma ace ita ce zai fara tunkara da maganar neman auren Jiddah domin ta shige mai gaba kan yiyuwar lamarin matsayinta na babbar Aminiya kuma ƴar'uwa da suka tashi waje guda.

Barista Alawiyya kuwa hangen ta inda zata fara take kawai, shin Baban Jiddah zata fara nemowa ko mijin Jiddah? Tabbas alƙawarinta sai ya cika sai ta hukunta mahaifin Jiddah ko da Jiddah zata nuna mata rashin jin daɗinta haka sai ta hukunta Deeni ko da yaran Jiddah ba za su ɗauke ta matsayin uwa ba. Ya zama wajibi ta bazama neman mahaifin Jiddah duk duniyar da yake domin ta koya mai karatun da bai koya ba, ta ɗora shi kan hanyar da ya sauka ta gyara mai kuskurensa kamar yadda ta koma ta ɗauki fansa gun Hakimi ta hanyar banka shi kotu ta dabaibaye shi da manyan hujjojin ta kai tsaye ya amsa laifinsa na kashe matarsa Baba Hassu wanda yanzu haka yana gidan yari an yanke mai hukuncin kisa ta hanyar zama gidan yari na har abada.

Fatima kuwa tunanin ta yanzu ya zatai da Alƙali ne ya turo mata saƙon yana son ganinta kafin a koma kotu ya ƙara da gaya mata ta kwantar da hankalinta Shari'a zatai mata kyau kamar yadda take da kyau. Shin me yake nufi da kalamansa ne? Ita fa ba mutunniyar banza bace balle ya yi amfani da hakan ya cutar da ita ba, idan kuma sonta yake ita kam tayi bankwana da aure har abada, domin tana cikin tsanar maza ne kan abin da Abubakar ya yi mata bata manta ba ga zamanta da Deeni da bai goge mata ba a zuciyarta ba, ina ita ina wani aure yanzu? Me mazan su kai mata na kirki da zatai wani aure? Ai yanzu aikinta kawai da yaranta da mahaifiyarta ke gabanta bata da sauran wata damuwa yanzu sai ta wannan shari'ar ana gama ta zata tattara ta koma garinsu domin ƙwatarwa mata da dama haƙƙinsu da yara ƙanana wannan shi ne sabuwar rayuwar da zata mutu kanta.

To jama'a kun dai ji tunanin kowa.

Sai ku biyo Haupha don jin yadda za ai.

Taku a kullum Haupha ✍️

[9/18, 12:17 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

             Kotu

Wajen ya yi tsit sai ƙarar na'ura mai bada iske dake juyawa, sai kuma ƙarar takardu  da ake karantawa.

Magatakarda: ya miƙe ya ce, "Kotu na cigaba da sauraren shari'ar Malama Fatima wadda ta kashe mijinta har lahira, kamar yadda mai Shari'a ya yanke hukunci, don haka idan Malama Fatima na kusa ta matso.

Nan da nan aka fito da Fatima zuwa inda ake ajiye masu laifi.

Alƙali tunda ya shigo yake kallon mutanen wajen musamman masu sanye Da kayan Lauyoyi amma bai ganta ba, hakan yasa ya kasa natsuwa ya jawo wayarsa ya kira lambarta, amma sai ya jita a kashe, nan da nan hankalinsa ya tashi domin yasan da wa take shari'a, yasan basu da imani akan shari'ar nan babu abin da ba za su iya aikatawa ba. Shi kanshi sun ba shi manyan kuɗaɗe sun harhaɗe shi da cewar kar da Barista Alawiyya tai nasara akan shari'ar nan so suke a kashe Fatima kawai saboda son zuciya da ganin bata da kowa bata da galihu. Ya ja ajiyar zuciya lokacin da ya tsinkayi muryar Lauyan mai ƙara na yi wa Fatima tambayoyi.

Lauyan mai ƙara, "Malama Fatima wancan zaman kin maida mutane marassa amfani kin yi amfani da baiwarki kin rufe bakinki ruf kin ƙi bayyana ko da kalma guda ce kan duk wata tambaya da akai maki, hakan na nufin cewa kin san kin aikata laifin da ake tuhumarki baki da bakin kare kanki ne ko ko ya abin yake?"

Fatima, "Ba haka bane ba, wancan lokacin na kasa magana ne sam."

Lauyan mai ƙara, "Ko dai wancan lokacin baki da wata kariya ne yasa ki kai hakan don a dinga jan shari'ar har zuwa lokaci mai tsawo don ki ɓata ma mutane lokaci?"

Barista Alawiyya, "Ya mai girma mai Shari'a ya kamata Lauyan mai ƙara yasan abin da yake gayama wanda ake tuhuma saboda yana sauka kan layi sosai."

Mai Shari'a cike da jin zafin Barista Alawiyya dama ga an ba shi ƴan canji kanta don haka sai ya ce, "Ba ki da ikon hana Lauyan mai tuhuma aiwatar da aikinsa yadda ya kamata ki kiyaye harshen ki."

Lauyan mai tuhuma cike da jin daɗi ya sake duban Fatima ya ce, "An ce dama can baki son shi lokacin da ku kai aure don haka ki ka dinga zubar mai da ciki idan kin samu wanda hakan ya ɓata mai rai sosai har ya taɓa dukanki wanda kika sha alwashin ba zai sake dukanki ba don haka kika kashe shi."

Fatima cikin alamar kuka, "Ba gaskiya bane ba, mijina bai taɓa dukana ba, tunda na aure shi, kuma ba auren dole nayi ba."

Lauyan mai tuhuma, "Kin ce ba auren dole ku kai ba, shin kina da shaidar hakan ne?"

Fatima, hawaye suka zubo mata, domin ta tuna da tsohuwa ko tana ina yanzu? Ita kaɗai ce shedar ta kuma bata san inda take ba, don haka tai shiru.

Lauyan mai tuhuma cikin murmushin mugunta, "Kotu na buƙatar ganin shaidar ki akan ba auren dole ku kai da marigayi ba...

Tsohuwa, "Assalamu alaikum. Ina da magana ya mai Shari'a, domin nice shaidar da ake nema wadda ta bada auren Fatima ga mijinta mai rasuwa."

Nan take sai surutu ya hautsine a kotun, shi kanshi Alƙalin sai ya ji wani iri domin an tabbatar mai da cewar Fatima bata da kowa a Kaduna daga Lagos aka auro ta kuma bata da iyaye irin karuwan can ne kawai aka auro.

Kotu ta ba tsohuwa damar fitowa fili ta tsaya aka bata Alkur'ani tai rantsuwa.

Fatima ta kalli tsohuwa cike da mamaki fal a fuskarta har hawaye suka zubo mata na farin ciki, tabbas ta fita daban a mutane domin ita ce mai kukan farin ciki cikin kukan baƙin ciki a lokaci guda.

Alƙali, "Tsohuwa kotu na buƙatar jin gaskiyar abin da kika sani ga me da auren Fatima da mijinta."

Tsohuwa, cike da natsuwa ta faɗi yadda akai auren ba tare da ta ƙara komai ba ko ta rage komai ba.

Lauyan mai tuhuma, "Tsohuwa to ke ya kike da Fatima ne?"

Barista Alawiyya, "Ina neman alfarmar kotu ta tsawatar wa Lauyan mai tuhuma saboda yana mata tambayoyin da ba huruminsa ba ne ba."

Alƙali cike da fusata ya ce, "Kotu zata kore ki daga wannan shari'ar idan kika sake irin wannan maganar Barista...

Ƙarar sautin takalmi mai tsini ne yasa kowa ya kalli ƙofar shigowa, tana sanye cikin doguwar rigar leshi ta ɗora rigar Lauyoyi bisa rigarta fuskarta kamar ko da yaushe ba wata kwalliya sai kwalli da man leɓe da powder kawai a fuskarta amma sai sheƙi take, Barista Jiddah kenan wadda bata samu damar fitowa da wuri ba saboda ta shiga kasuwa siyen kayan Lauyoyi kasancewar bata da su kuma bata gayama Alawiyya ba saboda tana son ta siya da kanta ne kawai, sai dai kuma suna dawowa ne ta lura da Mustapha bai lafiya sai nishi yake don haka ta sake fita ta siyo mai magani sai dai ba abin da maganin ya yi tamkar ana ƙara mai ciwon ake ma, hakan yasa ta ruɗe ta kiɗime sosai ta rasa abin da ke mata daɗi baki ɗaya sai ta ji ta tsani kanta da kanta, sai a lokacin take jin me yasa bata ce ya koma gida ba tun da ya rako ta? Me yasa ta bar shi nan bayan yana da iyali, tana lura da yadda kowace rana sai sun kira shi kuma ga yanayin fuskarsa ba kiran mutunci ba ne su ke mai ba domin tana ganin yadda damuwa ke kwanciya kan fuskarsa idan yana amsa wayar. 

Shi kuma Mustpha ya yi haka ne daman don kada Jiddah ta je kotun Alƙali ya ganta saboda ya lura da yadda Alƙalin ke son ta, don haka kishi yasa ya kwanta jinyar ƙarya har ma ya daure akai mai allura har biyu don dai kada Jiddah ta je kotun tunda ga Alawiyya yasan zata gama komai.

Sai dai kuma ganin yadda Jiddah ta damu har ta fara haɗa mai kayansa tana cewa za ta saka direban Alawiyya ya kai shi gida yasa dole ya miƙe ya ce mata ya samu sauƙi kuma ba zai tafi ya barta ba, yadda suka zo tare haka za su koma tare.

Shi ne fa da taga ya dawo hayyacinsa ta tuna da wayarta ta kunna sai ga saƙon Alawiyya na cewar idan ba ta zo ba za su faɗi a shari'ar shi ne fa tai gaggawar zuwa kotun yanzu cike da burin cin nasara.

Kai tsaye wajen da Barista Alawiyya take ta nufa bayan ta watsa ma Alƙalin kallo na musamman, shi kau sai da ya yi ajiyar zuciya saboda farin cikin ganinta.

Barista Alawiyya ta koma layin ƴan kallo ta zauna domin ta lura wannan shari'ar ba ta ta bace babu komai cikinta sai tarin cin hanci da soyayya don haka zata koma gefe taga tsakanin soyayya da cin hanci wanne zai galaba.

Barista Jiddah ta bada gaisuwata ta musamman ga Alƙali ta ƙara da bada uzurinta na cewar ta je nemawa ɗan'uwanta Yayanta wanda suke tare magani don haka a gafarce ta sai yanzu ta samu damar zuwa.

Alƙali ya kalle ta fuska cike da fara'a ya ce, "Kotu tai maki uzuri kan koma miye Barista za ki iya cigaba da aikin ki."

Barista Jiddah ta dubi Lauyan mai tuhuma ta ce, "Wannan karon kai zan tambaya Lauya. Shin Fatima ita kaɗai ce a gidan mijinta?"

Lauyan mai tuhuma ya zaro ido waje, domin babu buƙatar sako sunan su Hajiya Turai a shari'ar har a gama ta don haka ya yi shiru.

Barista Jiddah, ta dubi Alƙali ta duka mai murmushi sannan tace, "Ya mai girma mai Shari'a ya kamata Lauyan mai tuhuma ya dinga amsa min tambayata saboda duk suna cikin ƙarin haske kan shari'ar nan."

Alƙali ya maka ma Lauyan harara ya ce, "Kotu na umaryarka daka buɗe baki ka dinga ba Barista amsar tambayar ta tunda ba wajen wasa bane nan ba."

Barista Jiddah ta sake sakar mai murmushi tace, "Godiya nake ga adalin Alƙali, Allah Ya cigaba da kare mana kai daga sharrin masu sharri dai."

Alƙali, cike da ɗoki ya amsa da "Amin Barista."

Barista Jiddah ta sake kai dubanta ga Lauyan mai tuhuma tai mai kallon zaka gane kurenka tace, "Shin matan Marigayin nawa ne, kuma yana da ƴaƴa ko bai da su?"

Lauyan mai tuhuma, cikin in'ina ya ce, "Ina ga kamar yana da mata."

Barista Jiddah cikin murmushinta na rainin hankali tace mai, "Barista kamar ya kana ga yana da mata? Shin baka san waye kake karewa ba ne ko ko ya akai?"

Barista ya kalli Alƙali domin yasan Alƙali yasan komai na case ɗin sun gama tsara komai Yau za ai faka-faka a rufe case ɗin a tura Fatima a kashe ta ta hanyar rataye wa.

Alƙali ya doka mai harara ya ƙara ɗaure fuska ya sake gyara zaman tabaran fuskarsa yai mirsisi.

Barista Jiddah ta kalli Alƙali fuska fal fara'a tace, "Ya kai wannan adalin Alƙali shin wace irin Shari'a ce wannan ake yi? Ta ya za a ce Lauya bai san waye yake karewa ba?"

Alƙali ya kalli Lauya fuska turɓune ya ce, "Kotu bata san wasa balle shashancin banza Barista kasan inda ka ke kafin nasa a tunatar da kai."

Barista Jiddah ta sake wurga ma Alƙalin murmushi shima caraf ya maida mata da martani.

Barista Jiddah ta dubi jama'ar kotun tana murmushi tace, "Ina son tunda Lauyan mai tuhuma bai san wa yake karewa ba to wadda ake tuhuma ta bayyana mana waye shi, sannan ta gangaro kan ita kanta ta bayyana mana wace ce ita saboda wannan hanyar ce kawai kotu zata fahimci gaskiyar lamarin sai kuma na gabatar da manyan hujjojina dake ajiye gefe."

Alƙali ya jinjina kansa alamar ya amince da maganar Barista Jiddah.

Ta taka a hankali ta kalli Fatima tace, "Kotu nasan jin asalin labarinki domin ta ji ta inda kika haɗu da Marigayin bayan ke a Lagos kike shi kuma yana Kaduna."

Kotu tai tsit bayan Fatima ta gama bayyana asalin labarinta baki ɗaya, nan take aka ga Alƙali ya fice zuwa ɗakinsa na hutu ya rufo bai ce komai ba.

Jama'a da dama kuke suke suna ƙarawa da suka ji irin wahalar da Fatima ta sha a rayuwarta, sai kuma aka dinga tambayar ina su kishiyoyin nata su ke? Tabbas ko makaho yasan cewa ba Fatima bace ta kashe mijinta ba su ne suka kashe mata miji don rashin tausayi suka ɗauke mata yara ƙanana.

Tunda ya shige yake goge zufa ya dawo goge hawaye masu zafin gaske da suke zuba mai.

Wace irin rayuwa ce wannan zai kashe ƙanwarsa da kansa don kawai abin duniya? Ashe dama Fatima ƙanwarsa ce da hatsarin mota ya raba su? Ashe daman Fatima na raye sun ɗauka ta mutu ai.

Ya tashi da sauri ya jawo wayarsa ya kira wata lamba, ana ɗagawa ya ce cikin muryar kuka, "Dada kun ga shari'ar Yau da ake gudanarwa kuwa?"

Tsohuwar cikin kuka tace "Tabbas naga Auta ta Muntasir na gane ta ashe dama ban gaya maku ba tana raye bata mutu ba? Daman ban sha cewa ku nemo min Auta ta ba ina yawan mafarkinta ba? Don Allah kai maza ka kawo min Auta ta ko Ni na zo da kaina kotun yanzu."

Cike da farin gane ƙanwarsa yake gaya ma mahaifiyarsa ta zauna yanzu zai kawo mata ɗiyarta har gida ba sai ta zo ba.

Can kotu kuma ganin Alƙali ya tashi ya shige bai magana ba sai abin ya ba kowa mamaki, mutane da dama kuma suka ɗauka tsabar tausayin Fatima ne yasa Alƙali kuka don haka ya kauce wa idanun mutane don ya koka mata lamarin rayuwar tata.

Barista Alawiyya ta dubi Jiddah a ɗan ruɗe tace, "Ban fa gane abin da ke faruwa ba Jiddah yi min bayani."

Barista Jiddah ta dubi Alawiyyar ita ma tace, "Tabbas wani abu zai faru amma ban san ko miye ba, sai dai mu jira kawai."

Fitowar Alƙali ce tasa kowa ya natsu aka cigaba da gwabzawa.

Alƙali ya dubi Fatima, "Shin yanzu ina kishiyoyin naki su ke?"

Fatima cikin natsuwa tai kwatancen unguwarsu don tasan ba inda za su je suna gida.

Alƙali ya bada umarnin a je a zo da su yanzu.

Barista Jiddah ta dubi Alƙali tace, "Zan gabatar da hujjojina wanda nake fatan daga su kotu zata huta daga wannan kai da kawowar da ake ana wahalar da baiwar Allah da bata ji bata gani ba, ta dubi wasu ƴan sanda tace masu, "Kuna iya shigowa da su yanzu kotu nada bukatar su a nan."

Nan take sai ga su Oga Dauda an shigo da su ga yaran suma an kawo su amma har zuwa yanzu barcin dai su ke na sihiri.

Barista Jiddah ta matsa gaban Oga Dauda tace, "Kotu nasan jin ta bakinka akan mutuwar mijin waccan baiwar Allah mai suna Fatima."

Oga Dauda ya gyara tsayuwarsa bayan an ba shi Alkur'ani ya rantse ya zayyana komai ya sani har da rana da lokacin da suka kashe shi sai da ya faɗi.

Kotu ta ɗauki kabbara baki ɗaya.

Daidai lokacin aka shigo da su Hajiya Turai sai zare idanuwa suke.

Ana tsaida su gaban Alƙali suka fara zayyana duk abin da sukai, suna gamawa suka fara ihu suna dariya alamar sun haukace.

Kotu ta bada umarnin a kaisu gidan mahaukata ai masu magani sai ai masu hukuncin kisa ta hanyar rataya.

Shi kuma Oga Dauda aka yanke mai hukuncin zaman gidan yari na har ƙarshen rayuwarsa shi da mutanensa.

Ya kalli Barista Alawiyya ya ce, "Don Allah ki yi min alfarma guda ki kula min da abin da ke cikin masoyiyata idan ta haihu ko miye na baki shi karda ki bari ya yi halina don Allah ya zama mutumin kirki ko na samu sauƙin azabar kabari idan yana min addu'a."

Barista Alawiyya ta amince mai, aka wuce da shi yana yi mata godiya sosai.

Bayan kotu ta watse Alƙali ya dubi Fatima sosai ya ce, "Shin za ki iya tuna wata rayuwa a wata ƙasa a wani bigire a wani babban gida mai ɗauke da mata da miji da yaransu huɗu maza da mace guda waɗanda faɗan boko haram ya tarwatsa su yasa suka bar ƙasar su zuwa  ƙasar Maradi a can ma basu tsira ba sai da suka sake yin gudun hijira zuwa Nigeria akan hanyarsu motar tai hatsari...

Sai Fatima ta fashe da kuka sosai ta miƙe tsaye tana nuna shi da yatsa tace, "Kana nufin Yaya Mansur ne kai? Ashe daman baka mutu ba kaima kana raye?"

Ya kama hannunta ya riƙe gam yana kuka ya ce, "Ba Ni kaɗai ba duk muna raye ku biyu kawai muka rasa a ranar ke da ɗiyar Yaya Amadu Hafsat ku kaɗai muka nema muka rasa sai aka ce mana kun ƙone don haka muka haƙura amma Dada bata yarda da hakan ba tana yawan cewa tana mafarkinki kina raye ashe kuwa da gaskiyarta kina raye Fatima."

Nan da nan Alawiyya ta rungume Mamarta tana tayata murnar gane ahalinta, tsohuwa ma sai kukan daɗi take jin ahalin Fatima na raye har ga Yayanta.

Daga nan suka tattara baki ɗaya suka nufi gidansu Fatima, a unguwar Malamai gida mai girman gaske wanda kana gani kasan masu shi sun tara abin duniya iyakar tarawa.

Suna shiga suka iske baki ɗaya dangi sun haɗu ana jiran zuwan Fatima.

Bayan an gama koke-koke ne Fatima ta sake basu labarinta ta nuna masu Alawiyya da mahaifinta. Ita ma Alawiyya ta basu labarinta dana Baba Hassu nan take kowa ya kama kukan rashin Hafsat ɗiyar babban Yaƴansu Fatima.

Daga nan sai aka koma kan Jiddah ba wanda bai tausayawa rayuwarta ba ita ma, don har babban Yaƴansu Fatima ya ce, "Tunda Babanki bai sonki Ni ina sonki don haka na ɗauke ki matsayin Hafsat kuma za ki cigaba da zama a wajena ni ne zan auradda ke."

Sosai Alawiyya ta ji daɗin lamarin ban da Dr Faisal da Mustapha don sun hango wani babban ƙalubale na shiga tsakaninsu da ita kuma Alƙali ya samu wata babbar damar mallakar ta cikin sauƙi.

Kowa ya watse aka bar Fatima da mahaifiyarta don su gana.

Abin da ya taɓa zuciyar Jiddah kenan ganin yadda Alawiyya ke cikin farin ciki tare da iyayenta suna sonta ita kau bata ma san inda nata mahaifin yake ba ta kama kuka.

Mustapha ma a ɗakinsa sai cakusawa yake da Maryam sai ruwan bala'i take mai ta gaji da zaman kishi da Hafsah sai dai ya zo ya zaɓi guda a cikinsu kawai.

Shi kam abin ma ya yi mai yawa, yanzu kam ji yake komai ya ƙara yi mai girma, ada ya fara mantawa da matsalar iyalinsa da yana tare da Jiddah ko da kiransa su kai sukai mai halin nasu yana aje wayar yake mantawa ba kamar idan ya kalli ɗakin jiddar sai ya ji ba komai su suka sani sui ta yi ma koma miye ya daina damuwa shi da zai mallaki kamar Jiddah miye nashi na nuna damuwa da lamarin su? Hakan yasa ya ƙara ƙiba ya yi haske kamar ba shi ba, yanzu kuma ga shi yana hango wani tarnaƙi na niyyar gitta wa a tsakaninsa da farin cikinsa da Jiddah. Tabbas ba zai iya barin Jiddah ta suɓuce mai ba ko da kuwa zai rasa komai yasan idan ya dace da Jiddah a hankali zai maida komai nasa har ma ya samu cigaba.

Alƙali kuwa yana komawa gidansa matarsa ta nufe shi da jarida cike da ɓacin rai ta wurga mai tace, "Ita kuma wannan daga wane jirgin ka kwaso ta? Kai yanzu ko kunya baka ji kake soyayya da sa'ar ɗiyarka?"

Ya ɗauka ya duba sai ga hoton Jiddah lokacin da take kashe shi da murmushin nan a kotu, sai ya ji kamar lokacin take mai murmushin bai san lokacin da ya saki nashi murmushin ba ya manta da gaban matarsa yake ma.

Ta kuwa fisge jaridar ta yaga ta shige ɗakinta tana cewa "An dai ji kunya idan an san ta, sai kuma ka yi mu gani idan tusa na kunna wuta."

Shi kam farin ciki yasa shi zama a gun yana ƙara hasko fuskar Jiddah a idanunsa.

Alawiyya ta iske Jiddah nata kuka tai ta lallashinta ko bata tambaya ba tasan kukan mahaifinta take sai ta sake jin cewar ya kamata ta gano duk inda yake domin ta tunatar da shi darajar ƴaƴa a rayuwarsa.

Sai da su kai sati guda cif sannan aka maida auren Fatima da Baban Alawiyya suka taho baki ɗaya Kano da danginta don zuwa su ga inda ƴar'uwarsu zata zauna, yaranta kuwa su Hassan tuni aka kai su gun wani Malami ya yi masu addu'a sai ga su sun tashi daga barcin da su ke cike da ƙoshin lafiya.

                    Kano

Tun kafin su Jiddah su dawo ta kira Hajjo ta gaya mata komai yake faruwa, sosai Hajjo tai farin ciki kuma tayi na'am da komawar Jiddah Kaduna da zama saboda hakan ne kawai zai sa Jiddah ta sake wayewa ta goge sosai kuma ta sake tsayuwa da ƙafafunta. Don haka ta kira Maman Jiddah tace ta zo Kano ɗin ita ma don su gaisa da iyayen Alawiyya duk da sun ce za su je har garinsu Jiddar amma dai a ganinta gwara ita ta zo nan kawai su haɗu.

Suna zuwa Mustapha ya kasa shiga gidansa don ji yake kamar yana matsawa Jiddah zata koma, shi kuwa bai jin zai iya haƙurin rashin ta ko da na kwana guda ne balle na zaman tsawon lokaci.

Bayan sun gaisa da Mamar Jiddah ne Hajjo tace mai, "Ya kamata ka isa gida su ganka haka nan tunda Allah Yasa an dawo lafiya ko?"

Bai da yadda zai yi ba don ya so ba, haka ba don yana jin kunyar Mamar Jiddah ba da bai tafiya amma tilas ya tashi ya fice.

Ya jima zauren gidan yana jiran Jiddah don ya ɗauka zata biyo shi amma shiru don haka ya sake komawa ciki ya dube ta ya ce, "Ɗan zo mana ki ji." Ya juya zuwa zauren.

Tana cikin yaranta da sai murna suke sun ganta ta miƙe ta bishi a baya.

Yana kallonta yana jin ƙaunarta na yawo a cikin zuciya da ruhinsa, ji yake tamkar ya ɗauke ta ya gudu da ita.

Ko da ya ganta cikin yaranta sai suka birgeshi ya ji dama yaransa ne da suka haifa da ita, ya ji ina ma ace shi ne mahaifan yaran da ya yi murna sosai.

Sai da tayi gyaran murya sannan ya dawo daga duniyar tunaninsa ta dube shi sosai tace, "Na lura kana da damuwa amma sai naga kamar bai kamata nayi maka kutse kan sanin ko wace iri bace, amma zan baka shawara ka rage damuwa bata da amfani ko kaɗan ka dinga haƙuri kana zama cikin farin ciki yafi zama cikin damuwa don Allah."

Sai ya ji yaushe zai sake kamar wannan macen ta kubce mai? Ai kuwa da ya tabbata a cikin masu babbar asarar rayuwa.

Murmushin jin daɗi ya yi na maganarta ya ce, "Tabbas ina cikin damuwa amma ban san ya zan na fahimtar da ke ba, sai dai ban sani ba ko zan iya gaya maki ba a chat saboda gudun faruwar wani abu, idan na gaya maki a gabana ban samu abin da nake nema ba tabbas zan iya samun matsalar sarƙewar numfashi, amma mu haɗu a chat anjima ki kula da kanki sai anjima." Ya wuce ya barta tsaye kamar an dasa ta ya barta da ƙamshin turarensa.

Afnah ce ta biyo ta, sai da ta kama mata hannu sannan ta dawo daga tunanin da bata san me take tunani ba.

Dr Faisal kuwa tunda Jiddah ta bi bayan Mustapha yake sakin tsaki akai-akai wanda tsab Alawiyya ta fahimci abin da ya sashi yin tsakin. Tun a Kaduna ta lura da yadda yake wani shigewa Jiddah yana zaƙewa yana yawan ambatar sunan Jiddah madadin nata sunan, tun a nan ta dasa mai alamar tambaya, sai dai matsayinta na lauya wadda tasan me take bata sha wahalar gane son da mijin nata ke yiwa ƙawarta Jiddah ba. Duk tarin kishinta, duk da tarin son mijinta da take hakan bai sa taji ko da ɗar ba kan hakan, sai dai kuma ta so ƙwarai ita ma ace Jiddah ce kishiyarta madadin wata jakkar da bata san daga wane banzan gidan ta fito ba, amma abin tambayar a nan shi ne waye Mustapha a cikin zuciyar Jiddah? Tasan dai Mustapha na masifar ƙaunar Jiddah ba ita ba kowa ya kalli Mustapha zai ga zallar ƙaunar Jiddah a idanunsa kwance amma bata taɓa ganin son kowa a idanun Jiddah ba, ko da yake Jiddah ta gaya mata ba zata sake aure ba, kamar yadda ba zata sake soyayya ba tunda jahilin saurayin makarantarsu Abubakar ya yaudareta ta tsani soyayya ta tsani yinta. A gefe guda kuma ga kawunta Mansur (Alƙali) dake ƙaunar Jiddah wanda kowa ya fahimta a cikin kotun. Ita kam ta shiga a tsaka mai wuya shin mijinta zata nema wa soyayyar Jiddah ko kuwa Kawunta Yayan Mamarta? Sannan tana bala'in tausayin Mustapha domin ta fuskanci yana cikin matsalar rayuwar aure shi ma.

To jama'a sai ku bata shawara wa zata taimaka mawa ya samu auren ƙawarta Jiddah?

                      Deeni 

             Wasa-wasa Deeni ya koma mahaukaci-.ahaukaci don dai zagi da duka ne kawai bai yi, amma labarin Jiddah da soyayyarta su ne kawai abin da bakinsa ke iya zayyana wa ko da yaushe. Mutane wasu tausayi yake basu yayin da wasu kuma ko a jikinsu gani su ke haka rayuwar take yanzu ai, duk abin da kai zai dawo maka sharri ko khairan don haka shima abin da ya yi ne ke komawa kanshi.

Wata rana sai ga baƙin mutane suka zo gari kai tsaye suka fara tambayar gidansu Jiddah ba su sha wahala ba aka nuna masu, mahaifin Jiddah suka aika nema aka ce bai nan ya koma Lagos da zama, suka tafi suka fara tambayar waye Deeni mijin Jiddah a nan ne ake nuna masu shi aka ce ya haukace.

Waya suka kira sai kuma suka nufi ofishin ƴan sanda sukai bayani nan take sai ga shi an aika an kamo Deeni an basu shi. Suka saka shi a mota suka tafi mutane nata kallonsu suna cewa ko me ya aikata kuma oho.

Tun mutane na maganar har suka daina aka share da babin Deeni.

Kai tsaye asibitin mahaukata suka kai shi, babban Likitan suka nema suka gana, suka tabbatar mai da cewa majinyacin na musamman ne don haka ai mai komai na musamman don ya warke a kan lokaci Madam da kanta ke buƙatar hakan.

Cikin ƙware wa da sanin makamar aiki ake duba Deeni da yake abin bai nisa ba kuma tsabar damuwa ce ta haifar da halin da yake ciki sai ga shi yana samun sauƙi sosai yadda ake buƙata.

               Tun da aka gama komai Mama ta tare gidan mijinta Baban Alawiyya sai tace a bata jikanta na gun Jiddah ta riƙe shi. Cike da jin daɗin karamcin iyayen Alawiyya Mamar Jiddah ta amince ta bada Haidar, sai kuma Kawu Amadu ya ce, "To ai kuwa anyi maki santatta domin nima Jiddah da jikokina su Afnah zamu tafi saboda su samu karatu mai kyau da inganci."

Mama da yake akwai kawaici da sanin ya kamata sai tai murmushi tace, "Ba komai ai, daga ka tafi da su ka rabani da kishiyoyi har biyu ai murna zan don kuɗin Malam sun huta na ƙosan safe."

Kowa gun ya kama dariyar abin da Mama tace.

Sai yamma sosai suka shirya suka wuce amma banda Alawiyya tace ita tare da Jiddah za su taho gobe.

Dare nayi Jiddah ta kwanta ta jawo wayarta gabanta na faɗuwa ta buɗe WhatsApp ɗin ta, sai kuwa ga Mustapha ta gani a online, ta tura mai saƙon: "Barka da dare ya gajiyar tafiya? Na gode sosai Allah Ya bar zumunci."

Yana karantawa ya maido mata da amsar: "Ba wata gajiya sai damuwar rashin ganinki a kusa da Ni baki ɗaya na kasa natsuwa na rasa me ke faruwa da Ni ne Jiddah."

Tana karantawa ta rasa amsar da za ta ba shi amma sai ta samu kanta da ce mai.

"Ta ya mutum kamar kai mai natsuwa da hankali zai rasa gane abin da ke faruwa da shi? Tabbas ya kamata ai maka tambayar me ka sha Yau."

Emojin dariya ya turo mata ya ce, "Ban sha komai ba sai ruwan zafi da ba ko madara."

Ita ma dai emojin dariyar ta tura mai tace, "Ni kam bana maraba da shayi ba madara domin bai min ba sam."

Ya maido mata da amsar, "Ke daman ai duk wanda ya ganki yasan ba kalar ruwan bunu bace ba, wannan ai sai dai mu muma da za ki dafa mana ai da mun shiga cikin hidimar shan madarar."

Wannan karan da tai dariya sai da Alawiyya ta aje abin da take ta kalle ta. Kuma ga shi ta ganta online kuma ba dai da Kawu Mansur take chat ba balle Falsal da damuwa tasa ma ya kwanta duk tasan ta ciwon son Jiddah ce kuma yake. Tunawa da tana da lambar Mustapha yasa ta duba shi sai kuwa ga shi ta ganshi a online don haka ranta ya bata da shi Jiddah ke chat tana dariya.

Sosai Alawiyya take jin daɗin yadda Jiddah take farin ciki domin babu abin da ya rage mata yanzu irin na taga rayuwar Jiddah ta koma kamar tata rayuwar tana tare da iyayenta waje guda tana gidan aurenta komai ya zama tarihi gare ta.

Tunawa da hakan yasa ma ta kira Likitan dake duba mata Deenin cikin sa'a kuwa ya yi mata albishir da warkewar Deeni har ma da kanshi yake neman wadda ta taimake shi ya yi mata godiya.

Murmushin mugunta tai ta nanata kalmar godiya, sai kuma tace "Ba damuwa zan zo gobe insha Allah Likita godiya nake sosai." Ka she wayar tana tunanin Baban Jiddah da ta sa aka kama shi aka rufe a kurkukun Lagos tana ga shi ma can zata tura shi a haɗa su waje guda a ajiye mata su har sai ta neme su.

Duk abin da take ba wanda Jiddah ta sani bata san Alawiyya ta kama Babanta ba haka bata san ta kama Deeni tai mai magani ya warke ba don kawai tafi son ya amshi hukuncin da zatai mai yana cikin hayyacinsa.

Ko da yake ta tausayawa rayuwar Baban Jiddah yadda aka bata labarin ya koma matsiyaci bai da komai bai da kowa shi kaɗai ke rayuwa cike da ganin ƙalubalen rayuwa mai tattare da tashin hankali.

Ko a gidan yarin ta sa an kai shi ɓangaren da ya dace da shi kuma lokuta da dama akan fito da su ai masu wa'azi mai ratsa zukata sosai kan haƙƙin yara kan iyayensu da haƙƙin iyaye kan yaransu.

      Ranar da Jiddah zasu tafi Kaduna ranar kamar Mustapha yai hauka haka yake ji, saboda ya buga ya raya ya rasa hanyar da zai dakatar da tafiyar Jiddah Kaduna. Sai dai ya samu dama guda ta amayar mata da abin da ke cikin zuciyarsa na sonta wanda ita da kanta ta riga ta fahimta kawai dai tana ganin abin ba zai yiyu ba saboda yana da mata har uku ita bata ma san ya rabu da guda ba, ita kam a kan me zata haye ma mai ba ɗaya ba ma har mata uku? Lallai ko a mafarki bata buƙatar irin wannan mafarkin don haka take kaucewa duk maganar da zata haɗa su ta soyayya.

Amma fa ba ƙarya ta san cewa Mustapha shi ne irin mijin da take mafarkin samu, wanda yasan darajar mace yake kulawa da mace yake ƙare lokacin gun saka mace farin ciki.

Ta wani ɓangaren kuma tana jinjinawa rashin kunya da rashin ta ido irin na maza yadda har mijin Alawiyya ya iya kiranta gaba da gaba ya gaya mata yana sonta zai aure ta. Wannan shi ne karo na uku a rayuwarta data ƙara bambance maza basu da tabbas kuma basu san kawaici da halacci ba. Ta tuna yadda ta zauna da Deeni ta kula da shi tai mai duk halacci amma ya yi mata sakin rashin tausayi a gaban gawar Uncle Salim ɗinta. Ta dawo kan Babanta yadda take son shi amma shi ko a jikinshi ganin ƙarshe da tai ma ce mata ya yi zai iya tsine mata idan bata fice daga rayuwarsa ba, me take aika mai da shi ? Nawa take ba shi duk wata? Kar da ya ƙara ganinta a gabanshi.

Na ukku kuma shi ne yadda Abubakar ya ci amanarta ya yi mata abin da bata taɓa zato ba, yasa ta kuka yasa ta tsanar kanta da kanta. To ita kam me ya yi saura a rayuwa da maza da zai birge ta?

Cikin natsuwa ta shirya kayanta dana su  Afnah su kai bankwana da su Hajjo ta fice zuwa gun su Mamar Alawiyya tai masu bankwana daga can wuce sabon garin da zatai rayuwa da sabbin mutanen da zata rayu.

Duk abin da take akan idon shi take yinshi, jikinshi duk ya yi sanyi ji yake tamkar ya sake shiryawa shi ma ya bita su tafi tare amma hakan yasan ba zata faruba.

Ga shi damuwarsa bata amsa mai tana son shi ba ko bata son shi ba, duk lokacin da yai mata maganar takan kawo wata maganar da zata kauda waccan maganar ne.

Sai yamma lis su Jiddah suka isa Kaduna a unguwar Malali gidan yake, tayi mamakin ganin gidan duk yafi sauran gidajen da su ka je haɗuwa, cikin mutunci da girmama juna aka amshe ta kowa na maraba da ita kamar daman an san ta gidan take.

Fitowar ta daga wanka kenan wayarta ta kama rurin naiman taimako. Tana dubawa taga sunan Mustapha ta ɗauka murmushi kwance kan fuskarta.

Sai dai abin da ta ji ne yasa ta tai shiru annurin fuskarta ya ɗauke nan take hawaye suka silalo daga idanunta zuwa kan fuskarta.

Ko me faruwa ? 

Ku biyo Haupha don jin abin da ya faru ga Mustapha har yasa Jiddah kuka.

Taku a kullum Haupha ✍️

[9/19, 9:29 PM] Hauwa'u Salisu (Haupha): *HAƊIN ALLAH* 

   Labari da rubutawa

   *Hauwa'u Salisu (Haupha)* 

*بسم الله الرحمن الرحيم*

*____________________________________*

*🌈KAINUWA WRITERS✍🏼 ASSOCIATION*🤝🏻

'''{United we stand and succeed;Our ambition is to entertain & motivate the mind of readers}'''

https://www.Facebook.com/kainuwawritersassociation

*domin shiga shafin mu na Bakandamiya danna nan*👇🏻

https://bakandamiya.com/group/71/kainuwa-writers-association

*____________________________________*

Wayar na kan kunnenta hawaye na tsiyayowa daga kan fuskarta, tana son yin magana amma bata iya furta ko da kalma guda, to me zata ce ma wai? Tana jin rishin kukansa a kan kunnenta yana cewa, "Jiddah kin tafi kin bar Ni cike da kewarki, na rasa ya zan yi na rasa me ke min daɗi, don Allah ki dawo gareni Jiddah tun kafin cutar ƙaunarki ta nakasar da rayuwata."

Ba wai kukansa yasa ta kuka ba, a'a kuka take na jin cewar saboda ita wani ke kuka, ashe har akwai wanda zai mata irin wannan soyayyar da zai zubar da hawayensa saboda ita? Ashe har ta kai matsayin da kamar Mustapha mai aji da kyau da taƙama zai zubawar da hawaye saboda sonta? Tabbas wannan abin kuka ne na farin ciki gareta, dole ta gode wa Allah da wannan matsayi da ya kaita wanda bata taɓa tsintar kanta a cikinsa ba. 

Mustapha da gaske kuka yake sosai kamar wani ƙaramin yaro, kuka yake har yana jan majina kuma ba don yana son kukan ba kawai ji ya yi kukan ya zo mai da ƙarfin gaske lokacin daya kira ta a waya.

Ba ƙarya son ta yake sosai son da ko a tarihi bai taɓa yi wa wata yarinya irinshi ba. Jiddah ta zama wata katangar saka shi farin ciki a rayuwarsa yanzu gani yake tamkar zai rasa ne nisan da tai mai, yana ji a jikinsa rasa Jiddah wani babban ƙalubale ne a rayuwarsa kuma ba zai taɓa cika burinsa ba samun irin rayuwar da yake fata da mafarkin samu na zaman aure ba.

Ya ja ajiyar zuciya ya ce, "Jiddah don Allah ki taimaka ki amsa min ko da sau ɗaya ne cewa kina so na don Allah! Na rantse da Allah na rasa farin cikina da annurin zuciyata tun da na ganki za ki tafi har zuwa yanzu ban cikin farin ciki Jiddah. Shin Jiddah ko da sau ɗaya baki taɓa jin cewar na cancanci na so ki bane ba ko me? Na san cewa Jiddah mutane da dama ba za su so wannan haɗin ba, amma don Allah ki taimaka ki daɗe kunnuwanki daga duk wasu surutu da za ai maki ki taimake Ni ki so Ni Jiddah don Allah! 

Magana yake cikin kuka sosai don wani abin ma bata san me yake cewa ba.

Ita kuma sai kukanta ya tsananta ji take kamar bata kai ba, kamar bata da matsayin kamar bata da ajin da namiji kamar Mustapha zai zauna ya dinga mata kuka ba.

Tabbas Allah abin godiya ne ya zaɓe ta a cikin dubbun mata ya dasa ma maza uku sonta waɗanda ko a mafarki bata taɓa tsammanin hakan ba.

Tabbas bata shirya soyayya ba, idan ma soyayya za tai to ba zai soyayya da Mustapha ba, haka ba zatai soyayya da Dr Faisal ba shi ma Kawu Mansur ba zata iya aurensa ba, a takaice dai su duka babu zaɓin zuciyarta a cikinsu.

Ita tana ta tunani yayin da shi kuma yake ta kuka kamar wani ƙaramin yaro yana ambatar sunanta.

Da ƙyar ta samu ta daina kukan ta gyara  muryarta tace, "Ni ban ce ban sonka ba, amma dai ba yanzu zan yi aure ba, saboda yarana nike kula da su don haka ban zaci zan iya aure ba duk don waɗannan shekarun ba."

Mustapha ya ja majina ya ce, "Na yarda da ba yanzu za ki aure ba amma ina son don Allah ki min alƙawarin za ki aure Ni duk lokacin da kika tashi auren don Allah Princess."

Ta rasa ya zatai mai, akan me zai wautar faɗawa mai mata har uku? Gaskiyar magana abin ba zai mata kyau bata san tai aure inda damuwa zata cigaba da bibiyarta tafi son tai aure inda zata zauna cike da farin ciki da aminci. Idan haka ne kuwa to karda ta kai kanta gidan kishiya don haka haɗin nan ba zai yiyu ba gaskiyar magana.

Mustapha jin ta yi shiru ya ce, "Ina son don Allah ki amince min Jiddah nayi maki alƙawarin zan kula da ke zan baki duk wata kulawa zan tabbatar da cewa kina cikin jerin mata masu farin ciki da rayuwar aurensu nayi maki wannan alƙawarin Princess."

Kamar yana gabanta haka take girgiza kanta, akan me zata amince da soyayyar mai mata? Me ta tsinta a rayuwarta da har zata kai kanta cikin mata kawai ta saka kanta a uku da ranta da lafiyarta a lokacin da take da madafan ikon gina rayuwarta da rayuwa mai inganci a inda take so yai mata kuma? Tabbas gidan Mustapha yafi ƙarfinta ba zata iya zaman kishi da matansa ba sai dai ya yi haƙuri. Don haka tace cikin sanyin murya, "Kai haƙuri amma ba zan iya zama cikin matanka ba gaskiya." Ta kashe wayar kafin ma ya sake cewa wani abu.

Mustapha yabi wayar da kallo yana jin zuciyarsa na zafi kamar zata kama da wuta. Me yake son faruwa da shi ne? Me ye aibunsa don kawai bai dacen mata ba sai a ɗauka laifinsa ne ba laifinsu ba? Me yasa Jiddah zata kasa fahimtar shi? Me yasa mutane suke kasa yi mai uzuri ne? Kuka yake sosai yana fyacewa ji yake tamkar ya mutu ma kowa ya huta tun da babu mai masa uzuri babu mai fahimtar sa balle ya fahimci halin da yake ciki. Haka ya jima a yanayin tamkar ba shi ba, duk wata jimammiyar damuwarsa sai da ta dawo masa sabuwa, ya dinga tuna yadda Salim ke kwatanta mai wata rana sai labari to wai yaushe ne zai zama labarin? Yaushe ne ma komai zai wuce a gunshi to? Hawaye yake yana ƙarawa, tabbas Jiddah ita ce maganin matsalarsa idan ya tasa ta zai ƙara shiga cikin matsalar da tafi ta baya ne nesa ba kusa ba.

Amma ba zai ƙasa a gwiwa ba, zai dage iyakar dagewa zai jure iyakar jurewa ba zai gaza ba har sai ya samu cikar burinsa watau auren Jiddah.

               Deeni

Yana zaune kamar an dasa shi, yana tuna ranar da abin ya faru ranar da ba zai manta ba, ranar da kunya da nadama tare da takaicin abin da ya aikata suka sa ya kasa ko da ɗaga halshensa balle ya furta ko da kalma guda ce. A hankali ya dinga hasko yadda abin ya faru a idanunsa.

Yana zaune a ɗakin da aka ware mai bayan ya warke daga ciwon damuwar da ya so ya maida shi mahaukacin ƙarfi da yaji sai ga Likitan ya shigo da sallamarsa ya ce, "Yawwa ga wadda tai ma magani ta zo kamar yadda ka buƙata tana son ku gana."

Cike da fara'a ya amsa da cewa "To Likita na gode sosai mu je na ganta."

 Suka tashi Likitan na gaba yana bayansa suka fice daga ɗakin zuwa office ɗin Likitan.

Tana zaune fuskarsa ɗauke da tabarau ta ɗora ƙafarta ɗaya kan ɗaya tana duban wasu hotuna dake hannunta. Fuskarta ɗauke take da murmushi ga ƙamshin turaren ta daya kama office ɗin baki ɗaya.

Da sallama suka shiga su duka har Likitan, bayan shigarsu ne Likitan ya nemi ya fice amma sai ta dakatar da shi tace, "No Dr zauna ai komai a gabanka ai ba wani abu bane sabo, abin da aka saba ne dai kawai."

Hakan yasa Likitan zama kan kujerarsa ya gyara tabaran fuskarsa ya yi shiru.

Kujerar dake kallon kujerarta ta nuna mai ya zauna, bayan ya zauna ta dube shi sosai fuska cike da fara'a tace, "Malam Deeni kenan, kana lafiya? Ina fatan ba abin da ke damunka a halin yanzu? Nufina baka da wani ɓoyayyen ciwo a cikin jikinka?"

Cike da jin daɗi ya amsa mata da cewar, "Ai gaskiya jiki alhamdulillah komai ya yi min lafiya ban da wata damuwa ko matsala Hajiya, sai dai ince Allah Ya saka maki da mafi alheri kan abin da kikai min na gode sosai da sosai Hajiya."

Dariya tai irinta manyan nan ta miƙa mai hotunan wajenta, tana cewa, "Ko zaka iya gane min su waye a cikin waɗannan hotunan Malam Deeni?"

Amsar hotunan ya yi yana dubawa, zumbar ya miƙe tsaye yana ƙarewa hotunan kallo yana sake zaro idanuwa alamar mamaki sosai ya ce, "Ina kika samu waɗannan hotunan, ai wannan matata ce, waɗannan kuma yarana ne don Allah suna ina domin nemansu nake na maida matata da yarana guna mu cigaba da zama kamar baya."

Baƙin ciki da takaicin kalaman sa yasa Alawiyya ɗauke shi da mari tana cewa.

"Wannan da kake gani ita ce Jiddah yarinya mai haƙuri da natsuwa mai cike da tsoron Allah macen da bata ɗauki rayuwar duniya da zafi ba, ta zauna da kai duk da bakai ne zaɓin ta ba, tai maka ladabi duk da azabtar da ita da kai, ta zame maka macen rufin asiri duk da tona mata nata asirin da kai, tai maka sutura duk da sace mata nata da kake, ta ci da kai duk da azabtar da ita da yunwa da kai, ƙarshe ta kare maka mutunci duk da watsar mata da nata mutuncin da kai.

Deeni ina son ka sani Jiddah yanzu tafi ƙarfin ka tafi ƙarfin duk wani wanda ya shafe ka don haka kai shirin amsar tukuicin abin da kai mata a yanzu ba sai gaba ba.

Deeni ka sani tun da nake da Jiddah ban taɓa ganin tayi farin ciki ba saboda kai ne wanda ya kamata ka zame mata farin cikin amma sai ka zame mata baƙin ciki wanda hakan yasa take jin tsanar kowane namiji a zuciyarta har ma bata maraba da aure a rayuwarta.

Deeni ka sani ka yi wa kanka asarar mace mai mutunci da kamala mai riƙe sirrinka mai haƙuri da babunka mai farin ciki da samunka mai neman hanyar zamanka mutumin kirki a rayuwarka.

Shin Deeni wane irin tukuici ka samu na bin matan da kake ne? Shin Deeni wane lambar yabo ka samu na wulaƙanta matarka da yaranka da kai?

Ina so ka sani baka wulaƙanta banza ba, domin Jiddah na da Ni zan iya haƙuri idan Ni kai mawa amma ba zan iya haƙuri ba idan ita zakai mawa ba.

Ka sani dole ne na nuna maka cewar Jiddah tafi kowace macen da kake tarayya da ita ƴanci da gaya ta yadda ko mai irin sunanta ka ji sai ka girmama sunan balle ka ganta.

Nasan kana son jin ko Ni wacece ko? To tabbas nasan indai da gaske kai ne Deeni mijin Jiddah ba zaka rasa sanin wacece Alawiyya a gun Jiddah ba wadda su kai rayuwa a Lagos tare ba. Don haka na zo ne don na ɗaukar wa ƙawata kuma ƴar'uwata fansar abin da kai mata wanda ba zan iya yafe maka ba ko da kuwa hakan zai sa na samu ƙarin matsayi ko tarin dukiya Deeni.

Ko da yake kaga yadda Allah Ya maida Jiddah ita da yaranta suna cikin aminci da kiyayewar Ubangiji yadda ya kamata, to bari na yi maka wani albishir ɗin ma, Jiddah yanzu ta zama cikakkiyar Lauya mai zaman kanta wadda ke aiki a cikin babban gari kamar Kaduna, tana baibaye da tarin masoya manyan gaske masu aji da matsayi waɗanda suna iya rasa komai nasu indai za su mallake ta.

Kamar wasa ta taɓa hannunta sai ga wasu majiya ƙarfi sun shigo su kai waje da shi suka saka a bayan mota, tun yana gane tafiya ake har ya daina gane komai saboda yunwa da ƙishirwa da suka dame shi. Ya yi barci yafi sau tari har barcin ya gagare shi yi ma sannan ya ji motar ta tsaya lokacin da ko hannu bai iya ɗagawa.

Sai dai suka ɗauke shi a wulaƙance suka shiga da shi wani babban gini suka watsa wani ɗaki mai tarin mutane duk maza suka juya.

Ashe bisa wani suka jefa shi, suna juyawa ya jefar da shi ya rufe shi da duka yana zaginsa ta Uwa ta Uba, maimakon mutanen ɗakin su raba su ko su shiga tsakaninsu sai ma suka kama kiɗi da robobin dake hannunsu masu kama dana aljamirai.

Sai da mutumin nan ya yi mai lilis sannan ya ƙyale shi ya koma gefe yana ajiyar zuciya.

Tun daga lokacin ya fahimci cewar gidan maza ne aka kai shi, kuma wani babban ƙalubale da yake fuskanta ne yadda yadda kowa yafi wani ƙarfi a ɗakin dukan wanda yafi ƙarfi yake, idan aka basu abinci kafin ya gama ci ake amshewa ai ta mai dariya bai da yadda zai yi.

Babu irin azabar da bai sha a cikin ɗakin saboda duk ɗakin shi ne raggo bai iya faɗa ba cikin tarin ƴan daba aka kai shi masu zaluncin gaske ba tausayi ba imani a ransu ko alama.

Ko yanzu da yake zaune yana wannan tunanin ji yake tamkar ya nutse don kunya da nadamar abubuwan daya aikawa Jiddah ganinta yake tamkar bata isa ba, kallon marar galihu yake mata wadda bata da mai tsaya mata a dukkan lamurranta ashe ba haka bane shi ne babban marar galihun da bai da mai tsaya mai kan komai na rayuwarsa.

Ko da yaushe cikin tunanin yaushe zai bar gun nan yake ya je ya nemi inda Jiddah take ya bata haƙuri, amma bai san lokacin da zai bar wajen ba ga alama dai nan zai mutu ba tare da ya nemi inda yafiyar Jiddah ba. Kuka yake sosai yana ƙarawa cike da jin haushin kansa.

           Baban Jiddah

Tun da yake zaune a cikin gidan yarin nan bai taɓa jin kewar yaransa ba sai Yau ga shi ciwo ya yi mai sallama bai lafiya bai da mai kula da shi duk ya kori yaransa bai nuna masu tausayi ba, bai basu kulawa ba haka ya fifita yaran tasha fiye da yaransa.

Har ya manta yaushe rabon daya saka ko da yaro guda ne a idonsa, su duka bai san inda suke ba, ba kamar Jiddah ita ce wadda ko mijinta bai taɓa sani ba balle gidan aurenta.

Jama'a da dama sun sha iske shi su ba shi shawara kan ya nemawa yarinyarsa ƴancinta a gidan mijinta amma yai biris ya nuna ba abin da ya dame shi sam.

Shi a takaice ma ko kalar yaran da ta haifa bai sani ba, hana rantsuwa ranar da ta taɓa zuwa daga asibiti ta iske shi da yaranta ƴan biyu data haifa ya ji tace nan zata zauna ya kore ta tun daga ranar bai sake ganinta ba har Yau.

Mutane suna yawan ba shi shawara kan yarinyar na cikin matsala amma ko a jikinsa ji yake ita ɗin matsala ce damuwa ce a gunsa wadda ba wata ƙaruwa da zata kawo mai sai dai ta nema gareshi tunda ba cikin kuɗi take ba, talaka ne mijinta kuma ba ta ita yake ba ma mijin nata.

Hakan yasa baki ɗaya ya manta da ita a shafin rayuwarsa.

Yau ga shi yana ta ganin inda yara ke da rana, yana ganin yadda yara ke tsayawa kan damuwar iyayensu saboda suma iyayen sun tsaya ma yaran a kan damuwarsu lokacin da suke yara.

Kullum akai masu wa'azi sai ya zubar da hawayen nadamar abin da ya aikata ma yaransa, tabbas ya cutar da yaransa iyakar cuta wadda bai san inda zai gansu ba su yafe mai ba, ko da yake ba mamaki ma baƙar wahala ta kashe mai yaran yanzu. Kuka yake sosai kamar ranshi zai fita.

Wata tsohuwa da duk lokacin da taga Baban Jiddah na zaune yana kuka ko tunani sai taga kamar ta san shi amma ta rasa inda ta san shi, Yau dai kukan da yake ya yi yawa yasa ta ji tausan shi sosai don haka ta matsa a hankali ta isa inda yake ta zauna kusa da shi tana ba shi haƙuri da Hausar da har zuwa yanzu bata gama kame bakinta ba, da jin Hausar ba Bahausa bace ba ita.

Ya kalle ta yana kukan ya ce, "Tsohuwa ki bar Ni nayi kuka don na aikata abin kukan ne wanda ko ke kika ji shi sai kin ce na cigaba da kukana domin Ni kuka ya kama ba kowa ba."

Tsohuwar ita ma ta rasa ido guda da hannu guda tace, "Ni kam a gani na nice ya dace nayi kuka Ni da na rasa ido guda da hannu guda kuma aka kawo nin gidan yari ake ta ajiya ta, ban da kowa a cikin garin nan, Ni da kake gani nan da can baya a nan nake zaune ina sana'ar saida abinci, ba laifi ina samun ciniki yadda ya kamata saboda ba laifi ina gyara abincina yadda ya kamata. A haka ne Allah Ya haɗa Ni da wani bawan Allah wanda ya ɗauki yarinyarsa ya ban amana, na amsar mai yarinya da sunan zan riƙe ta amana amma na kasa cika alƙawarin dana ɗauka na dinga azabtar da yarinyar nan ban duba ga yarintar ta ba, haka na dinga jibga mata aikin wahala ga ban bata abinci ga duka da zagi na safe daban na rana daban, yarinyar nan babu irin wahalar da bata sha ba a guna ba, komai ita ce ke min, hakan bai sa ba na raga mata ba, idan ubanta ya zo na haɗa mata sharri ko ganinsa ban bari tayi, daga ƙarshe nasa a raina zan gudu da ita na kaita garinmu can Jahar Yobe inda zan fitar da ita daga addininsu na maida ta cikin addini na na haɗa ta aure da yaron ƙanina, yin wannan tunanin yasa na dinga cin kuɗin yaron na aika da wasiƙa nace zan kawo wata yarinya ƴar addinin Musulunci zuwa namu addinin. Hakan yasa aka dinga aiko min da manyan kuɗaɗe suna cewa nayi aikin lada, sai dai ina cikin hakan ne wata tsohuwa ta kawo min ajiyar jikarta da alƙawarin zata dawo nan da wani lokaci kaɗan amma bata ba labarinta don haka da naga kuɗin da taban na ajiyar yarinyar sun ƙare sai na ɗauki karan tsana na ɗorawa yarinyar tare da wadda aka ban riƙo ko da yaushe cikin azabtar da su nake ba ji ba gani.

Muna a cikin yanayin ne aka aiko min da cewa mijina zai ƙara aure a can gida don haka na yanke shawarar tattarawa Ni da yarinyar mu tafi mu bar wadda aka ban ajiya nan tunda wadda ta ban ajiyar ta ƙi dawowa, sai dai a daren ranar yaran nan suka haɗe kai suka gudu bayan sun ɗibar min kuɗi masu dama, ina cikin tashin hankalin ne kuma sai ga Baban yarinyar da aka ban ajiya ya zo har da Yayansa, muna tsaye kuma sai ga wanda yaban ajiyar yarinya shima ya zo ganin yarinyarsa, in takaice maka labari rasa madafa yasa na yi ma waɗancan ƙarya shi kuma na saka mai maganin barci a lemu nabi dare na gudu na bar Lagos don daman ba wanda yasan daga inda na zo Lagos ɗin.

Ina komawa gida sai kuma fastocin garinmu suka matsamin da tambayar ina yarinyar da nace zan kawo a maidata addininmu? Nace ta gudu suka ce ƙarya nake basu yadda ba, kawai nayi masu damfara ne na amshe masu kuɗaɗe kuma sai na biya su, daga ƙarshe dai suka ƙwace duk wata kadara ta suka tsiyata Ni sosai kuma suka ce mijina ya ƙara aurensa. Kasancewar ina kishin gaske yasa muka kasa zaman lafiya a gidan mijina ko da yaushe cikin faɗa da dambe muke.

Muna cikin wannan rayuwar ne wata rana mukai faɗa cikin dare da kishiyata ta ci nasarar caka min tsinken kitso a idona guda ta kuma caka min a tsintsiyar hannuna ni kuma na ɗauki wuƙa na daɓa mata a cikinta ta faɗi ba rai Ni kuma na gudu cikin daren. Rashin gata yasa nai ta yawo ƙauyuka ina bara har na tara kuɗin mota na taho Lagos don in cigaba da Bara ta, sai dai lokacin idona ya tsiyaye hannuna ya ruɓe da taimakon wani bawan Allah ne akai min aikin hannun aka yanke shi har ya warke na cigaba da barata ka'in da na'in sai dai kuma ashe dangin kishiyata basu haƙura da nema na ba har nan Lagos suka zo su kai ƙarata shi ne aka kawo Ni nan gidan yarin aka ƙulle Ni a zuwan an min hukuncin ɗaurin rai da rai.

Tunda ta fara magana yake ƙara sautin kukansa, ashe Iyami ce ita ce yaba ajiyar Jiddah tun tana yarinya ashe haka ta azabtar da ita? Ashe haka ta dinga mata horon duka da zagi? Lallai shi ɗin bai dace da zama Uba na gari ba tabbas dole ya ga rayuwa mai cike babban ƙalubale.

Iyami ta kalle shi tana hawaye tace, a kwanakin baya naga Alawiyya a nan gidan da idona amma aka hanani isa inda take, na ganta a babban matsayi na babbar Lauya tana cikin masu tsaron lafiyarta, na so nai mata magana domin nasan duk inda take tana tare da Jiddah yarinyar da aka ban amanarta.

Baban Jiddah ya rushe da kuka sosai ya ce, "Kina nufin ke ce Iyami mai abinci? Kina nufin ke ce naba ɗiyata Jiddah ajiya? To Ni ne mahaifin Jiddah kukan da nake ba na komai bane ba illa na nadamar abin da na aikatawa rayuwar yarana.

Nan Iyami ta zabura ta tsugunna tana ba shi haƙuri cikin matuƙar kuka da nadama, ya ce, "Ki daina ban haƙuri don ban cancanta da aban haƙuri da abin da ya shafi Jiddah ba saboda Ni ne wanda na fara banzatar da ita na nunawa duniya bata da kowa bata da kima a guna sam."

Nan su kai ta kuka suna ƙarawa suna ba kansu laifuka da dama na abin da ya same su.

Baban Jiddah ya dinga addu'ar Allah Ya kawo ƙawar Jiddah da aka ce an ganta a gidan yana son ya nemi alfarmar ta kan ta haɗa shi da Jiddah ko da a waya ne ya bata haƙuri ya nemi yafiyarta ya nemi alfarmar ta nemi ƙannenta ta riƙe su a gunta tunda shi yasan bai da ranar fita a gidan nan duk da bai san me ya yi ba aka kawo shi gidan ba.

                          Kano

Alawiyya na zaune ta tasa yaranta tana kallonsu tana jin daɗin yadda rayuwarta ta natsu take zaune gidanta cikin farin ciki da natsuwa duk da cewar maigidan na zaune cikin damuwa da tashin hankali na rashin samun amsar soyayyar Jiddah, ita kuma ba damunta ba ne ba abin bai ba ya dame ta kawai dai ta rasa yadda za tai da lamarin ne yadda Kawo Mansur ya dame ta ya takura mata ya hana ta sakat da kiran waya ko da yaushe cikin tambayarta yake ta gayama Jiddah maganar aurenta da zai yi?

Ita kuma a hangenta Jiddah ita ce wadda ya kamata ta zaɓi wanda take son aure a cikinsu.

Tana yawan ganin yadda Mustapha ke cikin damuwa idan ta je gun Hajjo su gaisa, amma ya zatai ban da kau da kai da nuna mai bata san komai ba kan lamarin? A nata hangen da Jiddah zata amince kawai ta ɗauki Babansu Ammar ta aure shi yadda komai nasu zai zama ɗaya su cigaba da zama tamkar yadda suka zauna a Lagos.

Tana son ta je Kadunar don su zauna da Jiddah ta ji ra'ayinta kan duk masu sonta don ta samu kwanciyar hankali da zaman lafiya ita ma.

Dr Faisal ne ya shigo ba wata fara'a ko annuri ya shige ɗakinsa don a ganinsa ita ce bata tausayinasa, ta daina son sa ta daina kula da damuwarsa ita kawai rayuwarta take cike da farin ciki ko oho take da yanayin da yake ciki.

Kan gado ya faɗa ko takalminsa bai cire ba ya lalubo wayarsa ya kira Jiddah. 

Jiddah na zaune tana yi wa Afnan kitso kira ya shigo wayarta ta ɗauka ba tare da ko duba mai kiran nata ta yi ba, jin mai magana yasa nan take ta haɗe ranta kamar yana gabanta ta amsa sallamar da ya yi mata a daƙile.

Cike da gajiyawa da yadda take mai yawo da hankali ya ce, "Jiddah wane irin farin ciki kike idan kika ɓata min rai ne? Ke kam baki da tausayi ko kaɗan baki jin tausayin halin da nake akan sonki komi ya dagule min ko gun aikina kasa taɓuka komai nake sai kwanciya da jinyar zuciyata. Shin Jiddah ba za ki damu ba kin kasa taimakon mijin ƙawarki ba wadda ta fifita ki akan kowa nata ba? Haba Jiddah ban cancanci na zamo abin ƙi a gurinki ba ko dan saboda Alawiyya... Cike da tafasar zuciya tace, "Don Allah Baban Ammar ka daina maida Ni yarinya ƙarama haka nan. An gaya maka Jiddah bata san me take yi bane ba ko an gayama Jiddah bata san ciwon kanta ba balle tasan me ake kira da halacci ba tare da karamci bane ba? Don Allah ina son daga yanzu ka cire duk wata alama mai kama da sona daga zuciyarka ka ɗauke Ni tamkar abiyar tagwaicin matarka wadda babu aure tsakanina da kai har har abada. Na gaji! Na gaji! Na gaji! Wannan karon kuka ya ƙwace mata sosai tana maganar.

Alawiyya na tsaye tana jin kome Jiddah da shi kanshi Faisal ɗin ke cewa sai ta rasa a cikinsu wa za ba haƙuri ne? Me ke shirin faruwa da su ne haka? Me yasa hakan ke faruwa ne? Ashe Jiddah ba zata iya rufa ma mijinta asiri ba ko dan darajarta ba? Ashe Jiddah ba mai auren mijinta bace idan taga ya shiga halin da yake ciki kanta bane ba? Ta juya zuciyarta ba daɗi ta koma ɗakinta ta zauna ta ɗauko wayarta ta kira layin Jiddar.

Tana kashe kiran Faisal ta jefar da wayar ta tashi ta bar Afnan zaune ta shige ɗakinta kuka take son yi sosai bata son yarinyar taga hawayenta saboda shegen wayau ne da ita, don haka ta shige ɗaki ta rufe don tai kukanta son ranta.

Shigar ta ɗakin ke da wuya kiran Alawiyya ya shigo wayarta, tai ta kira amma ba a ɗaga ba, don haka ta sa a ranta Jiddah na can na kuka duk yadda akai tun da har ta kasa ɗaga kiran da tai mata, itama sai ta fashe da kukan sosai ta kwanta.

Ya rasa me yasa ya kasa haƙura da yarinyar, duk da yadda take share shi take nuna mai ko'in kula ya kasa cire ta daga zuciyarsa, tunda yake a tarihin rayuwarsa bai taɓa zuwa gun yarinya tace bata son shi ba, amma Yau ga shi Jiddah ta nuna mai bata son shi kan wata hujja da bata da ƙarfi ko inganci. Ya kasa manta ta a rayuwarsa duk daren duniya kwana yake kukan rashin samun soyayyarta, kuka ya zame mai jiki akan soyayyar Jiddah bai jin komai ya rufe ɗakinsa ya dinga darzar kuka yana kallon hotonta.

Duk lokacin da ya kira wayarta ya ji tana waya kuwa ji yake kamar ya je ya iske ta inda take ya amshe wayar ya yiwa ko wane marar mutuncin ne kashedin kiran matarsa, saboda har ga Allah ya ɗaukar wa ransa Jiddah ce matarsa insha Allah.  Duk tarin matsalai da yake fuskanta daga gidansa basu damunsa yanzu babbar damuwarsa ita ce Jiddah ita ce kawai matsalarsa yanzu yana samunta ya gama samun matsala ko damuwa a ransa yasan da hakan. 

Wayarsa ya jawo ya kira layinta, har ta katse bata ɗauka ba sai a kira na biyu sannan ta ɗaga kiran.

Ajiyar zuciya ya saki a hankali ya kira sunan da yake kiranta da shi wasu lokutan, "Princess ina kika aje wayar ne haka na kira baki ɗauka ba?"

Bata san me yasa ba shi ne kawai wanda bata iya sakin baki tai mai rashin kunya ba duk cikin masu son nata, bata sani ba ko dan yana ɗan'uwan Uncle Salim ɗinta ne oho. 

Ya sake yi mata magana domin ya fahimci bai da waccan amsar tambayar tashi, "Princess kina lafiya?'

Da ƙyar ta samu bakinta ya buɗe ta gaida shi tai shiru.

Cikin muryar ban tausayi ya ce, "Don Allah Princess ki yi min adalci akan soyayyar da nake maki mana kada ki zama mai cutar wa a gare Ni da yawa mana."

Shiru bata ce komai ba.

"Don Allah Princess ki daina azabtar da rayuwata haka nan kada ki sa na ida rasa sauran ƙwarin gwiwata saboda ke ce kika sa na fara ji a jikina zan dawo kamar kowa zan rayu kamar kowane magidanci Princess don Allah ki taimaka min mana." Tana jin sautin kukanshi na dukan kunnuwanta.

Idan zata faɗi gaskiya Mustapha shi ne ya iya irin soyayyar da take nema amma ba zatai kasadar amince mai ba ya aure ta ya kaita gidansa ya haɗa ta da tarin matansa ba da su kansu basu ragama kansu ba balle su ɗagawa wanda suke tare ba.

Idan kuma zatai ma kanta adalci na gaske bai kamata ta auri mai mata ba kamata ya yi ta auri wanda bai da mata yadda za ta je tai rayuwarta daidai yadda ta tsara da yadda take mafarkinta.

Shi kuma jin tai banza ta ƙyale shi yasa ya cigaba da kukansa don bai iya cewa komai a lokacin idan ba kukan ba. Har mamakin yadda yake kuka kan mace yake kamar ba shi ba, bai taɓa kawo a rayuwarsa zai zubar wa mace da hawayen rashin samun soyayyarta ba bayan hawayen damuwar da matansa ke sashi ciki da yake ba.

Jiddah jin ya ƙi daina kukan tai gyaran murya tace, "Indai akaina kake kukan ka daina domin ban jin daɗi kuma insha Allah zan amsa maka maganarka sai dai ina jin tsoron yadda zaka rayu da mata har huɗu ne, don haka ne ba zan iya amsa maka ba gaskiya don ba zan iya rayuwa cikin matanka ba."

Ajiyar zuciya ya saki ya ce, "Wallahi ba haka bane ba Princess matana biyu ne ba uku ba yanzu haka don Allah ki amince min ba zan aje ki cikin Matana ba gidanki daban zan aje ki ba za ki zauna da kowa ba wallahi."

Bata san ya akai ba kawai jin bakinta tai ya furta "NA AMINCE TO!

"Kambu! Kana nufin wannan shegiyar yarinyar mai kama da zubin karuwar zaka aura? To wallahi ba zata yiyu ba indai ina cikin gidan nan." Cewar Hafsat dake tsaye kan Mustapha tana girgiza jikinta cike da masifa.

Kawu Mansur kuwa yana ta kiran wayar Jiddah amma tana waya ya kira ta Alawiyya bata ɗauka ba kawai sai ya samu kanshi da jin rashin daɗin hakan, don haka ya kira wayar Yayansa ya tambaye shi idan yana gida zai je yana da magana mai muhimmanci da shi, ya tabbatar mai da yana gidan, don haka ya zuba wanka ya ɗauki kwalliya ya wuce kai tsaye gidansu Jiddah da zummar zuwa neman auren Jiddah.

Tabdijam! Jiddah ta amsa soyayyar Mustapha ga Alawiyya na bayan mijinta ga Kawu Mansur ya shirya tsab don zuwa gun Yayansa neman aurenta a cikinsu ko wa zai dace to?

Taku a kullum Haupha ✍️

*HAƊIN ALLAH* 

   Labari da rubutawa

   *Hauwa'u Salisu (Haupha)* 

Cikin sanyin jiki ta aje wayarta ta koma ta kwanta tana jin tamkar ba ita ba. Ji take tamkar rayuwarta ta baya ba ita ce tayi ta ba, baki ɗaya komai sai yake zuwa mata tamkar a mafarki ko a wani littafi da take karantawa.

       Lumshe idonta tai tana hango yadda Mustapha ke marairaicewa yana nuna tsantsar kulawa da ita da duk abin da ya shafe ta, tana lura da yadda yake yawan kallonta yana murmushi yana girgiza kansa alamar yana cikin farin ciki da nishaɗi a duk lokacin daya ganta.  Ita kam tasa a ranta ta gama soyayya haka zalika ba zatai aure ba duk dan wasu shekaru biyar zuwa goma masu zuwa, amma ga shi kai tsaye abin mamaki abin al'ajabi ta amsa ma Mustapha da bakinta cewar tana sonsa, kenan tana shirin komawa a fagen masoya a karo na biyu a rayuwarta kenan? Hakan na nufin ta manta da abin da Abubakar ya yi mata kenan na cin amana da muguwar yaudara? Gaskiya batai ma kanta adalci ba amsa soyayya da tai kai tsaye batare data tuna baya ba kota ji kishin abin da Abubakar ya yi mata ba ta amsa ma Mustapha cewar tana sonsa.

Shin wai ma ya zatai da tarin matansa ne duk da ya ce mata yanzu matansa biyu ne? Ita fa bai kamata ace ko aure zatai ba ta auri mai mata ba, kamata ya yi ta auri wanda bai da mata wanda zata zauna ita kaɗai a gidanta sai mijinta su yi rayuwa mai cike da soyayya da kula da juna, amma idan tace zata auri mai mata tabbas ba zata samu damar cika burinta ba na yin soyayya da rayuwar farin ciki a gidan aurenta ba, ta sani sarai yadda wasu matan ke hana amarya rawar gaban hantsi a cikin gidan aurenta suna cewa ta zo da rayuwar banza zata lalata masu tarbiyyar yara daga an fara maganar shike nan sai komai ya zama tarihi na rayuwar farin cikin. Ita kuma ta jima da tsarawa kanta irin rayuwar auren da zatai indai zatai aure da gaske to sai dai ta auri wanda zasu maida tsakar gidansu tamkar filin wasa inda za su sakata su wala su dinga saka kaya ƙanana masu ɗaukar hankali suna wasan zagaye gidan suna komai tare irinsu wanke-wanke da wanki da girki ya zama komai zatai tana jikin mijinta suna yi tare suna firar soyayya suna ba juna nishaɗi suna faranta ran juna. Idan kau haka ne ai bai kamata ta amsawa Mustapha ba cewar ta amince da soyayyarsa ba tunda yana da mata yana da yara kenan ba zai iya bata irin kulawar da take buƙata ba. Ta sake gyara kwanciyarta sosai tana hasko yadda ma lamarin zai wakana a tsakaninsu da matansa.

Afnah ce ta shigo da gudu tana sallama tace ta je ana kira inji Baffa haka suke kiran maigidan su duka don haka ake kiransa.

A hankali ta tashi ta fice tana tunanin ko Kano zai je ne yasa yake kiranta ko tana da saƙo. Tana sallama ta sha jinin jikinta domin ganin Kawu Mansur zaune yana latsa waya yasa ta fahimci inda kiran yake da ma'anarsa.

Cike da natsuwa ta ƙarasa ta fara gaida shi sannan ta zauna ta sadda kanta ƙasa bata da ta cewa kuma sai jiran abin da zai ce mata kawai.

Kawu Mansur da sai kallonta yake gani yake ta ƙara kyau ganinta yake tamkar ba ita ba, ganinta yake tamkar an sauyo ta batai kama da wadda ta aje yara har uku ba, tafi kama da budurwa ƴar jami'a mai karatu a matakin farko.

Bayan ya gama kalle ta yana ta jin nishaɗi tare da jin cewa yafi kowa dace da samun mace a rayuwarsa ya samu da ƙyar ya saita kansa ya ce mata, "Ranki ya daɗe nasan ba za ki yi mamaki ba don kin ganni ba a gidanku, saboda ke ba yarinya bace ba, kuma dama can ban ƙasa a gwiwa ba sai da na bayyana maki abin da ke ƙasan zuciyata game da ke, na yadda kika sace min zuciya kikai min fashin duk wani kuzari da jin daɗi na rayuwata ta hanyar cusa min tsumin ƙaunarki a jinin jikina Jiddah. Ina so ki sani wallahi ba ki bina bashin rantsuwa amma ban taɓa ganin yarinya ko kamuwa da soyayya ba farat guda irin yadda na kamu da taki soyayyar daga ganin farko da nayi maki a kotu ba. Jiddah ki sani cewa ba komai ba ne a tarenmu illa HAƊIN ALLAH saboda shi ne kawai ya haɗa mu a lokacin da nake niyyar yanke wa ƙanwata hukuncin da bai kamata ba nasa son zuciya da son abin duniya a lokacin idanuna sun rufe an ban kuɗi na aje komai na manta koni waye na manta yadda nayi alƙawarin zan yi adalci zan guji rashawa da cin hanci a kan aikina, sai gaki a lokacin da babu wani tsoron Allah ko jin nadamar abin da zan aikata kika juya min zuciyata daga kallo guda ɗaya na sauka daga layin dana hau na cin amanar aikina na koma na daidai wanda ashe alheri ne hakan a gareni saboda ƴar'uwata ce ashe a gabana ban sani ba. Jiddah don Allah ki sake taimakona a karo na biyu ki sake ceto zuciyata daga irin son da take maki mai cike da tsabta da nagarta." Ya yi shiru yana kallonta don jin me zata ce.

Jiddah da take jin tamkar duk an ɗaure mata duk wata jijiya ta jikinta ta buɗe bakinta da ƙyar tace, "Na gode sosai kuma na fahimce ka Kawu amma sai dai don Allah ina son kai haƙuri ka bar wannan maganar saboda Ni ba aure ne a gabana ba yanzu, asalima so nake na cigaba da karatuna saboda ina da sha'awar yin karatu mai zurfin gaske a rayuwata ko don yarana idan sun girma su yi alfahari da hakan. Don haka nake baka haƙuri don Allah Kawu Mansur kar kai mun mummunar fahimta don Allah." Hawaye suka zubo mata domin sai taji zuciyarta ta kare sosai.

Shima sai ya ji jikinsa ya yi sanyi sosai, matarsa dake laɓe tai murmushin mugunta ta ji har a ranta zata taimakawa yarinyar don ganin ta samu abin da take buƙata na rayuwa don dama taji matuƙar tausayin yarinyar ranar da taji labarinta kawai kishin mijinta ne yasa ta binne tausan a ƙasan ranta. Cike da ƙaunar Jiddah ta koma gidanta ba tare da taji me mijinta zai ce ma jiddar bama.

Muryarsa irinta masu karaya ya ce mata, "Shike nan Jiddah zan ƙyale ki a yanzu na baki lokaci ki yi karatu ki yi duk abin da kike amma ki sani ina sonki kuma idan ke ɗin rabona ce nasan zan sameki insha Allah. Ina maki fatan alheri kuma ko da yaushe ƙofar taimakona gareki a buɗe take Jiddah ke da yaranki." Ya tashi ya fice yana jin kamar ya yi kukan shima.

Nan ta zauna ta ci-gaba da kukan da bata san ko na me ye ba, har taji muryar Baffa kanta yana cewa, "Haba Jiddah ba kuka ya kamata ki yi ba tunda ya fahimce ki sai ki gode wa Allah ai ba ki zauna ki kama kuka ba. Ina jiranki ki kawo min takardunki da sunan makarantar da kike son zuwa naga yadda za ai." Ya kama hannun Afnah suka haye bene.

Alawiyya sai yamma ta sauka gidansu Jiddah saboda jin haushin ƙin amsa mata waya da tai kuma ta kama waya ta kashe yasa Alawiyya yi mata zuwan bazata don ta yi wa mijinta kamun ƙafa saboda ta gaji da yadda yake rayuwa a wahale ya takura kansa ya takura wa su dake tare da shi hatta yaransu ba wanda yake kulawa sai Jiddah ita ma tasan saboda mai sunanta yake kulata. 

Tana shiga ba kowa a gidan ga alama don haka tai nufin shiga sashen Jiddah ta watsa ruwa ta kwanta kafin su dawo ta ɗan huta da gajiyar tafiyar da tai.

Sai dai tana zuwa ta iske Jiddah kwance tamkar tana barci sai ajiyar zuciya take alamar ta ci kuka ta gode wa Allah.

A hankali ta isa gabanta ta ɗora mata hannu kan fuskarta ta ambaci sunanta a hankali.

Jiddah ta buɗe idonta ta ɗora su kan fuskar Alawiyya sai kawai ta ƙwaƙwume ta sosai ta fashe da kuka sosai.

Ita ma Alawiyya dama zuciyarta tuni a karye take don haka sai ita ma ta fashe da kuka ba mai lallashin wani a tsakaninsu.

Jiddah ce cikin kuka take cewa, "Wai me yasa ne rayuwata ba zata gyaru ba? Me yasa har zuwa yanzu na kasa samun natsuwa kamar kowace mace? Me yasa ne wai na kasa yin farin ciki har yanzu?"

      Alawiyya ita ma cikin kukan take cewa, "Kar da kice haka don Allah Jiddah ke ɗin ta musamman ce nasan dole sai kin ga abubuwa masu dama na musamman kema kafin komai ya zama tarihi a gareki. Shin Jiddah baki da labarin cewa sai macen da takai mace maza kamar irinsu Faisal da Mustapha ke cewa suna so? Baki da labarin cewa sakayya ce tasa maza ke kwana da tashi da ciwon sonki ? Na rantse maki da Allah ban ji komai ba dana fahimci Babansu Anam na sonki sai farin ciki da nayi da jin daɗi saboda nasan duk gidan da kika shiga sai ya yi albarka sai kwanciyar hankali ta yawaita da jin daɗi don haka nake kwana taya mijina addu'ar Allah Ya mallaka mai ke a matsayin mata, kinga kenan ba za mu sake yin nesa da juna ba zamu rayu a waje guda gida guda ƙasan miji guda Jiddah.

Amma kar ki ɗauka dole zan maki Jiddah ina so dai ki yi tunani ki nazari a tsakanin Mustapha da Faisal ki zaɓi guda domin na yadda da son da kowane daga cikinsu ke maki."

Jiddah ta janye jikinta daga na Alawiyya ta koma can gefen gadon ta raɓe  tana gunjin kuka tace da ƙarfi. "Me nayi maki da zafi ne da har kike min wannan maganar? Me yasa kike son kunyata ni tare da ci mun fuska ne Alawiyya? Ashe akwai ranar da kishi zai sa ki yi min wannan kallon? Kin manta da cewa Ni dake a Uwa ɗaya Uba ɗaya muka rayu haka kuma muke cigaba da rayuwa ne? Alawiyya ina hankalinki da tunaninki yake ne da har suka barki ki kai min wannan mummunar fahimtar? Kin ban mamaki Alawiyya ban taɓa tunanin za ki min haka ba ko a mafarki na gode sosai ba mamaki don ina zaune a gidanku ne yasa ki kai min haka amma ba komai zan koma namu gidan ko da kuwa ace ban da shi zan nema." 

Alawiyya ta daskare a gun ta kasa ko ɗaga halshenta tana ganin Jiddah ta ɗauki hijabinta ta fice daga ɗakin tana kuka sosai.

Itama kukan ta saka tana jin me yasa tai ma Jiddah maganar ne? Ga shi nan ta kasa fahimtar ta ai har ta yi tunani na daban kan lamarin. 

Jiddah na fita ta leƙa ɗakin mai aikin gidan tasan su Afnan na can na wasa ta tarkata su kai tsaye tasha ta nufa ta hau motar Kano tana rungume da yaranta tana kuka mai sauti wanda yasa su ma yaran kama yin kukan, kowa na motar na kallonsu ba mai bakin yi mata tambaya don duk wanda ya ganta zai fahimci mutuwa ce kawai akai mata tasa ta a wannan yanayin.

Har suka isa Kano bata daina kuka ba, napep ta hau har ƙofar gidan Hajjo, zuwa lokacin ta daina kukan sai dai kallo guda zakai mata ka fahimci ta ci kuka bana wasa ba.

Yana zaune yana tunanin gobe ba bin da zai hanashi zuwa Kaduna kafin ya wuce wajen wata kwangilar aikin da ya samu sai ga napep ta tsaya ba ƙaramin tashin hankali ya shiga ba ganin Jiddah a cikin mugun yanayi ba, kallo guda ya fahimci ta fi awa huɗu tana kuka kuma damuwa ce fal ranta , tabbas akwai abin da akai mata mai girma daya sa ta zo tun daga Kaduna har Kano a cikin wannan yanayin. 

Yana kallonta ta ba mai napep ɗin dubu ɗaya yana magana ta ɗaga mai hannu ta ja yaranta suka shige cikin gidan ko waigen mai napep ɗin batai ba.

Tsab ya tashi shima ya bi bayanta gabansa na faɗuwa sosai da sosai, sai ya ji shima duk damuwar ta nannaɗe shi ta ko'ina.

Tana shiga Hajjo na zaune tana duba wata tsohuwar jikka ta Uncle Salim data gani a ƙarƙashin gadonta Jiddah ta faɗa jikinta ta fashe da kuka mai cin rai.

"Hajjo me yasa Alawiyya zatai min haka ne? Akan me zatai min wannan ɗaukar? Me nayi mata ne da zata ce zan iya auren mijinta? Shin nayi kama da mai cin amana ne marar sanin darajar halacci da abota ne Hajjo?"

Hajjo da farko tsoro taji sai daga baya ne ta fahimta sai tai murmushinsu na manya tace, "Shi ne abin kuka Jiddah daga wannan maganar? Na ɗauka ai ke da Alawiyya har abada ba wanda ya isa ya shiga tsakaninku ya rabaku ai? Yanzu ina Alawiyyar take ita?"

Cikin kuka ta gayama Hajjo abin da akai tas.

Kawai samun waje ya yi ya zauna ya dafe ƙirjinsa da yake ji tamkar zai faso ƙirjin ya fito.

Me yasa Alawiyya zatai mai haka ne? Me yasa ta zama mai son kai irin haka? Ba ita ce ta kamata ta so zuwan Jiddah gidanta ba shi ne yake da buƙata gaba da baya na zuwan Jiddah gidansa saboda shike rayuwar aure tamkar ba aure ba, shi ne cike da baƙin cikin rayuwar aure da takaicin rayuwar auren baki ɗaya don haka Allah Ya kawo mai maslaha ta hanyar kawo Jiddah a rayuwarsa a karo na barkatai.

Hawaye suka zubo mai bai damu da gogewa ba ya samu da ƙyar ya taka ya isa inda take kife tana kuka jikin Hajjo ya dafa bayanta ya ce, "Jiddah me yasa ne Ni ko da yaushe nayi hangen samun sauƙi a rayuwar aurena sai naga ya faskara? Jiddah me yasa Alawiyya ke da son kanta da yawa ne? Don Allah ki taimaka min ki yi min alfarmar aurena don na samu ko da rabin farin cikin da nake gani da mafarkin samu ne a wasu gidajen Jiddah. Na rasa me yasa ke kaɗai ce nake ji a jikina cewar waraka ga baƙar rayuwar da nake mai cike da tauye haƙƙi da zalunci ba Jiddah. Don Allah Jiddah ki amince min ki yadda da Ni kar da ki bari a rabani da ke wallahi zan shiga mugun yanayi mafiyin wanda nake a ciki Jiddah." Kuka yake sosai tamkar ƙaramin yaron goye.

Hajjo sai abin ya bata tausayi sosai itama domin dai tasan wasu abubuwan dake faruwa na gidan Mustapha ɗin amma kuma bata da abin cewa saboda dai faɗan da ba ruwanka daɗin kallo ne da shi aka ce.

Mustapha ya sake janyo Jiddah jikinsa ko'ina rawa yake tsabar tashin hankali da shiga ruɗu ya ce, "Princess don Allah ki tuna da cewa kin amince min da kanki kin amsa min cewa kina sona don Allah ki taimaka min to ki yi iyakar yinki gun korar duk wata katanga da zatai mana gicci a soyayyarmu Jiddah."

Hajjo ta miƙe tsaye ta kama hannun yaran da su kai cirko-cirko suna jiran kaɗan sui kuka suka shige ɗaki.

Jiddah ta janye jikinta tana son ta tashi ita ma ta bi su Hajjo ɗakin Mustapha ya kama hannuwanta ya tsugunna ƙasa ya ce, "Don darajar Allah Princess kar da ki zama silar lalacewar rayuwata! Tabbas idan kika ƙi Ni ban san wane irin gararin rayuwa zan faɗa ba, idan kika kasa amsar soyayyata ki ka aure Ni ba, kada ki yi mamaki idan aka ce maki an ganni na koma shaye-shaye ko na haukace duk ba wanda ba zai iya faruwa ba idan kika barni Jiddah."

Cikin kuka ita ma tace mai, "Na rasa ya zan da kaina baki ɗaya kun saka Ni a halin ha'ula'i ban san waye zan ɗauka ba ban san waye zan duba lamarin soyayyarsa ba, don Allah ku ƙyale Ni haka nan na jima da daina soyayya baki ɗaya a rayuwata."

Da ƙarfi ya ci-gaba da girgiza ta yana kuka yana cewa, "Ba ki min adalci ba idan har kika sakani a cikin jerin waɗanda ke sonki a yanzu kin cutar da Ni domin baki min adalci ba sam, yadda nake sonki tun kafin kisan miye so, nake ƙaunarki tun kafin kisan mece ce soyayya nake sonki don Allah ki daure ki amshi soyayyata Princess wallahi ke ce duniyar soyayyata kece wadda nake mafarkin samun natsuwa da aurenmu don Allah ki agaza min ki ji tausayina ki share min hawayen idanuna ki wanke min zuciyata daga dattin dake kewaye da ita Princess don darajar Allah kar da ki barni na lalace ki ji tausan yarana iyayena don Allah Princess."

Bata da yanda zatai da shi ta amsa mai har cikin zuciyarta tana sonsa, saboda samun wanda zai maka soyayya irin wannan tabbas ya cika masoyi haka yasan me yake kuma ba son yaudara ko ƙarya yake maka ba. Don haka tai ajiyar zuciya ta dube shi tace, "Kai min alƙawarin cewa zaka sauya daga duk wani halin rashin kirki naka, haka zalika zaka zama mai min adalci tsakanina da matanka, sai magana ta ƙarshe ba zan zauna da matanka ba, zaka aje Ni gidana daban kai min alfarmar zama gidana har abada ba tare daka haɗa Ni da matanka ba, to tabbas zan aure ka idan kuma zaka cigaba da nuna min soyayya tamkar yadda kake nuna min ita a yanzu domin soyayya a jinina take ban jin daɗin zaman aure babu soyayya ba zan iya juriya ba a wannan lokacin zan iya sake waje kan rashin kulawa."

Rumgume ta ya yi yana saukar da ajiyar zuciya, natsuwa na ratsa shi ta ko'ina, ji yake ya samu natsuwa da kwanciyar hankali mai ɗorewa tunda Jiddah ta amince da soyayyarsa. 

Cikin farin ciki yake ce mata, "Na gode sosai Princess insha Allah zan cika maki dukkan wani burinki zan zama mai share maki hawayenki, ba makawa alƙawarinki zai zama abin riƙe wa gareni har abada."

A hankali ta zare jikinta daga nashi tana jin tamkar ta sauke wani babban nauyi da ya danne mata zuciya, sai ta ji duk wata damuwa ta fice daga cikin zuciyarta.

Zaman dirshan ya yi gabanta yana ƙare mata kallo cikin zuciyarsa yana gode wa Allah daya azurta shi da samun mace kamar Jiddah matsayin matar aure.

Ita ma kallonshi take ƙasan ido tana ganin yadda yake da kyau na daban komi na shi ya yi mata, ga shi ɗan gayu ko da yaushe ƙamshin turarensa ke bayyana zuwansa waje tun kafin ya zo wajen, gayunsa na birgeta tana son miji ɗan gayu wanda ko da yaushe yake cikin tsabta da ƙamshi kamar dai yadda Mustapha ya kasance. Hancinsa ta kalla yana da dogon hanci wanda ya fi nata sosai tsawo, ga shi da idanu masu kyau fuskarsa Masha Allah komai ya yi mata yadda take buƙata. Babban abin da ya sake tafiya da hankalinta wushiryarshi babba mai ƙara mai kyau idan yana dariya, ita kanta sautin dariyarsa abin tsayawa ce a ranta, murmushinsa na matuƙar birgeta tabbas ita ma tana sonsa ba yanzu bane ta fara sonsa ba kawai dai bata maida hankali bane da ta gane ita ma ta kamu da sonsa.

Sai ga su suna ta tsokanar juna kowa na jan kowa, suna ta dariya tamkar ba sune ba suke kuka yanzu ba cikin damuwa da tashin hankali ba.

Mustapha ya dube ta ya ce, "Princess wai ya naga sai wani kallona kike ne hala kin ga ɗan mummuna ne."

Tai dariya sosai tace, "Anya kuwa an taɓa gaya ma kana da kyau kuwa Prince?"

Yana murmushi ya ce mata, "Kawai dai ki ce min kin lura da muni na kawai Malama."

Tana murmushi tace, "Kasan wani abu kuwa Prince? Allah ka fini kyau sosai prince kana da hanci gaka da fararen idanu ga fuskarka siririya daidai misali gaskiyar magana ka dinga gode wa Allah daya azurtaka da kyawu na gasken-gaske ."

Yana murmushi yana kallonta wai Princess ce ke cewa yana da kyau har ya fita kyau? Tabdijam! Shi da yake lalata yini guda wajen tunanin irin kyawunta da dirinta wanda babu wanda zai kalleta bai so ta zama abar mallakarsa ba. Jiddah na da kyau na gaske wanda kallo guda ma kana iya fahimtar yadda Allah Ya azurta ta da kyawun jiki dana fuska.

Kallonsa tai ta taɓe baki tace, "Ka tashi ka tafi gidanka kar da a zo nemanka ba ruwana."

Kallon kin cika rigima ya yi mata ya sadda kansa ƙasa don bai san abin da zai ce mata ba kan maganar da tai mai, ya lura ita ma zatai kishi amma yana fatan tai kishi irin na ƴan boko wanda ya halarta bana hauka ba wanda matan yanzu ke yi ba.

Ganin ya kasa bata amsa yasa tai murmushi tace, "Na baka tsoro hala, na tuna maka da matanka?"

Baice mata komai ba dai sai murmushi da ya yi don ya lura Princess dabance ko a jerin matan.

Sai taji itama kamar ta zaƙe da yawa don haka sai ta sauya zancen da cewa, "Allah ka je gida kai wanka ka ci abinci domin na fahimci baka ci komai ba kana tare da yunwa."

Girgiza kansa ya yi alamar bai jin yunwa. Itama girgiza kanta tai alamar yana jin yunwa fa da gaske take.

Daɗi ya ji sosai a ransa yadda Princess ke fahimtar abin da ke damunsa kai tsaye na nufin ta damu da shi sosai.

Tabbas yunwa yake ji ya kasa cin abincin ne saboda sam bai masa ba, yana son jin abinci mai daɗi a bakinsa sosai yake son daɗi amma ya rasa yanda zai koman ya kawo mai daɗin ba a san yadda za a sarrafa mai shi ba ya bada abu mai ma'ana ba, don haka yafi son cin abincin kan titi  da ya ci abincin gidansa.

Ko da yake mutane nayi mai mummunar fahimta kan hakan har ma wasu na cewa ai yana siyen kayan abinci mai daɗi yana ɓoyewa a ɗakinsa bai iya ba matansa sai dai su ya barsu da tuwo da tsakin shinkafa ko da yaushe, shi kaɗai ke cin daɗi a ɗakinsa ba ruwansa da matansa da yaransa, sosai abin ke ƙona mai rai duk lokacin daya tuna abin ji yake ransa ya ɓaci sosai har ya ji ya tsani aurenma baki ɗaya.

Jiddah lura da tai ya yi zurfi a tunani daga maganar wasa sai taji bata ji daɗin hakan ba, don haka ta dube shi fuska cike da shagwaɓa tace, "Prince shi ne ina maka magana za kai banza ka ƙyale Ni ko? Gaskiya Ni ba zan yadda ba." Magana take cike da shagwaɓa abin da yake matuƙar so kenan a rayuwarsa yaga mace na yi mai shagwaɓa abin na bala'in birge shi sosai, don haka sai ya samu kansa da manta halin da yake ya saki baki da hanci yana kallon yadda take mai shagwaɓa abin birgewa.

Samun kansa ya yi da lallashinta tamkar wata ƙaramar yarinya haka ya dinga lallashinta  yana jin shauƙi sosai na ratsa dukkan jikinsa na ƙaunarta.

Haka suka kwashe tsawon lokaci suna kwasar soyayya inda Jiddah ta dinga zuba mai shagwaɓa yana biye mata abin nayi mai daɗi har dai Hajjo ta gaji ta leƙo tace basu ji an kira sallah bane ba? Kan dole suka tashi ba don ransu na so ba ta raka shi har zaure, a can ma sai suka sake buɗe wata sabuwar firar suna ta dariya suna jin farin ciki tamkar karda su rabu.

Mustapha ya kalli Jiddah kallo na so da ƙauna ya ce, "Allah ji nake tamkar na sace ki kowa ma ya huta Princess. Kinga yadda ki ke da bala'in kyau kuwa wai? Allah duk wanda ya sameki ya yi dacen mata ta nunawa a cikin jama'a a baka lambar yabo."

Sadda kanta ƙasa tai tana murmushi tace, "Kai fa don baka ganin kanka ne kawai yasa kake cewa ina da kyau, amma nesa ba kusa ba ka fini kyau gaka ɗan kyakkyawan gaske uwa uba gaka ɗan gayu, gaskiya ina matuƙar ƙara gode wa Allah da Yasa na sameka a lokacin da sam ban zata ba, lokacin da ban taɓa tsammanin zan samu kamar ka ba Prince."

Ajiyar zuciya ya yi yana murmushin dake ƙara masa kyau ya ce mata, "Wallahi Princess har mamakin kaina nake akan ki baki ɗaya komai nawa ya sauya tun daga kan wasu daga halayena da tabi'una duk sun sauya saboda soyayyarki don darajar Allah ki amince ki ci-gaba da tafiya dani cikin rayuwarki, sannan ki dinga ban shawara kan duk abin da kika ga ban daidai ba don haka shi ne soyayyar gaskiya."

Cike da fara'a tace, "Tabbas naji daɗin maganarka amma don Allah Prince kaima ka dinga gayamin gaskiya kan dukkan abin da ya shafe Ni zan murna da hakan sosai da sosai."

Wayarsa ya kalla yaga yanda lokaci ya ja sosai don haka ya kalleta kamar zai kuka ya ce, "Princess zan tafi nayi sallah naga lokacin ma sauri yake ko dan yaga muna tare ne yasa yake sauri Yau oho."

Da ƴar dariyarta ta amsa mai da cewa, "Shike nan Prince ka je kawai Allah Ya tsare min kai Yasa ka kasance cikin farin ciki da natsuwa Ya buɗa maka dukkan ƙofofin alheri."

Farin ciki fal ransa ya dinga amsa mata da "Amin Ya Allah Princess." Abin yana birgeshi daman ya ji ana mai addu'a sai ya ji yafi kowa samun dace da macen kirki.

Haka suka rabu suna ɗagawa juna hannu kowa fuska cike da annurin jin daɗi.

Jiddah na komawa taga miss call na Alawiyya dana Baffa har dana Maman Alawiyya ba adadi don haka ta fara kiran Baffa don jin abin da ke faruwa.

Cike da dattaku yake maganar, "Ɗiyata kina ina ne tun ɗazun nake nemanki cikin gidan nan baki ba jikokina?"

Sai a lokacin taji cewar bata kyauta ba, don kawai Alawiyya sai ta bar gidan ba sallama? Amma ya zatai hakan shi ne daidai bata san ko da wasa Alawiyya ta ɗauka cewa tana son mijinta don haka ta bar gidanma baki ɗaya.

Cike da jin kunya tace mai, "Baffa ina Kano ai."

"Kina Kano fa kika ce? Me ake yi ne a Kanon da kika tafi ba sallama Jiddah?"

Hawayenta suka dawo don haka sai kawai ta fashe da kuka tace, "Baffa Alawiyya ce wai tace ... Kuka ya hanata magana don haka tai shiru tana jan majina.

Baffa yai murmushi ya dubi Alawiyya dake zaune gabansa tana ta kuka ita ma ya girgiza kansa ya ce, "Saboda hakan kika bar gidanku kika tafi Jiddah? Yanzu kin kyauta min kenan da za ki yi fushi ki kwashe min jikoki kibar gida? Me nayi maki Ni to?"

kukanta ya ƙara ƙarfi sosai ta cigaba da ba shi haƙuri tabbas tayi laifi mai girma amma ranta ne ya ɓaci ta rasa abin da zatai don haka taga dacewar barin gidan kawai, don haka ta bar gidan tare da yaran cikin tashin hankali.

Baffa ya jima yana mata nasiha ya ƙare da cewa, "Ki kwantar da hankalinki babu wanda ya isa ya yi maki dole kan aure ko zaɓar mijin da za ki aura ɗiyata sai wanda kike so ya kwanta maki a rai shi ne kawai wanda zan ba aurenki amma duk na yi maki iyaka da su baki ɗaya harma da Mansur ɗin babu wanda zai sake takura maki don haka gobe ki dawo gida na kammala maki komai na karatunki ranar Monday za ku fara karatu, ki yi haƙuri da abin da ƴar'uwarki tai maki bata kyauta ba, kin san yadda mu ke mu maza ba ruwanmu da cewar waccan macen idan na aureta akwai kunya ko wani makamancin haka, ku mata kune kukasan kunya kan aure banda maza basu da kunya kan mace."

Sai a lokacin ta tsaida kukanta ta gode mai tace gobe suna hanya ita da yaran insha Allah.

Bayan tai sallah ta kira Maman Alawiyya ita ma dai kan tafiyarta ce tai mata faɗa sosai tace maza ta koma gidansu gobe kar ta sake jin irin wannan ya faru tabar gidan Baffa.

Itama haƙuri tai ta bata har ta sauko suka gaisa sosai ta ƙara da yi mata nasiha sosai suka gaisa da Haidar ta kashe wayar ta kwanta tana jin tamkar an ɗauke mata nauyi.

Tun suna waya da Mama take ganin kiran Alawiyyar na shigowa wayarta ta share har ta gama wayar tana ta kiranta amma ta ƙi ɗaga kiran, don har ga Allah taji haushin abin da Alawiyyar tai mata wai ta zaɓa mata  mijinta matsayin mijin da zan aura akan me to? Kenan tana nufin zan iya kishi da ita har wata rana su yi faɗa abin kunya kenan ya tabbata ace sun yi faɗa kan namiji kuma tasan indai zata auri Faisal wata rana sai ɗaya ta ga laifin ɗaya. Don haka zata nuna mata kurenta ta hanyar kulle ta kwana biyu.

Cikin dare online ta hau suka haɗu da Prince ɗinta suka dinga amayar da ruwan ƙauna kowa ya fito da ciwon da ke kwance a ƙasan ransa kan soyayya,anyi aman kalaman ƙauna anyi ma soyayya fata-fata kamar wasu sabbin amare ranar farko haka suka raya daren da nuna ƙauna ga juna ta hanyar bayyana abin da ke cikin zukatansu.

Wajen ƙarfe uku na dare sukai bankwana ba dan sun gaji ba sai don gobe zatai tafiyar safe wanda shi ne zai kai su tasha su hau mota da safen.

Ko bayan sun bankwana kowane kasa barci ya yi sai ajiyar zuciya da karanta saƙon nin juna da sukai.

Jiddah bata ankara ba sai jin kiran Sallah tai, abin ya bata mamaki ƙwarai yadda ta kwana ido biyu kan soyayya ta manta yadda namiji ya ci mata mutunci ya raba ta da farin cikinta yasa ciwon hawan jini ya  kamata ya dasa mata takaici yasa ta fita hayyacinta Yau kuma ita ce namiji yasa ta kwanan farin ciki yasa ta manta komai na baƙin cikin ɗa namiji ya aikata mata a baya. So kenan ba abin da bai sawa yasa ka a farin ciki wani lokacin ya saka a baƙin ciki.

Mustapha na kwance sai godiya yake ga Allah wanda ya nufe shi da fita daga ƙangin rayuwar da yake ciki na rashin samun cikar burinsa na samun macen kirki ta ƙwarai wadda zata iya yi mai duk abin da yake so zata saka shi farin ciki idan yana cikin damuwa haka idan yana cikin nishaɗi zata ƙara mai da shauƙi.

Kasa daurewa ya yi sai da ya kira number abokinsa Ali Ɗangote cikin daren don ya bayyana mai irin halin da yake ci na samun wadda yake mafarki wadda ko da yaushe yake yin zancen ta .

Cikin magajin barci Ɗangote ya ɗaga kiran don yasan ba lafiya ba kira haka cikin dare.

Mustapha cikin muryar farin ciki yake cewa, "Dilla Malam ka kauda barci daga Idonka ka ji wani kyakkyawan labari daga bakina yanzun. Ko kasan cewa Jiddah ta amince da Ni ta ban dukkan soyayyarta har ta amince da maganar aurena?"

Ɗangote abokin Mustapha ne sosai yasan yadda Mustapha ke fama da rigimimar gidansa haka yasan burin Mustapha na auren wayayyar mace wadda ta ƙware a soyayya haka shi ɗin yasan yadda Mustapha ke masifar son Jiddah tun shekarun baya.

Sosai ya taya abokinsa murna don yasan cewa yanzu abokinsa zai samu kwanciyar hankali tunda ya samu abin da yake buƙata .

Jin Mustapha bai da niyyar barci ya kashe wayarsa ya juya ya cigaba da barcinsa duk da yana jin kamar kiran sallar asuba.

Wajen ƙarfe takwas na safe Jiddah ta gama shiryawa ta shiryawa su Afnah don haka ta kira Prince don ya kaisu tasha kamar yadda taima Baffa alƙawarin tafiya da safe.

Suna gama karyawa ya shigo sai ƙamshi yake, idan ba gizo idonta ke mata ba sai taga ya ƙara yi mata kyau har wani haske ya ƙara kamar ba shi ba.

Hajjo ta ƙara yi mata nasiha tai mata faɗa sosai sannan suka fice zuwa tasha.

Suna zuwa suka samu mota don haka ta shiga tana kallon yadda baki ɗaya jikinsa ya yi sanyi idanunsa suka kaɗa  su kai jajir damuwa muraran kan fuskarsa. Ta san itama tana jin yadda yake ji amma ya zatai? Ya zama dole ta tafi ne don haka ta kauda kanta kawai don bata son ta sake karya mai zuciya har itama tata zuciyar ta ida karyewa.

Motarsu na ɗagawa ya fara zubo da hawaye daga idanunsa ya yi sauri ya bada kuɗin motarsu ya haye mashin ɗinsa ya ba shi wuta sosai har saida kowa ya kalle shi.

Jiddah ta sadda kanta ƙasa kawai tana jin yadda bugun zuciyarta ke ƙaruwa tamkar wadda tai gudun gaske.

Motarsu bata jima da tashi ba kiran wayarsa ya shigo mata ta ɗauka tana ɗagawa ta ji ya fashe da kuka yana cewa, "Princess don Allah kar ki tafi ki barni don Allah Princess." Kuka yake sosai wanda sai da taji nata hawayen sun zubo mata ita ma.

Bata da bakin yi mai magana don haka sautin kukansa kawai ke dukan zuciyarta, yayin da hawayenta suka kasa tsayawa don haka ta kife kanta a cinya ta cigaba da kukan zuci dana fili marar sauti.

Sun jima a yanayin kowa ya kasa daina kukan kuma kowa ya kasa magana na tsawon lokaci har sai da yaran suka fara fahimtar abin da ke faruwa sannan tai mai sallama ta kashe wayar ta kife kanta cikin cinya tana saukar da ajiyar zuciya.

Har suka shiga Kaduna bata san sun isa ba, saboda tayi nisa a tunanin soyayyarta da Prince. Bata taɓa tunanin cewar zata wayi gari da soyayyar wani Mustapha ba ɗan'uwa ga Uncle Salim ba, ita bata ma tuna shi ko ta hasko ko da fuskarsa a baya amma yanzu ga shi cikin ikon Allah sun wayi gari cikin ƙaunar juna ta gasken-gaske, ta yarda da cewar haɗuwarsu ita ake kira da HAƊIN ALLAH wadda ba sanin wani ba shawarar wani sai wayar gari kawai da ita su kai.

Komai ya tsaya ma Alawiyya saboda ta lura sosai Jiddah ke fushi da ita, tunda har ta kasa ɗaga mata kira kuma tabar gidan. Kuka take sosai duk da bata lafiya a kwanakin nan amma haka take jurewa don kawai ta samar wa da mijinta natsuwa amma hakan ya faskara sai ma ƙarawa kanta damuwa da jawo matsala da tai tsakaninta da Jiddah.

Me yasa Faisal zai masu haka ne? Me yasa ya shiga tsakaninsu don kawai ya raba su? Ya manta yadda suka wahala kan neman juna shi ne zai saka masu da hakan bayan sun ga juna? Ya kamata ta nuna mai cewa bai yi masu daidai ba kuma akwai abin da ake bari don kunya ko da ya zama halas ne. Sai a yanzu ma take hasaso irin rainin da Faisal ya yi mata wanda har shahararsa tasa ya wanke ido ya wanke baki ya ɓullo da maganar son auren Jiddah.

Wai ita ce Faisal ke ɗauke ma kai, yana mata ciccin magani yana nuna mata halin ko'in kula da ita kanta da yaranta akan zai ƙara aure? To idan ya ƙara auren ya kenan zai mata kuma? Tabbas sai ta wayi gari ya juya mata baya ita da yaranta baki ɗaya idan ma bai sake ta ba.

Lallai Jiddah masoyiyarta ce wadda bata da kamarta a faɗin duniya tun da har take mata faɗa kan mijinta ya san ciwon kanta. 

Wayarta ta kalla sunan Jiddah ne da take ta kira amma bata ɗauka ba, kiran wayar Faisal ne ya shigo wayarta kamar ta ɗauka amma kuma sai ta ji ya kamata ta nuna mai ita ma mace ce fa tana da ƴancin gaske a gidan mijinta ba zata iya ɗaukar kowane irin cin fuska daga mijinta ba.

Hakan yasa ta kashe kiran kawai, tai wurgi da wayar ta kwanta tana jin yaushe ne ma tai saken da Faisal ya yi mata irin wannan rainin? Zumbur ta miƙe tsaye ta shige toilet tai wanka ta fito ta ɗauki cikin kayan Jiddah ta saka ta nufi kicin ta fara haɗa girki don tai ma kanta alƙawarin sakin ranta ba zata sake sakama kanta damuwa ba kan hidimar Faisal ba, amma tabbas ya sake kawo mata raini sai ta haɗa shi da soyayyar tai masu wankin babban bargo ta ji dalili.

Nan da nan ta haɗa abin da take buƙata ta fito ta zauna ta ci iyakar cinta ta jawo wani littafi ta fara karantawa kira ya shigo mata daga Lagos.

Tana ɗagawa aka fara kora mata bayani kamar haka, "Madam dama wata tsohuwa ce ke son magana da ke ta damu mutane ko da yaushe kuka take tana cewa a kira mata ke ko a waya ne tana son yin magana dake, to da dai mun share ta sai mu ka ga bata lafiya a kwanakin nan, kuma tana cikin jerin waɗanda Gwamna ya yafe mawa amma taƙi tafiya tace dole sai an haɗa ku don ta ganki a kwanakin baya a cikin gidan nan, shi ne dai nace bari na kira mata ke ga ta nan." 

Cike da mamakin ko wace tsohuwa ce tace mai ya bata wayar.

Cikin kuka Inyami ta ambaci sunan Alawiyya da Hausarta wadda har zuwa yanzu bata koma ta daidai ba.

Ko da Alawiyya ta ji sunan ta tashi zaune sosai, domin ta gane muryar Iyami mai abinci Lagos ce uwar riƙon Jiddah da ita a shekarun baya.

Iyami cikin kuka tace, "Don Allah ina Jiddah take ne? Ina son ganin Jiddah don Allah ki haɗa Ni da ita na nemi gafararta kan abin da nayi mata don Allah ki yi min wannan lamunin Alawiyya ke ma ki yafe min tabbas na cutar da ku sosai."

Alawiyya tai ajiyar zuciya tace, "Iyami  ki daina kuka natsu muyi magana da ke. Me ye ya kai ki gidan Yari ne?"

Iyami na kuka na gaya mata abin da ya kaita gidan yarin har ta ƙare ta gaya mata da ta ga Baban Jiddah ma a gidan.

Alawiyya tai murmushi tace, "Bayan shi ma akwai mijinta dake nan duk nice na kai su ajiya don su gyara halayensu."

Gaban Iyami ya faɗi jin cewar Alawiyya ce ta kai Baban Jiddah gidan yarin to ina ga ita da ta riƙe Jiddah riƙon cin amana?

Nan ta saki baki tai ta garza kuka tana neman tafiyar Alawiyya ta kuma haɗa ta da Jiddar.

Duk da cewar Iyami ta cuce su ai ta yi masu gatan riƙe su, ta kuma hana wasu su cuce su, ita kaɗai ta amince ta cuce su bata yadda kowa ya ci zarafin su ba, ta sha yin dambe da ƙatti kan sun taɓa su ko suna neman keta masu mutunci.

Sai taji tana son sake ganin Iyami a rayuwarta don haka tace cikin muryar tausayi, "Ki yi haƙuri ki daina kuka zan aiki a zo min da ke Iyami har Jiddah duk muna jiranki kar da ki ji komai mun yafe maki."

Iyami tai ta godiya, da Hausarta, tana ƙarawa duk ta cika wa Alawiyya kunnuwa da ƙarar kukanta.

Baban Jiddah na zaune a gefe ya buga tagumi yana kallon yadda Iyami ke neman gafarar su Jiddah sai kunya ta kama shi, wai ace shi ne Baban Jiddah amma bai isa ya ce ga yadda ta koma ba yanzu. Ya san ba don bai isa ya ce bai gane ɗiyarsa ba, to ba shakka da bai gane ta.

Hawaye suka zubo mai ya hasko yadda yai rayuwa da mahaifiyarta mace mai haƙuri da kauda kai da tausayi amma haka ya banzatar da ita ya dinga tafiyarsa yana mantawa da ita.

Haka ta haifi Jiddah cike da takaici da rashin jin daɗin abin da yake mata, amma shi ko a jikinsa yana sane da yadda mahaifiyarsa ke takura mata amma ba ruwansa har dai ya kaita ƙarshe tace ya bata takardar ta.

Iyami ta dubi Baban Jiddah tana kukan farin ciki tace, "Na gode wa Allah sun yafe min yanzu haka za su aiko a tai da Ni, na ji daɗi da ban mutu ba na nemi tafiyarsu.

Ina maka nuni da kaima ka je ka nemi yafiyar Jiddah idan kana son samun kwanciyar hankali idan ba haka ba kuwa ba zaka sake farin ciki ba a rayuwarka." Ta jima tana mai nasiha irin tasu wadda suka ga hau a rayuwa.

   Ranar da Jiddah ta dawo Kaduna ta iske Alawiyya bata tafi ba sai kawai ta sauya ɗaki ta bar mata wancan sai dai idan wani abu ya kawo ta ɗauka dole sai ta zo ta ɗauka bata magana.

   Jiddah na shigo wa ɗakin ta ga Alawiyya zaune tana waya, ko kallo bata ishe ta ba, kawai kayan da take buƙata ta ɗauka ta koma ɗakin data sauya, sai dai Yau wayar da Alawiyya tai ta sata kuka ta tuna mata wata rayuwa wata mata wani bigire wani yanayi na baya daya wuce. Har ƙasan ranta ta ƙagara gobe tayi taga zuwan matar don har zuwa yanzu tana cin moriyar abubuwa da dama da matar ta koya mata na fannin girki ba wanda bata iya ba.

     Washegari sai ga Iyami an kawo tayi baƙi ta rame duk tsufa ya yi mata sallama. Da gudu Jiddah ta ruga ta rungume ta tana kukan farin cikin ganinta, duk da cewar Iyami ta cutar da ita ai tafi mahaifinta gunta tun da shi kasa riƙe ta ya yi don haka ya kaita uwa duniya don a riƙe ta, ita kuma ba dangin Iya bana Baba asalima ba addini ɗaya ba haka ba yare ɗaya ba amma ta amshe ta tun tana miririyarta ai kuwa bai kamata ta yada Iyami ba.

Sun jima suna kukan haɗuwa Iyami na neman tafiyarsu suka yafe mata, aka baya ɗaki guda a cikin gidan ta zauna. Wani abin farin ciki ta samu Jiddah ta gaya mata cewar tana so ta musuluntar da ita, ba ƙaramin daɗi abin ya yi masu ba, shi kanshi Baffa ya yi murna sosai da jin zata musulunta. A ranar aka musuluntar da ita ta amsa sunan Hawwa'u (Jiddah) Allah ke nan Yau ga Iyami ta musulunta bayan a baya ita taso saka Jiddah nata Addinin.

Ko da yaushe Iyami na son yi wa Jiddah maganar Babanta amma tana jin tsoro saboda Jiddah ta bata labarin yadda rayuwarta ta kaya bayan sun rabu duka. 

Amma Yau dai ta kasa haƙuri tai mata maganar wanda Jiddah tai mirsisi tace ita bata da wani uba da yafi Baffa don haka ta daina mata maganar wani.

Ƙarshe dai sai da Baffa ya shiga maganar sannan Jiddah ta amince da cewar ta yafe mai kuma a sake shi amma kar wanda ya gaya mai inda take.

Iyami tace, "Ai yasan inda kike tun ina can na gaya mai, kuma a ranar da nayi waya da Alawiyya yana tare da Ni ko ranar.

Tabbas ya yi nadama kamar yadda nayi haka ma uban yaranki ya yi nadama yadda ya kamata ki gode wa Allah Jiddah domin duk wanda ya cuce ki tun a duniya yake fara ganin sakayyarki.

Duk lokacin da Baffa ya dawo yaran suna murna suke rugawa ɗakinsa. Sosai yake murna da zuwansu ɗakinsa, yana son yaran jinsu yake tamkar da gaske jikokinsa ne daya haifi mahaifiyarsu ko mahaifinsu. Wani ɓangaren kuma ladabi da biyayyar Jiddah na ƙara sawa yana jin ta a ranshi sosai, yarinyar ke burge shi don haka yake jin tausayinta yake da burin yaga ya tallafi rayuwarta ta tsaya da ƙafafunta ko bayan ransa ba zata sake kukan rashin gata ba.

    Kamar wasa Jiddah ta fice sabgar Alawiyya kuma taƙi komawa Kano baki ɗaya ta fice daga sabgar Faisal itama abin kamar wasa kuma Baffa ya kawo ido ya saka mata bai ce mata komai ba, haka ita ma can Mama ta saka mata ido saboda Maman Faisal ɗin ta kira ta tace kada wanda ya shiga sabgar Alawiyya da Faisal ɗin a barsu su ƙara ta can su suka sani.

Ita kam tayi haka ne don ta ƙwatarwa da Alawiyya ƴancin ta gun Faisal ya gane kurensa yadda ko ance gana ya yi mata irin haka ba zai sake ba.

Shi kuma tun yana ganin zata dawo ne ko zata daina fushin da take tun da bai mata komai ba, kawai rainin hankali ne ta zo da shi da zata wani tafi Kaduna ta zauna ko kiranta ya yi bata ɗaukar kiran.

Gefe guda kuma Jiddah tayi blocking na number shi bai ganinta a online haka ko ya kira bata shiga da ya matsa mata ma sai ta samu lokaci ta turo mai kashedi na musamman har ta kira shi da mai raba zumunci mai yanke abota. 

Tun daga lokacin ya tabbatar da cewa Jiddah bata taɓa amincewa da aurensa don haka ya koma kan Alawiyyar yanzu. Sai dai tai mirsisi ta ƙyale shi kuma abin takaici ba wanda ya saka baki kan ta dawo Kano ɗin.

Jiddah ta dubi Alawiyya ta ƙara haɗe fuska tace, "Malama ya za ki zo ki takura min bayan kin san cewa na bar maki wancan ɗakin don gudun takurawarki?"

Alawiyya ta langaɓar da kanta gefe guda alamar neman afuwa tace, "Don Allah ƴar'uwata abar alfahari na mai tausayi na ko da yaushe ki yafe min ki manta baƙin halin da na nuna maki, ki yi min aikin gafara ko na samu sukuni a zuciyata. Tabbas na manta cewa Ni dake tamkar uwa ɗaya Uba ɗaya muke auren miji guda ya haramta garemu. Sai dai idan ba ran guda a doron duniya ne ɗayar zata iya auren mijin don cigaba da riƙe yaranmu da shi kanshi mijin."

Jiddah ta kalleta fuska ba walwala tace, "Ban taɓa tunanin za ki yi min abin da kikai min ba Alawiyya. Ko kin san da cewar duk lokacin da nake cikin ƙuncin rayuwa addu'a nake Allah Yasa ke baki cikin ƙuncin. Haka zalika duk lokacin dana tunaki fatana gareki ki zama cikin aminci amma sai ga shi kin watsa min ƙasa a ido kece mai neman kai Ni ga tashin hankali da damuwa. Ban taɓa zaton ke ce za ki iya raba zumuncinmu da amincinmu ba sai ga shi na gani na shaida da karin kaina. Ke a tunaninki idan auren miji guda ya gitta a tsakaninmu za mu dawwama ne yadda muke ? Ke a naki hangen auren mijinki wata mafita ce mai ɗorewa a garemu? Uhmm! Kin wauta kamar yadda ya so kansa Alawiyya ban za ci cewar baki son mijinki ba sai yanzu, tabbas ya kamata ki natsu ki gane me kike ki fahimci waye mijinki don samun kwanciyar hankalinsa da naki baki ɗaya. Kin ban kunya kin sa naji ba daɗi da har kika iya barin ɓarakar da mijinki zai iya saka wata a cikinta. Akan me za ki yi hakan Alawiyya? Ke fa babba ce a fannin aikinki shin ba za ki zama babba ba a cikin zuciyar mijinki ba? Don Allah ki gyara halayenki domin ban gamsu da kulawar da kike ba Faisal ba sam Alawiyya. Idan barci kike ya kamata ki farka haka nan kafin ya haddasa maki wata matsala barcin."

Sosai Alawiyya ke fahimtar maganar Jiddah tabbas daman can tasan Jiddah mace ce mai son kula da kulawa haka zalika bata sake da duk abin da take so, ba ƙaramin asara bace ga namiji ba ya rasa mace kamar Jiddah ba. Tabbas ta taya Prince murna domin ta lura da cewar shi ne zakaran gwajin dafin da ya ci gasar sace zuciyar Jiddah a cikin jerin mazan dake karakaina kan neman amincewar ta kan ƙaunarsu.

Cikin mintuna ƙalilan suka haɗa kansu,sai ga su suna ta dariya kamar ba su ba. Alawiyya ta dubi Jiddah tace, "Yau fa muna da babbar baƙuwa a gidan nan nasa an ɗauko ta nasan suna gab da isowa nan ba da jimawa ba."

Jiddah tai murmushi tace, "Kina nufin Iyami wai?"

Da kallon mamaki Alawiyya ta kalli Jiddah don ita dai tasan bata gayama kowa zuwan Iyami ba, haka zalika bata gayama Jiddah da bakin ta ba.

Jiddah tai murmushi tace, "Kina manta aikinki kina manta aikina ban san me yasa ba."

Alawiyya tai dariya tace, "Ba fa za ki kwantar da Ni ba, nasan dole akwai yadda akai kika san da zuwan Iyami, kawai ki gayamin."

Jiddah tai dariya tace, "Madam kin manta da cewa ɗakina kike zaune? To a cikin ɗakin akwai wayar da na aje wadda duk wanda ya yi magana tana naɗewa tana turawa a wayar hannuna, don haka duk maganar da ki kai akwaita a cikin wayata ba wadda ban sani ba." 

Alawiyya tai murmushi tace, "Na jinjina wa babbar Lauya mai ɗinbim basira da kaifin ƙwaƙwalwa Barista Jiddah."

Jiddah ta kwashe da dariya tace, "Har kin tuna min da shari'ar da zan yi gobe ta wata yarinya da ƙanin mahaifinta ya lalata mata rayuwa saboda abin duniya. Kuma abin takaici shi ne mahaifin yarinyar shi ne ya riƙa shi har girmansa ya saida komai nashi don ya inganta mai rayuwa amma shi ne ya yi mai sakayyar lalata mai yarinya ƙarama yar shekara takwas wai bokansa ya ce mai zai arziƙi idan ya biya buƙatarsa da ita, kuma zai samu kujerar da yake nema ta siyasa."

Nan da nan Alawiyya ta haɗe rai tace, "Dole ne ma na raka ki gobe kotun domin naga yadda zata kaya, bai kamata ki bari a ja lokaci ba gun shari'ar tun da ga alama akwai shaggun a gun mugun."

Jiddah tai murmushi tace, "Ba shi ne damuwata ba sai wani tsinannen miji da ya saki matarsa saki uku bayan ya gama amshe mata komai na dukiyarta kuma ya raba ta da danginta sannan ya kwashe mata yara mata wai zai kai su Makkah aikatau. Shi ne kawai na je kotu rannan ake gayamin wata mata na nemana kamar ba zan bi takan ta ba sai kuma nace a bata lambata ta ace nace ta kira Ni.

Shi ne fa ta kira Ni take gayamin zai tura mata yara Makkah aikatau har ya amshi kuɗin aikinsu na shekara biyu, bai bata ko sisi ba kuma bai nemi shawararta ba kan lamarin duk da cewar tun suna yara ya sake ta ya amshe gidan da suke ciki duk da cewar nata ne na gado ya amshi dukiyarta da sunan zai juya mata sai kawai gani tai ya kama gyaran gida ya sai mota, bata san hawa ba bata san sauka ba sai ganin masu gini tai sun shigo sun kama aikin gini, yana dawowa tai mai magana ya ce tasa mai ido ba ruwanta. Karshe dai sai ga motar kawo amarya an kawo an saka ta cikin fallelen ɗakin da aka gini, bata samu damar tanka mai ba washegari ya danƙara mata takardar saki uku ya ce tabar mai gidansa idan tana da mai iya ƙwace mata kuma ta turo ya amsar mata. Hakan duk bai ɓata mata rai ba ta haɗe fushin ta zata tafi ya ce kar ta bar mai yaro ko guda ya bar mata su, don ba abin da ya'ya mata za su tsinana mai a rayuwa. Haka ta nufi gun danginta ashe suma duk ya bi su ya yi mata sharri don haka suka kore ta ita da yaranta ƙarshe gidan haya suka kama ta ci gaba da sana'ar saida abinci tana biyan kuɗin haya shi ne yanzu yaran duk sun girma har biyu sun samu mijin aure zai kama su ya kai su Makkah aikatau don shi azzalumi ne na gaske."

Alawiyya tai ajiyar zuciya tace, "Lallai ya kamata a ƙwatar masu ƴancin su, amma me zai hana ki buɗe ofis kema kamar yadda na buɗe a Kano? Sai inga sai kin fi samun damar taimakawa duk wanda ya kamata Jiddah."

Jiddah ta jinjina kanta kamar mai tunani tace, "Kin kawo shawara kema amma fa karatu zan koma har Baffa ya gama yi min komai. Amma duk da haka akwai lokacin da zan ware don hakan insha Allah."

Wayar Jiddah tai haske alamar kira zai shigo, sai ga wata waƙa mai daɗin gaske ta indiya na tashi daga wayar. 

Alawiyya na ganin yadda Jiddah ke murmushi alamar taji daɗin kiran wayar da akai mata.

Furucinta na farko yasa ta gane da wanda take waya, Mustapha ne ko tace Prince kamar yadda taji Jiddah ta ambata.

Ba kunya Jiddah ta saki baki ta dinga yi ma Prince ɗinta shagwaɓa abin kamar a mafarki haka Alawiyya take ganin lamarin yadda Jiddah ke waya cikin shauƙi da farin ciki ta kuma soyayya wayar.

Ita kanta Jiddah ta birgeta ina ga shi wanda ake abin don shi? Haka take raya wa a ranta, lalle ne Mustapha shi ne zaɓin Jiddah kuma Jiddah ita ce zaɓin Mustapha don ga alama sun haɗu a mahaɗar da kowane daga cikinsu ke so.

Jiddah ga alama ta manta da Alawiyya dake zaune baki buɗe tana kallonta cike da mamaki sai kalamai suke musaya ita da Prince ɗinta zuwa can ta marairaice murya ita ala dole kuka take yi.

Lallai ta tausaya wa matan Mustapha indai ba su kasance yadda yake ba to tabbas akwai daru a gaban Jiddah don za su ce ne ta asirce masu miji ta mallake shi, tunda zuciya na san mai kyautata mata kuma ga alama Jiddah ta dage gun hakan.

Sun jima suna wayar wadda farin ciki ke ƙaruwa duk bayan kalma guda da Jiddah ke ambata a kan fuskarta.

Alawiyya tasan daman can Jiddah akwaita da son rayuwar soyayya don haka ne ma tafi kallon Film ɗin indiya akan na Hausa ko da suna gun Iyami idan suka saci jiki suna zuwa kallo gidansu wata Badiyya to indai Hausa ne Alawiyya ke murna amma idan suka iske an saka indiya Jiddah ke murna har da rawa, musamman idan Film ɗin jaruminta ne Rothick Roshan.

Ko haka nan suna maganar soyayya idan suka ga wasu na fira Jiddah kan taɓe bakinta tace, "Ni fa ba kowace soyayya ke birgeni ba, kamar yadda ba kowane namiji ke birgeni ba. Idan ta ga wani ɗan gayu tace "wannan kam ya birgeni sosai. Idan taga wanda bai da tsabta takan ce, "Wannan kuwa ko za a haɗa min da kyautar gidanmu ba zan amshi soyayyarsa ba."

Tun fil'azal Jiddah tana son soyayya tana son mai kyau haka tsabta na matuƙar jan ra'ayinta kan kallon namiji idan suna tafiya.

Sun kwashi awowi suna ta shan soyayyarsu wadda har Alawiyya ta gaji ta tashi ta fice tana jinjina wannan lamari na Prince da Princess ɗinsa.

          Washegari da wuri suka shirya zuwa kotun saboda da abin kowace daga cikinsu ta kwana, suna shiga kotun  ƴan jarida su kai masu caa, domin zuwa yanzu sunansu ya kewaye ko'ina da ance Barista Alawiyya za a ce Barista Jiddah.

Bayan kowa ya natsu ne aka fara shari'a mai cike da son kai da nuna rashin adalci ƙarara, wanda hakan ya fusata Barista Jiddah tace zata shigar da shi kanshi Alƙalin ƙara bayan kammala shari'ar.

Kasancewar da dama sun san waye Alƙali Mansur sun fahimci kuma shi ne ke mara ma Barista Jiddah baya kan kowace shari'ar da take yasa wasu ke ba Alƙalin shawarar ya yi adalci idanma cin hanci ya amsa ya maida ya yi shari'ar gaskiya kafin ƴan jarida su fara watsa labarai musamman da suka fahimci yadda zukatan Baristocin suka hasala har ta kai ga Barista Jiddah tace ta aje shari'ar amma tana gayyatarsa babbar kotu don ya kare kansa.

Abin da Alƙalin bai sani ba ashe hada ƴan gidan talabijin da rediyo suka halarci shari'ar kowane ya ɗauki abin da ke faruwa ya watsa.

Abin da ya ja hankalin sauran Alƙalai kenan suka yo mai caa kowa na cewa zai zubar masu da mutunci, a nan take aka aiko da takarda an maida shari'ar babban kotu dake high court dake Abuja.

Abin da ya ƙara ɗaukaka sunan Barista Jiddah kenan nan da nan sunanta ya dinga yawo a jaridu da gidajen rediyo da talabijin.

A can ne ta haɗu da wani matashi wanda ya jiƙu da Naira ya sha karatu har ya ƙoshi ya nace mata kan yana son ta.

Hon. Yusuf Matashi shi ne sunansa,ɗan siyasa ne kyakkyawa ajin farko a kyawu yana rayuwarsa a Abuja amma siyasa tasa babu inda bai sani ba, haka ba inda bai da masana'anta ya haɗa kasuwanci da siyasa yana yi kuma ba laifi komai na tafiya yadda ya kamata gare shi.

Lokacin da akai shari'ar ne ya ga Jiddah nan take ya ji duk duniya bai da wadda yake so yaga dacewarsa da ita irin Jiddah, duk da cewar akwai tarin ƴan mata ƴaƴan masu hannu da shuni dake bibiyar rayuwarsa domin ya kula su amma abin ya ci tura, wasu sun sha yi mai tayin kansu ko da na rana guda ne amma ba tasu yake ba. 

Shi kansa mamakin kansa yake yadda kallo guda yai mata wani kakkaifan abu ya fito daga idonta ya shige cikin nashi idanun ya bi jikinsa ya shige kowace kafa ta jikinsa.

Ita kam Jiddah bata san wainar da yake toyawa ba, tana gama shari'arta suka ƙara kwana biyu ita da Alawiyya suka dawo gida cike da farin cikin nasarar da suka samu, wanda akai ta kawo kyautuka ana ba Barista Jiddah saboda jin daɗin namijin ƙoƙarin da tai gun ƙwatarwa matar nan haƙƙinta ita da yaranta, ta kuma ƙwatarwa yarinyar da ƙanin mahaifinta ya lalata a lokaci guda duk da cewar manyan shari'ar gaske ne duka biyun amma ta haɗa su ta make lokaci guda.

Dr. Faisal da gaske abin ya fara damunsa na Alawiyya kwata-kwata ba tashi take ba, sai dai ya gani a labarai tai kaza tai kaza baki ɗaya bai cikin tunanin ta, abin da ya fara ba shi tsoro kenan ya shiga damuwa ya je kai tsaye ya samu mahaifinta da maganar.

Sai dai shima kamar yadda kowa ya nuna ba ruwansa da sha'anin su haka ya ce mai ba ruwansa da shiga abin da ba ruwansa sun fi kusa.

Iyakar tashin hankali yana ciki sai kuma ga saƙon ta wai ya sake ta ko ya samu takardar sammaci ko da yaushe.

Ranar ya tarkata ya nufi Kadunar hankali tashe, domin yasan wace ce Alawiyya akwai ta da kafiya da naci da ɗaukar wa kanta abu komin wahalar da zata sha indai tasa kanta bata ganin wahalar sa.

A kar cat ya isa gidan, amma ba wanda ya kula da ko zuwansa a gidan sai yaran Jiddah kyawawan gaske da su.

Yana zaune yaran nata wasansu yana kallonsu yana tuno yaransa su Anam da Ammar yana murmushi hakimar ta fito cikin shirinta na barin gidan tana waya, ko kallon inda yake ba tai ta nemi wucewa. Sakin baki ya yi yana kallonta yadda tai wani kyau na daban ta sauya ta ƙara haske na ban mamaki komai ya ji tamkar wata ƴar shekaru ashirin.

Ganin zata bar shi zaune yasa ya jawo gyalenta ta baya tilas ta juyo, ta watsa mai idanunta masu haske da kaifi.

Lumshe idonsa ya yi yana jin yadda zuciyarsa ke bugawa kamar zata fito don fargaba saboda yasan yadda kallon matar tashi yake yasan mai ke biyowa baya idan ta yi shi.

Tamkar bata san shi ba, tamkar Yau ta fara ganinsa haka take binsa da kallo, abin da yasa yaran suka zubo masu ido suna ƙare masu kallo tamkar sun samu talabijin.

Jiddah da akai ma waya ana kiranta bakin get ta fito cikin takunta tana tunanin waye ya ke kiranta ta amshi saƙo kuma wai daga Abuja? Ta ga yaran sun yi zuru suna kallon su, tai murmushi ta kama yaran ta tura su ɗaki, ita kuma ta raɓa ma'auratan ta fice tana murmushin yadda ko kallo bata ishi Faisal ba duk yadda yake zuzuta mata yadda yake ƙaunarta yake burin aurenta, Yau ga shi gaban matarsa ya zama abin tausayi ba ta ita yake ba ta kansa ma yake.

Tana fita ta iske mutane biyu kallo guda tai masu ta fahimci tabbas duk inda suka fito su ɗin ma'aikata ne. Bayan sun gaisa ne guda daga cikinsu ya bata wata takarda da makulli ya ce, "Daga Abuja muke saƙo ne daga Hon. Yusuf Matashi ya ce a kawo maki kafin ya iso bai nan ne, ya ce ya jinjina maki sosai kan yadda ki ke jajircewa kan aikinki."

Sosai tai godiya domin wannan ba shi ne farko ba gunta yanzu ba, ta samu kyautuka sosai daga mutane daban-daban wasu da kansu suke zuwa wasu kuwa aikowa suke kamar hakan. Don haka tai godiya ta amsa tana tsaye taga sun hau mota guda sun bar guda sai a lokacin ta fahimci motar ce kyautar da aka kawo mata.

Cikin gidan ta koma don ta gayama Alawiyya duk da cewar tana tare da mijinta suna karawa. 

Da fara'arta ta shiga falon suna zaune Alawiyya na latsa waya Dr. Faisal na tsugunne gabanta ya kama kunne yana bata haƙuri ita kuma hakimar ko a jikinta. 

Kamar ta wuce sai taga rashin dacewar hakan don haka ta isa kusa da su tai magana, "Ahh! Abbansu Anam ne a gidan namu Yau? Maraba sannu da zuwa, don Allah zan ari Madam ɗin taka minti biyu ba yawa pls."

Alawiyya ta watsa mata harara, shi kuma ya kasa ko ɗago wa daga tsugunnen da yake balle ya bata amsar maganarta.

Alawiyya tai murmushi ta tashi ta nufi Jiddah suka fice Jiddah ta bata saƙon da aka kawo mata yanzu.

Ihu Alawiyya ta saka ta rungume Jiddar tana murna sosai, ita ce ta tuƙa motar ta shigo da ita cikin gidan.

Sanan ta buɗe takardar zunzurutun kuɗi ne masu nauyi da daraja har na Naira miliyan goma wai ta zuba mai ba yawa.

Suna cikin hakan Baffa ya shigo suka nuna mai ya saka albarka sosai ya yi addu'a domin yana da niyyar sai mata motar sai ga shi wani ya riga shi don haka ya ji daɗi sosai ga mota babba mai tsadar gaske.

Wayar Jiddah tai ƙara taga baƙuwar lamba kamar kar ta ɗauka sai kuma ta tuna don a kira ta kan aikinta take riƙe da wayar don haka ta ɗaga kiran kai tsaye.

"Ina fatan ina magana da Barista Jiddah ne?"

Wata sansanyar murya ce mai cike da izza da gadara tai furucin.

Samun kanta tai da ɗaga kanta tamkar gabanta wanda ya yi maganar yake.

"Sunana Yusuf Matashi daga Abuja."

Ajiyar zuciya tai domin ta gane shi yanzu shi ne ya aiko mata da kyautar musamman a Yau ko ma ta ce a yanzu.

"Ina fatan ban laifi ba dana aiko maki da ƴar ƙaramar kyauta wadda nasan kin fi ƙarfinta nesa ba kusa ba, sai dai ina son aikin haƙuri don Allah kin san abinki da mai nema sai a hankali."

Kasa cewa komai tai domin yadda yake maganar tamkar wanda ake ma susa ko wani babban saraki shi ne ma abin da yafi tafiya da hankalinta.

"Don Allah ki yi min magana kin sa sai magana nake ba tare da kin ce min ko da ƙala ba, hakan sai naga tamkar kora da hali ne fa Barista."

Sai da tai da gaske sannan bakinta ya furta, "Ina jinka ai."

Tana jin sautin ajiyar zuciyarsa, wanda ya tilas tata zuciyar yin tata ajiyar ita ma.

"Don Allah Barista ki ban aron lokacin ki ina son zuwa don mu yi magana mai muhimmanci dake jibi don Allah kar da kice min a'a." Ya idasa maganar tamkar zai kuka.

Jikinta baki ɗaya sai ya yi sanyi ta rasa me ke shirin faruwa da ita ne haka?

Alawiyya hankalinta na kanta don haka sai ita ma kasa gane inda Jiddar ta dosa taga jikin Jiddar ya yi sanyi nan da nan komai ya sauya ma Jiddar.

"Don Allah a taimaka ace na zo Barista."

Cikin sanyin jiki tace, "Shike nan ina nan ina jiranka sai ka zo ɗin."

Wata ƴar ƙara ya yi irinta farin ciki ɗin nan ya ce, "Wow! Gaskiya ban taɓa samun albishir da ya yi min daɗi irin wannan ba duk a wannan shekarar don haka kyauta ta musamman na nan zuwa gare ki ladar wannan albishir da ki kai ma Matashi."

Murmushi kawai tai tace, "Na gode sosai da saƙo Allah Ya saka da alheri. Sai na ganka."

Bata ba shi damar cewa komai ba ta kashe wayar saboda kar da rawar da jikinta ke yi yasa wayar ta faɗi ƙasa ma.

Hannunta Alawiyya ta kama suka shige ɗaki ta kama tambayarta abin da ke faruwa cikin yanayin damuwa ta zayyana mata komai.

Cikin sauri Alawiyya ta saka sunan Hon. Yusuf Matashi a yanar Gizo sai ga bayanansa da hotonsa ya bayyana.

Matashi ɗan ƙwalisa ajin farko a kyawawa jajir da shi ga hanci fuskarsa na kewaye da ƙasumba kwance lub a fuskarsa.

A nan suka ji tarihinsa da aikinsa sun sha mamaki sosai jin saurayi ne bai taɓa aure ba, kuma har yanzu bai da ra'ayin auren tun da bai  samu wadda tai mai ba duk da tarin matan dake binsa.

Ita kanta Alawiyya sai da jikinta ya yi sanyi kan lamarin.

Saƙo ya shigo wayar Jiddah

"Barista daman nasan yadda na zata haka kike ashe ma kin fi yadda na zata. Tabbas ke ce nake jira shekara da shekaru ban ganki ba sai a yanzu don Allah ki ban damar mallakarki don na idasa rayuwata cikin aminci da walwala.

Naki Yusuf Matashi."

Alawiyya ta miƙawa wayar ta zauna ta dafe kanta tana hasko fuskar Prince ɗinta.

To ko ya kenan za ai?

Taku a kullum Haupha ✍️

Dr. Faisal ya sake jin karaya a zuciyarsa yadda sam yanzu Alawiyya bata ɗauki abin da muhimmanci ba. Ko da yake yasan yadda take daman bata da sauƙi ya yi mamakin yadda ma ta daure ta nuna mai bata fahimci komai ba tun farkon lamarin har kuma ya dinga sauka kan layi tana biye da shi ba alamar rashin fahimta yasan da gaske take a lokacin daya samu sa'ar auren Jiddah da ya gama hayewa amma yanzu don baƙin buƙulu bai samu Jiddah ba ita kuma tana gara shi tamkar wata garaya ko waina a tanda.

Baffa ne ya shigo ya iske shi zaune ya haɗa kai da gwiwa suka gaisa ya wuce ba tare da ya tanka kan abin da ya kawo shi gidan ba.

Yana cikin yanayin ne Baffan ya sake fitowa har ya sauya kaya zuwa marassa nauyi ya zauna ya kira sunansa ya ce, "Faisal daman ina son ganinka kiranka ne kawai ban yi ba. To masha Allah tunda ga ka ai shike nan. Daman abin da nake so da kai shi ne ka fita sabgar Jiddah domin ba aurenka zatai ba, da kanta ta tabbatar min da cewa karatu za tai don haka kar da ka sake kiranta da sunan soyayya na yanke alaƙar hakan a tsakaninku."

Zufa ta yanko mai ta ko'ina yana jin tashin hankali nayi mai sallama. Kenan ba mai iya daidaita tsakaninsa da matarsa kowa ya kawo ido ya saka masu duk abin da take ba mai iya yi mata magana ta daina? Gaskiya ba ai mai adalci ba sam.

Baffa ya tashi ya shige ɗaki yana yi mai Allah Ya kiyaye hanya idan ya tafi zai kwanta ne shi.

Alawiyya ta dubi Jiddah sosai tace, "Me yasa naga duk kin damu ne daga wannan abin? Ko dai kina jinsa ne a zuciyarki daga zuwansa?"

Jiddah tai ajiyar zuciya tace, "Wallahi ban san ya akai ba kawai naji gabana na faɗuwa haka kawai sai nake hango fuskar Prince cikin damuwa."

Wayarta tai haske sai ga pic ɗinta da Prince suna murmushi wani sansanyar kiɗan India na fitowa.

Kasa ɗaga kiran tai, sai da Alawiyya ta ɗaga kiran ta miƙa mata wayar sannan ta amsa cikin sanyin murya ta ambaci sunansa.

Shima kamar haɗin baki ya yi ajiyar zuciya ya ce, "Wallahi Princess tun ɗazun gabana ke faɗuwa duk na rasa me ke damuna ban jin farin ciki ban jin daɗi don haka na kira ki ko naji farin ciki domin nasan ko kuka nake idan naji muryarki sai dariyar farin ciki ta maye gurbin kukan."

Bakinta ya yi mata nauyi ta kasa ko da furta kalma guda.

"Princess ko dai na zo ne? Wallahi baki ji yadda nake ji ba, ina cikin matuƙar damuwa kuma ban san miye dalilinta ba sam."

"Ba sai ka zo ba, ka yawaita karanta innalillahi wa inna'ilaihirraji'un, zaka ji ka daidaita Prince." Tana furucin ne yayin da hawaye ke zubowa daga fuskarta.

"To amma Princess ji nake tamkar ke ma kina cikin damuwar ai, don Allah me ke faruwa da ke ne? Tabbas akwai abin da akai wanda ba zai mana daɗi ba don Allah miye ya faru ne?" Magana yake da muryarsa kamar ta mai kukan shima.

Cikin dakewa tace, "Ba abin da ya faru Prince, ba kana gun aiki ba? Don Allah ka dage kai aikinka ban da wasa da ja masu hankali don Allah na san halinka fa." Tana jin sautin ajiyar zuciyarsa irin hankalinsa ya fara kwanciya ɗin nan  ya ce mata, "To ki yi min." 

Dariya tai, Prince akwai rigima duk lokacin da su kai waya idan bata ce mai Love You ba ya ce mata love you too ba sai ya yi mata tsogumi ya ce ta ƙi yi mai, tsabar abu har kiss yake cewa sai ta hura mai ta wayar ya ji haka suke ko da yaushe idan suka gama waya sai sun yi ma juna.

Yau kau bata jin zata iya ce mai hakan balle har ta hura mai wani kiss.

"Ni, Ni, Ni, dai ki yi min nace." Da muryar shagwaɓa ya furta hakan.

Dole ba don tana jin son yi ba tai mai, don dai kawai su rabu lafiya.

Alawiyya ta miƙe ta fice daga ɗakin saboda yadda mijinta ke ta kiranta.

Duk da ya fara bata tausai sai ta share tai kamar bata ma ga yadda ya yi tsugunne ba ga damuwa fal a ransa ta samu waje ta kame ta watsa mai ido alamar tana jinsa.

Komai ya kwance mai ya rasa ta ina zai keɓo ta don haka ya tashi da sauri ya rungume ta ya fashe da kuka yana cewa, "Bai kamata ba don kowa ya ƙyale Ni kema ace kin ƙyale Ni ba matata, saboda ke ce farin cikina haka ke ce natsuwata don Allah ki daina azabtar da Ni da wannan mummunan hukuncin naki wanda zai iya nakasar da zuciyata." Kuka yake sosai yana ƙara shigar da ita cikin jikinsa.

Lub tai a jikinsa tana jin yadda yake zuba mata kalaman soyayya masu daɗi da sanyaya zuciya wanda rabon da ya furta mata kalma guda ta soyayya har ta manta.

Sai da ta tabbatar da cewar ya yi laushi sosai sannan ita ma ta rungume shi jikinta tana cewa cikin sanyin murya, "Haba mijina abin tunƙahon rayuwata, mai dasa min natsuwa da kauda min tashin hankali, me yasa ka zaɓi raba tsakanina da wadda ban da kamar a faɗin duniyar nan? Me yasa ka manta yadda na mutu kan ƙaunarka nake biye da sonka lungu da saƙo ne don kawai na tabbatar da cewa nayi kane-kane na hana idanunka da zuciyarka hangen wata ɗiya mace bayan Ni? Don Allah ka daina razana zuciyata ta hanyar nuna kulawar soyayya ga wata mace bayan Ni mijina."

Yana kwance jikinta tana wasa da sumar kansa ya ce, "Nayi maki alƙawarin ba zan sake tada maki hankali ba haka ba zan sake kallon Jiddah da kallon soyayya ba har abada insha Allah zan ɗauke ta tamkar wadda kuka fito Uwa ɗaya Uba ɗaya insha Allah."

Sai ga su sun baje suna ta fira kamar ba su ba, har ta tashi ta shige ɗakin da take ta haɗa mai ruwan wanka ta ja shi suka shige don ya yi wanka ya samu natsuwa.

Jiddah kuwa tana gama waya da Prince sai tai murmushi domin ta lura duk lokacin da waninsu ke cikin damuwa sai gudan ya ji a jikinsa shima ya kasance a damuwar. Ba zata manta ba wata rana da wani ya biyo ta ya dame ta har dai ta gaji ta tsaya kasancewar tana tafiya ne a ƙasa. Sun gaisa sama-sama ya gabatar mata da kansa da sunansa Jameel da sana'arsa ta saida zinari da azurfa a nan Kadunar yana da mata guda da yara biyu mace da namiji. Ba yadda bai ba ta shiga motarsa ya kaita gida ta ƙi don haka ya amshi lambarta da alƙawarin zai kira ta tai mai kwatancen gidansu don da gaske yake ya ga mata shi a karo na biyu rayuwarsa bayan matarsa ta gida.

Suna rabuwa da Jameel wayar Prince ta shigo wayarta tana ɗagawa ya ce mata, "Princess gabana ke ta faɗuwa sosai ina jin kamar wani abu ne zai faru da ke ko Ni marar daɗi don haka na kira ki naji ko kina lafiya?"

Kamar ta bayyana mai abin da ke faruwa sai kuma ta share tace ba komai ya dinga Salati kawai daman haka ne wani lokacin ana jin irin hakan.

Haka ma akwai lokacin da ta sake haɗuwa da wani Abdul shi ma suna rabuwa ya kira ta hankali tashe yana gaya mata yadda yake jin damuwa da faɗuwar gaba na addabarsa.

Hawwa'u (Iyami) ta shigo ɗakin tace "Ɗiyata ana kiranki bakin gate in ji maigadi yanzu."

Sai da tai jim, domin dai tasan ba wanda su kai zai ganta a Yau koma tace yanzu amma sai ta share tunanin tace, "To ace mai ina zuwa ya shigo da shi cikin harabar gidan a ba shi ruwa kafin na fita."

Hawwa'u (Iyami) ta fice tana murmushin yadda kowace rana sai Jiddah ta samu ɗaukaka daga ko'ina kamar ba ita ce ta sha baƙar wahala ba a rayuwarta ba, ko da yake Malam ya gaya mata daman haka rayuwar take idan ka sha wahala da fari ka zo daga baya ka sha daɗi, to ita dai yanzu daɗin ne take sha har ya so yafi na Alawiyya ma, tunda ita a sake take ga maza nan birjik kowane so yake ya samu shiga gunta don haka sai banko alheri suke mata ta ko'ina tamkar babu talauci a duniyar ma baki ɗaya idan akai mata wata kyautar, don ma ta kasance ƴar halak tana matuƙar kula da danginta da mahaifiyarta bakin gwargwado.

Yana zaune sai waige-waige yake tamkar ace arr ya ruga. Kallo guda za kai mai ka tabbatar da cewa duniya tai mai juyin taliyar Hausa da taji wuta. Ya jeme ya rame ya fice hayyacinsa kayansa duk sun yage da ganinsa yasan inda talauci ke kwana yake tashi ko ace ma shi ne talaucin don basu da mara ba.

Sauke kansa ƙasa ya yi lokacin da aka sauke mai ruwa mai sanyi da lemu tare da kayan tsotse-tsotse aka ce tace ya fara sha kafin ta fito yanzu.

Ke duniya ina za ki damu ne? Yanzu nan Jiddah ke rayuwa a wannan gidan mai kama da aljannar duniya? Yanzu nan Jiddah ce a jikin jaridu da gidajen rediyo ake magana kanta?" Shi ne tunanin da baƙon ke yi yana kallon kayan gabansa hawaye na zubowa daga idonsa.

Cike da natsuwa ta nufi inda tasa a sauke baƙon nata, ko a ranta bata kawo komai ba har ta isa inda yake ta ja kujera tai sallama ta zauna.

A firgice ya ɗago kansa ya kalleta sai kuma ya miƙe tsaye sai kuma ya tsugunna ya kama ƙafarta yana cewa, "Don Allah ki taimaka min kar da ki tuna baya ki taimaka ki yi min abin da Ni na kasa yi maki watau halacci ki ceci rayuwata daga ƙangin data afka don darajar Allah Jiddah."

Bata gane shi ba, ga dai shi kamar ta so tasan fuskar amma ta kasa tuna inda tasan fuskar don haka ta janje ƙafarta tace, "Bawan Allah tashi ka zauna ka gaya min waye kai. Wane halacci ne zan maka?"

Sadda kansa ƙasa ya yi ya ce, "Tabbas nasan daman ba za ki iya gane Ni ba a yanayin da kika ganni yanzu ba Jiddah, amma hakan duk ya faru ne saboda sakayyarki da ke bibiyar rayuwata ta hanyar mallakar wata hatsabibiyar da ke ce ya kamata ki zauna inda take."

Sai kanta ya ɗaure ta rasa inda zancen sa ya nufa baki ɗaya ma, don haka tace mai, "Kai haƙuri na kasa gane inda maganarka ta nufa idan ba damuwa kai tsaye mu je kan abin da ya kawo ka guna domin ina sauri ne fita zan."

Ya jima yana kallonta kafin ya nuna kansa da yatsa ya ce, "Ni ne Abubakar wanda mu kai karatu a makaranta guda wanda ya zuba maki yarda da aminci tare da soyayyarsa ya guje ki ya auri wata ya barki ba tare da duba tarin alherin da ki kai mai ba a tarenku ba."

Da sauri ta kalle shi ta nanata sunan, "ABUBAKAR! 

Kansa ya ɗaga mata alamar amsawa ko nuna cewar e shi ne fa.

Kanta ta sadda sai kuma ta ɗago fuska cike da murmushi tace, "Don Allah kai haƙuri Abbakar da kasa gane ka da nayi. Ban san yadda akai ba na kasa gane ka ba."

Hawayen takaici suka zubo mai ya dube ta ya dubi jikinsa ya ce, "Dole ki kasa gane Ni Jiddah saboda yadda na koma ai."

Ta ɗauki robar ruwa mai sanyi ta sha ta dube shi tace, "Abbakar ina aikinka da nasan kana yi? Ina matarka da yaranka domin nasan lokacin da akai ta posting ɗin hoton yaronka a facebook da Media duk da lokacin ban fara chat ba. Ko da yake shi ne abin da yasa na ƙara tsanar waya a rayuwata ma baki ɗaya a lokacin."

Ya goge hawayen fuskarsa ya ce, "Jiddah don Allah ki yi haƙuri na zo ne na baki haƙuri kuma na nemi alfarma gunki don Allah ki tsaya min a shari'ar da za ai da Ni wadda ban aikata komai ba illa son zuciya da zafin kishi ne kawai suka sa matata tai min sharrin da yasa na rasa komai nawa komai ya ƙare kuma na kasa samun nasara kuma an ƙi yanke min hukuncin daya kamata an barni sai yawo ake da ni gari-gari da sunan shari'a."

Jiddah ta gyara zaman tabaran fuskarta sosai tace, "Ban labarin asalin abin da ya faru da kai yadda zan samu damar taimaka maka to."

Abubakar cike da tausayin kansa ya fara bata labarin abin da ya faru gare shi.

               SHEKARUN BAYA

"Lokacin da na ga A'isha na kuma samu labarin Babanta mai kuɗi ne kuma ɗan siyasa mai ci yanzu, sai naji cewar irinta ya kamata na aura wadda zan samu wani abu daga gare ta ba irin ki ba wadda ke ma kanta komai ba, ga yaranki waɗanda ban san ma me kike nufi da su ba idan mu kai aure da su za ki zo min gida ko'ina za ki kai su? Duk lokacin dana tuno ki sai naji nayi tsaki kawai ina jin cewar sam bamu dace da ke ba tunda baki da ko sisi Ni kuma a lokacin da uwar kuɗina sai nake ganin da A'isha kawai na dace tunda Babanta na da kuɗi.

Ban sha wahalar samun soyayya gunta ba saboda yadda nayi fice gun iya kalaman soyayya da iya tsara mace. Hatta Babanta ban samu matsala da shi ba, sai ga mahaifiyarta wadda sai da nayi da gaske sannan ta amince da aurena da ƴarta domin ta raina abin da nake samu a wata na aikina.

Babban abin da na fara samu na ribar neman auren A'isha shi ne motar da Babanta ya ban kyauta, sannan kuma ya maida Ni na hannun damansa a kowane harka nashi.

Cikin lokaci kaɗan ya taimaka min na gama gidana wanda ke ce kika tsara yadda kike son ginin ya kasance. Ba a ɗauki lokaci ba aka saka ranar aurenmu da A'isha wata shida masu zuwa.

Tabbas nayi farin ciki da saka ranarmu da akai, duk da wani lokacin kina ban tausayi yadda kike tsaye kaina komai kina yi min, duk abin da kika siya makaranta sai kin saimin, duk sarin kayan da ki kai akwai nawa ciki bayan ban taɓa sakin jiki nayi maki wata kyauta ta bajinta ba, sai dai kece mai min kyauta kike min gata baki kuma jin komai haka baki taɓa nuna jin haushin yadda ake ma abokanki kyautuka ba amma ke ko da wasa ban taɓa ko saka maki katin wayar daya kai darajar ɗari biyar ba.

Don kar ki gane komai yasa na gaya maki ban da waya amma sai kika ban taki wayar, haka zalika na dinga yi maki ƙarya don kawai baki ganina saboda a lokacin ina cikin hidimar bikina ne da A'isha.

Bayan anyi auren ne na zo gareki da zummar na cigaba da yaudararki har na gama karatuna na tsere daga rayuwarki ashe kin gane nayi aure ki kai min magana kuma kika nuna min ɓacin ranki har ki ka ce min duk wanda ya cuci wani Allah Ya saka mai.

Naso ƙwarai mu shirya kika ƙi baki ɗaya kika tsane Ni kika fita sabgar kowane namiji amma ban ji komai ba sai naga ma a lokacin ai ke kika sani kawai don haka na cigaba da kula da matata na bar ko tuna mai sunanki, idan an kira ma sai nayi dogon nazari nake gane inda na taɓa sanin mai irin sunan.

Lafiya lau muke rayuwa da matata, har ta samu ciki wanda nayi murna kamar me, duk da cewar ina azabtuwa da abubuwa da dama daga matar tawa, irinsu raini bata ganin girma na sam ban isa idan zata fita ba ta tambayeni ba, idan nayi mata magana sai tace tana da kuɗin mota don haka tsayawa tambayar me zatai min? Daga ƙarshe ma ta koyi mota duk inda zata motata take ɗauka kawai ta fice ban isa nace mata don me ba? A haka ta samu ciki na sha baƙar wahala domin daina komai tai na gidan tace ita cikinta ba zai wahala ba, don haka nike komai na gidan wanki, girki, da wanke-wanke duk nike mata su.

Bayan suna da kwana biyu sai ga wata yarinya an kawo mata daga gidansu wai ita ce zata dinga mata reno da sauran aikin gida ita kam bata iyawa. Abin ya ɓata min rai sosai domin na lura duk bayan lokaci sai A'isha ta fito da sabon salon iskanci wanda ban isa nace ga nawa ra'ayina ba kan nata. 

Komai na gidan Aminatu ke yinsa kasancewar yarinyar na da natsuwa da hankali sosai take da tsabta yasa naji daɗi wani wajen na zuwanta gidan.

Babu ruwan A'isha haka take barin yarinyar da yaron ta fice sabgarta don yanzu ita ma ta zama ƴar siyasa don haka bata zama gida ko da yaushe tana waje idan ta dawo gidanma tare da jama'arta take dawowa maza da mata. A takaice dai bata da lokacina ko na Yarona sai na hidimar siyasar da take yanzu nayi mata magana tai min rashin mutunci ta tafi gidansu na ɗauka idan naje iyayenta zasu yi mata faɗa bayan na gama karanta masu zaman da nake da ita sai naga sun goyi bayanta har suna iƙrarin jin zafi nake mata so nake na ga tana zaune kamar yadda nake zaune ina jiran wasu ƴan canji daga gwamnati wanda ba abin da za su yi mata ga iyali ta fara tarawa. Haka dai naita basu haƙuri amma duk da haka sai da ta shafe sati uku bata dawo ba sai dai nike zarya kullum ina ƙara bata haƙuri da iyayenta.

Sai da ƙyar na samu ta dawo, amma fa da sabon salo ta dawo na raini da wulaƙanci, gadara da nuna min isa ko shan waye haka zata ci min mutunci ba ruwanta da mijinta ne Ni.  Yawo kuwa sai tai sati bata nan kuma yarinyar nan take barma yaronta haka bata gayamin zata yi tafiya sai dai idan ban ganta ba na kira wayarta sai ta gayamin ai bata gari ne lafiya nake nemanta? Abin na matuƙar damuna ko da yaushe na dawo daga aiki Aminatu mai aiki nake iskewa ta haɗa min abinci tai ma yaro wanka komai na gidan a hannunta yake. Sannu a hankali sai na fara jin cewa gwara na auri yarinyar tunda ta saba da kula min da gida haka ta iya rainon Yarona tamkar ita ce ta haife shi. Ban ɓoye mata ba, amma sai Aminatu tace min a'a tana tsoron Hajiya A'isha nayi haƙuri, Ni kuma sai na kasa haƙuri domin a lokacin sai A'isha tai wata bata ma ƙasar tana wata ƙasar hidimar ta. Kin san namiji da naci kan abin da yake ganin zai ba shi mafita don haka na dage gun cusa ma Aminatu soyayyata har kuwa nai nasarar saka mata soyayyata a cikin zuciyarta ta amince zata aureni amma ba gidan zata zauna ba zan ware mata gida daban. Na amince domin gaskiya na gaji da baƙar wahalar da nake da sunan ina da aure kuma, kai tsaye naje gun iyayen Aminatu da farko basu amince ba sai daga baya sannan suka amince aka tsaida maganar aure wata huɗu, matsalar da aka samu ita ce, sai na dawo da Aminatu gidana ta ci gaba da zama, ban san wa ya gayama A'isha maganar aurena da Aminatu ba sai gata a fujajan ta dawo ta kama yarinya da duka da ƙyar na ƙwace ta, na tabbatar mata da cewar aurena da Aminatu babu fashi sai dai duk abin da zata yi ta je tayi na gaji da iskancin da take min.

 Mun yi sati guda ana wannan bala'i kwatsam! Rannan sai jin ihun Aminatu nayi ina zuwa na iske A'isha ta caka mata wuƙa a ciki , tsabar ruɗewa tasa na fisge wuƙar daga cikin Aminatu sai kawai jin ƴan sanda nayi a baya na suna cewa "Kar ka matsa daga inda kake ."  A kotu ne naji daga bakin Lauyar A'isha wai ta shigar da Ni ƙara na nayi wa mai aikinta ciki kuma na kashe ta. Nasha baƙar wahala gun shari'ar domin ta ɗauki babbar lauya wadda kowa yasan ta haka sauran Lauyoyi ke shayin buga shari'a da ita watau Barista Alawiyya Bello Gareji, sai da komai nawa ya ƙare amma har yanzu ba a gama shari'ar ba, don Allah ki taimake Ni Jiddah domin naga hotonku ke da Barista Alawiyya ki yi min ƙoƙari ki fahimtar da ita cewar alhakin ki ke ya kama Ni ban kashe kowa ba."

Tun da ya fara bata labarin kanta ke ƙasa har ya gama. Lallai yana cikin matsala ko bai faɗa ba jikinsa ya bayyana, kuma insha Allah zatai ƙoƙarin ƙwatar mai haƙƙinsa.

Ta kalle shi tai murmushi tace, "Kar ka damu a wane gari kuke shari'ar ne? Yaushe za ku koma kotun ne?"

Cike da farin ciki ya sanar da ita a Kano suke shari'ar Yau saura sati guda su koma Kotun. Tai mai alƙawarin zata taimaka mai, ko waya bai da ita sai ta zare sim card ɗinta ta ba shi ɗaya daga wayoyinta tace ya riƙe zata aiko mai da sabon sim card yanzu idan ta shiga gida don su dinga waya tana jin abubuwan dake faruwa kafin zuwan ranar . Nan ta bar shi yana kallonta irin kallon nadama da mamakin yadda ta koma kamar ba ita ba.

Bata jima ba sai ga wata ƴar aiki ta kawo mai saƙon cikin baƙar leda ba ƙaramin mamaki ya bayyana a kan fuskar Abubakar ba ganin iyayen kuɗi a cikin ledar tare da sim card ɗin sai wata ƴar takarda da ta rubuta.

"Ka je ka samu kaya masu kyau, kuma ka kula da kanka kafin na shigo Kano ɗin."

Tana komawa ta iske miss call ɗin Prince dana Yusuf Matashi sai ta fara bin kiran Prince domin yana cikin ranta daman, tana son ta dawo ta kira shi ta ji ko ya tafi inda ya ce mata an tura shi aiki. Kiran farko ya ɗaga kiran har da ajiyar zuciya.

"Haba Princess anya kuwa kina jin yadda nake ji kuwa?" Ƴar dariya tai tace, "Ai Prince na fi ka ma jin abin da kake nufi kana ji indai ana so da ƙaunarka ne."

"Haba Princess ban ga alama ba, don ko da yaushe Ni ke cikin tararrabin kar ki kuɓuce min."

"La,la,la, Prince haka ma zaka ce yanzu? Duk yadda sonka ya yi min kamun kazar Kuku kace min wai ban kai ka ba? Ni fa na ɗauka ma son da nake maka ya ninninka wanda kake min domin Ni duk abin da nake kana cikin raina."

"To ai Princess ban ce baki sona ba, kawai dai na ce nawa yafi naki yawa son."

Tasan ko za su shekara ba zai amince da cewar tafi shi son ba don haka ta aje maganar ta je wata.

"Yawwa Prince, zan shigo Kano nan da kwana shida insha Allah kan wata shari'a da zan yi."

Tana jiyo saukar numfashinsa, ya ce cikin farin ciki, "Ban mu kashe Princess, har kin sakani cikin nishaɗi da jin daɗi, duk da ban gari amma zan koma kafin ranar dama na tsara daga nan gun ki nayo kawai na kwashi ƙauna, na ganki naga kyakkyawar fuskarki nai tozali da kwalliyarki mai ɗimauta Ni."

Itama cikin farin cikin tace mai, "Ai baka kaini farin ciki ba kan hakan, domin ina son naga na tasa ka a gaba ina ta kallonka ina kallon dogon hancinka, ina kallon fararen idanunka, kana halakar da Ni da murmushinka mai ƙara jefa min ƙaunarka a sassan jikina."

Duk lokacin da Jiddah ke buɗe baki tana gaya mai irin kalaman nan sai ya dinga jin tamkar ya buɗe ido ya ganshi a bayyanar jama'a ana mai Allah sa alheri an ɗaura masu aure.

Yana son soyayya, Jiddah ta iya soyayya, yana son kulawa Jiddah ta iya ba shi kulawa, yana son shagwaɓa Jiddah ta ƙware da iya shagwaɓa don haka duk bayan sakan yake mutuwa yana dawowa kan soyayyarta.

"Prince shi ne za kai banza da Ni ka ƙyale Ni ina ta yi maka magana?"

Cike da shagwaɓa take maganar, abin dake ƙara zuzutar da shi kenan idan yana jinta.

Shima cikin nashi salon shagwaɓar ya ce mata, "Afuwan Princess ina can ina tunaninki ne shi yasa kin san ko da muna tare a waya indai ba gani ga ki ba sam ban daina tunaninki."

Farin ciki ya sake mamaye zuciyarta don haka ta sake gyara kwanciyarta cike da nishaɗi tace, "Ni kuma ko da yaushe addu'a nake, fata nake so nake Allah Ya ƙara ɗaukaka min kai, Ya ƙara maka buɗi Ya baka duk abin da kake nema Yasa ka gama lafiya Prince, ƙarshe Ya azurta Ni da samun damar zama mata a gareka."

Baki ɗaya sai ya dinga jin wani barcin nishaɗi nason kwashe shi, Jiddah na matuƙar saka shi a farin ciki da nishaɗi, tasan duk kalaman da yake so tasan duk abin da yake buƙata wanda zai saka shi a farin ciki.

Tana ganin kiran Yusuf Matashi tun da suka fara wayar amma bata jin zata iya amsa mai ko tace ma Prince ɗin ana kiranta zata ɗaga kiran,sai ma ta dinga jin haushi.

Alawiyya ta shigo cikin shirinta da gani tafiya zatai, ta dubi yadda Jiddah ta saki baki cike da fara'a tana waya tana ta keta dariya sai taji ba zata iya datse mata wayar ba, don da gani tana sakata cikin farin ciki ko da jin yadda take dariyar.

Ta gefe guda kuma ji take inama ace ita ce ke da halayen Jiddah gun soyayya? Ina ma ace yadda Jiddah ke zuba soyayya da Prince ɗinta haka ita ma take zubawa da Babansu Anam? Tabbas tana son gwada abubuwa da yawa da Jiddah ke yi ma Prince amma sai taji sam bata iya yadda take yi.

Ganin Jiddah bata iya daina wayar ga shi tafiya za su yi sai ta dafa kafaɗarta tace, "Princess ta Prince za mu wuce mu domin ina da shari'ar da nake yi nan da sati guda."

Jiddah tace ma Prince ɗinta "Don Allah ka cigaba da zabga tunanina kafin nayi sallama da Sahibata za su tafi gida yanzu."

Yar dariyar daɗi kashe Ni ya yi ya ce mata, "Ko baki ce ba, ko da yaushe cikin tunaninki nake da kewarki ga begenki dake ɗawainiya da ni ba dare ba rana balle safiya. Ki sallame ta ina jiranki Princess baki da damuwa."

Jiddah ta dubi Alawiyya ta kwashe da dariya bayan ta kashe wayar tace, "Ya naganki da shirin tafiya har komai ya daidaita kenan?" 

Alawiyya ta ɓata fuska tace, "Ban san iskanci miye na dariya kuma?"

Jiddah ta kasa daina dariyarta tace, "Ni fa ba cewa nayi ba ya zo biko ya samu nasara kenan ba, cewa nayi har za ku koma anyi daidaito?" 

Alawiyya tsab ta fahimci Jiddah so take ta yi mata shegantaka don haka sai ta juya tai ficewarta ba tare da tace mata komai ba.

Da sauri Jiddah ta diro daga kan gadon ta bi bayan ta tana bata haƙuri.

Har sun fice suna ta fara'a tai sauri ta buɗe wa Alawiyya ƙofar motar tace, "Ranki ya daɗe Allah Ya tsare Ya kiyaye hanya, sauka lafiya mata ga Dr. Uwa ga su Afnah."

Duk sun fahimci tsiya take masu, don haka sukai tsit kawai suka wuce, sai da ya tada motar ya leƙo ya ce mata, "Mu zamu wuce, a gaida mana da Yarima idan ya kira."

Da gudu Jiddah ta koma tana dariya, suma suna dariyar suka wuce.

Yusuf Matashi shi ne sunan dake karaɗe kunnuwanta bayan ta ɗaga kiran, sai dai tayi mamakin jin cewar yana ƙofar gida yana jiranta.

Kamar ba zata fita ba, sai kuma ta zari gyalenta ta fice tana jin faɗuwar gaba sosai.

Tun daga nesa ta hango su Afnah na wasa suna tsalle suna ihu irin abin nayi masu daɗi ɗin nan.

Ta ɗauka Baba maigadi ne ke wasa da su, sai da ta fita fili sannan ta hango shi, ya biye masu sai tsere suke a harabar gidan, su ruga bayan waccan motar su koma bayan waccan motar suna ta dariya.

Ta jima tsaye tana kallonsu kafin ta ida isa inda suke, suna hango ta kuwa suka rugo inda take suna dariya.

Shi kuma ya yi tsaye yana kallonsu cikin farin ciki fal a kan fuskarsa.

Yaran ta tura cikin gida ita kuma ta nufi inda take ganawa da baƙin ta, saboda bata taɓa shigar da baƙon ta cikin gidan ba sai dai a harabar gidan, Prince ne kawai yake shiga cikin gidan.

A hankali ta isa inda yake zaune yana kallonta, yana sakin murmushi, ji yake tamkar ya ruga ya rungume ta don ta yi bala'in birgeshi, bai tsammaci da gaske ta taɓa aure ba, sai da yaran ke faɗa mai ita ce Mamansu sannan ya lura da suna kwasar kama da juna.

Cikin siririyar murya tai mai sallama ta ja kujera ta zauna, ta sadda kanta ƙasa domin shi ne karon farko da ta fara haɗuwa da shi.

Kallonta yake yana son fahimtar wane yanayi take amma sam taƙi ba shi wannan damar, ta sadda kanta ƙasa ya kasa ganin ko idanunta sai bakinta kawai yake kallo wanda ya sha man baki da gani zai taushi.

Cikin natsuwa take gaida shi wanda sai ya ji tamkar a fili muryarta tafi cikin waya daɗi da zaƙi. 

Ganin tai shiru daga gaisuwa ya gyara zamansa yana kallonta ya ce, "Jiddah naga kamar ba ki yi murna da zuwana ba, don Allah kada ki sa naji a raina ban samu karɓuwa ba daga gareki ba, bayan na gama bin dangi da abokaina na bayyana masu ke a matsayin abokiyar rayuwata."

Ajiyar zuciya tai, shi kam fes da shi gwanin sha'awa, amma sam kalamansa basu birgeta, ita a kalaman da ake faɗa indai na soyayya ne to na bakin Prince ne kawai ke birgeta sune kawai ke saka ta nishaɗi, amma darga ba bakinsa ba duk wanda zai gaya mata kalaman ƙauna  ranta ɓaci yake sam bata jin ko daɗi suna yi mata, yanzu ta ji ta gundura da zama kusa da mutum indai ya fara yi mata maganar soyayya yanzu ta ji ta tsani magana da mutum.

Don haka ta tsuke fuska tai shiru bata ce mai komai ba sai shi kaɗai ke zuba kamar Kanyar da babu daɗi.

A nashi ɓangaren ma mamakin kansa yake da kansa wai Yau shi ne a gaban mace yake ta magana ko  kallo ga alama bai isheta ba, ya fahimci baki ɗaya ta takura da zamansa a gun don haka ta kasa ko furta mai kalma guda irin wadda yake furta mata.

Maimakon ya ji haushi ko ya ji cewar bata kyauta mai ba, sai ya sake ji har a ƙasan zuciyarsa cewa ya yi mata, yanzu ne aurenshi ya zo, domin yanzu ne ya samu irin macen da yake ta lalube shekara da shekaru bai samu ba.

Yana son macen da tasan kanta, tasan martabar ta da ajinta mai tsare gida ko da yaushe, sannan wadda bata son abin duniya bai dame ta ba sam, tun da ya ganta yake bibiyarta don kawai ya fahimci halayenta, ya sha mamakin gaske lokacin daya tattara jawabai kanta, bai sake mamaki ba sai Yau da ya zo ya iske kyawawan yaranta suka tabbatar mai da cewa ita ɗin mahaifiyarsu ce, ko a jikinta ba a gane cewar ta taɓa aure, lallai ya yi masifar samun dacen matar aure mai matuƙar tsada da wahala a wannan ƙarnin da ake ciki.

Jiddah kuwa ganin ya tasa ta gaba sai wasu surutai yake waɗanda ba abin da suke saka ta sai ciwon kai ta dube shi ta ɗan muskuta tace, "Ranka ya daɗe naga saƙon ka na yi matuƙar farin ciki, ina addu'ar Allah Ya saka maka da alheri Ya baka abin da kake nema."

Murmushi ya yi, ko shakka babu ya ji daɗin addu'ar da tai mai, hakan ma wata alama ce ta bayyana cewar ya samu Mar'atussaliha.

Yana dubanta kamar kar ta daina magana saboda yadda muryarta ke saka shi nishaɗi. Da ƙyar ya samu ya ce mata, "Kar da ki samu damuwa Special komai nawa naki ne, don haka ba godiya a tsakaninmu."

Jin ya ambace ta da suna Special sai da ta ja tsaki a cikin zuciyarta, sai ta ji sunan ba wani daɗi haka zalika bai ma bada wata ma'ana ta azo a gani ba.

"Special ina so don Allah ki taimake Ni kar da ki barni, idan kika barni tabbas kin ida kashe bishiyar da ta fara bushewa daman samuwarki ce tasa ta fara yabanya."

Kanta na a ƙasa ko kallonsa bata iya yi, saboda Prince ne kawai take iya jure kallo ko da za su kwana su yini ba zata ji ta gaji ba, haka zalika ana yawan cewa idan aka cika kallon mutum ana ganin muninsa to ita dai duk lokacin da take kallon Prince ƙara mata kyau yake sosai ta ji yana bala'in birgeta har bata iya ɗauke ido daga kallonsa, mafi yawan lokuta ba san lokacin da take tambayarsa ba shin yasan yana da kyau kuwa? Tabbas da gaske take yana matuƙar yi mata kyau na gasken-gaske.

Ganin ya jefa ta a tunani yasa ya miƙe tsaye yana kallon fuskarta ya ce, "To Special Ni zan wuce ina fatan zan ji kyakkyawan labari daga zuciyarki ta hanyar bakinki ko rubutunki?"

Sai taji wasai da ya tashi zai tafi har ta saki murmushin jin daɗin tafiyarsa, wanda shi kuma sai ya ɗauka na abin da ya ce ne yasa ta murmushin wanda hakan na nufin zai ji abin kirki kenan.

Tana kallonsa ya isa gun motarsa, da hanzari wani ya taso ya buɗe mai gidan baya ya shige sai kuma ta ga mutumin ya fito da akwati biyu ya nufi inda take.

Kamar ta shige cikin gidan haka taji, don ta tsani kyautar soyayya indai bata Prince ɗinta bace ba.

Kamar ya sani sai taga ya wuce ta ya nufi cikin gidan kai tsaye da kayan, don haka sai ta bishi baya kawai.

Yana kallonta yana kallon yadda ta ɓata rai ganin an fito da kayan, sai abin ya sashi murmushi, da gani ta ƙware a shagwaɓa yarinyar.

Ƙofar ɗakinta ta nuna mai ya aje mata, ya juya, ita ma ta shige ɗakinta ko kallon kayan ba tai ba, wanka tai kai tsaye ta fito ta saka doguwar riga marar nauyi ta janyo wayarta don ta ga ko Prince ya kira ta ko ya turo mata saƙo.

Ilai kuwa kira goma sha biyar na shi sai kira biyu na Alawiyya sai kira ɗaya na Mama kira biyu na Maryam ƙawarta ta Kano maƙwabciyar Prince ko tace ƙawa ga matar Prince. Tai mamakin kiran Maryam don sun jima ba su yi waya ba, amma sai ta fara kiran Prince don kiransa duk yafi na sauran yawa.

Yana ɗauka kamar ya fashe da kuka ya ce, "Haba Princess don Allah ki dinga jin tausayina mana, don Allah ki daina azabtar da Ni haka nan wallahi ji nake tamkar na mutu idan na kira ki baki ɗauka ba sai na ji tamkar wani ne ya zo ki ka je kika manta da Ni."

Murmushi tai, don ta saba yanzu duk lokacin da wani ya kira ta a waya ko ya tsaida ta ya yi mata maganar yana sonta sai Prince ya yi mata ƙorafi ya ce mata ya ji alamar wani na sonta.

Don haka sai ta share tace mai, "No Prince wallahi ba haka bane ba, ina can gun Alawiyya zata tafi gida,muna bankwana shi ne fa sai yanzu suka tafi na dawo cikin gida na shigo ɗaki na iske miss call ɗin."

Tana jin ajiyar zuciyarsa alamar ya samu kwanciyar hankali jin kalamanta, don haka sai ya ce, "Kwantar da Ni kawai za ki yi Princess ai nasan daman ba za ki taɓa bari na kama ki da laifi ba, amma ke kin iya kama mutane da laifi."

Cikin dariyar samun nasara kanshi tace, "Amma dai Prince kasan cewa kafin na kwantar da kai, ai kai ka jima da halakar da Ni ko?"

Shima cikin shagwaɓar ya ce, "Princess shike nan naji amma dai ki sani nafi ki kulawa da ƙaunar nan tamu, don nasan da za a fiddo su duka a auna to tabbas tawa sai ta fi taki yawa nesa ba kusa ba."

Har tana diddira ƙafa gun magana alamar shagwaɓar tai nisa tace, "Ni... Ni... Ni...ba zan yadda da wannan maganar ba, ta ya ma za ai kace wai ka fini bayan ko da yaushe nice mai magana kan baka min waya akan lokaci baka turamin saƙo a kan lokaci to shi ne za ka ce wani taka ta tafi tawa yawa?"

Cike da nishaɗi yake sauraren muryarta ji yake tamkar ya fito da ita daga wayar tsabar son ganinta da yake, muryarta na saukar ma shi da kasala jin barcin nishaɗi yake duk lokacin da take mai irin wannan shagwaɓar.

Anya kuwa akwai mazan da su kai dacen da ya yi ma samun mata kamar Jiddah? Gata da natsuwa gata da hankali sannan tasan abin da take,  mafi yawan lokuta ita ke ba shi shawara idan wani abu ya faru haka zalika tana matuƙar son cigabansa ko da yaushe tunaninta idan kai kaza kai kaza Prince za a ƙaru don Allah ka jaraba yi man.

Duk ɓacin ran da yake fuskanta mantawa yake yanzu daya tuna da yana da yana da Jiddah sai ya ji komai za ai mai ba komai ya manta ma sam.

Haka yanzu ya kawo idanu ya zubama matansa duk abin da suke bai tanka masu ko kallo basu ishe shi ba, shi dai yasan yana fita duk wani haƙƙinsu don haka duk abin da suke yanzu bai ɓata mai rai, ko ranshi ya ɓaci ma yana kiranta a waya sai ta saka shi cikin farin ciki don haka shi yanzu ta auren su kawai yake bata haukan da suke zuba mai ba a cikin gida.

Duk yana sane da yadda suke zuwa suna mai ƙarya gun mutane suna zubar mai da mutunci duk yana sane amma yasan dai cewa Allah shi ne shaida kan abin da ke faruwa a gidansa don haka duk masu zaginsa da masu cewa bai riƙon aure duk ya barsu da Allah , saboda shi ne kawai wanda zai saka mai kan ƙananan maganganun da ake binshi da su, duk da yasan hada laifin matan nasa amma ai mutane ya kamata su yi mai adalci su dinga tunawa da cewa duk macen da take zaune gidan mijinta kuma tana iƙirarin yana zaluntar ta ƙarya take tunda ba ɗaure ta ya yi ba, haka zalika ai babu yadda za ai ace namiji ne kawai mai laifi ban da mace a zaman aure.

Jin ya tafi duniyar tunanin da tasan ba makawa na iyalanshi ne yasa ta sauya firar zuwa ta tsokana tace, "Yawwa Prince ba jiya kaban labarin yarinyar da tace tana sonka ba? To har zuwa yanzu ban gama tsinewa idanunta albarka ba da suka hango mata kai, don da ace zan ganta ba shakka sai naji dalilin da yasa take sonka ana zaman lafiya kawai."  Magana take ba alamar wasa da jin muryar yasan bata fara'a take maganar sai ya ji ya ruɗe baki ɗaya don haka ya sake gyara kwanciyarsa bai damu da Hafsat dake tsaye kansa ba tana ta jan tsaki ba, tana cewa wane dare ne Jemage bai gani ba." 

Cikin lallashinta ya ce, "Princess don Allah ki manta da wancan shirmen yarinyar na rantse maki da Allah ban bari ma an jima ba a nan gun nace mata ta nemi daidai da ita ba bai niba."

Ta wani zaburo cikin wayar tace, "Na shiga uku ni Jiddah an fasa aurena ! Yanzu don Allah har wannan muryar taka sai da taji bayan ta gama kallemin kai sai kuma ka bata tukuicin muryarka?" Sai ta fashe da kukan shagwaɓa.

Zaune ya tashi a ruɗe yana cewa, "Dakata Princess, dakata, kin san dai ba zan maki ƙarya ba ko? To billahizzali ban yi mata magana cikin sakin fuska ba, to wai Ni da nake da kamar ki ke zan da wata mace kuma Princess?" 

Ai sai Hafsat ta ɗora hannu bisa kai, kome ta tuna kuma sai ta sauke hannun daga kanta ta fice tana maganar da ba shakka yasan zagin Jiddah take bai mamaki ma idan har da shi ta haɗa ta zagen.

Jin abin da ya ce yasa Jiddah fashewa da dariyar farin ciki, sai shima ya samu kansa da sakin dariyar ya ce, "Oh ! Watau har kin ji daɗi nace ban gane mata idan ba ke na gani ba ko?"

Cike da farin ciki tace, "Sosai kuwa don tsabar daɗi har ɗora ƙafa ɗaya nayi kan ɗaya ma yanzu haka Prince."

Ya ƙyalƙyale da dariyar jin daɗin abin da tace ya ce cikin zolaya, "Yanzu nan ke murna kike ba ce wa za ki min ba, a'a Prince ai duk ɗaya ne Ni da su ba komai ka yi yadda kaga dama kai da kowa ce ma."

Yana jin ta sauke wani gauron numfashi sannan tace, "Nabi su da gudu su duka matan da kake magana kan su to." Ko bai tambaya ba yasan harara take yayin da take maganar don yasan halin ƴan kayansa tsab. 

"Ki ka bisu da gudu har ina kenan Princess?" Cike da takaici tace mai, "Na bisu da gudu har ƙofar gidanka nace." Ya ce "A'uzubillahi ya za ki ainufin biyo matan mutane da gudu ainufin har ƙofar gidana Princess?"

Sai kawai ta kama cewa, "Hello. Hello. Hello." Wai ita bata ma jin me yake cewa.

Dariya yake har yana riƙe cikinsa, Princess da kishi sai addu'a kawai, ita duk wata ɓaraka bata sonta indai ta shafe shi.

Tana jin shi yana dariya abin da take so kenan don haka ita ma sai ta cigaba da taya shi dariyar su duka suka shiga yin dariyar.

Wannan na ɗaya daga abin da yasa duk yadda ranshi yake a ɓace yake saurin kiranta domin yasan ba su gama wayar ba tare da tasa shi ya manta ɓacin ranshi ba ya ji shi a cikin farin ciki ba kamar dai yanzu.

Ta ɗan saurara da dariyar tace mai, "Prince ɗazun muke magana da Alawiyya zamu shiga wani zubin adashe duk wata dubu ɗari me zai hana kaima ka shiga cikin adashen nasan kuɗin sun yi maka rana?"

Ya daina dariyar shima jin tai magana mai ma'ana ya ce, "Kuma kinga wallahi dana ji daɗin hakan amma fa sai idan ta ƙarshe za a ban saboda ban san ɗaukar wuri." Baka da matsala sai Ni da kai mu zama na biyun ƙarshe da ƙarshe kenan."

Sun jima suna wayar wadda daman haka take duk lokacin da za su yi waya sai su ɓannata katin dubu biyar ba tare da sun ankara ba.  Sai da katin ya ƙare su kai bankwana mai tsayawa kowa a rai a tsakaninsu watau ya ce mata, "Sai anjima love you." Ya ja kalmar You ɗin sosai itama sai tace mai, "Love You too. Sai sui ma juna kiss kowa ya kashe kiran, yabi wayar da kallon farin ciki.

Sai tana cikin yanayin farin cikin ne taga saƙonshi kamar haka.

"Princess nace wai da ace babu waya ya za mu samu kanmu a ciki kenan? Ni dai ko awa nayi ban ji muryarki ba zaucewa nake na shiga cikin tararrabin rayuwa ke fa?"

Tai murmushi bayan ta gama karantawa ta maida mai da amsar.

"Prince don Allah daina jawo mana abin da ba alheri bane, kasan Allah? Duk wani motsi nawa sai na kunna recording ɗin wayarmu na saurari muryarka naji daɗi, haka zalika duk lokacin da sakan zai buga ban jin daɗi idan ba tare da kiran wayarka ya buga ba. Prince kai ɗin na asalin daban ne a rayuwata, addu'a nake dai na ga ranar da zan ƙwamushe ka a kirani da matarka a kira ka da mijina."

Sai da ya harba ƙafa don farin cikin amsar data ba shi, don haka ya maida mata da amsar.

"A ranar za a ga yadda za mu dinga shiga muna fita cikin shigar alfarma tare da nuna tsantsar godiya ga Allah ta hanyar buɗe duk wasu ƙofofin alheri dake manne da mu Princess.

Allah ban san ya zan kasance ba, amma dai nasan idan acan Jalingo za a ɗaura maki aure to zan bi ki ne tun ranar da za ki tafi har a ɗaura auren mu taho tare, saboda ba zan iya nesa dake ba, sai dai ƴan ɗaurin auren su biyo NI daga baya amma ba zan iya haƙurin kina can ina nan ba Princess saboda ance idan aski ya zo gaban goshi ya fi zafi to haka ne kam na yadda saboda yadda nake ƙara jin sonki a raina tamkar zai lahanta Ni, gaskiya Princess ki gode wa Allah don ya saka min ƙaunarki sosai a zuciya da ruhina."

Lamo tai kan gado tana zuba mai shagwaɓa shi kuma yana biye mata yana bata haƙuri ta daina kuka yana tare da ita kowane lokaci.

Ita kam idan akwai abin da ke birgeta shi ne ta dinga shagwaɓa ana bata haƙuri ana lallashinta abin na matuƙar tsumata taji tafi kowa farin ciki haka zalika tafi kowace mace dace da samun mai kulawa da ita.

Ta sake narkewa sosai tace, "Prince kasan wani abu kuwa?" 

Ya ce cikin kulawa da natsuwar gaske, "Princess sai kin faɗa zan sani dai."

Ta ɗan yi jim sannan tai ajiyar zuciya tace, "Wallahi na rasa yadda akai nake masifar sonka sosai nake jin ƙaunarka tana yawo a cikin gaɓɓan jikina ban iya kwashe tsawon yini guda ba tare da naji muryarka ba mai sakani nishaɗi da walwala ba, ana yawan cewa soyayya da mai mata jidali ne amma Ni kam mantawa nake da kana da mata, ko da yaushe kai ne kawai a gabana kai ne muradina kaine abin tunawa ta don haka ta kai nake bata matanka ba. Ta ja ajiyar zuciya tace "Wallahi Prince ban jin akwai wata barazana ko maganar da za ai kanka wadda zata saka naji cewar ba zan iya aurenka ba, domin so ne nake maka daga asalin cikin zuciyata ya fito zuwa cikin sassan jikina har ya tumbatsa ya bayyanawa halshena shi kuma ya yi jagora zuwa ga fuskata har jama'a suka shaida cewa lallai Jiddah na son Mustapha so bana wasa ba, so irin wanda idanuwa ke rufewa kunnuwa su toshe ba ji ba gani sai zallar ƙaunarka kawai nake iya ji da gani haka zalika nake iya ganewa."

Sai kawai taji shi yana cewa, "Alhamdulillah! Alhamdulillah! Alhamdulillah! Allah na gode maka daka azurtani da samun wannan kyakkyawar mace natsattsiya son kowa hassada ga wanda bai samu ba.

Don Allah Princess mu cigaba da ƙaunar juna, mu zama haka har abada kar da mu ba wasu mutane damar raba mu ko shiga tsakaninmu domin nasan hakan duk mai sauƙi ne saboda nasan ina da tarin maƙiya na ɓoye dana bayyane waɗanda ban isa na hana su aikata abin da suke yi ba a kaina. Princess ba wai don ki soni ba zan faɗa maki ne kawai don ki sani ina cikin wani hali wanda Allah ne kawai shaidata kan komai ke faruwa a cikin gidana, don haka ina so ko anyi maki maganata don Allah ki dasa adalci kafin ki yanke min hukunci, saboda nasan cewa yanzu duk wata hanya da za a bi don aga an rabani dake ita za a bi, za a gaya maki abubuwa da dama masu nauyi kaina wanda za ki ji cewar ban kamata na zama miji gareki ba, amma ina so ki sani Ni nake sonki kuma nake burin aurenki don haka nayi maki alƙawarin zan zauna dake da zuciya guda kuma zan yi duk wani ƙoƙarin ganin kin rayu cikin aminci da farin ciki har mutane su yi mamakin abubuwan da ake faɗa kaina nasan a kanki ne za a gane cewar ba laifina bane ba Princess laifin matan da nake aure ne don Allah Princess ki yi min wannan alfarmar... Kuka ya ci ƙarfinsa ya kasa ida maganar da yake yi.

Jikinta ya yi sanyi sosai, tabbas mutane na ba shi laifi kan damuwar gidansa mafi yawan mutane cewa suke shi ne mai babbar matsalar bai da mutunci haka zalika bai ganin matansa da gashi duk ya raina su ga shi da masifar faɗa ga disgin masifa tare da buyagin tsiya , wasu ma cewa su ke har dukan mace yake da zaginta, duk ta ji labarin ne zuwan da tai suka fara soyayya ake gaya mata hakan, jikinta kan sanyi taji zuciyarta na rawa kan shi da farko amma daga baya data jima tare da shi kuma ta fahimci wasu abubuwan daga ƙawarta maƙwabciyar Prince ɗin wadda ƙawa ce ga matarsa Maryam, ita kanta Bilkisu tana gaya mata cewar bai da laifi yana da kirki kuma tsaye yake kan gidansa babu rashin ci haka babu rashin sha balle sutura asalima bai da ƙaramar ci ma don ɗan gayu ne shi ko da yaushe cikin son rayuwar hutu yake kawai halin matan ne sai a hankali kuma sai su dinga tsine mai don kawai ace suna da haƙuri shi ne bai da kirki bata san miye amfanin hakan ba kuma da suke.

Jin ya kasa daina kukan ta sausauta murya sosai tace mai, "Haba Prince kamance da cewa kowane mutum yana tare da kalar tashi ƙaddarar ne? Ko ka manta da cewa mutane ba su ne za suyi maka hisabi ba idan anje lahira? Don Allah ka daina damuwa ka natsu ka kwantar da hankalinka insha Allah ba za kai nadamar aurena ba kamar yadda nima ba zan nadamar aurenka ba insha Allah.  Wallahi a da ne nake jin ɗar kan aurenka amma yanzu na shirya zan iya aurenka ko da kuwa da gaske ake maka kana tare da waɗancan halayen insha Allah zan ƙoƙari naga na sauya ka zuwa magidanci mai adalci da tausayi ga iyalinsa.

Wallahi Prince ina tausan kaina amma kaima ina matuƙar tausanka sosai hakan yasa ko da yaushe nake ƙara sonka nake ƙara jin na ƙagara na aureka saboda gaskiya tai halinta a fahimci cewar fahimtar baibai akai ma baka da wani laifi a rayuwar gidanka.

Amma duk da haka ina so na ƙara shaida maka cewar na yadda da kai na amince da kai nasan cewar ba zaka taɓa juya min baya ba balle ka aikata min ko da rabin abin da ake kiran halinka ne Prince. Ina kuma baka shawara suma matan naka ka sake samo hanyar da zaka daidaita tsakaninka da su ku zauna lafiya kai da su saboda zaman lafiya shi ne ke ƙarawa maigida yalwar arziƙi Prince." 

Ajiyar zuciya yai ko bai faɗa ba tasan ya samu sauƙin abin da yake ji a ƙasan ransa, sai ta kauda maganar tace, "Prince kasan kuwa idan ka tashi ba da sadakina ko nawa zan ce ka ban?" 

Kamar tana gabansa haka ya girgiza mata kai sai kuma ya amsa mata da a'a Princess nawa zan ba da ne?"

Ta kwashe da dariya sosai tace "Kasan dai ai ba wani sauƙi zan maka ba, saboda kasan zan yi matuƙar tsada ta ban mamaki wadda sai kowa ya yi Allah san barka ance lallai Jiddah tayi wuta."

Ya fashe da dariya ya ce, "Too ashe kice na tashi tsaye na nemi kuɗi auren mace mai kyau daman sai mai kuɗi." 

Ta murmusa don daman burinta ta sashi ya manta baƙin cikin da yake ci kuma ga alama ta ɗauki hanyar don hata ta sake ce mai, "Prince Ni fa gaskiya sai naga kamar ka fini kyau don haka ba zan amince ba da gayun da kake ko ranar auren ban yadda kai kwalliya ba kar da ace angon ya fi amaryar kyau ma." Ta idasa maganar da alamar shagwaɓa a muryarta.

Ji ya yi komai ya yaye mai tamkar ba abin da ke damunsa ya dinga dariya yana jin nishaɗi yana jin yadda ta dage tana lissafin kuɗaɗen da ko a gwamnati sai an yi wata ba a nemo inda suke ba tana cewa a hakan ma duk don saboda so da ƙauna tare da wani munafin tausanshi ne yasa ta lissafa kuɗaɗen kaɗan amma ba don haka ba tsab zata lissafa manyan kuɗaɗe masu tsoka saboda ta ci su ai.

Shi dai ya samu abin yi don haka ya dinga zolayarta yana dariya har da dafe cikinsa tsabar farin cikin halin da yake ciki.

Maryam ce ta banko ƙofar ta shigo ɗakin ta ɗauka da Hafsat yake nishaɗi don sun ɗauke ta sakarya ranar aikinta  za su shige ɗaki suna wata banzar shewa ? Sai dai ganinsa manne da waya a kunne ya wani lumshe idonsa sai dariya yake ta fahimci cewar da Jiddah yake wayar sai ta samu kanta da fisge wayar ta jefar gefe guda ta ci ɗamara tana huci tana kallonsa burinta yai magana ta ƙare mai tanadi tsab, sai dai yana ganinta ya tashi ya ɗauki wayarsa yai mata kallo guda yabar ɗakin.

Sai kawai ta zauna ta ci-gaba da zubar da ruwan tujara da zagi tana cewa zata ga inda za ai auren nan sai dai inbata nan, amma babu mai kawo mata karuwa cikin gida.

Yana fita ya ga kiran bai katse ba, Jiddah kuwa ba abin da bata ji ba na maganar Maryam ɗin sai kawai ta saka dariya tace "Gaskiya na taya ka murna matanka na sonka budurwarka na sonka so na gaskiya mai matuƙar girma."

Sai kawai ya ji ya washe daman tunanin me zai ce mata yake don haka jin maganarta yasa ya samu sauƙi ya ji komai ya wuce ma sai kawai suka cigaba da hirarsu gwanin sha'awa ya zauna ƙofar gidan yana wasa da tsinke suna zuba soyayya abin da ruhi da jikinsa ke so kenan a rayuwarsa.

Sai da katin wayarsu baki ɗaya ya ƙare daga shi har ita sannan suka haƙura ba don ransu ya so ba.

Ranar da zata tafi Kano tun da safe ta shirya ba da  yara zata tafi ba saboda karatunsu don haka su kai bankwana ta ɗauki hanya zuciyarta cike da nishaɗi a hankali take tuƙin har ta isa gida kamar yadda ya shaida mata kuwa yana zaune yana jiranta ya ci gayu sai ƙamshi ke tashi na turarensa mai saukar mata da nishaɗi.

Da hanzari ya buɗe mata mota yana cewa, "Oyoyo Princess sannu da zuwa." Tamkar su rungume juna haka suke ji su duka amma ba dama don haka sai kawai suka zuba ma juna ido kowa fuska fal farin ciki.

Sun jima a hakan sannan ta rufe motar ya ja mata akwatinta suka shiga gidan tamkar wasu sabbin amare satin farko da aure.

Hajjo ta kalle su ta kauda kai, don tana jin maganganu marassa daɗi dake kai kawo daga cikin gidan Mustapha ɗin wanda ita ba zata jure su ba sam.

Har ɗaki ya kai mata kayanta ya fito suka gaisa da Hajjo fuskarsa cike da farin cikin ganin masoyiyarsa ta zo.

Hajjo ta taɓe baki tace, "Kai gafara can tun da Jiddah tabar garin nan ban sake ganinka ba sai Yau data dawo to ban maraba da kai Ni."

Ya sha kansa yana sunne kai ya ce, "Afuwan Hajjo wallahi ban zaune nima yanzu haka Yau na iso garin afuwa nake nema dai bamu haka dake ai."

Shiru tai don maganar da matarsa ta saki a cikin ɗakinta jiya ba ƙaramin shiga kunnenta tayi ba duk da ba da ita suke maganar ba amma dai ai taji. Tana jin Maryam na cema Bilkisu Yau kwana biyu kenan yaranta basu lafiya amma tayi mai maganar duniya ya ƙi kai su asibiti ko ya bada kuɗi ta kaisu ita kanta bata lafiya amma ba tasu yake ba, idan ta matsa da magana kuma ya dinga masifa yana turaja shi bai san haka, to ina zata bari Jiddah ta kai kanta gidansa ? Sai ta ƙara tsuke fuska tai banza da shi kawai ta tashi ta shige ɗakinta tana cema Jiddah ga kayan abinci can idan zata ci ta ɗiba.

Tana shiga ya langaɓar da kansa abin tausai ya ce, "Princess me nayi ma Hajjo take fushi da Ni kuma? Allah Yasa ba hanani aurenki zatai ba Princess." 

Ita kanta sai da gabanta ya faɗi jin abin da ya ce, kuma ta lura da sauyin Hajjon Yau itama wanda bata san ko na miye ba, amma dai zata ji ko na miye tunda suna tare ai.

Sai ta kwantar mai da hankali sosai tace mai zatai magana da ita karya damu Hajjo nada fahimta kuma ai da tana son shi yanzu ma dole akwai dalilinta na yin hakan.

Shi dai cike da sanyin jiki yabar gidan yana jin damuwa fal a ransa na sauyin Hajjon.

Yana shiga cikin gidan ya iske su suna halin nasu ko kallo basu ishe shi ba ya wuce su kowacce na zagin ƴar'uwarta kan yara shi dai ba tasu yake ba abin da ke ranshi yafi ƙarfin faɗan nasu ya samu ya kwanta yana jin sautin bugawar zuciyarsa. Kasa jurewa ya yi ya kira wayar Princess ɗin don ya ji abin da ke faruwa wanda yasa Hajjo sauya mai fuska.

Jiddah ta ɗauka tasan cewa daman yana can cikin damuwa don haka ta fara da cewa, "Zaka iya faɗa min gaskiyar magana idan na tambaye ka Prince?"

Kamar tana gabansa haka ya girgiza mata kai sai kuma ya ce, "Wallahi zan faɗa maki koma miye Princess in dai na sani wallahi tambaye ni."

Ta ja ajiyar zuciya tace mai, "Prince yaranka su waye basu lafiya ne yanzu haka?" 

Ya yi jim sai kuma ya ce, "Lafiyarsu lau amma dai jiya na saima Hanan maganin zazzaɓi dake damunta."

Tace to, "Maganar gaskiya jama'a ne suka tabbatar ma da Hajjo cewar yaranka basu lafiya kuma matarka ma bata lafiya amma kace kai ba tasu kake ba."

Ya yi ajiyar zuciya irin ta takaici ya ce, "Princess wallahi ba haka bane ba, na sai mata magani kuma a cikin matan ba wadda tace min bata lafiya duk suna ta harkar gabansu."

Hajjo dake gefe guda tana ji ta sauke ajiyar zuciya don dama ta ɗauka da gaske ne duk da tasan yana da tausai ba komai take yadda ba idan aka ce ya yi ba.

Jiddah tace, "Na gane Prince na kuma fahimci inda maganar ta dosa, anyi amfani da Hajjo ne matsayinta na wadda nake da kusanci da ita aka ɓata ka gunta saboda taji tsoro tace ba zan aure ka ba. To ba komai ai Ni zan zauna da kai ba wata ba don haka ka kwantar da hankalinka kai dai ka zama mai tsare gaskiyarka ka zama mai adalci ka kiyaye duk wasu haƙƙi nasu dake kanka zaka zauna lafiya."

Godiya ya yi mata ya ce "Insha Allah Princess za ki same Ni mai kwatanta adalci mai yin duk abin da ya kamata na kuma bar ko waye ya yi min wannan sharrin da Allah."

Hajjo ta saki ranta don ta gamsu da maganar Jiddah sai yanzu ma ta fahimci daman saƙo ne aka naɗo har cikin gidanta aka bata saboda kawai a rusa auren to Allah Ya kyauta.

Ta jima tana kwantar mai da hankali sai da taji ya fara dariya sannan sukai sallama ta kira lambar Abubakar dake ta kiranta tana waya.

"Ranki ya daɗe kin iso ne?" Cewarsa.

"E na iso yanzu haka na gama shiryawa zan fito anjima zuwa can kotun da za ai shari'ar don gabatar da kaina."

Godiya yake yana ƙarawa cikin alamar kuka ita dai ta kashe wayar kawai don tare za su fita da Prince sai taga dacewar ta shiga gidan ƙawarta Bilkisu su gaisa an daɗe basu haɗu ba.

Tana shiga ta iske ta zaune su ka gaisa kamar yadda suka saba, sai Bilkisu ta kalli Jiddah tace, "Kin ban mamaki ƙawata ban taɓa tunanin za ki yi min haka ba sai ga shi kin yi min."

Jiddah ta dube ta da kallon rashin fahimta tace, "Bilkisu ban gane ba me kike nufi da hakan?"

Tai dariya tace, "Yanzu ace kina soyayya da maƙwabcina amma ko da wasa baki taɓa gayamin ba?"

Bilkisu tai murmushi don ta fahimci inda maganar ta nufa yanzu don haka sai tace cikin murmushinta "Au don zan soyayya sai kuma na gaya maki ashe? Na ɗauka kin bari ai sai anyi bikin ban kawo maki kayan auren ba sai ki yi min mitar nayi aure ban gayyace ki ba."

Ko da taji amsar Jiddah sai ta wayance tace, "Abin ne yaban mamaki Jiddah da Mustapha na soyayya wai."

Jiddah tai dariya tace, "Bamu dace da juna bane ko yafi ƙarfina Bilkisu?"

Tana yaƙe tace, "Kai haba Ni na isa nace haka? Ai nasan idan ke baki ce kin fi ƙarfinsa ba shi ba za a ce yafi ƙarfin ki ba."

Jiddah ta sake duban fuskar wayarta tana kallon hotonsu ita da Prince ɗin tace, "Kin san shi aure HAƊIN ALLAH ne don haka Ni da shi HAƊIN ALLAH ne kawai ko Ni ba zan ce maki ga rana ko lokacin da na kamu da sonshi ba."

Sai ta yamutsa fuska tace, "Amma dai kin yi dace don kun dace sosai ya huta da baƙar ƙazanta da rashin godiyar matansa ma ai."

Jiddah ta murmusa tace, "Wannan kuma daban kowa kansa ya sani Ni ban san komai ba sai soyayyata da shi kawai mantawa nake da wasu matansa ko wani hali na gidansa." Ta miƙe ta gyara gyalenta tace "Zan tafi akwai inda zan je dama shigowa nayi mu gaisa kwana biyu ba a haɗu ba." 

Tana maganar tana tafiya don haka bata  damu da kiran da Bilkisun ke yi mata ba kawai tafiya take abinta tana murmushi.

Yana zaune ya sauya kaya sai ƙamshin nan nashi yake ya cika ko'ina da ƙamshi suka dubi juna suka saki murmushi.

"Wow! Prince kaga yadda kai kyau kuwa?" Tai maganar tana kallonsa ta riƙe bakinta.

Sai ya yi murmushi ya ce, "Ban yadda ba Princess domin ke ce kikai kyau har ma naji kishi ya kamani kada ki wuce wani ya ganki ya ji yana sonki."

Sai gardama ta kaure a tsakaninsu kowa na cewa kowa yafi shi kyau har suka ɗauki lokaci mai tsawo suna gardamar har Bilkisu ta fito ta kalle su ta shige gidan Mustapha ɗin ba a jima ba sai ga yaran gidan suna leƙowa ɗaya bayan ɗaya.

Ganin haka yasa Jiddah cewa su tafi time na ƙurewa don za su je yawon soyayya daga can.

Suna tafiya suna firar duniya suna ta nishaɗi gwanin daɗi, har suka isa inda za su.

Ba ƙaramin mamaki mutanen gun su kai ba ganin Barista Hawwa'u Bishir (Dawa)ce zata kara da Barista Alawiyya Bello Gareji ba , nan da nan sai ga ƴan jarida sun rufe su wai ya take ganin wannan shari'ar zata kaya a tsakaninsu kuwa, ko sun manta su ɗin Aminan juna ne wasu ma cewa suke gidansu guda amma zasu yi shari'a tare matsayin kowa da wanda yake karewa?" Dariya tai tace, "Ku dai ku zuba ido ku sha mamaki amma tabbas gobe zamu bayyana don karawa."

Daga can suka wuce wajen shaƙatawa suka dinga yawo kawai cikin gari haka kawai sai wajen goman dare suka koma gida.

Da uwar siyayyarsa da ya yi mata, tana kula komai ya sai mata zai siyi wani daban, taji daɗin hakan don tasan na gidansa ne ya siya ko bai faɗa mata ba.

Ko da suka dawo sun jima suna fira sannan su kai bankwana tana jaddada mai ya dinga cin abinci don ta gaji da ganinsa a rame ko da yaushe sai baƙi yake alamar bai da natsuwa da kwanciyar hankali.

Washegari tunda safe ta kira Alawiyya tace ta zo ta ɗauke ta idan zata Kotun.

Haka kuwa akai sai ga Alawiyya cikin shirinta itama daman ta shirya suka ɗauki hanyar Kotun suna ma juna dariyar kowa zai nasara?

Suna isa suka iske Kotun cike da mutane kowa ya zo don ganin wannan Shari'a ta Aminan juna kuma abokan juna sannan ƴan'uwan juna.

Nan da nan ƴan jarida su ka yi masu caaa! Kowa da abin da yake son ji daga bakinsu amma su kai tsit sai murmushi kawai da suke saki.

Abubakar ganinsu tare sai da gabansa ya faɗi ya tabbatar da cewa ya yi wauta na zuwa gun wadda ya yaudara ya yi ma butulci neman taimako. Bai san cewa bakinsu guda ba ai da bai je ba sam, amma ya miƙa komai ga Allah shi ne kawai zai bayyana gaskiyar lamari, sannan ko da ace an yanke mai hukuncin kisa ba zai damu sosai ba tunda Jiddah ta yafe mai kuma yasan yabar baya.

                Kotu

Bayan Alƙali ya zauna kotu ta natsu aka sake koro bayanin laifin Abubakar aka tambaye shi ko yana da Lauya? Sai Barista Hawwa'u Bishir (Dawa) ta miƙe tsaye ta gabatar da kanta a matsayinta na wadda ke kare wanda ake tuhuma.

Barista Alawiyya Bello Gareji ta miƙe tsaye ta gabatar da kanta a matsayin Lauyar wadda aka kashe.

Shi kanshi Alƙalin ya jima yana nazarinsu musamman Barista Jiddah domin kowane Alƙali yasan yadda ta gurfanar da babban Alƙali ƙara kotun Allah Ya Isa ta ci galaba kansa wanda yanzu haka yake tsare.

Yasan Barista Alawiyya Bello Gareji kuma farin sani, wadda bata amsar shari'a ta faɗi tunda take shari'a bata taɓa faɗuwa ba.

Mutane kuma sun yi zugum don ganin yadda shari'ar zata kwashe .

Ƴan jaridu, masu gidan talabijin duk sun hallara don samun abin yayaɗawa.

Barista Alawiyya ce ta dubi Abubakar tace, "Kotu na son ka takaita mata wahala ta hanyar bayyana gaskiyar yadda kai ka kashe ƴar aikin matarka Aminatu saboda kai mata ciki baka son asirinka ya tonu."

Abubakar ya sadda kansa ƙasa yana jin wani ɗaci na damunsa a duk lokacin da akai mai wannan tambayar ji yake inama ace shima ya mutu ya huta da wannan baƙar rayuwar da yake yi?"

Barista Alawiyya"Taya kotu na tambayarka amma kai kunnen uwar shegu da ita?"

Barista Jiddah "Saboda shi ma yana cikin neman nashi haƙƙin ne da aka tauye kuma yana son wannan kotun tai mai adalci wajen nema mai nashi haƙƙin a cikin wannan shari'ar da ake tabkawa mai cike da son kai da nuna izza da taƙamar dukiya."

Cikin Alƙali ya juya, kar dai Barista Hawwa'u tasan ƴan kuɗin da A'isha ta maka mai ne yasa take sakar mai magana cikin hikima?"

Barista Alawiyya "Ya kamata Lauya tasan inda take ba wajen ka-ce-na-ce bane ba gurine mai girma inda ake ladabtar da wanda ya kamata."

Barista Jiddah "Tabbas na gamsu da wannan zance amma ina son Lauya ta sani ban sauka daga hurumin wannan shari'ar ba sai ma ƙara komawa da nayi cikinta tsundum, don haka ina neman kotu taban damar tambayar A'isha matar Abubakar wanda ake tuhuma."

Alƙali, "Kotu ta baki dama za ki iya tambayarta, idan tana kusa sai ta matso."

Barista Jiddah, "Na gode."

A'isha jin an ambaci sunanta sai da cikinta ya katsa domin duk shari'ar da ake bata taɓa tsayawa gaban kanta ba don amsa tambaya saboda bata iyawa wannan na cikin abin da ta gayama Alƙalin ta ba shi kuɗi na musamman wanda zai hana ta fita cikin mutane ko da an kira ta, amma ji yanda yai mirsisi ya ce ta bayyana.

Haka nan dai ta fita tana cika tana batsewa zuwa inda ake nemanta. 

Aka gabato da Alkur'ani mai girma aka ce tai rantsuwa zata faɗi gaskiyar duk tambayar da akai mata.

Tai shiru ta kasa yin rantsuwar sai kawai Barista Jiddah tace a ƙyale ta tambaya ce kawai zatai mata ba shaida ce ba ai.

Barista Jiddah ta matsa kusa da A'isha dake tsaye ta ci uban ado har da su ƙunshi ga kitson gashin doshi fal a kanta tace mata, "Ya kike da wadda aka kashe ne?"

A'isha cikin yamutsa fuska, "Ƴar aikina ce man."

Barista Jiddah, "Shi kuma wanda kike ƙara waye a gunki?"

A'isha cikin nuna gazawa da maganar Barista Jiddah tace, "Mijina ne shi."

Barista Jiddah, "A gabanki ya kashe ta ko sai bayan ya kashe ta kika iske gawarta?"

A'isha tai shiru kamar bata ji me aka ce ba.

Barista Jiddah, "Na fahimce ki ga alama baki wajen bayan ya kashe ta ne kika je gun kenan?"

Barista Alawiyya, "Ya mai girma Alƙali bai kamata ba Lauya ta dinga jefa mata magana ba a baki wannan babu shi a tsarin shari'a."

Alƙali cikin yamutsawar ciki ya dube su duka yaga yadda Barista Jiddah ke wani sakin murmushi sai ya ce a ɗan dake "Barista ki dinga gyara kalamanki kina bakin aiki ne nan."

Barista Alawiyya, "Na gode."

Barista Jiddah, "Insha Allah zan kiyaye amma ya mai girma mai Shari'a ina son ne naji da bakinta domin ance waƙa daga bakin mai ita tafi daɗi."

Alƙali, "Kotu ta baki dama za ki iya cigaba daga inda kika tsaya."

Barista Jiddah ta kalli A'isha dake ta son Alƙalin ta kalli inda take ya ƙi tace mata, "Kince ma kotu ciki ya yi mata don haka ya kashe ta, to ina shaidar Likita daya bada na akwai cikin Abubakar a jikin Aminatu? Sannan cikin wata nawa ne? Kuma ke da kike matarsa kuma matar gida kina ina har mai aikinki ta samu damar yin lalata da mijinki har ciki ya shiga jikinta?"

Sai kotu ta ɗauki ƙananan maganganun domin wannan ma abin duba ne abin tambaya ne kuma.

A'isha cikin masifa tace, "Dalla Malama dakata! Nawa aka biyaki ne da za ki ritsani da wasu banzayen tambayoyi naki marassa kan gado?"

Barista Jiddah cikin murmushinta tace, "Suma na lura baki da amsar su, to ina son ki gaya min watan baya kina a wace ƙasar kuma dawa kika je ƙasar me ki kai a can? Sai tambayar ƙarshe shin wa kika bari da mijinki a gidanki matsayinki na matar aure ki kai tafiya har ta tsawon watanni, shin da sanin mijinki da kuma amincewarsa kika tafi?"

Ba A'isha ba hatta iyayenta sai da zufa ta yanko masu jin tambayoyin Lauyar masu kama da tonon asiri a bainar jama'a.

A'isha cikin ruɗewa tace, "Ni ba inda naje kuma ban je ko'ina da wani ba Allah."

Barista Jiddah ta dube ta tai murmushi tace, "A watanni uku da suka shige kinje Amurka ke da shugaban majalisar dattawa kuma ba harkar siyasa bace ta kaiku kin je ne a matsayin yarinyarsa wadda duk inda yake kina tare da shi.

Sannan ba Abubakar bane ya kashe Aminatu ba ke ce kika kashe ta saboda kin dawo kin samu labarin zai aureta don haka kika kashe ta kika liƙa mai laifin kisan saboda kina taƙamar kina da dukiya iyayenki ma nada dukiya.

Sannan ta wani ɓangaren ma kina harka da manyan dilan ƙwayoyi wanda ke ce ke fitar da ƙwayar ta hanyar fitar da kike da shugaban majalisar dattawa .

Ta gefe guda kuma kin zubar da cikin Abubakar sau uku saboda yana takura maki wajen tafiyar da harkokinki.

Ina da waɗannan hujjojin a rubuce da kuma a cikin wannan faifan mai ɗauke da sautin muryarki da duk wasu abubuwan da kika aikata ciki har lokacin da ki kai kisan kuwa." Ta miƙawa Alƙali ɗan abin shi kuma ya bada aka kunna.

Sai ga muryar A'isha na gayama mahaifiyarta ta kashe Aminatu saboda zata auri Abubakar ita kuma tace tai maza ta kira ƴan sanda tace shi ne ya kashe ta bayan ta tabbatar da ya riƙe wuƙar da tai kisan da ita don sawun hannunta ya fice nashi ya zauna.

Sai kuma aka kunna na kallon inda take amsar ƙwayoyin tana zubawa a jaka da inda take kwance jikinsa a cikin jirgi tamkar wani mijinta.

Sai kuma aka hasko lokacin data take cakawa Aminatu wuƙar shi kuma ya shiga jin ihun Aminatun sai ta fisge wuƙar daga cikin Aminatu ta jefa mai shi kuma ya ɗauka ya riƙe yana tallafe da Aminatun har ƴan sanda suka shigo suka amshe wuƙar suka tafi da shi kamar gawa.

Sai kotu ta ɗauki kabbara don an jima ana wannan shari'ar taƙi ci taƙi cinyewa sai ɗaga ta ake kamar wani bukin da ake son rushewa.

Sai Aisha ta kama zage-zage tana tsinewa Abubakar da Barista Jiddah.

Alƙali ya wanke Abubakar ya ba da damar kama A'isha da mahaifiyarta wadda ta taimaka mata gun ɓoye laifinta ta ɗora shi kan mijinta.

Nan take kuma aka ba damar kawo mutanen da A'isha ke harkar ƙwayoyi da su, hatta shi kanshi ɗan majalisar sai da aka ce a kamo shi an yanke mai hukuncin kisa ta hanyar jefewa, saboda ya yi tayayya da matar aure.

Kotu ta tashi ana ta ƙara yabawa Barista Jiddah.

Bayan sun dawo gida Abubakar ya zo ya sake bata haƙuri yana kuka yana ƙarawa. Alawiyya ce ta dube shi ba fara'a tace, "Kasan da cewa tun a binciken farko na gane ba kaine ka kashe yarinyar ba? Nayi ta jan shari'ar ne don kawai na rama wa Jiddah abin da kai mata, amma har ga Allah na tsara wannan shi ne zaman ƙarshe da za ai da kai, daman so nake ka talauce ka shiga gararin rayuwa yadda ka jefa ta cikin ƙunci kaima ka shiga cikinsa ka ji yadda taji kuma dama so nake ka rasa kuɗin da kake taƙama ka samu wanda saboda su ne ka gujeta."

Kowa ya kalle ta, sai ta miƙe tsaye tace, "Jiddah sai dai ki yi haƙuri amma sai Yau nasa aka saki Baba da Deeni ba tare da ko sisi sun mallaka ba sai tarin nadama da nemanki ido rufe don su nemi gafararki, sai dai ban basu wannan damar ba, baki ɗayansu motar Jalingo nasa aka sasu domin na cika burina da nayi cewar duk wanda ya taɓa saka ki kuka sai na sa shi mafiyin wanda ya saka ki. Ƙawarki ce dai Safiya lokacin da nake nemanta ban same ta sai bayan data fara amsar tukuicin abin da tayi na ganta a garin nan ne a sabon gari gidan karuwai da yarinyarta guda wadda ita kawai ta mallaka a duniya kuma abin takaici yarinyar bata sunna bace ba, sannan ta haɗu da lalurin ɓacin jiki wanda hakan yasa masu bin ta duk suka gujeta komai ya ƙare mata ga wasu irin abubuwa da suke ta ƙara bayyana a jikinta ba kyan gani duk kuɗin data samu a harkar sun ƙare kuma bata warke ba don haka ta koma saida goro shima ba mai siya daga ƙarshe dai bara ta koma yi yarinyarta kuwa duk da ƙanƙantar ta maza sun fara buɗe mata ido wanda ita ce ke sana'ar uwar tana ci da uwar haka nan a wahale ko gun kwana mai kyau ba su da shi haka suke kara zube a zauren gidan karuwan."

Jiddah ta fashe da kuka jin abin da Alawiyyar tace mata, tabbas zata je da kanta ta ceci rayuwar yarinyar ko da ita ne Safiya ta tsira.

Haka ita ta jima da yafe ma duk wanda ya cuce ta ranta fari tas ne kan kowa yanzu haka.

Alawiyya ta dubi Jiddah tace, "Amma ina kika samo hujjar da kika bada a kotu kan A'isha?"

Jiddah tai murmushi tace, "Yau kwana huɗu kenan muna chat da Matashi sai naga ya yi status ɗin wani pic wanda ya ɗauki hankalina har nayi mai magana nace suwaye a jikin hoton daya ɗora a status ɗinsa? Shi ne yake gayamin abokinsa ne ke birthday party, to a jikin hotunan mata biyu ne rak don haka sai na sake tambayarsa matan fa suma duk abokanka ne Matashi? Sai ya ce min a'a ɗaya yarinyar abokinsa mai birthday ɗin ce gudar kuwa abokin wani ne daga abokan ya zo da ita gun bai san ta ba sai a hoton don bai je gun ba.

Sai zuciyata ta dinga hasko min fuskar matar Abubakar duk da sau uku zance na taɓa ganin hotonta amma don kauda kokonto sai na kira Abubakar nace ya turomin hoton matarsa, shi ne ya turomin a take na gane ita ce a jikin wancan hoton na abokin Matashi don haka sai na sake tambayarsa yana da kyakkyawar alaƙa da wanda ya zo da ita ne gun? Ya yi dariya ya ce ga alama dai tana cikin komarki don haka zan nemo maki labari kanta sosai amma dai ina fatan ba wani case bane mai girma ba kanta? Nai dariya nace ko kaɗan kawai sunanta dana abokin nake son ji ya wadatar ma da Ni.

Ba a jima ba ya kira Ni ya ce min sunan ta A'isha shi kuma Abdul abokin kasuwancinta ne amma ban san wane kasuwanci bane suke. Nayi mai godiya na aje waya sai ga saƙon number Abdul ya turomin kamar yasan abin da nake tunani kenan.

Ban ɓata lokaci ba na ɗauki lambar na saka a layina na aiki na kira shi ta jima tana ƙara bai ɗauka ba sai kuma ya ɗauka yana tambayar waye.  Na gyara muryata sosai nace mai ƙawar A'isha ce na kira ne na gaya mai gaskiya kanta idan ba damuwa. Ya yi jim sai kuma ya ce ina jinki amma ke ya sunanki? Ban ɓoye mai sunana ba nace Jiddah sunana  , ya ce min "Ina jinki to meke faruwa ne?" 

Nace ko kasan da cewar ta kashe ƴar aikinta ta ɗora wa mijinta laifin kuma yanzu haka tana shirin fallasa alaƙarka da ita a kotu saboda wani ɓoyayyen dalili nata? 

Ya yi wani uban ashar ya ce, "Ƙarya take wallahi bari na kira Oganmu ki turomin account ɗinki zan saka maki na kati na gode sosai da taimako."

To sai na dasa alamar tambaya a gun, me yasa ya ruɗe don nace Aisha zata tona alaƙarsu? Waye Ogansu da zai kira? Me yasa ya ce zai min kyautar kuɗi don na taimake su? 

Nan da nan sai ƙwalwata ta fara nazari tana saƙawa tana tacewa sai kawai na ɗora su a mazaunin masu laifi su duka don haka yanzu ina tare da masu laifi uku ne ɗaya nasan laifinta kisan kai ne, su kuma biyun ne ban da tabbas kan nasu laifin amma ina da tabbacin masu laifi ne.

Don haka sai na kira A'isha a waya nace mata, "Ina magana da A'isha matar Abubakar ce? Sai ban amsa da e ita ce lafiya nake nemanta? Ina na samu lambarta ? Nace mata na kira ki ne daga  cibiyar bincike ta ƙasa bisa jagorancin abokin harƙaklarki guda dana kama mai suna Abdul M Adam ina fatan kin san sunan koma ince mai sunan? Ta ja gwauran numfashi tace min tabbas tasan sunan tana jina. Na cigaba da ce mata, ki kwantar da hankalinki ba kece abar harina ba kamar yadda ba Abdul bane abin harinmu ba, idan kikai min yadda Abdul ya yi min tabbas ba zan sake kiranki ba, haka ba zan bari sunanki ya fita a jerin sunayen abokan cinikayyar ki ba. A'isha ina jiranki ki yi min bayanin irin harƙallar da kika san kuna yi sai ki ban sunan mutum guda cikin manyan dilolinku tare da bayani kaɗan to Ni kuma zan cire ki a list ɗin waɗanda za a kama.

Cikin ikon Allah tai min bayanin ƙwayoyi ne suke safara amma ita iyakarta fitar masu da ita ƙasashen waje kawai saboda tana tare da babban mutum mai madafan iko wanda jirgin kansa garesa daga shi sai ita ke tafiya cikin jirgin sai mai tuƙin jirgin don haka suke amfani da damar suna bata ƙwayar tana kaiwa duk ƙasar da suka je ita da ɗan majalisar.

Ta ban sunan dilansu da ƙarin bayanin inda take zuwa tana amsar ƙwayar duk na naɗe a wayata.

Bayan mun gama wayar na shirya kai tsaye na isa inda tai min kwatance na yi sa'a ba kowa gun sai masu gadi su biyu ban sha wahala ba gun shiga saboda guda ya sanni sosai ta silar wata shari'a da nayi mai kan wani yaro da aka sace mai nabi mai haƙƙinsa don haka cikin natsuwa suka buɗe min ko'ina na shiga nayi bincike na samo sunayen duk masu hannu a cikin lamarin.

Sannan a cikin ofishin dai naga hoton A'isha da shi ɗan majalisar na ɗauki hoton na tafi da shi kai tsaye gidan shi na shaƙatawa yana ciki kuwa na iske shi na zauna na fito da hoton A'isha da sauran gan ɗin su na ƴan kwangilar ƙwaya na fara da kora mai bayanin laifinsu da ƙara mai da cewar shi ne babban mai laifi wanda ke taimakawa ana fitar da ƙwayar daga ƙasar nan zuwa ƙasashen waje don haka sunansa ne a farko kafin nasu, sannan na nuna mai hoton A'isha da Abubakar da hoton yaronsu na gaya mai yana bin matar aure matsayinsa na babban  ɗan siyasa a ƙasar nan wanda idan wannan maganar ta fita zai rasa abubuwa da dama, irinsu siyasarsa, mutuncinsa, ba mamaki har da iyalansa ma. Hakan yasa ya ruɗe yake ce min wallahi bai sani ba, ya ɗauka bata da aure sai a satin nan ne yake ganin abin da ke faruwa tana Shari'a da mijinta wai ya kashe mata ƴar aikinta bayan ya yi mata ciki, to da yake kin san mu ƴan siyasa bamu da yadda tun haɗuwarmu bada jimawa ba na sai mata wata sarƙar zinari mai tsadar gaske na saka mata Camera a cikinta na saka mata nace kada ta sake ta cire ta sai zan sake mata wata, tunawa da hakan yasa na kunna Camerar don ganin meke faruwa a nan ne naga wannan abin da ya tada min hankali watau kisan da tai ma ƴar aikinta da kiran da taima mahaifiyarta. Ya ban ɗaukar na kalla, na riƙe na yi mai godiya nace sai mun haɗu a kotu, duk da ya so na cire shi a lamarin nace ba zai yiyu ba saboda ya jima cikin manyan siyasar dake gurɓata ƙasar nan.

To kin ji yadda akai na samu shaidun dana gabatar a wajen Alƙali Yau."

Abubakar ya sake yin godiya ya tafi cike da jin nauyin abin da yai ma Jiddah a baya Yau ga shi ita ce ta cece shi ta ƙwatar mai haƙƙinsa a lokacin da kowa ya ƙyale shi ya juya mai baya.

Prince ya dubi Princess ɗinsa ya ce, "Zan je gun Baba mu yi maganar zuwa kai kuɗin aurenmu don wallahi na gaji da wannan ja min ran da kike ko da yaushe so nake na ganki kusa da Ni ga Ni gaki."

Alawiyya ta goya mai baya tace zata kira Baffa ta gaya mai yanzu kuwa gwara ayi hidimar a wuce gun haka nan.

Da dare Jiddah ta gayama Hajjo ita ma ta kira Maman Jiddah ta gaya mata, tai ta addu'a tana ƙarawa domin ta gane yaron da akace yana son Jiddah tabbas bai da kwaramniya da gani yana da hankali yasan me yake yi kuma don ba laifi yafi Deeni shekaru.

Alawiyya ma ta kira Baffa ya ce sai ya ji daga bakin Jiddah sannan zai yadda don ba auren dole zai mata ba kuma ya zatai da karatun da take yi? 

Ya kira ta ya tambayeta ta amsa mai da cewa Mustapha ya amince ta cigaba da karatunta ba zai dakatar da ita ba ko bayan sun yi aure hakan yasa Baffan jin daɗi ya amince kuma sai dai ya ce ya tura can Jalingo shima zai je can su haɗu da yayyen mahaifinta su amshi kuɗin auren.

Ba haka ta so ba, so tai shi ya amsa ya zama waliyinta kawai a ƙyale su tunda ba wanda yasan da zaman ta a duniyar daga su har mahaifin nata amma tunda ya ce haka sai ta amince sai dai umarnin ƙarshe ne ya sosa mata rai da ya ce ta shirya ita da Alawiyya suje Jalingo ta gaida iyayenta kafin ai auren don ba lokaci za a saka ba mai tsawo.

Ba yadda zatai haka ta amsa da to duk ba daɗi a ƙasan zuciyarta.

Ta shaidawa Prince da Hajjo da Alawiyya yadda su kai da Baffa su duka sun goyi bayan hakan don haka ita kaɗai ce abin baima daɗi ba suka saka ranar tafiya Jalingo nan da kwanaki biyar.

Sai kuma wata sabuwar fitina ta fita na yadda mata da dama ke sallama har gida suna gaya mata cewar karda ta sake ta auri Mustapha yadda take haka idan ta aure shi ta ci baya kuma sai tayi nadama tayi danasanin aurensa kowace mace tana kafa mata hujja da tarin auren da yayi a baya da yadda yanzu gidansa yake ba zaman lafiya wai bai kula da mata kashe mace yake komin diri da kyanta idan ya aureta ƙaryar daga waje ne kawai tana shiga gidan ta zama sorry.

Ita kuma duk lokacin da aka kawo mata zugarshi sai taji ya bata tausai amma dai Hausawa na cewa ana tauna tsakuwa ko dan aya taji tsoro sai ta kira shi a waya taita fushi tana cewa ta gaji da surutun mutane kada fa ace da gaske ne.

Bawan Allah zai ta lallashinta yana rantse mata kan idan ya ci amanarta Allah ya saka mata kawai hassada ce ake mai don zai aure ta.

Ni da Bilkisu ƙawata sai komai ya lalace domin na fahimci munafuka ce tana son samun magana daga bakina don ta gayama matarsa Maryam sai kawai na rufe ta na fice daga sabgarta amma sai ta dinga biyoni har gidan Hajjo tana son bugar cikina don taji yadda muke ciki da Prince, Ni kuma sai na ƙi gaya mata komai sai ta koma yi min bincike a waya tana duba saƙonni da hotunan da mukai da shi, hakan yasa na fito na gaya mata cewar mun ɓata da Mustapha yanzu har na fitar da wanda zan aura a Kaduna buɗar bakinta sai cewa tai, ai wallahi daman nasan kin fi ƙarfinsa yo me za ki yi da Mustapha Allah na tuba? Ai ba ajinki bane ba ya je ya ji da kansa ma da hayaniyar gidansa ina shi ina ke ban da neman magana? Ai daman nasan yaudararsa kawai kike don ki yagi abin da kika yaga ki kama gabanki don bai da wayau kashe ma mata kuɗi kawai yake suna mai wayau don ba mai iya aurenshi ta kawo kanta gidanshi duk masifa da ƙazanta ta kashe ta."

Tun da naji haka daga bakin Bilkisu sai nayi mata dogon layi mai kyau na saka ta ciki kawai na rufe.

A farko tana gaba wajen cemin nayi dacen miji domin bai da matsala har cewa tai yafi mijinta kula kawai mata ne bai dace ba amma mutum ne har da ƙari Yau kuma ga abin da tace min saboda ta haɗe kai da matarsa bata son na shiga gidansa da sunan aure.

Sai na sauya mata ko a fuska na daina ko doguwar magana da ita kawai na kame kaina na daina bata ko wayata duk da cewar tana tambayata .

Sai kuma suka tsiri turo min yara su gani ko Mustapha na gidan Hajjo sai ina zaune naga yara na leƙe duk na tarkata su na watsar kawai nasa a raina aurene dai nice mai yinsa don haka zan auri Mustapha ko da ace munanan halayen da ake ambata yana da su to tabbas ina da tabbacin zan iya sauya shi indai da gaske yana sona nima ina sonsa to sauya shi ba wani abin ku zo ku gani bane ba. Tunda nayi rayuwa da Deeni wane namiji ne ban iya rayuwa da shi? Ban ganshi ba zan iya rayuwa da kowane irin namiji a yanzu Ni.

                    JALINGO

Tafiya mai daɗi a gunsu Alawiyya da Prince Ni kam murna ɗaya nake zan je na ga Mamana ban da wannan ba wata murna da nake sai kawai kallon titi, lura da hakan da sukai ma yasa sai fira su ke su kaɗai basu saka Ni don hankalina ba kansu yake ba ya koma a can shekarun baya na koma tunano rayuwar da nayi a baya mai cike da ƙalubale kala-kala ko ince iri-iri a cikin garin Jalingon.

Har muka isa fuskata ba walwala gidan Mamana muka fara sauka da yake tasan da zuwanmu ta shirya mana abinci mai rai da lafiya naji daɗin yadda na ganta cikin aminci da natsuwa bata tare da damuwa ko takaici hakan yasa na sake sakin fuskata na ji daɗi ya ziyarci zuciyata baki ɗaya har ma na ware ana ta fira da ni kamar ba nice mai haɗe ran nan ba sam ba fara'a kan fuskata ba.

Daga nan gidajen dangin Mamata muka je suka ga wanda zan aura sunata addu'a suna nuna jin daɗin su kan auren da zan yi kuma ga alama duk sun yaba da zaɓin nawa.

Sai daga ƙarshe muka nufi gidan Babana tun daga nesa naga gidan duk ya sauya kamar ba shi ba, haka mu kai fakin muka sauka.

Yana zaune yana jan casbaha a hannunsa duk ya rame ya koma kamar ba shi ba, ga alama ma bai da wadatar lafiya, a hankali muka isa inda yake muka gaida shi amma abin takaici abin mamaki Alawiyya kawai ya gane ya zabura yana roƙonta ta kaishi inda zai ga Jiddah don Allah.

Kaina na ƙasa ina kukan takaici aka nuna mai Ni matsayin ɗiyarsa wadda ya manta da ita wadda bai sonta wadda bai damu da ita ba ita ce gabanshi tsugunne bai gane ta ba.

Ya kama Ni ya riƙe yana kuka yana neman afuwata sai kuma tari ya taso mai kamar zai sume hakan yasa zargina ya tabbata bai da lafiya ganin mutane sun fara taruwa yasa muka shiga cikin gidan baki ɗaya.

Komai na yadda yake yadda na sanshi yadda na barshi sai dai tsufa kawai da gidan ya yi na rashin fenti .

Mutanen gidan suma kowa na nan sai ƙara manyan ta da sukai ba kunya ba tsoron Allah haka suka dinga ihun murnar zuwan Jiddah gidan nasu.

Lokaci kaɗan kowa ya hallara don haka Mustapha ya gaida kowa ya gabatar da kansa matsayin wanda ke neman auren Jiddah ba musu kowa ya amince to daman wane musu za su yi tunda ba wanda ke ci da ita ko shayar da ita balle ya damu da halin da take ciki ko a baya balle yanzu?

Washe gari Baffa ya zo da tarin mutanensa inda dangin Mustapha suka iso suma da zummar kawo kuɗin neman aure sai dai labarin ya sha bamban inda nan take aka ce a bada kuɗin sadaki dana jin magana da komai a ɗaura auren.

Cikin ikon Allah mutane suka shaida ɗaurin auren Hawwa'u da Mustapha akan sadaki naira dubi hamsin cif.

Nan da nan bakin ango ya kasa rufuwa ya dinga kiran abokai da ƴan'uwa yana gaya masu an ɗaura mai aure da Jiddah yanzu haka a Jalingo.

Cikin murna ya kira matarsa Maryam ya gaya mata an ɗaura aurensa da Jiddah tai ta ruwan masifa da bala'in nan za a zo a iske su a tai a barsu dai.

Washegari aka dunguma baki ɗaya har da Baban Jiddah sai Kano don ganin inda za a aje Jiddah.

Gida mai kyan gaske kuwa aka kai kayan Jiddah wanda tsayawa bayyana su abin kamar ƙauyanci ne, saitin kaya biyu masu kyan gaske ƴan yayi Baffa ya yi ma Jiddah da kujerunta masu kyau komai ya ji a gidan sai fatan zaman lafiya ga masu gidan kawai.

An tsaida lokaci Jiddah zata tare gidanta bayan sati biyu cif wanda hakan sam bai ma ango daɗi ba ji yake tamkar an ce sai bayan shekara biyu Jiddah zata tare a gidan nashi.

Jiddah kuwa ta ji daɗin hakan don ba shirin da tai, don haka cikin lokaci suka fara kimtsawa ita da Alawiyya, ba a bar Iyami (Jiddah) a baya ba itama ta tashi tsaye ta shiga kimtsa Jiddah ta ko'ina Jiddah amsar kayan gyaran jiki take hakan yasa duk lokacin da suka haɗu da Prince sai ta yi da gaske suke rabuwa sai ya bi ya narke ya koma abin tausayi ya ce bata jin tausansa ta daina sonsa ƙorafi kala-kala kuma wai sati biyun taƙi yi ma shi ina zai sa kansa?

Duk inda Jiddah ta saka ƙafa Mustapha na biye da ita, haka duk inda zai je tana tare da shi hakan yasa Hajjo ta ƙagara su tare gidansu ma a huta da nacin da Mustapha ke yi duk da yadda matansa ke ruwan masifa da aiken baƙaƙen maganganu abin bai mata daɗi amma ta lura ita uwar gayyar ko a jikinta harkar gabanta kawai take ba ruwanta da ƙananan lamurran da ake yi kanta da mijin nata.

            Bayan sati biyu

Tunda safe ya kira Alawiyya a waya yana tambayarta yanzu za a zo ɗaukar amarya ko ko sai da rana?" Abin dariya ya ba Alawiyya ta dubi agogo taga ƙarfe bakwai na safe amma yake kiran yanzu za a zo ɗaukar amarya, lallai Mustapha abin nashi azimun ne don haka sai tace ka kira Hajjo ka ji man ai sune masu bada amaryar.

Jiddah na gefen Alawiyya ta dubeta suka fashe da dariya suka tafa , Alawiyya tace "Ke nifa ban ga laifinsa ba taya ina da mata kamar ke ace kina can ina can? Tab ai kawai ya yi magana akai mai matarsa kowa ya huta shima ya huta kema tsohuwar munafuka ki huta. Yawwa wai ya akai kika gayama Yusuf Matashi za ki aure har naga ya aiko maki da saƙon Allah Yasa alheri da kyautar girma Jiddah?"

Jiddah tai murmushi tace, "Ranar da muka fito kotu kan case ɗin Abubakar a ranar ya turomin da hotonsa da wata yarinya ya ce min ita ce zaɓin da mahaifiyarsa tai mai ta kuma yi rantsuwa cewar ba zai auri Lauya ba ƴar wuta ba ya kai mata cikin zuri'a ba. Hakan yasa yake ban haƙuri don Allah na yafe masa amma don Allah kar da mu yanke zumunci nayi murmushi nace abin ya yi min daɗi don haka bayan kwana biyu na tura mai hotona da Prince nace mai ga wanda zan aura ɗan'uwana ne. Shike nan yanzu haka maganar da nake maki suna matuƙar mutunci da Prince nima ina gaisawa da matarsa Hanan sunce ma yau za su zo gun tare wa ta insha Allah."

"Kai Jiddah tabbas kina da sa'a a rayuwarki duk yadda abu ya dunƙule maki sai kinga inda haske ya fito ya warware maki shi." Cewar Alawiyya kenan tana murmushi.

Da yamma aka ɗauki amarya sai gidan mijinta kuma Prince ɗinta.

Mahaifinta ya jima yana mata nasiha haka ma su Baffa sun yi mata nasiha sosai ta zauna gidanta lafiya da abokan zamanta kar da ta zama silar damuwa ga mijinta.

Bayan kowa ya watse ne Alawiyya ta dubi Mustapha tace, "A al'adarmu bayan an kawo amarya an watse Ni zan sake ɗaukar amarya na kaita gidana tayi sati biyu sannan na dawo da ita ɗakinta."

Ya zabura ya miƙe tsaye sai kuma ya zauna ya ce, "Amma da Ni za ki tafi ko? Don Wallahi Yau ba zan iya rayuwa ba sai naga matata cikin ɗakina."

Jiddah sai dariya take tana ɓoyewa don tasan zolaya ce kawai take mai.

Sai da Mustapha ya haukace ya fara rantse-rantsen sai dai a tafi da shi sannan Alawiyya ta kwashe da dariya tace, "Kuɗin sayen baki kawai zaka ban na wuce mijina  nacan na jirana ."

Sai lokacin ya sauke ajiyar zuciya ya fito da kuɗi masu dama ya bata ya buɗe mata ƙofar fita ya ce, "Ranki ya daɗe mu tashi lafiya sai Allah Ya kaimu."

Wannan karon dole dariyar Jiddah ta bayyana ta miƙe ta raka Alawiyya har wajen motarsu Faisal na ciki na jiranta.

Bayan sun tafi ne sun dawo cikin ɗaki cikin hanzari Jiddah ta faɗa toilet ta haɗa ruwan wanka ta zuba kayan ƙamshi ta kira Prince tace ya yi wanka ya samu sauƙin gajiya.

Yana shiga ta koma ɗaki da zummar fito mai da kayan da zai saka marassa nauyi sai wayarta ta hau ƙara ta ɗauka Alawiyya ce ta sake kira tai mata sharhi sai kuma taji saɓanin hakan don bata duba lambar ba daman.

"Sannu amarya, ina maki barka da zuwa gidan tashin hankali da rashin kwanciyar hankali tattare da gurɓacewar rayuwa! Ba dai kin shiga gidan Mustapha ba? To ki sani kin kawo kanki a gidan matsala don ko shi maigidan bai isa ya aiwatar da abin da yake so ba haka bai isa ya saka ba balle ya hana ba. Ina jajanta maki zuwa cikin gidan Mustapha Jiddah za ki gane kurenki za ki nadama da danasani saboda za mu gwabza kishin bal-bal dake a cikin gidan nan zamu fitar dake ko ta halin ƙaƙanikayi saboda mune kawai zamu iya rayuwa a gidan Mustapha.

Ba yana tunanin ya auri wayayyar mace ba wadda zata mantar da shi baƙin cikin gidansa ba? To ina so ki sani ke baki isa haifar masa da ko da rabin farin ciki ba indai ina raye. Ki sani yanzu za mu zuba kishi na masifa na tujara don duk kishin da akai gidan Mustapha ba kishi bane ba yanzu ne za ai kishi mai cike da hauka wauta, ƙeta, ƙyashi da mugunta tare da jin zafi. Indai na amsa sunan matar Mustapha to ki zuba ido ki sha kallon yadda zan sake tada hankalin gidan na juya duk wata maslaha zuwa matsala Jiddah."

Kit ta kashe wayar tabar Jiddah da waya riƙe a hannu tana murmushi madadin ɓata fuska.

Cikin fara'a ta adana lambar wayar ta saka sunan mai lambar tana jin ta samu matakin farko na samun abin da take nema a gidan Prince. 

Kamar yadda matarsa tai alwashin sai ta wargaza mata aure sai ta saka ta cikin kishin bal-bal ta raba ta da jin daɗin aure to itama tai alƙawarin sai ta gyara gidan Prince sai ta maida mai gida tamkar gidan lumana da farin ciki haka zalika sai ta gyara mai duk wata matsala ta gidansa ta ɗinke mai duk wata waraka da take bayyane cikin gidan nashi sai an wayi gari ana cewa gidan Mustapha gwanin ban sha'awa sai an dinga kwatancen matan Mustapha da mata masu saka mijinsu farin ciki da walwala insha Allah sai samunsa ya sake yawaita ya ƙara cigaba a rayuwarsa fiye da baya.

Wannan shi ne alƙawarin da Jiddah taima kanta na gyara gidan Mustapha a daren farkonta.

To jama'a sai mu bi page na gaba don jin wane irin kishi ne na bal-bal da za a kwabsa tsakanin matan Mustapha da Jiddah?

Shin Mustapha zai zama mai cika ma Jiddah alƙawarin daya ɗaukar mata na share mata hawayenta na shekara da shekaru?

Shin da gaske Mustapha ne mai matsala ko matansa ne masu matsala?

Ta wace hanya Jiddah zata bi don warware duk wani baƙin hali da ta samu ga Mustapha?

Ku biyo Haupha ✍️

Ya jima yana wankan, domin ya ji daɗin ruwan sosai yadda suke fitar da ƙamshi gasu da ɗan ɗumi hakan yasa ya kwashe dogon lokaci bai ankara ba.

Yana fitowa ya sake cin karo da wani ƙamshin a ɗakin, tana zaune tana latsa wayarta ko bai faɗa ba yasan hotunan da akai ne ɗazun take kallo.

Tana ganinsa ta tashi da sauri ta ɗauki towel dake gefenta ta fara tsane mai jiki sai ya yi tsaye tamkar wanda ya suma saboda tsabar farin ciki, irin wannan kulawar yake addu'ar samu ga shi tun farko an fara da wadda ma bai zata ba.

Man shafawa ta ɗauko ganin ya kasa motsawa daga inda yake yasa ta kama hannunsa ta kaishi kan stole ɗin gaban madubi ta zaunar da shi, a hankali cike da natsuwa tana kashe shi da murmushi ta fara shafa mai man.

Hure mai ido tai sai kuma ta duƙa a hankali ta fara sunsunar wuyansa, kamar a mafarki ta janye fuskarta tace "Prince ya naji haka?" 

Ya dube ta da ƙyar ya ce, "Princess me kika ji ne?"

Ta zumɓura baki tace, "Ji nayi baka fita ba sam ba kai wankan kirki ba, gaskiya ba zan yadda ba mu je na sake yi ma da kaina."

Murmushi ya yi ya saba da zolayar Princess ɗinsa bata so su zauna ba tare da suna tattaunawa ba ko suna tsokanar juna ba, wanda hakan shi ke ƙara masu son juna da shaƙuwar gaske.

Tashi ya yi ya ce, "To amarya mu je ai duk yadda kika ce haka za ai ba mai musa maki zance ki koma ya yake wallahi, ko sau ɗari za ki ce nayi wanka zan yi don girmanki ne hakan ai."

Dariya tai lokacin ta gama shafa mai man, ta ɗauko turare ta fesa mai, sai kuma ta kalle shi ta fashe da dariya tace, "Prince wane kaya zaka saka na barci ne? Kasan ba kayanka ko guda a cikin gidan nan fa."

Ya saki baki yana kallonta, tai mai masifar kyau na ban mamaki, ganin bai tanka ba yasa ta buɗe kayanta ta fito da riga da wando ƙanana ta ba shi tana dariyarta tace, "Ga aro nan na baka zuwa safe idan kuma akai min datti da kaya za a wanke min abina." Ta nufi toilet ɗin ita ma don tai wankan.

Ya ɗaga kayan sun yi mai kyau ya yi mamakin yadda da yasa kayan suka amshi jikinsa sosai ya zauna yana ƙarewa ɗakin kallo yadda aka tsara shi ya yi kyau na ƙarshe abin sai ya sake ba shi nishaɗi.

Ta jima tana wanka, kafin ta fara tunanin idan ta fito kuma me zai faru oho? Tana gamawa tai alwala ta fito yana kwance yana kallon saman ɗakin tamkar mai tunani.

Cikin natsuwa ta shafa manta ta fesa turare ta ɗauki kayan barci masu ɗan mutunci ta saka ta ɗora zani sama ta taka a hankali har inda yake kwance tace, "Prince na shirya tashi mu yi sallar barci naje ji kasan gobe zan ƙulle kuɗin sadakina naje sarin kaya Lagos kamar yadda mu kai da kai."

Dariya ya saka yana kallon yadda take maganar tsakaninta da Allah ba wani alamar wasa a fuskarta.

Tashi ya yi domin jiranta yake shi daman har kafet ɗin sallar ya shimfiɗa jiranta kawai yake.

Bayan sun gama sallar ne ya dinga kwararo addu'ar neman zaman lafiya da zuri'a ɗayyiba a tsakaninsu. Ita kuma ta dinga addu'ar Allah Ya taimake shi ya ba shi ikon sauke nauyin dake kanshi ya kuma riƙe alƙawarin dake tsakaninsu Ya ƙara mai buɗin alheri a rayuwarsa.

Suna gamawa ya janyo kaza da fura tare da kayan lambu ya ce, "Nasanki da shegen kwaɗai don haka kazar za ki fara yi ma sallama dai."

Dariya tai, tace, "Ai kuwa dai kamar ka sani don haka ma naga ka saka kejin kaji a gidan nan saboda idan zan ci ba sai kowa ya sani ba." Ta ida maganar tana mai hararar wasa.

Suna wasa suna dariya har suka gama cin kajin suka kora da kayan lambu sai Jiddah ta kama hannunsa suka fice ya bita yana kallon inda zata da shi kuma.

Gudan ɗakin ta kaishi ta rungume shi tai mai kiss ta juya tana cewa, "Mu kwana lafiya Prince kar da ka makara kasan gobe da asuba akwai gyaran gida da yi ma amarya Princess girki."

Ganin ta ja ƙofar da gaske ta fice yasa ya  kasa ko buɗe baki balle ya yi mata magana sai kawai ya bi ƙofar da kallo kamar wani yaron goye .

Tana shiga ɗakinta ta fashe da dariya tana tunano yadda fuskar Prince ta koma data barshi tsaye tana kora mai jawabin da ya daskarar da shi gun.

Cikin sauri ta sake fesa turare ta kunna turaren ɗaki ta sauya kaya zuwa masu masifar kyau ta haye gadonta tana murmushi.

Ganin da gaske take sai ya samu ƙarfin halin takawa a hankali ya buɗe ɗakin jikinsa sanyi ƙalau ya nufi nata ɗakin ba tare da yasan me zai ce mata ba idan ya je.

Ƙamshi mai daɗi ya ziyarci hancinsa, ya shaƙa ya sake shaƙa ya sauke ajiyar zuciya yana kallonta kwance ta lulluɓe jikinta duka tai lamo don yasan bata isa yin barci ba daga zuwanta ba.

"Princess." Ya ambaci sunanta cikin murya kamar zai kuka.

Juyowa tai daga kwancen ta watsa mai idanunta fuskarta fal fara'a tace, "Na'am Prince, baka kwanta ba ne? Ko akwai abin da kake buƙata ne?"

Kasa magana ya yi domin baisan me zai ce mata ba, don haka ya isa kan gadon ya zauna ya ce, "Kin taɓa cemin ba za ki iya barin mijinki ya kwana ɗakinsa ba, to me yasa Yau ni kike son na kwana nawa ɗakin na daban?"

Sai kawai ta tashi zaune tace, "Yanzu har ka manta alƙawarinmu dakai Prince?"

Cikin rashin fahimta ya ce, "Wane alƙawarinmu kuma Princess?"

Ta shagwaɓe fuska tace, "Kace min ba zaka kwana ɗakina ba sai bayan shekara biyu domin raino na za kai nayi yarinta da kwana da miji ɗaki guda."

Sakin baki ya yi galala yana kallonta, wai da ita a tunaninta da gaske yake mata wannan maganar? Cabɗijam! Sai kace dai wanda ya yi auren dole ba auren so da ƙauna ba?

Janye bargon jikinta ya yi ya ce, "Af, na manta fa, amma bari na duba nagani ko kin isa kwana da miji ko har yanzu sai na yi rainonki."

Tai saurin janyo bargon ta rufe jikinta, bayan ya riga yaga komai.

Cikin muryar shagwaɓa tace, "Kai  Prince, kai ne fa kace zaka barni sai bayan shekara biyu sannan na zama ƴar duma-duma."

Dafe bakinsa ya yi ya ce, "Kai wannan baki baka kyauta ba da ka faɗa wa Princess abin da bai yiyuwa, amma dai bari mu gani." Ya sake ƙoƙarin cire bargon daga jikinta.

Ta kuwa riƙe bargon ta fara yin kukan shagwaɓa, bai san lokacin daya ida hayewa ba ya janyo ta jikinsa yana bubbuga bayanta tana cewa, "Sorry Princess ba zan sake ba, kin ji, ban san kina damuwa ji nake kamar zuciyata ta fashe don tsabar tashin hankali."

Lub tai jikinsa ƙamshin turarensu na ƙara masu nishaɗi a zukatansu.

Ɗago kanta tai ta kalle shi ta zumɓura bakinta ta sake fashewa da kukan shagwaɓar.

Baki ɗaya ta rikita shi ya rasa me zai mata sai kawai ya rungume ta ya fashe da kuka yana cewa, "Na gode! Na gode ! Na gode sosai Princess Allah Ya ban ikon riƙe ki kan amana da gaskiya, Ya azurtani da yi maki duk wata buƙata taki Yasa na zama abin alfahari a gareki ."

Jikinta  yai sanyi ganin yana kuka yana magana wadda tasan da gaske daga can ƙasan zuciyarsa take fitowa sai itama ta kama hawaye ta shige cikin jikinsa sosai tana cewa, "Don Allah ka daina kuka kana tada hankalinka a wannan rana mai daraja, a wannan rana mai alfarma, a wannan dare mai cike da farin ciki da nishaɗi tare da cikar dukkan burikanmu Prince. Insha Allah za mu rayu cike da farin ciki tare da walwala mai ɗorewa har ƙarshen rayuwarmu. Ina maka kyakkyawan zato wanda ya inga dukkan tunanina yasa na amince da kai ya tunzura zuciyata da jikina ƙara ƙarfin sonka da ƙaunarka da son aurenka. Shin Prince ka taɓa tunanin zuwan wannan ranar a shekaru biyar zuwa goma da suka wuce ne?"

Kanshi ya girgiza mata don kuka bai barinsa faɗin ko da kalma guda.

Ta cigaba da shafa sumar kansa tana magana cikin zubar hawaye, "Ka sani Prince ba kai ya kamata kai kuka ba, ba kai kuka ya kama ba, sannan ba kai fargaba ya kamata ta kama ba Prince nice, saboda kafin auren nan an faɗa min maganganu da dama akan ka da halayenka wanda na runtse ido na toshe idanuna nayi kunnen uwar shegu da su na kafe sai kai duk da tarin masoya da Allah Ya azurtani da su kaine kawai ka zauna min a raina ka mamaye min duk wata jijiya da tsokar dake jikina. Prince ka zama jajirtacce mai kauda kai daga dukkan abin ƙi mai aikata abin da za a yaba mai, wanda kowa zai dinga Allah san barka da halayensa."

Ƙara shigar da ita ya yi jikinsa sosai yana cewa, "Nayi maki alƙawarin hakan Princess don Allah kema ki dinga saka Ni a hanya idan kinga na kauce daɗin zaman kenan Princess kin ji?" Ya ɗago mata kai yana kallon idanunta.

Itama cikin kukan take share mai hawaye yana cewa, "Nai maka wannan alƙawarin Prince nima idan kaga ina ba daidai ba ka zaunar dani cikin natsuwa da lumana ka gayamin abin da nayi ban daidai ba zan baka haƙuri kuma na gyara kuskuren ba zan sake aikatawa ba."

Sun jima suna yi ma juna alƙawarin zama da lafiya da taimakon juna da kulawa da juna har ƙarshen rayuwarsu. Sannan labarin ya sha bambam domin Prince ya rikice mata shi ala dole bai san wane lokaci ya ce mata zai raine ta saboda shi idan tana gabansa manta wane hali ma yake ciki yake sam.

Sanin cewar daman ranar suke jira, kuma shi ne matafin farko na samun nishaɗi a rayuwar aurensu da nuna godiya ga Allah Yasa ta saki jiki ta taimaka mai ta ba shi kulawa iyakar kulawa sai ga Prince na faɗin "Princess nayi maki kyautar kaina, na baki komai nawa ke ce ma mai Ni ke Princess Allah ke ce kika aureni."

Ita dai ba baka sai kunne domin abin ya girmi kunnenta don haka sai ta yi tsit kawai tana amsar saƙon da kowace jijiya ke amsa daga gun Prince ɗinta. 

Sai da taga yana neman yi mata rauni sannan ta dinga ture shi amma ina shi bai ma san me yake faruwa ba don zuwa yanzu ko magana ya kasa sai tashin nishinsa kawai da kalmar Princess kawai yake iya ambata.

Sai da tai da gaske sannan ta ture shi ta mirgina gefen gadon ita kaɗai tasan me take ji a jikinta.

Shima sai ya yi lamo kawai yana hangen taurari na yawo a sararin samaniya yana ganin furanni na kai da kawowa ga network ta ko'ina na yawo duk a idanunsa.

Sun jima kowa jiki ba ƙarfi sannan a hankali ta tashi ta nufi toilet ta haɗa ruwan zafi ta shiga kenan sai ga shi ya shigo, kunnenta ya kama ya ɗan ja, tai ƙara ya ce, "Me yasa kika taho baki jira na ɗauki ki ba? Kin manta da aikina ne ɗaukarki nayi maki wanka na shafe ki ko'ina na kwantar da ke jikina ki yi barci ina baki labarai masu daɗi da saka barci cikin nishaɗi ba?"

"Afuwan Prince, na tuba ba zan sake ba, sai dai kar ka manta nima wannan shi ne burina naga nayi maka komai na tsare maka komai na saka barci cikin nishaɗi."

Rungume ta ya yi bai damu da kayan jikinsa ba yana cewa kenan wayau kike so ki yi min kenan komai kice ke ce za ki yi Ni kuma ba zan komai ba kenan? Gaskiya ba zan yadda ba Princess nima ina son naga ina taimaka maki gun ayyukan gidan nan dama kin gane komai tare zamu dinga yi."

Zuwa yanzu su duka sun afka babin wankan tana yi mai yana yi mata, suna tsokanar juna ta hanyar watsawa juna ruwa. Sun ɗauki lokaci suna wankan sannan suka fito ko wajen fitowar ma sai da suka saida halin don Jiddah cewa tai sai dai ya goya ta, shi kuma ya ce idan ya goya ta to zai sake mata garambawul don ya lura a zabure take sosai.

Kan gado ya ɗora ta ya ɗauki towel yana tsane mata jiki itama tana tsane mai nashi jikin, turare kawai ta fesa masu suka sake kwanciya ta shige cikin jikinshi sukai shiru kowa na tunanin yadda rayuwarsa ta juya Yau shi ne kwance cikin yanayin da yake gani a mafarki.

Jiddah ta ɗan bugi ƙirjinsa tace, "Prince ka kwanta kai barci saboda gobe nasan jama'a za su zo da wuri kada barci ya hanaka amsa taya murnar aure gobe."

Shafa ƙananan kitson kanta ya yi ya ce, "Ke dai Princess ki faɗi gaskiya kada gobe na fita ace lallai na auri jaruma kwana guda har ta gama mai aiki ya ƙara tsawo."

Sunne kanta tai cikin ƙirjinsa tace, "Kai Prince ban da sharri dai, Ni ban ma san komai ba, don haka ba ruwana."

Murmushi ya yi ya ce, "Ni kam kinga na sani domin Yau naga network kala-kala naga kuma sararin samaniya haka naga furanni na yawo a saman ɗakin nan."

Dariya tai, don tasan me yake nufi, don haka sai tace, "Ni sai ba ruwana don Malama ce kowa yasani."

Shima ya yi dariya ya ce, "Kai ai Ni zan bada wannan labarin don tunda nake ban taɓa amsar irin wannan darasin ba sai Yau gaskiya Malama kullum zan dinga amsar darasi daga gareki ba dare ba rana balle safiya."

Dariya tai mai ɗan sauti tace, "Duk ban san wannan ba, amma dai nasan an ban manyan kyauta kala-kala kuma gobe zan ɗauki kyautuka na saboda na baka ta rabani da abuna."

Ya ɗago inda ta nufa don haka sai ya yi murmushi kawai yana sake jin wani sabon nishaɗi na zagaye ilahirin jikinsa ya ce, "Ai Ni da sauƙi tunda har nayi kyauta ke fa? Ai tsabar amsar saƙon da nake baki ko kalma guda kasa furta wa ki kai sai santin kurma kawai ki ke wanda kowa yasan yafi kowane santi."

Sun kai wajen ƙarfe biyun dare ba su yi barci ba, haka ba firar kowa suke ba, firar kansu suke da kansu, sai tsabar tsokanar juna kawai.

Washegari tunda asuba suka tashi ya yi alwala ya fito ta ɗauka masallaci zai je sai kuma ta ga ya zauna ga alama ita yake jira.

Ta dube shi da alamar neman ƙarin bayani sai kuma tai murmushi ta isa inda yake ta kama hannunsa tace, "Mu je na raka ka ƙofa Prince yanzu an tada salla kar da ka makara."

Wata ƴar harara-harara ya jefa mata ya ce, "Tab ina ango ina zuwa Masallaci ranar farko na angonci?"

Dariya ta saka ta dube shi sosai tace, "Ai na manta ai Malam ango ashe fa bakai ba fita sai bayan kwanaki huɗu ko?"

"Ai daɗina dake saurin fahimta don haka maza ki yo alwala mu yi sallah domin so nake na ƙara ɗaukar darasi ya Malamata mai ɗunbin ilimi da tarin hadisai."

Sanin idan ta biye mai har gari ya ida waye wa basu yi sallar ba haka basu daina tsokanar juna ba yasa ta faɗa toilet ɗin tana murmushi.

Suna gama sallar ta jashi suka koma barci duk da idan zata biye mai to darasin zai sake ɗauka amma sai tai mirsisi tace barci ya kamata su yi tunda akwai gajiyar biki jikinsu. Ba don yana so ba, sai don bai san takura mata, kuma yasan tai namijin ƙoƙari a jiya da ta ɗauke duk buƙatarsa ba tare da raki ba duk da abin ya koma mata sabo, don shi da ace bai san yaranta ba zai iya rantsuwa a rufe ya same ta.

Cikin jikinshi ta shige tai lub da ita yana shafa kanta har barci ya ɗauke shi, daman haka take so ya yi barci ta tashi tai ma shi breakfast don haka tabi a hankali ta zare jikinta ta kanga mai filo kamar ƙaramin yaron goye ta sunkuya tai mai kiss ta fice tana murmushi.

Jinta take wasai kamar ba ita ba, duk da ta ji jiji hannun Prince ɗin nata amma sai take ganin ba komai bane, gwara ta haɗa mai breakfast kafin ya tashi, don ta lura bai damu da cin abinci ba shi yasa yake ta ƙara tsawo ba ƙiba.

Kicin ta nufa kai tsaye, sai kuma ta zubawa kayan kicin ɗin ido tana son tuna abin da ya kamata ta shirya mai na breakfast ɗin.

Ganin ba a kai ga kawo doya da kayan miya ba gidan yasa kai tsaye ta zuba ruwan zafi ta ɗebi fulawa ta dama kunu ta zuba madarar gari wadatacciya a ciki ta zuba flover don ya yi ƙamshi, ta sake ɗibar fulawar ta kwaɓa fanke, Sannan tai tsaye tana tunanin me kuma zata sake yi mai tunda babu kayan miya da dankali da doya a gidan. Sai kawai ta haɗa kayan ƙamshi ta zuba Lipton ta haɗa mai ruwan tea ta ɗauko sauran kajin jiya ta ƙara masu kayan ƙamshi da haɗi ta zuba a kula masu kyan gaske ta haɗa komai ta jera.

Tana gamawa a gurguje ta koma ɗaki ta share duk da bai komai ba , ta goge ko'ina ta kunna turaren wuta ta fesa turaren ɗaki ta faɗa wanka, tana fitowa ta zaɓi leshinta mai kyau doguwar riga ta saka ta zauna gaban madubi ta zuba kwalliyar gaske ta murza ɗaurin kallabi, daidai lokacin agogo ya buga ƙarfe tara na safe, don haka sai sake gyara ɗakin ta fesa turare ta nufi inda yake kwance a hankali ta sunkuya ta zuba mai ido kawai tana kallon kyakkyawar fuskarsa, wani irin kyau ya sake yi mata, kallon wani kyakkyawa ajin farko take mai wanda bata taɓa ganin mai kyansa ba.

Tunda ta sunkuyo kan fuskarsa ya shaƙi ƙamshin turaren ta sai ya farko ya buɗe idonsa yadda ba za ta san ya farka ba, godiya ga Allah kawai yake yana ƙarawa ganin yadda Allah Ya azurta shi da mata kamar Jiddah.

Ganin sai kallonsa take yasa ya ja mata hanci a hankali. 

Dariya tai itama ta ja siririn hancinsa tace, "Good morning Prince."

Tashi ya yi zaune ya jata jikinshi ya ce, "Ba zan amsa ba tunda ki kai wanka kika barni." Ya gama maganar yana haɗe fuska shi ala dole ya ji haushi.

Kunnuwanta ta kama ta ɗan ƙara rusunawa tace, "Afuwan Prince nayi babban laifi amma yanzu zan gyara sai na cire kawai mu sake yi tare, daman ji nake tamkar ban fita ba saboda ba dai nayi ba, haka zalika ina ƙwadayin yin sunnar Manzo na yin wanka tare da mijina, tamkar yadda yake da iyalinsa."

Ganin tana niyyar cire kallabin ya dakatar da ita ya ce, "Kin yi kyau sosai Princess wanda ban san da shi ba sai Yau, kin yi wa kayan kyau sosai ban wayata na ɗauke ki hotuna."

Wayar ta miƙa mai ya shiga ɗaukar ta hotuna kala-kala sannan ya yi mata bidiyo.

Ganin ya kasa dainawa yasa tace, "Prince haka nan sun isa kada a cika wayar bayan akwai na musamman da za ai idan mun shirya."

Cire kayan tai suka sake shigewa toilet ɗin suna maƙale da juna. Suna shiga tai saurin ɗaukar sabulun tace, "Prince Ni zan fara yi maka don na lura ba ƙaramin datti kai ba daga jiya zuwa Yau ba."

Murmushi ya yi baice komai ba, tana can tana niyyar ɗaukar soson yai saurin ɗibar ruwan sanyi ya watsa mata ya fashe da dariya.

Tai ɗan ihu ta faɗa jikinsa tana cewa ba zata yadda ba ita sai ta rama ko saka mai kuka.

Sai kuma ya fara bubbuga mata baya yana cewa cikin siririyar murya, "Afuwan Princess ban san lokacin da marar jin hannun nan ba ya watsa maki ruwa ba amma ki hutunta bakinsa daya kasa gaya maki abin da zai faru." Ya miƙa mata bakinsa nufinsa tai ma shi kiss.

Manna mai kiss ɗin tai da nufin tai mai ƙwalele amma ta makara sai ji tai yai caraf da halshenta yana tsotsa tamkar ya samu sweet.

Sun jima a yanayin har ya fara sauka layi tai azamar janye jikinta, tana cewa time na ƙurewa fa Prince yanzu ka fara jin sallamar mutane kasan Yau ƴan Jalingo za su koma fa."

Shi dai ko magana bai iyawa, don haka tai mai wanka ta tsaya jiran yai mata taga alamar wutar jikinsa ta ɗauke baki ɗaya sai ta nufi yin wankan da kanta, sai kuma ya amsa ya cigaba da yi mata.

Suna fitowa tai mai shafa, shima ya shafa mata mai da powder ta zizara kwalli zata ɗora jan baki ta tuna da wani abu don haka ta aje shi zuwa anjima. 

Kallonshi tai ta kalli kayan daya cire jiya ta fara sinne dariya irin alamar zai maimaita kayan daya cire yana matsayin ango guda.

Fahimtar abin da take nufi yasa ya nuna mata wata leda dake can gefen gadon. Tana ɗaukowa taga wata rantsattsiyar shadda mai kyan gaske wadda tana da irinta cikin kayan daya ɗinka mata na cin bikin, hakan yasa ta fahimci iri ɗaya za su saka kenan Yau ma kamar kwanakin baya kala guda suke sakawa.

Da kanta ta saka mai kayan ta ɗauki turare ta fesa mai tana cewa, "Idan aka ƙarar min da turare ba wani daɗin bakin da za ai min sai an biyani abina har da riba."

Girgiza kansa ya yi ya ce, "Ni fa taimaka maki nake ina saka wannan ƙaramin turaren saboda turarena yafi naki nauyi da hidimar ma baki ɗaya."

Zumɓura baki tai ta fara dire-diren ita ba zata yadda ba sai dai a fitar da turare guda kowa ya dinga amfani da shi.

Dariya ya dinga yi yana cewa bai yadda ba shi ba zai dinga shafa turaren mata ba, ta kuwa ƙara ƙaimin abin da take tana cewa ita fa ba ruwanta ƙamshi guda take so shi da ita su dinga yi kawai.

A haka dai ya taimaka mata ta saka tata shaddar, kawai ɗaukar ta ya yi ya kama juyi da ita wai tayi kyau fiye da ɗazun.

Hotuna suka cigaba da yi sannan suka koma yin videos  abin gwanin birgewa.

Sun ɓata lokaci gun hotunan da videon sannan ya janyo ta jikinshi suka nufi falo suna ta murmushin nishaɗi. Tabbas sun cika amare masu son junansu.

Kan kujera suka zube ya dubeta da dukkan kulawa ya ce, "Princess me kike son ci na fita na nemo maki naga rana tayi amarya bata karya ba, duk ƙwazon da tai jiya gun bada darasi."

Sunne kanta tai, tana dariya ƙasa -ƙasa sai kuma tace, "Har ka tuna min da babbar kyautar da akai min kuwa a wajen ɗaukar darasin."

Miƙewa tsaye yake son yi don fita nema mata abin da zatai breakfast da shi, sai ta kama hannunsa ta nufi inda aka tsara don cin abinci ta zaunar da shi yana bin ta da kallo don bai fahimci komai ba.

Sai da ta buɗe naman ta zuba a filet ta zuba mai kunun a kofi ta zuba fanken ta tura gabanshi ta zagaya ta zauna kusa da shi tace, "Bisimillah Prince komai ya kammala kai kaɗai ake jira daman."

Kasa cewa komai yai sai ƙoƙarin tunanin lokacin datai girkin kawai yake, bai ankara ba ya ji saukar kofi a bakinsa ya buɗe ta zuba mai kunun. Lumshe idonsa ya yi jin wani garɗi da daɗi na musamman daya sauka akan halshensa, a hankali ta cigaba da ba shi a baki yana sha, ganin kamar bata sauri ga shi kunun ya yi mai daɗi sai ya amsa ya cigaba da sha da kansa yana haɗawa da fanken. Sai da ya shanye wanda ta saka mai duka sannan ya aje kofin ya fara ƙoƙarin zuba mata naman a baki don itama ta gama shan nata kunun. 

Yana cin naman sau ɗaya ya kalle ta da alamar tambaya sai kuma ya ce, "Princess yaushe kika fita har ki kayo cefane ban sani ba?"

Dariya tai ta cire kallabinta ta saka a gefensa wai ita ala dole santi yake yi.

Sai da ya sake tambayar sannan ta gaya mai sauran na jiya ne ta gyara saboda ba kayan da take buƙata na girki a gidan.

Ya kalli jug ɗin kunun ya ce, "Shi kuma wancan fa ina kika samo shi ban taɓa shan irinsa ba ke ban ma san shi ba Ni sai Yau, don Allah dame ake yin shi?"

Ta fashe da dariya tace, "Da zallar so da ƙaunar Prince ɗina ake yinshi , ina fatan ya yi maka daɗi?"

Kiss ya manta mata a fuska ya ce, "Bayan daɗi ma har garɗi da birgeni ya yi don haka na gode sosai da wannan breakfast mai inganci dana samu bayan kyakkyawan darasin dana ɗauka."

Shiru tai ta ƙyale shi, domin bata san lokacin da Prince ya koma haka ba, shi da take hangen magana bata dame shi ba, a hangenta ma sai ta koya mai wasu abubuwan da dama ashe kar yake.

Sai da ya ji cikinsa na neman fashewa sannan ya haƙura ba don ya gaji da ci ba a bakinsa ba.

Falo suka dawo yana kwance cikin doguwar kujera ita kuma tana kwance jikinsa suna kallon hotunan da sukai ɗazun tana cewa yafi ta kyau yana cewa ta fishi kyau.

Suna cikin haka suka ji ana buga gidan, tashi tai ya miƙe tsaye ta nuna mai kumatunta alamar yai mata kiss kafin ya fita buɗe ƙofar, ya kuwa manna mata ita ma tai ma shi ya fice yana kallonta tana ɗaga mai hannu alamar bye-bye kamar wanda zai fice daga gidan baki ɗaya ba ƙofa kawai zai buɗe ba ya dawo.

Yana ficewa ta ruga ɗaki ta sake gyara fuskarta ta shafa jan bakin ta gyara ɗaurin kallabinta ta zauna tana jiran taji su waye suka zo.

Tana jin yana magana da yara sai ta fito, kayan alaci ne aka aiko daga gidan Yayarsa ta amshi kayan tana tambayar yaran ya Auntyn take, ta juye komai ta zuba masu cin cin da dubulan suka zauna suna ci ita kuma ta ja Prince suka shiga kicin ɗin don zubama Auntyn kayan bikin nata yaran su tafi da su.

Sai ya dinga ganin abin kamar a mafarkin daya saba yi na rayuwar da yake so suyi da Princess ɗinsa idan sun aure, nishaɗi suke su duka kowa cike yake da annashuwa har ta gama zuba komai yana cewa sun yawa tana cewa Auntynsa za a kai mawa ko tata? Dole ya ja bakinsa yai shiru don abin yafi ƙarfinsa.

Suna fitowa yaran sun gama ta basu kayan tace su gaida mata da Auntyn sosai.

Suna tafiya suka koma inda suke da ta jawo wayarta ta kira lambar Alawiyya kamar jira take daman ta kama kiran tana cewa, "Kaga amarya a gidan Mustapha bada kanki a sare ki je gida kice ya faɗi, tun ɗazun nake ɗaukar waya da zummar kiranki sai Abbansu Anam ya hanani ya ce yasan baku tashi ba, haka kawai zan matsa ma sabbin amare da kira."

Dariya ta saka tace, "Ya kyauta min kuwa, domin yanzu haka juyin farko ne mukai abinmu."

Alawiyya tace,"Ai fa abu ya zo ga ma'iya daman breakfast ɗin ku ne nace ya za ai kuna iya buɗe gidan yanzu a kawo maku koko sai anjima?"

Tai murmushi tace, "Aunty ta jima da kawo mana breakfast Madam ke dai kice kin kira ki ji gulma kawai to Prince da Princess na lafiya."

Wayarsa ce tai ƙara don haka ya ɗauka bai ma duba suna ba, sai ji ya yi ance, "Sai ka zo kaba yara kuɗin makaranta da kuɗin cefane?"

Murmushi ya yi don Maryam ce hatta Jiddah dake jikinshi tana waya tana jin yadda take magana cike da gatsali da fusata.

"Yanzu za a kawo, bari na kira waya, amma har cefanen jiya duk ya ƙare?"

"Ban sani ba, sai ka zo ka duba da kanka , kai dai ka ji haushin kanka kuma wallahi ka ji tsoron Allah tun yanzu ka fara mugun halin naka, to indai kai ne ai gata ga ka nan muna nan zamu ga yadda zata kaya."

Murmushi ya yi yana cigaba da wasa da kitson Jiddah ya ce, "Shike nan za a kawo maku komai."

"E daman kace haka man, ai Allah Ni ba zan juri wulaƙanci ba don taƙamar kayi wani auren banza can."

Kashe wayarsa ya yi kawai don yasan idan ba katinta ya ƙare ba, ba zata tsiyaya mai masifa ba, shi kam ko zaginsa za tai ba zai ji komai ba yanda yake tare da Princess ɗinsa matsayin matar aure .

Duk abin da tace mai tsab Jiddah ta ji sai tai kamar bata ji ba, suka cigaba da waya da Alawiyya.

Sallamar ƴan Jalingo ce tasa ta tashi daga jikinsa su kai sallama da Alawiyya ta fita waje ta tarbe su, shi kuma ya koma ɗaki.

Sun gaggaisa suna ta zare ido sunga gidan Jiddah kamar ba Nigeria ba, gida mai kyan gaske ya ji kayan alatun rayuwa komai akwai a gidan wani abun ma basu san ko miye ba.

Jiddah ta tarbesu da martaba ta kawo masu kayan abincin da Aunty ta aiko masu da shi, suna ci suna sunne kai domin baki ɗayansu ba wadda ta taɓa taka ƙafarta gidan auren Jiddah da Deeni.

Suna gamawa ta kwashe kayan ta kai kicin ta leƙa ɗakin tace mai ya fito ya gaisa da mutan Jalingo suyi bankwana za su koma gida Yau.

Tare suka jera suka fito yana riƙe da hannunta suka gaisa suna ta yi mai Allah sa alheri da fatan zaman lafiya, ya kawo kuɗi yaba Jiddah ya ce ta basu idan za su tafi zai ɗan fita ya je ya dawo.

Ta basu kuɗin sunata godiya tabi bayan shi yana tsaye yana kallon ƙofar ɗakin da tsammanin fitowarta .

Tana zuwa ya buɗe hannu ta faɗa ciki ya maida ya rufe suka dinga saukar da ajiyar zuciya.

A cikin kunnenta ya raɗa mata, "Zan fita Princess ba jimawa zan ba zan dawo, zan je nima nayi bankwana da waɗanda suka zo daga wasu garuruwan ƴan'uwan Mamana."

Cike da kulawa tace mai, "Allah Ya tsare min kai, Ya kiyaye min kai, Ya Kai ka lafiya Ya dawo min da kai lafiya Prince. Ina fatan zaka runtse Idonka daga kallon kowace mace, idan ma tsautsai yasa ka kalla kaga abin da ya birgeka a jikinta don Allah ka kira Ni a waya ko ka turomin message ka faɗa min ko miye kafin ka dawo na tanadar maka ko miye ma." Suka haɗe bakinsu waje guda suna kissing ɗin juna na tsawon lokaci, sannan ta zare jikinta tana sake maimaita mai addu'a yana amsawa da "Amin Princess, sai na dawo ki kulamin da kanki sosai don Allah ban da aiki ki kwanta ki huta har in dawo."

Murmushi tai tana sake ɗaga mai hannu har ya fice daga gidan.

Mutane da dama suka dinga shigowa ganin amarya da ɗakin amarya, amma ita hankalinta na kan wayarta da suke chat suna waya da Prince ɗinta yana gaya mata yadda yai kewarta itama tana gaya mai yadda tai tata kewar har tana cewa ta rame ita dai ya dawo gida haka nan ko ta saka mai kuka.

Jin hakan yasa ya ruɗe ya ce mata ga shi nan zuwa yanzu insha Allah yana hanya.

Ko da jin haka sai ta tashi da sauri ta shiga kicin kasancewar ta bada an siyo mata kayan miya da kifi ta ɗora taliya ta gama ta yi mai gurasa ta haɗa lemu mai daɗi ta saka a fridge sannan ta shiga wanka tana fitowa matan dake gidan suka ce za su tafi ta zuba masu kayan biki ta raka su ta rufe gidan da niyyar ba zata sake buɗe wa kowa ba sai Prince ɗinta.

Ƙananan kaya ta ɗauko masu kyau ta saka tai bala'in kyau a cikin kayan domin komai ya amsa sunansa a jikinta ya kuma bayyana ta fesa turare ta sake gyara ko'ina ta dawo kan kujera ta zauna ta kira shi.

*HAƊIN ALLAH* 
   Labari da rubutawa
   *Hauwa'u Salisu (Haupha)* 

Yana cikin yanayin ne Baffan ya sake fitowa har ya sauya kaya zuwa marassa nauyi ya zauna ya kira sunansa ya ce, "Faisal daman ina son ganinka kiranka ne kawai ban yi ba. To masha Allah tunda ga ka ai shike nan. Daman abin da nake so da kai shi ne ka fita sabgar Jiddah domin ba aurenka zatai ba, da kanta ta tabbatar min da cewa karatu za tai don haka kar da ka sake kiranta da sunan soyayya na yanke alaƙar hakan a tsakaninku."
Zufa ta yanko mai ta ko'ina yana jin tashin hankali nayi mai sallama. Kenan ba mai iya daidaita tsakaninsa da matarsa kowa ya kawo ido ya saka masu duk abin da take ba mai iya yi mata magana ta daina? Gaskiya ba ai mai adalci ba sam.
Baffa ya tashi ya shige ɗaki yana yi mai Allah Ya kiyaye hanya idan ya tafi zai kwanta ne shi.
Alawiyya ta dubi Jiddah sosai tace, "Me yasa naga duk kin damu ne daga wannan abin? Ko dai kina jinsa ne a zuciyarki daga zuwansa?"
Jiddah tai ajiyar zuciya tace, "Wallahi ban san ya akai ba kawai naji gabana na faɗuwa haka kawai sai nake hango fuskar Prince cikin damuwa."
Wayarta tai haske sai ga pic ɗinta da Prince suna murmushi wani sansanyar kiɗan India na fitowa.
Kasa ɗaga kiran tai, sai da Alawiyya ta ɗaga kiran ta miƙa mata wayar sannan ta amsa cikin sanyin murya ta ambaci sunansa.
Shima kamar haɗin baki ya yi ajiyar zuciya ya ce, "Wallahi Princess tun ɗazun gabana ke faɗuwa duk na rasa me ke damuna ban jin farin ciki ban jin daɗi don haka na kira ki ko naji farin ciki domin nasan ko kuka nake idan naji muryarki sai dariyar farin ciki ta maye gurbin kukan."
Bakinta ya yi mata nauyi ta kasa ko da furta kalma guda.
"Princess ko dai na zo ne? Wallahi baki ji yadda nake ji ba, ina cikin matuƙar damuwa kuma ban san miye dalilinta ba sam."
"Ba sai ka zo ba, ka yawaita karanta innalillahi wa inna'ilaihirraji'un, zaka ji ka daidaita Prince." Tana furucin ne yayin da hawaye ke zubowa daga fuskarta.
"To amma Princess ji nake tamkar ke ma kina cikin damuwar ai, don Allah me ke faruwa da ke ne? Tabbas akwai abin da akai wanda ba zai mana daɗi ba don Allah miye ya faru ne?" Magana yake da muryarsa kamar ta mai kukan shima.
Cikin dakewa tace, "Ba abin da ya faru Prince, ba kana gun aiki ba? Don Allah ka dage kai aikinka ban da wasa da ja masu hankali don Allah na san halinka fa." Tana jin sautin ajiyar zuciyarsa irin hankalinsa ya fara kwanciya ɗin nan  ya ce mata, "To ki yi min." 
Dariya tai, Prince akwai rigima duk lokacin da su kai waya idan bata ce mai Love You ba ya ce mata love you too ba sai ya yi mata tsogumi ya ce ta ƙi yi mai, tsabar abu har kiss yake cewa sai ta hura mai ta wayar ya ji haka suke ko da yaushe idan suka gama waya sai sun yi ma juna.
Yau kau bata jin zata iya ce mai hakan balle har ta hura mai wani kiss.
"Ni, Ni, Ni, dai ki yi min nace." Da muryar shagwaɓa ya furta hakan.
Dole ba don tana jin son yi ba tai mai, don dai kawai su rabu lafiya.
Alawiyya ta miƙe ta fice daga ɗakin saboda yadda mijinta ke ta kiranta.
Duk da ya fara bata tausai sai ta share tai kamar bata ma ga yadda ya yi tsugunne ba ga damuwa fal a ransa ta samu waje ta kame ta watsa mai ido alamar tana jinsa.
Komai ya kwance mai ya rasa ta ina zai keɓo ta don haka ya tashi da sauri ya rungume ta ya fashe da kuka yana cewa, "Bai kamata ba don kowa ya ƙyale Ni kema ace kin ƙyale Ni ba matata, saboda ke ce farin cikina haka ke ce natsuwata don Allah ki daina azabtar da Ni da wannan mummunan hukuncin naki wanda zai iya nakasar da zuciyata." Kuka yake sosai yana ƙara shigar da ita cikin jikinsa.
Lub tai a jikinsa tana jin yadda yake zuba mata kalaman soyayya masu daɗi da sanyaya zuciya wanda rabon da ya furta mata kalma guda ta soyayya har ta manta.
Sai da ta tabbatar da cewar ya yi laushi sosai sannan ita ma ta rungume shi jikinta tana cewa cikin sanyin murya, "Haba mijina abin tunƙahon rayuwata, mai dasa min natsuwa da kauda min tashin hankali, me yasa ka zaɓi raba tsakanina da wadda ban da kamar a faɗin duniyar nan? Me yasa ka manta yadda na mutu kan ƙaunarka nake biye da sonka lungu da saƙo ne don kawai na tabbatar da cewa nayi kane-kane na hana idanunka da zuciyarka hangen wata ɗiya mace bayan Ni? Don Allah ka daina razana zuciyata ta hanyar nuna kulawar soyayya ga wata mace bayan Ni mijina."
Yana kwance jikinta tana wasa da sumar kansa ya ce, "Nayi maki alƙawarin ba zan sake tada maki hankali ba haka ba zan sake kallon Jiddah da kallon soyayya ba har abada insha Allah zan ɗauke ta tamkar wadda kuka fito Uwa ɗaya Uba ɗaya insha Allah."
Sai ga su sun baje suna ta fira kamar ba su ba, har ta tashi ta shige ɗakin da take ta haɗa mai ruwan wanka ta ja shi suka shige don ya yi wanka ya samu natsuwa.
Jiddah kuwa tana gama waya da Prince sai tai murmushi domin ta lura duk lokacin da waninsu ke cikin damuwa sai gudan ya ji a jikinsa shima ya kasance a damuwar. Ba zata manta ba wata rana da wani ya biyo ta ya dame ta har dai ta gaji ta tsaya kasancewar tana tafiya ne a ƙasa. Sun gaisa sama-sama ya gabatar mata da kansa da sunansa Jameel da sana'arsa ta saida zinari da azurfa a nan Kadunar yana da mata guda da yara biyu mace da namiji. Ba yadda bai ba ta shiga motarsa ya kaita gida ta ƙi don haka ya amshi lambarta da alƙawarin zai kira ta tai mai kwatancen gidansu don da gaske yake ya ga mata shi a karo na biyu rayuwarsa bayan matarsa ta gida.
Suna rabuwa da Jameel wayar Prince ta shigo wayarta tana ɗagawa ya ce mata, "Princess gabana ke ta faɗuwa sosai ina jin kamar wani abu ne zai faru da ke ko Ni marar daɗi don haka na kira ki naji ko kina lafiya?"
Kamar ta bayyana mai abin da ke faruwa sai kuma ta share tace ba komai ya dinga Salati kawai daman haka ne wani lokacin ana jin irin hakan.
Haka ma akwai lokacin da ta sake haɗuwa da wani Abdul shi ma suna rabuwa ya kira ta hankali tashe yana gaya mata yadda yake jin damuwa da faɗuwar gaba na addabarsa.
Hawwa'u (Iyami) ta shigo ɗakin tace "Ɗiyata ana kiranki bakin gate in ji maigadi yanzu."
Sai da tai jim, domin dai tasan ba wanda su kai zai ganta a Yau koma tace yanzu amma sai ta share tunanin tace, "To ace mai ina zuwa ya shigo da shi cikin harabar gidan a ba shi ruwa kafin na fita."
Hawwa'u (Iyami) ta fice tana murmushin yadda kowace rana sai Jiddah ta samu ɗaukaka daga ko'ina kamar ba ita ce ta sha baƙar wahala ba a rayuwarta ba, ko da yake Malam ya gaya mata daman haka rayuwar take idan ka sha wahala da fari ka zo daga baya ka sha daɗi, to ita dai yanzu daɗin ne take sha har ya so yafi na Alawiyya ma, tunda ita a sake take ga maza nan birjik kowane so yake ya samu shiga gunta don haka sai banko alheri suke mata ta ko'ina tamkar babu talauci a duniyar ma baki ɗaya idan akai mata wata kyautar, don ma ta kasance ƴar halak tana matuƙar kula da danginta da mahaifiyarta bakin gwargwado.
Yana zaune sai waige-waige yake tamkar ace arr ya ruga. Kallo guda za kai mai ka tabbatar da cewa duniya tai mai juyin taliyar Hausa da taji wuta. Ya jeme ya rame ya fice hayyacinsa kayansa duk sun yage da ganinsa yasan inda talauci ke kwana yake tashi ko ace ma shi ne talaucin don basu da mara ba.
Sauke kansa ƙasa ya yi lokacin da aka sauke mai ruwa mai sanyi da lemu tare da kayan tsotse-tsotse aka ce tace ya fara sha kafin ta fito yanzu.
Ke duniya ina za ki damu ne? Yanzu nan Jiddah ke rayuwa a wannan gidan mai kama da aljannar duniya? Yanzu nan Jiddah ce a jikin jaridu da gidajen rediyo ake magana kanta?" Shi ne tunanin da baƙon ke yi yana kallon kayan gabansa hawaye na zubowa daga idonsa.
Cike da natsuwa ta nufi inda tasa a sauke baƙon nata, ko a ranta bata kawo komai ba har ta isa inda yake ta ja kujera tai sallama ta zauna.
A firgice ya ɗago kansa ya kalleta sai kuma ya miƙe tsaye sai kuma ya tsugunna ya kama ƙafarta yana cewa, "Don Allah ki taimaka min kar da ki tuna baya ki taimaka ki yi min abin da Ni na kasa yi maki watau halacci ki ceci rayuwata daga ƙangin data afka don darajar Allah Jiddah."
Bata gane shi ba, ga dai shi kamar ta so tasan fuskar amma ta kasa tuna inda tasan fuskar don haka ta janje ƙafarta tace, "Bawan Allah tashi ka zauna ka gaya min waye kai. Wane halacci ne zan maka?"
Sadda kansa ƙasa ya yi ya ce, "Tabbas nasan daman ba za ki iya gane Ni ba a yanayin da kika ganni yanzu ba Jiddah, amma hakan duk ya faru ne saboda sakayyarki da ke bibiyar rayuwata ta hanyar mallakar wata hatsabibiyar da ke ce ya kamata ki zauna inda take."
Sai kanta ya ɗaure ta rasa inda zancen sa ya nufa baki ɗaya ma, don haka tace mai, "Kai haƙuri na kasa gane inda maganarka ta nufa idan ba damuwa kai tsaye mu je kan abin da ya kawo ka guna domin ina sauri ne fita zan."
Ya jima yana kallonta kafin ya nuna kansa da yatsa ya ce, "Ni ne Abubakar wanda mu kai karatu a makaranta guda wanda ya zuba maki yarda da aminci tare da soyayyarsa ya guje ki ya auri wata ya barki ba tare da duba tarin alherin da ki kai mai ba a tarenku ba."
Da sauri ta kalle shi ta nanata sunan, "ABUBAKAR! 
Kansa ya ɗaga mata alamar amsawa ko nuna cewar e shi ne fa.
Kanta ta sadda sai kuma ta ɗago fuska cike da murmushi tace, "Don Allah kai haƙuri Abbakar da kasa gane ka da nayi. Ban san yadda akai ba na kasa gane ka ba."
Hawayen takaici suka zubo mai ya dube ta ya dubi jikinsa ya ce, "Dole ki kasa gane Ni Jiddah saboda yadda na koma ai."
Ta ɗauki robar ruwa mai sanyi ta sha ta dube shi tace, "Abbakar ina aikinka da nasan kana yi? Ina matarka da yaranka domin nasan lokacin da akai ta posting ɗin hoton yaronka a facebook da Media duk da lokacin ban fara chat ba. Ko da yake shi ne abin da yasa na ƙara tsanar waya a rayuwata ma baki ɗaya a lokacin."
Ya goge hawayen fuskarsa ya ce, "Jiddah don Allah ki yi haƙuri na zo ne na baki haƙuri kuma na nemi alfarma gunki don Allah ki tsaya min a shari'ar da za ai da Ni wadda ban aikata komai ba illa son zuciya da zafin kishi ne kawai suka sa matata tai min sharrin da yasa na rasa komai nawa komai ya ƙare kuma na kasa samun nasara kuma an ƙi yanke min hukuncin daya kamata an barni sai yawo ake da ni gari-gari da sunan shari'a."
Jiddah ta gyara zaman tabaran fuskarta sosai tace, "Ban labarin asalin abin da ya faru da kai yadda zan samu damar taimaka maka to."
Abubakar cike da tausayin kansa ya fara bata labarin abin da ya faru gare shi.
               SHEKARUN BAYA
"Lokacin da na ga A'isha na kuma samu labarin Babanta mai kuɗi ne kuma ɗan siyasa mai ci yanzu, sai naji cewar irinta ya kamata na aura wadda zan samu wani abu daga gare ta ba irin ki ba wadda ke ma kanta komai ba, ga yaranki waɗanda ban san ma me kike nufi da su ba idan mu kai aure da su za ki zo min gida ko'ina za ki kai su? Duk lokacin dana tuno ki sai naji nayi tsaki kawai ina jin cewar sam bamu dace da ke ba tunda baki da ko sisi Ni kuma a lokacin da uwar kuɗina sai nake ganin da A'isha kawai na dace tunda Babanta na da kuɗi.
Ban sha wahalar samun soyayya gunta ba saboda yadda nayi fice gun iya kalaman soyayya da iya tsara mace. Hatta Babanta ban samu matsala da shi ba, sai ga mahaifiyarta wadda sai da nayi da gaske sannan ta amince da aurena da ƴarta domin ta raina abin da nake samu a wata na aikina.
Babban abin da na fara samu na ribar neman auren A'isha shi ne motar da Babanta ya ban kyauta, sannan kuma ya maida Ni na hannun damansa a kowane harka nashi.
Cikin lokaci kaɗan ya taimaka min na gama gidana wanda ke ce kika tsara yadda kike son ginin ya kasance. Ba a ɗauki lokaci ba aka saka ranar aurenmu da A'isha wata shida masu zuwa.
Tabbas nayi farin ciki da saka ranarmu da akai, duk da wani lokacin kina ban tausayi yadda kike tsaye kaina komai kina yi min, duk abin da kika siya makaranta sai kin saimin, duk sarin kayan da ki kai akwai nawa ciki bayan ban taɓa sakin jiki nayi maki wata kyauta ta bajinta ba, sai dai kece mai min kyauta kike min gata baki kuma jin komai haka baki taɓa nuna jin haushin yadda ake ma abokanki kyautuka ba amma ke ko da wasa ban taɓa ko saka maki katin wayar daya kai darajar ɗari biyar ba.
Don kar ki gane komai yasa na gaya maki ban da waya amma sai kika ban taki wayar, haka zalika na dinga yi maki ƙarya don kawai baki ganina saboda a lokacin ina cikin hidimar bikina ne da A'isha.
Bayan anyi auren ne na zo gareki da zummar na cigaba da yaudararki har na gama karatuna na tsere daga rayuwarki ashe kin gane nayi aure ki kai min magana kuma kika nuna min ɓacin ranki har ki ka ce min duk wanda ya cuci wani Allah Ya saka mai.
Naso ƙwarai mu shirya kika ƙi baki ɗaya kika tsane Ni kika fita sabgar kowane namiji amma ban ji komai ba sai naga ma a lokacin ai ke kika sani kawai don haka na cigaba da kula da matata na bar ko tuna mai sunanki, idan an kira ma sai nayi dogon nazari nake gane inda na taɓa sanin mai irin sunan.
Lafiya lau muke rayuwa da matata, har ta samu ciki wanda nayi murna kamar me, duk da cewar ina azabtuwa da abubuwa da dama daga matar tawa, irinsu raini bata ganin girma na sam ban isa idan zata fita ba ta tambayeni ba, idan nayi mata magana sai tace tana da kuɗin mota don haka tsayawa tambayar me zatai min? Daga ƙarshe ma ta koyi mota duk inda zata motata take ɗauka kawai ta fice ban isa nace mata don me ba? A haka ta samu ciki na sha baƙar wahala domin daina komai tai na gidan tace ita cikinta ba zai wahala ba, don haka nike komai na gidan wanki, girki, da wanke-wanke duk nike mata su.
Bayan suna da kwana biyu sai ga wata yarinya an kawo mata daga gidansu wai ita ce zata dinga mata reno da sauran aikin gida ita kam bata iyawa. Abin ya ɓata min rai sosai domin na lura duk bayan lokaci sai A'isha ta fito da sabon salon iskanci wanda ban isa nace ga nawa ra'ayina ba kan nata. 
Komai na gidan Aminatu ke yinsa kasancewar yarinyar na da natsuwa da hankali sosai take da tsabta yasa naji daɗi wani wajen na zuwanta gidan.
Babu ruwan A'isha haka take barin yarinyar da yaron ta fice sabgarta don yanzu ita ma ta zama ƴar siyasa don haka bata zama gida ko da yaushe tana waje idan ta dawo gidanma tare da jama'arta take dawowa maza da mata. A takaice dai bata da lokacina ko na Yarona sai na hidimar siyasar da take yanzu nayi mata magana tai min rashin mutunci ta tafi gidansu na ɗauka idan naje iyayenta zasu yi mata faɗa bayan na gama karanta masu zaman da nake da ita sai naga sun goyi bayanta har suna iƙrarin jin zafi nake mata so nake na ga tana zaune kamar yadda nake zaune ina jiran wasu ƴan canji daga gwamnati wanda ba abin da za su yi mata ga iyali ta fara tarawa. Haka dai naita basu haƙuri amma duk da haka sai da ta shafe sati uku bata dawo ba sai dai nike zarya kullum ina ƙara bata haƙuri da iyayenta.
Sai da ƙyar na samu ta dawo, amma fa da sabon salo ta dawo na raini da wulaƙanci, gadara da nuna min isa ko shan waye haka zata ci min mutunci ba ruwanta da mijinta ne Ni.  Yawo kuwa sai tai sati bata nan kuma yarinyar nan take barma yaronta haka bata gayamin zata yi tafiya sai dai idan ban ganta ba na kira wayarta sai ta gayamin ai bata gari ne lafiya nake nemanta? Abin na matuƙar damuna ko da yaushe na dawo daga aiki Aminatu mai aiki nake iskewa ta haɗa min abinci tai ma yaro wanka komai na gidan a hannunta yake. Sannu a hankali sai na fara jin cewa gwara na auri yarinyar tunda ta saba da kula min da gida haka ta iya rainon Yarona tamkar ita ce ta haife shi. Ban ɓoye mata ba, amma sai Aminatu tace min a'a tana tsoron Hajiya A'isha nayi haƙuri, Ni kuma sai na kasa haƙuri domin a lokacin sai A'isha tai wata bata ma ƙasar tana wata ƙasar hidimar ta. Kin san namiji da naci kan abin da yake ganin zai ba shi mafita don haka na dage gun cusa ma Aminatu soyayyata har kuwa nai nasarar saka mata soyayyata a cikin zuciyarta ta amince zata aureni amma ba gidan zata zauna ba zan ware mata gida daban. Na amince domin gaskiya na gaji da baƙar wahalar da nake da sunan ina da aure kuma, kai tsaye naje gun iyayen Aminatu da farko basu amince ba sai daga baya sannan suka amince aka tsaida maganar aure wata huɗu, matsalar da aka samu ita ce, sai na dawo da Aminatu gidana ta ci gaba da zama, ban san wa ya gayama A'isha maganar aurena da Aminatu ba sai gata a fujajan ta dawo ta kama yarinya da duka da ƙyar na ƙwace ta, na tabbatar mata da cewar aurena da Aminatu babu fashi sai dai duk abin da zata yi ta je tayi na gaji da iskancin da take min.
 Mun yi sati guda ana wannan bala'i kwatsam! Rannan sai jin ihun Aminatu nayi ina zuwa na iske A'isha ta caka mata wuƙa a ciki , tsabar ruɗewa tasa na fisge wuƙar daga cikin Aminatu sai kawai jin ƴan sanda nayi a baya na suna cewa "Kar ka matsa daga inda kake ."  A kotu ne naji daga bakin Lauyar A'isha wai ta shigar da Ni ƙara na nayi wa mai aikinta ciki kuma na kashe ta. Nasha baƙar wahala gun shari'ar domin ta ɗauki babbar lauya wadda kowa yasan ta haka sauran Lauyoyi ke shayin buga shari'a da ita watau Barista Alawiyya Bello Gareji, sai da komai nawa ya ƙare amma har yanzu ba a gama shari'ar ba, don Allah ki taimake Ni Jiddah domin naga hotonku ke da Barista Alawiyya ki yi min ƙoƙari ki fahimtar da ita cewar alhakin ki ke ya kama Ni ban kashe kowa ba."
Tun da ya fara bata labarin kanta ke ƙasa har ya gama. Lallai yana cikin matsala ko bai faɗa ba jikinsa ya bayyana, kuma insha Allah zatai ƙoƙarin ƙwatar mai haƙƙinsa.
Ta kalle shi tai murmushi tace, "Kar ka damu a wane gari kuke shari'ar ne? Yaushe za ku koma kotun ne?"
Cike da farin ciki ya sanar da ita a Kano suke shari'ar Yau saura sati guda su koma Kotun. Tai mai alƙawarin zata taimaka mai, ko waya bai da ita sai ta zare sim card ɗinta ta ba shi ɗaya daga wayoyinta tace ya riƙe zata aiko mai da sabon sim card yanzu idan ta shiga gida don su dinga waya tana jin abubuwan dake faruwa kafin zuwan ranar . Nan ta bar shi yana kallonta irin kallon nadama da mamakin yadda ta koma kamar ba ita ba.
Bata jima ba sai ga wata ƴar aiki ta kawo mai saƙon cikin baƙar leda ba ƙaramin mamaki ya bayyana a kan fuskar Abubakar ba ganin iyayen kuɗi a cikin ledar tare da sim card ɗin sai wata ƴar takarda da ta rubuta.
"Ka je ka samu kaya masu kyau, kuma ka kula da kanka kafin na shigo Kano ɗin."
Tana komawa ta iske miss call ɗin Prince dana Yusuf Matashi sai ta fara bin kiran Prince domin yana cikin ranta daman, tana son ta dawo ta kira shi ta ji ko ya tafi inda ya ce mata an tura shi aiki. Kiran farko ya ɗaga kiran har da ajiyar zuciya.
"Haba Princess anya kuwa kina jin yadda nake ji kuwa?" Ƴar dariya tai tace, "Ai Prince na fi ka ma jin abin da kake nufi kana ji indai ana so da ƙaunarka ne."
"Haba Princess ban ga alama ba, don ko da yaushe Ni ke cikin tararrabin kar ki kuɓuce min."
"La,la,la, Prince haka ma zaka ce yanzu? Duk yadda sonka ya yi min kamun kazar Kuku kace min wai ban kai ka ba? Ni fa na ɗauka ma son da nake maka ya ninninka wanda kake min domin Ni duk abin da nake kana cikin raina."
"To ai Princess ban ce baki sona ba, kawai dai na ce nawa yafi naki yawa son."
Tasan ko za su shekara ba zai amince da cewar tafi shi son ba don haka ta aje maganar ta je wata.
"Yawwa Prince, zan shigo Kano nan da kwana shida insha Allah kan wata shari'a da zan yi."
Tana jiyo saukar numfashinsa, ya ce cikin farin ciki, "Ban mu kashe Princess, har kin sakani cikin nishaɗi da jin daɗi, duk da ban gari amma zan koma kafin ranar dama na tsara daga nan gun ki nayo kawai na kwashi ƙauna, na ganki naga kyakkyawar fuskarki nai tozali da kwalliyarki mai ɗimauta Ni."
Itama cikin farin cikin tace mai, "Ai baka kaini farin ciki ba kan hakan, domin ina son naga na tasa ka a gaba ina ta kallonka ina kallon dogon hancinka, ina kallon fararen idanunka, kana halakar da Ni da murmushinka mai ƙara jefa min ƙaunarka a sassan jikina."
Duk lokacin da Jiddah ke buɗe baki tana gaya mai irin kalaman nan sai ya dinga jin tamkar ya buɗe ido ya ganshi a bayyanar jama'a ana mai Allah sa alheri an ɗaura masu aure.
Yana son soyayya, Jiddah ta iya soyayya, yana son kulawa Jiddah ta iya ba shi kulawa, yana son shagwaɓa Jiddah ta ƙware da iya shagwaɓa don haka duk bayan sakan yake mutuwa yana dawowa kan soyayyarta.
"Prince shi ne za kai banza da Ni ka ƙyale Ni ina ta yi maka magana?"
Cike da shagwaɓa take maganar, abin dake ƙara zuzutar da shi kenan idan yana jinta.
Shima cikin nashi salon shagwaɓar ya ce mata, "Afuwan Princess ina can ina tunaninki ne shi yasa kin san ko da muna tare a waya indai ba gani ga ki ba sam ban daina tunaninki."
Farin ciki ya sake mamaye zuciyarta don haka ta sake gyara kwanciyarta cike da nishaɗi tace, "Ni kuma ko da yaushe addu'a nake, fata nake so nake Allah Ya ƙara ɗaukaka min kai, Ya ƙara maka buɗi Ya baka duk abin da kake nema Yasa ka gama lafiya Prince, ƙarshe Ya azurta Ni da samun damar zama mata a gareka."
Baki ɗaya sai ya dinga jin wani barcin nishaɗi nason kwashe shi, Jiddah na matuƙar saka shi a farin ciki da nishaɗi, tasan duk kalaman da yake so tasan duk abin da yake buƙata wanda zai saka shi a farin ciki.
Tana ganin kiran Yusuf Matashi tun da suka fara wayar amma bata jin zata iya amsa mai ko tace ma Prince ɗin ana kiranta zata ɗaga kiran,sai ma ta dinga jin haushi.
Alawiyya ta shigo cikin shirinta da gani tafiya zatai, ta dubi yadda Jiddah ta saki baki cike da fara'a tana waya tana ta keta dariya sai taji ba zata iya datse mata wayar ba, don da gani tana sakata cikin farin ciki ko da jin yadda take dariyar.
Ta gefe guda kuma ji take inama ace ita ce ke da halayen Jiddah gun soyayya? Ina ma ace yadda Jiddah ke zuba soyayya da Prince ɗinta haka ita ma take zubawa da Babansu Anam? Tabbas tana son gwada abubuwa da yawa da Jiddah ke yi ma Prince amma sai taji sam bata iya yadda take yi.
Ganin Jiddah bata iya daina wayar ga shi tafiya za su yi sai ta dafa kafaɗarta tace, "Princess ta Prince za mu wuce mu domin ina da shari'ar da nake yi nan da sati guda."
Jiddah tace ma Prince ɗinta "Don Allah ka cigaba da zabga tunanina kafin nayi sallama da Sahibata za su tafi gida yanzu."
Yar dariyar daɗi kashe Ni ya yi ya ce mata, "Ko baki ce ba, ko da yaushe cikin tunaninki nake da kewarki ga begenki dake ɗawainiya da ni ba dare ba rana balle safiya. Ki sallame ta ina jiranki Princess baki da damuwa."
Jiddah ta dubi Alawiyya ta kwashe da dariya bayan ta kashe wayar tace, "Ya naganki da shirin tafiya har komai ya daidaita kenan?" 
Alawiyya ta ɓata fuska tace, "Ban san iskanci miye na dariya kuma?"
Jiddah ta kasa daina dariyarta tace, "Ni fa ba cewa nayi ba ya zo biko ya samu nasara kenan ba, cewa nayi har za ku koma anyi daidaito?" 
Alawiyya tsab ta fahimci Jiddah so take ta yi mata shegantaka don haka sai ta juya tai ficewarta ba tare da tace mata komai ba.
Da sauri Jiddah ta diro daga kan gadon ta bi bayan ta tana bata haƙuri.
Har sun fice suna ta fara'a tai sauri ta buɗe wa Alawiyya ƙofar motar tace, "Ranki ya daɗe Allah Ya tsare Ya kiyaye hanya, sauka lafiya mata ga Dr. Uwa ga su Afnah."
Duk sun fahimci tsiya take masu, don haka sukai tsit kawai suka wuce, sai da ya tada motar ya leƙo ya ce mata, "Mu zamu wuce, a gaida mana da Yarima idan ya kira."
Da gudu Jiddah ta koma tana dariya, suma suna dariyar suka wuce.
Yusuf Matashi shi ne sunan dake karaɗe kunnuwanta bayan ta ɗaga kiran, sai dai tayi mamakin jin cewar yana ƙofar gida yana jiranta.
Kamar ba zata fita ba, sai kuma ta zari gyalenta ta fice tana jin faɗuwar gaba sosai.
Tun daga nesa ta hango su Afnah na wasa suna tsalle suna ihu irin abin nayi masu daɗi ɗin nan.
Ta ɗauka Baba maigadi ne ke wasa da su, sai da ta fita fili sannan ta hango shi, ya biye masu sai tsere suke a harabar gidan, su ruga bayan waccan motar su koma bayan waccan motar suna ta dariya.
Ta jima tsaye tana kallonsu kafin ta ida isa inda suke, suna hango ta kuwa suka rugo inda take suna dariya.
Shi kuma ya yi tsaye yana kallonsu cikin farin ciki fal a kan fuskarsa.
Yaran ta tura cikin gida ita kuma ta nufi inda take ganawa da baƙin ta, saboda bata taɓa shigar da baƙon ta cikin gidan ba sai dai a harabar gidan, Prince ne kawai yake shiga cikin gidan.
A hankali ta isa inda yake zaune yana kallonta, yana sakin murmushi, ji yake tamkar ya ruga ya rungume ta don ta yi bala'in birgeshi, bai tsammaci da gaske ta taɓa aure ba, sai da yaran ke faɗa mai ita ce Mamansu sannan ya lura da suna kwasar kama da juna.
Cikin siririyar murya tai mai sallama ta ja kujera ta zauna, ta sadda kanta ƙasa domin shi ne karon farko da ta fara haɗuwa da shi.
Kallonta yake yana son fahimtar wane yanayi take amma sam taƙi ba shi wannan damar, ta sadda kanta ƙasa ya kasa ganin ko idanunta sai bakinta kawai yake kallo wanda ya sha man baki da gani zai taushi.
Cikin natsuwa take gaida shi wanda sai ya ji tamkar a fili muryarta tafi cikin waya daɗi da zaƙi. 
Ganin tai shiru daga gaisuwa ya gyara zamansa yana kallonta ya ce, "Jiddah naga kamar ba ki yi murna da zuwana ba, don Allah kada ki sa naji a raina ban samu karɓuwa ba daga gareki ba, bayan na gama bin dangi da abokaina na bayyana masu ke a matsayin abokiyar rayuwata."
Ajiyar zuciya tai, shi kam fes da shi gwanin sha'awa, amma sam kalamansa basu birgeta, ita a kalaman da ake faɗa indai na soyayya ne to na bakin Prince ne kawai ke birgeta sune kawai ke saka ta nishaɗi, amma darga ba bakinsa ba duk wanda zai gaya mata kalaman ƙauna  ranta ɓaci yake sam bata jin ko daɗi suna yi mata, yanzu ta ji ta gundura da zama kusa da mutum indai ya fara yi mata maganar soyayya yanzu ta ji ta tsani magana da mutum.
Don haka ta tsuke fuska tai shiru bata ce mai komai ba sai shi kaɗai ke zuba kamar Kanyar da babu daɗi.
A nashi ɓangaren ma mamakin kansa yake da kansa wai Yau shi ne a gaban mace yake ta magana ko  kallo ga alama bai isheta ba, ya fahimci baki ɗaya ta takura da zamansa a gun don haka ta kasa ko furta mai kalma guda irin wadda yake furta mata.
Maimakon ya ji haushi ko ya ji cewar bata kyauta mai ba, sai ya sake ji har a ƙasan zuciyarsa cewa ya yi mata, yanzu ne aurenshi ya zo, domin yanzu ne ya samu irin macen da yake ta lalube shekara da shekaru bai samu ba.
Yana son macen da tasan kanta, tasan martabar ta da ajinta mai tsare gida ko da yaushe, sannan wadda bata son abin duniya bai dame ta ba sam, tun da ya ganta yake bibiyarta don kawai ya fahimci halayenta, ya sha mamakin gaske lokacin daya tattara jawabai kanta, bai sake mamaki ba sai Yau da ya zo ya iske kyawawan yaranta suka tabbatar mai da cewa ita ɗin mahaifiyarsu ce, ko a jikinta ba a gane cewar ta taɓa aure, lallai ya yi masifar samun dacen matar aure mai matuƙar tsada da wahala a wannan ƙarnin da ake ciki.
Jiddah kuwa ganin ya tasa ta gaba sai wasu surutai yake waɗanda ba abin da suke saka ta sai ciwon kai ta dube shi ta ɗan muskuta tace, "Ranka ya daɗe naga saƙon ka na yi matuƙar farin ciki, ina addu'ar Allah Ya saka maka da alheri Ya baka abin da kake nema."
Murmushi ya yi, ko shakka babu ya ji daɗin addu'ar da tai mai, hakan ma wata alama ce ta bayyana cewar ya samu Mar'atussaliha.
Yana dubanta kamar kar ta daina magana saboda yadda muryarta ke saka shi nishaɗi. Da ƙyar ya samu ya ce mata, "Kar da ki samu damuwa Special komai nawa naki ne, don haka ba godiya a tsakaninmu."
Jin ya ambace ta da suna Special sai da ta ja tsaki a cikin zuciyarta, sai ta ji sunan ba wani daɗi haka zalika bai ma bada wata ma'ana ta azo a gani ba.
"Special ina so don Allah ki taimake Ni kar da ki barni, idan kika barni tabbas kin ida kashe bishiyar da ta fara bushewa daman samuwarki ce tasa ta fara yabanya."
Kanta na a ƙasa ko kallonsa bata iya yi, saboda Prince ne kawai take iya jure kallo ko da za su kwana su yini ba zata ji ta gaji ba, haka zalika ana yawan cewa idan aka cika kallon mutum ana ganin muninsa to ita dai duk lokacin da take kallon Prince ƙara mata kyau yake sosai ta ji yana bala'in birgeta har bata iya ɗauke ido daga kallonsa, mafi yawan lokuta ba san lokacin da take tambayarsa ba shin yasan yana da kyau kuwa? Tabbas da gaske take yana matuƙar yi mata kyau na gasken-gaske.
Ganin ya jefa ta a tunani yasa ya miƙe tsaye yana kallon fuskarta ya ce, "To Special Ni zan wuce ina fatan zan ji kyakkyawan labari daga zuciyarki ta hanyar bakinki ko rubutunki?"
Sai taji wasai da ya tashi zai tafi har ta saki murmushin jin daɗin tafiyarsa, wanda shi kuma sai ya ɗauka na abin da ya ce ne yasa ta murmushin wanda hakan na nufin zai ji abin kirki kenan.
Tana kallonsa ya isa gun motarsa, da hanzari wani ya taso ya buɗe mai gidan baya ya shige sai kuma ta ga mutumin ya fito da akwati biyu ya nufi inda take.
Kamar ta shige cikin gidan haka taji, don ta tsani kyautar soyayya indai bata Prince ɗinta bace ba.
Kamar ya sani sai taga ya wuce ta ya nufi cikin gidan kai tsaye da kayan, don haka sai ta bishi baya kawai.
Yana kallonta yana kallon yadda ta ɓata rai ganin an fito da kayan, sai abin ya sashi murmushi, da gani ta ƙware a shagwaɓa yarinyar.
Ƙofar ɗakinta ta nuna mai ya aje mata, ya juya, ita ma ta shige ɗakinta ko kallon kayan ba tai ba, wanka tai kai tsaye ta fito ta saka doguwar riga marar nauyi ta janyo wayarta don ta ga ko Prince ya kira ta ko ya turo mata saƙo.
Ilai kuwa kira goma sha biyar na shi sai kira biyu na Alawiyya sai kira ɗaya na Mama kira biyu na Maryam ƙawarta ta Kano maƙwabciyar Prince ko tace ƙawa ga matar Prince. Tai mamakin kiran Maryam don sun jima ba su yi waya ba, amma sai ta fara kiran Prince don kiransa duk yafi na sauran yawa.
Yana ɗauka kamar ya fashe da kuka ya ce, "Haba Princess don Allah ki dinga jin tausayina mana, don Allah ki daina azabtar da Ni haka nan wallahi ji nake tamkar na mutu idan na kira ki baki ɗauka ba sai na ji tamkar wani ne ya zo ki ka je kika manta da Ni."
Murmushi tai, don ta saba yanzu duk lokacin da wani ya kira ta a waya ko ya tsaida ta ya yi mata maganar yana sonta sai Prince ya yi mata ƙorafi ya ce mata ya ji alamar wani na sonta.
Don haka sai ta share tace mai, "No Prince wallahi ba haka bane ba, ina can gun Alawiyya zata tafi gida,muna bankwana shi ne fa sai yanzu suka tafi na dawo cikin gida na shigo ɗaki na iske miss call ɗin."
Tana jin ajiyar zuciyarsa alamar ya samu kwanciyar hankali jin kalamanta, don haka sai ya ce, "Kwantar da Ni kawai za ki yi Princess ai nasan daman ba za ki taɓa bari na kama ki da laifi ba, amma ke kin iya kama mutane da laifi."
Cikin dariyar samun nasara kanshi tace, "Amma dai Prince kasan cewa kafin na kwantar da kai, ai kai ka jima da halakar da Ni ko?"
Shima cikin shagwaɓar ya ce, "Princess shike nan naji amma dai ki sani nafi ki kulawa da ƙaunar nan tamu, don nasan da za a fiddo su duka a auna to tabbas tawa sai ta fi taki yawa nesa ba kusa ba."
Har tana diddira ƙafa gun magana alamar shagwaɓar tai nisa tace, "Ni... Ni... Ni...ba zan yadda da wannan maganar ba, ta ya ma za ai kace wai ka fini bayan ko da yaushe nice mai magana kan baka min waya akan lokaci baka turamin saƙo a kan lokaci to shi ne za ka ce wani taka ta tafi tawa yawa?"
Cike da nishaɗi yake sauraren muryarta ji yake tamkar ya fito da ita daga wayar tsabar son ganinta da yake, muryarta na saukar ma shi da kasala jin barcin nishaɗi yake duk lokacin da take mai irin wannan shagwaɓar.
Anya kuwa akwai mazan da su kai dacen da ya yi ma samun mata kamar Jiddah? Gata da natsuwa gata da hankali sannan tasan abin da take,  mafi yawan lokuta ita ke ba shi shawara idan wani abu ya faru haka zalika tana matuƙar son cigabansa ko da yaushe tunaninta idan kai kaza kai kaza Prince za a ƙaru don Allah ka jaraba yi man.
Duk ɓacin ran da yake fuskanta mantawa yake yanzu daya tuna da yana da yana da Jiddah sai ya ji komai za ai mai ba komai ya manta ma sam.
Haka yanzu ya kawo idanu ya zubama matansa duk abin da suke bai tanka masu ko kallo basu ishe shi ba, shi dai yasan yana fita duk wani haƙƙinsu don haka duk abin da suke yanzu bai ɓata mai rai, ko ranshi ya ɓaci ma yana kiranta a waya sai ta saka shi cikin farin ciki don haka shi yanzu ta auren su kawai yake bata haukan da suke zuba mai ba a cikin gida.
Duk yana sane da yadda suke zuwa suna mai ƙarya gun mutane suna zubar mai da mutunci duk yana sane amma yasan dai cewa Allah shi ne shaida kan abin da ke faruwa a gidansa don haka duk masu zaginsa da masu cewa bai riƙon aure duk ya barsu da Allah , saboda shi ne kawai wanda zai saka mai kan ƙananan maganganun da ake binshi da su, duk da yasan hada laifin matan nasa amma ai mutane ya kamata su yi mai adalci su dinga tunawa da cewa duk macen da take zaune gidan mijinta kuma tana iƙirarin yana zaluntar ta ƙarya take tunda ba ɗaure ta ya yi ba, haka zalika ai babu yadda za ai ace namiji ne kawai mai laifi ban da mace a zaman aure.
Jin ya tafi duniyar tunanin da tasan ba makawa na iyalanshi ne yasa ta sauya firar zuwa ta tsokana tace, "Yawwa Prince ba jiya kaban labarin yarinyar da tace tana sonka ba? To har zuwa yanzu ban gama tsinewa idanunta albarka ba da suka hango mata kai, don da ace zan ganta ba shakka sai naji dalilin da yasa take sonka ana zaman lafiya kawai."  Magana take ba alamar wasa da jin muryar yasan bata fara'a take maganar sai ya ji ya ruɗe baki ɗaya don haka ya sake gyara kwanciyarsa bai damu da Hafsat dake tsaye kansa ba tana ta jan tsaki ba, tana cewa wane dare ne Jemage bai gani ba." 
Cikin lallashinta ya ce, "Princess don Allah ki manta da wancan shirmen yarinyar na rantse maki da Allah ban bari ma an jima ba a nan gun nace mata ta nemi daidai da ita ba bai niba."
Ta wani zaburo cikin wayar tace, "Na shiga uku ni Jiddah an fasa aurena ! Yanzu don Allah har wannan muryar taka sai da taji bayan ta gama kallemin kai sai kuma ka bata tukuicin muryarka?" Sai ta fashe da kukan shagwaɓa.
Zaune ya tashi a ruɗe yana cewa, "Dakata Princess, dakata, kin san dai ba zan maki ƙarya ba ko? To billahizzali ban yi mata magana cikin sakin fuska ba, to wai Ni da nake da kamar ki ke zan da wata mace kuma Princess?" 
Ai sai Hafsat ta ɗora hannu bisa kai, kome ta tuna kuma sai ta sauke hannun daga kanta ta fice tana maganar da ba shakka yasan zagin Jiddah take bai mamaki ma idan har da shi ta haɗa ta zagen.
Jin abin da ya ce yasa Jiddah fashewa da dariyar farin ciki, sai shima ya samu kansa da sakin dariyar ya ce, "Oh ! Watau har kin ji daɗi nace ban gane mata idan ba ke na gani ba ko?"
Cike da farin ciki tace, "Sosai kuwa don tsabar daɗi har ɗora ƙafa ɗaya nayi kan ɗaya ma yanzu haka Prince."
Ya ƙyalƙyale da dariyar jin daɗin abin da tace ya ce cikin zolaya, "Yanzu nan ke murna kike ba ce wa za ki min ba, a'a Prince ai duk ɗaya ne Ni da su ba komai ka yi yadda kaga dama kai da kowa ce ma."
Yana jin ta sauke wani gauron numfashi sannan tace, "Nabi su da gudu su duka matan da kake magana kan su to." Ko bai tambaya ba yasan harara take yayin da take maganar don yasan halin ƴan kayansa tsab. 
"Ki ka bisu da gudu har ina kenan Princess?" Cike da takaici tace mai, "Na bisu da gudu har ƙofar gidanka nace." Ya ce "A'uzubillahi ya za ki ainufin biyo matan mutane da gudu ainufin har ƙofar gidana Princess?"
Sai kawai ta kama cewa, "Hello. Hello. Hello." Wai ita bata ma jin me yake cewa.
Dariya yake har yana riƙe cikinsa, Princess da kishi sai addu'a kawai, ita duk wata ɓaraka bata sonta indai ta shafe shi.
Tana jin shi yana dariya abin da take so kenan don haka ita ma sai ta cigaba da taya shi dariyar su duka suka shiga yin dariyar.
Wannan na ɗaya daga abin da yasa duk yadda ranshi yake a ɓace yake saurin kiranta domin yasan ba su gama wayar ba tare da tasa shi ya manta ɓacin ranshi ba ya ji shi a cikin farin ciki ba kamar dai yanzu.
Ta ɗan saurara da dariyar tace mai, "Prince ɗazun muke magana da Alawiyya zamu shiga wani zubin adashe duk wata dubu ɗari me zai hana kaima ka shiga cikin adashen nasan kuɗin sun yi maka rana?"
Ya daina dariyar shima jin tai magana mai ma'ana ya ce, "Kuma kinga wallahi dana ji daɗin hakan amma fa sai idan ta ƙarshe za a ban saboda ban san ɗaukar wuri." Baka da matsala sai Ni da kai mu zama na biyun ƙarshe da ƙarshe kenan."
Sun jima suna wayar wadda daman haka take duk lokacin da za su yi waya sai su ɓannata katin dubu biyar ba tare da sun ankara ba.  Sai da katin ya ƙare su kai bankwana mai tsayawa kowa a rai a tsakaninsu watau ya ce mata, "Sai anjima love you." Ya ja kalmar You ɗin sosai itama sai tace mai, "Love You too. Sai sui ma juna kiss kowa ya kashe kiran, yabi wayar da kallon farin ciki.
Sai tana cikin yanayin farin cikin ne taga saƙonshi kamar haka.
"Princess nace wai da ace babu waya ya za mu samu kanmu a ciki kenan? Ni dai ko awa nayi ban ji muryarki ba zaucewa nake na shiga cikin tararrabin rayuwa ke fa?"
Tai murmushi bayan ta gama karantawa ta maida mai da amsar.
"Prince don Allah daina jawo mana abin da ba alheri bane, kasan Allah? Duk wani motsi nawa sai na kunna recording ɗin wayarmu na saurari muryarka naji daɗi, haka zalika duk lokacin da sakan zai buga ban jin daɗi idan ba tare da kiran wayarka ya buga ba. Prince kai ɗin na asalin daban ne a rayuwata, addu'a nake dai na ga ranar da zan ƙwamushe ka a kirani da matarka a kira ka da mijina."
Sai da ya harba ƙafa don farin cikin amsar data ba shi, don haka ya maida mata da amsar.
"A ranar za a ga yadda za mu dinga shiga muna fita cikin shigar alfarma tare da nuna tsantsar godiya ga Allah ta hanyar buɗe duk wasu ƙofofin alheri dake manne da mu Princess.
Allah ban san ya zan kasance ba, amma dai nasan idan acan Jalingo za a ɗaura maki aure to zan bi ki ne tun ranar da za ki tafi har a ɗaura auren mu taho tare, saboda ba zan iya nesa dake ba, sai dai ƴan ɗaurin auren su biyo NI daga baya amma ba zan iya haƙurin kina can ina nan ba Princess saboda ance idan aski ya zo gaban goshi ya fi zafi to haka ne kam na yadda saboda yadda nake ƙara jin sonki a raina tamkar zai lahanta Ni, gaskiya Princess ki gode wa Allah don ya saka min ƙaunarki sosai a zuciya da ruhina."
Lamo tai kan gado tana zuba mai shagwaɓa shi kuma yana biye mata yana bata haƙuri ta daina kuka yana tare da ita kowane lokaci.
Ita kam idan akwai abin da ke birgeta shi ne ta dinga shagwaɓa ana bata haƙuri ana lallashinta abin na matuƙar tsumata taji tafi kowa farin ciki haka zalika tafi kowace mace dace da samun mai kulawa da ita.
Ta sake narkewa sosai tace, "Prince kasan wani abu kuwa?" 
Ya ce cikin kulawa da natsuwar gaske, "Princess sai kin faɗa zan sani dai."
Ta ɗan yi jim sannan tai ajiyar zuciya tace, "Wallahi na rasa yadda akai nake masifar sonka sosai nake jin ƙaunarka tana yawo a cikin gaɓɓan jikina ban iya kwashe tsawon yini guda ba tare da naji muryarka ba mai sakani nishaɗi da walwala ba, ana yawan cewa soyayya da mai mata jidali ne amma Ni kam mantawa nake da kana da mata, ko da yaushe kai ne kawai a gabana kai ne muradina kaine abin tunawa ta don haka ta kai nake bata matanka ba. Ta ja ajiyar zuciya tace "Wallahi Prince ban jin akwai wata barazana ko maganar da za ai kanka wadda zata saka naji cewar ba zan iya aurenka ba, domin so ne nake maka daga asalin cikin zuciyata ya fito zuwa cikin sassan jikina har ya tumbatsa ya bayyanawa halshena shi kuma ya yi jagora zuwa ga fuskata har jama'a suka shaida cewa lallai Jiddah na son Mustapha so bana wasa ba, so irin wanda idanuwa ke rufewa kunnuwa su toshe ba ji ba gani sai zallar ƙaunarka kawai nake iya ji da gani haka zalika nake iya ganewa."
Sai kawai taji shi yana cewa, "Alhamdulillah! Alhamdulillah! Alhamdulillah! Allah na gode maka daka azurtani da samun wannan kyakkyawar mace natsattsiya son kowa hassada ga wanda bai samu ba.
Don Allah Princess mu cigaba da ƙaunar juna, mu zama haka har abada kar da mu ba wasu mutane damar raba mu ko shiga tsakaninmu domin nasan hakan duk mai sauƙi ne saboda nasan ina da tarin maƙiya na ɓoye dana bayyane waɗanda ban isa na hana su aikata abin da suke yi ba a kaina. Princess ba wai don ki soni ba zan faɗa maki ne kawai don ki sani ina cikin wani hali wanda Allah ne kawai shaidata kan komai ke faruwa a cikin gidana, don haka ina so ko anyi maki maganata don Allah ki dasa adalci kafin ki yanke min hukunci, saboda nasan cewa yanzu duk wata hanya da za a bi don aga an rabani dake ita za a bi, za a gaya maki abubuwa da dama masu nauyi kaina wanda za ki ji cewar ban kamata na zama miji gareki ba, amma ina so ki sani Ni nake sonki kuma nake burin aurenki don haka nayi maki alƙawarin zan zauna dake da zuciya guda kuma zan yi duk wani ƙoƙarin ganin kin rayu cikin aminci da farin ciki har mutane su yi mamakin abubuwan da ake faɗa kaina nasan a kanki ne za a gane cewar ba laifina bane ba Princess laifin matan da nake aure ne don Allah Princess ki yi min wannan alfarmar... Kuka ya ci ƙarfinsa ya kasa ida maganar da yake yi.
Jikinta ya yi sanyi sosai, tabbas mutane na ba shi laifi kan damuwar gidansa mafi yawan mutane cewa suke shi ne mai babbar matsalar bai da mutunci haka zalika bai ganin matansa da gashi duk ya raina su ga shi da masifar faɗa ga disgin masifa tare da buyagin tsiya , wasu ma cewa su ke har dukan mace yake da zaginta, duk ta ji labarin ne zuwan da tai suka fara soyayya ake gaya mata hakan, jikinta kan sanyi taji zuciyarta na rawa kan shi da farko amma daga baya data jima tare da shi kuma ta fahimci wasu abubuwan daga ƙawarta maƙwabciyar Prince ɗin wadda ƙawa ce ga matarsa Maryam, ita kanta Bilkisu tana gaya mata cewar bai da laifi yana da kirki kuma tsaye yake kan gidansa babu rashin ci haka babu rashin sha balle sutura asalima bai da ƙaramar ci ma don ɗan gayu ne shi ko da yaushe cikin son rayuwar hutu yake kawai halin matan ne sai a hankali kuma sai su dinga tsine mai don kawai ace suna da haƙuri shi ne bai da kirki bata san miye amfanin hakan ba kuma da suke.
Jin ya kasa daina kukan ta sausauta murya sosai tace mai, "Haba Prince kamance da cewa kowane mutum yana tare da kalar tashi ƙaddarar ne? Ko ka manta da cewa mutane ba su ne za suyi maka hisabi ba idan anje lahira? Don Allah ka daina damuwa ka natsu ka kwantar da hankalinka insha Allah ba za kai nadamar aurena ba kamar yadda nima ba zan nadamar aurenka ba insha Allah.  Wallahi a da ne nake jin ɗar kan aurenka amma yanzu na shirya zan iya aurenka ko da kuwa da gaske ake maka kana tare da waɗancan halayen insha Allah zan ƙoƙari naga na sauya ka zuwa magidanci mai adalci da tausayi ga iyalinsa.
Wallahi Prince ina tausan kaina amma kaima ina matuƙar tausanka sosai hakan yasa ko da yaushe nake ƙara sonka nake ƙara jin na ƙagara na aureka saboda gaskiya tai halinta a fahimci cewar fahimtar baibai akai ma baka da wani laifi a rayuwar gidanka.
Amma duk da haka ina so na ƙara shaida maka cewar na yadda da kai na amince da kai nasan cewar ba zaka taɓa juya min baya ba balle ka aikata min ko da rabin abin da ake kiran halinka ne Prince. Ina kuma baka shawara suma matan naka ka sake samo hanyar da zaka daidaita tsakaninka da su ku zauna lafiya kai da su saboda zaman lafiya shi ne ke ƙarawa maigida yalwar arziƙi Prince." 
Ajiyar zuciya yai ko bai faɗa ba tasan ya samu sauƙin abin da yake ji a ƙasan ransa, sai ta kauda maganar tace, "Prince kasan kuwa idan ka tashi ba da sadakina ko nawa zan ce ka ban?" 
Kamar tana gabansa haka ya girgiza mata kai sai kuma ya amsa mata da a'a Princess nawa zan ba da ne?"
Ta kwashe da dariya sosai tace "Kasan dai ai ba wani sauƙi zan maka ba, saboda kasan zan yi matuƙar tsada ta ban mamaki wadda sai kowa ya yi Allah san barka ance lallai Jiddah tayi wuta."
Ya fashe da dariya ya ce, "Too ashe kice na tashi tsaye na nemi kuɗi auren mace mai kyau daman sai mai kuɗi." 
Ta murmusa don daman burinta ta sashi ya manta baƙin cikin da yake ci kuma ga alama ta ɗauki hanyar don hata ta sake ce mai, "Prince Ni fa gaskiya sai naga kamar ka fini kyau don haka ba zan amince ba da gayun da kake ko ranar auren ban yadda kai kwalliya ba kar da ace angon ya fi amaryar kyau ma." Ta idasa maganar da alamar shagwaɓa a muryarta.
Ji ya yi komai ya yaye mai tamkar ba abin da ke damunsa ya dinga dariya yana jin nishaɗi yana jin yadda ta dage tana lissafin kuɗaɗen da ko a gwamnati sai an yi wata ba a nemo inda suke ba tana cewa a hakan ma duk don saboda so da ƙauna tare da wani munafin tausanshi ne yasa ta lissafa kuɗaɗen kaɗan amma ba don haka ba tsab zata lissafa manyan kuɗaɗe masu tsoka saboda ta ci su ai.
Shi dai ya samu abin yi don haka ya dinga zolayarta yana dariya har da dafe cikinsa tsabar farin cikin halin da yake ciki.
Maryam ce ta banko ƙofar ta shigo ɗakin ta ɗauka da Hafsat yake nishaɗi don sun ɗauke ta sakarya ranar aikinta  za su shige ɗaki suna wata banzar shewa ? Sai dai ganinsa manne da waya a kunne ya wani lumshe idonsa sai dariya yake ta fahimci cewar da Jiddah yake wayar sai ta samu kanta da fisge wayar ta jefar gefe guda ta ci ɗamara tana huci tana kallonsa burinta yai magana ta ƙare mai tanadi tsab, sai dai yana ganinta ya tashi ya ɗauki wayarsa yai mata kallo guda yabar ɗakin.
Sai kawai ta zauna ta ci-gaba da zubar da ruwan tujara da zagi tana cewa zata ga inda za ai auren nan sai dai inbata nan, amma babu mai kawo mata karuwa cikin gida.
Yana fita ya ga kiran bai katse ba, Jiddah kuwa ba abin da bata ji ba na maganar Maryam ɗin sai kawai ta saka dariya tace "Gaskiya na taya ka murna matanka na sonka budurwarka na sonka so na gaskiya mai matuƙar girma."
Sai kawai ya ji ya washe daman tunanin me zai ce mata yake don haka jin maganarta yasa ya samu sauƙi ya ji komai ya wuce ma sai kawai suka cigaba da hirarsu gwanin sha'awa ya zauna ƙofar gidan yana wasa da tsinke suna zuba soyayya abin da ruhi da jikinsa ke so kenan a rayuwarsa.
Sai da katin wayarsu baki ɗaya ya ƙare daga shi har ita sannan suka haƙura ba don ransu ya so ba.
Ranar da zata tafi Kano tun da safe ta shirya ba da  yara zata tafi ba saboda karatunsu don haka su kai bankwana ta ɗauki hanya zuciyarta cike da nishaɗi a hankali take tuƙin har ta isa gida kamar yadda ya shaida mata kuwa yana zaune yana jiranta ya ci gayu sai ƙamshi ke tashi na turarensa mai saukar mata da nishaɗi.
Da hanzari ya buɗe mata mota yana cewa, "Oyoyo Princess sannu da zuwa." Tamkar su rungume juna haka suke ji su duka amma ba dama don haka sai kawai suka zuba ma juna ido kowa fuska fal farin ciki.
Sun jima a hakan sannan ta rufe motar ya ja mata akwatinta suka shiga gidan tamkar wasu sabbin amare satin farko da aure.
Hajjo ta kalle su ta kauda kai, don tana jin maganganu marassa daɗi dake kai kawo daga cikin gidan Mustapha ɗin wanda ita ba zata jure su ba sam.
Har ɗaki ya kai mata kayanta ya fito suka gaisa da Hajjo fuskarsa cike da farin cikin ganin masoyiyarsa ta zo.
Hajjo ta taɓe baki tace, "Kai gafara can tun da Jiddah tabar garin nan ban sake ganinka ba sai Yau data dawo to ban maraba da kai Ni."
Ya sha kansa yana sunne kai ya ce, "Afuwan Hajjo wallahi ban zaune nima yanzu haka Yau na iso garin afuwa nake nema dai bamu haka dake ai."
Shiru tai don maganar da matarsa ta saki a cikin ɗakinta jiya ba ƙaramin shiga kunnenta tayi ba duk da ba da ita suke maganar ba amma dai ai taji. Tana jin Maryam na cema Bilkisu Yau kwana biyu kenan yaranta basu lafiya amma tayi mai maganar duniya ya ƙi kai su asibiti ko ya bada kuɗi ta kaisu ita kanta bata lafiya amma ba tasu yake ba, idan ta matsa da magana kuma ya dinga masifa yana turaja shi bai san haka, to ina zata bari Jiddah ta kai kanta gidansa ? Sai ta ƙara tsuke fuska tai banza da shi kawai ta tashi ta shige ɗakinta tana cema Jiddah ga kayan abinci can idan zata ci ta ɗiba.
Tana shiga ya langaɓar da kansa abin tausai ya ce, "Princess me nayi ma Hajjo take fushi da Ni kuma? Allah Yasa ba hanani aurenki zatai ba Princess." 
Ita kanta sai da gabanta ya faɗi jin abin da ya ce, kuma ta lura da sauyin Hajjon Yau itama wanda bata san ko na miye ba, amma dai zata ji ko na miye tunda suna tare ai.
Sai ta kwantar mai da hankali sosai tace mai zatai magana da ita karya damu Hajjo nada fahimta kuma ai da tana son shi yanzu ma dole akwai dalilinta na yin hakan.
Shi dai cike da sanyin jiki yabar gidan yana jin damuwa fal a ransa na sauyin Hajjon.
Yana shiga cikin gidan ya iske su suna halin nasu ko kallo basu ishe shi ba ya wuce su kowacce na zagin ƴar'uwarta kan yara shi dai ba tasu yake ba abin da ke ranshi yafi ƙarfin faɗan nasu ya samu ya kwanta yana jin sautin bugawar zuciyarsa. Kasa jurewa ya yi ya kira wayar Princess ɗin don ya ji abin da ke faruwa wanda yasa Hajjo sauya mai fuska.
Jiddah ta ɗauka tasan cewa daman yana can cikin damuwa don haka ta fara da cewa, "Zaka iya faɗa min gaskiyar magana idan na tambaye ka Prince?"
Kamar tana gabansa haka ya girgiza mata kai sai kuma ya ce, "Wallahi zan faɗa maki koma miye Princess in dai na sani wallahi tambaye ni."
Ta ja ajiyar zuciya tace mai, "Prince yaranka su waye basu lafiya ne yanzu haka?" 
Ya yi jim sai kuma ya ce, "Lafiyarsu lau amma dai jiya na saima Hanan maganin zazzaɓi dake damunta."
Tace to, "Maganar gaskiya jama'a ne suka tabbatar ma da Hajjo cewar yaranka basu lafiya kuma matarka ma bata lafiya amma kace kai ba tasu kake ba."
Ya yi ajiyar zuciya irin ta takaici ya ce, "Princess wallahi ba haka bane ba, na sai mata magani kuma a cikin matan ba wadda tace min bata lafiya duk suna ta harkar gabansu."
Hajjo dake gefe guda tana ji ta sauke ajiyar zuciya don dama ta ɗauka da gaske ne duk da tasan yana da tausai ba komai take yadda ba idan aka ce ya yi ba.
Jiddah tace, "Na gane Prince na kuma fahimci inda maganar ta dosa, anyi amfani da Hajjo ne matsayinta na wadda nake da kusanci da ita aka ɓata ka gunta saboda taji tsoro tace ba zan aure ka ba. To ba komai ai Ni zan zauna da kai ba wata ba don haka ka kwantar da hankalinka kai dai ka zama mai tsare gaskiyarka ka zama mai adalci ka kiyaye duk wasu haƙƙi nasu dake kanka zaka zauna lafiya."
Godiya ya yi mata ya ce "Insha Allah Princess za ki same Ni mai kwatanta adalci mai yin duk abin da ya kamata na kuma bar ko waye ya yi min wannan sharrin da Allah."
Hajjo ta saki ranta don ta gamsu da maganar Jiddah sai yanzu ma ta fahimci daman saƙo ne aka naɗo har cikin gidanta aka bata saboda kawai a rusa auren to Allah Ya kyauta.
Ta jima tana kwantar mai da hankali sai da taji ya fara dariya sannan sukai sallama ta kira lambar Abubakar dake ta kiranta tana waya.
"Ranki ya daɗe kin iso ne?" Cewarsa.
"E na iso yanzu haka na gama shiryawa zan fito anjima zuwa can kotun da za ai shari'ar don gabatar da kaina."
Godiya yake yana ƙarawa cikin alamar kuka ita dai ta kashe wayar kawai don tare za su fita da Prince sai taga dacewar ta shiga gidan ƙawarta Bilkisu su gaisa an daɗe basu haɗu ba.
Tana shiga ta iske ta zaune su ka gaisa kamar yadda suka saba, sai Bilkisu ta kalli Jiddah tace, "Kin ban mamaki ƙawata ban taɓa tunanin za ki yi min haka ba sai ga shi kin yi min."
Jiddah ta dube ta da kallon rashin fahimta tace, "Bilkisu ban gane ba me kike nufi da hakan?"
Tai dariya tace, "Yanzu ace kina soyayya da maƙwabcina amma ko da wasa baki taɓa gayamin ba?"
Bilkisu tai murmushi don ta fahimci inda maganar ta nufa yanzu don haka sai tace cikin murmushinta "Au don zan soyayya sai kuma na gaya maki ashe? Na ɗauka kin bari ai sai anyi bikin ban kawo maki kayan auren ba sai ki yi min mitar nayi aure ban gayyace ki ba."
Ko da taji amsar Jiddah sai ta wayance tace, "Abin ne yaban mamaki Jiddah da Mustapha na soyayya wai."
Jiddah tai dariya tace, "Bamu dace da juna bane ko yafi ƙarfina Bilkisu?"
Tana yaƙe tace, "Kai haba Ni na isa nace haka? Ai nasan idan ke baki ce kin fi ƙarfinsa ba shi ba za a ce yafi ƙarfin ki ba."
Jiddah ta sake duban fuskar wayarta tana kallon hotonsu ita da Prince ɗin tace, "Kin san shi aure HAƊIN ALLAH ne don haka Ni da shi HAƊIN ALLAH ne kawai ko Ni ba zan ce maki ga rana ko lokacin da na kamu da sonshi ba."
Sai ta yamutsa fuska tace, "Amma dai kin yi dace don kun dace sosai ya huta da baƙar ƙazanta da rashin godiyar matansa ma ai."
Jiddah ta murmusa tace, "Wannan kuma daban kowa kansa ya sani Ni ban san komai ba sai soyayyata da shi kawai mantawa nake da wasu matansa ko wani hali na gidansa." Ta miƙe ta gyara gyalenta tace "Zan tafi akwai inda zan je dama shigowa nayi mu gaisa kwana biyu ba a haɗu ba." 
Tana maganar tana tafiya don haka bata  damu da kiran da Bilkisun ke yi mata ba kawai tafiya take abinta tana murmushi.
Yana zaune ya sauya kaya sai ƙamshin nan nashi yake ya cika ko'ina da ƙamshi suka dubi juna suka saki murmushi.
"Wow! Prince kaga yadda kai kyau kuwa?" Tai maganar tana kallonsa ta riƙe bakinta.
Sai ya yi murmushi ya ce, "Ban yadda ba Princess domin ke ce kikai kyau har ma naji kishi ya kamani kada ki wuce wani ya ganki ya ji yana sonki."
Sai gardama ta kaure a tsakaninsu kowa na cewa kowa yafi shi kyau har suka ɗauki lokaci mai tsawo suna gardamar har Bilkisu ta fito ta kalle su ta shige gidan Mustapha ɗin ba a jima ba sai ga yaran gidan suna leƙowa ɗaya bayan ɗaya.
Ganin haka yasa Jiddah cewa su tafi time na ƙurewa don za su je yawon soyayya daga can.
Suna tafiya suna firar duniya suna ta nishaɗi gwanin daɗi, har suka isa inda za su.
Ba ƙaramin mamaki mutanen gun su kai ba ganin Barista Hawwa'u Bishir (Dawa)ce zata kara da Barista Alawiyya Bello Gareji ba , nan da nan sai ga ƴan jarida sun rufe su wai ya take ganin wannan shari'ar zata kaya a tsakaninsu kuwa, ko sun manta su ɗin Aminan juna ne wasu ma cewa suke gidansu guda amma zasu yi shari'a tare matsayin kowa da wanda yake karewa?" Dariya tai tace, "Ku dai ku zuba ido ku sha mamaki amma tabbas gobe zamu bayyana don karawa."
Daga can suka wuce wajen shaƙatawa suka dinga yawo kawai cikin gari haka kawai sai wajen goman dare suka koma gida.
Da uwar siyayyarsa da ya yi mata, tana kula komai ya sai mata zai siyi wani daban, taji daɗin hakan don tasan na gidansa ne ya siya ko bai faɗa mata ba.
Ko da suka dawo sun jima suna fira sannan su kai bankwana tana jaddada mai ya dinga cin abinci don ta gaji da ganinsa a rame ko da yaushe sai baƙi yake alamar bai da natsuwa da kwanciyar hankali.
Washegari tunda safe ta kira Alawiyya tace ta zo ta ɗauke ta idan zata Kotun.
Haka kuwa akai sai ga Alawiyya cikin shirinta itama daman ta shirya suka ɗauki hanyar Kotun suna ma juna dariyar kowa zai nasara?
Suna isa suka iske Kotun cike da mutane kowa ya zo don ganin wannan Shari'a ta Aminan juna kuma abokan juna sannan ƴan'uwan juna.
Nan da nan ƴan jarida su ka yi masu caaa! Kowa da abin da yake son ji daga bakinsu amma su kai tsit sai murmushi kawai da suke saki.
Abubakar ganinsu tare sai da gabansa ya faɗi ya tabbatar da cewa ya yi wauta na zuwa gun wadda ya yaudara ya yi ma butulci neman taimako. Bai san cewa bakinsu guda ba ai da bai je ba sam, amma ya miƙa komai ga Allah shi ne kawai zai bayyana gaskiyar lamari, sannan ko da ace an yanke mai hukuncin kisa ba zai damu sosai ba tunda Jiddah ta yafe mai kuma yasan yabar baya.
                Kotu
Bayan Alƙali ya zauna kotu ta natsu aka sake koro bayanin laifin Abubakar aka tambaye shi ko yana da Lauya? Sai Barista Hawwa'u Bishir (Dawa) ta miƙe tsaye ta gabatar da kanta a matsayinta na wadda ke kare wanda ake tuhuma.
Barista Alawiyya Bello Gareji ta miƙe tsaye ta gabatar da kanta a matsayin Lauyar wadda aka kashe.
Shi kanshi Alƙalin ya jima yana nazarinsu musamman Barista Jiddah domin kowane Alƙali yasan yadda ta gurfanar da babban Alƙali ƙara kotun Allah Ya Isa ta ci galaba kansa wanda yanzu haka yake tsare.
Yasan Barista Alawiyya Bello Gareji kuma farin sani, wadda bata amsar shari'a ta faɗi tunda take shari'a bata taɓa faɗuwa ba.
Mutane kuma sun yi zugum don ganin yadda shari'ar zata kwashe .
Ƴan jaridu, masu gidan talabijin duk sun hallara don samun abin yayaɗawa.
Barista Alawiyya ce ta dubi Abubakar tace, "Kotu na son ka takaita mata wahala ta hanyar bayyana gaskiyar yadda kai ka kashe ƴar aikin matarka Aminatu saboda kai mata ciki baka son asirinka ya tonu."
Abubakar ya sadda kansa ƙasa yana jin wani ɗaci na damunsa a duk lokacin da akai mai wannan tambayar ji yake inama ace shima ya mutu ya huta da wannan baƙar rayuwar da yake yi?"
Barista Alawiyya"Taya kotu na tambayarka amma kai kunnen uwar shegu da ita?"
Barista Jiddah "Saboda shi ma yana cikin neman nashi haƙƙin ne da aka tauye kuma yana son wannan kotun tai mai adalci wajen nema mai nashi haƙƙin a cikin wannan shari'ar da ake tabkawa mai cike da son kai da nuna izza da taƙamar dukiya."
Cikin Alƙali ya juya, kar dai Barista Hawwa'u tasan ƴan kuɗin da A'isha ta maka mai ne yasa take sakar mai magana cikin hikima?"
Barista Alawiyya "Ya kamata Lauya tasan inda take ba wajen ka-ce-na-ce bane ba gurine mai girma inda ake ladabtar da wanda ya kamata."
Barista Jiddah "Tabbas na gamsu da wannan zance amma ina son Lauya ta sani ban sauka daga hurumin wannan shari'ar ba sai ma ƙara komawa da nayi cikinta tsundum, don haka ina neman kotu taban damar tambayar A'isha matar Abubakar wanda ake tuhuma."
Alƙali, "Kotu ta baki dama za ki iya tambayarta, idan tana kusa sai ta matso."
Barista Jiddah, "Na gode."
A'isha jin an ambaci sunanta sai da cikinta ya katsa domin duk shari'ar da ake bata taɓa tsayawa gaban kanta ba don amsa tambaya saboda bata iyawa wannan na cikin abin da ta gayama Alƙalin ta ba shi kuɗi na musamman wanda zai hana ta fita cikin mutane ko da an kira ta, amma ji yanda yai mirsisi ya ce ta bayyana.
Haka nan dai ta fita tana cika tana batsewa zuwa inda ake nemanta. 
Aka gabato da Alkur'ani mai girma aka ce tai rantsuwa zata faɗi gaskiyar duk tambayar da akai mata.
Tai shiru ta kasa yin rantsuwar sai kawai Barista Jiddah tace a ƙyale ta tambaya ce kawai zatai mata ba shaida ce ba ai.
Barista Jiddah ta matsa kusa da A'isha dake tsaye ta ci uban ado har da su ƙunshi ga kitson gashin doshi fal a kanta tace mata, "Ya kike da wadda aka kashe ne?"
A'isha cikin yamutsa fuska, "Ƴar aikina ce man."
Barista Jiddah, "Shi kuma wanda kike ƙara waye a gunki?"
A'isha cikin nuna gazawa da maganar Barista Jiddah tace, "Mijina ne shi."
Barista Jiddah, "A gabanki ya kashe ta ko sai bayan ya kashe ta kika iske gawarta?"
A'isha tai shiru kamar bata ji me aka ce ba.
Barista Jiddah, "Na fahimce ki ga alama baki wajen bayan ya kashe ta ne kika je gun kenan?"
Barista Alawiyya, "Ya mai girma Alƙali bai kamata ba Lauya ta dinga jefa mata magana ba a baki wannan babu shi a tsarin shari'a."
Alƙali cikin yamutsawar ciki ya dube su duka yaga yadda Barista Jiddah ke wani sakin murmushi sai ya ce a ɗan dake "Barista ki dinga gyara kalamanki kina bakin aiki ne nan."
Barista Alawiyya, "Na gode."
Barista Jiddah, "Insha Allah zan kiyaye amma ya mai girma mai Shari'a ina son ne naji da bakinta domin ance waƙa daga bakin mai ita tafi daɗi."
Alƙali, "Kotu ta baki dama za ki iya cigaba daga inda kika tsaya."
Barista Jiddah ta kalli A'isha dake ta son Alƙalin ta kalli inda take ya ƙi tace mata, "Kince ma kotu ciki ya yi mata don haka ya kashe ta, to ina shaidar Likita daya bada na akwai cikin Abubakar a jikin Aminatu? Sannan cikin wata nawa ne? Kuma ke da kike matarsa kuma matar gida kina ina har mai aikinki ta samu damar yin lalata da mijinki har ciki ya shiga jikinta?"
Sai kotu ta ɗauki ƙananan maganganun domin wannan ma abin duba ne abin tambaya ne kuma.
A'isha cikin masifa tace, "Dalla Malama dakata! Nawa aka biyaki ne da za ki ritsani da wasu banzayen tambayoyi naki marassa kan gado?"
Barista Jiddah cikin murmushinta tace, "Suma na lura baki da amsar su, to ina son ki gaya min watan baya kina a wace ƙasar kuma dawa kika je ƙasar me ki kai a can? Sai tambayar ƙarshe shin wa kika bari da mijinki a gidanki matsayinki na matar aure ki kai tafiya har ta tsawon watanni, shin da sanin mijinki da kuma amincewarsa kika tafi?"
Ba A'isha ba hatta iyayenta sai da zufa ta yanko masu jin tambayoyin Lauyar masu kama da tonon asiri a bainar jama'a.
A'isha cikin ruɗewa tace, "Ni ba inda naje kuma ban je ko'ina da wani ba Allah."
Barista Jiddah ta dube ta tai murmushi tace, "A watanni uku da suka shige kinje Amurka ke da shugaban majalisar dattawa kuma ba harkar siyasa bace ta kaiku kin je ne a matsayin yarinyarsa wadda duk inda yake kina tare da shi.
Sannan ba Abubakar bane ya kashe Aminatu ba ke ce kika kashe ta saboda kin dawo kin samu labarin zai aureta don haka kika kashe ta kika liƙa mai laifin kisan saboda kina taƙamar kina da dukiya iyayenki ma nada dukiya.
Sannan ta wani ɓangaren ma kina harka da manyan dilan ƙwayoyi wanda ke ce ke fitar da ƙwayar ta hanyar fitar da kike da shugaban majalisar dattawa .
Ta gefe guda kuma kin zubar da cikin Abubakar sau uku saboda yana takura maki wajen tafiyar da harkokinki.
Ina da waɗannan hujjojin a rubuce da kuma a cikin wannan faifan mai ɗauke da sautin muryarki da duk wasu abubuwan da kika aikata ciki har lokacin da ki kai kisan kuwa." Ta miƙawa Alƙali ɗan abin shi kuma ya bada aka kunna.
Sai ga muryar A'isha na gayama mahaifiyarta ta kashe Aminatu saboda zata auri Abubakar ita kuma tace tai maza ta kira ƴan sanda tace shi ne ya kashe ta bayan ta tabbatar da ya riƙe wuƙar da tai kisan da ita don sawun hannunta ya fice nashi ya zauna.
Sai kuma aka kunna na kallon inda take amsar ƙwayoyin tana zubawa a jaka da inda take kwance jikinsa a cikin jirgi tamkar wani mijinta.
Sai kuma aka hasko lokacin data take cakawa Aminatu wuƙar shi kuma ya shiga jin ihun Aminatun sai ta fisge wuƙar daga cikin Aminatu ta jefa mai shi kuma ya ɗauka ya riƙe yana tallafe da Aminatun har ƴan sanda suka shigo suka amshe wuƙar suka tafi da shi kamar gawa.
Sai kotu ta ɗauki kabbara don an jima ana wannan shari'ar taƙi ci taƙi cinyewa sai ɗaga ta ake kamar wani bukin da ake son rushewa.
Sai Aisha ta kama zage-zage tana tsinewa Abubakar da Barista Jiddah.
Alƙali ya wanke Abubakar ya ba da damar kama A'isha da mahaifiyarta wadda ta taimaka mata gun ɓoye laifinta ta ɗora shi kan mijinta.
Nan take kuma aka ba damar kawo mutanen da A'isha ke harkar ƙwayoyi da su, hatta shi kanshi ɗan majalisar sai da aka ce a kamo shi an yanke mai hukuncin kisa ta hanyar jefewa, saboda ya yi tayayya da matar aure.
Kotu ta tashi ana ta ƙara yabawa Barista Jiddah.
Bayan sun dawo gida Abubakar ya zo ya sake bata haƙuri yana kuka yana ƙarawa. Alawiyya ce ta dube shi ba fara'a tace, "Kasan da cewa tun a binciken farko na gane ba kaine ka kashe yarinyar ba? Nayi ta jan shari'ar ne don kawai na rama wa Jiddah abin da kai mata, amma har ga Allah na tsara wannan shi ne zaman ƙarshe da za ai da kai, daman so nake ka talauce ka shiga gararin rayuwa yadda ka jefa ta cikin ƙunci kaima ka shiga cikinsa ka ji yadda taji kuma dama so nake ka rasa kuɗin da kake taƙama ka samu wanda saboda su ne ka gujeta."
Kowa ya kalle ta, sai ta miƙe tsaye tace, "Jiddah sai dai ki yi haƙuri amma sai Yau nasa aka saki Baba da Deeni ba tare da ko sisi sun mallaka ba sai tarin nadama da nemanki ido rufe don su nemi gafararki, sai dai ban basu wannan damar ba, baki ɗayansu motar Jalingo nasa aka sasu domin na cika burina da nayi cewar duk wanda ya taɓa saka ki kuka sai na sa shi mafiyin wanda ya saka ki. Ƙawarki ce dai Safiya lokacin da nake nemanta ban same ta sai bayan data fara amsar tukuicin abin da tayi na ganta a garin nan ne a sabon gari gidan karuwai da yarinyarta guda wadda ita kawai ta mallaka a duniya kuma abin takaici yarinyar bata sunna bace ba, sannan ta haɗu da lalurin ɓacin jiki wanda hakan yasa masu bin ta duk suka gujeta komai ya ƙare mata ga wasu irin abubuwa da suke ta ƙara bayyana a jikinta ba kyan gani duk kuɗin data samu a harkar sun ƙare kuma bata warke ba don haka ta koma saida goro shima ba mai siya daga ƙarshe dai bara ta koma yi yarinyarta kuwa duk da ƙanƙantar ta maza sun fara buɗe mata ido wanda ita ce ke sana'ar uwar tana ci da uwar haka nan a wahale ko gun kwana mai kyau ba su da shi haka suke kara zube a zauren gidan karuwan."
Jiddah ta fashe da kuka jin abin da Alawiyyar tace mata, tabbas zata je da kanta ta ceci rayuwar yarinyar ko da ita ne Safiya ta tsira.
Haka ita ta jima da yafe ma duk wanda ya cuce ta ranta fari tas ne kan kowa yanzu haka.
Alawiyya ta dubi Jiddah tace, "Amma ina kika samo hujjar da kika bada a kotu kan A'isha?"
Jiddah tai murmushi tace, "Yau kwana huɗu kenan muna chat da Matashi sai naga ya yi status ɗin wani pic wanda ya ɗauki hankalina har nayi mai magana nace suwaye a jikin hoton daya ɗora a status ɗinsa? Shi ne yake gayamin abokinsa ne ke birthday party, to a jikin hotunan mata biyu ne rak don haka sai na sake tambayarsa matan fa suma duk abokanka ne Matashi? Sai ya ce min a'a ɗaya yarinyar abokinsa mai birthday ɗin ce gudar kuwa abokin wani ne daga abokan ya zo da ita gun bai san ta ba sai a hoton don bai je gun ba.
Sai zuciyata ta dinga hasko min fuskar matar Abubakar duk da sau uku zance na taɓa ganin hotonta amma don kauda kokonto sai na kira Abubakar nace ya turomin hoton matarsa, shi ne ya turomin a take na gane ita ce a jikin wancan hoton na abokin Matashi don haka sai na sake tambayarsa yana da kyakkyawar alaƙa da wanda ya zo da ita ne gun? Ya yi dariya ya ce ga alama dai tana cikin komarki don haka zan nemo maki labari kanta sosai amma dai ina fatan ba wani case bane mai girma ba kanta? Nai dariya nace ko kaɗan kawai sunanta dana abokin nake son ji ya wadatar ma da Ni.
Ba a jima ba ya kira Ni ya ce min sunan ta A'isha shi kuma Abdul abokin kasuwancinta ne amma ban san wane kasuwanci bane suke. Nayi mai godiya na aje waya sai ga saƙon number Abdul ya turomin kamar yasan abin da nake tunani kenan.

Ban ɓata lokaci ba na ɗauki lambar na saka a layina na aiki na kira shi ta jima tana ƙara bai ɗauka ba sai kuma ya ɗauka yana tambayar waye.  Na gyara muryata sosai nace mai ƙawar A'isha ce na kira ne na gaya mai gaskiya kanta idan ba damuwa. Ya yi jim sai kuma ya ce ina jinki amma ke ya sunanki? Ban ɓoye mai sunana ba nace Jiddah sunana  , ya ce min "Ina jinki to meke faruwa ne?" 
Nace ko kasan da cewar ta kashe ƴar aikinta ta ɗora wa mijinta laifin kuma yanzu haka tana shirin fallasa alaƙarka da ita a kotu saboda wani ɓoyayyen dalili nata? 
Ya yi wani uban ashar ya ce, "Ƙarya take wallahi bari na kira Oganmu ki turomin account ɗinki zan saka maki na kati na gode sosai da taimako."
To sai na dasa alamar tambaya a gun, me yasa ya ruɗe don nace Aisha zata tona alaƙarsu? Waye Ogansu da zai kira? Me yasa ya ce zai min kyautar kuɗi don na taimake su? 
Nan da nan sai ƙwalwata ta fara nazari tana saƙawa tana tacewa sai kawai na ɗora su a mazaunin masu laifi su duka don haka yanzu ina tare da masu laifi uku ne ɗaya nasan laifinta kisan kai ne, su kuma biyun ne ban da tabbas kan nasu laifin amma ina da tabbacin masu laifi ne.
Don haka sai na kira A'isha a waya nace mata, "Ina magana da A'isha matar Abubakar ce? Sai ban amsa da e ita ce lafiya nake nemanta? Ina na samu lambarta ? Nace mata na kira ki ne daga  cibiyar bincike ta ƙasa bisa jagorancin abokin harƙaklarki guda dana kama mai suna Abdul M Adam ina fatan kin san sunan koma ince mai sunan? Ta ja gwauran numfashi tace min tabbas tasan sunan tana jina. Na cigaba da ce mata, ki kwantar da hankalinki ba kece abar harina ba kamar yadda ba Abdul bane abin harinmu ba, idan kikai min yadda Abdul ya yi min tabbas ba zan sake kiranki ba, haka ba zan bari sunanki ya fita a jerin sunayen abokan cinikayyar ki ba. A'isha ina jiranki ki yi min bayanin irin harƙallar da kika san kuna yi sai ki ban sunan mutum guda cikin manyan dilolinku tare da bayani kaɗan to Ni kuma zan cire ki a list ɗin waɗanda za a kama.
Cikin ikon Allah tai min bayanin ƙwayoyi ne suke safara amma ita iyakarta fitar masu da ita ƙasashen waje kawai saboda tana tare da babban mutum mai madafan iko wanda jirgin kansa garesa daga shi sai ita ke tafiya cikin jirgin sai mai tuƙin jirgin don haka suke amfani da damar suna bata ƙwayar tana kaiwa duk ƙasar da suka je ita da ɗan majalisar.
Ta ban sunan dilansu da ƙarin bayanin inda take zuwa tana amsar ƙwayar duk na naɗe a wayata.
Bayan mun gama wayar na shirya kai tsaye na isa inda tai min kwatance na yi sa'a ba kowa gun sai masu gadi su biyu ban sha wahala ba gun shiga saboda guda ya sanni sosai ta silar wata shari'a da nayi mai kan wani yaro da aka sace mai nabi mai haƙƙinsa don haka cikin natsuwa suka buɗe min ko'ina na shiga nayi bincike na samo sunayen duk masu hannu a cikin lamarin.
Sannan a cikin ofishin dai naga hoton A'isha da shi ɗan majalisar na ɗauki hoton na tafi da shi kai tsaye gidan shi na shaƙatawa yana ciki kuwa na iske shi na zauna na fito da hoton A'isha da sauran gan ɗin su na ƴan kwangilar ƙwaya na fara da kora mai bayanin laifinsu da ƙara mai da cewar shi ne babban mai laifi wanda ke taimakawa ana fitar da ƙwayar daga ƙasar nan zuwa ƙasashen waje don haka sunansa ne a farko kafin nasu, sannan na nuna mai hoton A'isha da Abubakar da hoton yaronsu na gaya mai yana bin matar aure matsayinsa na babban  ɗan siyasa a ƙasar nan wanda idan wannan maganar ta fita zai rasa abubuwa da dama, irinsu siyasarsa, mutuncinsa, ba mamaki har da iyalansa ma. Hakan yasa ya ruɗe yake ce min wallahi bai sani ba, ya ɗauka bata da aure sai a satin nan ne yake ganin abin da ke faruwa tana Shari'a da mijinta wai ya kashe mata ƴar aikinta bayan ya yi mata ciki, to da yake kin san mu ƴan siyasa bamu da yadda tun haɗuwarmu bada jimawa ba na sai mata wata sarƙar zinari mai tsadar gaske na saka mata Camera a cikinta na saka mata nace kada ta sake ta cire ta sai zan sake mata wata, tunawa da hakan yasa na kunna Camerar don ganin meke faruwa a nan ne naga wannan abin da ya tada min hankali watau kisan da tai ma ƴar aikinta da kiran da taima mahaifiyarta. Ya ban ɗaukar na kalla, na riƙe na yi mai godiya nace sai mun haɗu a kotu, duk da ya so na cire shi a lamarin nace ba zai yiyu ba saboda ya jima cikin manyan siyasar dake gurɓata ƙasar nan.
To kin ji yadda akai na samu shaidun dana gabatar a wajen Alƙali Yau."
Abubakar ya sake yin godiya ya tafi cike da jin nauyin abin da yai ma Jiddah a baya Yau ga shi ita ce ta cece shi ta ƙwatar mai haƙƙinsa a lokacin da kowa ya ƙyale shi ya juya mai baya.
Prince ya dubi Princess ɗinsa ya ce, "Zan je gun Baba mu yi maganar zuwa kai kuɗin aurenmu don wallahi na gaji da wannan ja min ran da kike ko da yaushe so nake na ganki kusa da Ni ga Ni gaki."
Alawiyya ta goya mai baya tace zata kira Baffa ta gaya mai yanzu kuwa gwara ayi hidimar a wuce gun haka nan.
Da dare Jiddah ta gayama Hajjo ita ma ta kira Maman Jiddah ta gaya mata, tai ta addu'a tana ƙarawa domin ta gane yaron da akace yana son Jiddah tabbas bai da kwaramniya da gani yana da hankali yasan me yake yi kuma don ba laifi yafi Deeni shekaru.
Alawiyya ma ta kira Baffa ya ce sai ya ji daga bakin Jiddah sannan zai yadda don ba auren dole zai mata ba kuma ya zatai da karatun da take yi? 
Ya kira ta ya tambayeta ta amsa mai da cewa Mustapha ya amince ta cigaba da karatunta ba zai dakatar da ita ba ko bayan sun yi aure hakan yasa Baffan jin daɗi ya amince kuma sai dai ya ce ya tura can Jalingo shima zai je can su haɗu da yayyen mahaifinta su amshi kuɗin auren.
Ba haka ta so ba, so tai shi ya amsa ya zama waliyinta kawai a ƙyale su tunda ba wanda yasan da zaman ta a duniyar daga su har mahaifin nata amma tunda ya ce haka sai ta amince sai dai umarnin ƙarshe ne ya sosa mata rai da ya ce ta shirya ita da Alawiyya suje Jalingo ta gaida iyayenta kafin ai auren don ba lokaci za a saka ba mai tsawo.
Ba yadda zatai haka ta amsa da to duk ba daɗi a ƙasan zuciyarta.
Ta shaidawa Prince da Hajjo da Alawiyya yadda su kai da Baffa su duka sun goyi bayan hakan don haka ita kaɗai ce abin baima daɗi ba suka saka ranar tafiya Jalingo nan da kwanaki biyar.
Sai kuma wata sabuwar fitina ta fita na yadda mata da dama ke sallama har gida suna gaya mata cewar karda ta sake ta auri Mustapha yadda take haka idan ta aure shi ta ci baya kuma sai tayi nadama tayi danasanin aurensa kowace mace tana kafa mata hujja da tarin auren da yayi a baya da yadda yanzu gidansa yake ba zaman lafiya wai bai kula da mata kashe mace yake komin diri da kyanta idan ya aureta ƙaryar daga waje ne kawai tana shiga gidan ta zama sorry.
Ita kuma duk lokacin da aka kawo mata zugarshi sai taji ya bata tausai amma dai Hausawa na cewa ana tauna tsakuwa ko dan aya taji tsoro sai ta kira shi a waya taita fushi tana cewa ta gaji da surutun mutane kada fa ace da gaske ne.
Bawan Allah zai ta lallashinta yana rantse mata kan idan ya ci amanarta Allah ya saka mata kawai hassada ce ake mai don zai aure ta.
Ni da Bilkisu ƙawata sai komai ya lalace domin na fahimci munafuka ce tana son samun magana daga bakina don ta gayama matarsa Maryam sai kawai na rufe ta na fice daga sabgarta amma sai ta dinga biyoni har gidan Hajjo tana son bugar cikina don taji yadda muke ciki da Prince, Ni kuma sai na ƙi gaya mata komai sai ta koma yi min bincike a waya tana duba saƙonni da hotunan da mukai da shi, hakan yasa na fito na gaya mata cewar mun ɓata da Mustapha yanzu har na fitar da wanda zan aura a Kaduna buɗar bakinta sai cewa tai, ai wallahi daman nasan kin fi ƙarfinsa yo me za ki yi da Mustapha Allah na tuba? Ai ba ajinki bane ba ya je ya ji da kansa ma da hayaniyar gidansa ina shi ina ke ban da neman magana? Ai daman nasan yaudararsa kawai kike don ki yagi abin da kika yaga ki kama gabanki don bai da wayau kashe ma mata kuɗi kawai yake suna mai wayau don ba mai iya aurenshi ta kawo kanta gidanshi duk masifa da ƙazanta ta kashe ta."
Tun da naji haka daga bakin Bilkisu sai nayi mata dogon layi mai kyau na saka ta ciki kawai na rufe.
A farko tana gaba wajen cemin nayi dacen miji domin bai da matsala har cewa tai yafi mijinta kula kawai mata ne bai dace ba amma mutum ne har da ƙari Yau kuma ga abin da tace min saboda ta haɗe kai da matarsa bata son na shiga gidansa da sunan aure.
Sai na sauya mata ko a fuska na daina ko doguwar magana da ita kawai na kame kaina na daina bata ko wayata duk da cewar tana tambayata .
Sai kuma suka tsiri turo min yara su gani ko Mustapha na gidan Hajjo sai ina zaune naga yara na leƙe duk na tarkata su na watsar kawai nasa a raina aurene dai nice mai yinsa don haka zan auri Mustapha ko da ace munanan halayen da ake ambata yana da su to tabbas ina da tabbacin zan iya sauya shi indai da gaske yana sona nima ina sonsa to sauya shi ba wani abin ku zo ku gani bane ba. Tunda nayi rayuwa da Deeni wane namiji ne ban iya rayuwa da shi? Ban ganshi ba zan iya rayuwa da kowane irin namiji a yanzu Ni.
                    JALINGO
Tafiya mai daɗi a gunsu Alawiyya da Prince Ni kam murna ɗaya nake zan je na ga Mamana ban da wannan ba wata murna da nake sai kawai kallon titi, lura da hakan da sukai ma yasa sai fira su ke su kaɗai basu saka Ni don hankalina ba kansu yake ba ya koma a can shekarun baya na koma tunano rayuwar da nayi a baya mai cike da ƙalubale kala-kala ko ince iri-iri a cikin garin Jalingon.
Har muka isa fuskata ba walwala gidan Mamana muka fara sauka da yake tasan da zuwanmu ta shirya mana abinci mai rai da lafiya naji daɗin yadda na ganta cikin aminci da natsuwa bata tare da damuwa ko takaici hakan yasa na sake sakin fuskata na ji daɗi ya ziyarci zuciyata baki ɗaya har ma na ware ana ta fira da ni kamar ba nice mai haɗe ran nan ba sam ba fara'a kan fuskata ba.
Daga nan gidajen dangin Mamata muka je suka ga wanda zan aura sunata addu'a suna nuna jin daɗin su kan auren da zan yi kuma ga alama duk sun yaba da zaɓin nawa.
Sai daga ƙarshe muka nufi gidan Babana tun daga nesa naga gidan duk ya sauya kamar ba shi ba, haka mu kai fakin muka sauka.
Yana zaune yana jan casbaha a hannunsa duk ya rame ya koma kamar ba shi ba, ga alama ma bai da wadatar lafiya, a hankali muka isa inda yake muka gaida shi amma abin takaici abin mamaki Alawiyya kawai ya gane ya zabura yana roƙonta ta kaishi inda zai ga Jiddah don Allah.
Kaina na ƙasa ina kukan takaici aka nuna mai Ni matsayin ɗiyarsa wadda ya manta da ita wadda bai sonta wadda bai damu da ita ba ita ce gabanshi tsugunne bai gane ta ba.
Ya kama Ni ya riƙe yana kuka yana neman afuwata sai kuma tari ya taso mai kamar zai sume hakan yasa zargina ya tabbata bai da lafiya ganin mutane sun fara taruwa yasa muka shiga cikin gidan baki ɗaya.
Komai na yadda yake yadda na sanshi yadda na barshi sai dai tsufa kawai da gidan ya yi na rashin fenti .
Mutanen gidan suma kowa na nan sai ƙara manyan ta da sukai ba kunya ba tsoron Allah haka suka dinga ihun murnar zuwan Jiddah gidan nasu.
Lokaci kaɗan kowa ya hallara don haka Mustapha ya gaida kowa ya gabatar da kansa matsayin wanda ke neman auren Jiddah ba musu kowa ya amince to daman wane musu za su yi tunda ba wanda ke ci da ita ko shayar da ita balle ya damu da halin da take ciki ko a baya balle yanzu?
Washe gari Baffa ya zo da tarin mutanensa inda dangin Mustapha suka iso suma da zummar kawo kuɗin neman aure sai dai labarin ya sha bamban inda nan take aka ce a bada kuɗin sadaki dana jin magana da komai a ɗaura auren.
Cikin ikon Allah mutane suka shaida ɗaurin auren Hawwa'u da Mustapha akan sadaki naira dubi hamsin cif.
Nan da nan bakin ango ya kasa rufuwa ya dinga kiran abokai da ƴan'uwa yana gaya masu an ɗaura mai aure da Jiddah yanzu haka a Jalingo.
Cikin murna ya kira matarsa Maryam ya gaya mata an ɗaura aurensa da Jiddah tai ta ruwan masifa da bala'in nan za a zo a iske su a tai a barsu dai.
Washegari aka dunguma baki ɗaya har da Baban Jiddah sai Kano don ganin inda za a aje Jiddah.
Gida mai kyan gaske kuwa aka kai kayan Jiddah wanda tsayawa bayyana su abin kamar ƙauyanci ne, saitin kaya biyu masu kyan gaske ƴan yayi Baffa ya yi ma Jiddah da kujerunta masu kyau komai ya ji a gidan sai fatan zaman lafiya ga masu gidan kawai.
An tsaida lokaci Jiddah zata tare gidanta bayan sati biyu cif wanda hakan sam bai ma ango daɗi ba ji yake tamkar an ce sai bayan shekara biyu Jiddah zata tare a gidan nashi.
Jiddah kuwa ta ji daɗin hakan don ba shirin da tai, don haka cikin lokaci suka fara kimtsawa ita da Alawiyya, ba a bar Iyami (Jiddah) a baya ba itama ta tashi tsaye ta shiga kimtsa Jiddah ta ko'ina Jiddah amsar kayan gyaran jiki take hakan yasa duk lokacin da suka haɗu da Prince sai ta yi da gaske suke rabuwa sai ya bi ya narke ya koma abin tausayi ya ce bata jin tausansa ta daina sonsa ƙorafi kala-kala kuma wai sati biyun taƙi yi ma shi ina zai sa kansa?
Duk inda Jiddah ta saka ƙafa Mustapha na biye da ita, haka duk inda zai je tana tare da shi hakan yasa Hajjo ta ƙagara su tare gidansu ma a huta da nacin da Mustapha ke yi duk da yadda matansa ke ruwan masifa da aiken baƙaƙen maganganu abin bai mata daɗi amma ta lura ita uwar gayyar ko a jikinta harkar gabanta kawai take ba ruwanta da ƙananan lamurran da ake yi kanta da mijin nata.
            Bayan sati biyu
Tunda safe ya kira Alawiyya a waya yana tambayarta yanzu za a zo ɗaukar amarya ko ko sai da rana?" Abin dariya ya ba Alawiyya ta dubi agogo taga ƙarfe bakwai na safe amma yake kiran yanzu za a zo ɗaukar amarya, lallai Mustapha abin nashi azimun ne don haka sai tace ka kira Hajjo ka ji man ai sune masu bada amaryar.
Jiddah na gefen Alawiyya ta dubeta suka fashe da dariya suka tafa , Alawiyya tace "Ke nifa ban ga laifinsa ba taya ina da mata kamar ke ace kina can ina can? Tab ai kawai ya yi magana akai mai matarsa kowa ya huta shima ya huta kema tsohuwar munafuka ki huta. Yawwa wai ya akai kika gayama Yusuf Matashi za ki aure har naga ya aiko maki da saƙon Allah Yasa alheri da kyautar girma Jiddah?"
Jiddah tai murmushi tace, "Ranar da muka fito kotu kan case ɗin Abubakar a ranar ya turomin da hotonsa da wata yarinya ya ce min ita ce zaɓin da mahaifiyarsa tai mai ta kuma yi rantsuwa cewar ba zai auri Lauya ba ƴar wuta ba ya kai mata cikin zuri'a ba. Hakan yasa yake ban haƙuri don Allah na yafe masa amma don Allah kar da mu yanke zumunci nayi murmushi nace abin ya yi min daɗi don haka bayan kwana biyu na tura mai hotona da Prince nace mai ga wanda zan aura ɗan'uwana ne. Shike nan yanzu haka maganar da nake maki suna matuƙar mutunci da Prince nima ina gaisawa da matarsa Hanan sunce ma yau za su zo gun tare wa ta insha Allah."
"Kai Jiddah tabbas kina da sa'a a rayuwarki duk yadda abu ya dunƙule maki sai kinga inda haske ya fito ya warware maki shi." Cewar Alawiyya kenan tana murmushi.
Da yamma aka ɗauki amarya sai gidan mijinta kuma Prince ɗinta.
Mahaifinta ya jima yana mata nasiha haka ma su Baffa sun yi mata nasiha sosai ta zauna gidanta lafiya da abokan zamanta kar da ta zama silar damuwa ga mijinta.
Bayan kowa ya watse ne Alawiyya ta dubi Mustapha tace, "A al'adarmu bayan an kawo amarya an watse Ni zan sake ɗaukar amarya na kaita gidana tayi sati biyu sannan na dawo da ita ɗakinta."
Ya zabura ya miƙe tsaye sai kuma ya zauna ya ce, "Amma da Ni za ki tafi ko? Don Wallahi Yau ba zan iya rayuwa ba sai naga matata cikin ɗakina."
Jiddah sai dariya take tana ɓoyewa don tasan zolaya ce kawai take mai.
Sai da Mustapha ya haukace ya fara rantse-rantsen sai dai a tafi da shi sannan Alawiyya ta kwashe da dariya tace, "Kuɗin sayen baki kawai zaka ban na wuce mijina  nacan na jirana ."
Sai lokacin ya sauke ajiyar zuciya ya fito da kuɗi masu dama ya bata ya buɗe mata ƙofar fita ya ce, "Ranki ya daɗe mu tashi lafiya sai Allah Ya kaimu."
Wannan karon dole dariyar Jiddah ta bayyana ta miƙe ta raka Alawiyya har wajen motarsu Faisal na ciki na jiranta.
Bayan sun tafi ne sun dawo cikin ɗaki cikin hanzari Jiddah ta faɗa toilet ta haɗa ruwan wanka ta zuba kayan ƙamshi ta kira Prince tace ya yi wanka ya samu sauƙin gajiya.
Yana shiga ta koma ɗaki da zummar fito mai da kayan da zai saka marassa nauyi sai wayarta ta hau ƙara ta ɗauka Alawiyya ce ta sake kira tai mata sharhi sai kuma taji saɓanin hakan don bata duba lambar ba daman.
"Sannu amarya, ina maki barka da zuwa gidan tashin hankali da rashin kwanciyar hankali tattare da gurɓacewar rayuwa! Ba dai kin shiga gidan Mustapha ba? To ki sani kin kawo kanki a gidan matsala don ko shi maigidan bai isa ya aiwatar da abin da yake so ba haka bai isa ya saka ba balle ya hana ba. Ina jajanta maki zuwa cikin gidan Mustapha Jiddah za ki gane kurenki za ki nadama da danasani saboda za mu gwabza kishin bal-bal dake a cikin gidan nan zamu fitar dake ko ta halin ƙaƙanikayi saboda mune kawai zamu iya rayuwa a gidan Mustapha.
Ba yana tunanin ya auri wayayyar mace ba wadda zata mantar da shi baƙin cikin gidansa ba? To ina so ki sani ke baki isa haifar masa da ko da rabin farin ciki ba indai ina raye."
Kit ta kashe wayar tabar Jiddah da waya riƙe a hannu tana murmushi madadin ɓata fuska.
Cikin fara'a ta adana lambar wayar ta saka sunan mai lambar tana jin ta samu matakin farko na samun abin da take nema a gidan Prince.
Kamar yadda matarsa tai alwashin sai ta wargaza mata aure sai ta saka ta cikin kishin bal-bal ta raba ta da jin daɗin aure to itama tai alƙawarin sai ta gyara gidan Prince sai ta maida mai gida tamkar gidan lumana da farin ciki haka zalika sai ta gyara mai duk wata matsala ta gidansa ta ɗinke mai duk wata waraka da take bayyane cikin gidan nashi sai an wayi gari ana cewa gidan Mustapha gwanin ban sha'awa sai an dinga kwatancen matan Mustapha da mata masu saka mijinsu farin ciki da walwala insha Allah sai samunsa ya sake yawaita ya ƙara cigaba a rayuwarsa fiye da baya.
 shi ne alƙawarin da Jiddah taima kanta na gyara gidan Mustapha a daren farkonta.
To jama'a sai mu bi page na gaba don jin wane irin kishi ne na bal-bal da za a kwabsa tsakanin matan Mustapha da Jiddah?
Shin Mustapha zai zama mai cika ma Jiddah alƙawarin daya ɗaukar mata na share mata hawayenta na shekara da shekaru?
Shin da gaske Mustapha ne mai matsala ko matansa ne masu matsala?
Ta wace hanya Jiddah zata bi don warware duk wani baƙin hali da ta samu ga Mustapha?
Ku biyo Haupha ✍️

Ya jima yana wankan, domin ya ji daɗin ruwan sosai yadda suke fitar da ƙamshi gasu da ɗan ɗumi hakan yasa ya kwashe dogon lokaci bai ankara ba.
Yana fitowa ya sake cin karo da wani ƙamshin a ɗakin, tana zaune tana latsa wayarta ko bai faɗa ba yasan hotunan da akai ne ɗazun take kallo.
Tana ganinsa ta tashi da sauri ta ɗauki towel dake gefenta ta fara tsane mai jiki sai ya yi tsaye tamkar wanda ya suma saboda tsabar farin ciki, irin wannan kulawar yake addu'ar samu ga shi tun farko an fara da wadda ma bai zata ba.
Man shafawa ta ɗauko ganin ya kasa motsawa daga inda yake yasa ta kama hannunsa ta kaishi kan stole ɗin gaban madubi ta zaunar da shi, a hankali cike da natsuwa tana kashe shi da murmushi ta fara shafa mai man.
Hure mai ido tai sai kuma ta duƙa a hankali ta fara sunsunar wuyansa, kamar a mafarki ta janye fuskarta tace "Prince ya naji haka?" 
Ya dube ta da ƙyar ya ce, "Princess me kika ji ne?"
Ta zumɓura baki tace, "Ji nayi baka fita ba sam ba kai wankan kirki ba, gaskiya ba zan yadda ba mu je na sake yi ma da kaina."
Murmushi ya yi ya saba da zolayar Princess ɗinsa bata so su zauna ba tare da suna tattaunawa ba ko suna tsokanar juna ba, wanda hakan shi ke ƙara masu son juna da shaƙuwar gaske.
Tashi ya yi ya ce, "To amarya mu je ai duk yadda kika ce haka za ai ba mai musa maki zance ki koma ya yake wallahi, ko sau ɗari za ki ce nayi wanka zan yi don girmanki ne hakan ai."
Dariya tai lokacin ta gama shafa mai man, ta ɗauko turare ta fesa mai, sai kuma ta kalle shi ta fashe da dariya tace, "Prince wane kaya zaka saka na barci ne? Kasan ba kayanka ko guda a cikin gidan nan fa."
Ya saki baki yana kallonta, tai mai masifar kyau na ban mamaki, ganin bai tanka ba yasa ta buɗe kayanta ta fito da riga da wando ƙanana ta ba shi tana dariyarta tace, "Ga aro nan na baka zuwa safe idan kuma akai min datti da kaya za a wanke min abina." Ta nufi toilet ɗin ita ma don tai wankan.
Ya ɗaga kayan sun yi mai kyau ya yi mamakin yadda da yasa kayan suka amshi jikinsa sosai ya zauna yana ƙarewa ɗakin kallo yadda aka tsara shi ya yi kyau na ƙarshe abin sai ya sake ba shi nishaɗi.
Ta jima tana wanka, kafin ta fara tunanin idan ta fito kuma me zai faru oho? Tana gamawa tai alwala ta fito yana kwance yana kallon saman ɗakin tamkar mai tunani.
Cikin natsuwa ta shafa manta ta fesa turare ta ɗauki kayan barci masu ɗan mutunci ta saka ta ɗora zani sama ta taka a hankali har inda yake kwance tace, "Prince na shirya tashi mu yi sallar barci naje ji kasan gobe zan ƙulle kuɗin sadakina naje sarin kaya Lagos kamar yadda mu kai da kai."
Dariya ya saka yana kallon yadda take maganar tsakaninta da Allah ba wani alamar wasa a fuskarta.
Tashi ya yi domin jiranta yake shi daman har kafet ɗin sallar ya shimfiɗa jiranta kawai yake.
Bayan sun gama sallar ne ya dinga kwararo addu'ar neman zaman lafiya da zuri'a ɗayyiba a tsakaninsu. Ita kuma ta dinga addu'ar Allah Ya taimake shi ya ba shi ikon sauke nauyin dake kanshi ya kuma riƙe alƙawarin dake tsakaninsu Ya ƙara mai buɗin alheri a rayuwarsa.
Suna gamawa ya janyo kaza da fura tare da kayan lambu ya ce, "Nasanki da shegen kwaɗai don haka kazar za ki fara yi ma sallama dai."
Dariya tai, tace, "Ai kuwa dai kamar ka sani don haka ma naga ka saka kejin kaji a gidan nan saboda idan zan ci ba sai kowa ya sani ba." Ta ida maganar tana mai hararar wasa.
Suna wasa suna dariya har suka gama cin kajin suka kora da kayan lambu sai Jiddah ta kama hannunsa suka fice ya bita yana kallon inda zata da shi kuma.
Gudan ɗakin ta kaishi ta rungume shi tai mai kiss ta juya tana cewa, "Mu kwana lafiya Prince kar da ka makara kasan gobe da asuba akwai gyaran gida da yi ma amarya Princess girki."
Ganin ta ja ƙofar da gaske ta fice yasa ya  kasa ko buɗe baki balle ya yi mata magana sai kawai ya bi ƙofar da kallo kamar wani yaron goye .
Tana shiga ɗakinta ta fashe da dariya tana tunano yadda fuskar Prince ta koma data barshi tsaye tana kora mai jawabin da ya daskarar da shi gun.
Cikin sauri ta sake fesa turare ta kunna turaren ɗaki ta sauya kaya zuwa masu masifar kyau ta haye gadonta tana murmushi.
Ganin da gaske take sai ya samu ƙarfin halin takawa a hankali ya buɗe ɗakin jikinsa sanyi ƙalau ya nufi nata ɗakin ba tare da yasan me zai ce mata ba idan ya je.
Ƙamshi mai daɗi ya ziyarci hancinsa, ya shaƙa ya sake shaƙa ya sauke ajiyar zuciya yana kallonta kwance ta lulluɓe jikinta duka tai lamo don yasan bata isa yin barci ba daga zuwanta ba.
"Princess." Ya ambaci sunanta cikin murya kamar zai kuka.
Juyowa tai daga kwancen ta watsa mai idanunta fuskarta fal fara'a tace, "Na'am Prince, baka kwanta ba ne? Ko akwai abin da kake buƙata ne?"
Kasa magana ya yi domin baisan me zai ce mata ba, don haka ya isa kan gadon ya zauna ya ce, "Kin taɓa cemin ba za ki iya barin mijinki ya kwana ɗakinsa ba, to me yasa Yau ni kike son na kwana nawa ɗakin na daban?"
Sai kawai ta tashi zaune tace, "Yanzu har ka manta alƙawarinmu dakai Prince?"
Cikin rashin fahimta ya ce, "Wane alƙawarinmu kuma Princess?"
Ta shagwaɓe fuska tace, "Kace min ba zaka kwana ɗakina ba sai bayan shekara biyu domin raino na za kai nayi yarinta da kwana da miji ɗaki guda."
Sakin baki ya yi galala yana kallonta, wai da ita a tunaninta da gaske yake mata wannan maganar? Cabɗijam! Sai kace dai wanda ya yi auren dole ba auren so da ƙauna ba?
Janye bargon jikinta ya yi ya ce, "Af, na manta fa, amma bari na duba nagani ko kin isa kwana da miji ko har yanzu sai na yi rainonki."
Tai saurin janyo bargon ta rufe jikinta, bayan ya riga yaga komai.
Cikin muryar shagwaɓa tace, "Kai  Prince, kai ne fa kace zaka barni sai bayan shekara biyu sannan na zama ƴar duma-duma."
Dafe bakinsa ya yi ya ce, "Kai wannan baki baka kyauta ba da ka faɗa wa Princess abin da bai yiyuwa, amma dai bari mu gani." Ya sake ƙoƙarin cire bargon daga jikinta.
Ta kuwa riƙe bargon ta fara yin kukan shagwaɓa, bai san lokacin daya ida hayewa ba ya janyo ta jikinsa yana bubbuga bayanta tana cewa, "Sorry Princess ba zan sake ba, kin ji, ban san kina damuwa ji nake kamar zuciyata ta fashe don tsabar tashin hankali."
Lub tai jikinsa ƙamshin turarensu na ƙara masu nishaɗi a zukatansu.
Ɗago kanta tai ta kalle shi ta zumɓura bakinta ta sake fashewa da kukan shagwaɓar.
Baki ɗaya ta rikita shi ya rasa me zai mata sai kawai ya rungume ta ya fashe da kuka yana cewa, "Na gode! Na gode ! Na gode sosai Princess Allah Ya ban ikon riƙe ki kan amana da gaskiya, Ya azurtani da yi maki duk wata buƙata taki Yasa na zama abin alfahari a gareki ."
Jikinta  yai sanyi ganin yana kuka yana magana wadda tasan da gaske daga can ƙasan zuciyarsa take fitowa sai itama ta kama hawaye ta shige cikin jikinsa sosai tana cewa, "Don Allah ka daina kuka kana tada hankalinka a wannan rana mai daraja, a wannan rana mai alfarma, a wannan dare mai cike da farin ciki da nishaɗi tare da cikar dukkan burikanmu Prince. Insha Allah za mu rayu cike da farin ciki tare da walwala mai ɗorewa har ƙarshen rayuwarmu. Ina maka kyakkyawan zato wanda ya inga dukkan tunanina yasa na amince da kai ya tunzura zuciyata da jikina ƙara ƙarfin sonka da ƙaunarka da son aurenka. Shin Prince ka taɓa tunanin zuwan wannan ranar a shekaru biyar zuwa goma da suka wuce ne?"
Kanshi ya girgiza mata don kuka bai barinsa faɗin ko da kalma guda.
Ta cigaba da shafa sumar kansa tana magana cikin zubar hawaye, "Ka sani Prince ba kai ya kamata kai kuka ba, ba kai kuka ya kama ba, sannan ba kai fargaba ya kamata ta kama ba Prince nice, saboda kafin auren nan an faɗa min maganganu da dama akan ka da halayenka wanda na runtse ido na toshe idanuna nayi kunnen uwar shegu da su na kafe sai kai duk da tarin masoya da Allah Ya azurtani da su kaine kawai ka zauna min a raina ka mamaye min duk wata jijiya da tsokar dake jikina. Prince ka zama jajirtacce mai kauda kai daga dukkan abin ƙi mai aikata abin da za a yaba mai, wanda kowa zai dinga Allah san barka da halayensa."
Ƙara shigar da ita ya yi jikinsa sosai yana cewa, "Nayi maki alƙawarin hakan Princess don Allah kema ki dinga saka Ni a hanya idan kinga na kauce daɗin zaman kenan Princess kin ji?" Ya ɗago mata kai yana kallon idanunta.
Itama cikin kukan take share mai hawaye yana cewa, "Nai maka wannan alƙawarin Prince nima idan kaga ina ba daidai ba ka zaunar dani cikin natsuwa da lumana ka gayamin abin da nayi ban daidai ba zan baka haƙuri kuma na gyara kuskuren ba zan sake aikatawa ba."
Sun jima suna yi ma juna alƙawarin zama da lafiya da taimakon juna da kulawa da juna har ƙarshen rayuwarsu. Sannan labarin ya sha bambam domin Prince ya rikice mata shi ala dole bai san wane lokaci ya ce mata zai raine ta saboda shi idan tana gabansa manta wane hali ma yake ciki yake sam.
Sanin cewar daman ranar suke jira, kuma shi ne matafin farko na samun nishaɗi a rayuwar aurensu da nuna godiya ga Allah Yasa ta saki jiki ta taimaka mai ta ba shi kulawa iyakar kulawa sai ga Prince na faɗin "Princess nayi maki kyautar kaina, na baki komai nawa ke ce ma mai Ni ke Princess Allah ke ce kika aureni."
Ita dai ba baka sai kunne domin abin ya girmi kunnenta don haka sai ta yi tsit kawai tana amsar saƙon da kowace jijiya ke amsa daga gun Prince ɗinta. 
Sai da taga yana neman yi mata rauni sannan ta dinga ture shi amma ina shi bai ma san me yake faruwa ba don zuwa yanzu ko magana ya kasa sai tashin nishinsa kawai da kalmar Princess kawai yake iya ambata.
Sai da tai da gaske sannan ta ture shi ta mirgina gefen gadon ita kaɗai tasan me take ji a jikinta.
Shima sai ya yi lamo kawai yana hangen taurari na yawo a sararin samaniya yana ganin furanni na kai da kawowa ga network ta ko'ina na yawo duk a idanunsa.
Sun jima kowa jiki ba ƙarfi sannan a hankali ta tashi ta nufi toilet ta haɗa ruwan zafi ta shiga kenan sai ga shi ya shigo, kunnenta ya kama ya ɗan ja, tai ƙara ya ce, "Me yasa kika taho baki jira na ɗauki ki ba? Kin manta da aikina ne ɗaukarki nayi maki wanka na shafe ki ko'ina na kwantar da ke jikina ki yi barci ina baki labarai masu daɗi da saka barci cikin nishaɗi ba?"
"Afuwan Prince, na tuba ba zan sake ba, sai dai kar ka manta nima wannan shi ne burina naga nayi maka komai na tsare maka komai na saka barci cikin nishaɗi."
Rungume ta ya yi bai damu da kayan jikinsa ba yana cewa kenan wayau kike so ki yi min kenan komai kice ke ce za ki yi Ni kuma ba zan komai ba kenan? Gaskiya ba zan yadda ba Princess nima ina son naga ina taimaka maki gun ayyukan gidan nan dama kin gane komai tare zamu dinga yi."
Zuwa yanzu su duka sun afka babin wankan tana yi mai yana yi mata, suna tsokanar juna ta hanyar watsawa juna ruwa. Sun ɗauki lokaci suna wankan sannan suka fito ko wajen fitowar ma sai da suka saida halin don Jiddah cewa tai sai dai ya goya ta, shi kuma ya ce idan ya goya ta to zai sake mata garambawul don ya lura a zabure take sosai.
Kan gado ya ɗora ta ya ɗauki towel yana tsane mata jiki itama tana tsane mai nashi jikin, turare kawai ta fesa masu suka sake kwanciya ta shige cikin jikinshi sukai shiru kowa na tunanin yadda rayuwarsa ta juya Yau shi ne kwance cikin yanayin da yake gani a mafarki.
Jiddah ta ɗan bugi ƙirjinsa tace, "Prince ka kwanta kai barci saboda gobe nasan jama'a za su zo da wuri kada barci ya hanaka amsa taya murnar aure gobe."
Shafa ƙananan kitson kanta ya yi ya ce, "Ke dai Princess ki faɗi gaskiya kada gobe na fita ace lallai na auri jaruma kwana guda har ta gama mai aiki ya ƙara tsawo."
Sunne kanta tai cikin ƙirjinsa tace, "Kai Prince ban da sharri dai, Ni ban ma san komai ba, don haka ba ruwana."
Murmushi ya yi ya ce, "Ni kam kinga na sani domin Yau naga network kala-kala naga kuma sararin samaniya haka naga furanni na yawo a saman ɗakin nan."
Dariya tai, don tasan me yake nufi, don haka sai tace, "Ni sai ba ruwana don Malama ce kowa yasani."
Shima ya yi dariya ya ce, "Kai ai Ni zan bada wannan labarin don tunda nake ban taɓa amsar irin wannan darasin ba sai Yau gaskiya Malama kullum zan dinga amsar darasi daga gareki ba dare ba rana balle safiya."
Dariya tai mai ɗan sauti tace, "Duk ban san wannan ba, amma dai nasan an ban manyan kyauta kala-kala kuma gobe zan ɗauki kyautuka na saboda na baka ta rabani da abuna."
Ya ɗago inda ta nufa don haka sai ya yi murmushi kawai yana sake jin wani sabon nishaɗi na zagaye ilahirin jikinsa ya ce, "Ai Ni da sauƙi tunda har nayi kyauta ke fa? Ai tsabar amsar saƙon da nake baki ko kalma guda kasa furta wa ki kai sai santin kurma kawai ki ke wanda kowa yasan yafi kowane santi."
Sun kai wajen ƙarfe biyun dare ba su yi barci ba, haka ba firar kowa suke ba, firar kansu suke da kansu, sai tsabar tsokanar juna kawai.
Washegari tunda asuba suka tashi ya yi alwala ya fito ta ɗauka masallaci zai je sai kuma ta ga ya zauna ga alama ita yake jira.
Ta dube shi da alamar neman ƙarin bayani sai kuma tai murmushi ta isa inda yake ta kama hannunsa tace, "Mu je na raka ka ƙofa Prince yanzu an tada salla kar da ka makara."
Wata ƴar harara-harara ya jefa mata ya ce, "Tab ina ango ina zuwa Masallaci ranar farko na angonci?"
Dariya ta saka ta dube shi sosai tace, "Ai na manta ai Malam ango ashe fa bakai ba fita sai bayan kwanaki huɗu ko?"
"Ai daɗina dake saurin fahimta don haka maza ki yo alwala mu yi sallah domin so nake na ƙara ɗaukar darasi ya Malamata mai ɗunbin ilimi da tarin hadisai."
Sanin idan ta biye mai har gari ya ida waye wa basu yi sallar ba haka basu daina tsokanar juna ba yasa ta faɗa toilet ɗin tana murmushi.
Suna gama sallar ta jashi suka koma barci duk da idan zata biye mai to darasin zai sake ɗauka amma sai tai mirsisi tace barci ya kamata su yi tunda akwai gajiyar biki jikinsu. Ba don yana so ba, sai don bai san takura mata, kuma yasan tai namijin ƙoƙari a jiya da ta ɗauke duk buƙatarsa ba tare da raki ba duk da abin ya koma mata sabo, don shi da ace bai san yaranta ba zai iya rantsuwa a rufe ya same ta.
Cikin jikinshi ta shige tai lub da ita yana shafa kanta har barci ya ɗauke shi, daman haka take so ya yi barci ta tashi tai ma shi breakfast don haka tabi a hankali ta zare jikinta ta kanga mai filo kamar ƙaramin yaron goye ta sunkuya tai mai kiss ta fice tana murmushi.
Jinta take wasai kamar ba ita ba, duk da ta ji jiji hannun Prince ɗin nata amma sai take ganin ba komai bane, gwara ta haɗa mai breakfast kafin ya tashi, don ta lura bai damu da cin abinci ba shi yasa yake ta ƙara tsawo ba ƙiba.
Kicin ta nufa kai tsaye, sai kuma ta zubawa kayan kicin ɗin ido tana son tuna abin da ya kamata ta shirya mai na breakfast ɗin.
Ganin ba a kai ga kawo doya da kayan miya ba gidan yasa kai tsaye ta zuba ruwan zafi ta ɗebi fulawa ta dama kunu ta zuba madarar gari wadatacciya a ciki ta zuba flover don ya yi ƙamshi, ta sake ɗibar fulawar ta kwaɓa fanke, Sannan tai tsaye tana tunanin me kuma zata sake yi mai tunda babu kayan miya da dankali da doya a gidan. Sai kawai ta haɗa kayan ƙamshi ta zuba Lipton ta haɗa mai ruwan tea ta ɗauko sauran kajin jiya ta ƙara masu kayan ƙamshi da haɗi ta zuba a kula masu kyan gaske ta haɗa komai ta jera.
Tana gamawa a gurguje ta koma ɗaki ta share duk da bai komai ba , ta goge ko'ina ta kunna turaren wuta ta fesa turaren ɗaki ta faɗa wanka, tana fitowa ta zaɓi leshinta mai kyau doguwar riga ta saka ta zauna gaban madubi ta zuba kwalliyar gaske ta murza ɗaurin kallabi, daidai lokacin agogo ya buga ƙarfe tara na safe, don haka sai sake gyara ɗakin ta fesa turare ta nufi inda yake kwance a hankali ta sunkuya ta zuba mai ido kawai tana kallon kyakkyawar fuskarsa, wani irin kyau ya sake yi mata, kallon wani kyakkyawa ajin farko take mai wanda bata taɓa ganin mai kyansa ba.
Tunda ta sunkuyo kan fuskarsa ya shaƙi ƙamshin turaren ta sai ya farko ya buɗe idonsa yadda ba za ta san ya farka ba, godiya ga Allah kawai yake yana ƙarawa ganin yadda Allah Ya azurta shi da mata kamar Jiddah.
Ganin sai kallonsa take yasa ya ja mata hanci a hankali. 
Dariya tai itama ta ja siririn hancinsa tace, "Good morning Prince."
Tashi ya yi zaune ya jata jikinshi ya ce, "Ba zan amsa ba tunda ki kai wanka kika barni." Ya gama maganar yana haɗe fuska shi ala dole ya ji haushi.
Kunnuwanta ta kama ta ɗan ƙara rusunawa tace, "Afuwan Prince nayi babban laifi amma yanzu zan gyara sai na cire kawai mu sake yi tare, daman ji nake tamkar ban fita ba saboda ba dai nayi ba, haka zalika ina ƙwadayin yin sunnar Manzo na yin wanka tare da mijina, tamkar yadda yake da iyalinsa."
Ganin tana niyyar cire kallabin ya dakatar da ita ya ce, "Kin yi kyau sosai Princess wanda ban san da shi ba sai Yau, kin yi wa kayan kyau sosai ban wayata na ɗauke ki hotuna."
Wayar ta miƙa mai ya shiga ɗaukar ta hotuna kala-kala sannan ya yi mata bidiyo.
Ganin ya kasa dainawa yasa tace, "Prince haka nan sun isa kada a cika wayar bayan akwai na musamman da za ai idan mun shirya."
Cire kayan tai suka sake shigewa toilet ɗin suna maƙale da juna. Suna shiga tai saurin ɗaukar sabulun tace, "Prince Ni zan fara yi maka don na lura ba ƙaramin datti kai ba daga jiya zuwa Yau ba."
Murmushi ya yi baice komai ba, tana can tana niyyar ɗaukar soson yai saurin ɗibar ruwan sanyi ya watsa mata ya fashe da dariya.
Tai ɗan ihu ta faɗa jikinsa tana cewa ba zata yadda ba ita sai ta rama ko saka mai kuka.
Sai kuma ya fara bubbuga mata baya yana cewa cikin siririyar murya, "Afuwan Princess ban san lokacin da marar jin hannun nan ba ya watsa maki ruwa ba amma ki hutunta bakinsa daya kasa gaya maki abin da zai faru." Ya miƙa mata bakinsa nufinsa tai ma shi kiss.
Manna mai kiss ɗin tai da nufin tai mai ƙwalele amma ta makara sai ji tai yai caraf da halshenta yana tsotsa tamkar ya samu sweet.
Sun jima a yanayin har ya fara sauka layi tai azamar janye jikinta, tana cewa time na ƙurewa fa Prince yanzu ka fara jin sallamar mutane kasan Yau ƴan Jalingo za su koma fa."
Shi dai ko magana bai iyawa, don haka tai mai wanka ta tsaya jiran yai mata taga alamar wutar jikinsa ta ɗauke baki ɗaya sai ta nufi yin wankan da kanta, sai kuma ya amsa ya cigaba da yi mata.
Suna fitowa tai mai shafa, shima ya shafa mata mai da powder ta zizara kwalli zata ɗora jan baki ta tuna da wani abu don haka ta aje shi zuwa anjima. 
Kallonshi tai ta kalli kayan daya cire jiya ta fara sinne dariya irin alamar zai maimaita kayan daya cire yana matsayin ango guda.
Fahimtar abin da take nufi yasa ya nuna mata wata leda dake can gefen gadon. Tana ɗaukowa taga wata rantsattsiyar shadda mai kyan gaske wadda tana da irinta cikin kayan daya ɗinka mata na cin bikin, hakan yasa ta fahimci iri ɗaya za su saka kenan Yau ma kamar kwanakin baya kala guda suke sakawa.
Da kanta ta saka mai kayan ta ɗauki turare ta fesa mai tana cewa, "Idan aka ƙarar min da turare ba wani daɗin bakin da za ai min sai an biyani abina har da riba."
Girgiza kansa ya yi ya ce, "Ni fa taimaka maki nake ina saka wannan ƙaramin turaren saboda turarena yafi naki nauyi da hidimar ma baki ɗaya."
Zumɓura baki tai ta fara dire-diren ita ba zata yadda ba sai dai a fitar da turare guda kowa ya dinga amfani da shi.
Dariya ya dinga yi yana cewa bai yadda ba shi ba zai dinga shafa turaren mata ba, ta kuwa ƙara ƙaimin abin da take tana cewa ita fa ba ruwanta ƙamshi guda take so shi da ita su dinga yi kawai.
A haka dai ya taimaka mata ta saka tata shaddar, kawai ɗaukar ta ya yi ya kama juyi da ita wai tayi kyau fiye da ɗazun.
Hotuna suka cigaba da yi sannan suka koma yin videos  abin gwanin birgewa.
Sun ɓata lokaci gun hotunan da videon sannan ya janyo ta jikinshi suka nufi falo suna ta murmushin nishaɗi. Tabbas sun cika amare masu son junansu.
Kan kujera suka zube ya dubeta da dukkan kulawa ya ce, "Princess me kike son ci na fita na nemo maki naga rana tayi amarya bata karya ba, duk ƙwazon da tai jiya gun bada darasi."
Sunne kanta tai, tana dariya ƙasa -ƙasa sai kuma tace, "Har ka tuna min da babbar kyautar da akai min kuwa a wajen ɗaukar darasin."
Miƙewa tsaye yake son yi don fita nema mata abin da zatai breakfast da shi, sai ta kama hannunsa ta nufi inda aka tsara don cin abinci ta zaunar da shi yana bin ta da kallo don bai fahimci komai ba.
Sai da ta buɗe naman ta zuba a filet ta zuba mai kunun a kofi ta zuba fanken ta tura gabanshi ta zagaya ta zauna kusa da shi tace, "Bisimillah Prince komai ya kammala kai kaɗai ake jira daman."
Kasa cewa komai yai sai ƙoƙarin tunanin lokacin datai girkin kawai yake, bai ankara ba ya ji saukar kofi a bakinsa ya buɗe ta zuba mai kunun. Lumshe idonsa ya yi jin wani garɗi da daɗi na musamman daya sauka akan halshensa, a hankali ta cigaba da ba shi a baki yana sha, ganin kamar bata sauri ga shi kunun ya yi mai daɗi sai ya amsa ya cigaba da sha da kansa yana haɗawa da fanken. Sai da ya shanye wanda ta saka mai duka sannan ya aje kofin ya fara ƙoƙarin zuba mata naman a baki don itama ta gama shan nata kunun. 
Yana cin naman sau ɗaya ya kalle ta da alamar tambaya sai kuma ya ce, "Princess yaushe kika fita har ki kayo cefane ban sani ba?"
Dariya tai ta cire kallabinta ta saka a gefensa wai ita ala dole santi yake yi.
Sai da ya sake tambayar sannan ta gaya mai sauran na jiya ne ta gyara saboda ba kayan da take buƙata na girki a gidan.
Ya kalli jug ɗin kunun ya ce, "Shi kuma wancan fa ina kika samo shi ban taɓa shan irinsa ba ke ban ma san shi ba Ni sai Yau, don Allah dame ake yin shi?"
Ta fashe da dariya tace, "Da zallar so da ƙaunar Prince ɗina ake yinshi , ina fatan ya yi maka daɗi?"
Kiss ya manta mata a fuska ya ce, "Bayan daɗi ma har garɗi da birgeni ya yi don haka na gode sosai da wannan breakfast mai inganci dana samu bayan kyakkyawan darasin dana ɗauka."
Shiru tai ta ƙyale shi, domin bata san lokacin da Prince ya koma haka ba, shi da take hangen magana bata dame shi ba, a hangenta ma sai ta koya mai wasu abubuwan da dama ashe kar yake.
Sai da ya ji cikinsa na neman fashewa sannan ya haƙura ba don ya gaji da ci ba a bakinsa ba.
Falo suka dawo yana kwance cikin doguwar kujera ita kuma tana kwance jikinsa suna kallon hotunan da sukai ɗazun tana cewa yafi ta kyau yana cewa ta fishi kyau.
Suna cikin haka suka ji ana buga gidan, tashi tai ya miƙe tsaye ta nuna mai kumatunta alamar yai mata kiss kafin ya fita buɗe ƙofar, ya kuwa manna mata ita ma tai ma shi ya fice yana kallonta tana ɗaga mai hannu alamar bye-bye kamar wanda zai fice daga gidan baki ɗaya ba ƙofa kawai zai buɗe ba ya dawo.
Yana ficewa ta ruga ɗaki ta sake gyara fuskarta ta shafa jan bakin ta gyara ɗaurin kallabinta ta zauna tana jiran taji su waye suka zo.
Tana jin yana magana da yara sai ta fito, kayan alaci ne aka aiko daga gidan Yayarsa ta amshi kayan tana tambayar yaran ya Auntyn take, ta juye komai ta zuba masu cin cin da dubulan suka zauna suna ci ita kuma ta ja Prince suka shiga kicin ɗin don zubama Auntyn kayan bikin nata yaran su tafi da su.
Sai ya dinga ganin abin kamar a mafarkin daya saba yi na rayuwar da yake so suyi da Princess ɗinsa idan sun aure, nishaɗi suke su duka kowa cike yake da annashuwa har ta gama zuba komai yana cewa sun yawa tana cewa Auntynsa za a kai mawa ko tata? Dole ya ja bakinsa yai shiru don abin yafi ƙarfinsa.
Suna fitowa yaran sun gama ta basu kayan tace su gaida mata da Auntyn sosai.
Suna tafiya suka koma inda suke da ta jawo wayarta ta kira lambar Alawiyya kamar jira take daman ta kama kiran tana cewa, "Kaga amarya a gidan Mustapha bada kanki a sare ki je gida kice ya faɗi, tun ɗazun nake ɗaukar waya da zummar kiranki sai Abbansu Anam ya hanani ya ce yasan baku tashi ba, haka kawai zan matsa ma sabbin amare da kira."
Dariya ta saka tace, "Ya kyauta min kuwa, domin yanzu haka juyin farko ne mukai abinmu."
Alawiyya tace,"Ai fa abu ya zo ga ma'iya daman breakfast ɗin ku ne nace ya za ai kuna iya buɗe gidan yanzu a kawo maku koko sai anjima?"
Tai murmushi tace, "Aunty ta jima da kawo mana breakfast Madam ke dai kice kin kira ki ji gulma kawai to Prince da Princess na lafiya."
Wayarsa ce tai ƙara don haka ya ɗauka bai ma duba suna ba, sai ji ya yi ance, "Sai ka zo kaba yara kuɗin makaranta da kuɗin cefane?"
Murmushi ya yi don Maryam ce hatta Jiddah dake jikinshi tana waya tana jin yadda take magana cike da gatsali da fusata.
"Yanzu za a kawo, bari na kira waya, amma har cefanen jiya duk ya ƙare?"
"Ban sani ba, sai ka zo ka duba da kanka , kai dai ka ji haushin kanka kuma wallahi ka ji tsoron Allah tun yanzu ka fara mugun halin naka, to indai kai ne ai gata ga ka nan muna nan zamu ga yadda zata kaya."
Murmushi ya yi yana cigaba da wasa da kitson Jiddah ya ce, "Shike nan za a kawo maku komai."
"E daman kace haka man, ai Allah Ni ba zan juri wulaƙanci ba don taƙamar kayi wani auren banza can."
Kashe wayarsa ya yi kawai don yasan idan ba katinta ya ƙare ba, ba zata tsiyaya mai masifa ba, shi kam ko zaginsa za tai ba zai ji komai ba yanda yake tare da Princess ɗinsa matsayin matar aure .
Duk abin da tace mai tsab Jiddah ta ji sai tai kamar bata ji ba, suka cigaba da waya da Alawiyya.
Sallamar ƴan Jalingo ce tasa ta tashi daga jikinsa su kai sallama da Alawiyya ta fita waje ta tarbe su, shi kuma ya koma ɗaki.
Sun gaggaisa suna ta zare ido sunga gidan Jiddah kamar ba Nigeria ba, gida mai kyan gaske ya ji kayan alatun rayuwa komai akwai a gidan wani abun ma basu san ko miye ba.
Jiddah ta tarbesu da martaba ta kawo masu kayan abincin da Aunty ta aiko masu da shi, suna ci suna sunne kai domin baki ɗayansu ba wadda ta taɓa taka ƙafarta gidan auren Jiddah da Deeni.
Suna gamawa ta kwashe kayan ta kai kicin ta leƙa ɗakin tace mai ya fito ya gaisa da mutan Jalingo suyi bankwana za su koma gida Yau.
Tare suka jera suka fito yana riƙe da hannunta suka gaisa suna ta yi mai Allah sa alheri da fatan zaman lafiya, ya kawo kuɗi yaba Jiddah ya ce ta basu idan za su tafi zai ɗan fita ya je ya dawo.
Ta basu kuɗin sunata godiya tabi bayan shi yana tsaye yana kallon ƙofar ɗakin da tsammanin fitowarta .
Tana zuwa ya buɗe hannu ta faɗa ciki ya maida ya rufe suka dinga saukar da ajiyar zuciya.
A cikin kunnenta ya raɗa mata, "Zan fita Princess ba jimawa zan ba zan dawo, zan je nima nayi bankwana da waɗanda suka zo daga wasu garuruwan ƴan'uwan Mamana."
Cike da kulawa tace mai, "Allah Ya tsare min kai, Ya kiyaye min kai, Ya Kai ka lafiya Ya dawo min da kai lafiya Prince. Ina fatan zaka runtse Idonka daga kallon kowace mace, idan ma tsautsai yasa ka kalla kaga abin da ya birgeka a jikinta don Allah ka kira Ni a waya ko ka turomin message ka faɗa min ko miye kafin ka dawo na tanadar maka ko miye ma." Suka haɗe bakinsu waje guda suna kissing ɗin juna na tsawon lokaci, sannan ta zare jikinta tana sake maimaita mai addu'a yana amsawa da "Amin Princess, sai na dawo ki kulamin da kanki sosai don Allah ban da aiki ki kwanta ki huta har in dawo."
Murmushi tai tana sake ɗaga mai hannu har ya fice daga gidan.
Mutane da dama suka dinga shigowa ganin amarya da ɗakin amarya, amma ita hankalinta na kan wayarta da suke chat suna waya da Prince ɗinta yana gaya mata yadda yai kewarta itama tana gaya mai yadda tai tata kewar har tana cewa ta rame ita dai ya dawo gida haka nan ko ta saka mai kuka.
Jin hakan yasa ya ruɗe ya ce mata ga shi nan zuwa yanzu insha Allah yana hanya.
Ko da jin haka sai ta tashi da sauri ta shiga kicin kasancewar ta bada an siyo mata kayan miya da kifi ta ɗora taliya ta gama ta yi mai gurasa ta haɗa lemu mai daɗi ta saka a fridge sannan ta shiga wanka tana fitowa matan dake gidan suka ce za su tafi ta zuba masu kayan biki ta raka su ta rufe gidan da niyyar ba zata sake buɗe wa kowa ba sai Prince ɗinta.
Ƙananan kaya ta ɗauko masu kyau ta saka tai bala'in kyau a cikin kayan domin komai ya amsa sunansa a jikinta ya kuma bayyana ta fesa turare ta sake gyara ko'ina ta dawo kan kujera ta zauna ta kira shi a waya amma har wayar ta katse bai ɗauka ba, sai ta samu kanta da turawa mai saƙo.
"Idanuwana sun rufe, kunnuwana sun toshe, jikina ya yi yaushi miyan bakina ya ɗauke duk don rashin dawowar Prince gida da wuri, don Allah ka dawo gida ina son jinka kusa da Ni Prince cike nake da kewarka tunda ka fita."
Yana ta sauri yabar gun abokansa sun riƙe shi, ga shi hankalinsa na kan Princess ɗinsa, yana ganin kiran ya kasa amsawa ne saboda bai taho ba, sai dai ganin saƙon yasa ya miƙe tsaye duk da tsiyar da su Ɗangote ke mai ya nufi gidan.
Sai da ya shiga unguwar sannan ya tsaya ya kira ta, tana ɗauka ta fashe da kukan shagwaɓa. Baki ɗaya ya rikice ya kama lallashinta.
"Afuwan Princess ga Ni nan yanzu haka cikin unguwa ina hango ƙofar gidanma yanzu haka."
Cike da shagwaɓa tace, "Na kusa mutuwa saboda kewarka Prince don Allah ka dawo ina jiran ka ko abinci ban ci ba sai ka zo mu ci kuma fa yunwa nake ji sosai Ni ."
"Yanzu -yanzu za ki ganni Princess gaskiya ban kyauta ba ai min afuwa."
Mintina kaɗan ta ji shi yana buga gidan, sai da sake fesa turare sannan ta nufi ƙofar tana buɗe mai suka rungume juna tana sauke ajiyar zuciya ta tamkar wadda tai kuka da gasken-gaske.
Shi kuma ya dinga shafa bayanta yana sunsunar wuyanta a hankali yana raɗa mata kalaman ƙauna da yaba kwalliyar da tai.
Sannan ta ɗago tana murmushi ta sumbace shi ta sake shigewa jikinsa tana cewa "Oyoyo Prince, sannu da dawowa, Allah nayi kewarka sosai, shin ka manta da Ni ne yasa baka waigo gida ba tunda ka fita?"
Cike da farin cikin ganinta ya ce, "Haba Princess taya zan manta da ke bayan ke ce rayuwata baki ɗaya."
Cikin ɗaki suka nufa, kan kujera ya zauna ta ɗebo mai ruwa mai ɗan sanyi ta ba shi a baki ya sha, sannan ta fara jera mai sannu kamar wanda ya yi wani uban aiki.
Shi kam ji yake baki ɗaya duk wani burinsa ya gama cika tunda har ya mamaki Jiddah matsayin matarsa kuma ta kasance irin macen da yake so ciki da waje. Allah Sarki Salim ina ma ace kana raye da kaga yadda ƙanwarka ke sakani nishaɗi ta sakani cikin aminci da walwala yadda nake fata nake buri.
Sai da ta tabbatar da ya ɗan huta sannan ta ja hannunsa suka nufi inda ta haɗa kayan abincin.
Tunda suka doshi gun yake jin ƙamshin abincin har miyansa ya fara tsinkewa. Cikin natsuwa ta zaunar da shi ta fara zuba abincin tana jerawa gabansa shi kuma sai aikin kallonta kawai yake yana jiran ta gama ya fara tada saiti.
Kamar yadda ya zata dai, ita ta dinga ba shi abincin har zuwa lokacin da ya ji cikinsa ya fara nauyi sannan shima ya fara bata a baki.
Sai da ya ci mai ɗan dama daga gurasar har taliyar sannan ya ɗora da lemu mai sanyi suka koma kan kujera ta shige jikinsa ta fara karanta mai wani littafi da take karantawa yana sauraren ta.
Suna cikin karatun suka ji sallamar Bilkisu, ta amsa mata sallamar ta ɗan zame daga jikinsa ba tare da ta tashi baki ɗaya ba.
Bilkisu na shigowa tana cewa, "Mun zo mu ga gidan amarya wankakka da sabulu da mai... Tai shiru ganin Mustapha kwance cikin kujera Jiddah na kishingiɗe a rabin jikinsa. Tai baya da sauri wai irin abin nan maigida ya shige ɗaki ko ya fice anyi baƙi.
Jiddah tai murmushi tace, "Ban gane komawa ba, kina nufin baƙonki ne Prince ɗin ko me?"  Daga can tsakar gidan Bilkisu ta saka dariya tana cewa, "Ke Ni ban san iskanci ce maki nai baƙona ne Mustaphan?" Sai ta sake dawowa cikin falon.
Shi dai ko kallo bata ishe shi ba, balle ya daina wasa da kitson Jiddah da yake, har sai da Bilkisun ta gaida shi sannan ya amsa yai mata kallo guda darajar yaron dake bayanta yana ma yaron wasa.
Ganin ta tukara a zaman wajen yasa Jiddah jan Prince cikin ɗakinta suka bar Bilkisun  a nan. Suna shiga ya fara sunsunar wuyanta yana jan ta, so yake ya biye mai su bar Bilkisu a falo don haka ta samu da ƙyar ta lallaɓa shi ta fice gun Bilkisun.
Tana zaune sai kalle-kalle take tana jinjina kanta, Jiddar ta fita, suka kalli juna Jiddah tai murmushi ya yin da Bilkisun tace murya ƙasa -ƙasa "Amarya kin iya kama angoki tun jiya ake nemansa gidansa ba a ganshi ba har yanzu ashe yana nan ana shan madarar ƙauna ta shekaru da aka kwashe ana zabgawa."
Jiddah tai murmushi domin tuni Bilkisu ta fice mata a rai ta san dai gulma ce kawai ta kawo ta, don haka zata yi iyakar yinta ta bar gidan shike nan.
Abinci ta zubo mata da kayan biki ta zauna sai dai sam ta kasa sakin jiki da Bilkisun domin ta san cewar Bilkisu ƙawar Maryam ce don haka dole ta kiyaye abubuwa da dama idan tana son kare kanta daga sabgar tsegumi da gulmace-gulmace irin na Bilkisun.
"Shegiya ƙawata sai da kika dai aure Prince ɗin nan hankalinki ya kwanta, kin zo daga sama kin ƙwace ma mata miji sai yadda ki kai da shi, naji ana cewa bayan lefen da ya yi maki har wasu kuɗi ya baki wai kiyi siyayyar abin da baki da shi ko?" Ta idasa maganar tana kallon kayan dake tsaune a falon masu matuƙar tsada.
Jiddah ta dubeta sai kuma tai dariya tace, "Ai ke dai bari kawai ko da yaushe cikin yi wa Allah godiya nake daya azurtani da miji irin Prince ban san wane irin farin ciki yake ban ba domin abin yafi kwatance balle misali, ai shi komai nashi nawa ne daman don haka kar ki yi mamakin komai aka ce ya yi min zai iya don yana ƙaunata kamar yadda nake ƙaunarsa."
Muƙut, Bilkisu ta haɗe miyau ta miƙe tsaye"To Jiddah ni zan tafi sai anjima Allah Ya bada zaman lafiya Yasa a jima tare."
Jiddah ta gyara zamanta sosai alamar ba zata iya ko rakata ba tace, "Amin Ya Allah zama kam ai mun fara kenan ba maganar tafiya ko rashin ƙarko."
Bayan tafiyar Bilkisu ba jimawa Prince ya fito zai tafi Jiddah ta raka shi tana shagwaɓar kar da ya jima ya dawo da wuri ita dai.
Gidansa kai tsaye ya nufa fuskarsa fal fara'a da farin ciki ba alamar damuwa ko kaɗan a tare da shi.
Matan gidan na ɗaki kowace tana jin yana sallama amma ba wadda ta samu ikon amsa mai sallamar balle a leƙo ai mai tarba ta musamman.
Ya bi yaran duka yai masu magana kana ya buɗe ɗakinsa ya shige yana jin kewar Jiddah fal a ransa, da ace gidanta ne ya je da yanzu tana jikinsa tana masa sannu da zuwa ta ba shi lemu ko ruwa mai sanyi tana shagwaɓa tana ba shi har sai ya ƙoshi ta ja shi zuwa toilet tai mai wanka ta tsane mai jiki tai mai shafa ta fesa mai turare.
Kan gadonsa ya faɗa yana hasko jiya zuwa Yau kawai irin nau'in ni'imar da ya kwasa gun Jiddar...
"To marar adalci, wanda bai san Annabi Ya faku ba, ashe kai ka sai mata kayan ɗakin da nake jin ana cewa sun yi kyau? To wallahi Allah Ya Isa kuma sai ka ban nawa haƙƙin dole tunda ba tsoron wani nake ba."
Hafsat ce tsaye kansa take ta masifa ta ji ana maganar shi ya saima Jiddah komai na ɗakinta.
Ko kallo bata ishe shi ba, saboda ba ta ita yake ba, shi baki ɗaya hankalinsa yana kan Jiddah jin ƙamshin turaren ta yake a hancinsa, hasko yadda take lafewa jikinsa kawai yake a idonsa tana wasa da gemunsa ko maɓallan gaban rigarsa, ko kuma ta dinga jan hancinsa tana cewa yafi nata bata yadda sai sun yi musaya. (Irin abin da matanmu su kai sake kenan yanzu, baki iya shigewa jikin mijinki ki yi duk wani kalar karuwancin da zai birgeshi ki koma ƙaramar yarinya a gunsa ki dinga wasa da abubuwa da dama na jikinsa kina yaba kyansa kina ƙarawa hakan ba ƙaramin so da shaƙuwa yake ƙarawa ba sannan ko baki nan zai dinga tunawa dake komai yake kina cikin ransa zai dinga sauri duk inda ya je don kawai ya dawo gunki ki dinga saka shi nishaɗi.)
Ganin ya ƙi kula ta yasa ta fara zage-zage, sai alokacin hankalinsa ya dawo kanta, ya nuna mata ƙofa ta bar mai ɗaki, amma kamar ya sake tunzura ta ma sai ta cigaba da zagin tana kiran shi mugu azzalumi wanda bai san adalci ba, hakan yasa ya miƙe da nufin yabar mata ɗakin sai ta sha gabansa ta ci gaba da aibata shi son ranta, ganin zata fusata shi yasa ya ture ta ya bar ɗakin ranshi a ɓace.
Yana fita itama ta fice kai tsaye kayanta ta haɗa ta bar gidan, yana zaune cikin abokansa sai ga kira daga surukarsa akan ya sakar mata yarinya ko ya ji kira daga kotu.
Shi daman yasan duk abin da Hafsat ke yi mai da taimakon mahaifiyarta sam ba tai na'am da shi matsayin suruki ba duk irin ƙaunar da yake ma Hafsat a banza bata gani sam, ita burinta ko da yaushe ya sakar mata yarinya shi kuma yana son matarsa don haka ma yake kauda kai daga duk wani iskanci da rainin hankali da Hafsat ke yi mai a zamansu.
Duk lokacin da tai yaji bai natsuwa sai ya maidota ba don komai ba sai don shi da gaske yake son ta yana son zama da ita musamman da suka fara tara yara da ita, da farko bata biyewa mahaifiyarta amma daga baya sai ta ɗauki duk wasu shawarwari da uwar ke bata.
Hankalinsa baki ɗaya ya tashi don shi mutum ne da bai san damuwa ko tashin hankali don haka ya dawo gidan ya shige ɗakinsa ya rasa abin da ke masa daɗi sam.
.
Sai ga Maryam ita ma ta shigo ranta ɓace tai tsaye tana ƙare mai kallo cike da takaici tace, "Wallahi ka ji kunya, kuma insha Allah sai ka ga abin da kai ya dawo kanka. Shi ne tsabar rashin adalci ka koma ka tare jikin mace kana mata hidima ka bar mu nan ba komai sai kace ba aurenmu kake ba."
Baki ɗaya so suke su saka shi ciwon kai, ko da yake har yaushe ma tun kiran wayar Maman Hafsat kan shi ke ciwo ita ma gata ta zo da nata rashin mutuncin.
Jiddah sai kiransa take ya ƙi ɗagawa ta turo saƙo fiye da biyar shima sai dai ya buɗe ya aje wayar kawai bai san me zai ce mata ba.
Ita ma Maryam haka ta ƙare nata rashin mutuncin bai tanka mata ba, saboda bai san itama ta nufi nasu gidan ace kuma ya kora su daga yin aurensa.
Da ƙyar ya je sallar magrib yana fitowa sai ga Yayan Hafsat gabansa ya tabbatar mai da cewa ya ba ƙanwarsa takarda don ba zata koma gidansa ba aurensu ya ƙare.
Duk lokacin da aka ce aurensu ya ƙare sai ya ji kamar an caka mai mashi a ƙahon zuciya yake ji.
Shi fa yana son matarsa yana son zama da ita don haka ba zai sake ta ba duk yadda za ai ba zai basu takarda ba.
Har dare bai san ya zai ba, ga Jiddah ta dame shi da kida da turo saƙo shi kuma ko guda ya kasa maida mata amsar saƙonta balle ya ɗaga kiran da take mai.
A daddafe ya je gun abokinsa Ali Ɗangote ya ce ya raka shi gidansu Hafsat ɗin ya basu haƙuri ta dawo gidansa don ba zai iya sakinta ba yana son zama da ita.
Suna zuwa aka bar su zaune falon gidan ko yaro ba wanda ya leƙa suka gaisa har wajen awa guda don har Alin ya gaji ya ce ya tashi su tafi amma ya ce shi sam ba inda zai je sai sun fito ya basu haƙuri ya kuma gaya masu gaskiya kan abin da taji ƙarya ne ba gaskiya ba.
Bayan uban zaman da su kai ne sai ga Mamarta ta fito  a fusace ta zauna ko gaisuwar da suke mata bata samu damar amsawa ba sai tambayar ina takardar yarinyata da ta jefa mai.
Kanshi a ƙasa cike da ladabi ya ce, "Mama don Allah ku yi haƙuri wallahi ba haka bane ba, taya za a ce Ni nayi wa Jiddah kayan ɗaki? Ba Ni nayi mata ba Allah kuwa Mama duk sharrin mutane ne da son ganin an yi tashin hankali kawai a tsakaninmu."
Baki ta taɓe ta kira Hafsat ɗin da ƙarfi, sai ga ta, ko kallon inda yake ba tai ba, ta samu waje ta zauna kawai tana kallon Mamar.
"Wai kin ji ya ce ba shi ya yi mata kayan ba." Cewar Mamar Hafsat kenan tana watsawa Hafsat ɗin harara.
Kwance take kan gado ta rufe idonta tana jin saukar hawaye a idanunta amma sam bata damu ba, babban burinta shi ne meke faruwa da Prince ne haka? Tunda ya fice take kiransa bai ɗauka ba, ta tura mai saƙo ba amsa anya kuwa lafiya yake? Gabanta ya sake faɗuwa ta sake ɗaukar wayar ta kira lambarsa sai kawai ta ji ya kashe wayar.
Zaune ta tashi ta dafe ƙirjinta dake bugawa, tabbas ta fahimta kawai bai san kiran da take mai ne, tunda ya kashe kiran yanzu alama ce ta duk saƙo da kiran da take turawa duk yana gani bai da lokacinta ne kawai.
A hankali ta fara zagayen ɗakin domin tunanin ko abin da tai mai kafin ya fita ko kuma daga zuwanta gidan zuwa yanzu? Tas ta tuna komai, ita dai bata ga abin da tai mai ba, tana ƙoƙarin inganta zamansu ta hanyar kulawa da ba shi duk wani haƙƙinsa to a ina ta rago shi ne ?  Me yasa ya zaɓi ranakun cin amarcinta ne ranar da zai fara yi mata sauyin yanayi? Ko dai bai same ta a yadda yake son mace ba? Ma'ana ko dai ita ɗin bata gamsar da shi bane ba? Tabbas ba zata ce ya daina son ta ba amma dole akwai abin da ke faruwa ko ya faru a tsakaninsu, sai dai bai kamata ba koma miye ba ace ya ɗauke shi da zafi haka ba, ya manta duk irin alƙawarin da sukai ma juna ne? Ya manta shi ne cikar farin cikinta ne? Ya manta nan shi ne aljannarta ta duniya sai ya buɗa mata zata ji daɗinta? Kuka take sosai tana zagaye ɗakin tana kiran wayar yana katse kiran.
Ganin har dare ya yi bai dawo ba kuma bai amsa kiranta ba haka zalika bai turo mata saƙo ba ko da na hujjar katse mata kira da yake sai ta samu a hankali tai wanka tai sallah ta jawo Alkur'ani ta ci-gaba da karantawa idanunta na zubar hawaye.
Ta jima tana karatun sannan ta aje ta koma falo ta lafe cikin kujera abar tausayi ta fara tunanin. Dama haka Allah Ya ƙaddara mata rayuwar aure cikin matsala da damuwa ita kenan a rayuwarta? Kenan ba za ta dai ji daɗin rayuwar aure yadda take so ba kenan? Me yasa Prince zai mata haka tun yanzu? Me yasa ya kasa riƙe ko da alƙawarin sati ne kafin ya bayyana mata waye shi? Cikin muryar kuka take cewa, "Ya Allah kaga halin da nake ciki, ina neman ɗauki daga gareka, ina neman rangwame daga gunka, Ya Allah ka azurta zuciyar mijina da adalci ka wadata shi da halayen kirki kai mai sadakar karamci ka ba shi ikon zama da mu cikin aminci ka ƙara mai buɗin alheri kasa ya gama lafiya." Kuka take tana nanata addu'ar a bakinta har zuwa ƙarfe goma na dare ba Prince ba labarinsa don haka sai kawai ta takure a cikin kujerar tai lamo.
Ba yadda bai ba kan tai haƙuri amma Hafsat tai biris tace ita fa ko zata koma to sai ya bata wani abu tai gyare-gyaren ɗakinta, duk da cewar ya basu nasu kason don su yi gyaran amma haka ya sake bata wasu masu dama har ma da Mamarta sannan suka tafi yana ƙara neman alfarmar ta koma gidan washegari tunda tace ba zata bi shi ba yanzu, sai kuma ta taɓe baki tace "Idan ka zo gobe ƙarfe shida na safe mu tafi idan baka zo ba zan yi tafiya ta garinsu Mama na huta." Ta kwashe kuɗaɗen ta shige ɗaki ita da Mamar suka bar su nan zaune.
Zuwa lokacin karfe sha ɗaya na dare don haka Ali Ɗangote ya gama fusata ko magana bai iya yi mai ba, kawai gidansa ya kai shi ya wuce na shi gidan.
Yana turawa gidan ya buɗe ya yi mamaki, domin ya ɗauka ta rufe gidan, amma sai ya ganshi a buɗe duk da daren da ya yi.
Tana kwance falo ya wuce ta ko kallonta bai ba, kai tsaye ɗakinsa ya nufa don bai san magana ko da yake bai san me zai ce mata bama idan tai mai maganar don haka ya zaɓi shigewa ɗakinsa ya rufe kawai ya kwanta.
Kiran Hafsat ne ya shigo wayarsa da sauri ya ɗauka don jin me ya faru kuma.
"Har ka isa gidan?" Tace cikin muryar ko in kula.
"E na isa harma na kwanta yanzu haka." Ya amsa mata da muryar ban tausayi.
"Ni dai na gayama goben idan baka zo da wuri ba Allah sai dai ka iske yaranka na ƙara gaba Ni." Tace cike da gatsali
"Zan zo fa, Allah zan zo tun kafin lokacin ma ba wasa nake ba, kin san dai ina sonki ban iya rabuwa dake koma me zai faru."
Ji tai jikinta bai iya ɗaukarta, saboda tun da ya shigo ƙamshin turarensa yasa ta buɗe idonta sai dai ganin fuskarsa ba alamar fara'a yasa ta kasa tashi ta tarbeshi ta bari ya shiga ɗakin sai ta bishi don jin damuwarsa, ganin ya nufi ɗakinsa kai tsaye bai shiga nata ɗakin ba ta sake jin ba daɗi sosai amma sai ta tashi ta nufi ɗakin don ta ji me tai mai Yau ya sauya baki ɗaya? Sai dai jin yana waya da mace kuma taji me yake cewa yasa ta fahimci cewar ba ta ita yake ba don haka ta ja ƙofar don ta shiga ta ji ko da akwai abin da yake buƙata.
Sai dai kuma ɗakin a rufe yake alamar bai son ta shigar mai ɗaki bai buƙatar ta kusa da shi kenan, don haka ta ja jikinta cike da damuwa ta koma kan kujerar tana hawaye.
Ganin har sha biyun dare bai fito ba sai kawai ta koma tai alwala ta cigaba da jera sallah har sai da taji bata iya buɗe idonta sai kawai ta takure cikin hijabin tai barci a ƙasa tana saukar da ajiyar zuciya lokaci zuwa lokaci.
Sai wajen ƙarfe biyun dare suka gama wayar duk da tsogumi da kashedi yafi yawa a wayar tare da jan kunne duk dai tai mai wanda duk ya ji ya amsa ya amince zai gyara mata duk wasu kura-kuran da take cewa ya yi mata a gidan na shi.
Sai da suka gama wayar sannan hankalinsa ya dawo jikinsa ya dinga jin bai jin daɗin kwanciyar , sai yake jin kamar ya rasa wani abu a tare da shi, sai juyi yake ya kasa barci ya kuma rasa me ke damunsa don haka sai ya miƙe tsaye ya fice zuwa falo ko ruwa ya sha ya ji sauƙin zuciyarsa.
Buɗe ya ga ɗakinta ko haske bata kashe ba, kai tsaye sai ya nufi ɗakin don ganin me ya hanata barci har zuwa yanzu ita kuma.
Bata kan gadon har ya ɗauka tana toilet sai ya hango ta can ƙasa a takure bisa abin sallah sai ajiyar zuciya take alamar taci kuka ba ɗan ƙarami ba.
Wutar kawai ya kashe mata ya fice ya ja mata ɗakin yana jin bai kyauta mata ba, amma hakan shi ne daidai ya kamata ya yi mata idan ya kula ta tabbas gobe ba zata bar shi ya fice kan lokaci ba zuwa gidansu Hafsat ba.
Ita kam Hafsat dama don ta ba Jiddah haushi yasa tace mai ya zo da sassafe saboda an ce mata jiya sai wajen azahar ya fito daga gidan nasa shi da tsiya ga ango to zata ga ta yadda za ai angonci indai ita ce Hafsat sai ta ga abin da ya turewa Buzu naɗi, za tai ta buga shi har sai ya gama buguwa sannan zata koma idan taga dama idan kuwa bata ga dama ba zata tsaya tsayin daka sai ya sake ta.
Tunda asuba Jiddah ta tashi tai sallah ta nufi kicin ta fara haɗa breakfast don taji ya ce zai fita da wuri don haka zata haɗa komai da wuri bata son ya fita bai ci komai ba.
Cikin sauri ta haɗa simple breakfast ta jera ta shiga ɗakin cikin sanyin jiki ta gaida shi ya amsa ba tare da ya bari sun haɗa ido ba, ta maida hawayen dake son zubo mata tace, "Don Allah ka daure kai breakfast kafin ka fita na gama haɗa maka komai."
Bai ce komai ba yana ta ƙoƙarin fesa turare sai da zai fice ya ce, "Ki aje min idan na dawo zan yi." Ya zo ta gabanta ya raɓa ta zai wuce, kamar ta ƙyale shi sai kuma ta ga rashin dacewar hakan don haka ta jawo shi ta baya ta shige jikinsa tana cewa cikin raunanniyar murya, "Idan laifi nayi maka ina baka haƙuri kuma ina neman alfarmar ka gayamin domin na gyara kuskurena, idan kuma ba laifina bane na wani ne ya shafe Ni ina maka addu'ar Allah Ya sassauta mata zuciyarka Ya tsare min kai Ya kiyaye min kai daga dukkan sharri da abin sharri Prince, sai ka dawo ka kula da kanka, idan ka jima ka samu wani abun ko a can ne inda zaka ka ci domin ban san kana zama da yunwa don Allah." Ta janye jikinta daga nashi ta shige cikin toilet ɗin ɗakin saboda bata son ya ji sautin kukanta.
Sanyi ƙalau ya ja jikinsa ya fice ya kasa aiyana ko da kalma guda a zuciyarsa.
Yana zuwa ƙofar gidan ya kira ta cikin barci ta amsa wayar tace ya jira ta zo ta buɗe mai gidan.
Wayarsa tai ƙara alamar saƙo ne ya shigo ya buɗe don ganin waye.
"Dare da rana, safe da yamma ban tunanin akwai lokaci ko rana da zata zo wadda zan gaza fahimtar Prince ɗina balle na kasa yi mai uzuri kan dukkan abin da ya shafe shi, ina maka fatan alheri tare da addu'ar dacewa da abin da kake nema koma miye. Ka kula da kanka sosai don Allah ka ci abinci kan lokaci ina matuƙar kewarka Prince ɗina, zuciyata sai ƙara ƙaunarka take duk bayan sa'a guda. 
Sai ka dawo farin cikina abin alfaharina, daga taka Princess ɗin ka."
Ba don jingine yake jikin bango ba da sai ya faɗi yadda ya ji jikinsa ya yi wani sakau kamar ba nashi ba.
Princess kenan tana danne duk wani damuwa da takaicinta ta saka shi cikin nishaɗi ba ruwanta da yadda ya sauya daga jiya zuwa ya kasa bata kulawa ya kasa yi mata ko da rabin abin da take mai, to ya zai yi? Yana sonta kuma yana son matarsa Hafsat kowace da wajenta dole ne hankalinsa ya koma kan Hafsat don ba zai gangancin rabuwa da ita ba saboda yana sonta a duk yadda take.
*HAƊIN ALLAH* 
   Labari da rubutawa
   *Hauwa'u Salisu (Haupha)* 
*بسم الله الرحمن الرحيم*

 *Don Allah ku yi min uzuri, abubuwa ne sun yi min yawa, ga karatu ga sauran hidimomi, don Allah ku dinga saka mu a addu'arku ma saboda muna gab da fara Exam.* 👏🏻
Ya dubi Hafsat da muryar ban tausayi ya ce, "Wai me yasa ke baki san a baki haƙuri sau ɗaya bane ba Hafsat? Tun jiya nake abu guda amma kin ƙi saurarata shin ya kike so nayi maki ne? Komai nawa ya tsaya kanki, na rasa me ke damuna na kasa natsuwa na kasa fahimtar kowa da komai amma kin kasa min adalci ki fahimceni duk da na gaya maki ban yi mata kayan ɗaki ba Ni, asalima ban da kuɗin da zan yi wannan hidimar ma ni a zahirance, Jiddah nada sana'arta kuma aiki take yi ga iyayenta tsaye kanta don haka bata da matsalar kayan ɗaki wallahi don Allah ki daina kama maganar mutane wadda bata da amfani sai haɗa faɗa kawai."
Ta dube shi ta taɓe bakinta bata ce komai ba, don ba abin da zata ce mai ɗin. Sai wajen ƙarfe biyun rana ta bar shi ya fice gidan, cikin sauri ya nufi gidan Maryam don yasan itama tana can ta cika fam, don ma bata da tabi'ai kira da yanzu ta kira shi tunda yasan ba kayan cefane a gidan.
Yana zuwa ɗakinta ya shiga tana kwance ko ɗago kanta batai ba balle ta amsa sallamar da ya yi.
Kai tsaye wajen gadon ya nufa ya raɓa ya zauna yana tambayarta "Baki lafiya ne na ganki a kwance?"
Kamar jira take yai mata tambayar tace, "Ni dai nasan mutum bai isa ya kashe Ni ba idan ajalina bai zo ba, don haka duk wani mugunta da rashin adalcin mutum ba inda zai kai Ni kuma ban yafe ba indai da haƙƙina wallahi."
Shi dai baice komai ba, ya gode wa Allah da abin ya tsaya iyakar nan ma, don haka cikin sauri ya fita ya yo cefane mai kyau ya kawo har da ƴan canji duk dan ya samu ya wanke mata zuciya daga fushin da take ta yi.
Ko da ya yi sallah nan ya dawo ya ci abincin zai tafi gidan Jiddah kenan Hafsat ta kira shi tace tana son ganinshi, don haka sai kawai ya nufi can kai tsaye bai waiwayi gidan Jiddar ba. 
Ta jima cikin yanayin, wanda ko bata tambaya ba tasan alamar hawan jininta ne ya tashi, hakan yasa ta dinga jero addu'o'i kala-kala daga kwancen har dai ta samu ta dawo hayyacinta.
Zuwa yanzu hawayenta ya ƙafe sai ajiyar zuciya da take yi akai-akai. Ta yi fayau da ita ta rame kamar wadda tai ciwon wata guda.
A hankali ta tashi tana dafa bango ta samu ta isa ɗakinta tai alwala tai sallah daga zaune tana gamawa ta ɗora da karatun Alqur'ani mai girma na tsawon lokaci, sannan ta samu ta haye gadonta ta kwanta tana nishi don wani azabebben ciwon kai ne ke damunta ga gidan taji ana bugawa, kamar kar ta tashi ta samu ta kwanta sai kuma ta tuna da ko maigidan ne ya dawo, don haka ta samu da ƙyar ta tashi tana dafe da kanta ta fice zuwa ƙofar ta buɗe. Ƙanwarsa ta zo suka shigo tare suna gaisawa, da kanta ta fahimci Jiddah bata lafiya don haka tai mata sannu tace bari ta leƙa ta samo mata magani, tunda ba kowa gidan.
Bayan ta fita Jiddah tai murmushi tana hasko lokacin da take gidan Deeni Maman khairat ce ke bata magani idan bata lafiya ta kai ta asibiti Yau kuma ga ƙanwar Mustapha ce ta zo ta iske bata lafiya ta tafi neman mata magani ko ina maigidan yake Allahu a'alamu.
Har ta dawo Jiddah na inda ta barta , haka nan ta sha maganin ba don tasan zai mata komai ba sai don ta nunawa Asma'u taji daɗin taimakon siyo mata maganin da tai.
Ance mutum rahama ne sai ga shi zuwan Asma'u da yaranta biyu yasa Jiddah ta ji dama-dama amma babu kalma guda ta fita daga kunnenta wadda Prince ya gaya mata.
Asma'u nan ta yini har bayan la'asar sosai sannan ta tafi tana addu'ar Allah Ya baya lafiya.
Asma'u na tafiya sai damuwa ta sake dawo mata sabuwa dal a leda, tunda Prince ya fice ƙarfe shidan safe bai sake dawowa ba har yanzu da za ai magriba, haka bai kira ta ba,bai turo mata saƙo ba, ita ta tura saƙon ba amsa ta kira ya ce bai son kiran nata.
Wayarta ce tai ƙara ta wajen aiki, sai taji sanyi a ranta don haka ta ɗauka don jin abin da akai, duk da ta ɗauki hutun amarci.
Bayan sun gaisa ne ake gaya mata wata mata ce ta zo tace dole ita take son gani kuma sai kuka take taƙi magana da kowa. Hakan yasa tace a ba matar wayar .
Tana jin kukan matar sai nata hawayen suka dawo mata ita ma, ta daure taima matar sallama. Matar ta amsa ba tare da ta daina kukan ba, zuwa can tace don Allah son ganinki nake ki taimaka min don Allah kamar yadda Allah Ya taimaka maki don Allah Jiddah."
Hakan yasa zuciyarta hasaso mata inda tasan mai wannan muryar, tamkar ta jima da sanin muryar ji take ma kamar tayi rayuwa da mai wannan muryar don haka cikin sanyin jiki tace, "Ba shi wayar zan mai magana."
Matar ta miƙawa wanda aka ce ta ba wayar hannunta na kyarma.
Jiddah tai ajiyar zuciya tace "Kasa a kawo ta gidana zan turo maka address ɗin, kasan hutu nake kuma ban fara fita ba." Ya amsa da "To Ranki ya daɗe."
Ta tura mai saƙon adireshin gidan ta aje wayar tana aniyar zuciya.
Yana zuwa ya iske Hafsat ta shirya ta ci kwalliyar gaske abin da bai saba gani ba a gidansa tayi ba, ta dube shi fuska ba walwala tace "Ɗorayj zaka kaini gun buki yanzu, daga can sai mu biya ta Kurna babban layi ina da suna." 
To kawai ya ce mata suka kama hanyar zuwa, sai da ya kaita duk inda tace yana jiranta a ƙofar gida sannan ya maidata gidansu ya nufi gidan Jiddah.
Tana kwance kan kujera ga alama barci take, gidan baki ɗaya sai ƙamshi yake, komai tsab sai karatun Alkur'ani dake tashi a hankali mai daɗin saurare.
Tayi nisa a cikin tunaninta don haka bata ma san ya shigo gidan ba balle ɗakin duk da taji ƙamshin turarensa amma sai taƙi amincewa da shi ne ya shigo ɗin domin aikin da ta yini yi kenan bayan tafiyar Asma'u na jin kamar shi ne ya shigo sai ta samu da ƙyar ta tashi sai taga ba shi ne ba kawai sa ma ranta ne.
Bai jima da shiga ba, sai taji sallamar wadda take zargi wadda bata taɓa tunanin za su sake haɗuwa ba, wadda take jin ba zata iya yafe mata abin da tai mata ba a rayuwarta .
Jin mace ta shigo tana kuka yasa Mustapha fitowa daga ɗakinsa ya tsaya bayan labule don ya ɗauka ma Jiddar ce ke kukan.
Jiddah ta tashi zaune da ƙyar ta dubi Safiya duk da sauyawar da tai hakan baisa ta kasa ganeta ba, sai dai ta kasa furta mata ko da kalma guda sai kallonta kawai da take.
Safiya ta zo gaban Jiddah ta tsugunna ta kama ƙafarta tana cewa, "Don Allah don Annabi Jiddah kar da ki tuna baya ki yafe min ki taimake Ni don Allah Jiddah domin nasan ke ɗin ta dabance kina da yafiya, kina da tausayi sannan baki da riƙon abu don Allah Jiddah ki yafe min duk abin da nayi maki a gidan Deeni don Allah. Ko dan darajar sauyin rayuwar da kika samu Jiddah, ji bi gidan aurenki kin yi auren soyayya mijinki na sonki bai san abin da zai taɓa ki, bai iya nisa dake komai kike yana damarki shin Jiddah ko wannan sakayyar ba zata sa ki yafe min ba? Nasan cewa nayi matuƙar tasiri gun hanaki zaman lafiya a gidan Deeni kuma na zama muguwar Aminiya na zama butulun ƙawa na zama mai ha'incin abokantaka amma ban girbi komai ba Jiddah sai tashin hankali da rashin natsuwa da baƙin talauci auren sunna ya gagareni balle ƴaƴan sunna sai shegu na kan titi marassa Uba marassa dangi su kaɗai na tara gabana ga rashin daraja kowa zai iya takani ya wuce ba a komai ji yadda na koma na lalace na nakasa saura jiran lokaci kawai nake sai ga wani bala'in ya sake dimfaro Ni Yau ɗin nan ƙaramar ɗiyata ta kashe Yayarta saboda saurayinta ya kwanta da Yayar tata... Kuka ya hanata cigaba da maganarta.
Jikin Mustapha ya yi sanyi jin kalaman matar na cewa Jiddah ta samu sauyin yanayi ta samu mijin dake sonta bai son gusawa daga inda take sai a lokacin ya ƙarewa Jiddar kallo, ba ƙaramin faɗuwa ba gabanshi ya yi ba, ganin yadda ta koma daga jiya zuwa Yau kawai ta rame ta fice daga hayyacinta kamar ma shasshekar ciwo take yi. Kansa ya dafe anya kuwa yana da adalci?
Jiddah ta ja ajiyar zuciya tace, "Tabbas na gode wa Allah a duk yanayin dana samu kaina a gidan aurena, ban damuwa saboda zaɓina ne haka nasan ba komai bane dawwamamme ba tunda har zaman gidan Deeni bai dawwama a gareni ba to baƙin ciki ba zai dawwama a gareni ba kowane iri ne kuwa. Ina so ki sani ba zan iya yafe maki ba, saboda kin cutar da Ni kin saka Ni a baƙin ciki madadin ki taimaka min matsayinki na Aminiya ta wadda na yadda da ita na zaɓe ta a cikin tarin mata dan ki maye min gurbin Alawiyya sai kika kasa ki kai amfani da damar kika dinga cutar da Ni wanda ban san iya adadin kukan da nayi ba dare da rana ba kika taimaka wa Deeni sosai ya daina kula ni ya daina saurarata ya dinga gani na marar amfani a gare shi ya ɗauka da ni da babu ni duk ɗaya ne ƙarshe don ki nuna min matsayinki da iyakar ki ke ce kika zaɓi sunayen yaran dana haifa saboda ban da gata gun Deeni kece mai gatan kin kasa tunawa da cewa ke matar wani ce kuma duk daren daɗewa sai anyi maki abin da ki kai min.
Safiya ki fice min daga gida ki barni na ji da abin da ke damuna ba take nake ba na barki da Allah shi ne zai saka min duk wata cuta da shiga haƙƙina da ku kai ke da sauran mutane duk na barku ga Allah." Ta koma ta kwanta tana dafe da kanta hawaye na zubowa daga idonta, ga gani tana cikin tsananin azabar ciwo ko damuwa.
Safiya ta sake rushewa da kuka tace, "Tabbas Jiddah na cancanci duk wani hukunci daga gareki amma don Allah ki yi min koma miye amma kar da ki barni da Allah ko yanzu na gane Allah ɗaya ne ai duba ga yadda na koma kamar ba Ni ba, ban da lafiya ga tarin damuwa ga yarana duk shegu ne gasu su ma duk ba na kirki komai ya ƙare min har ta kaiga na rasa idona guda da hannu guda da bara nake samun abinci saboda yaran sun daina kulawa da Ni sam, duk nasan alhakinki ne ke bibiyata Jiddah don Allah ki yafe min don Allah."
Jiddah ta buɗe idonta da ƙyar tace, "Safiya ki je na yafe maki, amma don Allah kada ki sake zuwa min gida ki manta da Ni ki saka a ranki baki taɓa rayuwa da Ni ba."
Sosai Safiya ke kuka tana gode mata sosai ta tashi jikinta sanyi ƙalau ya nufi ƙofar fita, sai kuma Jiddah ta kwaɗa mata kira ta tsaya cak. 
Jiddah ta fashe da kuka ta sauko daga kan kujerar ta rarrafa ta isa gun Safiya ta dafa ta tace, "Ba zan iya manta ki ba haka ba zan iya barin ki a damuwa ba safiya ƙaunar gaskiya da gaskiya nake duk lokacin da na zaɓi mutum to na zaɓe shi ne da zuciya ɗaya don haka kema na yafe maki da zuciya ɗaya Safiya ki manta komai ki cigaba da addu'a da neman yafiyar Allah kan abin da ki kai don shi mai yafiya ne yana yafe mana duk wasu laifuka namu."
Safiya ta rungume Jiddah sai kuma tai saurin sakinta ta zaro ido waje da ƙarfi tace, "Me ke damunki Jiddah wane irin zafi ne jikinki ya yi haka?"
Jiddah tai murmushi da ƙyar tace, "Ba komai ban lafiya ne, amma da sauƙi bari na baki saƙo sai ki tafi asibiti zan je daman."
"Jiddah na sanki sani na gaske na sanki idan kina cikin damuwa nakan fahimci baƙin cikinki da farin cikinki shin me yasa ke kika kasa fahimtar rayuwar nan ne? Me yasa kika cika sanyi ne bayan addini ya amince da mai da raddi ga duk wanda ya yi maka abu, har ma idan baka iya maida wa ka kai ƙara don a fitar maka da haƙƙinka? Gaskiyar magana Jiddah haƙurin ki na ban haushi yana sawa kina rasa abubuwa da dama, shin ba ji nayi ance amarci kike ci ba ne ? Jiddah baki yi kama da amarya mai farin ciki ba sam, kada ki ce min wannan karon ma irin Deeni kika aura wanda bai san daraja da kimarki ba balle ya saka ki farin ciki ya mantar dake tarin takaicin da muka taru muka saka ki a baya ba? Jiddah yadda naji ana yabonki a wajen aikinku bai kamata ba ace kin kasa daidaita rayuwarki ba ta aure kin bari ana ta gara ki ba kamar wata jahila ba wadda bata san kanta ba balle tasan na wani ba. Jiddah ki tashi tsaye ki aje wani kawaici da nauyi ko kunya ki nemarwa kanki ƴanci a duk inda kike ba ƴancin mutane kawai za ki dinga nemar masu ba ke naki ƴancin na cikin keji a kulle ba. 
Zan tafi dama na zo ne don na nemi yafiyarki ko na samu sauƙin ganin bala'i a rayuwata amma don Allah ki duba maganata ya kamata yanzu ace maza sun daina baki tsoro ko razana ki Jiddah, wane irin baƙin hali ne baki gani ba daga gun Deeni ba? Ya kamata ki aje babin maza a rayuwarki ki rayu ke kaɗai cikin farin ciki Jiddah ba sai kin kashe aurenki ba amma dai ina so ki natsu kisan me kike yi su maza basu da tabbas ko'ina haka suke sunansu ɗaya ne don haka ki daina wahal da kanki a kan rashin dalcinsu ke dai ƙwatarwa kanki ƴanci kawai sai ki zauna lafiya."
Ta share hawayenta ta fice tana ji a ranta wannan karon ba don duniyar ta juya mata baya da da kanta zata ƙwatarwa Jiddah ƴanci gun koma waye mijin nata amma dai zata taya ta da addu'a Allah Ya bata mafita.
Mustapha ya koma ɗakinsa a hankali domin wayarsa na haske alamar kira ne ya shigo, yana dubawa ya ga Hafsat ce kamar kar da ya ɗauka sai kuma ya ɗauka don jin ko ta shirya komawa gidan na shi ya je ya maida ta.
Sai dai ba wata maganar komawa sai jan shi da labari take wanda duk tsogumi ne da gulma a cikin labarin, hakan yasa ya ji haushin ta sosai a ransa amma bai isa ya nuna mata ba. Ƙamshi ya dinga ji na dukan hancinsa ko bai tambaya ba yasan girkin da Princess ke yi ne, sai dai a yanzu haka wata irin kunya yake ji ta ta, da wane ido zai kalle ta bayan ya gama saka ta cikin matsala da baƙar damuwa me kuma zai mata? Kan shi ya ji yana juyawa, tabbas yasan yana da ƙaramar zuciya wadda take saurin karewa kuma bai iya ɗauke tashin hankali, babban abin da yasa yake biye ma, Hafsat kada ace daga aurenshi ya juya wa matarshi baya don haka yake jin bai samun natsuwa ko kwanciyar hankali sai Hafsat ɗin ta koma gidansa. Yasan Princess bata da taurin kai kuma tana da saurin fahimta ba zai sha wahala ba gun shawo kanta ba ta yafe mai abin da ya yi mata ba a cikin amarcinta ba, ya kasa samun lokacinta ya kasa bata kulawa ya kasa ko cin abincin da take girka mai.
Sai da ya tabbatar da bata ganshi ba ya fice da sauri don kunyarta yake ji da gaske. Ita kuma tana kallonsa fahimtar bai san ta ganshi yasa tai kamar bata ganshi ba. Zuwa yanzu ta daina kuka ta dake ta cire komai a ranta, hakan yasa ta sha maganinta tai wanka ta fito ta zauna ta ci abincinta ta ƙoshi ta dinga tunano asalin rayuwarta har zuwa yanzu. Ta gode wa Allah sosai da ta dinga hasko yadda ta ga Safiyya sai ta samu kanta da ƙara yi ma kanta faɗa kan yadda shaiɗan ya so ya kai ta ya baro. Tabbas zata tashi tsaye ta ƙwaci kanta gun mijinta sai yanzu ta fahimci ma ba laifinsa ba ne, laifinta ne me yasa bata narke mai ba da ya dawo ta yi amfani da ta ta kissar ita ma ta janye ra'ayinsa kamar yadda matar tashi ke yi ? Ai daman ya kamata ace tasan da cewa zata ga abubuwa iri-iri a gidan Prince ɗinta wanda ita ce zata saita su ta gyara komai yadda yai mata. 
Tsam ta tashi ta koma ɗakinta ta kwanta bisa gado ta jawo wayarta cike da addu'ar ya ɗauka ta kira shi.
A lokacin Mustapha na zaune gaban Hafsat tana mai lissafin kuɗaɗen kayan da ta sai ma yara na fitar biki bai biya ba, bayan yasan da kan shi ya sai ma yaran komai amma don a zauna lafiya ya amsa zai bata. Wayarshi tai ƙara kuma yasan Princess ce sai ya samu kanshi da amsa wayar amma ya kasa cewa komai. Hafsat ta fusata don ta hango hotonsu a jikin wayar ta kuwa buga tsaki tace, "Wai wane irin iskanci ne wannan sai ta rasa lokacin kira sai kana tare da iyalinsa?" Karaf sai a kunnen Jiddah don haka ta fashe da kukan kissa tace, "Prince ka taimaka min zan mutu ban lafiya! Prince zan mutu! Sai dai kawai Hafsat ta ga Mustapha ya miƙe tsaye yana cewa, "Innalillahi wa inna'ilaihirraji'un! Princess ga Ni nan zuwa yanzu don Allah ki yi haƙuri kin ji." Bai ko waiga ba ya fice daga gidansu Hafsat tana ta kwaɗa mai kira amma ko waigowa bai ba ya haye motarsa ya fizge ta yabar harabar gun mutane nata kallonsa.
Jiddah kuwa cikin lokaci kaɗan ta koma kalar marassa lafiya, ta lafe kan gado tana nishi sama-sama. Kamar an jeho shi haka ya faɗa ɗakin ya rungume ta yana kiran sunanta cikin tashin hankali da ruɗewa.
Da yake ta san matakan kissar bi-da-bi sai ya ji jikinta zafi rau saboda ta ci albasa ɗanya ga idanunta hawaye sun kasa daina zubowa .
Sai kawai ya fashe da kuka ya rungume ta yana cewa, "Don Allah ki yafe min, tabbas ban cika alƙawari ba, na rasa me zan ce maki amma don Allah ki yafe min Princess don Allah ki yi min haƙuri nasan Ni na saka ki a damuwa har ciwo ya kamaki don Allah ki yafe min matata."
Ita dai sai ƙara ƙarfin nishinta take tana lumshe idanuwa tamkar zata sume baki ɗaya abin da ya haukata shi kenan ya ɗauke ta ya fice cikin tsananin tashin hankali da ruɗewa. Kai tsaye wani asibitin kuɗi ya kai ta wanda sai wane da wane ke zuwa, cikin kulawa aka ɗauke ta bisa gadon marassa lafiya aka nufi emergency room da ita.
Zaman ƴan bori Mustapha ya yi ya dafe kansa, a daidai lokacin kiran Barista Alawiyya ya shigo wayarsa. Baki ɗaya sai ya rasa inda yake saboda yasan wacece Alawiyya yasan me zata iya aikata wa akan Jiddah.
Bai manta kiran da tai mai ba a ranar da aka kai Jiddah gidansa ba, "Mustapha ina son na tayaka murna sannan na gayama wasu abubuwan da baka sani ba ko kuma baka fahimta ba. Ni da Jiddah tamkar Hassana da Hussaina muke don haka ba wadda zata lamunci a takura ko cutar wata daga cikinmu ba. Mustapha ga Jiddah nan a gunka matsayin matarka nasan matanka sarai nayi bincike kan matanka kaima na yi bincike sosai kan halinka don haka ka sani ba zan bari ko da wasa ba kai ko su wata ta sake tada ma Jiddah hawan jini ba ko a saka ta a cikin damuwa ba. Mustapha kar ka sake na ji ko na gani a zaman Jiddah a gidanka, domin cikin maza dubu Jiddah ta zaɓe ka ta kauda kai daga manyan masu kuɗi da manyan ƴan siyasa da manyan Malamai tace sai kai, to kar kai kuka da kowa kai kuka da kanka a duk lokacin da wani abu ya samu Jiddah na rantse da Allah sai na yamutsa maka rayuwar iyali ba ruwana... Ƙarar wayar ce ta sa ya dawo hayyacinsa dole don haka ya tsira ma wayar ido kamar mai karanta wani abu jikinta ya kasa ɗagawa.
Ko ya kenan idan Alawiyya tasan me ke faruwa?
Wane irin mataki ne Jiddah ta ɗauka?
Ya ya Hafsat za tai kenan ga alama ta shaƙa.
Ku yi haƙuri dai insha Allah zan gama maku labarin nan cikin lokaci .
Taku Haupha ✍️
*HAƊIN ALLAH* 
   Labari da rubutawa
   *Hauwa'u Salisu (Haupha)* 
*بسم الله الرحمن الرحيم*

 *Alhamdulillah! Mun gama exam lafiya sai fatan mu ga kyakkyawan sakamako, sai ku daure ku ta ya mu da addu'ar dacewa da sakamo mai kyau jama'a.*
Wayar sai ƙara take amma Mustapha ba alamar zai ɗaga kiran, saboda yasan wadda ke kiran bata da haƙuri komai zata iya aikata wa kan Jiddah. Kira na biyu ya sake shigowa cikin wayar dole ya ɗaga kiran murya ƙasa -ƙasa ya yi sallama yana jiran ya ji me zata ce mai, amma ya sadaƙar da cewa ƙarya ta ƙare mai Yau tabbas bai faɗa tashin hankali ba yanzu ne zai faɗa tashin hankali.
Alawiyya  "Assalamu alaikum Malam Mustapha kana lafiya? Ya karfin jikin? Ai jiya na zo Jiddah ke gayamin baka lafiya kana asibiti to zan je Kaduna a lokacin shi yasa ban zo ba, yanzu na kira lambarta bata ɗauka ba shi ne nayi tunanin ko tana gida kai kuma kana asibitin ne?" 
Wata ajiyar zuciya ya saki ta jin daɗi da kunyar Jiddah watau ita ta ko'ina  sai ta nuna wa mutane shi ɗin mutumin kirki ne mai adalci ne kenan? Yasan ko shakka babu ta je ta iske ka a hargitse ne don haka tai wannan dabarar... Alawiyya jin ya yi shiru tace, "Ko Malam Mustapha bai kan layin ne?" Dole ya yi gyaran murya ya ce, "Wallahi ina kai, ana yi min wannan ne. Jiki da sauƙi alhamdulillah yanzu haka ma ta ɗan fita ne ta siyo wani abu amma yanzu nasan za ta dawo."
Alawiyya tai dariya tace, "Jiddah na masifar sonka Mustapha ko ince Prince don Allah kar ka ci amanar ta ko ka zama marar adalci a gare ta don Allah. Baka ga yadda na iske ta ci kuka ta gode wa Allah ba ranar duk ta yi zuru-zuru kamar ita ce bata lafiyar ba kai ba." 
Tamkar ya nutse a gun haka ya ji amma ya zai yi komai ya faru shi ne ya ja. Da kyar ya samu ya rabu da Alawiyya a wayar duk zufa ta gama wanke shi tsab.
Tabbas ya zama raggo marar cika alƙawari tun da ba haka suka tsara rayuwarsu ba Jiddah amma sun afka ciki sanadin Hafsat.
Dr. Ne ya dafa kafaɗarsa ya ce, "Kana iya shiga don ta farka yanzu haka."
Daram! Gabansa ya faɗi da wane ido zai kalle ta shi kam? Amma dai haka ya ja ƙafa ya shige ɗakin da take kwance jiki sanyi ƙalau.
Tun da ya turo ƙofar ta lumshe idonta akan idonsa don haka kai tsaye ya isa bakin gadon ya kama hannunta ya riƙe ya sunkuya cikin sanyin murya ya ce, "Princess don Allah ki yi haƙuri don Allah ki gafarta min duk abin da nayi maki koma miye. Nasan ba kyau tashin-tashina kuma ba halinki bane hakan don haka ki manta baya mu tari gaba kawai don Allah."
A hankali ta runtse hannunsa sosai a cikin hannunta hawaye sun kasa tsayawa daga idanunta sai kawai ya kwanto jikinta ya saki kuka mai sauti yana furta, "Don Allah princess ki yafe min kada ki bari tarin laifina ya shiga tsakanina da kyakkyawar ƙaunar da kike nuna min don Allah Princess... Kuka ya hana shi idawa sam ita kam ta yi lamo tana jin saukar kukansa ji take kamar ta lallashe shi amma sai ta dake saboda tana son daga wannan lokacin ya zama na ƙarshe da wata zata sake shiga tsakaninsu ko ta halin ƙaƙa ne.
Jin tayi shiru bata ce komai ba ta kuma rufe idonta sai kuka take yasa hankalinsa sake tashi sosai, don yasan ba abin da Jiddah ke kasa jurewa irin kukansa amma a Yau ga shi yana yi a jikinta tayi shiru sai rera nata kukan take yi kamar ma bata san Allah Ya yi ruwansa ba a gun  ba sai hankalinsa ya sake tashi sosai.
Jiddah ta kama hannunsa sosai tace, "Ina son don Allah ka yi haƙuri ka sallame tun da abin ya zama haka... Mustapha ya zabura kamar zai tashi sai kuma ya dubi fuskarta ya ce, "Innalillahi wa inna'ilaihirraji'un!!! Wace irin magana ce wannan kike yi Princess? Me nayi maki kike son ganin bayana ne? Wallahi ba zan iya rayuwa babu ke ba Jiddah duk yadda za ai kuwa. Ki tausaya min ki yafe min ki daina wannan maganar don Allah Princess wallahi daga yanzu komai ya wuce ba zan sake yi ma ki abin da baki so ba don Allah."
Jiddah dai tayi shiru bata ce komai ba haka bata tanka mai ba, hakan yasa ya ƙara ruɗewa sosai da sosai saboda rasa Jiddah tamkar rasa rayuwarsa ce baki ɗaya.
Dr. Ya zo ya iske su a haka, ya sallame ta ya sake jaddada ta cire damuwa a cikin zuciyarta ta daina ɗora wa kanta tashin hankali idan ba haka ba zata rasa rabin jikinta, ya ƙara da cewa ta tabbatar ta gujewa duk abin da zai sa ta a cikin damuwa.
Wannan ma bayani ne daya ƙara tada ma Mustapha da hankali sai yake jin kamar ma Dr. Shawarar ta bar gidansa yake bata kawai. Don haka sai kawai ya tashi ya kama hannunta suka fice daga room ɗin.
Ko a mota bata ce mai komai ba shi ne kawai ke ta surutunsa ita kam ta kame a mota ta yi shiru abunta.
Su na isa gidan ta fice bata ce komai ba ta buɗe gidan ta afka tai sauri ta shige ɗakinta kai tsaye ta fara haɗa kayanta alamar zata tafi ne.
Tsaye ya yi hankalinsa ya kai ƙarshen tashi saboda yadda ya ga ko alamar murmushi babu akan fuskarta zuwa yanzu ta daina kukanma haɗa kayanta kawai take yi ba ji ba gani.
Tana gamawa ta ɗauki jakarta zata raɓa shi ta wuce ya janyo ta ya rungume ya fashe da kuka sosai ya kasa cewa komai gare ta ma.
Jiddah ta shiga kicaniyar ƙwace jikinta daga gare shi amma ta kasa don haka a ɗan fusace tace, "Ka rabu da Ni na tafi na barka ka huta tun da na zame maka jidali a rayuwarka... Rufe mata baki ya yi da nashi bakin dole ta yi shiru ta koma mutsu-mutsu kawai na son ƙwacewa.
Mustapha ya ga dai da gaske Jiddah so take ta barshi sai ya sake ta ya tsugunna a gabanta ya ce, "Don darajar Allah da Manzonsa ki yi haƙuri kar ki barni...Jiddah ta sake kauda kanta gefe guda tace, "Ka taimaka ka barni na tafi saboda ban san na zame maka matsala daga zuwana gidanka."
Da gaske fa hankalin Mustapha ya tashi sosai don haka ya cigaba da lallashinta ta ko'ina dole ta saduda ta koma ɗakinta ta haye bisa gado ta yi lamo.
Biyo ta ya yi har cikin ɗakin jikinsa ya yi sanyi ƙalau ya zauna gefen gadon ya kama hannunta ya ce, "Princess wallahi ba za ki taɓa zama matsala a gareni ba sai dai na yadda Ni na zama a gareki, saboda ke mace ce ta gari wadda kowane namiji ke buƙatar samu a matsayin matarsa. Shin na sameki mai zai sa nayi sake? Wannan ma kuskurena ne kuma na gyarama insha Allah ba zan gyara ba."
Tai ajiyar zuciya ta dube shi sosai tace kamar bata son yin maganar, "Prince ka sani duk son da nake maka ba zan ɗauki matsatsi da takura ko zaman ɓacin rai ba a gidanka. Zan iya haƙura da aurenka ko da hakan zai ban matsala, saboda na gama auren baƙin ciki na gama zaman takaicin ɗa namiji a gidan aurena."
Kamar ƙadangare haka yake ɗaga mata kansa, wani lokacin ma har da cewa "Haka ne." 
Duk da ya yi mata alƙawarin ba zai sake yi mata abin da ranta bai so ba hakan baisa Jiddah ta saki ranta ba sai wani shan ƙamshi take shi kuma sai lallaɓata yake kamar ƙwai.
Zuwa dare Jiddah ta manta komai ta saki ranta suka koma kamar washegarin aurensu.
Hafsat ta dinga kiran Mustapha amma ya ƙi amsa kiran ƙarshe ya tura mata saƙon cewa idan ta ga dama ta koma ɗakinta idan bata gani ba kuma tai ta zama gidansu.
Wannan abu ya sake tunzura Hafsat da mahaifiyarta don haka suka yanke shawarar kai Mustapha kotu ya sake ta bata iya zaman kishi da Jiddah.
Maryam ma ba daga baya ba sai dai ita tafi Hafsat sauƙi don iyakarta masifa kuma kan mijinta take sauke abin ta bata damu ba tai Mai duk kalar rashin mutuncin da ya yi mata daɗi amma bata ko maganar Jiddah da wani sai fa Mustapha takan yawaita ce mai Allah zai saka mata abin da yake mata saboda matarsa. 
Cikin sati biyu Jiddah ta goge tayi shar da ita komai ya ji yadda ake so zamanta da Mustapha ba a cewa komai sai hamdala domin hatta yawan fita bai yinta duk ranar girkinta sai dai idan ba gidanta yake ba.
Tsakaninta da dangin mijinta abin sai godiyar Allah komai yana tafiya yadda ya kamata haka surukarta ta sonta sosai da sosai itama tana bakin ƙoƙarinta don kyautata masu.
Kwatsam Mustapha ya amshi takardar sammaci daga kotu daga gun Hafsat cike da ɓacin rai ya isa gidansu ya nuna wa iyayensa suka ce matarsa ce shi yake zaune da ita don haka duk abin da ya yi daidai ne.
Hakan yasa bai sake cewa komai ba sai ranar zaman kotun ya aika mata da takardar sakinta ya ce ta je wani gidan shi da ita duk mai cutar wani Allah Ya saka mai.
Sai zaman gidan ya sake sauyawa ba laifi ba kamar farko ba abubuwa da dama su na faruwa na farin ciki ba laifi duk da cewar Maryam idan kishin ya motsa takan shafe ranakun aikinta tana zabga ma maigidan nata masifa amma yana komawa gidan Jiddah shike nan farin ciki ya same shi hatta mutane ma sun shaida idan yana gidan Jiddah yafi sakewa da alamar hutu da kwanciyar hankali a tattare da shi.
A hakan Jiddah ta tsiro kiran yaran Maryam tana yi ma su kitso da ƙunshi idan za su tafi ta basu turaren wuta ko humra mai daɗi tace su kaiwa Mamarsu tun bata amsa har dai ta fara amsa ba gode bare na gode amma Jiddah ko a jikinta bata fasa ba, duk da yaran na gaya mata irin masifa da bala'in da take duk lokacin da ta aika mata da kyautar.
Ranar da suka fara haɗuwa a gidan wani sunan ƴan'uwan Prince ɗin kamar Maryam tai bindiga don tsabar kishin yadda ta ga Jiddah tayi shar da ita. Ga wani ƙamshi na musamman da take fitarwa wanda ba shakka ba na turare bane ba. Sai taji duk ta tsani kanta da kanta tai ta kallon jikinta tana kallon jikin Jiddah ta ga ba a ma haɗawa sam. A kasan ranta ta hango turaren da humrar da Jiddah ke bata tabbas zata fara amfani da su indai zatai irin ƙamshin Jiddar. Kasa haƙura tai ta koma gidanta ta gyara ɗakinta ta zuba turaren wutar ta shige toilet tai wanka ta fito ta saka kayanta ta shafa humrar sai ta ji ƙamshin kamarma yafi na jikin Jiddah.
Hankalin Alawiyya ya kwanta ganin Jiddah bata cikin damuwa ko da yaushe tana cikin farin ciki ga duk inda zata je Prince ke mata rakiya.
Ranar wata Asabar Jiddah na kwance jikin Mustapha ba sallama ba komai sai ganin Hafsat su kai har cikin falo kamar an jeho ta tai ma ɗakin kallon wulaƙanci sannan ta koma kan Mustapha ta dinga zaginsa ta uwa ta uba.
Ba wanda yasan ya akai kawai jin saukar mari Hafsat tai a kumatunta Jiddah na hucin ɓacin rai ta nuna ta da yatsa tace, "Wace irin dabba ce ke wadda bata san ciwon kanta ba balle tasan na wani? To bari ki ji me zan gaya maki babu wata jaka kidahumar ƙaramar kilakin da zata isko mijina har cikin gidana ta ci mai mutunci na kyale ta ba, don haka tun kafin nayi waya ofis ɗinmu ki bar gidan nan , don idan kika sake kafin su zo ma sauya maki kamanni."
A zaton Hafsat zata ci wani abu jikin Jiddah don haka ta nufeta zata rama marinta ai kuwa Jiddah ta dinga jibgarta sai da ta sauya mata kamanni sannan ta watsata waje ta rufe gidanta.
Mustapha daɗi kamar ya kashe shi matarsa ta ƙwatar mai ƴanci, sai ya ji shi wasai kamar ba zagi ya sha gun tsohuwar matarsa ba.
Jiddah na dawowa ta shige jikinsa suka ci gaba da zuba ƙaunarsu kamar ba abin da ya faru.
Hafsat kuwa kai tsaye gidan Maryam ta wuce kamar wata mahaukaciyar gaske.
Taku a kullum Haupha 
*HAƊIN ALLAH* 
   Labari da rubutawa
   *Hauwa'u Salisu (Haupha)* 

Maryam na zaune tana kallo ta gyara ɗakinta tsab ta yi wanka ko'ina ba laifi Hafsat ta faɗa gidan tana masifa tana kuka.  Da farko Maryam bata ɗauki muryar Hafsat ba sai da ta faɗo falon sannan ta kalle ta sau guda ta maida kanta ga kallon don a tunaninta ita da mijinta ne ke masifar, ita kam yanzu ta gaji da zaman hauka na kishin ƙauye zata yi koyi da halayen Jiddah ta zauna lafiya da mijinta da danginsa, saboda ta ga hatta yaranta bayan Jiddah suke to waye ba zai koma bayan ta ba? 
Maryam ta kalli ɗakin sosai ta sake fashewa da kuka tace, "Maryam don Allah haka kike zaune da wannan yarinyar har kika samu sararin zama da yin kallo ba komai a ranki? Duk ina zafin kishin da nasan ki da shi akan mijinki? Anya kuwa haka nan Jiddah ta bar ki kema bata gama da ke gun Malamanta ba? Ai nasan ba zan ce Malami guda ba sai dai tarin Malamai wallahi, to idan ke ta gama da ke Wallahi Ni ba zan yadda ba sai naga abin da ya ture wa blBuzu naɗi wallahi."
Maryam ta kalle ta murmushi ya suɓuce mata yanzu kam ta fahimci komai, faɗan na Jiddah ne bana maigidan ba kenan, sai ta samu kanta da sakin dariya sosai kafin ta kalli Hafsat tace mata cikin rashin damuwa. 
"Zauna na baki labarin abin da ya faru bayan baki nan wanda ya zame min ishara a rayuwar aurena. Ta ja ajiyar zuciya tace. "Bayan kin bar gidan nan ban san cewa kina can kina tsula tsiyarki ba kin hana maigidan nan ko da cin amarcinsa ba Ni kuma na rufe ido na dinga zabga mai rashin mutuncin safe daban na rana daban, duk abin nan bai taɓa nuna min ba laifinsa bane balle na amaryarsa ba har dai ta kaini da yin yaji duk ban san wainar da kike toyawa ba sai a bakin wata mata a maƙwabtanmu take gayamin ai kin yi asiri kin raba Mustapha da amaryarsa kin hana shi zama lafiya shike kai ki ko'ina hatta gidan ƙawayenki don ki nunawa duniya ke kin isa. Matar ta cigaba da gayamin a ranar ma kun haɗu gidan wani sunan kina ta bada labarin yadda kika maida Mustapha talasuru, matar ce taban shawara na koma gidana nayi haƙuri amarya ma ta shanye wannan takaicin balle Ni dana kwana biyu da Mustapha? Hakan yasa na ji na amince a ranar ban kwana ko'ina ba sai gidan nan. Kin san abin mamaki? Na iske ba yarana ko guda a gidan nan na zagaya gun ƙawata naga ko su na can tace min su na gidan Jiddah naji matuƙar takaici da haushi amma na daure na koma gidana nasa waya na kira Mustapha a lokacin yana gabanki don naji muryarki kina cewa kar da ya wuce minti uku yana magana da Ni. Sai kawai na kashe wayar dama kiransa nayi nace ya maido min yarana. Da dai naga ban da mafita sai na sake shiga gun ƙawata nace tai min kwatancen gidan Jiddah ta kuwa yi min na kwasa rai ɓace na tafi gidan a matuƙar fusace ina tunanin irin cin mutuncin da zan ma Jiddah da wulaƙanci idan na isa gidan.
Ina zuwa na iske gidan a buɗe nasa kai na shiga naga ashe mai ruwa aka buɗe ma ƙofa yana zuba ruwa a tanki, na shige ba ko sallama kawai naji ana magana dole na ja na tsaya don kin san Ni da laɓe daman ko a gidan nan.
Kan kunnena naji Jiddah na koyawa yarana karatun Alkur'ani don ga alama lokacin da naje sun gama, naji ta ɗora da gaya masu muhimmancin iyaye musamman Uwa ta ƙara gaya masu hatta Annabi da kansa ya ce Uwa kafin ya ce Uba. Kin san dai yadda yarana suka raina Ni ba su jin maganata sam don ko tsorona ba su yi amma naji Jiddah na cewa su yi mata alƙawarin babu wanda zai sake ɓata ma Mamarsa rai ko ya yi mata rashin kunya, jin kunnena suka amsa da cewar sun daina ai tun da tai masu magana ma. Sai na tuna da cewa a lokacin baya fa sadda su na zuwa gidan tabbas sun fara sauyawa ba mai yi min musun magana kuma basu barina nayi aiki balle maganar girki nayi mamaki ƙwarai da naga sun iya girki mai kyau suka ce min Aunty ce ta koya masu ta kuma ce su daina bari na ina aikin gida, haka zalika duk bayan lokaci take aiko da kuɗin Napep tace su je ina masifar ina zagin haka za su tsallake Ni su wuce gidanta ita ke masu kitso da ƙunshi ta kuma ba su turaren wuta da humrar jiki mai ƙamshi tace su kawo min duk da cewar ubansu ba ta ita yake ba amma ta danne komai take ma yaransa hidima har da matarsa. Jikina ya yi sanyi ƙalau sai na kasa shiga ciki na juyo kamar munafuka na koma gida ranar a sukuku na yini har sai da Mustapha ya bar wajen ki sannan ya Kirani kamar kar na amsa kiran sai kuma na amsa nace mai ina gida ya maido min yarana.
Ban jima da mai wayar ba sai ga su sun dawo sai kumburi suke basu so dawowa sam, amma duk da haka sai da su kai min sannu da zuwa suka nuna min iyayen kayan da Jiddah ta basu duk sabbi ne masu tsadar gaske Nima da nawa kayan kamar kowane lokaci a ranar ne kawai na amshi kayan nace na gode a fili naga yadda yaran su kai murna da hakan har ma suka ɗora min da bayanin Aunty Jiddah fa bata lafiya kuma Babansu bai kwana gidan, su na yawan kama Aunty Jiddah na kuka idan ta gansu ta nuna ba kuka take ba. Sai naji ta ban tausayi naji a raina ina sonta duk da kishiya ce a gareni amma tabbas ita ɗin alheri ce a guna don haka sai jikina ya yi sanyi sosai na rasa ya zan yi na magance wannan matsalar kawai na shiga gidan Hajjo na amshi lambar ƙawarta Barista Alawiyya na kira ta ban gaya mata koni wacece ba na dai gaya mata Jiddah na cikin matsala a gidan aurenta. Tai min godiya ta kashe wayar sannan na ji na samu natsuwa don nasan labarin Alawiyya sosai bata da sauƙi akan lamarin Jiddah.
Bayan kwana biyu da hakan sai ga kiran Alawiyya a wayata kamar kar na ɗauka sai kuma na ɗauka tashin farko ta kama sunana ɗarau a bakinta sai da gabana ya faɗi sannan muka gaisa tace min "Nasan za ki yi mamakin jin yadda na kama sunanki ko? To kar ki mamaki domin kin san aikinmu ya bamu damar bincikar duk wanda ba mu yadda da shi ba ke harma da wanda muka yadda da shi bincike muke don mu ƙara mai matsayi a zukatanmu. Tabbas Hafsat tai wauta amma ina tabbatar maki da cewar kanta zata ƙare wautar don a cikin datsin nan na warware duk wata tufka da tai na warware ta tsab don haka zata fara girbar abin da ta shuka da kanta, kuma zamanta na gidan Mustapha ya ƙare daman nayi tunanin zaman Jiddah cikin koshiyoyi har biyu ba zai yi mata armashi ba har a raina nasa zan fitar da guda a cikinku don Jiddah da maigidan su samu sauƙin baƙin kishinku da haukanku, to madalla da ke kika gane gaskiya amma fa ki sani ina ankare da komai da kowa indai akan Jiddah ne don tun kafin ki Kirani daman na je gidan na fahimci akwai damuwa don haka na kyale ta don nabi ta ƙasa nayi maganin damuwar hakan yasa na fasa zuwa inda zan je kai tsaye na nufi inda nasan za a taimaka kan matsalar sai ga shi kuwa komai ya zama daidai an kwance ɗaurin da Hafsat tai ma Mustapha da taimakon mahaifiyarta. Maryam ina son ki sani Jiddah bata da damuwa sam kuma bata da jin zafi balle ƙyashi don wallahi mijina naso ya auri Jiddah ba mijinki ba, saboda Jiddah alheri ce a duk inda take sai dai Allah bai nufa ba dole ina ji ina gani Jiddah ta auri Mustapha madadin mijina, don haka ki san me kike ki rabu da munafukai da mazuga ku zauna lafiya don Allah." Ta kashe wayar ba tare da ta ban damar furta ko da kalma guda ba sam. Tun lokacin naji kishin Jiddah yabar zuciyata sai haushinki da jin zafin abin da ki kai mana na rabamu da mijinmu don mugunta da son kai.  Sai na fara daidaita kaina da mijina na daina zaginsa da tada mai hankali na daina tuna Jiddah matsayin kishiya sai a ƴar'uwata duk da har zuwa lokacin na kasa bayyana mata cewar ina sonta ba kishi nake da ita ba.
Muna a haka wata rana cikin dare Mustapha na nan gidan da kwana sai naji wayata na ƙara ina dubawa naga sunan Aunty kamar yadda yara sukai saving a wayar don su na yawan yin waya ba kamar idan za su yi wani abun basu san ya ake ba su na kiranta ta kira ta gata masu ta wayar. Kamar kada na ɗauka sai kuma naga dare ne don haka raina yaban ba lafiya ba don haka gabana na faɗuwa na ɗaga wayar, sai na ji muryar Jiddah a galabaice tana ce min bata lafiya sosai. Nai hanzarin kashe wayar na nufi ɗakin maigidan na tada shi na gaya mai Jiddah ta kira wayata bata lafiya ina gani ya duba wayarsa bai ga alamar ta kira shi ba sam kenan dai Ni kawai ta kira saboda tasan ranar girkina ce nice ke da iko da shi sai na sake girmama kawaici da halaccinta sosai naji dama zan iya koyar duka halayenta dana koya ko don na zama abar koyi ga wasu kamar yadda ta zama a gareni.
Ina ganinsa ya kasa shirya wa sai da na taimaka masa da kaina na kira Yayarsa Likita na gaya mata Jiddah bata lafiya tana gidanta kuma ba kowa gidan, nayi hakan ne don nasan tafi kusa da gidan Jiddah akan mu nan, ina zaton kafin ya isa ita ta fara isa kuma zata iya taimaka mata tun da aikinta ne hakan.
Har yakai bakin ƙofa naji ban iya barinsa ya tafi gunta a yadda naji muryarta tabbas tana cikin yanayi gabana ya faɗi ban nemi yafiyarta ba kan abubuwan da nayi mata da dama a baya ba don haka nace mai ina zuwa bai musa min ba na bishi muka tafi tare ba wanda ke ma wani magana kowa da abin da ke ransa na damuwa.
Muna isa muka iske gidan a buɗe naga motar Yayarsa naji sanyi don nasan tana ciki ta rigamu zuwa kamar yadda na yi tsammani. Muna shiga har rige-rigen shiga muke saboda yadda muka jiyo numfashin Jiddah na fita da ƙarfin gaske abin tashin hankali, ita kansa Yayar hawaye take tana danna ƙirjin Jiddah tana son numfashinta ya daidaita amma abin ya ci tura. Ban dakatar da Mustapha ba daga kukan da yake don Ni ma kukan nake sosai na ganin halin da Jiddah ke ciki. 
Kafin ki ce me Yaya ta kira babban Likita ya iso gidan shi ne ya yi dabarunsu na Likitoci da taimakon Allah numfashinta ya koma daidai amma kallo guda zaka fahimci tana cikin ciwon gaske.
Haka muka tasa ta a gaba kowa na kallonta yana addu'a a ranshi, a cikin daren surukaina suka isa gidan abin ya ban mamaki yadda duk da dare ne dangin Mustapha suka cika gidan Jiddah kowa na yabon halayenta sosai jikina ya yi sanyi don nasan Jiddah tai min fintinkau ta ko'ina ba zan taɓa kamo ta sai dai nayi koyi da halayenta kawai zan samu rabin yabonta.
Mustapha kau nan take shi ma sai da aka saka mai ruwa dan ko miƙewa tsaye ya kasa bai iyawa bakinsa ya datse hannunta kawai yake riƙe da shi yana kallonta zuciyarsa na suya.
A nan naji labarin cewa Jiddah na ɗauke da ƙaramin ciki wanda shi ne ke bata wahala, wallahi har a raina nayi farin ciki domin nasan abin farin ciki ne samun ƙaruwar zuri'a da Jiddah.
Sai asuba sannan Jiddah ta dawo hayyacinta sosai sanan dangin Mustapha suka dinga tafiya su na jera min godiya sosai har kunya ta kamani don ban san godiyar ta mecece ba suke ta jera min irin haka ba, sai naji kamar an sauke min wani dutsi da ya tokare min ƙahon zuciyata ganin mun shirya da dangin mijina sun sakar min fuska har da waɗanda ba mu magana ranar sun yi min magana har da godiya.
Bayan sun tafi ne na tashi da nufin girka mata abinci don ance zata buƙata idan ta farka na shiga kicin ɗin ta nai tsaye ina kallon ikon Allah komai tsab wai kicin har da ƙamshi sai naji a raina ina son naga asalin ɗakin Jiddah nasan sai na suma don mamaki, haka na dafa abinci na nufi falon ganin Mustapha na barci ita ma Jiddar sai na wuce kai tsaye ɗakinta a nan fa naga abin da ake kira aljannar duniya don ko a indiya nasan ba kowace mace bace zata iya tsara ɗakinta yadda Jiddah ta tsara nata ɗakinta ba duk da ba wasu tarkace a ciki amma wallahi ya yi min kyau sosai sannan ƙamshin ɗakin daban dana kicin ɗin ta. Tabbas Jiddah bata jerin ƙuɗden mata tana cikin jerin masu tsabtar mata ajin farko, haka nayi ta dube-dube kamar ɓarauniya na wuce toilet nan ma naga ikon Allah don shima ƙamshi na daban yake da sauran da na ji. Na yi alwala don an fara kiran sallah na fito na nufi gun sallar dana ga ta aje farduma da hijabi na ɗauka wallahi ƙamshin hijabin sai da yasa na kasa kabbara sallar don ƙamshin na da matuƙar daɗin shaƙa sosai, ina gama sallar na nufi gudan ɗakin nasan shi ne na Mustapha tsaye nayi kamar gunki yadda naga ta ƙawa ta ɗakin da kayan ado fiye da nata ɗakin ga ƙamshi mai daɗin gaske sai na hasko yadda ɗakinsa yake na gidana komai a hargitse a ƙazance wallahi yaban tausai mai kwana a wannan ɗakin yake iya jure kwana a ɗakin gidana sosai naji kunyar kaina da kaina don ban yi ma ɗakina ba ma balle nayi ma nashi ɗakin gyara.
Jikina sanyi ƙalau na dawo falon na zauna na zuba masu ido ina kallon su na ƙara aminta da cewar nayi saken da ba zan taɓa gyara shi ba tun da na kasa riƙe mijina tun farko duk da nasan me yake so amma sai nake ga kamar iskanci ne da neman ya maida Ni baiwa yasa yake da tsirfar masifar wai yana son soyayya yana son rayuwar jin daɗi a lokacin baya ɗaukar hakan ne da sunan zai iya raina Ni idan na bari yana samun duk abin da yake so daga gare Ni zai iya maida Ni baiwa ya ɗauka cewar yafi ƙarfina ne. Ashe ba haka bane ba nayi ma kaina sakiyar da ba ruwa sai na samu kaina da goge hawayen nadama a lokacin ne kuma mu kai ido huɗu da Jiddah ta tashi cikin yanayin ciwo ta miƙo min hannunta na isa inda take na kama hannun ina mata sannu ta tashi da ƙyar ta kalle Ni tace, "Na gode sosai Maman yara Allah Ya saka da alheri, don Allah idan na taɓa ɓata maki rai ki gafarta min ba don halayena ba sai don Allah." Wallahi sai na fashe da kuka na rungume ta sosai ina cewa ba ki yi min komai ba Auntyn Yara tun da nake da ke alheri kawai kike nufo Ni da shi na gode na gode sosai Auntyn Yara me za a kawo maki?" Tai murmushi tace "Duk abin da ya samu ina ci Maman Yara." Ashe Mustapha ya tashi sai ji mu kai ya rungume me mu baki ɗaya yana gode wa Allah.
In takaita maki labari tun daga ranar komai ya wuce Ni da Jiddah sai alheri yanzu haka ta ban kayan saidawa na kuɗaɗe masu daraja ta fitar min da ribata mai tsoka ina cikin farin ciki ke da kanki za ki iya shaida hakan ta hanyar kallon gidana da jikina baki ɗaya kin san na samu kwanciyar hankali da natsuwa." 
Tun da Maryam ta fara ba Hafsat labari sai tai zuru tana kallon Maryam ta buɗe baki kenan za tai magana ta ga wata mace haɗaɗɗiyar gaske tare da  wasu mata sun shigo ƙamshi ya kaure falon kai tsaye ta nuna Hafsat tace "Ga ta can ku kama ta mu je." 
Hafsat ta zaro ido waje tana mamakin kamun me za ai mata kuma? Barista Alawiyya tace cikin murmushi "Zan kama ki ne saboda kin je gidan matar aure mai juna biyu kin ci ma mijinta mutunci kuma kin nemi bugun matar gidan duk da cewar tana ɗauke da ciki jikanta, don haka za mu je da ke kotu ki amsa tambayoyi."
Maryam tai murmushi sai yanzu ta fahimci abin da ke faruwa, watau daga gidan Jiddah take yanzu haka kuma wannan dukan aikin Jiddah ne bana kowa ba yanzu kuma ƙawar Jiddah za tai nata aikin kenan, lallai ta gode wa Allah da yasa bata da rabon fige kazar wahala ita kam da ta gane gaskiya komai ya wuce.
Alawiyya suka gaisa da Maryam cikin mutunci suka fice da Hafsat tana ta hayagaga sai ga Mustapha zai shiga gidan ita kuma Jiddah ta nufi gidan Hajjo, tamkar bata san komai ba haka Jiddah ta nuna tai shivewarta gidan Hajjo Mustapha ya girgiza kai yasan ita ce tasa Alawiyya ta kama Hafsat don yana jin tana waya har tada jijiyar wuya take idan Alawiyya bata ƙwatarwa mijinta haƙƙinsa ba na taka doka da Hafsat tai ba ita zata zauna kotun da kanta duk da cewar tana cikin kwaikwan ciki mai wahalar gaske. 
Maryam ta taso da sauri ta shige jikin Mustapha tana mai sannu da zuwa tana wasa da gemunsa ya amsa yana jin kamar ba shi ne ba ke da mata har biyu kyawawan gaske ga su duk su na nuna mai kulawa da natsuwa cike da soyayyar da yake mafarkin samu a mafarki yau ya same ta a zahiri daga dukkan matansa.
Jiddah kuwa ta sha yininta gidan Hajjo har yara suka dawo daga makaranta suka shigo gunta abin cike da birgewa Hajjo baki ya ƙi rufuwa yau Jiddah na rayuwar aure cike da farin ciki ba baƙin cikin miji balle na kishiya dangin mijinta kowa sonta yake.
Wani yaro ya shigo ya ce ana sallama da maigidan in ji wani dattijo a nan ƙofar gida. Hajjo ta kalli Jiddah sai kuma ta ɗauki hijabinta tace "Kada na tura ki ban sani ba ko ɓarayin mutane ne mijinki ya baje Ni nan ya ce da sa hannuna don naga yana iya kaiwa kowa duka a kan ki."
Jiddah tai dariya tana cigaba da shan faten tsakin da Hajjo tai mata mai daddawa.
Ba a jima ba sai ga Hajjo ta dawo wani tsoho na bayanta kallo guda Jiddah tai mai ta sadda kanta ƙasa hawaye suka cika mata ido har dai suka fara gangarowa kan kumatunta.
Baban Jiddah ya kalleta da kyau ya fashe da kuka sosai yana ambatar sunanta, "Hawwa'u ke ce nan nake gani haka? Don Allah ki yafe min ki gafarta min abin da nayi maki don Allah Hawwa'u... Kuka ya ci karfinsa sosai ya kasa magana sai tashin kukansa.
Mustapha ya shigo gidan kai tsaye idonsa kan matarsa ya sauka ya ganta tana kuka hadda shessheka ya kuwa daka tsalle ya isa gabanta yana tambayar me akai mata? Me ke mata ciwo? A zafafe ya kalli Hajjo ya ce, "Ba zata sake zuwa gidan nan ba tun da kuka kike saka ta insha Allah ina son farin cikin matata fiye dana kowa wallahi."
Hajjo tai murmushi tace "To mai mata ba Ni na sa ta kuka ba Babanta ne ya zo take kukan." 
Sai a lokacin ya kula da mutumin ma dake zaune a gun ya shafa ƙeyarsa ya gaida shi, sannan ya shiga goge mata hawayenta yana yi mata raɗa dole ta saki dariya tana sunne kanta ƙasa.
Baban Jiddah yai gyaran murya sosai ya ce, "Alhamdulillah! Ko yanzu na mutu na gode wa Allah tun da naga wanda Jiddah ke aure naga yadda yake sonta da kula da ita haka kuma naga jikokina na gun Jiddah su na cikin kyakkyawar rayuwa haka naga ƙanen Jiddah har da aikin yi tabbas burina ya cika saura fatana ki yafe min Jiddah don Allah."
Jiddah tai ajiyar zuciya tace, "Ba komai Baba ban taɓa riƙe a raina ba tun da na mallaki hankalin kaina nasan daman haka ƙaddarar rayuwata take don haka Allah Ya bamu ikon sauke haƙƙin juna dake kanmu baki ɗaya na ji daɗin ganin ƙanina sosai har ma da aikinsa tabbas mun zama abin so ga danginka tun da yanzu mu ma mun zama mutane muna da aikin yi muna da kuɗi muna da komai. Alhamdulillah! Naji daɗi sosai Baba."
Daga nan kai tsaye gidan Jiddah suka matsa mai suka tafi tare ya ga gidan Jiddah ya sake jin daɗi sosai a ransa sai ga abinci kala-kala daga gidan Maryam wai a ba Baban kafin ta zo su gaisa tun da bai je gidanta ba, ba a ɗauki lokaci ba kuwa sai gata ita ma ta iso akai ta fira gwanin daɗi suka tafi tare ya je gidan Maryam ita ma yasa mata albarka ya sake yi masu nasiha sosai ya tafi cike da farin ciki.
Hafsat sai da tai laushi sosai sannan Alawiyya ta sake ta dole ta koma gidansu ta natsu har ta samu mijinta tai aure Allah Ya so ba bai da mata ta rasu sai yaranta da ta bari manya ne mata da maza su ne suka zame mata koshiyoyi a cikin gidan ga shi uban na son yaran bai ganin laifinsu sam.
Haka ta haƙura ta zauna bata isa da su ba haka sai abin da suke so suke yi a cikin gidan.
Cikin Jiddah na shiga watan haihuwa Maryam tace ta bar ma Jiddah Mustapha har sai ta haihu ya dinga kwana gidanta saboda kar ciwo ya kama ta cikin dare ba kowa gidan. Mutane da dama sun jinjina wa Maryam kan yadda take kauda kanta daga abubuwa da dama da Mustapha ke nunawa a gabanta kan Jiddah Ita dai takan yi murmushi kawai tace "Allah kadai yasan alherin da na samu zamana da Jiddah Ni da ita ba kishi sai aminci."
Ita kanta Jiddar akwai masu kai mata zugar Maryam wai ta zama sakarai tana girka kishiya tana nemar wa kishiya kuɗi bata da wayau." Ita ma dai takan sace masu gwiwa ne ta hanyar gaya masu bata da kishiya sai abokiyar rayuwa a gidan aurenta.
Ranar Juma'a da dare ciwon naƙuda ya kama Jiddah Mustapha ya ɗauke ta suka nufi asibiti yadda yaga ta galabaita sai da yai ta kuka yana addu'ar Allah Ya sauke ta lafiya. Bata haihu ba sai gab asuba akai mai albishir da samun ɗa namiji.
Har lokacin bai natsu ba sai da yaga Jiddar sannan ya samu sararin ɗaukar yaron yana kukan farin ciki sosai ya ɗauki waya ya dinga kiran mutane yana gaya masu Jiddah ta haihu.
Maryam ma ta ji daɗi sosai nan da nan ta shirya abinci ita da yara suka nufi asibitin su na ta murna suka ɗauki yaron kowa na cewa da shi ya yi kama.
Mustapha ya ɗauki yaron ya ƙura mai ido sosai ya fashe da kuka ya ce, "Sunanka Uncle Salim ka ci sunan Uncle ɗin Umminka kuma ɗan'uwan Abbanka abokin Abbanka ɗan wajen Hajjo."
Jiddah tai wuf ta watsa mai ido ita ma sai hawaye suka zuba mata, ina ma ace yana raye take wannan rayuwar cike da aminci da galihu? Tabbas da ya fi kowa farin ciki.
Kasancewar jaririn da Mamansa duk lafiya suke yasa aka sallame su ko dan asibitin ta rage mutanen da ke cike duk na ganin jaririn.
Mutanen Abuja sun taka rawar gani domin kaya na gani na faɗa su ka yo ma Jiddah abin ba a cewa komai, sai ga Yusuf Matashi da matarsa da nasu sha tara na arzikin sun kawo Alawiyya kuwa rasa me za tai ta yi don haka ta cike takardun gidan manta dake Kaduna ta ba jaririn.
Ranar suna ba a magana domin an yi suna mai sunan suna wanda ba a taɓa yin irinsa ba a kaf zuri'ar Jiddah data Mustapha wanda dole suka rufe kansu a ɗaki suka dinga rusa kukan farin ciki.
Ita kanta Hajjo sai a ranar sunan ta ji sunan yaron ba karamin farin ciki tai ba sai da tai kukan tuna Autanta sosai a ranar.
Ba yadda Hajjo ba tai da Mustapha ba yabar Jiddah ta koma gidanta tai wanka ba ya ce sam bai iya barin matarsa da ɗansa shi tai haƙuri kawai. Dole ta haƙura ba don ranta ya so ba.
Sai bayan suna Mamar Jiddah ta zo ta ga jariri taga gidan Jiddah tai murna sosai don a gidan Maryam ma ta kwana gwanin daɗi abin.
Deeni kuwa ba a cewa komai don har yanzu dai jiya iya yau ba cigaban ba komai cike yake da wahalar rayuwa komai ya tsaya mai aurenma ya kasa yi abin sai wanda ya gani ya koma abin tausayi kowa maganarsa yake da labarin tsohuwar matarsa Jiddah da yadda ta koma yanzu ake.
To daman haka rayuwar take ai, idan ka cutar da wani sai kaga kaima ka kasance a cikin mafiyin halin daka kasa wancan ɗin. Kaga shi kuma ya samu buɗin rayuwa ta ko'ina har yafi ƙarfinka bayan kai ke kake ganin ka fi ƙarfinsa a baya.
Alhamdulillah! A nan na kawo ƙarshen littafin nan mai suna HAƊIN ALLAH.
Sai mun haɗu da ku a sabon littafina mai suna KISA KO AURE...

